
EESSÕNA 


Ennemuistsed jutud on koduta loomade sarnased, kelle sündimise paik mõnikord teadmata on, 
kes siiski igal maal ja kõigi rahvasugude keskel elavad, ja ehk kütt esiotsa kui võõrad sinna 


tulnud, aegamööda sealse rahva kombeid ja viise mööda endid kujundavad, nagu oleksid nad 
praeguses paigas sündinud ja maast-madalast üles kasvanud. Meie päevil, kus vanu jutte 
mitmelt maalt hoolega kokku korjatakse ja kirja pannakse, võivad õpetatud mehed selgesti 
tunnistada, et mitme laialilagunenud jutu eod ühest tüvikust on üles kasvanud, kust võsusid 
teistesse kohtadesse viidi ja kus nad hiljemini sedaviisi kasvasid, kuidas päikeseterad, 
vihmasajud ja tuulehood neid kosutasid, või tähendussõnata öeldes: kuidas iga rahva mõistus, 
vaimuharidus ja elamise viis nende külge puutusid. 

Nõnda leiame ka eesti rahva ennemuistsetes juttudes palju saksa, rootsi ja muude rahvaste 
käest päritud idusid, mida nende kasvatajate käsi mitmes tükis nii kaua eesti pakul väänas ja 
painutas, kuni nad viimaks säherduse kuju said, nagu oleks juba alguses Harju, Järva, Lääne 
ja Viru põld nende külvamise paik olnud. Mõned teised ennemuistsed jutud nende kõrval 
tohime tõsiselt oma kodumaal sündinud laste sekka arvata. 

Meie rahval on hea kogu ennemuistseid jutte ja võiks neist vist mitu raamatut täita, kui kõik 
tuttavaks saaks, mis praegu siin ja seal rahva keskel alles varjul elab ja millest õnnekorral üht 
ja teist leitakse ja päevavalgele tuuakse. Valelik arvamine ühelt poolt, nagu ei kõlbaks 
niisugused jutud targema rahva suus rääkida, teiselt poolt kitsa mõistuse lorisemine, mis vanu 
jutte patuks nimetab, on neid viimasel ajal meie maalt paljugi hävitanud. - Mõistlikumaile 
juhatuseks saagu siin paar sõna vanade juttude seletuseks räägitud. 

Rahva ennemuistsed jutud on niisugused lunimise väel sünnitatud kõned, kus meie ette 
tegusid ja juhtumisi tuuakse, mis inimliku elu imelikul viisil hoopis või osalt vaimude väe alla 
panevad, nõnda et vaimude ilm ennast inimese eluga ühendab. Usk imesünnitustesse on 
looduse poolt meie südamesse antud, mispärast niisuguste lugude kuulmine meile rõõmu teeb, 
iseäranis lapsepõlves, kus meelemõistus alles nõder on ja meie asjade sündimise vahet veel 
selgesti ära ei tunne. Ennemuistsetes juttudes avaneb niihästi inimese kui rahvaste lapsepõlv, 
kus täielik mõistus lunimise radadele veel tõkkeid ei ole ette teinud, mispärast meie 
imetegusid usume ja küsima ei lähe, kas nende sündimine loodud kombel on võinud 
võimalik olla. 

Laste kõrval leiame jälle lapseliku südamega inimesi, kes, ehk nad küll selgesti teavad, et lugu 
tõsi ei või olla, siiski vana juttu rõõmuga loevad ja sealjuures oma elukevade õnnelikku 
aega meelde tuletavad, kus jutt neile üsna tõsine näis ja neil 

veel kahtlevat mõtlemist ei olnud. Ka üks kuulus saksa laulik kiidab neid õnnelikuks, ,,kes 
oma teadmise vara südame hinnaga ei ole ostnud". 

Mida enam ennemuistses jutus inimese loodud kombed, imeteost hoolimata, avalikuks 
tõusevad ja mitmes tükis tõsist elu näitavad, seda täielikum on jutu loomine. Aga ka 
tõeõpetust võib vanajutu kombel anda, ja mõnikord paremini kui muul viisil, juba neis 
järeltulevates eesti rahva juttudes on mõned nii ilusad ja viisakad, et neid iga mees lusti pärast 
võib lugeda; mõne teise seest variseb õpetuseivasid, mis omal kohal vilja võivad kanda, nõnda 
kui viimaks veel mõningad naljaviisil inimeste rumalust püüavad sugeda. 

Missugune ärksa vaimuga mees ei peaks rõõmuga tunnistama, mis armast ajaviidet temale 
ennemuistsed jutud lapsepõlves on teinud? Kes ei peaks seda lahkelt meelde tuletama, kuidas 
ta ammuli suuga jutuvestja peale vahtis, nagu tahaks ta iga sõna alla neelata, et pisematki 
raasukest kaotsi ei läheks 1 Videviku pidamisel, või kui eit ja tütarlapsed õhtul vokkide taga 
istusid, oli kõige magusam jutuvestmise aeg, ja oh mis kiiresti kadusid seal pikemad 
talveõhtud meil käest, nii et iga kord ehmatust tegi, kui eit meid magama pidi sundima. 
Lahked imelikud unenäod venitasid jutte pikemaks ja kudusid uusi iludusi nende sisse. On 
meil pisematki õigust seda oma lastele keelda, mis meile noorel põlvel nii suurt õnne on 
valmistanud? Üksnes kivituimad südamed võiksid oma laste vastu nii armutud olla. 


Ärksast tähelepanemisest kasvab lastele tulu, misläbi nad paar aastat hiljemini, kus neile 
kooliõpetust hakatakse kuulutama, juba natuke teerada ees leiavad, kus peal õpetuse sammud 
hõlpsamalt edasi lähevad, sest nende vaim on unest ärganud ja ei maga enam nagu teistel, 
kellele niisugust õnne osaks ei saanud. Missugune lasteõpetaja ei peaks tundma, mis vahe on 
ühe aegsasti äratatud lapse ja teise tema- vanuse vahel, kes kodus kui kotis üles kasvas? - 
Laps, kes maast-madalast vanu jutte kuulis ja neid teistele lastele oskas rääkida, on oma 
vaimuandeid ergutanud, tema oskab koolmeistri suust õpetust vastu võtta ja nii pikalt tallele 
panna, kui tema mõistuse piirid ulatavad. Sellepärast ei või osavale õpetajale paremat andi 
soovidagi, kui et tema esimesed õpetused laste mõistuse piiridest üle ei läheks, vaid igal 
sammul nende pisukese aruga kokku jookseksid. Sedamööda kuidas lapse mõistus kasvab, 
peab ka õpetuse koorem kasvama. Nõnda kui me oma liikmete rammu ühtepuhkuse 
liigutamise ja painutamise läbi kosutame, tuleb ka vaimu rammu päevpäevalt kasvatada, 
kuni mõistus aegamööda mehe-ealiseks saab. 

Kui nüüd eesseisvas raamatus eesti rahva suust korjatud ennemuistseid jutte lastele ja 
noorematele inimestele ajaviiteks pakutakse, siis sünnib see esiteks sellepärast, et need 
vanema põlve pärandused meie põlve rahvale jälle tuttavaks saaksid, teiseks, et nende 
lugemine omalt poolt meele ja mõistuse äratamiseks targemaile õpetustele teed läheks 
valmistama. 

Enne hui eessõna lõpetame, peame siin veel iseäranis Soome Kirjanduse Seltsile Helsingis 
selle eest suurt tänu ütlema, et tema raamatu trükkimise kulu on enese peale võtnud. Ilma 
niisuguse abita ei oleks raamat iialgi päevavalgele võinud tulla, sest et meie paigas kuskilt 
seltse ega mehi ei leita, kes nii suure kulu enese peale oleksid võtnud, kusjuures nii pisut 
lootust on rahakulu aegamööda tagasi saada. 


Võru linnas, jaanipäeval 1866. 


I. KULLAKETRAJAD 


Tahan teile vanade päevade pärandusest ühe kena jutu vesta, mis sel ajal sündinud, kus veel 
murud muistsel kombel neljajalgsete ja suleliste keeletarkust kuulsid. 

Ükskord ennemuiste elas sügavas metsalaanes puude varjul hurtsikus lonkur vanaeit kolme 
priske tütrega. Tütred õitsesid kui kenad lillekesed eide kuivanud kännu ümber; iseäranis 
noorem õde oü viisakas ja kena kui oakaunakene. Aga üksikus kohas ei olnud muid nägijaid 
kui päeval päike la öösel kuu ja tähtede silmad. 


»»Põlev palav poiste silmil 
Paistis päike pärgadelle, 
Läikis kirjulintidelle, 
Poogakirju punatelles." 


Vanaeit ei lasknud tütarlapsi laiseldes käia ega aega viita, vaid sundis neid hommikust õhtuni 
tööle. Piigad istusid iga päev vokkide taga ja keerutasid kuldlinu lõngaks. Ei antud vaestele 
neljapäeva ega laupäeva õhtul mahti annivakale lisa valmistada, ja kui videviku viivul või kuu 
valgel salamahti sukavarras näpuvahele ei saanud, jäi annivakk andeta. Lõppenud koonlale 
pandi sedamaid teine lisaks ja lõng pidi pealegi ühetasane paras keerd ja peenikene olema. 
Valmis lõnga hoidis vanaeit salakambris luku taga, kuhu tütred iial oma jalga cl tohtinud 
tõsta. 

Kust kuldlinu majasse toodi või mis kanga tarbeks lõngu kedrati, see oli ketrajail alles 
teadmata ega andnud eit niisuguste küsimuste peale iial vastust. Kaks või kolm korda igal 
suvel käis vanaeit salateel, viibis vahel rohkem kui nädalapäevad kodunt ära ja tuli ikka öösel 


tagasi, nii et tütred iial märku ei saanud, mis ta kaasa oli toonud. Enne teeleminekut jagas ta 
lastele nii mitme päeva osa tööd kätte, kui ise kodunt ära arvas jäävat. 

Praegu oli eidel rändamise kord jälle kätte juhtunud. Kuue päeva ketrus jagati piigadele kätte, 
kusjuures igakordset õpetust nõnda kinnitati: ,,Plikad, pidage silmad sihtimas ja näpud osavad, 
et heie värtna suus ei katke, muidu lõpeks kuldlõnga hiilgus ja õnnepõlv teil korraga otsa!" 
Tütarlapsed panid tõsise sõnaga antud kinnitust üsna naeruks; enne kui eit kümme sammu 
kargu toel uksest eemale oli jõudnud, hakkasid nad kolmel suul irvitama. 

»»-Seda iga kord antud alpi keeldu ei oleks meil tarvis," ütles noorem õde. ,,Kuldlõnga heie ei 
lähe kiskudeski katki, veel vähem kedrates." Teine õde sõnas juurde: , Niisama vähe on 
võimalik, et kulla hiilgus kaoks." Nii on tütarlaste edevus juba mitu korda enneaegu naernud, 
kust ta pika ilu peale viimaks pisarpilli leidnud. 

Kolmandal päeval pärast eide minekut juhtus üks ootamatu lugu, mis tütarlastele esiotsa 
ehmatust, hiljemini ilu ja õnne, pikapeale pisarpilli pidi sünnitama. 

Üks Kalevi sugulane, kuninga poeg, oli laias laanes metsalisi taga kihutades sõprade seltsist 
ära eksinud, nii et ta enam koerte haukumisest ega sarvede puhumisest teejuhatust ei leidnud. 
Hüüdmise hääled langesid kõik kõversilma metshaldja kõrva või võttis paks rägastik nad 
vangi, nii et nad kaugemale ei ulatanud. Väsinult ja tüdinult astus kuninglik noormees viimaks 
ratsu seljast ja heitis põõsa varjul puhkama, seni kui hobu omal tahtmisel murult peatoitu 
OtsIS. 

Kui kuningapoeg unest ärkas, seisis päike juba madalal. Risti ja põigiti teed otsides nägi ta 
viimaks pisukese jalgraja, mis ta lonkru eide hurtsikusse juhatas. Küll kohkusid tütarlapsed 
äkki võõrast meest nähes, kelle sarnast veel tänini nende silma ei olnud puutunud. Peale 
päevatöö lõpetust aga olid piigad õhtu vilul võõraga juba sõbrustanud, nii et ei raatsinud 
puhkamagi heita. Ja kui viimaks vanemad õed olid magama läinud, istus noorem võõraga 
seltsis ukselävel, kus neile sel ööl unekatet silmale ei tulnud. 

Seni kui nemad kahekesi kuu ja tähtede silme all oma südame lugu tunnistades magusat juttu 
vestavad, läheme jahimehi vaatama, kes pealiku metsa olid kaotanud. 

Küll otsiti väsimatult edasi-tagasi sõites kõik laas ümberkaudu läbi, kuni ööpimedus otsimise- 
lõpetas. Siis läkitati kaks meest linna tagasi kurbi sõnumeid viima, seni kui teised laiaoksalise 
kuuse alla öömaja võtsid, kust teisel hommikul jälle tahtsid otsima minna. 

Kuningas käskis sedamaid teisel hommikul enne koitu rügemendi hobuse- ja teise 
jalaväge kadunud poega otsima saata. Pikk ja lai laas viivitas meestel otsimise kolmanda 
päevani; siis vast leiti keskhommiku ajal kogemata jäljed, kui nende kätte jalgrada ulatas, mis 
hurtsikusse viis. Kuningapoja aeg ei olnud tütarlaste seltsis igavaks läinud, veel vähem 

kojuigatsus talle meelde tulnud. Enne lahkumist tõotas ta nooremale piigale salamahti 
lühikese aja pärast tagasi tulla ja siis - kas heaga või väekaupa - neitsikese kodukanaks kaasa 
võtta. Ehk küll vanemad õed sest nõupidamisest midagi ei kuulnud, siiski tõusis lugu sealt 
avalikuks, kust keegi ei võinud mõtelda. 

Ei olnud noorema tütarlapse ehmatus mitte pisuke, kui ta pärast kuningapoja lahkumist voki 
taga istudes kuldlõnga heide värtna suus katkenud leidis. Lõngaotsad sõlmiti küll ristsilmusel 
kokku ja tallati vokiratas kiiremale käigule, et töövirkus peiu armul kulutatud aja tagasi 
tasuks. Aga üks seni alles teadmata ja tundmata asi pani siiski tütarlapse südame kohkuma: 
kuldlõngal ei olnud enam endist hiilgust. Ei aidanud siin küürimised, õhkamised ega 
silmaveega kastmised - asi jäi lonkama. Õnnetus hüppab uksest, astub aknast ja poeb prao 
vahelt, kui kogemata mulgu leiab, -ütleb vana tarksõna; nõnda juhtus lugu ka nüüd. 


Vanaeit oli öösel koju tulnud. Hommikul tuppa astudes mõistis ta silmapilk, kuidas asjakord 
õigelt teelt oli läinud. Tuline viha kihutas tal südant; ta laskis tütred ükshaaval ette astuda ja 
hakkas neilt asja otsust nõudma. Tütarlaste salgamine ja vabandamine ei kestnud kaua, - valel 
on lühikesed jalad. Ja kaval vanaeit sai selgesti aru, mis külakukk tema selja taga noorema 
tütre kõrva oli laulnud. Vanamoor hakkas koledasti sajatama, otsekui oleks tahtnud maa ja 
taeva tükkis mustaks vanduda. Lõpuks ähvardas ta noormehe kaela murda ja keha metsalistele 
söögiks ette visata, kui tal himu oleks teist korda tagasi tulla. 

Noorem tütar, punane kui keedetud vähk, ei leidnud kõigel päeval rahu ega saanud öösel 
silmapilku magada; alati koormas teda mõte, et noormees tagasi tulles surma võiks leida. Vara 
hommikul, kui eit ja õed veel koidu-und pilutasid, läks ta salamahti toast õue, kaste vilul 
rasket meelt jahutama. Ta oli õnneks lapsepõlves vanaeide käest linnukeelt õppinud, mis talle 
nüüd tuluks tõusis. Lähema kuuse ladvas istus üks kaaren, nokaga sulgi kohendelles. 
Tütarlaps hüüdis: Armas valgelind, linnusugude targem! Tahad sa mulle appi 
tulla?" - ,Mis abi sa tahad?" küsis kaaren. Tütarlaps vastas: ,, enda laanest lagedale, kuni 
uhke linn kuningakojaga sul vastu tuleb. Püüa kuningapojaga kokku saada ja kuuluta temale, 
mis õnnetus mulle on tulnud." 

Selle peale kõneles ta kaarnale pikemalt oma lugu, lõngaheide katkemisest kuni eide koleda 
ähvardamiseni, ja palus, et noormees mitte enam tagasi ei tuleks. Kaaren lubas asja talitada, 
kui linnas kedagi leiaks, kes tema keelt oskaks, ja ruttas sedamaid teele. 

Eit ei lasknud nooremat tütart enam voki taha istuda, vaid sundis teda kedratud lõngu kerima. 
See töö oleks piigal hõlpsam olnud kui endine ketrus, aga vanaeide alaline vandumine ja 
taplemine ei andnud talle hom- 

mikust õhtuni mahti. Püüdis neitsi end vabandada, siis läks lugu veel pahemaks. Paneb 
südame pais naise lõuad kord loksuma, siis ei jõua ükski vägi neid enam kinnitada.. 

Õhtu eel hüüdis kaaren kuuse ladvast: ,,Kronks, kronks!" ja piinatud piiga tõttas ukse ette 
sõnumeid kuulama. Kaaren oli õnnekombel kuninga rohuaias tuuletarga poja leidnud, kes 
selgesti linnukeelt oskas. Sellele kuulutas mustlind neitsi käest saadud sõnumeid ja palus lugu 
kuningapojale teada anda. Kui aednikupoiss loo kuningapojale jutustanud, läksid sel süda ja 
meel raskeks; siiski hakkas ta oma sõpradega salanõu pidama tütarlapse päästmise pärast. 
»Ütle," õpetas ta tuuletarga pojale, ,.et kaaren kiiresti tagasi lendaks ja neitsile kuulutaks: ole 
valvel üheksandal ööl, küll siis tuleb päästja, kes kanapoja kulli küüsist kisub." 

Talitamise palgaks anti kaarnale tükk liha tiibade karastuseks ja siis läkitati ta jälle teele. 
Neitsi tänas mustlindu talitamise eest ja pidas kuuldud asja südames varjul, nii et keegi märku 
ei saanud. Aga mida ligemale üheksas päev jõudis, seda raskemaks läks tal süda, kui ta 
mõtlema hakkas, et mingi ootamatu õnnetus asja nurja võiks viia. 

Üheksandal õhtul, kui vanaeit ja õed olid puhkama heitnud, läks noorem õde kikivarvul toast 
ja istus puude varju murule peiukest ootama. Lootus ja kartus täitsid ühtlasi tema südant. Juba 
laulis kukk teist korda, aga metsas ei olnud sammude müdinat ega häälitsemist kuskil kuulda. 
Teise ja kolmanda kukelaulu vahel tungis kaugelt otsekui tasane hobusekabja müdin ta kõrva. 
Müdina juhil läks neitsi tulijatele vastu, et ligemaletulek toas magajaid ei ärataks. Natukese 
aja pärast silmas ta sõjameeste salka. Kuningapoeg sõitis ise teejuhiks teiste eel, sest ta oli 
viimati siit minnes puude külge salamärke teinud, mida mööda nüüd tagasi oskas tulla. Neitsit 
nähes kargas ta hobuse seljast, aitas tütarlapse sadulasse, istus ise ettepoole toeks kõrvale, ja 
siis tõttasid nad jälle minema. Kuu andis puude vahelt nii palju valgust, et nad märgitud 
teerada käest ei kaotanud. 

Hommikune koidupuna oli igal pool lindude keeled päästnud ja häälitsema pannud. Oleks 
neitsi osanud neid tähele panna ja jutust õpetust võtta, see oleks neile enam tulu saatnud kui 
mesikeelne meelitus, mis kuningapoja suust üksi ta kõrvu ulatas. Aga tema ei kuulnud ega 


näinud muud midagi kui peigu, kes teda palus tühi kartus jätta ja julgesti sõjameeste varjamise 
peale loota. Kui nad lagedale jõudsid, seisis päike juba kaunis kõrgel. 

Õnneks ei pannud vanaeit vara hommikul kohe tütre põgenemist tähele; vast tükk aega 
hiljemini, kui ta kerilaudu kerijata nägi, küsis ta teistelt, kuhu noorem tütar oli läinud. Selle 
peale ei teadnud keegi vastust anda. Mõnest tunnistähest mõistis eit, et tütar pakku oli läinud. 
Sedamaid võttis ta kurja nõu jooksikule karistaja kannule läkitada. Ta tõi lakast peotäie 

üheksast soost kokkusegatud nõiarohtusid, lisaks sõnutud soola sekka ja sidus need nartsukese 
sisse topiks, sajatas vande- ja langetusesõnu peale, keris natuke villast sukalõnga kooreks 
ümber ja saatis sisu nõiakera tuulega minema, kuna ise laulis: 


..Tuulispaska, laena tiiba, 
Tuuleämma — hõlmakesta! 
Kiirustage kerakene 
Tuule kiirul tuiskama!e, 
Suretaja sõudemaie, 
Langetaja lendamaie!" 


Keskhommiku ja lõuna vahel jõudis kuningapoeg sõjameeste salgaga laia jõe kaldale, kust 
kitsas sillake üle oli tehtud, et mehed ükshaaval üle võisid sõita. Kuningapoeg sõitis parajasti 
kesk silda, kui tuulesaadik-nõiakera kui kiil hobuse külge puutus. Hobune norskas kohkudes, 
tõusis äkitselt tagumiste jalgade peale püsti, ja varem kui keegi appi jõudis, libises neitsi 
sadula kelbalt jõkke. Kuningapoeg tahtis ta kannul jõkke karata, aga sõjamehed keelasid, teda 
kinni pidades, seda tegemast, sest jõgi oli põhjatu sügav ega võinud inimese abi sündinud 
õnnetust enam takistada. 

Ehmatus ja leinakurbus olid kuningapoja üsna tuimaks teinud. Sõjamehed viisid ta vägisi koju 
tagasi, kus ta mitu nädalat vaikses kambris oma õnnetust leinas, esimestel päevadel ei toitu 
ega keelekastet võtnud. Kuningas laskis igalt poolt, kaugelt ja ligemalt tarku kokku kutsuda, 
aga ükski ei võinud tõbe ära seletada ega teadnud selle vastu abi juhatada. Seal ütles ühel 
päeval tuuletarga poeg, kes kuninga rohuaias aednikupoisiks oli: ,,Saatke kohe Soomemaale 
vana targa taadi järele, see oskab asjast enam kui teie maa targad." 

Kiiresti läkitas kuningas sõnumid Soome vanatargale, kes nädala pärast juba tuuletiivul sinna 
jõudis. Ta ütles kuningale: ,, Aus kuningas! See tõbi on tuulest tulnud. Üks vihane nõiakera on 
noormehe südame parema poole ära rabanud, sellepärast seisab ta alati leinas. Siin ei aita 
sõnad ega arstirohud, vaid aeg üksi võib häda parandada. Saatke ta sagedasti tuule kätte, et 
tuul mured metsa ajaks." Nõnda sündiski pikapeale: kuningapoeg hakkas jälle toibuma, toitu 
võtma ja öösel magama. Viimaks tunnistas ta vanematele oma südamevalu. 

Isa soovis, et poeg jälle kosja läheks ja meeleparanduseks nooriku koju tooks, aga poeg seisis 
selle vastu. 

Juba ligi aasta oli noormehel leinas mööda jõudnud, kui ta ühel päeval kogemata sillale 
juhtus, kus ta armuke otsa oli saanud. Õnnetust meelde tuletades tõusid tal kibedad pisarad 
silma. Korraga kuulis ta kena lauluhäält, ehk küll kuskil inimese hinge näha ei olnud. Hääleke 
laulis: 

»Eide sajatuse sunnil 

Võttis vesi väetikese, 

Mattis laine lapsukese, 

Kattis Ahti armukese." 


Kuningapoeg astus hobuse seljast, vahtis igale poole, kas ehk kedagi silla varjus peidus ei ole. 
Aga nii pikalt kui silm ulatas, ei olnud kuskil laulikut näha. Veepinnal kõikus laiade lehtede 
vahel üks jõenupuke, see oli ainuke asi, mis tal silma puutus. Aga kõikuv lilleke ei võinud 
laulda, siin pidi mingi salajane imeasi varjul seisma. Ta sidus hobuse jõe kaldale puukännu 
külge, istus ise sillale ja pani tähele, kas silm või kõrv mingit täielikumat tunnismärki ei 
leiaks. Tükk aega jäi ümberringi kõik vaikseks, siis laulis jälle nägematu laulik: 


»Eide sajatuse sunnil 
Võttis vesi väetikese, 
Mattis laine lapsukese, 
Kattis Ahti armukese." 


Mõnikord tuleb inimesele mõnus mõte kogemata tuulest; nii sündis ka siin. Kuningapoeg 
mõtles: kui viibimata laanehurtsikusse sõidan, kes teab, ehk võivad kullaketrajad seda 
imelikku lugu mulle seletada. Seda mõteldes istus ta hobuse selga ja võttis tee laane poole. 
Endiste märkide järgi lootis ta hõlpsasti teed leida, aga mets oli kasvanud ja otsimine kulutas 
enam kui päeva, enne kui ta teeraja kätte sai. Hurtsiku ligimail jäi ta metsa luurima, kas 
neitsikestest keegi toast välja tuleks. 

Hommikul vara läks vanem õde allikale silmi pesema. Noormees astus ligemale, jutustas 
mineva-aastasest õnnetusest sillal ja mis laulu ta paari päeva eest seal oli kuulnud. Vanaeit 
juhtus õnneks kodunt ära olema, seepärast palus neitsi kuningapoja tuppa. Kui tütarlapsed 
juttu pikemalt said kuulnud, mõistsid nad kohe, et mullune õnnetus eide nõiakerast oli sündi- 
nud ja et õde veel praegu surnud ei ole, vaid nõiapaelte kammitsas. 

Vanem neitsi küsis: ,, Kas midagi veelainetelt teie silma ei juhtunud, mis laulu oleks võinud 
avaldada?" ,,Ei midagi," kostis kuningapoeg. ,.Nii pikale kui minu silm ulatas, polnud 
jõelainetel muud nähtaval kui üks kollane jõenupuke laiade lehtede vahel, aga lilleke ja lehed 
ei võinud ometi laulda." 

Tütarlapsed arvasid sedamaid, et jõenupuke muud ei võinud olla kui nende lainetesse 
uppunud õde, kelle nõiduse vägi lilleks oli moondanud. Nad teadsid, kuidas vanaeit sajatatud 
nõiakera lendama oli saatnud, mis õde igaviisi võis moondada, kuid elu seest ei võtnud. Sest 
arvamisest ei öelnud nad midagi kuningapojale; niikaua kui neil veel päästmise nõu ei 

olnud, ei tahtnud nad tühja lootust kasvatada. Eide tagasitulek võis veel paar päeva viibida, 
sellepärast oli neil aega nõu pidada. 

Vanem õde tõi õhtul peotäie tarblikult kokkusegatud nõiarohtusid lakast, hõõrus peeneks, 
segas jahuga koogitainaks, küpsetas kooki ja andis noormehele süüa, enne kui ta õhtul 
puhkama läks. Kuningapoeg nägi öösel imelikku und, otsekui elaks ta metsas lindude keskel 
ja oskaks igaühe iselikku keelt. 

Kui ta hommikul oma öösist unenägu neitsidele rääkis, ütles vanem õde: ,,õnnetunnil olete 
teed meile võtnud, õnnetunnil und näinud, mis teile koju minnes tõeliselt sünnib. Minu eilne 
sealihal silitatud kook, mille teie kasuks küpsetasin ja teile süüa andsin, oli tarkusrohtudega 
täidetud, mis teile võimuse annab kõik ära mõista, mida targad linnud isekeskis kõnelevad. 
Neil väikestel sulgiskuubedes meestel on palju salatarkust varjul, mis inimestel teadmata; 
sellepärast pange teraselt tähele, mis lindude nokad kuulutavad. Ja kui aegamööda teie 
lemapäevad lõpevad, siis tuletage ka meid, vaeseid-lapsi, meelde, kes siin kui alavangid voki 
taga istuvad." 

Kuningapoeg tänas piigasid heade soovimiste eest ja tõotas nad hiljemini orjapõlvest päästa, 
olgu kas lunastushinnaga või väekaupa, jättis siis jumalaga ja tõttas teele. Tütarlastel oli 
rõõmus meel, kui nägid, et lõnga-heided katkemata ja kullahiilgus kustumata jäänud; vanaeit 
ei võinud koju tulles neile midagi süüks arvata. 


Seda naljakam näis lugu kuningapojaga, kes metsas otsekui pereka rahva keskel sõitis, sest et 
lindude laulud ja häälitsemised kõik sõnatargalt ta kõrvu kostsid. Siin nägi ta imestades, kui 
palju tarkust inimesele seeläbi tundmata jääb, et ta linnukeelt ei oska. Suuremast osast sest, 
mis sulgis-rahvas esiotsa kõneles, ei võinud teekäija palju asu saada, ehk seal küll mitmestki 
inimesest üht ja teist avaldati; aga need inimesed ja nende sala-talitused olid talle võõrad. 
Kõrgel männi ladvas nägi ta korraga haraka ja kirju rästa, kelle omavaheline jutt tema kohta 
passis. 

»Inimeste rumalus on suur," ütles rästas. , Nad ei oska vähemaidki asju õigel kombel talitada. 
Seal istub silla kõrval jõenupuna vana lonkru-moori kasvandik terve aasta, laulab kurtes 
möödakäijatele oma häda, aga ükski ei tule teda päästma. Vast paari päeva eest sõitis endine 
peiuke üle silla, kuulis neitsi laulu igatsemist, aga ei olnud targem kui teisedki." 

Harakas kostis: ,,Ja ometigi peab tütarlaps tema süü pärast eide nuhtlust kannatama. Kui ta 
suuremat tarkust ei saa kui seda, mis inimeste suust kuuleb, siis jääb tütarlaps igavesti 
lillekeseks." 

»Piiga päästmine oleks pisuke asi," ütles rästas, ,,kui lugu Soome vanamehele põhjani ära 
seletatakse. Vana Soome tark võiks neitsi hõlpsasti vee-vangist ja lillekammitsast päästa." 
Praegu kuuldud jutt oli noormehe mõtlema pannud; edasi sõites pidas ta 

nõu, kust ta käsukandja peaks leidma, keda Soomemaale läkitada. Korraga kuulis ta pea 
kohal, kuidas üks pääsuke teist hüüdis: ,,Tule, läki Soomemaale, seal on parem pesitamispaik 
kui siin!" 

»Pidage kinni, sõbrad!" kisendas kuningapoeg linnukeeli. ,,Viige Soome vanatargale palju 
terviseid minu poolt ja paluge tema käest otsust, kuidas oleks võimalik jõenupuks moondatud 
neitsikest jälle inimeseks teha?" Pääsukesed lubasid asja talitada ja lendasid oma teed. 

Jõe kaldale jõudes puhkas ta hobust ja jäi sillale kuulama, kas kustki jälle lauluhäält kõrvu 
kostaks. Vaikus vältas ümberringi ega olnud muud kuulda kui lainete kohinat ja tuule vihinat. 
Nukral tujul istus noormees hobuse selga, sõitis koju tagasi ega lausunud kellelegi sõna oma 
viimasest teekäigust ja juhtumistest. 

Nädal hiljemini istus ta ühel päeval rohuaias, arvates, et pääsukesed vist tema sõnumi teel ära 
unustanud, kui üks suur kotkas kõrgel tuuleõhus tema pea kohal keerutas. Aegamööda tuli 
lind ikka madalamale, kuni ta viimaks kuningapoja ligidale pärna otsa maha laskis. 

»»Vana Soome tark," nokatas kotkas, , läkitab teile palju terviseid ja palub mitte pahaks panna, 
et ennemini ei saanud vastust anda. Ei olnud kedagi siiapoole tulijat leida. Neitsi lillepõlvest 
päästmiseks ei ole muud tarvis kui seda: minge jõe kaldale, visake riided seljast ja võidke 
keha üleni mudaga, et valget märki kuhugi ei jää; siis võtke näppudega nina otsast kinni ja 
hüüdke: ,,Mehest vähki!" Silmapilk saate vähiks; minge siis sügavasse jõe põhja - uppumist 
pole teil karta. Tungige julgesti jõenupu juurte alla, harutage need mudast ja kõntsast lahti, et 
kuskil pikemat kinnitust ei jää. Riputage end sõrgapidi ühe juureoksakese külge kinni, küllap 
teid siis vesi lillega tükkis veepinnale tõstab. .Seal. sõitke, laine .turjal seni edasi, kui 
käharaoksaline pihlakas pahemal pool kaldal teie silma tuleb. Natuke maad pihlakast seisab 
väikese sauna kõrgune kivi. Kivi kohal peate ohkama: ,Jõenupust neitsi, vähist mees!" Lugu 
saab silmapilk nii sündima." 

Kotkas tõusis jutu lõpetusel lendu ja läks oma teed. Noormees vaatas tüki aega teda taga 
järele ega teadnud, mis ta sest pidi arvama. 

Kahevahel mõtlemised olid enam kui nädalapäevad viitnud; noormehel ei olnud julgust ega 
usaldust õpetatud päästmise tükki katseks ette võtta. Seal kuulis ta ühel päeval varese, suust: 
»Mis sa kõhkled vanataadi käsku täitmast? Vanatark ei ole iial valesõnumeid saatnud ega 
linnu keel petnud. Rutta jõe kaldale ja kustuta neitsi igatsemise pisarad." 


Varese jutt kasvatas noormehe julgust. Ta mõtles: suuremat õnnetust ei või mulle seal tulla 
kui surm, aga hõlpsam on surm kui alaline leinapõlv. Ta istus hobuse selga ja sõitis tuttavat 
teed jõe kaldale. Sillale jõudes kuulis ta laulu: 

»Eide sajatuse sunnil 

Pidin siia suikumale, 

Lapsi noori, närtsimaie, 

Lainte sülle langemaie. 

Märg, vilu, sügav sängike 

Nüüd katab neidu noorukest." 


Kuningapoeg sidus hobuse jalad kammitsasse, et see sillast kaugele ei: võinud minna, viskas 
riided seljast, võidis keha üleüldse mudaga, et valget märki kuhugi ei jäänud, võttis siis nina 
otsast kinni, hüüdis: ,Mehest vähki!" ja kargas sedamaid vee alla. Silmapilk tõusis vesi 
kihisedes üles ja siis oli jälle kõik vaikne nagu ennegi. 

Vähiks moondatud mehike hakkas jõenupu juuri vee põhjast lahti harutama, mis tal väga palju 
aega viitis. Juurikad seisid tugevasti kõntsa ja muda sees kinni, nõnda et vähil seitse päeva 
tugevasti tööd oli, enne kui asjatalitus korda sai. Töö lõpetusel näpistas mehike vähk sõrad 
ühe juure otsakese külge ja vesi kergitas ta lillega tükkis jõepinnale. Kõikuvad lained viisid 
vähi ja jõenupu aegapidi edasi, ja ehk küll puid ja põõsaid paljugi kaldal nähtavale tuli, siiski 
ei puutunud juhatatud pihlakas suure kiviga ta silma. 

Viimaks nägi ta pahemal pool kaldal käharaoksalist pihlakat punaste marjakobaratega ja 
natuke maad eemal seisis ka väikese sauna kõrgune raudkivi. Nüüd ohkas mehike vähk: 
,Jõenupust neitsi, vähist mees!" Silmapilk ujus veepinnal kaks inimese pead, üks meeste-, 
teine naisterahva oma. Vesi veeretas neid kalda ligemale, aga mõlemad olid ihualasti, kuidas 
jumal nad loonud. 

Häbelik neitsi hakkas paluma: ,, Armas noormees, mul ei ole riideid selga panna, sellepärast ei 
julge ma veest välja tulla." 

Noormees palus vastu: ,,Astuge kaldale pihlaka varju, ma pigistan seni silmad kinni, kuni 
kaldale ronite ja pihlakast varju leiate. Ma ruttan sillale, kuhu hobuse ja riided jõkke minnes 
maha jätsin." 

Neitsi oli end pihlaka varju peitnud ja noormees läks silla poole, kuhu ta riided ja hobuse oli 
jätnud, aga ei leidnud sealt üht ega teist. Et vähi-põlv tal mitu päeva oli kestnud, seda ta ei 
teadnud, vaid arvas end ainult paar tundi veepõhjas olnud. - Vaata, üks uhke tõld kuue 
hobusega veereb mööda kallast talle vastu. Tõllas leidis ta kõik tarvilikud riided niihästi 
endale kui vetevangist päästetud neitsile. Ka üks sulane ja toatüdruk olid tõllaga ühes sinna 
tulnud. Teenri võttis kuningapoeg endale abiks ja läkitas tüdruku tõlla ja riietega sinna, kuhu 
alasti armuke pihlaka alla oli ootama jäänud. Rohkem kui tunni aja pärast tuli kenasti 
pulmariietega ehitud neiuke tõllaga sinna, kus kuningapoeg kaldal teda ootas. Ta ise oli nii- 

sama uhkes peiulikus riides ja istus nüüd neiu kõrvale tõlda. Nad sõitsid otsekohe linna, kiriku 
ukse ette. 

Kuningas ja kuningaproua istusid leinariides kirikus, kallist kadunud poega leinates, keda 
arvati jõkke uppunud olevat, sest et hobu ja riided kaldalt olid leitud. Suur oli vanemate rõõm, 
kui surnuks nutetud poeg elusalt kena neitsi kõrval nende ette astus, mõlemad säravais 
ülikondades. Kuningas talutas nad ise altari ette, küs nad paari laulatati. Siis valmistati 
pulmad, mis suure ilu ja käraga kuus nädalat vältasid. 

Aja käigul ei ole kuskil püsi ega puhkust, siiski näivad rõõmupäevad jõudsamalt edasi 
minevat kui kurvastuse tunnid. Pulmade lõpetusel oli sügis kätte tulnud, siis tuli talve külm ja 
lumi, nii et noorel rahval palju lusti ei olnud jalga toast välja tõsta. Aga kui kevad parajasti uut 


suveilu sünnitas, läks kuningapoeg noore abikaasaga rohuaeda kõndima. Seal kuulsid nad, 
kuidas üks harakas puu ladvast nokatas: 

»»Oh sa tänamata loom, kes õnnepäevil endised abimehed meelest unustanud! Kas vaesed 
neitsid kahekesi eluotsani kuldlõnga peavad keerutama? Lonkur vanaeit ei ole tütarlaste ema, 
vaid sorts ja nõid, kes neitsikesed lapsepõlves kaugelt maalt varastanud. Vanamoori patud on 
suured, tema peale ei maksa armu heita. Keedetud mürgijuur oleks temale kõige mõnusam 
roog, muidu läheks ta jälle päästetud lapsi nõiakeradega kiusama.” 

Nüüd tuletas kuningapoeg meelde ja tunnistas abikaasale, kuidas ta laanehurtsikus käinud 
õdedelt nõu küsimas, seal linnukeelt õppinud ja neit-sidele neid vangist päästa tõotanud. 
Abikaasa palus pisarsilmil õdedele appi tõtata. Teisel hommikul ütles ta unest ärgates: ,, Mul 
oli tähtis unenägu. Vanaeit on kodunt läinud, tütred üksi jätnud. Nüüd oleks vist paras aeg 
neile appi minna.” 

Kuningapoeg laskis sedamaid hulga sõjamehi teele valmistada ja läks nendega seltsis 
laanehurtsikusse. Teisel päeval jõudsid nad sinna. Tütarlapsed olid, nagu unenägu 
tähendanud, üksi kodus ja tulid päästjatele rõõmukisaga vastu. Ühele sõjamehele anti käsk 
mürgijuuri korjata ja vanaeidele roaks keeta, et kui ta koju tulles kõhtu täidab, siis enam süüa 
ei taha. Nad jäid laanehurtsikusse öömajale ja läksid teisel hommikul vara tütarlastega seltsis 
teele, nõnda et õhtul linna jõudsid. Õdede rõõm oli suur, kui nad siin kahe aasta pärast jälle 
kokku said. 

Vanamoor oli selsamal ööl koju jõudnud. Ta sõi suure kiirusega rooga, mille laualt leidis, ja 
puges siis sängi puhkama, kust ta enam ei ärganud; mürgijuur oli õela elupäevad lõpetanud. 
Kui kuningapoeg nädal hiljem ühe ustava pealiku sinna saatis lugu vaatama, leiti vanaeit 
surnud. Salakambri kogutud kuldlõnga leiti viiskümmend koormat, mis kolmele õele jagati. 
Pärast, kui vara ära viidud, laskis pealik tulekuke katuse harja panna. Juba sirutas kuke 
punane hari katuseolvist välja, kui suur põlevate silma- 

dega kass olvist mööda seina maha ronis. Sõjamehed kihutasid kassi taga ja said ta pikapeale 
kätte. Üks pisuke lind õpetas puu ladvast: ,,Pange kassile lõks sappa, siis tõusevad kõik 
saladused avalikuks!" Mehed täitsid seda käsku. 

»Ärge piinake mind, mehed!" palus kass vastu. ,,Ma olen - ehk küll nõiduse läbi.praegu kassi 
näol - inimene nagu teiegi. Kurjuse palgaks moondati mind kassiks. Ma olin kaugel maal ühe 
rikka kuninga kojas majapidaja ja vanamoor oli kuningaproua esimene toaneitsi. Ahnuses 
pidasime üheskoos salanõu kuninga kolm tütart ja suure varanduse ära varastada ja siis pakku 
minna. Kui aegamööda kõik kuldmajariistad olime kõrvale saatnud, mis vanaeit kuldlinadeks 
moondas, siis võtsime lapsed, kellest vanem tütar kolme aastane ja noorem viie kuune oli. 
Vanamoor kartis mind kahetsedes teisele mõttele minevat ja moondas mu seepärast kassiks. 
Keelepaelad pääsesid mul küll ta surmatunnil vallale, aga endine kehakuju ei tulnud enam 
tagasi.” 

Sõjapealik ütles, kui kass jutu sai lõpetanud: ,.Sulle ei ole paremat otsa tarvis kui vanaeidele!" 
ja laskis kassi tulle visata. 

Aga kuningatütred said aegamööda nagu nooremgi õde kuningapoegadele abikaasadeks ja 
nende laanehurtsikus kedratud kuldlõngad andsid neile rohket kaasavara. Nende 
pärissünnipaik ja vanemad jäid teadmata. Räägitakse, et vanamooril veel mitu koormat 
kuldlinu maa alla pidi maetud olema, ehk küll keegi kohta ei või nimetada. 


II. Kuuvalgel vihtlejad neitsid 


Kord elas noormees, kes kuskil rahu ei leidnud vaid ennast sellega vaevas, et kõiki salajasi 
asju teada saada, mis muule rahvale alles tundmata olid. Kui ta linnukeelt ja muid salatarkusi 
küllalt oli õppinud, kuulis ta kogemata, et öö varjul mõndagi peab sündima, millest sureliku 
inimese silmad midagi näha ei saa. Nüüd himustas ta öö varjul sigivaid saladusi tundma saada 
ega leidnud kuskil pikemat püsi, kuni salatarkus ta kätte saaks. Küll käis ta tüki aega 
ilmaasjata ühe targa juurest teise juurde, kes talle selleks silma pidid teritama, aga ükski ei 
võinud siin abi anda. 

Kogemata õnnel juhtus ta viimaks ühe Soome manatargaga kokku, kes selle salaasja kohta 
otsust teadis anda. Kui mees talle oma soovi oli kuulutanud, ütles tark noomides: 

»Pojuke! ära hakka mitte kõike tühja tarkust taga ajama, mis sulle õnne ei või tuua, küll aga 
õnnetust. Mõndagi on inimeste silma eest varjule pandud, sest et nende asjade tundmine 
südamerahu lõpetaks. Kes kõik salaasjad oma silmaga tundma õpib, see ei leia enam rõõmu 
sellest, mis igapäevasel kombel avalikult ta silma ette tuleb. Mõtle seda enne, kui hiljemini 
kahetsema hakkad. Siiski, kui sa minu keelust lugu pidamata õnnetust soovid, tahan sulle 
õpetada, kuidas sa öö varjul sündinud asju võid näha saada. Aga sul peab enam kui mehe 
julgust olema, muidu ei või sa iial salatarkuse otsust kätte saada." 

Siis juhatas vana Soome tark talle koha ja nimetas ühe öö, mis õnneks kaugel ei olnud, kus 
ussikuningas iga seitsme aasta pärast oma vallaga kokku tuleb suurt lustipidu pidama. 
»Ussikuningal on kuldvaagnake taeva-kitse piimaga ees. Kui sul iial võimalik on leivapaluke 
sinna piima sisse 

kasta ja kastetud suutäis silmapilk suhu pista, enne kui vaenlaste eest põgened, võid sa kõik 
saladused näha, mis öö varjul inimeste teadmata sünnivad. Õnnejuhtumiseks võid arvata, et 
tänavu parajasti ussikuninga pidu on; muidu oleksid sa pidanud seitse aastat ootama, enne kui 
jälle neid pidusid peetakse. Aga ole julge, südikas ja kiire, muidu läheb asi nurja." 

Noormees tänas õpetuse eest ja läks oma teed, kindlas tahtmises targa õpetust täita, ehkki ta 
peaks sealjuures elu kaotama. 

Kui siis nimetatud öö kätte jõudis, läks ta õhtul suure soo peale, kuhu ussikuningas oma 
alamatega pidi pidude ilule kokku tulema. Ehk küll noormees teraselt silmi igale poole 
ümberringi pikendas, siiski ei näinud ta kuu valgel midagi muud kui mõnd mättaküngast, mis 
liikumata omal paigal seisid. Juba läks tal aeg oodates igavaks; südaöö võis parajasti käes 
olla, kui korraga keset sood hele tulevalgus üles tõusis, otsegu oleks taeva-täheke künka otsas 
hiilanud. Sel silmapilgul, mil tulevalgus tõusis, hakkasid kõik mättakünkakesed kihisema ja 
liikuma ja igast künkast tuli usse sadade kaupa lagedale. Siis roomasid kõik tulevalguse peale 
kokku, nõnda et aga lage soo järele jäi. Arvatud künkad olid olnud selged elavate usside 
hunnikud, kes siin oma kuningat ootasid. 

Kui nüüd kõik ussid tulevalguse peale kokku olid läinud ja seal end ühte hunnikusse kerinud, 
siis kerkis nende kogu väikese heinakuhja laiuseks ja kõrguseks. Hele tuletäht aga seisis 
hunniku otsas. Kihin ja kahin oli ussikuhjas nii suur, et noormees hirmu pärast sammugi 


ligemale ei usaldanud astuda, vaid tüki aega kaugelt seda imesündi vaatama jäi. Aegamööda 
võttis ta südame rindu ja läks kikivarvul tasahiljukesi sammsammult edasi. Mis ta seal nägi, 
oli koledam kui kole, nii et seda ükski ei jõuaks kirjeldada. 

Mitu tuhat ussi, küll suuremaid, küll vähemaid, igasugu karva, oli siin kobaras suure mao 
ümber, kel paraja palgi jämedune keha näis olevat ja uhke kuldkroon peas, millest see hiilgus 
paistis. Sajad ja tuhanded usside pead, mis nende kobarast nähtavale tulid, sihisesid kõik kui 
kurjad haned ja tegid kihinat ja kahinat, nii et kõrvad lukku läksid. Noormehel ei olnud tükil 
ajal südant ussikuhjale ligemale minna, kus iga silmapilk talle surma ähvardas tuua. Aga kui 
ta kogemata ettetähendatud kuldvaagnakest ussi-kuninga ees nägi ja kasu meelde tuletas, mis 
talle sellest võis tõusta, siis ei tohtinud ta pikemalt enam aega viita. Ehk tal küll ihukarvad 
püsti seisid ja veri südames tarretas, siiski ei andnud himude kihutus mahti, vaid sundis teda 
edasi minema. 

Oh seda kihinat ja kahinat, mis nüüd usside kuhjas tõusis! Kõik nende tuhandete pead, mis 
nähtaval, ajasid suud laiali ja püüdsid meest nõelata, aga õnneks ei saanud nad nii rutusti oma 
kehasid teiste kerast lahti päästa. 

Noormees oli tuule kiirusel leivapalukese kuldvaagnasse kastnud ja suhu pistnud, siis andis ta 
jalgadele nõu, kui oleks tuli taga kihutanud. Aga taga-kihutaja oli seekord kurjem kui tuli, 
sellepärast ei olnud mehel mitte aega üle õla tagasi vaadata, ehk küll ta meelest tuhanded 
vaenlased ta kannul olid ja nende kihin alatasa kõrva kostis. Viimaks jäi mehel hing rindu 
kinni, võim lõppes otsa, nii et ta uimaselt ja tuim kui surnu murule maha langes, kus ta kätt 
ega jalga ei võinud liigutada. 

Silmad olid tal aegamööda unekatte alla kinni vajunud, aga kohutavad unenäod kasvatasid 
sündinud häda veel suuremaks. Nõnda nägi ta unes, kui oleks usside kuningas hiilgava 
kuldkrooniga ta peale langenud ja teda tahtnud alla neelata. Suure kisaga kargas ta vaenlase 
eest kõrvale ja nägi unest ärgates, kuidas praegu tõusnud päikesetera teda oli äratanud. Silmi 
laiali sirutades ei näinud ta kuskil pool öösisi vaenlasi, ja soo, kus ta nendega kimpus oli 
olnud, võis kõige vähemalt penikoorma maa sealt kaugel olla. Vist oli taevakitse piim ta 
jõudu karastanud, et ta nii kaugele oli võinud joosta. Hiljemini leidis ta liikmeid läbi katsudes, 
et kuskil viga ei olnud. Nüüd oli ta rõõm otsatu, et ta oli elu ja tervisega enese võinud päästa. 
Pärast lõunat puhkas ta mõne tunni öisest hirmust ja väsimusest, siis võttis ta nõuks juba sel 
ööl metsa minna katsuma, mis kasu taevakitse piima maitsemine talle oli toonud ja kas tõesti 
Varjulised asjad ta silmale avalikuks olid läinud. 

Metsas nägi ta varsti, mida veel ükski surelik silm ei olnud näha saanud ega vist hiljemini või 
näha saada. Puude latvade vahel seisid ehakarva kuldlavad, hõbevihad ja hõbedast veeämbrid 
lavalauditel valmis. Siiski ei colnud kuskil hingelisi näha, kes siia vihtlema tuleksid. 

Täiskuu andis paistes valgust, nii et kõik ümberringi mehele silma pais-rdis. Tüki aja pärast 
kuulis noormees puulehtedes kahinat, kui oleks tuuleõhk tõusmas. Siis tuli igalt poolt alasti 
neidusid, palju kenamaid ja jumekama näoga, kui neid kuskil meie külades on kasvamas. 
Kõik need metshaldja ja murueide tütred läksid lavale vihtlema. 

Põõsa tagant salaja luurija noormees oleks enesele sel ööl sada silma soovinud, sest kaks ei 
jõudnud seda kenadust mitte ära näha. Viimaks, kui öö juba hommikule jõudis, kadusid lavad 
ja vihtlejad neitsid vaataja silmast, kui oleksid nad udupilve ujunud. Mees seisis veel tüki 
aega, kuni päike tõusis; siis vast hakkas ta koju minema. 

Igatsedes kasvas päev aasta pikkuseks, enne kui õhtu ja öö jälle kätte jõudsid, kus mehel 
lootust oli kuu valgel vihtlejaid neitsisid uuesti silma saada; siiski lõppes viimaks igatsemise 
aeg. Aga metsas ei leidnud ta midagi, ei lavasid ega neitsisid. 

Siiski ei väsinud ta igal ööl sinna minemast, aga ta käigud jäid asjatuks. 


Nüüd hakkas mure teda vaevama; ei olnud siin ilmas midagi, mis talle rõõmu oleks võinud 
teha. Ta ei võtnud enam kuiva ega märga, vaid lõppes igatsemise kätte. 
Küll on inimesele õnneks, kui ta seesuguseid salaasju näha ei saa. 


III. Pikkjalg, Osavkäpp ja Teravsilm 


Ükskord elas üks nõukas peremees oma naisega. Neil ei olnud mingist asjast puudu, vaid 
jumal oli neid igapidi rohkesti kõigega õnnistanud. Inimeste silma vaadates kiideti neid 
rikkaks ja õnnelikuks. Ometigi puudus neil üks asi, mida rikkus ei jõudnud 

anda, sest neil ei olnud lapsi, ei ainukestki veel, ehk nad küll juba rohkem kui kümme aastat 
paaris olid elanud. 

Nüüd juhtus ühel õhtul, kus mees kodunt ära oli ja naine üksi toas istus, et tal aeg igavaks ja 
süda väga nukraks läks. 

»Eks naabrinaised ole minust palju õnnelikumad," mõtles naine. ,,Neil on toatäis lapsi 
ajaviiteks; kui ka mees kodunt korra ära läinud, siiski ei ole neil tarvis üksi istuda. Mul ei ole 
kedagi omast, otsegu võsuta känd pean üksi tühjas toas elama." 

Mõeldes paisusid tal pisarad silma, ja ei tea, kui kaua naine juba sedaviisi murekoorma all oli 
istunud, tähele panemata, et üks ootamatu võõras tuppa oli astunud. Korraga tundis ta midagi 
Jalaketra kuristavat, arvas kassi olevat, aga silmi maha lüües nägi ta kena titekest jalgade ees 
põrandal. 

»Uih!" kisendas naine kohkudes, tahtis istmelt püsti karata ja putkama pista, aga titekese käed 
pidasid teda kui raudpihid kinni, nii et ta mitte paigast ei pääsenud. 

»Ara ehmata, armas noorik!" ütles titeke lahkesti, ,,.kui kutsumata siia tulin su meelt jahutama 
ja su kurbust kustutama. Sa elad üksi, inimesel läheb pikal õhtul aeg igavaks; mees on teele 
läinud, kust ta vast mõne päeva pärast tagasi jõuab. Armas noorik -" 

Naine ütles paha meelega: ,Jäta pilkamine, minu noorikutanu hallitab juba enam kui kümme 
aastat kirstus ja nutab lesena paremat aega." 

»Mis sest viga," kostis titeke. ,,Kui naisel veel saba taha ei ole saanud, ta noor ja priske on, 
nagu sina, siis on ta noorik. Ja lapsi sul tänini ei ole veel olnud, mis noorikupõlve võiksid 
lõpetada." 

»»Jah," ütles naine, ,,see'p see on, mis mind sagedasti kurvastab ja mõtlema sunnib, et mehe 
meelest ammugi halvaks olen läinud, kes mind kui kuivanud kändu kaisutab, mille juurest iial 
noort võsu ei kasva." 

Aga titeke ütles trööstides: ,,Ole selle pärast mureta, sinu päevad ei ole veel õhtul. Ja enne kui 
sa aasta vanemaks lähed, saavad kolm võsu su kuivaks arvatud kännust tõusma ja vanemaile 
rõõmuks kasvama. Aga sa pead kõik nõnda tegema, kuidas sulle õpetan. Kui mees teelt koju 
tuleb, pead sa temale kolm musta kana muna keetma ja õhtul süüa andma. Läheb ta magama, 
siis tee enesele midagi talitust õues, kus sa tüki aega pead viibima, enne kui hiljem mehe 
kõrvale sängi poed. On aeg täis, kus mu sõnad tõeks lähevad, siis tulen sind jälle vaatama. 
Sinna päevani jäägu mu tänane käik kõigile teadmata. Jumalaga, armas noorik, kuni ma tagasi 
tulles võin öelda - lapse-ema!" 

Seepeale kadus titeke naise silmist, kui oleks ta maa alla vajunud. Noorik ehk noorikuks 
sõimatud naine hõõrus tüki aega silmalaugusid, kui otsiks ta tõelist otsust ja tahaks näha, kas 
juhtumine ilmsi või unenäos oli olnud. 

Mida inimene igatseb ja soovib, seda arvab ta enamasti ikka tõeks; nõnda oli ka naisega. 
Naljakas lugu pisikese titega ei läinud enam tal meelest. Ja kui peremees mõne päeva pärast 
koju jõudis, keetis naine kolm musta kana muna, andis need õhtul mehele süüa ja täitis teised 
õpetused. 


Mõne nädala pärast muutus titekese ettekuulutus tõeks. Mees ja naine olid rõõmsad ega 
jõudnud kuidagi pika päeva õhtut ära oodata, mis nende igatsuse pidi täitma. Seatud ajal sai 
naine nurgavoodisse ja tõi kolmikud lapsed ilmale, kõik pojad, ilusad ja prisked. 

Kui nurganaine hiljem juba toibuma hakkas ja mees ühel päeval kodunt oli läinud varrulisi ja 
lastele vadereid paluma, tuli õnnetooja titeke nurganaist vaatama. 

»Tere, kulla lapse-ema!" hüüdis titeke tuppa astudes. ,,Kas näed nüüd, kuidas jumal su 
südame igatsemise ühekorraga on täitnud? Sa oled kolme poja emaks saanud. Sellest näed 
selgesti, et ma sulle mineval korral tühja ei kuulutanud, ja võid ka hõlpsamalt seda uskuda, 
mis sulle täna räägin. Su pojad tõusevad maailmas kuulsateks meesteks ja teevad sulle veel 
enne surma palju rõõmu. Näita mulle oma pisukesi?" Nõnda rääkides oli ta kui kass kätki 
servale roninud, võttis kerakese punast lõnga oma taskust, sidus ühele pojale lõngaheide 
mõlema jalakedra, teisele käerandmete ja kolmandale üle silmakulmude pea ümber. 

»Need lõngakesed," õpetas titeke, ,,pead sa nii kauaks pandud kohtadesse jätma, kui lapsed 
ristida viiakse. Siis põleta lõngaheidekesed ära, korista nende tuhariismed kokku, pane 
lõngatuhka lusikakese sisse ja lüpsa, kui lapsed koju tuuakse, oma rinnast natuke piima peale. 
Seda rammustavat 

' Vi Ad A ji ai 5024 
tuhapiima pead sa igale lapsele paar tilgakest keelele valama, enne kui neile nisaotsa suhu 
annad. Seeläbi saavad nad igaüks omalt kohalt tugevaks, üks jalust, teine käsist ja kolmas 
silmist, nõnda et neil kellelgi teist temasarnast maa peal ei ole. Igaüks leiab oma õnneandega 


rahva hulgas au ja vara, aga kui nad kolmekesi ühel meelel mingi asjatalituse ette võtavad, siis 
suudavad nad tegusid toimetada, mida võimalikuks ei võiks arvata, kui neid mitte silmaga ei 
peaks nähtama. Mind sinu silm enam ei näe, siiski tuletad sa edaspidi mitu korda minu 
mälestust tänuga meelde, kui meheks kasvanud pojukesed sulle rõõmu hakkavad tegema. Ja 
nüüd viimast korda jumalaga, armas lapse-ema!" 

Seda öeldes oli titeke jälle, nagu esimeselgi korral, äkki kätki servalt ja nurganaise silmist 
kadunud. Aga nurganaine tegi kõik hoolsasti, mis laste pärast talle oli õpetatud. Ta põletas 
ristimise päeval punalõngakesed tuhaks, lüpsis, kui lapsed kirikust koju toodi, oma rinnapiima 
tuhale ja andis seda kosutavat rammupiima igale lapsele paar tilka keelele, enne kui nende 
suud rinna otsa pistis. Siiski ei rääkinud ta esiotsa ei oma mehele ega kellelegi muule sõnakest 
neist imelikest asjust, mis tal siiasaadik titekesega oli juhtunud. 

Lapsed kasvasid kolmekesi priskesti ja näisid, kui nad jalakandjaks jõudnud, igapidi väga 
terased. Ometi nähti juba maast-madalast, et igal lapsel iseäranis tugevad on imelõngal 
kosutatud liikmed: ühel silmad, teisel käed ja kolmandal jalad. Seepärast nimetasid vanemad 
neid hiljem nende kangust mööda: esimese Teravsilmaks, teise Osavkäpaks ja kolmanda P ik 
kjalaks. 

Mõne aasta pärast, kui vennaksed juba noormehe-ealisteks olid saanud, pidasid nad 
vanematega koos nõu võõrale maale minna, kus igaüks oma rammu ja osavuse läbi lootis 
teenistust ja palka leida. Iga vend himustas õnne katsumiseks iseteed ette võtta, üks hommiku, 
teine lõuna ja kolmas õhtu poole. Kolme aasta pärast lubasid kõik kolmekesi jälle vanemate 
juurde tagasi tulla ja oma senisest teekäigust sõnumeid tuua, kuidas nende käsi võõral maal oli 
käinud. 

Pikkjalg oli võtnud tee hommiku poole. Temast peame siin esiteks jutustama. Et ta jõudsal 
sammul palju kaugemale jõudis kui teised vennad, seda võib igamees isegi arvata, sest kus 
penikoormad mehel jalgu väsitamata kaovad, seal ei tõuse käigust talle raskust. Siiski pidi ta 
aegamööda tundma õppima, et kui ka kiired jalakannad inimest hädas igas kohas hõlpsasti 
võivad päästa, siiski leivapalukese teenimine seeläbi mitte kerge asi ei ole, sest käsi 
tarvitatakse igal pool palju enam kui jalgu. 

Vast tüki aja pärast leidis Pikkjalg ühe hommikumaa kuninga juures kindlat teenistust. 
Kuningal olid suured hobuiekarjad, seal hulgas palju kergejalgseid perusid, keda ükski 
inimene ei jõudnud kinni saada, mõningaid 

isegi mitte ratsa teise hobuse seljas. Aga Pikkjala sammuga ei jõudnud ükski hobune võidu 
joosta, sest mees nähti hobusest ikka palju kiirem olevat. Mida enne viiskümmend 
hobusekarjast üheskoos ei jõudnud talitada, selle toimetas ta üksi ega lasknud iial üht hobust 
karjast kaduda. Seepärast maksis kuningas temale keelamata viiekümne karjase palga ja 
kinkis veel meeleheaks pealegi. Pikkjala lendaval sammul oli tuulekiirus, ja kuigi ta õhtust 
hommikuni läbi öö, või hommikust õhtuni puhkamata jooksis, ei olnud ta sammud el iial 
väsimust, vaid ta võis teisel ja kolmandal päeval niisamuti jälle joosta. Juhtus mitu korda, et 
hobused kiinis palavaga igale poole laiali jooksid, üks osa sinna, teine tänna, mitme peni- 
koorma kaugusele, aga õhtu eel oli kari kõik jälle koos. 

Kord olid kuningakojas suured võõraspeod, kuhu palju ülemaid inimesi ja maavalitsejaid igalt 
poolt kokku paluti. Pidude päevil oli kuningas võõrastele ka oma kergejalgsest 
hobusekarjusest mõnda rääkinud. Seal himustasid siis kõik võõrad seda haruldast meest näha 
ja oma silmaga tundma saada. Mõningad ütlesid, et ega seda nii imeks tohi panna, kui alati 
karjas käinud hobused, kes karjasega harjunud, end lasevad tema poolt kinni püüda; kõige 
parem hobune kuuleb peremehe käsku ja tuleb kutsumise peale. Aga andke katseks talle mõni 
võõras tallis söödetud hobune, keda ta ei tunne. Küll siis näeme, kui pikale mehe kiirus 
hobuse vastu jõuab. 


Nüüd lasid mõned võõrad härrad oma tallis kangesti söödetud tulisemad hobused tuua ja 
lagedal lahti lasta, et Pikkjalg nad kinni püüaks. See oli lennujalgsel karjasel väike asi, sest 
seisnud rammus hobune ei jõua iial selle vastu joosta, kes kui metsalind ööd kui päevad oma 
liikmeid on õppinud painutama. Võõrad ülemad kiitsid nähtud mehe jooksukiirust ja kinkisid 
talle palju kuld- ja hõberaha meeleheaks, lubasid ka kodus temast rääkida, et rahvas igal pool 
teada saaks, kus seesugune mees leida on. Lühikese ajaga oli hommikumaal Pikkjala nimi 
kuulsaks saanud, ja kui mõnel kuningal kuskil kiirkäsukandjat tarvis oli, palgati iga kord 
Pikkjalg, maksti talle rohket palka ja pealegi veel meelehead, et ta teinekord jälle nende 
kutsumist kuulda võtaks. 

Kui ta kolme aasta pärast kodu poole tagasi hakkas minema, oli tal nii palju raha ja vara 
korjatud, et sest kahekümne hobuse täielik koorem sai. Need hobused oli kuningas karjasele 
veel peale suure palga kinkinud. 

Teine vend Osavkäpp, kes lõuna poole oli läinud, leidis igas kohas teenistust ja palka. Kõik 
ametmehed tarvitasid ta tööd, sest et ükski muu sell nii osavasti ja palju ei jõudnud valmistada 
kui tema. Ehk tal küll ühtki päris õpitud ametit kodunt kaasa ei olnud võetud, nagu teistel 
ametmeestel, siiski edenes kõiksugu töö ta osavas käes. Ta oli rätsep, kingsepp, tisler, treial, 
kuld- ja raudsepp või mis muidu kunstlikku tööd tial tarvitati, ega leitud kõiges maailmas 
ametmeest, kellele ta selliks ei võinud minna. Kord 

oli ta tükikaupa tööl rätsepmeistri juures, kus ta ühel päeval kakskümmend paari pükse, 
teinekord jälle kingsepale niisama palju saapaid oli õmmelnud. Ja kõik tehtud tööd leiti nii 
täielikud, et kes neid kord tundma saanud, enam teiste meistrite ja sellide tööd ei tahtnud. 
Osavkäpp oleks igas ametis rikkaks meheks võinud minna, kui tal kuskil kauemini püsi oleks 
olnud. Aga ta himustas maailma laiemalt näha ja tundma saada, sellepärast rändas ta enamasti 
ühest paigast teise. 

Ükskord juhtus ta parajasti ühe kuninga linna, kus suur kihin ja kahin igal pool oli. Taheti 
hulk sõjaväge vaenlaste vastu läkitada, ja seal leiti igast asjast puudu olevat, küll riietest, jala- 
ja peavarjudest kui ka sõjariis-tust. Ja ehk küll igal pool meistrid hulga sellidega vara 
hommikust kuni poole ööni kiiresti tööl olid, ei püha- ega sellipäeva pühitsenud, siiski ei 
jõutud lühikese ajaga nii palju valmistada, kui kuningas tahtis. Küll otsiti sellisid kaugemalt ja 
ligemalt appi, siiski näis puudus suurem, kui töö oleks võinud seda täita. 

Ühel päeval astus nüüd Osavkäpp kuninga kotta ja palus kuninga jutule. Seal ütles ta: 

»»Aus kuningas! Ma kuulen rahva suust, et teil pidavat väga rutulist tööd olema. Olen kaugelt 
maalt tulnud meister ja võin ehk need tööd oma peale võtta, kui kaupa saame ja te mulle aja 
nimetate, millal tööd peavad valmis olema." 

Kui kuningas aja oli nimetanud, ütles Osavkäpp: ,, Laske kõik oma linna meistrid kokku 
kutsuda ja küsige, kas nad nimetatud päevaks töödega võivad valmis saada. Kui ei, siis võtan 
kõik oma peale, aga tööpaiga peate siis üksi mulle maksma." 

»»see oleks hea küll," kostis kuningas, ,.kui teil võimalik oleks nii palju sellisid saada, aga 
see'p see on, mis meie linna meistritel puudub, et kuskilt abikäsi ei leia." 

»»see olgu minu mure," kostis Osavkäpp. 

Teisel päeval kutsuti kõik linna meistrid kuningakotta kokku ja küsiti nende käest, millal 
igaüks neist oma tööga loodab valmis saada. Ühed tingisid neli ja viis kuud, teised veel 
rohkem aega. 

» Noh," ütles Osavkäpp, ,,kui te mulle kolme kuu eest kahekordse palga lubate, siis tahan kõik 
tööd oma peale võtta, mis teised ehk poole aastaga teevad." See asi näis kuninga meelest nii 
imelik ja uskumata, et ta pilkamist või pettust kartis; seepärast ütles ta kahtlevalt: 

»»Mis panti sa mulle võid anda, et oma lubadused tahad täita?" 


Osavkäpp kostis: ,,Sellevõrra raha ja vara ei ole mul küll mitte, mis teie kahju vastu võiks 
seista; aga kui minu elu tahate pandiks vastu võtta, siis on meie kaup kohe valmis. Aga et siga 
kotis ei tohi osta, tahan teile homme oma tööd prooviks näha tuua." 

Sellega oli kuningas rahul. Aga sellid mõtlesid isekeskis: saab ta kahe-võrra palka, siis peab ta 
seda ka meile töövaevaks maksma, muidu ei lähe me talle mitte abimeheks. 

Kui kuningas teisel päeval proovitööd oli näinud, oli ta sellega väga rahul, ja ehk küll kõik 
teised meistrid kadedusest tahtsid lõhkeda, ei võinud ükski nähtud tööd laita. 

Nüüd hakkas Osavkäpp meheviisi tööle. Ehk tal küll muidugi kõik tööd käes lendasid, siiski 
oli see kiirus imelikum kui ime, mis nüüd hommikust õhtuni avalikuks tõusis. Vaevalt võttis 
ta nii palju aega, et kõhtu täitis ja öösel kui lind oksa peal natuke puhkas. Kaks nädalat enne 
tingitud aega olid kõik sõjaväe tarvidused valmis ja kuninga kätte ära antud. Kuningas maksis 
kahekordse hinna, mis kolme kuu eest oli tingitud, ja lisas pea niisama palju veel kingituseks 
peale. Siis ütles ta: 

»» Armas tark meister! Ma ei raatsiks sinust nii ruttu lahkuda, kas sul ei ole lusti sõjaväega 
vaenlaste vastu minna? Kes nõnda osavasti kõik tööd oskab toimetada, sellest võiks ka vististi 
kõige parem sõjamees saada." 

Osavkäpp kostis: ,,Ehk võiks lugu küll nõnda olla, kuidas teie, aus kuningas, arvate, aga tõtt 
öeldes: ma ei ole veel elupäevil sõjamehe ametit katsunud, vaid tänini üksnes tööd teinud, kus 
verevalamist ei olnud. Pealegi tuleb nüüd aeg kätte, kus vanemad mind koju ootavad; 
seepärast ärge pange pahaks, kui ma teie tahtmist seekord vastu ei tohi võtta.” 

Nõnda lahkus ta kuningalinnast, kus ta lühikese ajaga väga rikkaks 

meheks oli saanud. Tal oli veel rohkesti pool aastat aega, enne kui koju hakkas minema, 
seepärast luusis ta ühest paigast teise, puhkas vahel ja tegi siis siin ja seal nii palju tööd, et 
reisiraha sai, sest tallele pandud varandust ei tahtnud ta mitte teel ära kulutada. 

Kolmas vend, Teravsilm, kes teekäigu õhtu poole oli võtnud, hulkus tüki aega ühest paigast 
teise ega tahtnud kuskilt õiget kindlamat teenistust leida, mis talle leiba ja rohket palka oleks 
võinud anda. Osava küti ametiga võis ta küll igal pool nii palju teenida, millega oma 
igapäevase ülespidamise jõudis tasuda, aga mis pidi ta koju minnes kaasa võtma? 

Aegamööda oli ta teed käies ühte suurde linna tulnud, kus igal pool sellest õnnetusest räägiti, 
mis nende kuningale nüüd juba kolmandat korda oli juhtunud ja mida ükski ei võinud ära 
mõista, veel vähem asja sündimist ära keelata. 

Imelik lugu oli nõnda. Kuningal kasvas rohuaias üks õunapuusarnane väga kallis puu, mis 
kuldõunu kasvatas, millel mõned lõngakera suurused olid ja mitu tuhat rubla väärt arvati. 
Igamees võib isegi arvata, et niisugune puuvili mitte lugemata ei olnud, ja ööd ja päevad alati 
vahid ümberringi valvasid, et varga näpud puutuma ei pääsenud. 

Aga nüüd oli juba kolm ööd järjestikku igal ööl üks kõige suuremaist 

õuntest ära varastatud, mis ehk ligi viis tuhat rubla väärt võis olla. Väljasaadetud vahid ei 
olnud varast ega varga jälge kuskil näinud. Teravsilm mõtles kohe, et siin midagi iseäralikku 
kavalust võis olla, mida ta ehk terase silmaga võiks ära tunda. Ta mõtles: kui varas kehatult ja 
nägematult puu kallale ei tule, siis peab ta vististi minu teravasse silma puutuma. Sellepärast 
palus ta kuningalt luba rohuaeda minna ja vahtide teadmata asjalugu salamahti tähele panna. 
Luba saanud, tegi ta ühte kõrgesse puulatva, tükk maad kuldõunapuust eemal, endale 
salaaseme lehtede varju, kust keegi teda ei võinud näha, aga kust tema terane silm igale poole 
ulatas ja kõik nägi, mis seal sündis. Leivakoti ja lähkri võttis ta kaasa, et kui valvamine pikale 
läheks, tal siis ei tarvitseks varjupesast välja tulla. Kuldõunapuu ja mis seal ümber juhtus, 
seisis ühtepuhku ta silmas. 

Vahisoldateid oli kolm ringi nii ligistikku puu ümber seatud, et mitte hiirepoegki neist 
nägemata läbi ei oleks võinud pääseda. Kui vargal tiibu ei olnud, maad mööda ei võinud ta 


mitte puu kallale minna. Ehk küll mees päeva otsa oli vahtinud, siiski ei näinud ta midagi, mis 
vargast oleks võinud tunnistada. 

Päikese loojamineku ajal piiras väike kollane liblikas tükk aega tuule-õhus kuldõunapuu 
ümber, kuni ta viimaks end ühe oksakese peale maha laskis, kus parajasti väga kena, kuldõun 
küljes rippus. Et liblikas kuldõuna ei jõudnud puust ära viia, seda võib igaüks niisama hästi 
mõista kui Teravsilm. Aga et tal sel korral midagi suuremat silma ei puutunud, seepärast ei 
lasknud ta kollast liblikat mitte oma silmast. 

Päike oli ammugi alla veerenud, aegamööda ehapuna taevaservast kadunud, aga puu ümber 
põlema pandud laternad andsid nii palju valgust, et kõike võis näha, mis puu ümber sündis. 
Kollane liblikas istus liikumata oksakesel, kuhu ta end õhtul oli maha lasknud. 

Võis ehk kesköö aeg olla, kui vahi silmad puu otsas natuke tukulangele läksid. Ehk ta küll 
seda kuigi kauaks ei võinud arvata, siiski nägi ta, kui silmad õunapuu külge puutusid, et 
kollast liblikat enam oksal ei olnud. Aga mis mehele suuremat ehmatust sünnitas: ka kena 
kuldõun oli oksa küljest kadunud. Vargus oli avalik, aga kui salavaht seda teistele oleks 
tahtnud rääkida, seal oleksid inimesed teda pööraseks arvanud, sest et vähem kui laps oskas 
mõista, et pisike liblikas kuldõuna ei võinud ära kanda. 

Hommikul oli rahva kihin ja kahin jälle suur, kui üks õun jälle puudu leiti, ilma et vahtidest 
keegi varga jälgi oleks näinud. Seal astus Teravsilm teist korda kuninga ette ja ütles: 
»Õunavarast ei ole ma mineval ööl küll näinud niisama vähe kui teie vahid; aga kui teil linnas 
ehk linna ligidal mõni kaval tark peaks olema, 

siis juhatage mind sinna; tema abiga loodan ma tuleval ööl varga kinni saada." 

Kui ta targa tee oli kuulnud, läks ta aega viitmata sinna. Mehed hakkasid nüüd isekeskis nõu 
pidama, kuidas asjatalitus neil kõige mõnusamast! võiks korda minna. Tüki aja pärast hüüdis 
Teravsilm: 

»Mul on nõu käes! Võid sa oma tarkuses ämblikuvõrgule kinnitust anda, et need köiekesed 
tugevama kui looma kinni peavad, siis paneme varga kütke, et ta meie käest enam ei pääse.” 
Tark ütles selle võimaliku olevat. Ta võttis sedamaid kolm suurt ämblikku, kel igaühel rist 
selja peal oli, tegi nad nõiduse väel nii tugevaks, et ükski loom nende võrgust ei pääseks, pani 
nad siis karbikese sisse ja andis Teravsilmale. 

»Pane need ämblikud kuhu sa tahad, tähenda neile sõrmeotsaga ette, kuidas nad võrku peavad 
tõmbama, siis teevad nad vangile sedamaid puuri ümber, kust teda muu ei jõua päästa kui 
Mana tarkuse vägi. Küll ma siis tõttan sulle appi, kui abi tarvis läheb." 

Teravsilm puges, ämblikukarbike põues, jälle puu otsa asjalugu valvama. Samal ajal kui eile 
nägi ta jälle kollase liblika keeritamist kuldõuna-puu ümber, aga täna vältas keeritamine palju 
pikemalt kui eile, enne kui liblikas oksakese külge langes, kus suur kuldõun küljes rippus. 
Sedamaid tuli Teravsilm puuladvast maha, läks kuldõunapuu juurde, laskis redeli puu kõrvale 
püsti seada, ronis tasahiljukesi mööda redelit üles, et liblikat ära ei hirmutaks, ja pani siis oma 
pisukesed kangrud kolme oksakese peale. Ühe ämbliku pani mõne vaksa kõrgemale, teise 
paremale ja kolmanda pahemale poole, tähendas siis sõrmega risti ja põiki liblika ümber. 
Liblikas seisis, tiivakesed seljas püsti, liikumata. 

Päikese veeru ajal oli vaht jälle puuladvas salapesas tagasi. Sealt nägi ta rõõmuga, kuidas 
kolm selli liblika ümber igalt poolt aeda tegid, et sealt mehikesel pääsemist loota ei võinud 
olla, kui targa kiidetud vägi tõsine oli. 

Ehk küll mees puu otsas ennast tukkumise eest hoidis, siiski olid tal silmalaud kogemata kinni 
langenud. Kui kauaks, seda ei teadnud ta mitte, aga äkitselt tõusnud suur kära äratas ta unest. 
Lugu vaadates nägi ta vahi-soldateid kui sipelgaperet kuldõunapuu ümber käratsedes 
jooksvat. Puu otsas aga oli halli habemega vanamees, kuldõun pihus, raudahelaist punutud 
võrgus. Kiiresti ruttas Teravsilm puu otsast maha, aga enne kui ta kuld-õunapuu juurde jõudis, 


oli juba kuningas seal, kes vahisoldatite kära peale sängist oli tõusnud ja rohuaeda ootamata 
lugu vaatama läinud. 

Seal istus nüüd varas raudpuuris ega pääsenud kuhugi. 

»» Aus kuningas," ütles Teravsilm, ,,nüüd võite rahulikult magama heita ja hommiku laia 
valgeni magada, varas enam meie käest ei pääse. Oleks ta tugevam kui tugev, tema ei jõuaks 
siiski neid nõiduse väel sünnitatud puuriahelaid 

katki kiskuda." Kuningas tänas, käskis suurema hulga vahisolda-teid ka magama minna, 
nõnda et aga mõned puu alla vahikorrale jäid. Teravsilm, kes kaks ööd ja päeva valvanud oli, 
läks ka oma väsimust puhkama. 

Teisel hommikul läks ta targaga seltsis kuningakotta. Targal oli hea meel, kui ta varga puuris 
leidis, keda ta välja ei lasknud tulla, enne kui mehike oma tõsist nägu ja kuju näitas. Selleks 
niitis tark tal poole habet lõua alt, käskis tuld tuua ja hakkas häbemekarvu kõrvetama. 

Oh seda piina ja valu, mis nüüd lind raudpuuris pidi kannatama! Ta kiljus ja lõi kanges valus 
kukerpalli, aga siiski ei jätnud tark veel piinamist, vaid kõrvetas karvu, et varas puuris 
küpsemaks läheks. Siis hüüdis ta: 

»Tunnista, kes sa oled?" 

Mehike kostis: ,,Ma olen Piirisilla nõia sulane, keda peremees varastama saatnud." 

Tark hakkas jälle häbemekarvu kõrvetama. 

»Oi, 01!" kisendas nõid, ,,andke aega, ma tunnistan! Ei mitte sulane, ma olen nõia poeg.” 
Veel kõrvetati karvu, seal hüüdis vang ulgudes: ,,Ma olen Piirisilla nõid ise." 

»Näita meile oma loodud kuju, ehk ma kõrvetan jälle," käskis vägev tark. 

Seepeale hakkas mehike puuris sirguma ja paisuma, kuni ta paari silmapilgu pärast paraja 
mehe suuruseks kasvas ja kuldõunte vargust avalikult tunnistas. 

Nüüd toodi ta puuriga puu otsast maha ja nõuti, kus vargus peidus pidi seisma. Ta lubas ise 
kohta näitama tulla, aga Teravsilm palus kuningat, et ta varast mitte puurist välja ei laseks, 
sest muidu võiks ta jälle end liblikaks moondada ja nende käest pääseda. 

Enne kui ta kõik vargaurkad üles tunnistas, pidi teda veel mitu korda kõrvetatama, ja viimaks, 
kui kõik kuldõunad kätte olid saadud, põletati kuri varas puuris ära ja tema tuhk külvati 
tuulde. 

Kuningas, kes oma vara kätte oli saanud, maksis Teravsilmale väga suure tasu, nõnda et ta 
korraga ehk veel rikkamaks sai kui teised vennad. Kuningas tahtis teda heameelega oma 
teenistusse võtta, aga Teravsilm vastas: 

»Ma ei tohi veel sel korral teenistust võtta, vaid pean koju minema vanemaid vaatama." 

Siis kinkis kuningas talle hobuseid, vankreid ja sulaseid, kes Teravsilma rikkaliku varanduse 
koju viisid. 

Kui nüüd vennad vanemate kojas koos olid, leiti neil nii palju rikkust,. 

et nad enam kui poole kuningriiki endile päriseks oleksid võinud osta. Ema tuletas nüüd 
meelde, kuidas õnnetooja titeke kõike seda oli sünnitanud, aga ta ei rääkinud kellelegi 
pikemalt imelikku lugu. Vara oli neil otsata palju, nõnda et poegadel enam tarvis ei oleks 
olnud uut teenistust otsima minna. Aga kust seda rikast maailmas peaks leitama, kes oma 
varaga lepiks ja veel suuremat peale ei sooviks saada? 

Kui vennaksed hiljemini teada said, kuidas ühe kõige rikkama kuninga tütar Põhjamaal selle 
omaks pidi saama, kes kolm iseäralikku rasket asja jõuaks toimetada, mis silasaadik veel 
kellelgi võimalik ei olnud, pidasid nad üheskoos nõu lugu katsuma minna. Igalt poolt laiast 
maailmast oli katsujaid küllalt juba käinud, aga ükski ei jõudnud nende katsetöödega korda 
saada, sest et töö meestel üle rammu käis ja ühel inimesel kogunisti võimalik ei olnud. 


Kui nõu oli peetud, läksid mehed kolmekesi teele, ja et kiiremalt edasi saada, kandis Pikkjalg 
teisi vahetevahel seljas edasi. Et üks mees töö ära pidi toimetama, ei tohtinud nad kolmekesi 
üheskoos kuninga ette astuda. Pikkjalg saadeti asja läbi kuulama. 

Kolm katsetööd, mis kuninga väimees pidi toimetama, olid need: esiteks pidi mees ühe päeva 
suure põhjapõdra-lehmaga karjas käima ja selle eest hoolt kandma, et tuulejalgne lehm ta 
käest jooksu ei pääseks. Õhtul päeva veeru ajal pidi ta lehma jälle lauta ajama. Teiseks pidi 
mees õhtul kuninga lossi väravad lukku panema. Kolmas katsetöö, mis kõige raskem näis, oli 
see, et ta mehe suust pidi ammuga nõnda õuna laskma, et mees, kes kõrgel mäe otsas seisis, 
õun vartpidi suus, mitte viga ei saaks, aga nool õuna keskelt läbi läheks. 

Ehk küll kaks esimest tööd rasked ei näinud, siiski ei olnud neid veel keegi siiasaadik jõudnud 
toimetada, mis sellest tuli, et asjad loodud korras ei olnud. Põhjapõdra-lehmal oli nii imelik 
kiirus, et ta ühe päevaga päeva tõusust kuni päeva veeruni maailma võis läbi joosta. Kuidas 
võis inimene temaga ühes nii kaugele joosta? Teise katsetüki juures oli nõiduse vägi. Üks 
nõid oli end värava raudriiviks moondanud ja tegi nüüd seda tempu, et kui mees redelit 
mööda üles minnes oma käe riivi külge pistis, siis võttis nõid põrguvõimuga käest kinni, nii et 
ükski vägi enam kätt ei võinud päästa, enne kui sorts ise selle tahtis lahti lasta. Aga 
käevangistus ei olnud siin ainuke viletsus, vaid sel silmapilgul, kui käsi näpistisse oli 
sattunud, hakkas värav edasi-tagasi tantsima, kui oleks kangem tuulehoog teda kihutanud. 
Sellepärast pidi käsipidi vangistatud mees teise hommikuni kui kolks kella sees värava küljes 
ennast vintsutama, nii et ta enam surnud kui elav oli, kui näpisti ta lahti laskis. Kuningas ja 
kõik rahvas naeris veel ta viletsust ja mees pidi häbiga koju minema. Mitmel olid õlasooned 
nõnda välja venitatud, et mehest eluilmas enam töötegijat ei võinud saada. Kol- 

mas töö võis osaval kütil võimalik olla, kelle silm ja käsi ühevõrra kanged olid. 

Kui Pikkjalg asjalugu oma silmaga oli näinud, ei läinud ta kohe kuninga ette, vaid esiteks 
vendade juurde tagasi, kes teda alles teel ootasid. Pärast nõupidamist leidsid mehed, kuidas 
neil kolmel küll võimalik oleks asju talitada, aga kõige suuremat tüli tegi, et nad kolm 
kuninga silmas kui üks ainuke mees pidid olema; muidu ei võinud nad lubatud võidupalka 
saada. 

Vennaksed niitsid nüüd oma habemed ühtviisi, et kellelgi huulel ega lõua alla pikemaid karvu 
ei leitud kui teisel. Ja et nad kui ühe ema pojad ja kolmikud lapsed keha ja kombe poolest 
enamasti igas tükis ühte läksid, ei olnud võõral silmal võimalik seda pettust ära tunda. Nad 
lasid väga uhke kuningliku ülikonna valmistada, mis siidist ja kallimast sametist õmmeldi ja 
kulla ja sätendavate kalliskividega välja ehiti, nii et kõik hiilgas ja siras kui tähistaevas selgel 
talveööl. 

Enne kui katsetööd mindi toimetama, tõotasid vennaksed vandega, kuidas hiljem liisk nende 
vahel õigust peab tegema, kes neist kuninga väimeheks saab. 

Kui kanged vennaksed sedaviisi kõik talitused olid lõpetanud, et hiljem nende keskel midagi 
tüli ei tõuseks, siis ehtisid nad ühel päeval Pikkjala uhkesse ülikonda ja läkitasid ta 
kuningakotta, kus ta põdralehma karja pidi minema. Läheb asi korda, nagu vennaksed lootsid, 
siis oli esimene suur kivi teelt veeretatud, mis siiasaadik kosilasi oli keelanud pulmakambri 
minemast. 

Pikkjalg astus nii uhkesti kuninga ette, kui oleks ta loodud kuningapoeg, teretas viisakalt ja 
palus siis luba katsetööd teisel hommikul ette võtta. Kuningas andis loa, aga ütles sealjuures: 


»Hea oleks, kui te halvemad riided selga paneksite, sest meie lehm läheb soost ja rabast läbi, 
sellest hoolimata, mis ette juhtub; seal võiksite kallid riided ära rikkuda." 

Pikkjalg vastas: 

»Kes teie tütart tahab kosida, mis see riietest lugu peab," ja läks siis puhkama, et teisel päeval 
seda virgem võiks olla. 


Kuningatütar, kes kena noormeest ukseprao vahelt salamahti oli luurinud, ütles ohates: ,,01eks 
mul võimalik lehmale kammitsad jalga panna, ma teeksin seda, et selle mehe endale kaasaks 
võiksin saada." 

Hommikul, kui päev oli üles tõusnud, sidus Pikkjalg lehmale kütke kaela ja võttis ise oheliku 
teise otsa oma pihku, et lehm temast väga kaugele ei jõuaks. 

Kui laudauks lahti tehti, pistis põdralehm kui tuulehoog jooksu, karjane ohelikkupidi ta 
kõrval, nõnda et ta mitte sammugi lehmast maha ei jäänud. Kuningas ja vaatav linnarahvas 
panid mehe imelikku kiirust imeks, sest 

IV. Tontla mets 


anal ajal seisis Alutaga ilus metsasalk, mida Tontla metsaks nimetati ja kuhu ükski ini- 
meseloom jalga ei usaldanud pista. Mõned julgemad, kes kogemata olid sinna ligemale 
juhtunud ja luurima läinud, ütlesid paksude puude vahelt üht lagunenud hoonet näinud ja 
hulga ini-mestesarnaseid elukaid hoone ümber, kus muru kui sipelgapesa neist kihisenud. 
Elukad näinud välja tahmased ja narakad kui mustlased; nimelt pidi seal vanu naisi ja 
poolalasti lapsi leitama. 

Kui kord üks külamees pimedal õhtul pidult koju tulles natuke sügavamale Tontla metsa 
eksinud, oli ta seal naljakat lugu näinud. Heleda tulukese ümber nägi ta otsata palju naisi ja 
lapsi. Mõned istunud maas, teised tantsinud õue peal. Ühel vanal eidel olnud lai raudkulp 
käes,, millega ta vahetevahel tulist tuhka murul laiali pillutanud, kus siis lapsed kisaga tuulde 
üles tõusnud ja kui öökullid kõrgel suitsu ümber lennanud, kuni nad viimaks jälle maha 
tulnud. 

Siis tulnud metsast pika habemega väike vanamees, kott seljas suurem kui ta ise. Naised ja 
lapsed jooksnud käratsedes taadikesele vastu, tantsinud ta ümber ja püüdnud kotti ta seljast 
maha kiskuda, aga vanamees pääsenud siiski kotiga nende käest. Üks varsakõrgune must kass 
põlevate silmadega istunud ukselävel, karanud sealt vanamehe koti otsa ja kadunud siis 
vaataja silmist hurtsikusse. Aga et nägijal sel puhul pea puhkes ja silmad kirjud olnud, 
sellepärast ei võinud keegi täielikku otsust saada, kui palju ta jutust tõsi või vale oli. Küll tuli 
imeks panna, et isaisade päevil juba seesuguseid nähtusi Tontla metsast räägiti, aga keegi 
selgemat otsust ei võinud anda. Rootsi kuningas oli mitu korda käsku andnud kardetud mets 
hävitada, aga rahvas ei usaldanud seda teha. 

Üks julge mees löönud korra kirvega mõne puu sisse, sealt jooksnud sedamaid verd ja 
kuuldud kiljatust kui piinatud inimeste suust. Ehmatanud raiuja põgenenud värisedes pakku; 
hiljemini ei võinud kindlam sund ega rikkam palk hävitajaid enam Tontla metsa meelitada. 
Väga imelik näis ka, et kuskilt metsast teed välja ei tulnud ega sisse ei läinud. Niisama vähe 
nähti suvel ja talvel suitsu märki, mis inimeste asupaika oleks võinud avaldada. Mets ise ei 
olnud suur ja maa igal pool ümber- 

ringi lage, kuhu kõik silma paistis. Kui nüüd tõesti, nagu räägiti, vanast ajast juba elukaid siin 
asumas nähtud, siis ei võinud nad muidu metsast sisse ega välja käia kui urgasteed mööda 
maa alt või sortsisõidul tuuletiivul öösel, kui ümberkaudne rahvas magas. Viimast rändamise 
kommet arvati kõige tõelisemaks, sest et, nagu ülemal kuulsime, üks neist nägijatest lapsi oma 
silmaga näinud tuulde tõusvat. Ehk saame imelindudest täielikumaid sõnumeid, kui 
jutuvankril mõne sammu kaugemale sõidame ja naabrikülasse natuke puhkama läheme. 

Paar versta Tontla metsast oli suur küla. Üks lesk külamees, kes hilja aja eest noore naise 
võtnud, oli - nagu lugu mõnikord juhtub - ühe tule-hargi majja toonud, nii et tüli ja riid palju 
iial ei lõppenud. Esimesest naisest järelejäänud seitsmeaastane tütarlaps, Els nimi, oli väga 


terase vaimuga loom. Sellele väetile tegi kuri võõrasema elu pahemaks kui põrgus: ta torkis ja 
vopsis last hommikust õhtuni ja andis halvemat toitu kui koerakutsikale. Et püksid naise jalas 
seisid, ei saanud tütrele isast palju tuge, sest tossuke mees pidi isegi naise pilli järgi tantsima. 
Rohkem kui kaks aastat oli Els seda rasket piinapõlve kannatanud ja palju silmapisaraid 
valanud, kui ta ühel pühapäeval teiste kuklastega seltsis marjule läinud. Laste kombel lüüsides 
olid nad teadmata Tontla metsa äärde jõudnud, kus väga kenad maasikad kasvasid, nõnda et 
muru neist punetas. Lapsed pistsid magusaid marju suhu ja noppisid neid torbikuisse, . 
niipalju kui igaüks jõudis. 

Korraga hüüdis üks vanem poisike, kes kardetud kohast aru oli saanud: ..Põgenege, põgenege! 
Me oleme Tontla metsas!" - See sõnum oli kurjem kui tuluke. Kõik lapsed pistsid punuma, 
kui kihutaksid Tontla kollid neil juba kannul. 

Els, kes teistest natuke kaugemale juhtunud ja puude alt väga ilusaid marju leidis, kuulis küll 
poisikese hüüdu, aga ei raatsinud marjamaalt lahkuda. Ehk ta mõtles: ega tontlasedki 
kurjemad või olla kui võõrasema mul kodus. Seal tuli üks pisike must koer, hõbekelluke 
kaelas, haukudes tema peale. Koera haukumise jälil jõudis sinna väike tütarlaps, uhkes 
siidriides, keelas koera haukumast ja ütles siis Elsele: 

»»Väga hea, et sa teiste lastega seltsis põgenema ei läinud. Jää mulle seltsiks, siis tahame ilusti 
mängida ja iga päev üheskoos marjule minna; ema seda mulle vististi ei keela, kui lähen talt 
luba paluma. Tule, läki kohe ema juurde!" 

Else käest kinni võttes viis uhke võõras laps ta tüki maad sügavamale metsa. Väike must koer 
haukus nüüd lusti pärast, kargas Else najale püsti ja lakkus ta käsi, kui oleksid nad juba vanad 
tuttavad olnud. 

Oh sa kallis aeg, mis imet ja ilu nüüd Else silma tõusis! Ta arvas ennast taevas olevat. Üks 
kaunis rohuaed, õuna- ja marjapuudega täidetud, seisis 

ta ees. Puude oksadel istusid linnud, kirjumad kui ilusamad liblikad, mõnel kuld- ja hõbesuled 
kehakatteks. Ja linnud olid julged, lapsed võisid neid käpaga kinni võtta, kui tahtsid. Keset 
rohuaeda seisis elumaja, klaasist ja sõrmusekividest ehitatud, nii et seinad ja katus kui päike 
hiilgasid. Üks uhkes riides naisterahvas istus ukse ees pingil; see küsis tütre käest: ,,Mis 
võõrast sa tood?" 

Tütar kostis: ,,Ma leidsin ta üksi metsast ja võtsin endale seltsiks kaasa. Kas lubad ta siia 
jätta?" 

Ema naeratas, aga ei rääkinud sõnakest, vaid vaatas Elset terase silmaga peast jalgadeni. 
Natukese aja pärst käskis ta Elsel ligemale astuda, silitas ta palgeid ja küsis siis lahke sõnaga, 
kus ta kodu on, kas vanemad alles elus ja kas tal himu on siia jääda. 

Els andis proua käele suud, võttis ta jalgade ümbert kinni, langes põlvili maha ja kostis siis 
pisarate pillil: 

»Eit puhkab mul ammugi muru all. 

Ema viidi teeda mööda, 

Armud läksid aeda mööda! 

Isa on küll elus, aga mis see mulle aitab: võõrasema vihkab mind ja peksab mind armuta iga 
päev. Midagi ei jõua ma tema meelepärast teha. Pai, kulla prouake, jätke mind siia! Pange 
mind karja või muule tööle, ma tahan kõik teha ja teie sõna kuulda, aga ärge saatke mind 
võõrasemale enam tagasi! See lööks mind poolsurnuks, et ma teistest külalastest maha olin 
jäänud." 

Proua naeratas ja kostis: ,,Küll saame näha, mis sinust saab." Tõusis siis pingilt ja astus üle 
läve tuppa. 

Tütar ütles Elsele: ,,Ole julge, minu ema on lahke! Ma nägin ta silmist, et ta meie palumist 
kuuleb, kui ta asja pikemalt on mõelnud." 


Käskis siis Elsel ootama jääda, kuni ta tuppa ema juurde läheb. Els värises kartuse ja lootuse 
vahel, silmapilgud läksid tal väga igavaks, oodates, mis sõnumeid tütar proualt toob. 

Tüki aja pärast tuli proua tütar tagasi, väike karbike käes, öeldes: 

»Ema käskis meid täna mängima minna, seni kui ta sinu pärast pikemalt nõu on pidanud. Ma 
loodan, sa jääd meile, ma ei raatsi sind enam ära lasta. Kas oled juba merel käinud?" 

Els ajas suu ja silmad laiali ja küsis siis: 

»»Merel? Mis see on? Sellest ei ole ma veel midagi kuulnud." 

»»sa pead seda kohe näha saama," kostis proua tütar, võttis kaane karbikeselt, kus krookleht, 
konnakarp ja kaks kalaluud sees olid. Paar kaste-piisk-a hiilgas krooklehel: need pillutas laps 
murule maha. Silmapilk oli rohuaed, haljas muru ja kõik, mis nähtaval oli olnud, ära kadunud, 
kui 

oleks maa nad alla neelanud, ja mi pikalt, kui silmad ulatasid, ei nähtud muud kui avavett, mis 
kaugel taevaga näis kokku minevat. Üksnes nende jalgade alla oli tükike tahedat jäänud. 
Nüüd pani proua tütar konnakarbi vee peale ja võttis kalaluud kätte. Konnakarp paisus, kasvas 
ja venis ilusaks lootsikuks, kuhu tosin või rohkemgi lapsi oleks mahtunud. Lapsed istusid 
kahekesi lootsikusse. Els küll hirmuga, aga proua tütar naeris. Kalaluud, mis tal käes olid, 
kasvasid aerudeks. Veelained kiigutasid neid kui kätkis kaugemale. Aegamööda tuli teisi 
lootsikuid neile ligemale, igaühel inimesed sees; need laulsid ja olid rõõmsad. 

»Meie peame neile vastu laulma," ütles proua tütar, aga Els ei osanud laulda. Seda kenamasti 
laulis proua tütar. Teiste lauludest ei saanud Els palju aru, aga üks sõna, mis igast laulust 
kostis, oli ,,Kiisike!". Els küsis, mis see nimi pidi tähendama, ja proua tütar kostis: ,,See on 
minu nimi." 

Ei tea, kui kaua nad sedaviisi juba lusti olid sõitnud, siis kuulsid nad korraga hüüdmist: 
»Lapsed, tulge koju, õhtu jõuab ligi!" 

Kiisike võttis karbikese taskust, kus krookleht sees seisis, kastis selle vette, nii et paar piiska 
külge jäid, - ja silmapilgul olid nad uhke hoone ligidal, kesk rohuaeda; kõik näis ümberringi 
kuiv ja tahe kui ennegi, vett ei olnud kuskil pool. Konnakarp ja kalaluud pandi krooklehe 
juurde karbikese sisse ja lapsed läksid tuppa. 

Suures toas istus söögilaua ümber kakskümmend neli naisterahvast, kõik uhkes riides, kui 
oleksid nad pulmas olnud. Ülal laua otsas istus proua kuldtoolil. Els ei teadnud, kust ta nii 
palju silmi pidi võtma, et kõike seda ilu oleks võinud näha, mis siin avalikult igast kohast 
paistis. Laual oli kolmteistkümmend rooga, kõik kuld- ja hõbevaagnais; aga üks roog jäi kat- 
sumata ja viidi niisamuti jälle laualt, kaas peal, nagu lauale oli toodud. 

Els sõi kallist magusat rooga, mis parem kui kook maitses. Jälle arvas ta end taevas olevat, 
sest maa peal ei võinud ta seda iial võimalikuks arvata. 

Söögilauas räägiti tasasel kombel, aga üht võõrast keelt, millest Els mitte üht sõna ei 
mõistnud. Proua rääkis paar sõna tüdrukuga, kes ta tooli taga seisis; tüdruk ruttas toast ja tuli 
natukese aja pärast ühe väikese vanamehega tagasi, kelle habe pikem oli kui ta ise. Vanamees 
teretas kummardades ja jäi ukse piida kõrvale seisma. Proua tähendas sõrmega Else poole ja 
ütles: ,, Vaata seda külalast, kelle ma kasvandikuks tahan võtta. Tee mulle üks temasarnane 
kuju, keda homme tema asemel külasse võime läkitada." 

Vanataat vaatas osava silmaga Else peale, kui tahaks temast mõõtu võtta, kummardas siis jälle 
proua poole ja läks toast välja. Pärast sööma ütles proua lahke sõnaga Elsele: 

»Kiisike palus mind, et ma sind temale seltsiks jätaksin. Sa ise ütlesid ka, et sul lust oleks siia 
jääda. Eks ole tõsi?" 

Els langes põlvili ta ette maha, andis ta kätele ja jalgadele suud, tänuks selle armu eest, et 
proua ta kurja võõrasema küüsist oli päästnud. Aga proua tõstis ta põrandalt üles, silitas ta 
pead ja pisaraist niiskeid palgeid. Siis ütles ta: 


»Kui sa ikka sõnakuulelikuks, heaks lapseks jääd, siis käib su käsi õnnelikult; ma tahan sinu 
eest muretseda, sulle kõiki tarvilikke õpetusi lasta anda, kuni inimeseks kasvad ja oma käe 
peal võid edasi saada. Minu preilid, kes Kiisikest koolitavad, juhatavad ka sind kõiges 
peenikeses näputöös ja tarkuses." 

Natukese aja pärast tuli vanamees tagasi, pikk saviga täidetud mold õlal ja üks väike kaanega 
korvike pahemas käes. Moldi ja korvikest põrandale pannes võttis ta tüki savi kätte ja hakkas 
sellest titekest tegema, mis igapidi inimeselapse kujuline näis. Kõhtu, mis õõnsaks oli jäetud, 
pani vanamees kolm silku ja palukese leiba. Siis tegi ta titele rindade kohta augu, võttis 
korvist küünrapikkuse musta ussi ja laskis selle läbi augu tite rinda pugeda. Madu sihises ja 
keerles sabaga, kui tahaks ta vastu tõrkuda, aga pidi siiski minema. Kui proua titte igalt poolt 
oli vaadanud, ütles vanamees: 

»Nüüd pole meil muud tarvis kui üks piisake külalapse verd.” 

Els kahvatas kohkudes seda kuuldes, ta arvas oma hinge sellega kurjale müüvat. Aga proua 
ütles trööstides: 

»Ara karda midagi! Meie ei taha su verd kurja, vaid üksnes hea ja su tulevase õnne pärast." 
Siis võttis ta peenikese kuldnõela, pistis sellega Else käsivarde ja andis nõela vanamehele, kes 
selle tite südame kohta pistis. Seepeale pani ta titekese korvi, kaane alla kasvama, ja lubas 
hommikul prouale näha tuua, mis ta kätetööst oli sündinud. 

Hiljemini mindi puhkama; ka Els pidi toatüdruku seltsis magamiskambrisse minema, kus talle 
pehme säng valmistati. 

Kui ta teisel hommikul siidsängis patjade süles ärkas ja silmi laiali sirutas, leidis ta peenikese 
udusärgi oma seljas ja uhked riided toolil sängi ees. Seal tuli üks tüdruk tuppa, käskis Elsel 
silmi pesta ja juukseid silitada, mispeale ta teda uhkete riietega peast j aluni ehtis kui uhkemat 
saksa last. Miski ei teinud Elsele nii palju rõõmu kui kingad! Ta oli siiasaadik enamasti ikka 
paljajalu käinud. Else arvates ei võinud vist kuningatütardel ilusamaid kingi olla kui temal! 
Kingade üle rõõmustades ei olnud tal aega teisi riideid tähele panna, ehk küll kõik väga ilusad 
olid. Ta kodunt toodud talulapseriided olid öösel ära viidud, mispärast, seda pidi ta hiljemini 
nägema. Ta riided anti savist 

titele, kes tema asemel külasse pidi minema. Titt oli öösel salakambris paisunud ja hommikul 
täielikult Else sarnaseks kasvanud; ta kõndis juba omal jalal, nagu jumalast loodud loomad. 
Els ehmatas teda nähes, mis igas tükis ta eilset kuju avaldas. Proua ütles Else ehmatust tähele 
pannes: 

»Ara karda, laps! Savine ei või sulle midagi viga teha. Selle läki-tame su võõrasemale 
tonkimisepakuks! Vemmaldagu ta seda niipalju kui tahab, kivituim Savine ei tunne sest valu. 
Aga kui kuri naine meelt ei hakka parandama, siis võib temale ükskord sinu kujust nuhtleja 
sündida." 

Sellest päevast elas Els õnnelikku põlve kui hellitatud saksalaps, keda kuldkätkis oli 
kiigutatud. Ei olnud tal muret ega vaeva, õppimine läks päevpäevalt kergemaks ja endine kibe 
elu külas paistis kui tume unenägu. 

Aga mida sügavamalt ta seda elu siin õnnepõlves tundma õppis, seda imelikum näis igapidi 
lugu, mis loodud kombel ei võinud sündida. Siin võis vist üks iseäralik vägi toimetajaks olla, 
mida tema ei tundnud ega mõistnud. Paarkümmend sammu toa uksest eemal seisis üks kõrge 
raudkivi õue peal. Kui söögiaeg jõudis, läks pika habemega vanamees kivi juurde, võttis 
hõbe-kepikese põuest ja koputas sellega kolm korda kõlisedes kivi vastu. Siis kargas kivi 
seest suur kuldkukk välja ja istus kivi otsa. Iga kord, kui ta seal tiibu siputas ja laulis, tõusis 
kivi alt midagi nähtavale. Esiteks pikk kaetud söögilaud, kus nii palju taldrikuid peal, kui 
sööjaid oli; see laud läks ise tuppa, kui oleks tuuletiivad teda kandnud. Teisel kukelaulul 
läksid toolid laua järel; hiljemini üks roavaagen teise järel, mis kõik kivi alt kerkisid ja tuule 


võimul söögilauale lendasid. Niisama ka mõdupudelid, õunad ja marjad, mil kõigil eluvaim 
sees näis olevat, nii et neil tõstjaid ega kandjaid tarvis ei olnud. 

Said sööjad kõik oma kõhtu täitnud, siis koputas vanamees teist korda hõbekepikesega kivi 
külge ja kuldkukk laulis pudelid, vaagnad ja taldrikud, toolid ja laua kivi alla tagasi. Aga kui 
kolmeteistkümnes vaagen tuli, kust seest iial ei söödud, jooksis suur must kass vaagna järel ja 
mõlemad istusid kivi otsa kuke kõrvale ega liikunud sealt enne, kui vanamees nad ära viis. Ta 
võttis vaagna kätte, kassi kaenlasse ja kuldkuke õlale, kadus nendega siis kivi alla. Millal 
vanataat sealt tagasi tuli, ei olnud Els iial näinud; niisama vähe oli ta teada saanud, mis 
imeliku kivi all varjul võis olla. Mitte üksi söögid ja joogid, vaid kõik muud majatarbed ja 
riided tõusid kuld-kuke laulul kivi alt. 

Ehk küll söögilaual väga pisut ja iga kord võõral keelel räägiti, mida Els ei mõistnud, seda 
enam juttu ja laulu tehti muidu toas ja rohuaias, kus proua oma preilidega koos oli. 
Aegamööda õppis Els ka nende keelt tundma ja mõistis enamasti kõik ära, mis räägiti. Siiski 
kulus mõni aasta, enne kui ta enda keel nende sõnade järgi hakkas painduma. 

Ükskord oli Els Kiisikese käest küsinud, mispärast kolmeteistkümnes vaagen iga päev lauale 
tuuakse, kust keegi inimene ei söö; aga Kiisike ei teadnud talle mingit vastust anda. Kiisike 
oli vist seda emale rääkinud, sest mõne päeva pärast laskis proua Else enda ette kutsuda ja 
ütles tõsise sõnaga: 

»Ara koorma tühjade mõtetega oma südant, mis sulle mingit kasu ei või tuua. Sa tahaksid 
teada saada, mispärast meie kolmeteistkümnendast vaagnast iial ei söö? Vaata, armas laps, see 
on varjuliste õnnistuse vaagen. Sinna külge ei tohi me mitte puutuda, - muidu lõpeks meil 
õnnepõlv otsa. Ka inimestega oleks siin ilmas palju parem lugu, kui nad ahnuse pärast mitte 
kõiki andeid endile ei kisuks ja taevalistele õnneandjatele midagi tänuks jätaks. Ahnus on 
inimestel kõige suurem viga!" 

Aastad lendasid Elsel õnnelikus elus tuule kiirul edasi. Ta oli juba priskeks nooreks tüdrukuks 
kasvanud ja palju õppinud, mida ta külas kogu elu ajal ei oleks võinud tundma saada. Aga 
Kiisike oli veel niisama pisuke laps kui sel päeval, kus ta Elsega metsas esimest korda kokku 
oli juhtunud. Need preilid, kes proua seltsis elasid, pidid iga päev mõne tunni Klipikest ja 
Elset õpetama, kirjatähti ja mitmesugust peenikest näputööd. Els oskas kõik täielikult, aga 
Kiisike himustas enam lapsemängu kui midagi tarvilikku tööd. Tuli tal naljatuju peale, siis 
viskas ta näputöö käest, võttis oma karbikese ja jooksis õue merd mängima, mida keegi 
pahaks ei pannud. Mõnikord ütles ta Elsele: 

»Kahju, et sa nii suureks oled kasvanud, nüüd ei või sa minuga enam mängida." 

Kui nüüd üheksa aastat räägitud kombel mööda oli läinud, laskis proua ühel õhtul Else oma 
magamiskambrisse kutsuda. Els pani seda imeks, sest sel ajal ei olnud proua teda iial enese 
ette lasknud tulla. Süda peksis tütarlapsel kui lind põues, nii et see lõhkema kippus. Üle läve 
astudes nägi ta proua palged punased ja silmad täis pisaraid, mis ta kiiresti ära kuivatas, kui 
tahaks neid Else eest peita. 

»» Armas kasvandik," alustas proua, ,,aeg on tulnud, kus meie peame lahkuma." 

»Lahkuma?" kisendas Els ja langes proua ette nuttes põlvili maha. ,,Ei, kallis proua, ei seda 
või ilmas enne olla, kui meid surm kord lahutab. Te võtsite mu ükskord heldesti vastu, 
seepärast ärge lükake mind ära!" 

Proua ütles trööstides: 

»Laps, ole rahul! Sina ei oska neist asjust veel midagi, mis ma sinu õnne pärast ette võtan. Sa 
oled inimeseks kasvanud ja aeg on tulnud, et ma sind kauemini siin vangis ei tohi pidada. Sa 
pead jälle inimeste seltsi minema, kus sinu õnneteed seisavad, mis sind edasi peavad viima." 
Els palus haledasti vastu: ,,Kallis proua, ärge tõugake mind mitte ära. 

Mina ei igatse muud õnne, kui teie juures elada ja surra. Võtke mind t tüdrukuks või pange 
muidu tööle, kuidas ise arvate, aga ärge saatke mind nulkuma. Parem oleksite mind võinud 
võõrasema juurde külasse jätta, kui et mõneks aastaks taeva võtsite ja nüüd põrgu tagasi 
saadate." 

»»Ole vait, armas laps!" ütles proua, ,,sina ei mõista seda, mis ma su õnne pärast pean tegema, 
ehk mul küll süda sealjuures valutab. Kõik peab nõnda sündima, nagu ma praegu talitan. Sa 
oled üks surelik inimeseloom, sinu aastad lõpevad omal ajal otsa, seepärast ei tohi sa pikemalt 
siia jääda. Ehk küll mul ja neil teistel, kes iga päev minu ümber, inimeste kujud on, siiski ei 
ole me inimesed, vaid kõrgemast loomade soost, keda inimesed ei tunne. Sa saad kaugel maal 
armsa abikaasa, kes sulle kohaseks loodud, ja elad temaga õnnelikult, kuni teil päevad õhtule 
jõuavad. Lahkumine ei ole mul kerge, aga see peab nõnda olema, sellepärast pead sellega 
rahulikult leppima.” 

Siis silitas ta oma kuldkammiga Else juukseid ja käskis teda magama minna. Aga kust vaene 
Els sel ööl und pidi võtma? Elu näis talle kui pimedam öötaevas, kus mitte ühtainust tähte ei 
hiilanud. 

Seni kui Else kurbusekütkesse jätame, läheme külasse vaatama, kuidas ta isatalus asjad edasi 
käivad, kus Savine tema asemel võõrasemal tonki-misepakuks oli. 

Et kuri naine vanaduses paremaks ei lähe, on tuttav lugu. Räägitakse, et , mõnikord äkilisest 
noorest mehest vanadusega vaga lammas pidavat kasvama, aga tigeda südamega noorest 
tütarlapsest, kes tanu alla saanud, peab vanas eas kuri kiskja hunt sündima. Võõrasema piinas 
kui põrgutulehark Savist ööd kui päevad, aga tuimal loomal ei tulnud sest iial viga, sest valu 
ta keha ei tundnud. Juhtus mees mõne korra lapsele abiks vahele minema, siis sai ka tema 
mõne matsu lepituse palgaks. 

Ühel päeval oli jälle võõrasema Savist tütart pöörasel kombel peksnud ja pealegi ähvardanud 
talle otsa teha. Vihaga sasis ta mõlema käega Savise kõrist kinni ja tahtis teda ära kägistada. 
Ja vaata, seal tuli must madu sihisedes lapse suust välja ja nõelas võõrasema keele otsa, nii et 
ta sõna lausumata surnult maha langes. 

Mees leidis õhtul koju tulles surnud naise põrandalt kui paku paistetanud: tütart ei olnud 
kuskilt poolt leida. Mehe kisa peale tuli külarahvas kokku. Naabripere rahvas oli lõuna 
ajal majas suurt kära kuulnud, aga —etniisugust lugu enamasti iga päev seal juhtus, ei 
läinud keegi vaatama. Pärast lõunat oli kõik vaikseks jäänud, aga tütart ei olnud kellegi 
silm näinud 

Siis pesti surnud naise keha, pandi riide; kupatati soolaga herneid surnu-valvajaile, kes ööseks 
sinna jäid. Väsinud mees läks kambri puhkama ja tänas vist õnne, et tulehargist oli pääsenud. 
Laualt leidis ta kolm silku ja palukese leiba, võttis selle õhturoaks ja heitis sängi puhkama. 
Teisel hom- 

mikul leiti ta surnult asemel, niisamuti paistetanud kui nainegi. Paari päeva pärast maeti nad 
ühte hauda, kus nad enam teineteisele viga ei võinud teha. Kadunud tütrest ei saanud 
külarahvas iial enam sõnumeid. 

Elsel ei olnud kõigel ööl silmalaud kokku läinud. Ta nuttis ja kaebas oma viletsust, et 
kogemata õnnepõlvest äkitselt pidi lahkuma. Hommikul andis proua talle pitserikiviga 
kuldsõrmuse ja sidus siidpaelaga pisikese kuldkarbi ta kaela, kutsus siis vanamehe, näitas 
käega Else peale ja jättis kurval näol Else jumalaga. Els tahtis parajasti tänada, seal koputas 
vanamees kolm korda hõbekepikesega tasahiljukesi ta pähe. Els tundis sedamaid, et ta linnuks 
oli saanud; kätest kasvasid tiivad ja jalgadest pikkade küüntega kotkajalad, ninast kõver nokk 
ja suled katsid üleni keha. Seal tõusis ta tuulde ja lendas kui munast hautud loodud kotkas 
pilve all edasi. Nõnda oli ta mõne päeva juba lõuna poole lennanud, vahetevahel väsinud tiibu 
puhanud; aga nälga ei tundnud ta mitte. 


Ühel päeval juhtus ta madalal metsa üle keeritama, kus jahikoerad haukusid; aga et neil tiibu 
ei olnud, ei võinud nad linnule kõrgel viga teha. Korraga tundis ta teravat noolt oma tiiva 
külge puutuvat ja ta langes maha. Ta oli ehmatusest ära minestanud. 

Kui Els minestuse-unest üles ärkas ja silmi laiali sirutas, leidis ta enese põõsa all maas 
inimese kujul. Kuidas ta siia oli saanud ja mis talle muidu võõrast oli juhtunud, näis kui 
umbne unenägu. Seal tuli uhke noor kuningapoeg ratsul sinna, kargas hobuse seljast ja pakkus 
Elsele lahkelt kätt, öeldes: 

»Õnnetunnil olin täna hommikul kodunt tulnud! Teist, kallis preili, olen pool aastat igal öösel 
und näinud, et siit metsast pidin teid leidma. Ehk küll sada korda tühja teed tallasin, siiski ei 
lõppenud mu igatsemine ja lootus. Täna lasksin suure kotka maha, kes umbes arvates siia 
kohta võis langeda; kotka jälgi otsides leidsin kogemata teid." 

Siis aitas ta Else hobuse selga ja sõitis temaga seltsis linna, kus vana kuningas neid rõõmsasti 
vastu võttis. Mõne päeva pärast tehti uhked pulmad; aga pulmapäeva hommikul oli 
viiskümmend koormat uhkete asjadega sinna tulnud, mis kallis kasuema Elsele oli läkitanud. 
Pärast vana kuninga surma sai Els kuninga prouaks, kus ta vanal eal oma noorepõlve lugu ise 
oli rääkinud. Aga Tontla metsast ei ole hiljem midagi enam nähtud ega kuuldud. 


V. VAESELAPSE KÄSIKIVI 


Üks vaene vanemateta tütarlaps oli kui lambatall järele jäänud ja õelasse peresse 
kasvandikuks saanud, kus tal muud sõpra ei olnud kui perekoer Krants, kes mõnikord 
leivakoorukesi vaeselapse käest sai. Tütarlaps pidi hommikust õhtuni käsikivil perenaisele 
Jahvatama, ja kui väsimust puhates kivi mõnikord seisma jäi, oli malk kohe kihutajaks lapse 
kannul. Õhtul olid vaeselapse käed kui puunotid tuimad, aga kes sellest hoolis. Palukese, mis 
vaestelelastele armust antakse, peab suurem osa enamasti vere ja higiga perevanemaile ära 
tasuma. Jumal üksi taevas kuuleb vaestelaste ohkamisi ja loeb nende silmapisaraid, mis 
palgeid mööda veerevad. 

Ühel päeval, kui meie nõder tütarlaps jälle rasket käsikivi ümber ajas ja väga nukral meelel 
oli, et perenaine teda hommikul söömata oli jätnud, tuli sinna üks lonkur ühe silmaga sant 
närakas riides. Aga ta ei olnud päris kerjaja, vaid kuulus Soome tark, kes enese sedapuhku 
sandiks oli moondanud, et rahvas teda ei tunneks. Sant istus ukselävele maha, vaatas teraselt 
lapse rasket tööd, võttis palukese leiba oma kaelakotist, pistis lapsele suhu ja ütles: 

»Lõuna on veel kaugel, võta pisut leiba keha karastuseks." 

Vaenelaps näris kuivanud palukest, mis magusam kui sai maitses, ja tundis sedamaid jõudu 
kätes kasvavat. Sant ütles: 

»»sul vaesel võivad käed küll väsinud olla ühtepuhku rasket kivi ümber ajades?" 

Tütarlaps vaatas kahtlevalt vanataadi silmi, nagu oleks tahtnud tunnistada, kas küsimine tõsi 
või pilkamine pidi olema; ja kui ta näo lahke ja tõsise leidis, siis kostis ta: 

»Kes vaeselapse kätest lugu peab! Veri on alati küünte all ja malk mõõdab selga, kui nii palju 
ei jõua teha, kui perenaine tahab." 

Sant käskis lugu pikemalt rääkida, et ta lapse elu põhjani tundma saaks. Kui vaenelaps jutu oli 
lõpetanud, võttis vanamees kotist ühe rätikuräbala, andis lapsele ja ütles: 

»»Seo õhtul magama heites see rätik oma pea ümber ja õhka südame põh- 

jast: ,, Magus unenäoke, kanna mind sinna, kust käsikivi leian, mis ise jahvatab, et minu nõdra 
abi pikemalt tarvis ei oleks!" 

Vaenelaps pistis rätikuräbala põue ja tänas anni eest vanameest, kes sedamaid oma teed läks. 
õhtul magama heites tegi vaenelaps, nagu sant teda oli õpetanud: sidus rätiku pea ümber ja 
ohkas silmaveega soovimise sõnu, ehk tal küll enesel palju lootust ei olnud. Ta uinus kergema 
südamega magama kui muidu. Kaetud silma ette tuli kentsakas unenägu, mis tütarlapse pikale 


teele rändama viis, kus mitu imelikku juhtumist sündis. Viimaks jõudis ta sügavale maa alla, 
mis ehk põrgu võis olla, sest kõik näis kole ja võõras, õueväravad seisid laiali, kus kedagi 
elavat looma liikumas ei nähtud. Edasi minnes tõusis mürin, nagu oleks käsikivi jahvatamas. 
Vaenelaps kõndis mürina juhil argsel sammul edasi, kuni ta aida ulu alt ühe suure kirstu 

leidis, kust seest kivimürin ta kõrvu kostis. Lapse jõud ei võinud kirstu liigutada, veel vähem 
paigast tõsta. Seal nägi ta tallis sõime küljes ühe valge hobuse ja mõnus mõte tuli tal sedamaid 
pähe: hobune tallist võtta, köiega kirstu ette rakendada ja sedaviisi kirst ära viia. Ta tegi 
mõtted tõeks, pani hobuse köitega kirstu ette, istus ise kirstu kaane peale, võttis pika vitsa 
kätte ja hakkas tuhatnelja kodu poole kihutama. 

Teisel hommikul unest ärgates tuli tähtis unenägu talle meelde, mis nii elav näis, nagu oleks ta 
tõesti kirstu kaane peal tükk maad sõitnud. Silmi laiali sirutades nägi ta kirstu enda ees, aseme 
kõrval. Asemelt karates võttis ta kehikutäie otri, mis eile õhtul jahvatamata jäänud, puistas 
terad auku, mille kirstu kaanelt leidis, ja vaata rõõmsat imet: kivid hakkasid sedamaid 
mürisema! Natukese aja pärast oli valmis jahu kotis. 

Nüüd oli vaesellapsel hõlpus põli. Salakivi kirstus jahvatas, mis talle anti, ja tütarlapsel ei 
olnud suuremat vaevji kui viljateri pealt sisse puistata ja jahu alt välja võtta. Kirstu kaant ei 
tohtinud ta iial lahti teha, - sant oli selle kindlasti ära keelanud, öeldes: ,,See oleks sulle 
surmaks!" 

Perenaine sai mõne aja pärast märku, et kirst jahvatusel vaeselapse abimees oli. Seal hakkas ta 
salanõu pidama: tütarlaps majast ära ajada ja jahvatamisekirstu tema. asemele võtta, mis süüa 
ei tahtnud. Esiteks tahtis ta jahvataja kirstuga ennast ligemalt tutvustada, et näha saaks, kus 
imelik jahvataja seisab. Himu kihutas naist ööd ja päevad ega andnud talle kuskil mahti, enne 
kui ta saladust tundma saaks. 

Ühel pühapäeva hommikul käskis ta vaesellapsel kirikusse minna ja lubas ise koduhoidjaks 
jääda. Seesugust lahket lubamist polnud vaeselapse kõrv enne veel kuulnud. Ta pani rõõmuga 
puhta särgi selga ja paremad hilbud ümber, siis ruttas ta kirikuteele. 

Perenaine vahtis nii kaua ukselävelt talle järele, kuni tütarlaps ta silmist kadus, siis võttis ta 
aidast kehikutäie viljateri, puistas need kirstu kaanele, 

et kirst jahvatama hakkaks. Aga kirst ei teinud seda. Vast siis, kui pihutäis vilja kaane auku 
pandi, läksid kivid tööle; siiski oli naisel palju vaeva ja tööd, enne kui raske kirstu kaane pealt 
jõudis kangutada. Viimaks läks kirstu kaas niikaugelt praokile, et eideke silma sisse usaldas 
pista. - Aga oh õnnetust; elav tuluke kargas kirstust välja ja sütitas perenaise põlema, nagu 
oleks ta takukoonal olnud; ega jäänud temast suuremat üle kui kamalutäis tuhka. 

Kui hiljemini leskmees teist naist tahtis võtta, tuli tal meelde, et kasvandik-vaenelaps juba 
inimese-ealiseks oli jõudnud ja sellepärast tarvis ei olnud kaugemat kosjateed ette võtta. 
Pulmad peeti vaiksel kombel, ja kui naabrirahvas õhtul koju oli läinud, läks ka mees 
noorikuga magama. Teisel hommikul leidis noorik aita minnes, et kirst käsikiviga tükkis öösel 
aidast ära oli kadunud ega mingit varga jälge polnud nähtavale jäänud. Ehk küll igalt poolt 
otsiti, ligemalt ja kaugemalt järele kuulati, kas kuskil kadunud asja inimeste silma oleks 
tõusnud, siiski ei ole tänapäevani sest midagi nähtud ega kuuldud. Imelik käsikiviga kirst, 
mille ükskord unenägu maa alt välja oli toonud, võis niisama imelikult sinna olla tagasi 

läinud. 


VI. Kaksteistkümmenid tütart 


55532248 — 

Ühel kehval vabadikul oli kord kaksteistkümmend tütart, nende hulgas 
kaks paari kaksikuid. Jumeda näoga tütarlapsed olid kõik terved ja 
prisked ning üliväga viisakad inimesed. 

Vanemate kitsikut elamist vaadates näis küll mitmele mõistmata, kuidas 
nad hulgale lastele pea-toitu ja kehakatet jõudsid muretseda. Lapsed olid 
iga päev pestud silmadega, silutud juustega, ja ikka olid neil puhtad, 

äl valged särgid seljas, otsegu saksa lastel. Mõned arvasid vabadikul 
salajase varakandja olevat, teised pidasid teda nõiaks, mõned teised jälle tuuletargaks, kes 
tuulispeana salavara pidi kokku riisuma. Aga tõeliselt oli lugu hoopis teisiti. 

Vabadiku naisel oli üks salajane õnneandja, kes lapsi toitis, kasis ja haris. Kui ta tütarlapse- 
põlves alles võõras talus teenimas oli, nägi ta kolm ööd ühtejärge unes üht uhket naisterahvast 
enda juurde tulevat, kes teda jaaniööl küla allikale käskis minna. Ta ehk ei oleks seda unenägu 
palju tähele pannud, kui jaaniõhtu tule ääres üks hääleke talle alaliselt sääse kombel kõrva 
poleks pirisenud: ,,Mine allikale, mine allikale, kus su õnne veesooned immitsevad." 

Ehk ta küll natuke kohkus salanõu kuuldes, siiski võttis ta viimaks julgust, lahkus teiste 
tütarlaste hulgast, kes kiigel ja tule ümber käratsesid, ja hakkas allika poole sammuma. Aga 
mida ligemale ta jõudis, seda enam lõi ta süda kohkuma. Ta oleks vist teelt tagasi läinud, kui 
sääse hääleke kõrvas mahti oleks andnud. Nüüd pidi ta vägisi edasi minema. 

Ligemale jõudes nägi ta ühe valgete riietega naisterahva allika ääres kivi otsas istuvat. Kui see 
tulija kartust nägi, tõusis ta jalule ja läks mõne sammu tütarlapsele vastu, pakkus teretades 
kätt ja ütles: 

»Ara karda, armas laps, ega ma sulle kurja ei tee! Pane tähele ja pea meeles, mis ma sulle 
kuulutan. Tänavu sügisel tulevad sulle kosilased; mees on kehv nagu sinagi, siiski ära hooli 
sellest, vaid võta ta viinad vastu. Te olete mõlemad head inimesed, seepärast tahan teile õnne 
tuua ja teid 

edasi aidata; aga murekandmist ja kätetööd ärge jätke maha, muidu ei või ükski õnn teil kesta. 
Säh, võta see kotike ja pista oma tasku, seal ei ole muud sees kui mõned lähkrikivid. Saad sa 
esimese lapse ilmale toonud, siis viska üks kivike kaevu, et ma sind vaatama tuleksin. Kui 
laps ristimisele viiakse, tahan ma vaderiks minna. Meie tänaöösisest kokkusaamisest ja jutust 
ära lausu kellelegi sõnakest, ja sedapuhku jätan ma jumalaga!" 

Nõnda rääkides oli imelik võõras tütarlapse silmist kadunud, otsegu maa alla vajunud. 
Tütarlaps ehk oleks ka seda lugu unenäoks arvanud, kui kotike tema pihus teisiti poleks 
tunnistanud. Kotist leidis ta kaksteistkümmend lähkrikivi. 

Kuidas neitsi jaaniööl ette kuulutanud, nõnda hiljemini sündiski: tütarlaps viidi sügisel mehele 
ja kosilane oli üks kehv sulane. Teisel aastal tõi noorik esimese tütre ilmale; ta tuletas meelde, 
mis tal jaaniööl tüdrukupõlves oli juhtunud, tõusis salamahti sängist, läks kaevule ja viskas 
ühe kivikese kaevu. Kivike kukkus sulpsatades kaevu. Sedamaid seisis valges riides lahke 
neitsi ta ees, üteldes: 

»»Ma tänan, et sa mind meeles pidasid. Saada tuleval pühapäeval kahe nädala pärast laps 
ristimisele, ma lähen siis ka kiriku ja tahan lapsele vaderiks olla." 


Kui laps kiriku viidi, tuli võõras naisterahvas, võttis lapse enda sülle ja laskis ta ristida. Pärast 
ristimist sidus ta ühe hõberublatüki lapse mähkmete sisse ja saatis tütre emale tagasi. Nõnda 
sündis hiljemini lugu iga lapse sündimise ajal, kuni neid tosin täis saanud. Viimase lapse 
sündimisel oli neitsi tütre emale öelnud: 

»Tänasest päevast peale ei saa sinu silm mind enam näha, ehk ma küll nägemata iga päev sinu 
ja su laste ümber tahan olla. Kaevu vesi kosutab su lapsi paremini kui kallimad road. Jõuab 
aeg kätte, kui su tütred mehele lähevad, siis pead sa igaühele tema rublatüki kirstus kaasa 
andma, mis ma vaderiandeks kinkisin. Suuremat uhkust ei pea neil tüdrukupõlves olema kui 
kõige puhtamad särgid ja rätikud äri- ja pühapäeval." 

Lapsed kasvasid ja kosusid, et lust oli näha. Leivapalukest leiti enamasti ikka vabadikumajas, 
mõnikord ka servet. Siiski näis kaevuvesi lastele ja vanematele kõige rohkem tuge andvat. 
Vanem tütar sai nõukale perepojale mehele. Ehk tal küll suuremat kaasa viia ei olnud kui 
mõned riidehilbud, siiski tehti kirst ning pandi riided ja vaderi rublatükk sinna sisse. Mehed 
leidsid kirstu vankrile tõstes väga raske olevat ja arvasid kive selle sees olevat, sest et muud 
varandust kehval vabadikul ometigi tütrele ei olnud kaasa anda. Nooriku imestamine oli seda 
suurem, kui ta peiu kodus kirstu lahti tehes selle lõuendipakkudega täidetud ja põhjas 
nahkkotis sada hõberubla leidis. 

Seesama lugu sündis hiljemini iga tütrega, keda kauaks vanemate juurde 

ei jäetud, kui rahva suus korra avalikuks oli tõusnud, missugune rikas kirst igaühele kodunt 
kaasa oli antud. 

Aga üks neist väimeestest oli väga ahne: ta ei tahtnud sellega leppida, mis noorik kirstus 
kaasavaraks toonud, vaid mõtles: vanemail võib palju salavarandust veel kodus olla, kui igale 
tütrele nii palju jõuavad kaasa anda. 

Seepärast läks ta ühel päeval äiale võõrsiks ja hakkas vara nuiama. Vabadik ütles tõtt mööda: 
»Mul ei ole midagi varandust hinge taga, niisama vähe jõudsin oma tütardele suuremat anda 
kui ühe kirstu. Mis igaüks oma kirstust leidnud, ei tulnud minu käest, vaid oli ristiema 
vaderianne, kes igale lapsele ristimis-päeval ühe rublatüki kinkis. Sellest helduse andest on 
hiljemini vara kirstu kasvanud." 

Ahne väimees ei uskunud äia juttu, ta ähvardas kohtusse kaebama minna, et vanamees sorts ja 
tuuletark olevat, kes kurjaga palju varandust kokku oli korjanud. Et vabadikul niisugust süüd 
hinge peal teadaval ei olnud, ei kartnud ta väimehe ähvardust. Aga väimees täitis ähvarduse ja 
kaebas kohtusse. Kohus laskis teised väimehed ette kutsuda ja nõudis neilt, kas igaüks nii 
palju varandust oli saanud. Mehed tunnistasid seda tõeks, et igaüks kirstutäie lõuendipakkusid 
ja sada hõberubla oli saanud. Seda peeti väga imeks: kõik ümberkaudne rahvas teadis 
vabadiku kehva olevat, kellel muud varandust ei olnud kui kaksteistkümmend kaunist tütart. 
Et need tütred maast-madalast ikka puhaste valgete särkidega olid käinud, teadis rahvas ka. 
Ometi polnud keegi neil veel suuremat uhkust näinud, ei solge või preesi rinnas ega kirjut 
rätikut kaelas. 

Kohtuvanemad võtsid nõuks imelikku lugu pikemalt läbi katsuda: kas vanamees tõesti nõid 
peaks olema. 

Ühel päeval läksid kohtuvanemad hulga teenritega seltsis linnast välja, tahtsid vabadiku maja 
ümber vahid panna, et keegi jooksu ei pääseks või mingit vara salamahti kõrvale ei viiks. 
Ahne väimees võeti teejuhiks kaasa. 

Kui nad metsa äärde jõudsid, mille varjus vabadiku hurtsik seisis, pandi vahid igale poole 
valvama, et sealt ainustki loomakest pakku ei põgeneks, enne kui asi selgeks saab. Ka 
hobused jäeti siia ja mindi jala teerada mööda otsekohe hurtsiku poole. Teejuht väimees 
käskis tasaselt astuda ja keelas rääkimast, et sorts tuuletiivul eest ära ei põgeneks. Natukese 
aja pärast jõudsid nad hurtsiku ligidale, kui ühekorraga imelik hiilgus puude vahelt neile silma 
tõusis. Eemal tuli üks suur ilus hoone nähtavale, mis üsna klaasist oli tehtud ja kus mitusada 


küünalt põlesid, ehk küll päikese paistel õues ja toas muidugi küllalt valge oli. Kaks 
sõjameest, peast jaluni raud-riides, pikad paljad mõõgad käes, seisid vahiks ukse ees. 
Kohtuhärrad ei 

teadnud, mis nad imeloost pidid arvama, see näis enam unenäo kui tõe sarnane. Siis astus üks 
priske noormees, siidriides, toa uksest ja ütles: 

»Meie kuningaproua andis käsu ülemat kohtuhärrat oma ette kutsuda.” 

Ehk küll kohtuhärra natuke hirmu tundis, siiski astus ta noormehe kannul üle läve tuppa. 

Kes jõuaks uhkust ja ilu rääkida, mis toas tema silma ette nähtavale tõusis. Uhkes 
kirikusuuruses toas istus üks. naisterahvas aujärje peal, siidi, sameti ja kullaga ehitud. Paar 
jalga temast madalamal istusid väiksemate kuldtoolide peal kaksteistkümmend kena preilit, 
niisama uhkesti ehitud kui kuningaproua isegi, aga kuldkrooni ei olnud neil kellelgi peas, 
nõnda kui proual. Mõlemal pool tuba seisis hulk teenreid, kõik valgeis siidriideis, kuldkeed 
kaela ümber. 

Kui ülem-kohtuhärra kummardades ligemale astunud, küsis kuninga-proua: 

»Mispärast olete täna hulga sulastega linnast välja tulnud, otsekui kurjategijaid püüdma?" 
Kohtuhärra tahtis vastata, aga ehmatus oli paelutanud ta keele kütkesse, nii et ta sõnakest 
suust välja ei saanud. 

»Mina tean küll kurjust ja valekaebamist," pikendas proua juttu, ,,sest minu silma eest ei seisa 
midagi varjul. Laske valelik kaebaja siia tulla, aga pange käed ja jalad tal enne raudahelaisse, 
- siis tahan ta üle kohut mõista. Ka teised kohtuhärrad ja teenrid peavad tuppa astuma, et lugu 
avalikuks tõuseks ja nad hiljemini võiksid tunnistada, et siin kellelegi ülekohut ei tehta." 

Üks neist siidriides sulastest ruttas toast käsku täitma. Natukese aja pärast toodi kaebaja 
väimees tuppa, käed ja jalad ahelais, ja kuus raudriietega sõjameest tal vahiks. Nende jälil 
tulid teised kohtuhärrad ja nende sulased tuppa. Seal hakkas kuninganna nõnda rääkima: 

» Enne kui ma ülekohtusele teenitud palga kohtuotsuseks mõistan, pean teile asjalugu lühidalt 
ära seletama. Mina olen ülem veevalitseja. Kõik allikasooned, mis maa seest immitsevad, 
seisavad minu voli all. Tuule-kuninga vanem poeg oli mu armuke, aga et isa talle luba ei 
andnud naist võtta, pidime oma abielu tema ees salamahti hoidma, niikaua kui ta elas. Et mul 
võimalik ei olnud lapsi kodus kasvatada, seepärast vahetasin iga kord, kui vabadiku naine 
maha oli saanud, tema lapse oma lapse vastu ära. Vabadiku lapsed kasvasid minu tädi peres 
kasvandikkudena üles. Kui aeg tuli, et vabadiku tütardest üks mehele pidi viidama, siis tuli 
teist korda vahetamine. Iga kord lasin öösel enne pulmi oma tütre ära tuua ja vabadiku lapse 
asemele viia. Vana tuulekuningas oli juba ammugi halavoodil maas, nii et ta meie pettust 
tähele ei pannud. Ristimisepäeval kinkisin igale lapsele ühe rublatüki, mis temale kirstus 
tulevast kaasavara pidi sigitama. 

Väimehed olid ka kõik noorte naiste ja nende varaga rahul, aga see üleannetu ahne, keda siin 
ahelais näete, hakkas äia peale valekaebust ajama, millega ta enesele suuremat varandust 
lootis saada. Kahe nädala eest suri vana tuulekuningas, mistõttu minu abikaasa tema asemele 
valitsejaks tõusis. Nüüd ei ole meil pikemalt tarvis abielu ja lapsi varjul hoida. Siin istuvad 
teie nähes minu kaksteistkümmend tütart; nende kasuvanemad, vabadik oma naisega, on minu 
juures armuleival, kuhu nad surmani jäävad. Aga sina, üleannetu kuri loom, kelle raudu lasin 
panna, pead sedamaid teenitud palga saama. Lasen sind ahelate kütkes kullamäe sisse vangi 
panna, et su ahned silmad alati kulda näevad, aga mitte põrmukest sellest ei pea su näpu 
vahele tulema. Seitsesada aastat pead sa seda piina kannatama, enne kui surmale meelevald 
antakse sind puhkama viia. See on minu kohtuotsus." 

Kui kuningaproua nii pikalt oli rääkinud, tõusis kärgatus nagu raske kõue müristamine, nii et 
maapind värises ja kohtuhärrad sulastega seltsis uimaselt maha langesid. Minestusest 
pääsedes leidsid nad endid metsas, kuhu teejuht nad enne oli viinud. Aga seal, kus uhke 


klaashoone praegu kõige ilu ja uhkusega oli seisnud, immitses väike allikas selget külma vett 
maa seest välja. 

Vabadikust, tema naisest ja ahnest väimehest ei olnud hiljemini kuskil midagi kuulda ega 
näha. Aga leseks jäänud nõukas naine oli sügisel teisele mehele saanud, kellega ta õnnelikult 
surmani elas. 


VII. Kuidas üks vaenelaps kogemata õnne leidis 


Kord elas kehv päeviline, kes koos oma naisega päevast päeva vaesel viisil oma pead toitis. 
Kolmest lapsest oli noorem, üks poeg, järele jäänud, kes sel ajal üheksa aastane oli, kui 
vanemad teineteise järel mulda viidi. Poisikesel ei olnud paremat nõu, kui heade inimeste uste 
eest leivapalukest kerjama minna. Aasta pärast juhtus ta ühe nõuka peremehe talusse, kus sel 
puhul karjapoisikest tarvis oli. Peremees ei olnud küll kuri, aga püksid seisid naise jalas, kes 
kui tulehark kõigi üle majas valitses. Kuidas vaeselapse käsi siin käis, võib igamees arvata. 
Peksmine, mis ta iga päev sai, oleks kolmele enam kui küllalt olnud, kuid leiba ei antud iial 
nii, et kõht täis oleks saanud. Aga et vaesellapsel midagi paremat loota ei olnud, pidi ta häda 
kannatama. 

Õnnetul kombel oli üks lehm ühel päeval karjast ära kadunud. Küll lõhkus poisike päikese 
veeruni mööda metsa ühest paigast teise, aga ei leidnud kadunud lehma. Ehk ta küll teadis, 
mis lugu tal seljaga kodu saab olema, siiski pidi ta pärast päeva karja koju ajama. Päike ei 
olnud veel kaua taeva servast vajunud, seal kuulis ta juba perenaise häält: , 1. aisk koer! Kuhu 
sa karjaga jääd?" 

Ei aidanud siin pikem kõhklemine, kui aga kiiresti koju ja kepi alla. 

Ehk küll juba õhtuhämarik käes oli, kui kari õueväravasse jõudis, oli terase perenaise silm 
kohe ühe lehma puudu leidnud. Sõna lausumata tõmbas ta aiast ligema teiba, millega 
poisikesele selga hakkas virutama, nagu tahaks teda peeneks tampida. Tulises vihas oleks ta 
poisikese surnuks nottinud või ta eluaegseks sandiks teinud, kui peremees, kisa ja nuttu kuul- 
des, halastuse pärast väetile appi ei oleks jõudnud. Et ta tigeda naise kombeid põhjani tundis, 
sellepärast ei usaldanud ta järsku vahele minna, vaid püüdis vahemehe kombel lepitada. Ta 
ütles poolpaludes: 

»Jäta ta jalaluud murdmata, et ta võib kadunud lehma minna otsima. Sellest saame enam kasu 
kui tema surmast.” 

» Tõsi küll," ütles perenaine, ,,ega raibe ometigi kallist lehma ei maksa," 

andis siis veel mõne kibeda vopsu kauba peale ja saatis ta metsa lehma otsima. Ähvardades 
lisas ta veel juurde: 

»Kui sa lehmata tagasi tuled, siis peksan ma sind surnuks." 

Nuttes ja oiates läks poisike väravast välja, otsekohe metsa, kus ta päeval karjaga oli olnud, 
otsis kogu öö mööda metsa, aga ei leidnud kuskilt lehma jälgi. 

Kui teisel hommikul päike koidu rüpest tõusnud, oli poisikesel nõu peetud ja otsus käes. Ta 
ütles: ,, Saagu minust mis saab, aga koju ma enam ei lähe." Nende sõnadega andis ta 
kandadele head nõu ja jooksis joonelt ühtepuhku edasi, nõnda et kodu tal selja taha jäi ja iga 
sammuga kaugus kasvas. Kui kaua ja kui kaugele ta nõnda oli jooksnud, seda ei teadnud ta 
isegi, aga kui tal viimaks jõud rauges ja ta otsegu surnu maha langes, seisis päike juba pea 
lõuna kõrgusel. Viimaks ärkas ta raskest unest ja märkas, nagu oleks veemärga tema suus 
olnud. Silmi laiali ajades nägi ta ühe väikese vanamehe pika halli habemega enda ees seisvat, 
kes parajasti lähkrile prunti tahtis peale panna. 

»» Anna mulle veel juua!" palus poisike. 


»Tänaseks on sulle sest küllalt," kostis vanataat. ,,Kui mu teerada mind kogemata siia ei oleks 
toonud, siis oleks see sul vist viimane magamine olnud, sest sa olid juba poolsurnud, kui ma 
su leidsin." 

Siis nõudis vanataat poisikeselt pikemat otsust, kes ta pidi olema ja kuhu ta tahtis minna. 
Poisike rääkis kõik oma elujuhtumised sest ajast, kui ta võis mäletada, kuni eileõhtuse 
peksuni, ja kuidas ta selle peale pakku oli läinud. Sõna lausumata ja sügavas mõttes oli 
vanataat tema juttu kuulanud, ja kui poiss tüki aega vait oli seisnud, ütles vanamees tõsise 
sõnaga: 

»Minu armas vaenelaps! Sul ei ole lugu parem ega pahem olnud kui teistelgi, kelle armsad 
hellitajad ja pisarate pühkijad hauasängis mulla all puhkavad. Tagasiminek ei ole sul enam 
võimalik. Oled sa korra jooksu läinud, siis pead endale uut õnne maailmas otsima. Et mul 
enesel ei maad ega maja, ei naist ega last pole, sellepärast ei või ma ka sinu eest pikemalt 
hoolt kanda; aga üht head nõu tahan sulle ilma hinnata anda. Maga siin täna öösel rahulikult 
puhates. Hommikul, kui päike tõuseb, pane seda kohta teraselt tähele, kust päike üles kerkis. 
Selles sihis pead sa rändama, nõnda et igal hommikul päike su silmi ja õhtul alla veeredes 
kuklasse paistab. Tee on küll natuke pikk, aga seda ei tohi sa mitte pahaks panna. Jõud saab 
sul iga päevaga kasvama. Seitsme aasta pärast seisab üks kõrge mägi su ees, nõnda et mäehari 
ligi pilvini ulatab. Seal saab sinu tulevane õnn õitsema. Võta minu leivakott ja lähker; nende 
seest leiad sa iga päev nii palju toitu ja keelekastet, kui sul parajasti tarvis läheb. Aga hoia 
selle eest, et sa leivaraasukest ega joogipiiska iial ilmaasjata ei raiska, muidu 

võib sinu toiduallikas hõlpsasti otsa saada. Näljasele linnule ja janusele elajale on sul luba 
rohkusest anda. Jumal näeb seda lahke meelega, kui üks loom teisele head teeb. Leivakoti 
põhjast leiad sa ühe kokkurullitud kobru-lehe. Seda pead sa väga hoolsasti hoidma. Tuleb sul 
teel jõgi või järv vastu, siis laota kobruleht vee peale laiali; ta moondub sedamaid lootsikuks 
ja kannab su üle lainete. Siis mässi leht jälle kokku ja pista oma leivakotti." 

Selle õpetuse peale andis ta poisile Oma leivakoti ning lähkri ja hüüdis siis: ,, Jumalaga!" ning 
oli juba teisel silmapilgul poisikese silmist kadunud. 

Poisike oleks seda asja unenäoks pidanud, kui mitte kingitud leivakott ja lähker ta käes lugu 
tõeks ei oleks tunnistanud. Ta hakkas nüüd leivakotti läbi katsuma ja leidis sealt seest poole 
leiba, karbikesetäie silku ja teise karbikese võiga ja kauni tükikese seakamarat veel pealegi. 
Niisugust maiust ei olnud ta suu kaua aega mitte maitsenud. Lähkrist leidis ta märga, mis 
pooliti nagu rõõsk piim ja pooliti kui mõdu maitses ja väga suupärast oli. Kui poisike oli oma 
kõhu täitnud, heitis ta magama, leivakott ja lähker pea all, et varas neid ei võiks näpata. 
Teisel hommikul ärkas ta päikesega üheskoos, karastas jälle oma liikmeid ja läks siis 
rändama. Imelikul viisil ei tundnud ta oma jalus iial väsimust; vast tühi kõht tuletas talle 
meelde, et lõunaaeg oli kätte jõudnud. Ta täitis kõhu nüüd maistva toiduga, magas hea tüki 
aega ja rändas siis jälle kaugemale. Et ta eksimata õigel teel oli käinud, tunnistas allaveerev 
päike, mis tal just kuklas seisis. 

Nõnda oli ta mitu päeva juhatatud sihis edasi läinud, kui ta üht väikest järve oma silmade ees 
nägi. Siin võis ta kobrulehe võimu katsuda. Kuidas vanamees ette oli öelnud, nõnda lugu 
sündiski: üks väike lootsik aerudega seisis veepinnal. Poiss astus lootsikusse, ja mõni tugev 
vops aerudega veepinnale antud, viis see ta teisele kaldale. Seal sai lootsikust jälle endine 
kobruleht, mis leivakotti pisteti. 

Sel kombel oli poisike juba mitu aastat rännanud, kuna söögi- ja joogi-vara leivakotist ja 
lähkrist mitte ei kahanenud. Võisid küll nüüd ehk juba seitse aastat möödas olla, sest ta oli 
tugevaks sirgunud, kui ta ühel päeval kaugel kõrget mäge oma silma sai, mis kõige vähemalt 
pilvede kõrgune näis olevat. Siiski läks käies veel enam kui nädal aega, enne kui ta mäele 
Jõudis. Viimaks sinna saades istus ta mäejala äärde puhkama, et näha saada, kas vanamehe 
ettekuulutused toeks lähevad. 


Ta ei olnud veel kaua istunud, kui iseäralik sisisemine kaugelt ta kõrvu ulatas ja natuke aega 
hiljemini üks suur madu nähtavale tuli, kes kõige vähemalt kahekümne sülla pikkune oli ja 
loogeldes natuke maad eemalt sealt mööda läks, kus noormees istus. Ehmatus oli tema 
liikmed nagu hal- 

vanud, sellepärast ei võinud ta eest ära põgeneda; aga niisama kiiresti oli madu temast mööda 
läinud. 

Tükk aega jäi nüüd kõik ümberringi vaikseks. Siis näis tema arvates, kui tuleks kaugelt üks 
raske kere hopp! hopp! hüpates temale ligemale. See oli üks suur konn, kaheaastase 
hobusesälu kõrgune. Ka see kole loom läks poisist mööda, ilnja et teda nägi. 

Siis kuulis ta ülal kanget kohinat, kui oleks raske äikesepilv tõusmas. Kui noormees oma 
silmad üles tõstis, lendas kõrgel tema pea üle suur kotkas selsamal sihil, kuhu enne madu ja 
konn olid läinud. 

»Need on imelikud asjad, mis mulle õnne peavad tooma!" mõtles noormees. 

Seal näeb ta äkitselt üht meest musta hobuse seljas enda poole tulevat. Hobusel näisid tiivad 
jalgade küljes olevat, sest ta lendas tuule kiirusel. 

Kui võõras mees noormeest mäe ääres istuvat nägi, pidas ta hobuse kinni ja küsis: 

»»Kes on siit mööda läinud?" 

Noormees kostis: ,,Esiteks üks suur madu, küll kahekümne sülla pikkune, siis üks suur konn, 
kaheaastase sälu kõrgune, ja viimaks üks suur kotkas kõrgelt üle minu pea. Kui suur ta oli, 
seda ei võinud ma mitte arvata, aga ta tiibade kohin oli kange äikesepilve sarnane." 

»»sa oled õieti näinud," ütles võõras, ,,need olid mu kõige suuremad vaenlased, keda ma 
praegu taga kihutan. Sind võiksin ma oma teenistuses tarvitada, kui sul midagi paremat ei ole 
nõuks peetud. Roni mäest üle, siis saad otsekohe minu majasse. Mina jõuan, kui mitte juba 
varem, sinuga ühes sinna." 

Noormees lubas tulla, mispeale võõras kui tuul kaugemale sõitis. 

Tee mäest üle minnes ei olnud kerge. Meie rändajal läks kolm päeva aega, enne kui ta 
mäeharjani jõudis, siis jälle kaks päeva, enne kui ta teiselt poolt alla sai. Sinna tulles leidis ta 
peremehe juba kodus eest. See rääkis talle, kuidas ta mao ja konna õnnelikult oli tapnud, aga 
kotkast ei olnud ta kätte saanud. Siis küsis ta noormehe käest, kas tal himu oleks aastasulaseks 
jääda. 

»Head sööki pead sa iga päev nii palju saama, kui sa tahad, ka palgaga ei taha ma mitte 
ihnustada, kui sa oma ametit ustavalt pead.” 

Pärast seda kui kaup mõlemale meelepärast sai tehtud, talutas peremees uut sulast igas kohas 
majas ümber ja näitas talle, mis ta pidi tegema. Seal oli koobas kalju sees kolmekordsete 
raudustega kinni pandud. 

»Koopas seisavad mu kurjad koerad ahelate kütkes," ütles peremees. ,,Sa pead selle eest hoolt 
kandma, et nad ukse alt end käppadega välja ei või kaevata. Sest sa pead teadma, et kui aga 
üks neist koertest peaks lahti pääsema, siis enam võimalik ei oleks teisi kinni hoida, vaid nad 
läheksid 

ninamehe jälil ka minema ja hävitaksid kõik ära, mis maa peal elab. Kui viimaks viimane koer 
vangist pääseb, siis on maailma ots käes ja päike oleks seal viimast korda paistnud." 

Selle peale talutas ta sulase ühe mäe juurde, mida jumal ei olnud loonud, vaid mis väga 
suurtest üksteise peale hunnikusse pandud kaljurahnudest inimeste käte läbi oli tehtud. 
»Need kivid," ütles peremees, ,,on selle tarvis kokku kantud, et kui koerad ukse alla augu on 
kaevanud, siis sedamaid uue kivi võib ette veeretada. Härgi, kes peavad kivi vedama, tahan 
sulle laudas näidata, sind ka pikemalt õpetada, mis sa sealjuures pead tähele panema.” 
Laudast leidsid nad võib-olla sada musta härga, igaühel oli seitse sarve peas. Need härjad olid 
rohkesti kaks korda nii suured kui kõige suurem sirkase härg. 


»»Kuus paari neist härgadest, kivivankri ette rakendatud, veavad kivi hõlpsasti ära. Tahan sulle 
anda raudkangi, millega kivi külge pead puutuma; siis veereb ta ise vankrile. Sa näed, su vaev 
ei ole mitte suur, aga seda suurem valvsus peab sul olema. Kolm korda päevas pead sa ust 
vaatama ja üks kord öösel, et mitte õnnetust ei sünniks. Muidu võiks kahju suurem olla, kui 
sina mylle jõuaksid vastata." 

Lühikese ajaga oli meie sõber oma uue ameti ära õppinud ja see oli temale väga meelepärast: 
iga päev kõige paremat sööki ja jooki, mida inimese süda aga iial võis ihaldada! Kahe-kolme 
kuu pärast olid koerad augu ukse alla kraapinud, kust nina võisid läbi pista; aga sedamaid 
pandi uus kivi toeks ette ja koerad pidid oma tööd jälle alustama. 

Nõnda oli mitu aastat mööda läinud; meie sulane oli kauni hulga rahakopikaid oma teenitud 
aastapalgast tallele pannud. Siis ärkas ta südames igatsus ükskord jälle teiste inimeste hulka 
tagasi minna, sest et ta mitmel aastal muud inimest ei olnud näinud kui oma peremeest. Pere- 
mees oli küll ikka väga hea ta vastu, aga aeg läks koledal kombel igavaks, iseäranis siis, kui 
peremehel pikk magamistuju peale tuli, kus ta iga kord seitse nädalat vahetpidamata uinus ja 
mitte kogunisti nähtavale ei tulnud. 

Nüüd oli peremehel jälle niisugune magamistuju peale tulnud, kui ühel päeval äkki suur 
kotkas kaljumäe otsa end maha laskis ja nõnda juttu alustas: 

»Eks sa ole suur alp, et oma kaunist elu hea söögi ja joogi eest ära annad. Hoitud rahast ei ole 
sul midagi kasu, sest siin ei ole inimesi, kel seda tarvis läheb. Võta peremehe tuulejalgne 
hobune tallist, köida temale rahakott selga, istu ise koti otsa ja sõida sinnapoole, kuhu päike 
looja läheb. Siis saad mõne lühikese nädala pärast jälle rahva hulka. Aga hobuse pead sa 
raudahela külge kinni köitma, et ta ära ei või joosta. Muidu läheb ta 

vanasse kodusse jälle tagasi ja peremehel on võimalik sind kiusama tulla. Aga kui tal hobust 
ei ole, siis on tal jalad kammitsas.” 

»Kes siin siis peab koeri vahtima, kui ära lähen, seni kui peremees magab?" küsis sulane. 

»Alp sa oled ja albiks sa jääd!" kostis kotkas. ,,Kas sa siis sest veel ei ole aru saanud, et armas 
Looja teda selle tarbeks on loonud, et ta põrgu-koeri peab vahtima. See on selge laiskus, kui ta 
seitse nädalat magab. Kui tal enam võõrast sulast ei ole, küllap ta siis pikast unest võõrdub ja 
oma ameti eest hakkab hoolt pidama." 

See nõu oli sulasele väga meelepärast. Ta tegi, kuidas kotkas oli rääkinud, võttis hobuse, 
köitis oma rahakoti tema selga, istus ise koti otsa ja sõitis minema. Veel ei olnud ta mäest 
kuigi kaugele jõudnud, kui ta peremeest juba oma selja taga kuulis hüüdvat: 

»Pea kinni! Pea kinni! Mine sa jumala nimel oma rahaga, aga jäta mulle minu hobune!" 
Sulane ei võtnud seda kuulda, vaid sõitis rahulikult edasi, kuni ta mõne nädala pärast jälle 
surelikkude inimeste seltsi sai. Seal ehitas ta endale kena maja, kosis noore naise ja elas kui 
rikas mees õnnelikult. Kui ta veel surnud ei ole, siis peab ta tänapäeval alles elama, aga 
tuulejalgne hobune on juba ammugi otsa saanud. 


VIII. Puulane ja Tohtlane 


Ühel kitsil peremehel oli sellepärast alati tüli ja meelehaigust, et sulased ja tüdrukud tema 
juures iial paika ei pidanud. Ehk ta küll nende käest enam tööd ei tahtnud kui teisedki, oli seal 
siiski see vahe, et ta teenijaile nii palju süüa ei andnud, et nad oleksid võinud kõhtu täita. Kes 
veerand või pool aastat koerapõlve oli kannatanud, selle sundis nälg jälle hulkuma.. Ja kui 
viimaks ümberkaudu avalikuks tõusis, mispärast pere ära oli läinud,, siis ei olnud ihnsal 
peremehel kogunisti enam võimalik sulaseid saada. 

Kaugel Alutaga elas üks kuulus tark. Selle juurde tõttas peremees nõu küsima, viis targale 
kotitäie raha ning muud meelehead ja päris, kas ei oleks võimalik leida niisugust sulast ja 
tüdrukut, kes vähema toiduga lepiksid ja peremeest paljaks ei sööks. Tark kostis: 


»»Võimalik on asi küll, aga see käib üle minu jõu. Seal pead sa vana peremehe juurde minema, 
kes sind üksi võib aidata." 

Seepeale andis ta pikemalt õpetust, kuidas mees kolmel neljapäeva õhtul natuke aega enne 
keskööd, must jänes kotis, ristteele pidi minema ja seal vilistama, et vanaperemees tuleks. 
»Katsu siis ise, kuidas kaupa saate," ütles tark, ,,mina ei või seal pikemalt mitte aidata. Aga 
ära lase ennast petta." 

Mees küsis, kust ta musta jänese pidi saama, ja tark käskis musta kassi kaasa võtta. 

Kui nüüd esimene neljapäev tuli, pistis peremees kassi kotti ja läks ristteele, ehk tal küll 
natuke hirm püksis oli. Ta vilistas ja ootas, aga kedagi ei tulnud sinna. Viimaks vilistas ta veel 
korra ja mõtles: ,,Kui ta nüüd ei tule, siis olen asjata seda teed käinud." 

Tuules tõusis kohin, nagu oleks sepalõõts puhunud. Siis nägi ta musta kogu ülal tuuleõhus 
lendavat ja hääl küsis: ,,Mis sa tahad, vennike?" 

»Mul on must jänes müüa," kostis mees. 

»Tule tuleval neljapäeval, mul ei ole täna aega sinuga kaupa teha," ütles hääl ja sedamaid 
kadus kogu vaataja silmist. 

Mees oli küll natuke pahane, et ta asjata oli teed käinud, aga mis see aitas - ülemate vastu 
peab alam kannatlik olema. 

Teisel neljapäeval läks asi paremini korda. Sai ta esimest korda vilistanud, siis tuli üks väike 
vanamees, kaelkott kaelas, ja küsis: ,,Mis sa tahad, vennike?" 

Mees kostis jälle: ,, Mul on must jänes müüa." ,,Mis ta hind on?" küsis võõras vanamees. 
Mees kostis: ,,Ma ei taha jänese eest suuremat hinda kui ühe sulase ja tüdruku, kes mind 
teenivad, aga mind paljaks ei söö." 

»Mitme aasta peale tahad sa kauba teha?" küsis vanaperemees. 

»Minupärast nii kauaks, kui ma elan," andis talumees vastuseks. 

Aga võõras tähendas, et see kogunisti võimalik ei ole ja et nad muud kaupa ei või sobitada kui 
seitsme aasta või kaks korda seitsme aasta peale. Talumees oli sellega rahul. 

»Tule siis tuleval neljapäeval, too oma must jänes kaasa, siis toon sulle sulase ja tüdruku, kes 
su käest iial süüa ega juua ei tarvita. Aga põuasel ajal pead nad ööseks vette likku panema, 
muidu närtsivad nad ega suuda enam tööd teha." 

Mees oli kolmandal neljapäeva õhtul jälle ristteel. Ta vilistas ja vanaperemees tuli sedamaid 
sinna, aga üksi, ei olnud tal sulast ega tüdrukut kaasas. 

»»sa pead mulle nimetissõrmest kolm tilka verd kauba kinnituseks andma, et sa ei võiks 
taganeda," ütles võõras. Mees küsis, kus sulane ja tüdruk on. ,,Kotis," kostis vanaperemees. 
Et nüüd kaelkott suur ei olnud, seepärast kartis talumees pettust. Võõras, kes ta mõtteid näis 
tundvat, ütles: , Mina ei peta sind." Ta sasis korra kaelkotti ja viskas takukoonla suuruse topi 
välja, öeldes: ,,Siin on su sulane!" Pikk laiade pihtadega mees seisis sedamaid vanataadi 
kõrval. Teisest topist, mis kotist visati, sündis tüdruk. 

»Siin on sinu teenrid, kes süüa ei taha," ütles võõras. ,, Nüüd anna kinnituse veretilgad ja must 
jänes mulle vastu, siis võid sa koju minna." 

Mees tegi nõnda, kuidas kästud, ja küsis viimaks, mis uute teenrite nimed on. 

»Sulase nimi on Puulane ja tüdruku nimi Tohtlane," ütles vanaperemees, pistis arvatud jänese 
kotti ja läks siis oma teed. Talumees läks oma pererahvaga koju. 

Sulane ja tüdruk tegid iga päev hommikust õhtuni tööd, aga ei küsinud tial süüa - asi, mis 
peremehele väga armas oli. Ja kui nad mõnikord palaval suvepäeval närtsinud näisid, siis 
pandi nad ööseks likku, ja teisel hommikul olid nad niisama prisked ja tugevad kui ennegi. 
Ihnus peremees pani nüüd igal aastal rohkem rahavara kokku, sest et tal tarvis ei olnud 
pererahvale ei leiba anda ega palka maksta. Sedaviisi olid kaks korda seitse 

aastat mööda läinud, nõnda et aga mõni nädal veel puudus. Peremehel tuli mure, et ta oma 
teenijad võiks kaotada. Sellepärast mõtles ta ühte ja teist, kuidas võimalik oleks aega 
pikendada. 

Ühel hommikul tõusis ta üles ja nägi, et sulane ja tüdruk veel tööl ei olnud. Ta arvas, et nad 
lakas alles magavad, ja ronis mööda redelit üles. Aga seal ei olnud kedagi looma leida. 
Asemelt, kus nad olid maganud, leidis ta ühe mädanenud puukännu ja hunnikukese kasetohtu. 
Äkitselt märkas ta, mis olid tähendanud tüdruku ja sulase nimed, kes vist muud ei võinud olla 
kui nõiduse võimul puust ja tohust tehtud. Ta tahtis praegu mööda redelit alla hakata minema, 
kui üks käsi ta kõrist kinni võttis ja ta sealsamas ära kägistas. Naine ei leidnud hiljemini lakast 
muud kui kolm verepiiska. Aita minnes pani ta tähele, et viljasalved tühjad ja rahakirst 
kolletanud kaselehtedega oli täidetud. 

Nõnda oli korraga kõik vara lõppenud. Ja ka lesknaine suri mure pärast, ehk ta küll sellest 
teada ei saanud, et vanapoiss oli peremehe kägistanud, kes oma hinge ahnuse pärast temale oli 
müünud. See oli siis ahnele mehele palgaks, et ta ülekohtusel kombel oma rikkust oli kokku 
pannud. 


IX. Udumäe kuningas 


Kord olid külalapsed metsas õitsil. Öö oli külm ja udune, nõnda et ka tule ääres soe 
kohmetanud käsi enam ei tahtnud painutada. Seal ütles üks terase vaimuga tütarlaps: 
»Tahan ennemini tüki maad, joosta, see teeb mulle enam sooja kui tule ääres istumine." 
Nõnda rääkides pistis ta teiste hulgast jooksu. Teised naersid talle järele ja ütlesid: ,,Küll ta 
tuleb pea jälle tagasi!" Aga väike jooksik ei tulnud tagasi. 

Kui hommikul koit juba väljas oli, hakkasid nad kadunud tütarlast hüüdma, aga kuskilt poolt 
ei tulnud hääli vastu. Lapsed arvasid: ta on vististi külasse läinud. Kuid koju tulles ei leitud 
väikest jooksikut kuskilt. Vanemad läksid metsa tütart otsima; käisid enam kui poole päeva 
ühest paigast teise, ilma et jälgi oleksid leidnud. Nüüd tõusis neil hirm, et metsalised ehk 
lapse on tapnud. Mure ja kurbusega läksid nad õhtu eel koju tagasi. 

Kadunud laps oli tüki maad teistest eemale jooksnud, kuni ta ühele mäekünkale jõudis, kus 
tuluke põles; muud ei võinud ta paksu udu läbi näha. Laps arvas tule juures teisi õitselisi 
olevat, ronis mööda mäekinku üles ja nägi, et halli habemega ühe silmaga vanamees tule ääres 
küljeli maas oli ja raudkepiga tuld kokku lükkas. 

Laps tahtis kohkudes jälle tagasi minna, aga vanamees oli teda juba näinud ja hüüdis valju 
häälega: 

»»Jää seisma, või ma viskan sind raudkepiga! Mul on küll üksainuke silm, aga see on niisama 
osav kui käsi, nii et ma tial sihist kõrvale ei viska!" 

Laps jäi värisedes seisma. Vanataat käskis teda ligemale tulla, mida laps ei julgenud; seal 
tõusis vanamees üles, võttis tütarlapse käest kinni ja ütles: , Tule soendama!" 

Värisedes ja vabisedes pidi tütarlaps temaga minema. Vanamees võttis saia oma kaelkotist, 
andis lapsele ja käskis teda süüa. Siis koputas ta raud-kepiga muru peale ja kaks ilusat 
tütarlast seisid kohe tule ääres, nagu oleksid nad maapinnast üles tõusnud. Natukese aja pärast 
olid lapsed sõbrus- 

tanud, mängisid ja tegid nalja tule ääres. Aga vanamehel oli silm kinni, nagu oleks ta 
maganud. 

Kui koit oli tõusmas, astus üks vanaeit sinna ja ütles külalapsele: ,, Täna pead sa meie lastele 
võõrsiks jääma, ka tuleva öö siin magama; siis läkitan su koju tagasi." 

Ehk küll külalapsel esiotsalt hirm oli olnud, siiski sai ta teiste lastega pea nii tuttavaks, et talle 
enam kartust ega kodumõtteid ei tulnud. Päev lõppes neil mängides ja õhtul viidi lapsed 
üheskoos magama. Aga teisel hommikul tuli üks noor naisterahvas ja ütles külalapsele: 


»»sa pead täna koju minema, sest vanemail on sinu pärast suur kurbus; nad arvavad sind 
surnud olevat." 

Nõnda rääkides talutas ta last oma käe kõrval, kuni nad metsast välja said. Seal ütles 
naisterahvas: 

»Mis sa eile ja mineval ööl oled kuulnud ja näinud, sellest ei tohi sa sõnakestki kodus rääkida; 
ütle aga, et sa metsa olid eksinud." 

Siis andis ta lapsele ühe hõbepreesikese ja ütles: 

»Kui sul himu peaks olema meile jälle kord võõrsile tulla, siis puhu selle preesi peale, küll sa 
siis leiad tee meile!" 

Laps pistis preesi taskusse ja mõtles küla poole minnes, mis vanemad sest asjast pidid arvama, 
kellele ta tõtt ei tohtinud tunnistada. Külatäna- : vas läks temast kaks meest mööda, keda ta ei 
tundnud. Isa õueväravasse jõudes näis koht talle hoopis võõras: kus enne midagi ei olnud, seal 
kasvasid nüüd õunapuud, ilusad õunad puude küljes. Ka maja näis võõras. Seal astus keegi 
võõras mees toa uksest, vangutas nagu imestades pead ja ütles nõnda, et tütarlaps õues seda 
kuulis: 

» Üks võõras külatüdruk on meie õue peal." 

Tütarlapsele näis asi nagu unenägu, siiski astus ta mõne sammu edasi, kuni ta ukse läveni 
jõudis. Üle ukse tuppa vaadates nägi ta isa ahjupingil istuvat, üks võõras naine ja noor mees 
istusid tema kõrval, aga isal olid habe ja juuksed üsna halliks läinud. 

»Tere hommikust, isa!" ütles tütar, ,.kus eit on?" 

»Eit, eit?" hüüdis võõras naine kohkudes. ,,Tule jumal appi! Kas sa oled kadunud Tiiu vaim 
või üks elav inimene nagu meiegi? Ega meie armas laps, kes seitsme aasta eest ära suri, ometi 
teist korda võinud elusse tagasi tulla?" 

Tiiu ei mõistnud sellest jutust midagi. Siis tõusis võõras naine pingilt jalule, kääris Tiiu 
särgivarruka üles, kus väike põlenud arm käe peal oli, ja hüüdis tütarlapse kaelal hakates: 
»Meie Tiiu, meie surnuks nutetud laps, kes seitsme aasta eest metsa kadus.” 

64 

»E1 see või iial olla," kostis Tiiu, ,,ma olen aga ühe öö ja päeva teilt ära olnud, või kaks ööd ja 
ühe päeva." 

Nüüd oli imekspanemist mõlemalt poolt küllalt. Tiiu nägi sellest selgesti, et ta kauemini ära 
oli olnud, kui ta ise arvas, sest ta oli nüüd emast natuke pikem ja ema ning isa olid vanaks 
läinud. Ta oleks heameelega vanemaile juhtumist rääkinud, aga ei tohtinud. Viimaks ütles ta: 
»Ma olin eksinud ja võõra rahva sekka saanud." 

Vanemate rõõm oli väga suur kadunud tütart leides; seepärast ei hakanud nad pikemalt 
pärima, kus laps oli olnud. 

Aga teisel õhtul, kui isa ja ema olid magama läinud, ei olnud Tiiul enam mahti. Ta võttis 
preesi taskust ja puhus sellele peale, et otsust võiks saada, mis imelik lugu temaga on olnud. 
Sedamaid oli ta jälle tule ääres mäel ja ühe silmaga vanamees seal, kus ta enne oli olnud. 

» Armas vanataadike!" palus Tiiu, ,,anna mulle otsust, mis lugu minuga on olnud?" 

Vanamees kostis naeratades: ,,Lorisemine on naiste asi!" Siis koputas ta kepiga murule, ja see 
noor naisterahvas, kes Tiiu koju oli saatnud ja talle preesi kinkinud, seisis ta ees. Ta võttis 
Tiiu käest kinni ja viis ta mõne sammu tule juurest eemale. Seal ütles ta: 

»Et sa kodus midagi ei ole rääkinud, sellepärast tahan sulle enam tunnistada: vanataat tule 
ääres on Udumäe kuningas, vanaeit, keda sa esimesel õhtul nägid, on murueit, ja meie oleme 
tema tütred. Ma tahan sulle nüüd ühe kõige ilusama silmulise preesi anda; ütle kodus, et sa 
selle oled leidnud. Tahad sa meid näha saada, siis puhu jälle preesi peale. Täna ei tohi ma 
sulle pikemalt rääkida; aga pea suu kinni, siis pead edaspidi meist enam kuulda saama. Nüüd 
mine koju, enne kui vanemad unest üles ärkavad." 

Hommikul, kui Tiiu unest ärkas, pidas ta öösel sündinud lugu unenäoks. Aga ilus prees ta 
rinnal näitas, et ta mitte und ei olnud näinud. Aga elu oli tal külas nõnda võõraks läinud, et ta 


sagedasti õhtuti, kui vanemad magama läksid, oma preesi peale puhus ja ennast Udumäele 
tagasi soovis. Päeval oli ta enamasti ikka nukral meelel, sest et ta öösist õnnepidu tagasi 
soovis ja palju rahu ei leidnud. 

Sügisel käisid tal mitmed kosilased, aga ta ei võtnud neid vastu. Viimaks enne jõulu joodi 
viinad selle noormehega, kelle ta tagasi tulles isamajas oli leidnud. Peigmees oli isamajasse 
koduväiks tulnud, sest et vanemad mõlemad juba vanad olid. 

Teisel aastal tõi Tiiu tütrekese ilmale, kes väga kena laps oli. Aga siiski ei jõudnud see ema 
südant rahuldada, kes ühtepuhku Udumäele himustas ja heameelega sinna oleks läinud, kui 
last oleks võinud üksi jätta. 

Aga kui tütar seitsme aastaseks oli saanud, ei võinud ema ühel ööl enam 

igatsust vähendada, vaid puhus preesile ja sai Udumäele. Murueide tütred tulid rõõmukisaga 
temale vastu. 

»Miks sa nii kaua meilt ära olid?" küsisid nad. 

Tiiu rääkis silmaveega, kuidas tal mitte võimalik ei olnud siia tulla, ehk küll süda igatses. 
»»Udumäe kuningas peab meid aitama," ütlesid tütarlapsed ja palusid Tiiu kahe nädala pärast 
tagasi tulla ning väikese tütre kaasa võtta. Tiiu lubas seda teha, kui võimalik. 

Aga kui minekuaeg kätte jõudis, magas laps nii vaikselt isa kõrval, et naisel südant ei olnud 
teda kaasa võtta, sellepärast läks ta jälle üksi preesi abiga sinna. Vana Udumäe kuningas oli 
tule paistel küljeli maas ja ütles, kui Tiiut nägi: 

»»sa oled täna õnnetul tunnil ilma lapseta siia tulnud, mis sulle suurt piina saab tooma. Siiski 
võid veel viimast korda rõõmu-ööd maitsta, enne kui su kannatuspäevad algavad." 

Nõnda rääkides koputas ta raudkepiga murule ja sedamaid tõusid murueide tütred nähtavale, 
võtsid Tiiu eneste seltsi ja läksid siis ilupidule. 

Vaheajal oli kodus mees unest ärganud. Kui ta naist sängis ei leidnud, tõusis ta üles ja läks 
sadamaid õue otsima. Ka sealt ei leidnud ta kadunud naise jälgi. Mehe viha süttis põlema, sest 
ta arvas naise kuskil kurjal teel olevat. Seepärast ei heitnud ta enam magama, vaid läks 
sedamaid külatargale lugu rääkima ja nõu küsima. Tark ütles, kui viinaklaasist asja otsust oli 
leidnud: 

»SUu naisega ei ole asi õige, ta käib öösel libahundiks ja on seda vist juba kaua aega teinud, 
mida sa tänini ei ole tähele pannud. Kui ta koju tuleb, pead sa ta otsekohe kohtu alla viima." 
Mees leidis koju tulles naise lapse kõrval rahulisti sängis magavat, aga ta ei hakanud naist 
äratama ja öösist käiku taga küsima, vaid läks kohtu ette, nagu tark oli käskinud. 

Naine kutsuti sinna. Ta ei tahtnud selle peale vastust anda, kus ta mineval ööl oli olnud, ei ka 
tunnistada, kus ta enne lapsepõlves seitse aastat redus oli viibinud, vaid ütles: 

»»Minu hing on süütu, muud ei või ma tunnistada." 

Kui ta hiljemini niisama vähe saladust tunnistas, siis mõisteti viimaks kohtu otsuseks: naine 
on sorts, libahunt ja muu kurjategija, sellepärast peab ta tulesurma saama. 

Seal tehti suur tuleriit, sinna otsa seoti vaene naine kinni ja süüdati alt põlema. Aga kui tuluke 
parajasti põlema hakkas, langes nii paks udu maha, et võimalik ei olnud oma jalgade ette 
näha. Kui hiljemini päikeseterad olid udu ära võitnud, leiti seal tuleriit alles põlemata, aga 
naist ei leitud enam kuskilt; ta oli kui udusse ära sulanud. Udumäe kuningas oli ta päästnud. 

Ehk küll Tiiul hiljemini Udumäel head päevad olid, siiski ei leidnud ta süda rahu, vaid igatses 
mahajäänud lapse järele. 

»»Oleks tütreke mul siin,” ohkas ta sagedasti, ,,siis võiksin õnnelikult elada, aga nüüd on pool 
südant alati külas lapse juures, ja ma elan poole südamega leinas." 

Udumäe kuningas tundis ta salamõtteid ja laskis ühel ööl tütrekese külast emale tuua. Seal siis 
oli mõlema õnn täielik, emal ja tütrel, nii et kummalgi pikemat igatsemist ei jäänud. 
Külarahvas ja mees arvasid, et libahundiks moondatud naine öösel lapse oli ära viinud. Mees 


kosis teise naise; siiski ei läinud tema peres ega teistes taludes elu enam nii õnnelikult kui 
enne. Põud tegi neile igal suvel kahju, vili ja heinad läksid raisku, sest et karastavat udu öösel 
nende paika ei langenud. Udumäe kuningas oli vihane, et nad tema kasvandiku tahtsid ära 
hukata. 


X. Kergejalgne kuningatütar 

Ükskord oli üks väga ilus ja kaunis kuningatütar, kõigil pool 
kuulus, sest tal käis palju kosilasi, küll hommiku ja õhtu, küll lõuna 
4 N 9 ja põhja poolt, nõnda et mitmel ajal nädal otsa peiuratsud 
õueväravast ei lõppenud. Aga kosimine polnud meestel nii hõlpus 
SS 
A x 


> 8) A kui meieaegseil, kes mõnikord ühel hommikul seitse suitsu 
läbi käivad ja siiski kaela ei kaota. Kauni kuningatütrega oli teine 
lugu ja peigudel pidi rohkesti julgust olema, kui nad kosja tahtsid 
minna. Kuninglikul tütarlapsel olid väga kerged jalad; seepärast oli 
ta isale kindlasti tõotanud mitte enne mehele minna, kui peiukese 
leiab, kellel niisama kiired koivad oleksid, et mitte üksnes temaga 
võidu, vaid veel tüki maad mööda jõuaksid joosta. Noh, sest ep 
oleks suuremat viga olnud, kui võidujooksu kõrva üks teine tükk 
lisaks ei oleks pandud: et iga kosilane, kelle sammud piiga 
sammusid ei jõua võita, kohe oma elu pidi kaotama. 
Küll tuleb imeks panna, et siiski ikka veel noori suurtsugu mehi maailmas leiti, kes kardetava 
katsetüki ette võtsid, ehk küli veel keegi neist paremat palka ei olnud saanud, kui et tal 
külmaks ja kangeks läinud keha pea võrra lühemaks tehti. Maharaiutud pead pandi siis iga 
kord nagu neile pilkamiseks ja teistele hirmutuseks pikkade ritvade otsa kuningakoja ette 
püsti. 
Mõni targem võiks nüüd mõelda, et neil ritvade otsas rippuvad nuppudel vist palju aju ja aru 
sees ei võinud olla, kui nad nii albil kombel elu odava hinna eest turule olid viinud. Aga 
niisugused targad mõtlejad unustavad, et mõnel noorel inimesel tuline veri meelemõistuse ära 
küpsetab, misläbi vahel enam mõistust p-s kui peas leitakse. 
Aegamööda nähti ometigi, et hirmutuseks ritvade otsa pandud nupud seda head tegid, et 
kosilaste alatine jooks vähenes ja mõni tulija väravast tagasi pööras, enne kui õnnekaupa 
katsuma läks. Siiski tuli vahetevahel üks ja teine alp sinna, kes enam koju tagasi ei läinud, 
vaid oma pea kaar-aate roaks ridva otsa andis. 
Nüüd olid juba kosilaste ratsude kabjad tükk aega teelt nõnda võõrdu- 

nud, et rahvas lootma hakkas, kõik tühja tuule käigud võiksid lõppenud olla, kui korraga keegi 
himude kiinist kihutatud kauge maa kuningapoeg uuesti teele oli läinud. See kosilane oli väga 
kaval mees; sellepärast oli ta juba kodus paar aastat või kauemini oma jalgu jooksu vastu iga 
päev koolitanud. Nüüd oli mehel amet selge, sest kogu kuningriigis, mis ta isa valitsuse all, ei 
leitud ei meeste- ega naisterahva soost mitte ühtki, kellest kuningapoeg mööda ei oleks 
jooksnud. Kui ta nüüd hiljemini tõlla ja hobustega kosjateele sõitis, tahtis ta esiteks seeläbi 


oma rikkust rahvale näidata, teiseks jalgu puhata, et need enne võidujooksu ei väsiks. Poole 
vaka osa kulda võttis noormees teemoonaks kaasa, mis nagu kaerakott tõlla taha kinni seoti. 
Kuningapoeg ei olnud kosjateel veel kaugele sõitnud, seal näeb ta korraga kaugel lagedal 
inimese kuju otsekui linnutiibadega lendavat. Mõne silmapilgu pärast vihiseb kiirejalgne mees 
nagu tuul tõllast mööda. 

»Pea kinni, pea kinni!" kisendab kuningapoeg nagu elu eest, et tuule-jalgse kõrv seda kuuleks. 
Mees peatab kohe jooksu ja jääb kuulama, mispärast teda hüütakse. Seal vast näeb 
kuningapoeg, kuidas jooksja kummagi jala küljes üks veskikivi ripub. See imelik nali ülendab 
mehe jooksmise võimu kuningapoja silmas kohe mõne vaksa kõrgemaks. Sellepärast küsib ta: 
»Miks sul veskikivid jalgade küljes on?" 

»Muidu ei jääks kiirel jooksul mul jalad maa külge kinni," kostab mees, , ja ma võiksin 
kogemata kes teab kuhu minna, kui jalgadel suuremat raskust ei oleks kanda kui paljas keha." 
Kuningapoeg mõtleb kohe: niisuguse mehe võiksin ma teenistusse võtta, kes teab, kuidas lugu 
käib, ehk võin teise enese eest võidujooksule saata, kui ise ei arva korda saavat. 

»Kas sul ei ole himu minu teenistusse tulla?" küsib ta mehe käest. 

»Miks ei, kui me kaupa lepime. Mis te mulle siis palgaks lubate?" 

Kuningapoeg kostab: , Iga päev priskesti süüa ja juua, niipalju kui sul süda igatseb; kenad 
täielikud suve- ja talveriided ja toop kulda aastapalgaks." 

Mees oli sellega rahul ja kuningapoeg käskis tal tõlla taha kullakoti otsa istuda. 

»Mispärast?" küsis mees. ,,Kas arvate oma hobustel kiiremad ja tugevamad jalad olevat kui 
mul? Pole karta, neist jõuan igal puhul mööda." 

Nõnda läksid nad edasi. 

Tüki aja pärast näeb kuningapoeg meest tee ääres istuvat, kellel püss palges, otsegu sihiks ta 
mõnd lindu. Aga ehk küll kuningapoeg ja ta sulased igale poole teraselt vahivad, siiski ei näe 
nad nii kaugele, kui silmad ulatavad, ei maa peal ega tuuleõhus midagi, mille peale kütt võiks 
sihtida. 

»Mis sa seal teed?" küsib kuningapoeg. 

Kütt näitab käega, nagu tahaks tähendada: ärge tehke häält, teie hirmutate mul linnu eest ära. 
»Mis sa seal teed?" küsib kuningapoeg teist ja siis veel kolmat korda. 

» Olge vait," ütleb kütt tasasel häälel, , kuni teile vastan, ma pean esiteks linnu maha laskma." 
Natukese aja pärast kuuldus pauk, mispeale kütt kohe üles tõusis ja nõnda rääkis: 

»Lind on mul käes, nüüd võin teile vastuse anda. Juba tükk aega keeritas üks sääsk Babüloni 
linna torni ümber ja tahtis end torni nupu otsa maha lasta, aga seda ei võinud ma mitte sallida, 
sest sääsk on rohkesti kümme leisikat raske: ta oleks võinud peenikesele nupuvardale viga 
teha, sellepärast lasin vaenlase maha." 

Kuningapoeg küsis imestades: ,,Kuidas võid sa siis nii kaugele näha?" 

»»Mis tühi kaugus see on?" naerab mees, ,,minu silm ulatab palju kaugemale." 

»» Oodake natuke!" hüüab kergejalgne jooksumees, , tahan vaatama minna, kas mees on 
luisanud või tõtt rääkinud." 

Seda öeldes pani ta nagu tuul minema ja oli paari silmapilgu pärast kuningapoja silmist 
kadunud. 

Seda meest ehk võiksin ma ka kuskil kogemata tarvitada, mõtleb kuningapoeg ja hakkab 
kaupa sobitama. 

»Tahad sa mulle teenriks tulla?" küsib ta osava silmaga kütilt. 

»Miks ei,” kostab mees, ,,.kui kaupa lepime. Mis te mulle palgaks lubate?" 

Kuningapoeg ütleb: , Iga päev priskesti süüa ja juua, niipalju kui süda himustab, täielikud 
kenad riided suve ja talve tarbeks ja toop kulda aastapalgaks." 


Kütt oli sellega leppinud, ja praegu jõudis kiirjalg Babülonist tagasi, lastud suur sääsk seljas, 
mis mehele suuremat koormat ei teinud. Terava silmaga kütt istus tõlla taha kullakoti otsa, siis 
sõideti jälle edasi. 

Nad ei olnud veel palju edasi sõitnud, seal nägi kuningapoeg, kes kavala mehe kombel igas 
kohas silmad ja kõrvad ärksad hoidis, tee ääres mehe küljeli maas olevat ja kõrva maa küljes 
hoidvat, otsegu tahaks ta midagi kuulata. Kõrv oli mehel toruvärki loodud ja kolm sülda pikk. 
»Mis sa seal teed?" küsis kuningapoeg. Kuulaja vastas: 

Rooma linnas istuvad praegu viis kuningat isekeskis koos, kes sõja pärast salanõu peavad. 
Tahtsin praegu kuulata, kas ehk sõda ka meile saab puutuma." 

Kuningapoeg küsis imestades: ,,Kuidas sa nii kaugele võid kuulata?" Mees kostis: ,,Ega see 
kaugel ole, mu kõrv ulatab veel kaugemale. Ei ole 

palju kuskil maailmas midagi räägitavat, mis minu kõrva ei ulataks, kui mul lusti oleks muidu 
kõike tühja naistelori teada saada." 

Kuningapoeg arvas kohe omas meeles: kes teab, kus seesuguse mehe abi mõnikord tarvilik 
võiks olla, ja küsis kõrvamehe käest: 

»»Kas sul ei oleks lusti minu teenistusse tulla?" 

»Miks ei,” kostis kõrvamees, ,,kui me kaupa lepime. Mis te siis mulle aastapalgaks lubate?" 
Kuningapoeg andis vastuseks: ,. Iga päev priskesti süüa ja juua, niipalju kui süda himustab, 
täielikud kenad riided ja toop kulda aastapalgaks." 

Kõrvamees oli sellega väga rahul, mispeale kaup ära tehti. Mees keerutas oma pika kõrvatoru 
kokku, et see maha ei puutuks, istus teravsilma kõrvale kullakoti otsa tõlla taha ja nõnda 
sõitsid nad edasi. 

Said nad jälle tüki maad edasi sõitnud, seal tuli suur mets neile vastu. Juba tükk aega enne 
seda, kui mets neile kätte juhtus, oli kuningapoeg tähele pannud, et mõni puulatv imelikult 
aeg-ajalt paari sülla osa üle metsa teisest kõrgemale kerkis ja siis ruttu silma eest jälle kadus. 
Ta küsis oma sulastelt asja tähendust, aga ükski ei võinud seda lugu talle ära seletada. Kui 
keegi puu all oleks ja kirvega raiuks, võiks küll puu maha langedes silmist kaduda, aga kuidas 
võis puu esmalt ladva paar sülda taeva poole sirutada, enne kui ta maha langeb, seda ei mõista 
inimese aru seletada. 

Aegamööda jõudsid meie teekäijad metsa ja seal said nad õnnekombel oma silmaga naljakat 
puukerkimist tundma õppida. Nad ei olnud veel kuigi palju metsa varjus sõitnud, kui 
puudekerkimise lugu korraga avalikuks tõusis. Seal nähti kergitajat parajasti tööl. Keegi mees, 
kui ta paraja puu silmaga välja oli valinud, astus sellele sedamaid ligemale, sasis mõlema 
käega puutüvikust kinni ja tõmbas tüviku juurtegajnaast üles, otsegu oleks puu kapsas või 
kaalikas olnud. Tõlla kinnipidamist nähes jättis ta töö ja astus mõne sammu ligemale, sest ta 
arvas, et uhkes tõllas sõitja härra vist metsa peremees võis olla, kes teda keelama tuleb. 
Sellepärast ütles ta alandlikult: 

» Aus härra! Ärge pange pahaks, kui loata mõne kõhetu puukese teie metsast võtsin, 
suuremaisse ma ei puutunud. Eit tahtis putru keeta ja läkitas mu seepärast metsa, et 
sületäiekese puid pudrupaja alla koju viiksin. Tahtsin parajasti veel paar tükki lisaks võtta ja 
siis minema hakata, kui teie siia jõudsite." 

Kuningapoeg pani mehe kangust väga imeks, siiski mõtles ta: ma tahan naeru pärast enese 
metsa peremeheks tunnistada, kuni ta tugevust veel selgemini näha saan; seepärast ütles ta 
puukergitajale: 

»Ma ei keela; võta minupärast veel üks jämedam pealekauba.” 

Rõõmsa näoga läks mees tagasi, võttis sedamaid puust kinni, mille ümber käed ei ulatanud, ja 
tõmbas lopsti maast välja. 

»Kas sul ei ole lusti minu teenistusse tulla?" küsis kuningapoeg. ,,Miks ei, kui me kaupa 
lepime," kostis mees, ,,mis te mulle siis aastapalgaks lubate?" 

Kuningapoeg vastas: , Iga päev priskesti süüa ja juua, niipalju kui süda himustab, täielikud 
riided ja toop kulda aastapalgaks." 

Mees kratsis kõrva tagant, nagu oleks veel natuke kahevahel pakutud palga pärast, siis ütles 
ta: 

»Lubage mulle esiteks veel nii palju aega, et puusületäie eide kätte ära viin ja talle ütlen, kuhu 
lähen,-muidu võiks ta mind ilmaaegu oodata; siis tulen jalapealt karates jälle tagasi." 

Luba saanud, võttis ta väljakistud puud üsasse ja läks kiirel sammul minema, ega viitnud ka 
tagasitulekul kaua aega. Kuningapojal oli meel rõõmus, et jälle ühe sulase oli saanud, keda 
kogemata hädas abiks võis tarvitada. 

Mets oli juba ammugi selja taha jäänud ja kaunis tükk lagendikku ära sõidetud, kus 
silmavaade kaugele ulatas. Seal nähti eemal linna ja natuke maad siinpool linna seitset 
tuuleveskit, mis kõik ühel pool tee ääres kõrvu reas seisid. Asjade sündi teraselt tähele panev 
kuningapoeg märkas kohe, kuidas kõigil tuuleveskitel tiivad keeritasid, ehk küll ilm 
ümberringi nii vaikne näis, et mitte lible ega suleke õhus ei liikunud. Edasi sõites tundis ta 
korraga äkitselt tuult, mis kui torust või seinaaugust mõnikord tuppa tungib, aga paar sammu 
kohast kaugemale jõudes lõppes tuul jälle niisama ruttu otsa. Kuningapoeg sirutas silmi igale 
poole, siiski ei näinud ta tükil ajal midagi iseäralikku, kust tuulesünnitajat oleks võinud 
umbarvates otsida. 

Nad ei olnud linnaväravast enam kaugemal kui mõned vaod maad; seal silmab kuningapoeg 
tee kõrval kogemata üht keskmise kasvuga meest, kes - jalad suure kivi vastu toetatud ja keha 
natuke tahapoole käänatud -mingit iseäralikku tööd näis toimetavat. 

Kuningapoeg laseb hobused kinni pidada, siis võõralt mehelt küsima: 

»»Mis sa, vennike, seal teed?" 

Mees kostis: ,, Mis ma vaene kehvik pean tegema? Kui midagi paremat teenistust kuskilt poolt 
ei leidnud, mis mind võiks toita, pidin häda pärast ametiks võtma vaiksel ilmal, kui tuult ei 
ole, linna tuuleveskid jooksma puhuda. Aga palju ma selle tühja tööga kopikaid võin teenida? 
Hädasti nii palju, et nälga ei sure." 

»Kas sul veskite jooksmapuhumine siis nii hõlpus töö on?" küsis kuningapoeg. 

» Noh," kostis mees, ,,seda võite ju oma silmaga näha. Suu seisab mul alati kinni ja näpuga 
vaotan ma ühelt poolt ninasõõrme kokku, et tuult üleliiga ei tõuseks, mis muidu tiivad 
veskitega tükkis lendu puistaks." 

»Kas sul ei ole lusti minu teenistusse tulla?" küsis kuningapoeg. 

»Miks ei," kostis veskite puhuja, ,.kui kaupa lepime ja te mulle nii palju annate, et mul 
pikemalt tarvis ei ole tühja kõhu näpistamist kannatada. Miste siis mulle palgaks lubate 
paisata, kui teie teenistusse tuleksin?" 

Kuningapoeg kostis: ,, Mis ma teistele sulastele annan, seda pead sinagi saama. Iga päev 
priskesti süüa ja juua, niipalju kui sul süda himustab, kenad täielikud riided ja veel pealegi 
terve toop kulda aastapalgaks.” 

Tuulepuhuja ütles rõõmsa näoga: ,,Sellega juba võib mees nii kaua leppida, kuni ta juhtumise 
korral midagi paremat leiab. Olgu siis, lööme käed kaubale kokku! Meest sõnast, härga 
sarvest, ütleb vanasõna." 

Kuningapoeg võttis uue sulase kaasa ja läks siis viie kange sulasega seltsis kuningalinna, 
õnne- või õnnetusekaupa otsima. Kas saab ta kenale tütarlapsele meheks või annab oma pea 
ridva otsa? 

Kuningalinna jõudes laskis ta endale ja oma sulastele kõige uhkemas trahteris korteri 
valmistada ja andis pealegi trahteri peremehele käsu teenritele rohkesti süüa ja juua anda, 
mida neist igamees ise ihaldab. Pihutäit kuldraha lauale visates ütles kuningapoeg: 


»»Võta see pisku käsirahaks; kui meil minek kätte tuleb, küllap tasun siis veel, mis puudub." 
Siis käskis ta rätsepad ja kingsepad kogu linnast kokku kutsuda, kes sulastele uhked riided 
pidid õmblema, sest ehk küll iga mees omalt kohalt ametis väga osav oli, siiski ei olnud 
ühelainukeselgi paremaid sulgi keha peal, nõnda et neist ülepea tõelikult võis tunnistada, mis 
vanasõna ütleb: ,, Üheksa ametit, kümnes nälg," või ,,Ega kenal laululinnul igakord ilusat 
kuube leita!" 

Aga kergejalgse neitsi isa, vana kuningas, oli juba rahva suust uue kosilase uhkust ja 
raharikkust kuulnud, enne kui noormees ise ta silma ette astus, mis vast kolmandal päeval 
sündis. Teenrite uhked riided ja jalavarjud ei saanud enne valmis. Vana kuningas ütles, kui 
uhket, priske keha ja palgega noormeest oli näinud, isaliku armuga: 

Jätke, armas sõber, parem see võidujooks katsumata; oleksid teil jalad kergemad kui kerged, 
ega te siiski minu tütre vastu jõuaks, kellel jalad kui linnutiivad all on. Ma kahetsen teie noort 
elu, mille ilmaaegu tahate ära anda." 

Kosilane kostis: ,, Aus kuningas, rahva suust kuulsin, kuidas lubatud pidavat olema, et kes ise 
ei taha teie tütrega võidu joosta, see võib ka oma sulase või palgalise saata.” 

»»See on tõsi küll," vatsas kuningas, aga sellest abimehest ei tõuse teile mingit kasu. Jääb 
abimees teele maha, mis tõesti saab sündima, siis ei võeta mitte tema pead, vaid teie pea peab 
vastama ja mahalõigatult ridva otsa saama." 


Kuningapoeg mõtles natuke aega ja ütles siis kindla sõnaga: ,,Olgu siis nõnda, üks minu 
sulastest peab õnne katsuma ja minu pea õnnetust maksma. Ma olen kord selle pärast kodunt 
välja tulnud, ja enne, kui õnne katsumata jälle rahva naeruks tagasi lähen, enne kaotan ma pea 
otsast. Parem naergu rahvas surnud pead ridva otsas kui elavat meest." 

Ehk küll vana kuningas veel paljugi rääkis ja kõigest väest kosilast püüdis ära keelata, siiski ei 
aidanud see midagi, vaid ta pidi viimaks järele andma. Võidujooksmine pidi teisel päeval 
kätte tulema. Oli kuningapoeg ära läinud, ütles isa oma tütrele, mida pikakõrvamees trahteris 
kuulis ja kuningapojale jälle rääkis: 

»» Armas laps, sa oled tänini palju noori mehi ära hukanud, mis juba mitu korda mu südant on 
kurvastanud. Aga keegi neist hukatud kosilastest pole mulle nii meeltmööda olnud kui see 
noor kuningapoeg, kes homme sinuga tahab jalgade jõudu katsuda. Ta on üks priske mees ja 
väga targa jutuga. Armastuse pärast minu vastu vähenda homme oma jalgade kiirust, et kosi- 
lane või ta sulane sinust võitu saab ja ma ise ükskord endale väimehe saan, kes riigi pärib, kui 
suren, sest et mul poega ei ole." 

»Mis?" vastas kuningatütar uhkusest ja vihast punetava näoga: ,,Kas mina peaksin ühe poisi 
pärast oma jalgade jõudu hakkama ära salgama, et seeläbi tanu alla saaksin? Ei kogunisti, 
parem jään eluotsani vanapiigaks. Kes on teda siia sundinud? Mina ei ole teda mitte kutsunud, 
niisama vähe kui neid, kes enne teda siia tulid. Meie metsas kasvab ritvu küllalt, mida tema ja 
temasarnaste alpide peadele võib toeks panna, kui nad tuule kätte pannakse hullu tuju 
Jahutama. On kosilane teie meelest kallis, siis saatke ta pigemini enne jooksmise katsumist 
koju tagasi, aga minu poolt ärge lootke talle mingit armuheitmist. Kes keeldu ei kuule, peab 
kahetsema." 

Kuningas tundis selle poolest oma tütre kindlust ega hakanud kauemini vastu vaidlema. Pärast 
seda kui kõrvamees jutu sisu kuningapojale oli kuulutanud, astus kergejalgne sulane tuppa ja 
ütles: 

»Mul on häbi rahva nähes veskikividega joosta: ostke parem kuus härja-nahka ning laske neist 
paun teha, siis ostke veel nii palju rauda paunale raskuseks, kui mu jalakivid kaaluvad, - siis 
on kõik korras: rahvas peab mind sits reisijaks antvärgiselliks." 

Kuningapoeg täitis tõrkumata mehe tahtmise, laskis nahad ja raua osta, nii palju, kui tarvis 
arvati, ja teisel hommikul oli paun aegsasti valmis. Mees pani pauna selga ja hakkas minema, 
ehk küll õppimata koorem seljas esiotsalt jalgadele natuke võõras näis, mis seda kaugemat 
kammittsat ei tahtnud karta, kuni nad aegamööda koormaga harjusid. 

Võidujooksmise kohta oli rahvast otsata palju kokku kogunenud, kus mõningad paunameest 
naersid, teised jälle ütlesid: , Targem püüab, kui ta 

jooksma läheb, üleliigseid riideid seljast võtta, aga sel mehel ei ole meelde tulnud veel 
paunagi maha panna." 

Kõrvamees kuulutas neid jutte kohe kuningapojale; aga jooksumees ei pidanud neist lugu. 
Jooksmise teeks oli penikoormapikkune tänav-tee tehtud, kuhu mõlemale poole puid oli 
istutatud, mis jooksjale ägedal päikesepaistel varju andsid. Tänava otsas immitses väike 
allikasoon maapinnast vett välja. Seaduseks oli asetatud, et võidujooksjad pidid tühja pudeliga 
allikale jooksma, seal pudeli veega täitma, ja kes siis tagasi tulles olgu sammu või kaks teisest 
ette jõuab, selle kätte jääb võit. 

Kui nüüd kuningatütar ja kosilase kergejalgne sulane antud käsu peale ühteaegu jooksu 
pistsid, siiski ei väldanud kuigi kaua, seal oli paunamees nagu tuul tütarlapsest mööda, jooksis 
allikale, täitis pudeli ja hakkas tagasi tulema. Poolel teel vast tuli kuningatütar veel allikale 
minnes temale vastu. 

»Pea natuke kinni, vennike!" palus kuningatütar, ,,olen jalga natuke kederluust nikastanud. 
Anna mulle oma pudelist paar tilka vett jalale ja puhka, küll siis läheme jälle edasi." 


»Minugipärast," ütles mees, ,,ega mul kiiret ole; ma istun, kui tahate, siin rseni, kui allikalt 
tagasi jõuate, küllap siis läheme üheskoos jälle edasi." Aga kui ta maha jalgu puhkama istus ja 
midagi pettust ei kartnud, pani kuningatütar otsegu meest meelitades talle unerohtu nina alla, 
nii et mees sedamaid magama uinus. Seal võttis neitsi täidetud veepudeli tema käest ja hakkas 
tagasi lippama. Silmamees nägi seda lugu, võttis oma püssi ja laskis nii osavasti ühe puuoksa 
puust, et see kergejala nina peale kukkus ja ta unest äratas. Ehmatades leiab mees tühja pudeli 
ja piiga juba tüki maad Itodu poole ees. Nüüd andis ta jalgadele tuld, nõnda et kannad 
välkusid, tõttas teist korda allikale, täitis pudeli ja hakkas siis*kui tuul jälle tagasi kihutama. 
Natuke maad enne tänava lõpetust jõudis ta siiski kuningatüt-rest mööda ja oli mõne 
silmapilgu tema eel tagasi saanud. 

Sedaviisi oli võit kosilase kätte jäänud, kes sel korral oma pead ridva otsa ei müünud. Aga 
kuningatütar läks vihatujuga koju, sest seesugust nalja ei olnud ta veel eluilmas näinud, et 
kellelgi inimeseloomal kiiremad jalad all on kui temal. 

Kuningapoeg läks oma sulastega trahteri peale, laskis uhke pidu valmistada ja andis 
jooksumehele rohkesti kingitusi, niisamuti ka kütile, kes jooksja õigel ajal oli äratanud. Siiski 
ei jõdnud pidude kära kõrvameest eksitada seda kuulamast, mida vaheajal kuningakojas isa 
ja tütre vahel räägiti. 

»Nüüd, armas laps!" ütles kuningas, ,,pead sa mehele minema, siin ei aita midagi enam, sinu 
jalgade kiirus on kiiremast võidetud. Ma olen sellega väga rahul, sest esiteks lõpeb seeläbi 
meeste hukkamine otsa ja teiseks saan väimehe, kes igas tükis mulle meeltmööda on." 

Ta 

Kuningas püüdis veel pikemalt rääkida, aga siin pääsesid äkitselt tütre keelepaelad lahti, mis 
siiasaadik vihakütkes kinni seisid, ja nüüd langes kenast suust sõnu kui joa veskiratta peale, 
nii et kuningas enam pikemalt ei võinud rääkida. Et seda juttu keegi ei jõuaks sõna-sõnalt jälle 
kuulutada, sellepärast tahan jutu sisu aga lühidalt nimetada. 

Tütar oli kindla sõnaga kinnitanud, et kui isa teda vägisi tahaks mehele sundida, siis võiks ta 
küll ennemini oma elu jätta, aga sellele mehele naiseks minna, kes oma sulase läbi tema üle 
kogemata võidu saanud, ei jõuaks ükski vägi maailmas teda sundida. Hiljem, kui tütre keeleke 
juba väsima hakkas ja kuningas jälle mõned sõnad võis vahele lisada, katsus ta kord 
ähvardusi, kord meelitusi, aga kõik ilmaasjata. 

»Minupärast võite temale poole kuningriiki lepitusehinnaks pakkuda ja anda," hüüdis tütar, 
»aga naist ei või temale minust elades saada." 

Kuningapoja meel läks väga nukraks, kui kõrvamees juttu sai kuulutanud. Aga puiekergitaja 
ütles: ,, Ärge kurvastage end sellepärast, tütarlapsi on maailmas enam, kui seesinane 
kuningatütar arvab, ka ilusamaid ja viisakamaid kui tema. Küsige kuninga varakambrist nii 
palju kulda, kui üks mees kotiga seljas jõuab ära kanda, lepituse hinnaks ja jätke ta tütar 
hallitama, nii et ükski enam ta peale ei vaata, veel vähem kosima tuleb." 

See nõu oli kuningapojale moka järele; seepärast ütles ta teisel hommikul, kui vana kuninga 
suust neid sõnu oli kuulnud, mis talle kõrvamees juba eile oli teatanud: 

Jäägu siis minupärast nooriku kosimine. Lepin teiega, kui mulle oma varandusekambrist pika 
teekäimise kuluks nii palju kulda lubate, kui palju üks mees kotiga seljas jõuab ära kanda." 
Kuningas lubas seda tõrkumata, pealegi veel rõõmus olles, et sel korral nii odavasti oli 
pääsenud, sest oleks noormees poole kuningriiki leppimis-hinnaks tahtnud, siis oleks ta 
pidanud selle andma, aga siin pääses ta kotitäie rahaga. Oma meeles mõtles kuningas: arvasin 
noormehe kavalamaks, kui ta on; aga ta ei oska arvata, kui raske kuld on, mida tugevamgi 
mees palju ei jõuaks kanda. Nõnda lahkusid siis mehed teineteisest, mõlemad lepitud kaubaga 
väga rahul. 

Trahteri peal ütles puiekergitaja kuningapojale: , Nüüd saatke sulased linna ja laske kõik 
purjeriide-pakud ära osta, mis poodides leida, siis ajage viiskümmend rätsepaselli kokku ja 


laske ostetud purjeriidest kuuekordne kott õmmelda, nii pikk ja lai, kui riie aga ulatab. Selle 
kotiga tahan ma varakambrist teie tütarlapse lunastushinna tuua." 

Kuningapoeg täitis kõik nõnda ja lubas sikusõitjatele rohket palka, kui nad koti läbi öö 
hommikuks valmis õmbleksid. Kui juba, nagu räägitakse, perenaise lihavaagen kerisel rätsepa 
nõela peab kiirustama, siis võib kohe arvata, kui palju rohkem kuningapoja palk seda tegi. 
Rätsepad torkisid 

kõik selle öö purjeriide kallal ega olnud neil kellelgi suuremat muret, kui oma silmi teise 
naabrimehe eest hoida, et see oma nõelakiirusega tema silma ei torkaks. Natuke aega enne 
keskhommikut oli meestel kott valmis ja kõik õmblused enamasti kahekordselt õmmeldud. 
Rätsepad said tööpaiga ja nii palju jootraha veel pealekauba, et selle ühe öö vaeva eest kolm 
päeva võisid häärberi peal pidusid pidada. Puiekergitaja võttis tühja koti selga ja läks sellega 
kuninga varandusekambri ülevaataja juurde tühjale kotile moona otsima. 

Kui varandusehoidja põhjatut kotti nägi, ütles ta pilgates: ,,Ehk sa oled, vennike, teelt 
eksinud: sa tahtsid vist kuhugi aganikku minna; raha jaoks ei oleks seesugust koguni tarvis 
olnud." 

Kotimees vastas: ,,Ega kott ääri nutma lähe, ja rohkem ma ei või sisse panna, kui jõud mul 
lubab ära kanda." 

Nõnda rääkides olid nad varakambri jõudnud. Said uksed lukust lahti ja kullatündrid kõik 
nähtavale, ütles varahoidja: ,,Mis sa arvad, kas peaks sellest sulle kotitäit saama, mis siit ära 
kannad?" 

Kotimees kostis: ,,Saab näha. Kes enne katsumist midagi võib tõeks kiita? Minu peremehel oli 
siia tulles kindel lootus noorikuga tagasi sõita, aga nüüd ei saa paremat palka kui ühe 
kotikesetäie raha. Noh, raha on mõnikord parem kui kuri naine." 

Varandusehoidja ütles pilgates: ,,Kahju, et sul kühvlit kaasa ei ole võetud, see lühendaks tööd, 
sest kämblaga koti täitmine on väga igav, pealegi kui nii suur kott täita on." 

Puiekergitaja vastas: ,, Minu kadunud isa ütles mitu korda naljatades: ,,Kui mehel kannu ja 
kappa ei ole, siis peab ta kas tõrre servast või vaadi suust rüüpama."" 

Seda öeldes tõstis ta esimese kullatündri üles kui udusulgede korvikese, palus kotisuud lahti 
pidada ja puistas siis raha kõlisedes kotti. Rahahoidjal kippus juba hirm peale, aga kui teise ja 
kolmanda tündriga paremat lugu ei olnud, seal läks mehike valgeks nagu lubjatud sein. 
Natukese aja pärast olid kõik kullatündrid tühjendatud, aga kott ei olnud veel poolelgi täis. 
Kandja küsis: ,,Kas teie kuningal suuremat vara enam ei ole?" 

»Valamata kulda on veel taga kastides, aga seda ei ole veel rahaks tehtud." 

»Tooge aga siia!" ütles puiekergitaja ja tühjendas kastid niisama, nagu ta enne seda tündrid oli 
teinud. Said kõik nurgad ja nurgakesed tühjendatud, siis võttis ta koti selga ja sammus trahteri 
pooleAtagasi. 

Rahahoidjal ei olnud sel korral ukse lukkupanemise muret, sellepärast jooksis ta, otsegu oleks 
tal kiin püksis olnud, kuningale õnnetust kuulutama. Ka vana kuningas ehmatas seda lugu 
kuuldes, laskis tütre sinna kutsuda ja hüüdis: 

»Vaata, mis viletsust sinu kangekaelne vastupanemine nüüd on teinud. Kõik rahavarandus on 
otsas, kosilane on mu paljaks teinud kui kirikuroti. Mis kuningas ma nüüd olen? Rahata 
riigivalitsejal ei ole kätt ega jalga, miska ta vaenlaste vastu võib minna. Saavad sõjamehed 
kuulda, et mul enam vara ei ole neile palka maksta, siis lähevad nad kõik oma teed." 

Tütar ütles: ,, Asi ei või sedaviisi jääda: me peame kas kavalusega või väekaupa vara jälle 
nende käest tagasi püüdma." 

Aga enne kui nad aega said midagi kavalust hakata katsuma, toodi juba sõnum, et 
kuningapoeg oli linnast ära läinud. 


»Nüüd peame väekaupa katsuma," ütles tütar. ,, Laske silmapilk kõik sõjavägi kokku kutsuda 
ja petise kosilase kannule kihutada, kes ometi oma raske koormaga rutusti edasi ei jõua." 
Käsk täideti silmapilk. Teisel päeval oli vägi koos: nüüd mindi raha-mehe jälile teele, ees 
hobuse-, taga jalavägi, viimaks veel kuningas tütrega tõllas. Kolmas jagu kulda sellest 
varandusest, mis vaenuliku kosilase käest tagasi pidi saadama, lubati sõjameestele 
meeleheaks, et nad seda ägedamalt peale kipuksid. 

Kuningapoeg oli oma varaga juba tüki maad edasi jõudnud, sest kuuekordne rahakott ei 
kinnitanud kuskil kandja sammu: aga muul kombel ei oleks ka kogunisti võimalik olnud 
rasket koormat edasi viia. Veolojuseid oleks küll hea raha eest nii palju võidud osta, kui 
koorma raskus tarvitas. Kust aga vankritelgi võtta, mis raskuse all ei katkeks? 
Varandusekandja oli parajasti üle kõrge mäe jõudnud, kuhu ta mäe all jalgu puhates põõsa alla 
istus, kui pikakõrvamees neile kõik rääkis, mis * seljataga kuningalinnas salanõu sobitades 
räägiti ja toimetati. Silmamees oli mäeharjalt oma silmaga tagakihutavat väge selgesti näinud: 
sellepärast lõi kuningapoja meel natuke kartlikuks. Aga tuulepuhuja ütles: ,, Me peame mäest 
natuke kaugemale minema, kust mu suutuul neid osavamalt võib' tabada, kui väehulgad mäele 
jõuavad." 

Sedamaid läksid mehed edasi, kuni paraja koha leidsid. Kui nüüd silmamees kuulutas, et 
esimene hobuseväe osa juba mäeharjale jõudnud, hakkas tuulemees puhuma. Ja kas sa näed! 
Otsekui oleks tuulispask kerget tolmu ja prügi maast üles keeritanud, nõnda tuiskasid mehed 
ja hobused pilvede alla üles, kust nad hiljem maha langesid, nii et kellelgi liiget liikme külge 

ei jäänud. Samasugust tuulelendu tehti hiljem ka jalaväele, nõnda et viimaks muud üle ei 
jäänud kui tõld, kus vana kuningas kergejalgse tütrega sees istus. 

»Kas pean need ka lendu kihutama?" küsis tuulemees. Aga kuningapoeg keelas teda seda 
tegemast, öeldes: ,, Katsume veel ükskord heaga kaupa." 

Siis sõitis ta oma tõllaga mäele tagasi, kuningale vastu, teretas viisakasti ja ütles: , Nüüd olete 
ühekorraga kehvaks meheks saanud, teil ei ole enam. 

vara ega sõjaväge, mis kuningas te nüüd võite olla? Lubage tütar mulle naiseks, siis lõpeb 
kõik viletsus." 

Ei võinud nüüd vana kuningas ega kangekaelne kergejalgtütar enam vastu tõrkuda, vaid tegid 
leppimise kaupa. Kuningapoeg ütles nüüd äiapapale: 

»»Olge mureta, varanduse lasen kohe tagasi kanda ja hooleliku, targa valitsuse ajal kasvab riiki 
jälle rahvast juurde, kes nende aset täidavad, kes täna tuulde puistati. Seni kui noormehed 
alles kasvavad, hoiavad minu tugevad sulased riigi rahu, kellest üks oma silmaga pisemagi 
kihulase pilves võib ära näha, teine oma kõrvaga hiire aevastamist saja sülla sügavusel 
maapõhjas kuulda, kolmas oma rammuga kõik varandusekambri kullad ja hõbedad seljas ära 
kanda ja neljas suuga kõik sõjaväed tuulde puhuda." 

Mindi siis kuningalinna jälle tagasi, kus väga uhked pulmad tehti, mida neli nädalat peeti. 
Väimees aga jäi vanale kuningale koduväiks ja sai pärast vanamehe surma riigi valitsejaks. 


— 
m 


XI. Lopi ja Lapi 
Ükskord elas üks kehv vabadik naisega tüki maad külast eemal üksikus hurtsikus. Mehe nimi 
oli Lopi, naisel jälle Lapi. Näis, kui oleksid mõlemad viletsusepõlve sündinud, sest 
ükski asi eiläinud nende käes edasi. 
Nooremas põlves oli jumal neile ka lapsukesi andnud, aga neist ei jäänud mitte ühtainustki 
elusse, kes vanemaile vanadusetuge oleksid võinud anda. Kui kaks kuivanud kändu istusid 
mees ja naine iga õhtu ahjupingil, kus nende süda vahel tühjast asjast paisuma läks ja toas tüli 
tõusis. Nagu igamees ise teab, püüab inimene tüli puhul enamasti oma süüd teise peale 
veeretada ja mitu korda ka seal, kus midagi inimlikku kurjust asju rikkumas ei olnud, seda 
inimese süüks arvata. Nõnda kuuldi tüli puhul sagedasti Lopi suust sõnu: 
»» Oleksin ma õnnekorral parema naise saanud, mis siis viga elada, ma võiksin täna rikas mees 
olla." 
Aga Lapil olid jõudsamad keeletiivad, mis, kui mees ühe sõna oli rää-kinud, kohe kümme ja 
kakskümmend vastuseks andsid. Seepärast, kui mees ülemal räägitud jutuotsa kord joonele oli 
seadnud, ei saanud ta iial hakatusest kaugemale, vaid Lapi lõugutas kohe vastu: 
»Kas sa hilpharakat näed! Kui ma hullus lapse rumaluses paremat meest ei osanud valida, siis 
on selles küll osalt ka minul süüd, ehk ma küll, tõtt öelda, usun, et muu mind sinu poole ei 
võinud meelitada kui nõiduse vägi. Kes kuri teab, mis sa mulle salamahti söögi või joogi sisse 
lisasid, kuni mul meel sinu järele hakkas käima. Kosilaste puudust ei olnud mul iial, ja kui ma 
kogemata õnnetusel sinu paljap-lise kimpu ei oleks juhtunud, võiksin ma täna emandatanus 
kaetud laua taga istuda. Sinu hooletu pärast pean nüüd nälga ja vaeva kannatama, kuni surm 
päästma tuleb. Et kõik meie lapsed ära surid, oli ka sinu süü, kes ei naise ega laste eest osanud 
muret kanda." 
Ja nõnda jooksis lahtipääsenud jutuoja veel kaua edasi ega lõppenud mitu korda enne, kui 
mees rusikaga prundi suule ette vajutas. 
Nõnda istus ühel õhtul jälle hurtsiku paarisrahvas riieldes ahjupingi peal, kui üks uhke 
saksavärki riides naisterahvas üle läve tuppa astudes 

naise keeleveskit äkitselt peatas ja mehe vinnatõmmatud käe jälle paigale pani. Võõras ütles, 
kui ta oli pererahvast lahkelt teretanud: 
»Teie olete kehvikud, kes tänini palju vaeva pidite kannatama; aga kolme päeva pärast saab 
kõik teie vaev ühekorraga otsa lõppema; seepärast pidage rahu majas ja öelge ise, mida te 
endile kõige paremaks põlveks tahate soovida. Mina ei ole mitte, nagu teile silma paistan, 
inimene, vaid üks vägevam loom, kes inimeste soovid jumalikul rammul täita võib. Kolm 
päeva on teil aega mõtelda ja kolm soovimist on teil luba nimetada, mis põlve või mis head te 
endile tahate soovida. Siis nimetage oma soovimised, neid peab salavägi silmapilk tõeks 
tegema. Aga olge targad, et midagi tühja ei hakka soovima." 
Seda öeldes jättis uhke naisterahvas jälle jumalaga ja läks siis lipsti uksest välja. 
Lopi ja Lapi, kes tüli olid unustanud, vahtisid nüüd sõna lausumata üksisilmi ukse peale, kust 
ime oli tulnud ja kuhu ta oli kadunud. Viimaks ütles mees: 
»Heidame puhkama. Meil on kolm päeva mõtlemise aega, seda tahame targasti pruukida, et 
võiksime endile kõige paremat õnnepõlve soovida." 
Aga ehk neile küll kolm päeva mõtlemise aega oli lubatud, siiski kulutasid nad enam 
kui'poole ööd juba täna mõtete koormas ja hakkasid arvama, mis soovimine kõige parem 


võiks olla. Oh seda kallist rahu, mis, nüüd kolm päeva järjestikku hurtsikus elas! Lopi ja Lapi 
olid nagu teiseks-inimeseks loodud, rääkisid teineteisega lahkesti juttu ja üks püüdis ikka teise 
tahtmist juba silmist ära tunda ja seda täita. Suurem jagu päeva istusid mõlemad sõnata nurgas 
ja pidasid soovimise nõu. 

Kolmandal päeval pärast lõunat läks Lopi külasse, kus sel hommikul siga oli tapetud ja 
vorstipada parajasti tulel võis olla. Ta võttis kodunt kaanega vitsiku kaasa ja tahtis 
naabriperenaiselt natuke vorstivett paluda, kus sees ta õhtul kodus kapsapäid keedaks. Lopi 
mõtles, kui kõht hea roaga täidetud on, siis tulevad inimesel kohe paremad mõtted pähe. Koju 
jõudnud, pani ta kapsapaja tulele, et söök õigel ajal õhtulauale saaks. 

Kui nüüd õhtu ja soovimiste avaldamise tund kätte jõudis, auras kapsa-leeme-vaagen laual. 
Mees ja naine istusid söögilauda, kus nad soovima pidid. Said nad mõned lusikatäied magusat 
leemekest suhu ja kõhtu pannud, ütles Lapi lahke meelega: 

Jumal tänatud hüva leemekese eest, sellega võib inimene juba kõhtu täita: aga veel magusam 
maitseks leem, kui vorst ka leeme kõrval oleks!" 

Patsti! kukkus toa laest suur vorst keset lauda. Mees ja naine olid natuke aega kingituse üle 
nõnda ehmatanud, et neil meelde ei tulnud kohe vorsti otsast kinni hakata. Lopi märkas, et 
vorstiga esimene soovimine täide oli läinud, ja see vihastas teda nõnda, et ta täie suuga 
hüüdis: 

»»Võtku sind või pangu vorst sulle nina otsa! kui -" 

Aga vaene mehike ei saanud ehmatuse pärast enam rääkida, sest vorst rippus juba Lapil nina 
otsas; mitte enam tehtud vorsti kombel, vaid kui üks ninaga ühest juurikast kasvanud tükk. 
Mis nüüd teha? Kaks soovi olid tuulde läinud, pealegi veel viimane naise nina nii imelikuks 
loonud, et ta muu rahva silma ette ei usaldanud astuda. Siiski üks soov oli veel ütlemata ja 
sellega võisid nad targal kombel kõik heaks moondada. Aga vaesel Lapil ei olnud sel 
silmapilgul midagi paremat soovimist meeles, kui et ta oma nina pika vorsti kütkest jälle lahti 
saaks, seepärast nimetas ta soovi. Ja vorst oli tuulde kadunud. 

Nüüd olid kõik kolm soovi otsas ja Lopi ja Lapi pidid jälle kehval viisil nagu ennegi hurtsikus 
elama. Küll ootasid nad tüki aega kena naisterahva teistkordset tulekut, aga kallis võõras ei 
tulnud mitte enam. 

Kes kogemata õnne kohe sabast ega sarvest ei oska kinni võtta ja kinni pidada, see on selle 
kaotanud. 


XII. Kivialuste ristitütar 


Kord oli üks noorik metsa marjule läinud. Torbik parajasti täidetud, tahtis ta kodu poole 
hakata minema, kui kogemata puude vahelt üks kogu talle silma puutus, mis eemalt inimese 
sarnane näis. Ligemale minnes leidis ta noore neitsi kahvatanud näo, verise suu ja palgetega 
põõsa all minestuses maas. Naine ruttas allikale, mis kaugel ei olnud, puistas nopitud marjad 
põlle sisse, täitis torbiku külma veega, miska ta neitsi silmi ja meelekohti pesi, kuni 
minestusest ärganud loomake silmad avas ja võõrastades ümber vaatas. 

Võõrast naisterahvast enese kõrval leides kohkus neitsi esiotsa, aga üürikese ajaga lahkus 
ehmatus ja kartus; ta võttis lahkelt nooriku käest kinni, tänas ja ütles: 

»sinu heldus on täna minu elu hädakitsikusest päästnud! Kes teab, mis minust oleks saanud, 
kui sa minu peale ep oleks halastanud. Meie suguvõsa kurjem vaenlane, vana metsataat, 
juhtus täna teel minuga kokku, peksis mind poolsurnuks, nii et hingetult maha langesin. Sinu 
abita ehk oleksin siia paika jäänud! Mul ei ole täna võimalik suuremat palka sulle anda kui 
see sõrmus, mille sinu sõrme pistan. Vaata, nüüd oleme eluotsani kihlatud. Kui sa selle, kes 
sul praegu südame all, kord ilmale tood, siis pead mu vaderiks paluma ja mind kahe noorema 
õega seltsis vastu võtma, kui me kolmekesi varrule tuleme. Valva suud, et sa kellelegi tänasest 
juhtumisest sõnakest ei lähe kuulutama, ja kui sõrmuse pärast peaks küsitama, siis ütle, et 


metsast leidsid." Rääkides oli ta kuldsõrmuse oma sõrmest võtnud ja nooriku sõrme pannud. 
Naine pakkus talle maasikaid põllest, mida neitsi lahkesti vastu võttis ja neist rohkesti poole 
osa ära sõi. 

»»sa oled mu minestust, nälga ja janu kustutanud, selle heateo tahan kord su tütrele tasuda, kui 
ta minuealiseks saades mehele hakkab minema." 

Pikemalt lahket juttu edasi vestes olid nad metsa äärde lagedale jõudnud, kus neitsi jumalaga 
jättes metsa tagasi pööras. Naine tahtis veel marjule minna, et torbikut jälle täis noppida, aga 
päev jõudis juba õhtu ligidale; ja kui ta ülejäänud marjad põllest torbikusse puistas, tõusis 
torbik 

kuhjaga täis. See näis naisele imelik, sest eks ta olnud oma silmaga näinud, kuidas neitsi 
rohkesti poole osa marju oli ära söönud. Siiski pidi imestamine koju jõudes veelgi kasvama. 
Kui ta marjad torbikust vaagnasse valas, leidis ta alumise poole hõberahaga täidetud. Mis see 
tähendas? Neitsi oli metsas juhtunud sõrmuseloo rääkimise ära keelanud, sellepärast arvas 
naine ka rahaasja salamahti pidada. Ta pani raha kirstu põhja kangapak-kude vahele, kust ta 
hädapäevil lootis abi leida. 

Pool aastat pärast räägitud marjulkäimist oli ta nurgavoodil maha saanud ja tütrekese ilmale 
toonud. Kui varrudepäev ligemale jõudis, kus laps ristimisele pidi viidama, tegi emale ränka 
südamekoormat, et võõra neitsi kodupaik küsimata oli jäänud. Ta ei teadnud nüüd kuhugi 
sõnumeid läkitada. Varruliste saanid seisid ukse ees, aisad kõigil värava poole käänatud, 
taheti hakata kiriku minema. Titeema vaatas vesiste silmadega lapse viijat, kahetsedes, et 
võõras neitsi palumata oli jäänud. Aga näe, õuest kuuldub kellukeste kõlinat, ja vaata, üks ilus 
saksasaan sõidab kahe hobusega õueväravast sisse: kolm kasukate sisse mässitud 
naisterahvast istuvad saanis. 

»Teie olete juba kirikuteel," hüüab üks neitsi saanist, ,,ärge viitke aega! Meie kutsar käänab 
hobused ümber ja siis sõidame seltsis kiriku. Küll tagasi tulles läheme titeema teretama.” 

Ehk küll nurganaine toas seda juttu ei kuulnud, siiski arvas ta kohe, et kolm võõrast 
saksasaanis muud ei võinud olla kui ettekuulutatud palumata jäänud vaderid. Hommikul 
kurbusest täidetud süda kippus rõõmu pärast lõhkema! Ta kaebas siiski, et kallid võõrad 
varruperest kuiva suuga kiriku olid läinud, ja ei jõudnud tagasituleku aega oodata, kus võlgu 
jäänud hommikusööki armsaile külalistele võis tasuda. 

Õnneks ei teadnud ta hing midagi sellest tülist, mis vaheajal vaderitel kirikus lapse nime 
pärast oli. Kui õpetaja küsis, mis lapsele nimeks antakse, kostis üks neist võõrastest neitsidest: 
»Maasikas!" - ,,Kuidas te ütlesite," küsis õpetaja, ,, Mari, Madli või Maret?" - ..Maasikas," anti 
teist korda vastuseks. Lapse isa ja vaderid vahtisid imestades üksteise silmi, keegi ei teadnud, 
mis sest asjast pidi arvama. Aga kirikuõpetaja ütles tõsise sõnaga: ,,Ma palun, ärge tehke siin 
nalja: öelge tõsiselt, mis lapsele nimeks saab, või ma ristin temale teilt küsimata ühe 
ristiinimese nime." 

Siin läksid ka neitsi palged vihatujul punasemaks, kui ta julge viisaka sõnaga kostis: 

Jumal on inimesed, kõik muud loomad ja kasvud maa peale loonud, aga ei kellelegi nime 
andnud,, vaid seda on inimesed teinud. Kes mulle tohib keelata ristitütrele oma tahtmist 
mööda nime lasta panna?" 

»Kas arvate vägisi mu üle võimuse saavat?" küsis õpetaja niisama pahasel meelel. , Kui nii 
hõlpsasti minu üle usute võimust saavat, siis pean teile 

esiteks meelde tuletama, kes mina olen, teiseks teilt küsima, kes teie olete, ja kas ma seaduse 
loaga tohin teid lapse vaderiks vastu võtta?" 

Sõna lausumata tõmbas uhke neitsi paberilehe oma põuest ja andis õpetajale lugeda. 
Kirikuõpetaja kahvatas lugedes surnukarvaliseks ja kogeles ehmatanud keelel: 

»» Andke andeks, andke andeks, aus suursugune - ", aga neitsi tõstis ähvardades sõrme, öeldes: 


»Vait, vait! Ristige lapsuke, meil ei ole pikemat juttu!" 

Kirikuõpetaja ristis lapse, andis talle nimeks Maasikas. Siiski värisesid mehel käed pühal 
ametitoimetusel. Uhke neitsi oli last ristimise ajal oma käte peal hoidnud ja hiljemini 
kirikuõpetajale kuldraha ja köstrile ühe rublatüki hõbedat andnud, nagu teised vaderid selgesti 
silmaga olid näinud. Siis sõideti varrudeperesse tagasi. Tee peal arvasid külaeided, kui suur 
vaderi kingitus titeemale ja ristitütrele võis tulla, kus juba nii rohket ristimise hinda oli 
makstud. 

Piduperesse tulles läks uhke neitsi jalapealt titeema teretama, võttis tal kaela ümbert kinni, 
silitas palgeid ja ütles, sõrmega teiste neitside peale tähendades: 

»Minu nooremad õed, keda varrule lubasin tuua. Meie tõotame kolmekesi sinu tütrekese eest 
hoolt kanda, kui jumal sind varem siit ilmast peaks ära kutsuma, kuni laps inimeseks kasvab!" 
Selle peale andis iga neitsi lapseemale ühe kuldkarbikese, öeldes: ,,Karbi-kestes on tütrekese 
kingitused, mis vaderiandeks tõime; ära näita neid kellelegi, sina ise võid küll vaadata, kui 
tahad, aga ära kaota kalleid asju." 

Küll paluti uhkeid võõraid lauda kehakarastust võtma, aga nemad ei tahtnud süüa ega juua, 
vaid lapseema lahkesti jumalaga jättes lahkusid nad varrult ja sõitsid uhke saaniga 
õueväravast oma teed. 

Varrulistel kipitas väga südame peal teada saada, kes uhked võõrad neitsid olid olnud ja mis 
neis kuldkarpides võis olla. Seda igatsemist ei jõudnud keegi täita. Ka lapse isal läks meel 
tusaseks, kui ta pärast varruliste lahkumist naise suust pikemat otsust ei saanud. Ta ei uskunud 
kogunisti, mis naine tõtt mööda tunnistas, et talle imelised võõrad niisama tundmata olid kui 
teistelegi. Mõni päev hiljem läks ta salamahti kirstule kuldkarbi-kesi vaatama, et näha saada, 
mis kallis varandus kuldkoore all peidus seisis. Ta ei leidnud muud kui kolm pisukest 
lähkrikivi igas karbis. Ehk ta küll seda leidu natuke imeks pani, siiski ei avaldanud ta kellelegi 
sõnakest. 

Väike Maasikas oli seitsme aastaseks saanud, kui ema tal äkki väga rängasti haigeks jäi, 
nõnda et mõne päeva pärast pikemat elulootust ei võinud olla. Haige himustas ise enne surma 
jumalaarmu, sellepärast paluti kirikuõpetaja sinna. Õpetajale tunnistas ta 100, mis talle metsas 
enne tütre sündimist võõra neitsiga oli juhtunud. Kirikuõpetaja ütles trööstides: 

Ole sellepärast rahul! Sellest kokkusaamisest ei või sinu hingele mingit kahju ega koormat 
tulla, ja tütrekese pärast võid sa rahulikult silmad kinni panna - küll vaderineitsid saavad ta 
kasvatamise eest hoolt kandma." 

Kui ta jumala armuleiba ja -karikat oli maitsenud, õnnistas ta oma tütrekest, jättis jumalaga ja 
läks puhkama. 

Teisel päeval pärast matmisepidu tuli uhke vaderineitsi ja tahtis ristitütart endale 
kasvandikuks viia. Aga leskmees ei raatsinud lapsest lahkuda, palus teda veel endale rõõmuks 
ja nukra meele jahutuseks jätta. Tema palumise peale jäeti laps küll sinna, aga neitsi ütles: 
»Üks meist õdedest tuleb iga päev väikest Maasikakest vaatama." 

Nõnda ka hiljem sündis; iga päev käis üks neitsi emata last vaatamas, tõi talle puhtaid riideid, 
magusaid kooke ja mitmesuguseid ilusaid mänguasju. Aasta pärast võttis leskmees nõuks teist 
naist minna kosima. Kaks päeva enne pulmi tuli vanem neitsi ja ütles: ,, Maasikas ei tohi 
pikemalt sinu juurde jääda, ma tahan ta täna kaasa võtta. Sina saad küll teise naise ja võid 
aegamööda jälle lapseisaks saada, aga Maasikas ei leia enam teist ema. Kõik, mis meie 
siiasaadik ristitütrele kinkisime, jäägu sulle ja su noorele naisele, aga kolm kuldkarpi, mis me 
varrudepäeval lapsele kinkisime, pean ma kaasa võtma." 

Mees püüdis küll vastu tõrkuda, niipalju kui ta jõudis, siiski ei aidanud siin tema 
vastupanemine midagi. Väike Maasikas palus nuttes: ,,Mina tahan ristiemadele minna!" 

Isa pidi viimaks järele andma. Ta läks tüki maad salaja neitsi jälil, et näha saaks, kust tee 
nende koju läks, mis kaugel ei võinud olla, sest et nad iga päev last vaatamas käisid. Uhke 


neitsi läks, laps käekõrval, sinna metsa poole, kus kadunud ema noorikupõlves marjul oli 
käinud ja esimest korda võõra neitsiga kokku juhtunud. Kui neitsi nüüd lapsega ühe suure kivi 
ligi jõudis, mis metsa ääres lagedal seisis, kadus ta äkki vaataja mehe silmist, *otsegu oleks 
maa alla vajunud. Mees tõttas küll sinna paika, käis mitukümmend korda kivi ümber, otsis 
jälgi ja põrutas vahetevahel jalakanda maad vastu, kas mingit õõnsat kohta ei leiaks: aga kõik 
vaev läks tuulde; ei saanud ta last ega lapse ristiema näha. Noore naisega elades unustas ta 
aegamööda kadunud naise tütrekese meelest. 

Meie peame siin väikese Maasika elust jutustama. Nimetatud kivi ligidal seisis kolme vaksa 
sügavusel muru all süllalaiune ja poolteise sülla pikkune paekivi, mis tuttaval jalaastumisel 
keldriluugi kombel üles tõusis, tulija sisse laskis ja siis silmapilk jälle kinni langes. See sündis 
nii imekiiresti, et eemaltvaataja sest aru ei saanud, vaid uskuma hakkas, et nähtav inimene 
äkki kas maa alla oli vajunud või nägemata tuulde oli tõusnud. Mis niisugust arvamist veel 
tõelisemaks tegi, tuli sest, et kuhugi kriipsu ega märki murule maha ei jäänud; murupind näis 
kui ühest tükist valatud. 

Paaskaane alt leiti üks lai kallist kivist väljaraiutud trepp, mis sügavamale viis. 

Trepiastmeid mööda alla minnes jõudis väike Maasikas ristiema seltsis ilusa õue peale, kus 
üks klaasist ehitatud hoone seisis; see oli neitside kodu, mida Kivialuse mõisaks nimetati. 
Teenijaid naisterahvaid leidus siin palju, kes kõiksugu peenikest naisterahva näputööd 
valmistasid. Ka väikesele Maasikale õpetati aegamööda niisugust näputööd, ehk teda küll 
teenijana ei peetud, vaid kui hellitatud saksalast kasvatati, kel millestki puudu ei olnud. 
Ristiemad kandsid ta eest hoolt ja armastasid teda ema kombel. Nõnda kasvas ta 
kuueteistkümne aasta vanuseks, kus ta priskeks tütarlapseks oli õitsenud. Seal ütles ühel 
päeval vanem ristiema temale: 

»Mu armas Maasikas! Aeg on kätte jõudnud, kus sa meist pead lahkuma. Siiski loodame 
jumala helduse peale, et lahkumine kaua ei välta. Läheb asi õnnelikult korda, siis saame jälle 
kokku ega või meid seal muu lahutada kui surm. Kaks ustavat teenrit ja sinu kolm 
kuldkarbikest pead sa kaasa võtma. Karbikestest leiad kõik, mis sulle pikal teekäigul võiks 
tarvis minna." 

Kui ta tütarlapsele veel pikemalt mõnd juhatust teekäigu jaoks oli andnud, avaldas ta viimaks, 
et kolme päeva pärast minek pidi tulema. Küll oli Maasikal südamekurbus suur, aga 
lahkumise tunnil ei olnud vähem ka ristiemade kurvastus. Nad tahtsid silmapisarais sulada, 
kui ristitütre kaela ümbert kinni hakkasid ja talle mitukümmend korda suud andsid. Viimaks 
kutsuti mõlemad sulased, vanaealised mehed, keda Maasikas enne ei olnud näinud, ja öeldi, et 
need teel tema kaitsejad saavad olema. Nõnda mindi siis teele: Maasikal väike korvike käes, 
kus sees tema kuldkarbikesed olid. 

Said nad tüki aega metsas edasi läinud ja tütarlapsel lahkumise pisarad laugelt tahenenud, 
ütles üks tema saatjatest: , Ega me pikka teed jala ometi ei jõua ära käia." Maasikas küsis: 
»Kust peame hobused võtma?" Mees kostis: ,, Hobused ja muud teekäigu tarvidused on teil 
korvis kuldkarbi-kestes." Maasikas vahtis kahtlevalt ta silmi, kui püüaks ta sealt otsust, mis 
seesugune pilkamise jutt pidi tähendama. Aga mees ütles tõsise näoga: 

»» Võtke üks lähkrikivike karbikesest, siis saame sedamaid sõiduriista ja hobused." 

Ehk küll tütarlaps ei uskunud, täitis ta ometi mehe käsku, võttis kivikese, mis talle näppu 
juhtus, ja andis mehe kätte. Mees puhus kolm korda kivikese peale ja ütles: ,,Tõld nelja 
hobusega astugu ette!" 

Silmapilk seisis tõld hobustega seal. Maasikas pandi saksaks tõlda istuma, üks mees istus 
kutsariks pukki, teine toapoisiks tõlla taha, ja siis läks teekäik rutusti edasi. 

Päike seisis juba kõrgel lõunas, kui kutsar küsis, kas tühi kõht lõunat ei himusta. Maasikas 
kostis: ,,Meile pole mingit toiduvara kodunt kaasa 

võetud." - ,,Aga kivikesi küllalt," kostis toapoiss tõlla tagant, ,,andke üks siia." Maasikas andis 
kivikese, mees puhus jälle saadud kivikese peale ja hüüdis: ,,Kaetud laud, astu roogadega 
ette!" 

Silmapilk seisis kaetud laud kalliste roogadega Maasika ees. Ta sõi oma kõhu täis ja andis siis 
teenritele, niipalju kui nemad himustasid. Hiljemini puhus mees jälle laua peale, kus 
ühekorraga kõik ära kadus ja väike kivike Maasika pihku tagasi kargas. Õhtul sündis 
söömalauaga niisamuti, aga üks teine kivike moondati patjadega sängiks, kus neitsike 
ööväsimust puhkas. 

Nõnda tehti hiljemini iga päev, nii et neil millestki puudust ei olnud. Ometi läks Maasikal 
pikal teel aeg igavaks, ta soovis endale naisterahva seltsi. Enam nalja kui tõe pärast võttis ta 
ühe kivikese näppude vahele, puhus, nagu meestest oli näinud, ja hüüdis: ,, Toatüdruk, astu 
ette!" Silmapilk istus üks viisakas tütarlaps ta kõrval. Mis viga nüüd Maasikal ilusas tõllas 
sõita, kus ta hommikust õhtuni magusat juttu võis vesta. 


Ühel hommikul öömajalt teele minnes, ütles kutsar Maasikale: 

»Täna jõuame ühe kuulsa targa tallu; sinna peate sisse minema ja teraselt tähele panema, mis 
vana tark teile juhatab. Tema käsu peame täielikult täitma, muidu läheb asjatalitus meil nurja. 
Ühe kivikese peate targale meeleheaks täna ära kulutama, et meid lahkelt vastu võetaks ja 
meile kõige paremat nõu antaks." 

Enne õhtut jõudsid nad targale, kus meestel rasket rahakotti tuli kanda, mis - pool hõbe, 
pool kulda - kivikesest oli sünnitatud. Tark ütles, kui Maasika kätt oli vaadanud: 

»Teie teekäik läheb homme pimedasse metsalaande, kus teile kolm elajat vastu tuleb, esiteks 
põdralehm, siis üks vana hunt ja viimaks üks karu. Püüdke neid metsalisi meelitada, et nad 
ligi lasevad tulla, ja pange igaühele oma tunnusmärk külge, et nad teinekord ära tunnete, kui 
jälle kokku juhtute. Põdralehmale pange siidivöö ja hundile üks nahkrihm kaela, aga karule 
peate oma sõrmuse käpavarba külge pistma, mis teile kadunud ema varandusest üle jäänud. 
Kolm päeva hiljemini tungib üks kole vihane madu teile peale: selle käest te ei või end muidu 
päästa, kui peate ühe kivikese põhjakotkaks moondama ja teenritega seltsis tema selga istuma, 
kes teid tuule kiirusel pilve alla üles kannab, kuhu madu ei või tulla. Tõlla ja hobused neelab 
ta küll, aga sest ei ole teil suuremat viga. See kõhutäis on talle viimaseks toiduks: ta sureb 
seitsme päeva pärast, kus hobused tõllaga ta suust jälle välja tulevad. Mis pikemalt sünnib, 
Jäägu siin nimetamata, sellest saab teile ja teie kivialustele ristiemadele õnne." 

Teisel päeval said meie teekäijad pimedasse metsalaande, kus kõik nõnda sündis, kuidas tark 
oli ette kuulutanud. Esiteks tuli põdralehm, siis vana hunt ja viimaks üks karu neile vastu. 
Maasikas meelitas metsalisi ükshaaval endale ligemale ja sidus siis igaühele tema märgi 
külge: põdra- 

90 

lehmale ühe sinise siidivöö, hundile ühe nahkrihma kaela ümber, aga karule pistis ta emalt 
päritud kuldsõrmuse käpavarba külge. Karu lakkus kui tänades tema käsi ja jooksis rõõmsa 
mõmisemisega metsa tagasi. 

Palju koledam oli lugu, mis kolme päeva pärast neile juhtus. Juba kaugel kuuldi kohinat ja 
mühinat, kui oleks raskemat heinakuhja mööda maad veetud. Viimaks tõusis madude kuninga 
pea kuldse krooniga kaugelt nähtavale. Aga sel silmapilgul oli Maasikas ühe kivikese 
põhjakotkaks loonud, ja istus oma kolme teenijaga seltsis tema selga, kes neid kõrgele üles 
pilvede alla kandis. Sealt nägid nad, kuidas määratu madu tõlla hobustega tükkis alla neelas, 
kui oleksid need pisukesed hiirepojad olnud. Seitse päeva lendas põhjakotkas oma koormaga 
kõrgel pilvede all, magas öösel pilve serval ja tema seljas istujail polnud millestki puudu, sest 
et Maasika kuld-karbikeste kivikesed neile kõik andsid. 

Seitsmenda päeva hommikul lendas põhjakotkas oma koormaga maha. Nad jõudsid parajasti 
sinna, kui hobused tõllaga surnud madudekuninga suust välja sõitsid. Seda imet alles vaadates 
nägid nad üht vana meest ja naist uhkes kuninglikus ülikonnas nende seltsi astuvat. Mehel oli 
nahk-rihm ja naisel sinine siidivöö kaelas, mida Maasikas sedamaid nendeks tunnistas, mis ta 
hundi ja põdralehma kaela oli sidunud. Natuke aega hiljemini jõudis ka üks priske noormees 
sinna, kelle sõrmes karule antud sõrmus hiilgas. Võõras vanamees rääkis: 

»Tänu sulle, Maasikas, kallis õnnelaps, kes sa meid pikast vangipõlvest oled päästnud. Ma 
olin seitsmesaja aasta eest Lõunamaal rikas kuningas, siin seisab mu abikaasa ja seal minu 
poeg; meie kolm tütart on otsa saanud. Kuri Põhjamaa madude kuningas võitis mu riigi ja 
neelas kõik mu alamad -oma kõhtu. Mind moondas ta hundiks, mu abikaasa põdralehmaks ja 
mu poja karuks. Kuhu tütred jäid, ei ole ma kuulnud, võib olla, et madu nad nahka on 
pannud." 

Maasikas arvas sedamaid, et tema kivialused ristiemad kadunud tütred võisid olla, aga ta ei 
rääkinud enne, kui asi tõeks läheb, et vanemate rõõm seda suurem võiks olla. Ta valmistas 
ühe kivikese teiseks tõllaks, millel kuus hobust ees oli; sinna tõlda istus kuningas abikaasa ja 
pojaga. Siis hakati kodu poole tagasi minema. Juba kolmandal hommikul tulid Maasika 


ristiemad teel vastu. Aga kes jõuaks vanemate ja tütarde rõõmu üles rääkida, kui nad 
seitsmesaja-aastase lahusoleku järel ootamatult jälle kokku said. 

Hiljemini kosis kuningapoeg Maasika endale abikaasaks ja sai isa kuningriigile valitsejaks, 
kes vanaduse pärast ise enam ei tahtnud valitseda. Ka kolm tütart viidi aegamööda mehele, 
aga keegi ei olnud hiljemini nende suust kuulnud, kust nende kividega kuldkarbikesed olid 
tulnud või kuhu nad viimaks olid jäänud. 


XIII. Nupumees 


Kalevipoja päevil elas Kunglamaal üks väga rikas kuningas, kes iga seitsme aasta järel 
kesksuvel oma riigi alamatele suured ilupidud laskis valmistada, mis iga kord kaks ja kolm 
nädalat järjestikku vältasid. Niisugune ilupidude aasta oli parajasti käes ja paari kuu pärast 
pidude hakatus oodataval, aga rahva ootus ja lootus näis sel puhul kahevahelisem kui muidu, 
sest et kaks korda - neljateistkümne ja seitsme aasta eest - oodatud rõõm nurja oli läinud. 
Ehk küll kuninga poplt küllalt pidude vara oli muretsetud, siiski ei saanud kellegi suu sellest 
maitsta. Asi näis imelik ja uskumata küll, aga palju inimesi leiti igal pool, kes oma silmaga 
nähtust tõeks tunnistasid. Mõlemal korral - nõnda räägiti -, kui valmistatud söögid ja joogid 
pidulisi ootasid, oli tundmata võõras mees tulnud kokkade ülema juurde luba paluma söögist 
Ja joogist paar suutäit maitsta, aga kulbipistmine leemepatta ja õllekannu suuletõstmine oli 
imeväel kõik aidad, käsikambrid ja keldrid tühjendanud, nii et kuhugi riismeid ega piiska 
järele ei jäänud. 

Kõik kokad ja kokapoisid olid nägemist vandega kinnitanud; siiski oli rahva viha raiskulämud 
pidude rõõmu üle nii suur, et kuningas neile lepituseks seitsme aasta eest kokkade ülema pidi 
laskma üles puua, miks ta võõrale mehele maitsmise luba oli andnud. Et sellel korral jälle 
säherdust pahandust ei tõuseks, oli pidude valmistaja-ülemale kuninga poolt väga rohket 
palka tõotatud, ja kui sellegipärast keegi vastutust enese peale ei tahtnud võtta, lubas kuningas 
viimaks oma noorema tütre valmistajale abikaasaks; aga õnnetuse korral pidi mees kahju 
eluga vastama. 

Riigi rajal, kaugel kuningalinnast elas üks nõukas talumees kolme pojaga, kellest noorem 
maast-madalast juba teravat mõistust näitas, sest et Murueit teda kasvatanud ja salamahti 
mõne korra oma rinnal imetanud oli. Isa nimetas seda poega nupumeheks, miska ta tahtis 
tähendada, et pojal rohkesti mõistust nupus oli. Ta ütles mitu korda poegadele: 

»Teie, vanemad vennad, peate keharammu ja kätetööga endile igapäe- 

vast leiba teenima; sina, pisike nupumees, võid mõistuse läbi maailmas edasi saada ja ükskord 
vendadest kõrgemaks tõusta.” 

Enne surma jagas ta oma põllu- ja heinamaad pooleks, mis vanemale ja keskmisele pojale 
päranduseks said. Nooremale pojale andis ta nii palju teeraha, et ta laia maailma võis minna 
oma Õnne katsuma. 

Kadunud isa keha ei olnud laua peal veel külmaks jahtunud, seal riisusid vanemad vennad 
nooremalt viimse kopika, viskasid ta üle läve toast välja ja hüüdsid pilgates: ,,Sina, kaval 
nupumees, pead meist kõrgemaks tõusma ja üksnes mõistuse läbi maailmas edasi saama, 
seepärast võiks raha sulle koormaks olla!" 

Noorem vend unustas vendade kadeduse ja läks mureta teele. ,,Küllap jumal annab õnne!" oli 
ta endale troostiks ja saatjaks isakojast kaasa võtnud; vilistas kurvad mõtted tuulde ja kõndis 
lahkel sammul edasi. Kui ta tühja kõhu näpistamist hakkas tundma, sai ta kogemata kahe 
reisija ant-värgiselliga kokku. Nupumehe viisakas olemine ja naljakas jutt oli sellidele meele 
Järgi; nad andsid puhkepaigas talle oma leivakotist süüa. Nõnda ajas Nupumees esimese 
päeva õnnelikult õhtule. Sellidest õhtu eel lahkudes läks ta rõõmsasti edasi. Täidetud kõht ei 


lasknud homse päeva muret tõusta. Öömaja leidis ta igas kohas, kus haljas muru põrandaks all 
ja -sinine taevas katuseks peal oli; kivi pea all andis pehme padja magajale. 

Teisel päeval lõuna eel jõudis ta ühte üksikusse tallu. Noor naine istus ukse ees ja nuttis 
hardasti. Nupumees küsis, mis tal südant nii raskesti oli *«kurvastanud, ja kuulis naise suust: 
»Mul on hullu peaga tige mees, kes mind iga päev peksab, kui ma tema jampsi tahtmist ei 
jõua täita. Täna käskis ta mind õhtuks temale kala keeta, kes vees küll elab, aga kala ei tohi 
olla, ja kellel küll silmad, aga mitte pea küljes. Kust ma niisugust elajat maa pealt võiksin 
leida?" 

»Ara nuta, noorikukene!" ütles Nupumees trööstides, ,sinu mees himustab vähki, kes vees 
küll elab, aga kala ei ole, kel ka silmad, aga mitte peas ei ole." 

Naine tänas hea juhatamise eest, andis talle süüa ja veel leivakoti teemoonaks kaasa, millega 
Nupumees mõne päeva võis elada. Selle kogemata tulnud abiga võttis ta sedamaid nõuks 
kuningalinna minna, kus tarkus kõige enam peab maksma; seal lootis ta vististi õnne leida. 
Kõigis paigus, kuhu ta tuli, ei kuuldud muud juttu kui kuninga suvistest lustipidudest. Kui 
Nupumees oli kuulda saanud, mis palka valmistajale oli lubatud, hakkas ta asja arvama ja 
enesega nõu pidama, kas ehk võimalik ei oleks ametit enda peale võtta. Läheb asi korda - 
ütles ta ise endale rääkides -, siis olen ühekorraga õnne teel. Mis kartust võiks mul olla? 
Kõige -pahemal korral kaotaksin oma elu, aga surema peame ükskord ometi, olgu varem või 
hiljem. Alustan asja targast otsast, miks siis see korda ei peaks 

minema. Ehk on mul parem õnn kui teistel. Ja kui kuningas oma tütart mulle ka ei annaks, 
peab ta ometi lubatud rahapalga maksma, millega rikkaks meheks tõusen. 

Sedaviisi mõeldes sammus ta edasi, laulis ja vilistas kui lõoke, puhkas-vahel põõsa varjus 
päeva palavat, magas öösel puu all või lagedal ja jõudis, õnnelikult sel õhtul kuningalinna, kus 
ta hommikul leivakoti põhja oli tühjendanud. Teisel päeval palus ta luba kuninga ette minna. 
Kuningas märkas ta osavat mõistust ning julgust ja nõnda sobiti hõlpsasti kaupa. Kuningas 
küsis: ,, Mis su nimi on?" 

Nupumees vastas: ,,Minu ristitud nimi on Nikodemus, aga kodus kutsuti" mind ikka 
Nupumeheks, mis seda tähendab, et mu pea ja aru parajal kohal on." 

»»Ma tahan sind Nupumeheks jätta," ütles kuningas, ,,sest sa pead oma nupuga kõik kahju 
mulle vastama, kui mingit õnnetust peaks juhtuma." 

Nupumees palus kuningalt seitsesada meest endale abiks ja hakkas aja-viitmata pidude 
ettevalmistamist toimetama. Ta laskis kakskümmend suurt rehehoonet ehitada, mis laiale 
lagendikule neljanurgeliselt nagu mõisa karjalaudad üles tehti, et lai õueruum hoonete vahele 
jäi, kuhu üksainuke suur värav sisse viis. Rehekütmise tubadesse laskis ta suured keedupajad 
ja katlad müürida, keristele raudraamid teha, kus peal liha, käkki ja vorsti võis küpsetada. 
Teised rehed tehti kateldega ja laiade tõrtega õlle pruuli- . mise tarvis, nõnda et katlad soojas 
rehetoas, tõrred rehe all seisid. Teised ahjuta hooned ehitati külmade roogade tarvis 
käsikambriteks, üks leiva, teine sepikute, kolmas saia jne. hoidmiseks. Kõik tarvidused, nagu 
jahu,, tangud, liha, sool, rasv, või ja muud laoti hoonete vahele õue peale kuhjadesse ja pandi 
viiskümmend sõjameest värava ette vahiks, et varga näpud' kuhugi ei võinud puutuda. 
Kuningas käis iga päev ettevalmistamisi vaatamas ja kiitis Nupumehe osavust ja tarkust. Peale 
nimetatud hoonete ehitati veel mõnikümmend leivaahju lagedale ja pandi igale ahjule 
omajagu vahisoldateid juurde. Pidude tarvis tapeti tuhat nuumhärga, kaks tuhat vasikat, viis 
tuhat siga ja kesikut, kümme tuhat lammast ja palju muid pudulojuseid, mis igalt poolt karjade 
kaupa kokku aeti. Jõgedel nähti lootsikuid ja lotje, maanteil voori-vankreid alati moona 
vedamas. Niisuguseid killavoore nähti juba mõni nädal liikumas. Õlut oli üksi seitse tuhat 
aami pruulitud. 

Ehk küll seitsesada abimeest hommikust õhtuni tööd tegid, vahetevahel ka päeviiisi lisaks 
võeti, siiski seisis kõige suurem mure ja hool Nupumehe kaela peal, sest tema aru ja tarkus 


pidi igas paigas teistele teed juhatama. Kokkadele, leivaküpsetajatele ja õllepruulijatele oli ta 
kindla käsu andnud, et nad kuskil võõrast suud toitu ja jooki maitsma ei tohi lasta. Käsu vastu 
eksijaid ähvardati sedamaid võllasise puua. Aga kus mõnda seesugust 

maiast võõrast nähtavale juhtuks, pidi mees silmapilk pidude valmistaja-ülema ette toodama. 
Esimese pidupäeva hommikul toodi Nupumehele sõnumid, et üks tundmata vanamees ühte 
kööki tulnud ja kokalt luba palunud leemepajast kulbiga natuke rooga maitseda, mida kokk 
omast peast ei tohtinud lubada. Nupumees käskis võõra enese ette tuua. Natuke aega hiljemini 
toodi üks väike halli habemega vanamees tema ette. Mehike palus alandlikult luba pidude 
rooga ja keelekastet pisut maitseda. Nupumees käskis teda enesega seltsis ühte kööki tulla, 
kus ta, kui võimalik, soovi lubas täita. Minnes vaatas ta teraselt, kas midagi iseäralikku asja 
võõra vanamehe küljes leida oleks. Seal nägi ta ühe hiilgava kuldsõrmuse vanakese pahema 
käe nimeta sõrmes. Kööki astudes küsis Nupumees: 

»Mis panti võid sa mulle anda, et midagi kahju ei sünni, kui sulle rooga maitseda annan?" 

» Aus isand," kostis võõras, ,,mul ei ole midagi pandiks anda." Nupumees näitas kena 
kuldsõrmuse peale ja käskis sõrmuse pandiks panna. Vanarauk tõrkus paludes vastu, ütles 
sõrmuse kadunud naise mälestuse olevat, mida ta tõotust mööda iial oma käest ei tohtinud ära 
anda, sest et muidu õnnetus võiks tulla. ,.Siis ei ole mul võimalik sinu himustamist täita," ütles 
Nupumees, ,,pandita ei saa keegi minu käest kuiva ega märga maitseda." 

Maus kihutas vanarauka taga, et ta viimaks oma sõrmuse pandiks andis. Kui ta nüüd kulbi 
tahtis katlasse pista, ropsas Nupumees talle selja tagant nii tugevasti kirvesilmaga pähe, et 
kõige tugevam nuumhärg selle löögi alla . oleks maha langenud, aga väike vanarauk ei 
kukkunud siiski, vaid vaarus natuke jalul. Nupumees sasis mõlema käega ta habemest kinni, 
käskis tugevad köied tuua, millega vanamehe käed ja jalad kinni köideti ja teda jalgupidi 
parrepuu külge üles tõmmati. Nupumees hüüdis pilgates: 

»Kannata seal nii kaua, kui pidudepäevad mööda jõuavad, siis peame pikemalt aru. Sinu 
võimusõrmus jääb vaheajal minu kätte pandiks." Vanamees pidi selle otsusega leppima: ta ei 
võinud kätt ega jalga oma kammittsas liigutada. 

Nüüd hakati lustipidu pidama, kuhu rahvast igalt poolt tuhandete kaupa kokku kogunes. Ehk 
küll pidud täis kolm nädalat vältasid, siiski ei olnud söögist ega joogist kuskil puudust, vaid 
kõigest jäi veel rohke osa järele. Rahvas tänas ja kiitis kuningat ja pidude valmistajat. Kui 
kuningas talle tingitud palka tahtis maksta, ütles Nupumees: 

»Mul on veel ühe võõraga natuke asjatalitamist, enne kui palka tulen saama.” 

Ta võttis seitse tugevat meest endale seltsiks kaasa, laskis nad tugevad" vemblad kätte 
muretseda ja talutas siis sinna, kuhu ta vanamehe kolme 

nädala eest parre külge oli riputanud. ,, Mehed! Sasige vemblad tugevasti pihku ja virutage 
mul vanameest nii, et ta seda sauna ja meie võõruspidu eluajal ei unustaks!" 

Mehed hakkasid seitsmekesi koledal kombel vanameest parkima, nii et nad tal elu kippusid 
võtma; aga nende valusad vopsud katkestasid aegamööda köie otsa parrest, kuhu jalad üles 
olid seotud. Põrandale kukkudes vajus mehike tuule kiirusel maa alla. Aga lai auk jäi sinna, 
kust ta oli alla pääsenud. Nupumees ütles: 

»»Pant on minu käes, millega ta järele pean minema. Viige palju tuhat terviseid kuningale ja 
öelge, et kui ma tagasi ei peaks tulema, siis mu teenistuse palk vaestele jagataks." 

Ta puges sedasama urgasteed mööda maa põhja, kuhu vanamees oli läinud. Esiteks leidis ta 
tee väga kitsa, aga mõne sülla sügavusel palju laiema, nõnda et ta hõlpsasti võis edasi minna. 
Trepiastmed hoidsid jalga libisemise eest, nii et pimedas midagi karta ei olnud. Ta oli tüki 
aega käinud, enne kui ukse taha jõudis. Ukseprao vahelt tuppa luurides nägi ta kolme noort 
tütarlast istumas ja tuttava vanamehe pea oli ühe tüdruku süles. Tütarlaps ütles: 

»Kui veel paar korda peamuhku noateraga vajutan, siis kaob paistetus ja valu." 


Nupumees mõtles: see on vististi mu kolme nädala eest vajutatud kirve- . silma ase. Ta tahtis 
nii kaua ukse taga oodata, kuni pererahvas magama läheb ja tuli toas kustutatakse. Vanamees 
palus: 

»Aidake mind kambrisse, et sängi puhkama saan, keha on väga ära põrunud, nii et kätt ega 
jalga ei või liigutada." 

Seepeale viidi ta kambrisse magama. Videviku ajal, kus tüdrukud toast olid läinud, puges 
Nupumees salamahti tuppa, kus ta kaljaastja taga peidu-urka leidis. 

Tütarlapsed tulid natukese aja pärast tagasi ja rääkisid isekeskis tasakesi, et vanataat uuesti ei 
ärkaks. 

»»Peamuhust ei oleks viga," ütles üks, ,,põrunud keha paraneks ka aegamööda, aga taadi 
ärakadunud võimusõrmust ei või kuidagiviisi tagasi saada; see kahju on otsata suur ja vaevab 
teda vist enam kui kehavalu.” 

Õhtu hilja nortses vanataat kambris, kui Nupumees peidu-urkast välja tuli ja tütarlastega 
sõprust tegi. Esiotsa näisid piigad küll ehmatanud, aga kaval noormees oskas nende kartust 
kahandada, nii et nad ta ööseks sinna jätsid. Ta oli tütarlaste suust kuulnud, et vanamehel kaks 
haruldast asja, üks kuulus mõõk ja pihlakapuust vitsake pidid olema, mis ta minnes kaasa 
tahtis võtta. Vitsake tegi merel mehele silda ette ja mõõgaga võis perekama sõjaväe ära 
hävitada. 

Teisel õhtul oli Nupumees mõõga ja vitsakese kätte saanud ja hommikul 

enne valget noorema piiga abiga minema läinud. Aga ukse eest ei leidnud ta endist urgasteed, 
vaid laia õue, ja kaugemal lainetas kopli tagant meri. 

Tütarlastel oli pärast ta lahkumist isekeskis sõnavahetus tõusnud, mis nii kõrgeks läks, et 
vanamees nende kärast üles ärkas. Ta märkas nende tülist, et keegi võõras siin oli käinud, tuli 
vihaga sängist ning leidis mõõga ja vitsakese varastatud. 

»»Mu kallim varandus on ära riisutud!" mõuras ta, kehavalu unustades, ja tormas uksest välja. 
Nupumees istus alles merekaldal ja mõtles, kas ta vitsakese rammu pidi katsuma või teist 
kuiva teed otsima. Äkitselt kuuleb ta kohinat oma selja taga, nagu tõstaks marutuult. Üle õla 
tagasi vaadates näeb ta vanamehe suisa enda poole jooksvat. Püsti karates on tal veel aega 
vitsaga merelaineid lüüa ja hüüda: ,,Sild ees, vesi taga!" Kui sõna suust tulnud, leiab ta end 
merel silla peal tüki maad kaldast eemal. 

Vanamees tuleb ähkides ja puhkides kaldale, kuhu ta seisma jääb, kui varast merel silla peal 
näeb. Ta hüüab lõõtsutades: , Nikodemus, pojuke! Kuhu sa lähed?" 

»»Kodu poole, papake!" anti vastuseks. 


»Nikodemus, pojuke! Sa lõid kirvesilmaga mulle pähe ja riputasid mind jalgupidi parsile?" 
Jah, papake!" 

»Nikodemus, pojuke! Kas lasksid mind seitsmel väel virutada ja viisid mu kuldsõrmuse?" 
»Jah, papake.” 

»Nikodemus, pojuke! Kas sõbrustasid mu tütardega?" 

»Jah, papake." 

»Nikodemus, pojuke! Kas oled mõõga ja vitsakese varastanud?" 

»Jah, papake.” 

»Nikodemus* pojuke! Kas tahad tagasi tulla?" ,,Jah, papake!" andis Nupumees jälle 


vastuseks. 

Vaheajal oli ta silda mööda nii kaugele saanud, et vanamehe juttu enam ei kuulnud. 

Üle mere jõudnud, kuulas ta ligemat teed kuningalinna ja tõttas sinna oma palka nõudma. 
Aga, ennäe, seal leidis ta lood hoopis teisel joonel, kui ta oli lootnud. Ta vennad olid 
mõlemad kuninga teenistuses, üks kutsariks, teine kammerteenriks. Mõlemad elasid priskesti 
ja olid rikkad mehed. Kui Nupumees kuningalt oma palka läks paluma, ütles kuningas: ,,Olen 
sind juba terve aasta oodanud, ja kui sinust kuskil ei kuuldud ega nähtud, arvasin sind surnuks 


ja tahtsin su palga lasta vaestele jagada, nagu sa olid käskinud. Vaata, seal tulid ühel päeval su 
vanemad vennad su palka pärima. Andsid 

asja kohtu kätte, kus palk õigust mööda neile mõisteti, sest et sind enam elus ei arvatud olevat. 
Hiljemini võtsin su vennad enda teenistusse, kus nad praegu alles on." 

Nupumehele näis kuninga jutt kui imelik unenägu, sest et ta enda teada kauemini kui kaks ööd 
maa all vanataadi majas ei olnud ja tagasi tulles mõned päevad teel oli ära kulutanud; aga 
nüüd näis, et iga öö aasta pikkune oli olnud. Ta ei tahtnud vendadega hakata kohut käima, 
jättis neile raha, tänas jumalat, et eluga oli tagasi pääsenud, ja tahtis uut teenistust minna 
otsima. 

Kuninga kokk võttis ta oma poisiks, kus ta iga päev küpsevat liha vardas pidi ümber pöörama. 
Ta vanemad vennad põlgasid teda halva ameti pärast ega tahtnud temaga läbi. käia, aga 
Nupumees armastas neid siiski. Nõnda oli ta ühel õhtul vendadele mõnda sellest rääkinud, mis 
ta allilmas oli näinud, kus hanedel ja partidel kuld- ja hõbesuled seljas olnud. Vennad viisid 
kuuldud jutu kuninga ette ja palusid nooremat venda sinna läkitada, et ta haruldast lindude 
sugu siia tooks. Kuningas laskis kokapoisi kutsuda ja käskis teda teisel hommikul sinna maale 
minna ja sealt kallisulelisi lindusid tuua. 

Raske südamega läks Nupumees teele, võttis siiski salaja hoitud sõrmuse, vitsakese ja mõõga 
kaasa. Mõne päeva pärast sai ta mereranda, kus ta enne tagasi tulles oli olnud; seal nägi ta üht 
vanameest kivi ääres istu- , mas. Nupumehe ligemale jõudes küsis pika habemega vanamees: 


Del 


»Miks sa nukral meelel oled, vennike?" Nupumees rääkis talle oma kibedat lugu. Vanamees 
käskis tal julge ja kartmata olla. 

»Niikaua kui võimusõrmus sinu käes on," ütles vanamees, ,,ei või sulle midagi viga sündida." 
Ta andis Nupumehele ühe konnakarbikese, käskis nõiavitsaga silda teha, kuni ta keset merd 
saaks, seal pidi ta pahema jalaga konnakarbile astuma, misläbi ta allilma jõuab, kus 
pererahvas parajasti magab. Edasi käskis ta ämblikuvõrgust koti õmmelda, hõbe- ja 
kuldsulgsed lestjalad sinna sisse pista ja siis viibimata tagasi tulla. 

Nupumees tänas mõnusa õpetuse eest ja tõttas minema. Asi läks ettekuulutust mööda korda; 
aga vaevalt oli ta oma saagiga mere kaldale jõudnud, seal kuulis ta vanapoissi ähkides ja 
puhkides oma kannul ja kutilis sillale saades jälle küsimusi nagu esimeselgi korral: 
»Nikodemus, pojuke!' Sa lõid kirvesilmaga mulle pähe ja riputasid mind jalgupidi parsile?" 
jne., kuni viimaks lestjalgsete vargus veel juurde lisati. Nupumees andis iga küsimuse peale 
Jah” vastuseks ja tõttas minema. Kuidas halli habemega sõber minnes oli ette kuulutanud, sai 
ta õhtul kalli linnukoormaga kuninga-linna; ämblikuvõrgust tehtud kott pidas nad kinni, nii et 
ükski lahti ei pääsenud. Kuningas kinkis talle jootraha ja sundis ta teisel päeval jälle tagasi 

minema, sest ta oli vendade suust kuulnud, et allilma peremehel väga palju kuld- ja 
hõbemajariistu olla, mida kuningas endale himustas. 

Nupumees ei tohtinud käsu vastu tõrkuda; siiski läks ta nurkral meelel teele, sest et ta ette ei 
võinud teada, kuidas asja talitamine edasi läheb. Aga merekaldal tuli halli habemega 
vanamees talle lahkesti vastu ja küsis kurvastamise põhjust. Siis andis ta Nupumehele jälle 
konnakarbikese ja peotäie lähkrikive; õpetas pealegi nõnda: 

»Kui pärast lõunat sinna saad, on peremees parajasti sängis leiba luusse laskmas, tüdrukud 
ketravad toas vokkide taga, seni kui vanaeit köögis kuld- ja hõberiistu haljaks küürib. Roni 
hiljukesi korstna otsa, viska nuustikusse seotud lähkrikivid vanaeide kaela, rutta ise kannul 
järele, pista kallid riistad ämblikuvõrgust kotti ja siis minema, niipalju kui jalad kannavad." 
Nupumees tänas ja täitis saadud õpetuse igas tükis. Aga kui lähkrikivide nuustikuke ta sõrmelt 
pääses, kasvas ta kohe kuuevakaseks munakividega täidetud kotiks, mis vanaeide puruks 
maha rabas. Sedamaid oli Nupumees kõik kuld- ja hõberiistad ämblikuvõrgust kotti ajanud ja 
teele kihutanud. 

Vanapoiss arvas kivikoti kolinat kuuldes korstna maha langenud olevat ega usaldanud nii pea 
jaatama minna. Kui ta tükk aega hüüdes vanaeidelt vastust ei saanud, pidi ta viimaks ise 
vaatama minema. Õnnetust leides ruttas ta varast taga kihutama, kes veel kaugel ei võinud 
olla. Nupumees oli juba merel, kui tagakihutaja ähkides ja puhkides kaldale jõudis. 
»Nikodemus, pojuke!" jne., küsis vanapoiss jälle kõik endised küsimused otsast otsani. 
Viimane küsimus oli: , Nikodemus, pojuke! Ära sa mu kuld-ja hõberiistad varastasid?" - ,, Ära, 
papake!" anti vastuseks. - ,, Nikodemus, pojuke! Kas lubad veel tagasi tulla?" - ,,Ei, papake!" 
kostis Nupumees ja ruttas silda mööda edasi. Ehk küll vanapoiss varga kannul sõimas ja 
sajatas, siiski ei võinud ta teda kinni saada, sest et kõik nõiariistad varga käes olid. 
Nupumees leidis halli habemega vanakese jälle merekaldal, viskas raske kuld- ja hõbeasjade 
koti seljast, mille ta üksnes võimusõrmuse abil oli jõudnud ära kanda, ja istus siis maha 
väsinud jalgu puhkama. Juttu ajades kuulis ta nüüd vanamehe suust mõndagi, mis teda 
kohkuma pani. Vanake ütles : 

»Vennad vihkavad sind ja püüavad sulle igal viisil otsa teha, kui sa nende peetud kurjale 
nõule ette ei jõua. Nad kihutavad kuningat sulle niisugust tööd andma, mille juures sa 
hõlpsasti surma võid leida. Kui sa täna õhtul rikka koormaga kuninga ette astud, saab ta su 
vastu lahke olema; siis palu endale armupalgaks, et kuningatütar õhtul salamahti ukse taha 
kuulama saadetaks, mis su vennad isekeskis räägivad." 

Kui Nupumees hiljemini rohke varandusega kuninga ette astus, mida 

vähemasti kümne hobuse koormaks võis arvata, leidis ta kuninga väga lahke ja helde enese 
vastu. Nupumees palus nüüd armupalgaks, mis halli habemega vanake oli käskinud. Kuningas 
rõõmustas, et varakandja suuremat palka ei küsinud, ja käskis tütre õhtul ukse taha salamahti 
kuulama minna, mis kutsar ja kammerteener isekeskis räägivad. 

Heal põlvel ülemeelseks läinud vennad hooplesid oma õnnega, ja mis veel rumalam oli, 
laimasid sealjuures valelikult kuningatütart. 

Kutsar ütles: ,Ta on mitu korda öösel minu juures magamas käinud." 

Kammerteener kostis naerdes: ,,See tuli sellest, et mina teda enam ei tahtnud ja ukse tema ees 
kinni panin; muidu oli ta igal öösel minu sängis." 

Häbi- ja vihapunetusega astus tütar kuninga ette ja rääkis silmapisara-tega, mis häbemata 
valet ta oma kõrvaga teenrite suust oli kuulnud, ja palus üleannetuile nuhtlust. Kuningas laskis 
nad sedamaid vangitorni heita ja teisel päeval, kui nad kohtu ees oma süü olid üles 
tunnistanud, ära hukata. Aga Nupumees tõusis kuningale nõumeheks. 

Mõne aja pärast tungis üks võõras kuningas suure sõjaväega riiki ja Nupumees läkitati 
vaenlase vastu sõtta. Seal tõmbas ta oma allilmast toodud mõõga esimest korda tupest ja 
hakkas vaenuväge niitma, kuni lühikese aja järel verisel lahingulagedal kõik otsa leidsid. 
Kuningas rõõmustas sõja-võidu üle nõnda, et Nupumehe endale väimeheks võttis. 


XIV. Haruldane naise truudus 


Vanal ajal elas üks põhjatu rikas noor kaupmees; tal oli üheksasada üheksakümmend üheksa 
laeva, mis ühtepuhku kaugele võõrastele maadele kaupa vedasid ja sealt ka teist kaupa või 
selget raha peremehele jälle tagasi tõid. Et laevu täis tuhat saaks, sellepärast laskis ta veel ühe 
uue laeva ehitada. 

Kui laev uimis saanud ja praegu pukkide pealt taheti alla merde lasta, siis juhtus kogemata, et 
üks kangipuu laeva peremehe külge puutus ja ta püksid ülevalt värvlist kuni sääreni lõhkus. 
Rikkal mehel on rebenenud pükstega palju halvem kui kui vaesel, kelle juures niisugust asja 
palju tähele ei panda; aga kuulus kaupmees pidi kartma, et inimeste silmadel muud sihti enam 
ei võinud olla kui tema kärisenud püksid. Ta küsis seepärast arglikult teed ligema sikusõitja 
poole, kes sündinud viga võiks parandada. Seal juhatati teda sadama ligidal ühte väikesesse 
põikuulitsasse, kus üks rätsep elavat. 

Väike nõelakuningas vaatas laiade prilliklaaside läbi kaupmeheisanda püksihaavu, laskis 
õpipoisil haiged püksid isandal maha tõmmata ja andis seniks, kuni neid kokku õmmeldi, ühe 
pika laia kuue kaupmehele kehakatteks. Ja et mehel oodates aeg igavaks ei läheks, palus 
rätsep teda nii kaua teise tuppa oma tütarde juurde minna. 

Jumal oli väikest sikusõitjat kolme väga kena tütrega õnnistanud, kellest noorem niisama 
jumeda näo kui viisaka olemisega oli. Puksata kaupmehe süda oli sedamaid rätsepa noorema 
tuikese poole vajunud ja seal veel kiiremalt sõbrustanud, kui püksid kokku õmmeldud said. 
Kui hiljemini rätsepapoiss parandatud pükstega tuppa astus, oli kaupmehel paha meel usinate 
sõrmede peale, et nad talle pikemat aega ei andnud kauni neitsiga magusat juttu vesta. Sai ta 
püksid jalga ajanud ja meistritele rohket palka töö eest maksnud, läks ta veel kord tütarde 


kambrisse jumalaga jätma ja neitsisid endale võõrsile paluma, kus kahe nädala pärast uhke 
ilu-pidu saavat olema. Tütarlapsed tänasid lahke palumise au eest, aga lisasid kahetsedes 
juurde, et neil niisuguseid riideid ei ole selga panna, kui uhke pidu nõuab. 

»Riided jäävad minu mureks," ütles kaupmees, ja nii on meil kaup sobitatud, et teid nimetatud 
päeval minu katuse all võin vastu võtta." 

Koju saanud, polnud tal kiiremat tööd, kui neliteistkümmend tükki kõige ilusamat siidriiet 
poest välja otsida ja rätsepa tütardele läkitada, keda ta suusõnaga veel paluda laskis, et nad 
endile kolmekesi igast tükist täielikud ülikonnad laseksid õmmelda, et neil igaühel 
neliteistkümmend isesugust ülikonda oleks, sest lustipidu vältavat neliteistkümmend päeva ja 
seal pidavat neitsidel iga päev ise riided ja iga kord ühest tükist olema. 

Nüüd oli nõelanäpukestel linnas kiirust: kahe nädalaga pidid nelikümmend kaks naisterahva 
siidülikonda pitside, paelte ja poortidega saama valmis õmmeldud ja neitsidele selga passitud, 
et kuskil kühmu või viga ei leitaks. Ja tõepoolest toimetati töö nimetatud päevaks valmis, sest 
rikas kaupmees maksis kiire töö eest kahevõrra palka. 

Kui nüüd esimese pidupäeva õhtul sikusõitja tütred nii uhkesti ehitult rikka noore kaupmehe 
pidudele tulid, venisid mitmel neitsil ja mamslil mokad kadeduse pärast pikemaks, sest et neil 
nii ilusaid riideid ei olnud. Nende kadedus kasvas päev-päevalt suuremaks, kui rätsepa neitsid 
igal õhtul teistes uutes ülikondades sinna tulid, mida veel ei olnud nähtud. Aga mis 
naisterahvaste kadedusetuid veel enam lõkendama kihutas, oli see, et rikas kaupmees kedagi 
lahkemalt vastu ei võtnud kui rätsepa tütreid. Neljateistkümnendal õhtul, pidude lõpetusel, 
kinkis kaupmees rätsepa nooremale tütrele raske kuldkee ja kalliskividega kuldsõrmuse, mis 
mõni tuhat rubla väärt arvati. Selle armupandiga pii ta neitsi endale kihlanud. 

Neli nädalat hiljemini valmistati uhked pulmad, mispeale rätsepa noorem tütar kui rikka mehe 
abikaasa uhkesse majasse elama läks. 

Viha ja kadedus rätsepatütre kogemata õnne üle tegi linnarahva nagu pööraseks. Kõige 
suurem meelepahandus oli ühel kehvaks jäänud krahvil, kelle tanuta õde heameelega 
kaupmehele oleks kätt andnud ja kaasaraha asemel suure soo au tema kotta viinud; ja rikkalt 
õemehelt võis pealegi mõni kullatükk ka venna tühja kukrusse kukkuda. Kaupmehe kosimine 
oli nende mõlemate lootused tuulde ajanud; seda ei võinud krahv talle andeks anda ja pidas 
salamahti nõu, kuidas ta õe põlgamist rätsepa väimehele saaks tasuda. 

Kaupmees käis õhtul sagedasti trahteris tuttavate seltsis aega viitmas, kus ta ka krahvihärraga 
mõnel korral kokku juhtus. 

Ühel õhtul pistis ta kaupmehele kirbukese kuristajaks kõrva, kui nõnda juttu alustas: ,Teil on 
väga kaunis noor abikaasa majas: ma panen imeks, kuidas teie usaldate kodunt õhtul ära 
minna ja noorikut üksi jätta. Või kas 

usaldate naise truudust? Seda ei ole vist veel maailmas leitud, et üks kena naine mehe vastu 
truuks jäi." 

Kaupmees kostis: ,,Teie laimate minu naist kadeduse pärast. Aga kuidas võiksite juttu tõeks 
teha, kui teilt tunnistähti tahaksin nõuda?" 

Krahv tõotas sedamaid oma sõnad tõeks teha, kui kaupmees temale loa annaks noore emanda 
juures sagedasti võõrsil käia. Kaupmees vihastas enam ta häbemata jutu üle, kui ta välja 
näitas, siiski oli ta mõttes kahtlema hakanud, kuni ta viimaks krahviga selle peale kihla lõi, et 
krahv tema suure varanduse palgaks saab, kui ta emanda peale tõstetud laimamise tõeks jõuab 
teha. Aga emand ei tohtinud sest kihlalöögist midagi märki saada. Kui tunnismeeste 
juuresolekul kaup oli tehtud, pidi krahv oma õnne katsuma. 

Kaupmees rääkis õhtul koju tulles noorele emandale, kuidas ta asjatalituseks pikema aja peale 
kodunt pidi ära minema ja ehk vast mõne nädala pärast pikalt teekäigult tagasi jõudma. Kõik 


kodused talitused ütles ta seniks krahvihärra hooleks andvat, kes juba täna tema majasse 
tulevat. Emand soovis teele kaasa minna, aga kui mees seda igatsemist ei täitnud, ütles ta: 
»Tehke, kuidas tahate, mina pean kõigega rahul olema." Kui kaupmees teisel hommikul 
krahviga veel kihlalöömise pärast üht-teist salaja oli rääkinud, läks ta teele ja nooriku 
silmaveepisarad olid ta saatjad. 

Pikk teekäik ei läinud kaupmehel seekord kaugele, ta oli linna alevis endale korteri üürinud, 
kus ta vaikselt hiire kombel elas, kõrvad alati kuulamas, mis sõnumeid noorikult tuuakse. 
Karske noorik oli pärast mehe lahkumist oma kambrisse läinud ja kindlaks nõuks võtnud, seni 
kui mees kodunt ära jääb, ei kuhugi poole võõrsile minna ega kedagi muud võõrast peale oma 
õdede oma majas vastu võtta. Seega lootis ta tühja keelepeks-mist rahva keskel ära hoida. 
Vaene loom, kes võrkusid ei tundnud, mis tema jalga püüdsid kütkendada! Toitu laskis ta iga 
päev tüdrukul oma kambrisse tuua, ja kui ta pühapäeval kirikusse läks, pidi tüdruk teda iga 
kord saatma. 

Veerand aasta pärast tuli mehe käest kiri, et asjatalitus palju pikemale viibivat, kui ette oli 
arvatud, mispärast kogunisti võimalik ei olevat tagasituleku aega nimetada. Seda kirja ei 
andnud krahv emandale, vaid kirjutas kaupmehe nimel teise, valekirja, milles ta võõra maa 
lustlikku elu ja ilu kiitis ja viimaks emandale nõu andis krahvihärra seltsis aega viita, et oota- 
mine väga igavaks ei läheks. Emand kirjutas tõtt mööda vastu: 

»»Ma elan üksi oma vaikses kambris, ei himusta ka ühtki seltsimeest endale ajaviiteks, vaid 
palun aga iga päev jumalat, et ta teid teelt õnnelikult tagasi saadaks mu igatsemist täitma." 
Ka see vastus ei pääsenud iial kaupmehe silma ette. Krahv kirjutas 

emanda nimel jälle teise petiskirja, kus sees ta kiitis, kui oleks ta iga päev kas linnas võõrsil 
käinud või omas kojas võõraid vastu võtnud või jälle krahvihärfa seltsis aega viitnud, nõnda et 
tal igatsemist mehe järele iial mõttesse ei tulnud. Niisugust kurja pettust tegi krahv iga kord, 
kui emand ja isand teineteisele kirjutasid; sest ta oskas teiste inimeste käekirja nii osavasti 
järele teha, et abielurahvas sest aru ei saanud. Kui kaupmees viimaks kirjutas, et ta mõne 
nädala pärast koju lootis tulla, siis ei andnud krahvi-härra seda kirja emanda kätte, vaid käskis 
valesõnumeid välja laotada, kui oleks kaupmees võõral maal otsa leidnud. Vaene leseks 
jäänud emand nuttis ja leinas hardasti, laskis musta riidega toa seinad kinni katta, pani endale 
leinariided selga ega lasknud mitte enam oma õdesidki võõrsile tulla; aga kirikus käis ta igal 
pühapäeval pärast nagu ennegi. 

Kõik kavalus ja pettus, mis krahv tänini teinud, läks asjata tuulde, tal ei olnud võimalik 
kaupmehe-emandaga kokku saada ega ligemalt sõbrustada; niisama vähe oli tal tunnismärki, 
miska emanda peale oleks võinud süü tõsta. Siis pidas ta nõu veel kord kavalust katsuda. Ta 
laskis ühel päeval tüdruku läbi emandat paluda, et emand ühe riidekirstu ööseks oma 
kambrisse hoida võtaks, kuni see teisel hommikul jälle ära viiakse, sest majas ei pidanud 
kuskil tühja ruumi olema, kuhu kirstu oleks võinud panna. Emand, kes mingit kavalust ja 
pettust ei kartnud, lubas palumist täita. Krahv oli ise salamahti kirstu pugenud jü sedaviisi 
emanda kambrisse saanud. Õhtul magama heites oli emand kuldkee kaelast võtnud ja voodi 
ette laua peale pannud; isand oli selle kee kihlamise andeks toonud, sellepärast kandis emand 
iga päev keed kaelas. 

Kui ta nüüd öösel rahulikult magas, puges krahvihärra tasahiljukesi kirstust, napsas kuldkee 
laua pealt, pistis tasku ja tõttas oma varju-urkasse tagasi, kust teda hiljemini kirstuga ära kanti. 
Varastatud kuldkee pidi kaupmehele tunnistama, et emand abielu oli solkinud ja kee krahvile 
armupandiks kinkinud. Emand ei olnud leina-kurbuses kuldkeed tähele pannud, kui ta 
hommikul üles tõusis, ehk ta küll muidu iial armsa abikaasa kingitust kaela panemata ei 
jätnud. 

Pärast lõunat kogemata aknast uulitsale vaadates näeb ta surnuks arvatud abikaasat tagasi 
tulevat. Silmapilk kisub ta mustad leinakatted seintelt maha, jookseb rõõmu pärast nuttes 


isandale vastu ja langeb ta kaela. Kaupmees, võõras ja külm kui jäätükk, ei näita midagi 
rõõmu, sest ta arvab naise rõõmustust petlikuks silmakirjaks; - krahvihärra oli talle kirbu 
kõrva pannud, mis kuskil enam rahu ei andnud. Emand tahtis sedamaid kööki rutata teelt 
tulnud mehele rooga valmistama, aga isand keelas seda tegemast; ta lubas ise õhtusöögi pärast 
muretseda. 

Kui nüüd õhtusöögiaeg jõudis, toodi puuvaagen jahupudruga lauale; kaks puulusikat oli pudru 
sisse pistetud. Emand ajas silmad laiali ega teadnud, 

mis ta sellest asjast pidi arvama. Kaupmees ütles kurva ja tõsise sõnaga: 

»Täna õhtul tahame pudruvaagnast veel viimast korda kõhud täita, sest see on kõik, mis 
endisest suurest varast üle on jäänud. Homme oleme kerjused, kel enam leivakoorukest ei 
ole." 

Emand palus nutuga ära seletada, mis kogemata õnnetus nad korraga kehvaks oli teinud. 
»»selle õnnetuse oled sina sünnitanud," kostis mees, ,,sinu eksitus abielutruuduse vastu on 
meid nii kaugele viinud, et kerjakepid peame kätte võtma. Kus on su kuldkee, mis sulle 
kihluse pandiks kinkisin?" 

Nüüd vast pani emand tähele, et tal keed kaelas ei olnud. Ta kargas ehmatades laua tagant ja 
jooksis oma kambrisse unustatud keed tooma. Sealt ei leidnud ta midagi. Ta hakkas keed 
otsima, aga kaupmees ütles keelates: 

»Jäta tühi tembutamine, millega mind arvad petta! Tean, sa oled kee ise ära kinkinud, mis 
praegu armukese käes on." 

Mis võis naisel salgamine ja vabandamine siin aidata? Üleannetu krahvihärra leidis kuldkee 
abiga igalt poolt enam usaldust, sest inimesed usuvad palju kergemini paha kui head; peale 
selle võis ta tunnismärgiga kohtu ees oma sõnad tõeks teha ja selle peale vanduda, et ta ühe öö 
emanda kambris oli olnud.” 

Nõnda mõisteti viimaks, emanda vabandamisest lugu pidamata, kohtus otsuseks: 
abielurikkuja naine viiakse laevaga kõrgele merele ja visatakse seal laevalt vette kaladele 
roaks. Aga kaupmees heidetakse kergemeelse kihlalöömise nuhtluseks ja teistele ähvarduseks 
eluks ajaks vangitorni. 

Viimane kergemeelsele mõistetud kohtuotsus oli tõesti paras, aga süütule naisele tegi ilmalik 
õigus väga rasket ülekohut. Rikka kaupmehe endine varandus mõisteti kõik krahvihärrale 
omanduseks. Õnnetu kaupmees palus oma abikaasale veel ainukest armu, et teda enne 
uputamist tõrvatud riidesse õmmeldaks ja kakskümmend vöö sisse õmmeldud kuldtukatit 
kaasa antaks, et kui lainetest väljavisatud keha kuhugi võõrasse randa peaks ujuma, siis rahvas 
leitud raha eest temale haua valmistaks. Kohus täitis ta palve. 

Nõnda viidi endine rikas kaupmees ahelais vangitorni, seni kui ta ilma-süüta abikaasa laevaga 
mitme penikoorma kaugusele merele saadeti ja seal lainetesse visati. Tõrvatud riidest tehtud 
ülikond paisus kui põis laiali ja kandis õnnetut emandat lainetel, nii et ta põhja ei vajunud. 
Halastamata laevamehed hüüdsid naerdes: ,,Küllap vesi neelab aegamööda saagi!" ja pöörasid 
kodu poole minema ega mõelnud pikemalt viletsa looma peale, kes kui lagleke laiadel lainetel 
ujus. 

Jumala mõtted käisid teisiti kui eksijatel inimestel. Tema halastus ei 

lasknud süütut hinge elusalt mere põhja minna, vaid juhatas imelikul kombel teed, et ta hädast 
võis pääseda. Merelained pidid tõrvatud riide sisse õmmeldud naist kolm päeva ja kolm ööd 
oma turjal kandma ja viimaks kaugele võõra maa kaldale viskama. 

Ehk küll emand väga väsinud oli, kui ta kuivale oli saanud, siiski ei unustanud ta jumalale 
tänu andmast imeliku abi eest, mis teda surmavilet-susest oli päästnud. Pärast tänamist heitis 
ta murule magama ja pika vintsu-tuse rasket väsimust puhkama, et tulevase aja vastu 


eluvõimu koguda. Veel ei olnud ta silmad laugele vajunud, seal kuulis ta kaht musta lindu 
kõrgel kuuse ladvas nõnda kõnelevat: 

»Seal on praegu," ütles esimene lind, ,,üks vilets loomake ranna kaldal maas, kelle lühikese 
aruga inimesed oma seltsist on välja tõuganud. Ta vaene leiab siin rannas, kus ühtki elanikku 
ei ole, viimaks ometigi otsa, ehk ta küll hõlpsasti end võiks päästa." - ,,Kuis nii?" küsis teine 
lind. - ,,Vaata," kostis esimene jutunokataja, ,,ehk ta vaene küll väga väsinud näib, siiski peaks 
ta oma jõu kokku võtma ja penikoorma osa teed paremat kätt mööda rannakallast edasi 
minema, kus üks vaga kirikuõpetaja elab, kes ta lahkesti vastu võtaks, et ta väsinud keha 
karastust saab. On ta seal mõne päeva puhanud ja oma rammu kosutanud, siis võiks ta suurde 
linna minna, mis kirikust kaugel ei ole ja kus rahval veepuudus on, sest et kuri nõid mõnesaja 
aasta eest maa all kõik veesooned on kinni pannud, nii et kaevudesse muud veepiiska ei tule, 
kui mis vihmasagar pilve rinnast lüpsab. Siiski oleks pisuke asi linnarahvale joogivett anda." 
»»Kuis nõnda?" küsis teine mustlind. 

»Kas sa näed!" kostis esimene, ,,keset turgu seisab suur hall raudkivi, kus all kõik 
allikasooned lukus seisavad. Ei oleks suuremat tööd tarvis, kui lukukivi lasta üles kangutada, 
küllap siis maa põhjast veesooned rohkesti märga välja immitseksid. Pealegi võiks see 
inimene rohket palka saada, kes linnarahvale vett annaks. - Aga see vaene naisterahvas võiks 
veel suuremat au ja õnne leida, kui ta kuningalinna läheks ja seal kuninga ainukese poja 
terveks teeks, keda tänini arstid ei võinud aidata ega pulbrid parandada, ei ka tohtrid 
tervistada. Nõnda on vaene noormees juba seitse aastat sängis ega leia kuskilt abi, sest et 
inimeste mõistus ta haigust ei jõua ära tunda. Ja ometigi võiks kuningapoeg pisukese vaevaga 
oma tervise kätte saada, kui talle haiguse-vastalist arstirohtu antaks." 

»Mis rohud võiksid ta tõbe kergendada?" küsis teine tark lind. 

»Tõve parandamine oleks pisuke asi," nokatas jutuvestja pikemalt. ,,Seal poleks suuremat 
tarvis, kui toomkirikusse minna ja altarist paremat kätt kolmandasse kirikupinki astuda, seal 
põrandalaud üles kangutada, kus all hiirepesa seisab. Kui pesa poegadega tükkis välja 
võetakse, pajas või katlas veega ära keedetakse, vedel läbi rätiku kurnatakse ja pudelisse 

valatakse, siis oleks terviserohi käes. Igal hommikul ning õhtul üks lusikatäis hiire rammusat 
vedelat haigele juua anda ja sellesama märjaga rindu väljastpoolt määrida - see teeks haige 
mõne päevaga terveks." 

Väga kahju, et meie päevil maa- ja linnaarstid linnukeelt ei oska, mis neid mõnikord teele 
võiks juhatada, kus nad omast peast asjaga toime ei saa. Aga ka mõnele ennast täis 
ninatargale, kes mõnusamat inimese õpetust põlgab, võiks ehk lindude jutust paremaid' 
mõtteid ahtrasse pähe tulla. Aga läki jutujoonele tagasi. 

Kui õnnetu emand mustade lindude tarkust oli kuulnud, uinus ta magama. Imelikul kombel 
laskis jumala heldus magades uut rammu ta kehasse kosuda; ehk ta küll kolm päeva eineta oli 
olnud, siiski ei tundnud ta ärgates ei väsimust ega tühja kõhu näpistust. Tarkade lindude kõne 
tuli talle sedamaid meelde; siiski ei võinud ta selgesti öelda, kas lugu ärkvel või unenäos oli 
sündinud. Aga et tal mingit paremat nõu ei olnud, tahtis ta juhatatud katseteed ette võtta. 
Suure vaevaga jõudis ta õhtu eel kirikuõpetaja majasse, kus head inimesed ta lahkesti vastu 
võtsid ja ta eest muret kandsid. 

Mõne päeva pärast tundis ta küllalt jõudu pikemat teekäiku ette võtta. Õpetaja ja pererahvas 
palusid teda veel mõne päeva neile võõrsile jääda, sest ta oli neile kõigile armsaks saanud, aga 
ta ei tahtnud neile kauemini koormaks jääda, vaid tänas heategemise eest, jättis jumalaga ja 
läks siis teele, lindude juhatamist mööda pikemalt õnne katsuma. Et mustade lindude 
teejuhtimine esimeses tükis tõeks oli läinud, seadis ta oma sammud veeahtra linna poole. 

Seal tuli tal mõttesse, et kui ta naisterahva riietes sinna läheks, siis linnarahvas ta tarkusest 
palju lugu ei hakkaks pidama. Vanal heal ajal ei sallitud veel kanalaulu, nagu meie päevil, kus 
mõni kukk kiidab, kuidas tibuke juba poole sääre kõrguselt laulu oli tõotanud, mispärast ta 


lauliku noore kana ise turule kannab, hüüdes: ,, Tulge ja kuulge, kui kenasti minu tibuke 
laulab!" 

Emand ostis endale meesterahva riided ja läks mehe näol linna. Ta piiras oma pikad juuksed 
pea ümbert lühemaks, pani sinise kuue selga, punase vöö niuete ümber ja kirju särgi pükste 
peale, nii et ta kui loodud venelane näis. Kui ta mõne päeva pärast linna jõudis ja trahteri 
peale korterisse asus, leidis ta söömalaualt mitmesuguseid jooke, põletatud ja joodavat viina, 
õlut ja mõdu, aga vett ei olnud piisakest nähtaval. Ta palus klaasi joogivett tuua. Trahteri 
peremees ütles kahetsedes: 

»» Aus isand, te võite kõiksuguseid jooke meie linnast janukustutuseks saada, aga värsket vett 
ei või me teile kõige kõrgema hinna eest anda; vett peame väga kaugelt vedama - põuasel ajal 
nagu praegu, kus jumal pilvest märga ei anna." 

108 

»Mikspärast ei lase teie kaevusid kaevata?" küsis meheks moondatud emand. 

Trahternik kostis: ,,Kaevusid on meil vanast ajast saadik paljugi kaevatud, aga muud vett ei 
tule iial nende sisse kui vihmasajust. Meie linnavalitsus on juba otsatult palju raha kulutanud 
ja suurt palka sellele tõotanud, kes oskaks veekaevu jälile juhatada; ja ehk küll igalt poolt 
palju osavaid kaevumeistreid siin on käinud oma õnne katsumas, ei ole ometi ükski neist 
veesooni leidnud." 

Emand ütles: ,,See lugu näib väga imelik! Ma tahan pärast lõunat teie linna hulkuma minna, 
ehk leian kogemata rohukasve, mis allikasoont juhatavad." 

»»See oleks tühi vaevamine," ütles trahternik, ,.siiski võite oma õnne katsuma minna." 
Kaupmehe-emand luusis ühest uulitsast teise, kuni ta turule jõudis. Seal leidis ta suure halli 
raudkivi, nagu mustad linnud oma jutus olid tähendanud; ja et nende kaks esimest kuulutust 
tõeks olid läinud, kasvas tal julgus vee vangistusest päästmine käsile võtta. Ta läks linnaülema 
juurde, nimetas end kaevumeistriks ja tõotas linnale vett muretseda, kui talle nii palju töömehi 
ja riistu antakse, kui parajasti tarvis. Aga linnaülemale tuli meelde, missugust rahakulutust 
asjata töö tänini oli teinud, sellepärast palus ta tühi katsumine parem tegemata jätta. 
Kaevumeiser ei lasknud end nii hõlpsasti teelt eksitada, vaid ütles: ,, Andke mulle vtiis- või 
kuuskümmend töömeest abiks, tarvilikud tööriistad, nagu kangid, köied ja muud, siis tõotan 
ma teie linnale nii palju vett muretseda, et sest kahe- ja neljajalgseile küllalt peab saama." 
Linnavanem küsis panti, mis nii suur oleks, et seljega kõik kulud võiks tasuda, kui tööst 
tõotatud kasu ei tõuseks. Emand kostis: ,,Raha ei ole mul sedapuhku nii palju pandiks panna, 
aga ma tõotan teile iga töömehe eest viiskümmend või - kui tahate - sada päeva tööd teha, kui 
ma teile lubatud vett ei peaks andma. Aga kui lubaduse tõeks teen, siis maksate mulle palga, 
mis te veeleidmise eest avalikult olete tõotanud." Nii sobisid nad kaubaga kokku. 

Pärast ettevalmistusi läks emand viiekümne töömehega seltsis turule, otsatu hulk linnarahvast 
nende kannul, et imetööd näha saaksid. Emand-meister laskis esiteks kivi ümber mõne kraavi 
lõigata, tugevad palgid kangide kombel kivi serva alla pista, köied osalt palkide otsa, osalt 
kivi ümber köita, ja kui siis mehed antud käsul ühekorraga kõigest väest kangutasid, vedasid 
ja vinnasid, kerkis kivi kõrgele üles. Ja vaata imet: kihisedes immttses lai veesoon kivi alt 
välja! - Rõõmukisa kõlas tuhandete suust. Linnaülem ja teised kohtuvanemad astusid 
ligemale, täitsid peekrid ja kannud värske veega, mis selge, külm ja karastav oli. Kõik, kes 
vett maitsesid, 

kiitsid ühest suust, ja targad tohtrid ütlesid vee tervisele väga mõnusa olevat. Et kaevumeister 
tõotuse tõeks oli teinud, maksti lubatud veeleidmise hind temale keelamata palgaks, ja pealegi 
läks linnarahva tänu ja õnnistamine talle saatjaks teele. 

Nüüd ei olnud emandal tarvis jalgsi käia, vaid ta võis tõlla ja kuue hobusega sõita, kui seda 
himustas. Ta sõitis sedamaid kuningalinna. Kui ta jumalale tänu andes selle peale mõtles, 
kuidas lindude õpetus ta kogemata õnneteele oli juhatanud, võttis ta ühtlasi nõuks endale 


teised riided muretseda, sest et vene talumehe riided tohtrile ei kõlvanud. Ta laskis juuksed 
teisiti seada ja ostis endale ülikonna, nagu muud arstid linnas iga päev kannavad. Kui ta mõne 
päeva pärast kuninga pealinna jõudis, üüris ta uhke trahteri peal endale korteri ja nimetas end 
arstiks, kes kaugelt maalt oli tulnud. 

Kuulsa kauge maa arsti tulek jõudis ruttu kuninga kõrva. Ta läkitas 

oma sulased trahterisse ja laskis võõra tohtri oma haige poja juurde paluda. 

Ta ütles tohtrile: , Ma olen suur kuningas, aga kõige au ja rikkuse juures õnnetu isa. Mu 
ainuke poeg põeb juba seitse aastat halavoodil maas ja keegi ei jõua teda parandada; ehk küll 
kõige kuulsamad arstid omalt ja võõralt maalt kõiksugu rohtusid on katsunud, siiski ei võinud 
nad vigast tervist parandada. Südamekurbusega näen, kuidas mu armas laps päev-päevalt 
hauale ligemale jõuab." 

Uus arst palus luba haige juurde minna, mispeale ta haige kambrisse viidi. Haige kuningapoeg 
sängis näis enam varjukuju kui inimeseloom olevat; hingamine oli ainuke elumärk, muidu 
oleks teda võinud surnuks arvata. Tohter ütles: ,,Pikaleviibimise läbi on tõbi väga rängaks 
läinud, siiski ei kaota ma veel hoopis lootust." Ta lubas tarvilikud rohud valmistada ja mõne 
päeva pärast arstimist käsile võtta. 

Teisel päeval läks ta uhket toomkirikut vaatama, nii nagu iga võõras seda ülemat linna ilu 
vaatamas käis. Sai ta kirikut väljast ja seestpoolt küllalt vaadanud, siis luges ta altarist 
paremat kätt kolmanda pingini, kangutas põrandalaua üles, leidis sealt mustlinnu poolt 
juhatatud hiirepesa poegadega, sidus nad ühes tükkis ninarätikusse, seadis põrandalaua vana 
koha peale ja tõttas oma korterisse tagasi. Seal hakkas ta salamaht! tervise-rohtu keetma, 
laskis peale keetmist tüki aega seista, enne kui vedela läbi rätiku kurnas, mille ta pudelisse 
pani. Paari päeva pärast läks ta haiget kuningapoega vaatama, andis haigele lusikatäie 
keedetud rammurohtu sisse ja määris sellega ta rindu. Imerohu võim oli nii vägev, et haige 
lõunal süüa küsis ja antud toit talle esimest korda maitses. 

Kuningas oli söögihimustuse üle esiteks kohkunud; ta pidas seda tahtmist jampsiks ja arvas 
surmatundi juba ligi olevat, kus mõnikord ka rasked tõbised söögiisu näitavad. Aga et emand- 
tohter vastu ei tõrkunud, see- 

pärast täideti haige tahtmine. Kui kuningapoeg pärast sööma mõne tunni rahulisti oli 
maganud, ärkas ta lahkema näoga ja ütles oma keha tugevama olevat. Juba teisel päeval ajas 
ta end omal jõul voodis istukile, aga kuuendal päeval tundis ta nii palju tugevust, et voodist 
tooli peale võis tulla. 

Toolil istudes langesid ta silmad sagedasti noore tohtri peale, kes ta elu surma küüsist oli 
päästnud ja keda vana kuningas enne ei raatsinud lasta ära minna, kuni poeg täielikult oli 
toibunud. Ühel päeval ütles kuningapoeg ohates tohtrile: , Ma kahetsen südamest, et jumal 
teid naisterahvaks ei ole loonud. Mul ei ole veel eluajal kaunimat nägu silma puutunud kui 
teie, - ma kosiksin teid kohe abikaasaks, kui teie naisterahvas oleksite." Tohter kostis: 
»Leppige sellega, mis jumal on teinud, ja andke temale tänu, et raskest tõvest olete pääsenud. 
Te võite nüüd, kui te terve ja priske olete, kohe endale kõrgemast soost naisterahva 
abikaasaks valida." 

Kuninga rõõm oli otsata suur poja õnneliku tervekssaamise üle. Ta oleks arstile kümme korda 
rohkem maksnud, kui esiteks oli lubanud, aga arst tõrkus selle helduse vastu ega tahtnud 
suuremat palka kui tükikest maad sealt kuningriigist, kus peal ta sündimise linn seisis ja kus ta 
abikaasa praegu vangis võis istuda, kui surm teda ei olnud päästnud. Lahkesti täideti ta palvet. 
Aga kuningas käskis kingitud maatüki piirid nii laiali ajada, et ligi neljas osa riigi maast ja 
rahvast tohtrile päriseks sai. 

Mõne päeva pärast oli kingituse tunniskiri kohtu poolt välja antud ja kuninga pitseriga 
kinnitatud. Siis lahkus maavalitseja kuningakojast, jättis tänades jumalaga ja võttis teed oma 
tulevase pesalinna poole. 


Ligemale jõudes rõhusid mitmesugused mõtted ja tundmused ta südant, kus ta endist lugu 
meelde tuletades oma kehvuses üleskasvamist lapsepõlves, kogemata rikkusepõlve kaupmehe 
majas ja rasket viletsust järele mõtles. Rikkus ja viletsus olid ilma tema süüta tulnud, 
sellepärast ei olnud ta hingel mingit koormat. Ta kandis ikka veel meesterahva riideid ja ei 
tahtnud neid enne jätta ja end tunda anda, kuni kõik talitused olid korda seatud. Oma endise 
maja ees laskis ta tõlla kinni pidada ja teenri läbi küsida, kas ta siin mõneks päevaks endale 
korterit võiks üürida. 

Praegune majaperemees, meie tuttav krahvihärra, ehk küll pettuse läbi põhjatu rikas, oli väga 
rahaahne ja püüdis igapidi oma mammonat suuremaks kasvatada. Sellepärast oli ta silmapilk 
valmis rikkale võõrale härrale korterit üürile andma, kui talle häbemata kombel küsitud hind 
tõrkumata oli lubatud. 

Emand pani teisel päeval uhked meesterahva riided selga ja läks linna ülema kohtu ette, kus ta 
kuninglikku kingituskirja kohtuvanematele näitas ja end nende ülemvalitsejaks tunnistas. 
Võib küll arvata, et teda seal suure aupakkumise ja alandusega vastu võeti. Maavalitseja 
esimene kohtule antud käsk kuulutas: endine rikas kaupmees, kes mõne aasta eest kerge- 

meelse kihlalöömise pärast vangi pandi, ja ta varanduse pärija krahvihärra, niisama ka 
toatüdruk, kes sel ajal kaupmehe-emanda, nüüd krahvi juures teenimas oli, tulevad kohtu ette 
tuua. See ülema valitsuse käsk täideti jala-pealt. 

Pikas vangipõlves kõhetuks ja näost kahvatuks läinud kaupmehel olid hallid juuksed juba 
peas ja pikk, poole rinnani ulatuv habe suus. Käed ja jalad olid tal raudahelais ja narakad 
riideräbalad keha ümber. Krahvi-härra astus uhke sammuga kohtutuppa, sest et tal kui rikkal 
suursugusel mehel midagi kartust ei võinud olla. Uus maavalitseja käskis sedamaid tänini 
vangis peetud kaupmehe ahelad lahti päästa ja krahvihärra ahelaisse köita. Ehk küll 
kohtuvanemad imestades üksteise silmi vahtisid, siiski ei usaldanud keegi ühtki sõna ülema 
maavalitseja seaduse vastu rääkida. Nüüd küsis meesterahva riides emand krahvihärralt: 
»Tunnistage, kuidas kaupmehe-emanda kuldkee teie kätte oli saanud?" Krahv kostis häbemata 
julgusega: ,,Emand kinkis mulle kuldkee armupalgaks." - Seepeale köideti tüdruk ahelaisse ja 
nõuti tema käest kuldkee lugu. Tüdruk tunnistas hirmu pärast kogu pettuse avalikult üles. 
Kohtuotsuseks mõisteti, et krahvihärra ja tüdruk kõigeks eluajaks vangi pannakse, ja nad viidi 
sinnasamasse torni, kus kaupmeest siiasaadik oli vangis peetud. 

Pärast seda, kui kurjategijad räägitud kombel oma teenitud palga olid saanud, läks emand ära, 
pani oma endised naisterahva riided selga ja andis - end siis oma abikaasale tunda. Kaupmees 
kahetses häbenedes oma eksimise süüd ega usaldanud silmi emanda poole üles tõsta, keda ta 
süütult oli ära põlanud ja surma saatnud. Helde südamega emand, kes altari ees tõotatud 
truudust mehe vastu tänini oli puhtalt hoidnud, andis talle kõik ülekohtu andeks. Seepeale 
õnnistas kirikuõpetaja teist korda nende abielu ja peeti suuremad pulmad, kui esimesed olid 
olnud. 

Aga emanda isa, vana rätsep, magas juba mullasängis ja ei saanud enam seda rõõmupäeva 
näha, kus laimatud tütar jälle au sisse tõusis. 

Sellest pulmapäevast peale elasid nad eluotsani õnnelikult ja kaupmehel ei tulnud iial enam 
kahevahel mõtlemist abikaasa truuduse pärast. Jah, õnnelikuks tuleb kiita igaüht meest, kes 
endale on kauni ja vaga naise saanud, kelle elu kui selgem allikavesi läbi paistab, nii et seal 
mingit kõntsa ja prügi sees ei leita. 


XV. TUHKATRIINU 


Ükskord elas üks rikas mees oma naise ja ainukese tütrega, kes vanemate meelest armsam oli 
kui silmamuna ja keda sellepärast väga hellasti üles kasvatati. Ja hea tütarlaps oli nende 
armastuse väärt. 

Ema oli kord und näinud, mida raskeks õnnetuseks arvas, ja ta oleks selle eest mõnegi kopika 
kulutanud, kui keegi oleks võinud unenäo osavasti ära seletada. Aga veel varem, kui ta 
unenäole targa seletaja leidis, jäi ta rängasti haigeks - südamerabanduse kätte, ja tundis juba 
teisel päeval surmatunni ligemale tulemas. Mees oli kodunt ära läinud arste otsima; seal 
kutsus naine tütrekese oma sängi ette, silitas ta palgeid ja ütles kurva näoga: 

»Taevas kutsub mind siit ilmast puhkama, ma pean mullasängi minema ja sind, tallekest, 
maha jätma. Sinu isa ja üks teine kõrgem taevas kannavad su eest hoolt ja minu emalik silm 
valvab sinu üle teisest ilmast. Jääd sa vagaks ja heaks lapseks, siis jäävad meie südamed 
igavesti ühendatud, sest armusidemeid ema ja lapse vahel ei jõua haud ja surm iial katkestada. 
Istuta mulle hauarünkale iluks üks pihlakas, et linnud sügisel sealt marju leiavad ja selle eest 
sulle head teevad, kui sul teisi sõpru ei peaks olema. Juhtub su südamel mõni salasoov olema, 
siis raputa pihlaka latva, et ma sellest teada saan; või kui sulle elus kibedad tunnid tulevad, 
siis poe pihlaka varju alla, mis sind kui eide rüpp trööstib ja su kurba südant jahutab." 

Natuke aega pärast seda, veel enne kui isa arsti teelt tagasi oli jõudnud, langesid eidekese 
silmalaud igavesti kinni. Tütreke nuttis hardasti, ei raatsinud ööl ega päeval ema juurest ära 
minna, enne kui eidekese külm keha kirstu pandi ja mulda viidi. 

Tütar istutas pihlaka haua peale, siblis juured mulla sisse ja kastis neid oma silmaveega. Ja kui 
hiljem pilverinnast lisa peale tuli, läks puu kasvama, nii et lust oli näha. Laps istus sagedasti 
ema puu varju all, mis talle nüüd kõige armsamaks paigaks maa peal oli saanud. 

Teisel sügisel läks isa kosja ja tõi mõne nädala pärast uue leekuninga 

majasse. Aga temale ei olnud meelde tulnud kosja minnes selle peale vaadata, kas naisest ka 
tütrele ema saab. Ehk küll nõukal lesel mehel naise saamine iial raske ei ole, siiski tuleb seda 
harukorraks arvata, kus vaenelaps ema saab. 

Võõral emal oli kaks tütart esimesest abielust. Need oli ta tulles kaasa toonud, ja et veri ikka 
veest paksem on, siis võib kohe arvata, et mehetütar kuldseid päevi ei tohtinud loota. Ema 
pidas oma tütreid kullaks, aga mehe-tütart mullaks. Ja kui kuldtütred seda märkasid, mis 
eideke muldtütrest pidas, siis mõistsid nad sedamaid: meie oleme valitsejad, tema meie ori! 
Nii kuidas ikka uue luua komme, näitas lese noorik esimesil päevil pärast pulmi võõrale 
tütrele lahket nägu; seda tegid silmakirjaks ka ta mõlemad tütred, aga kellelgi ei tulnud lahkus 
südamest. Nende südamed olid toored, uhkuse, tigeduse ja muude patuvõsudega täidetud, aga 
armas-tusetaimele ei antud kuskil idanemise ruumi. 

Armetu mehetütre elu läks päev-päevalt kibedamaks, aga isal ei olnud silma nägemas ega 
südant lapse valu tundmas. 

»Miks ta, ilmaaegne leivanirk, toas peab vedelema!" ütles võõrasema. ,,Eks köögis ole küllalt 
asupaika? Koogud kaela ja siis kaevult vett kandmaf Sealt lauta, leiva- ja pesukünale! Kes 
leiba tahab süüa, peab ka palukest oskama teenida." 

Tütred kiitsid pealegi: ,,Jah, tema peab meie orjatüdruk olema." 

Seepeale võeti kõik paremad riided vaeselapse käest ja tühjendati kadunud ema kirst, kust 
kõik ehtehilbud võõrasema tütardele anti. Mehetütrele pandi selga vana, narakas hall kuub, 
millega ta tuhas ja tolmus hommikust õhtuni majatöid pidi toimetama. Et ta seal silutud ja 
puhas ei võinud olla, sellepärast sõimasid võõrasema ja poolõed teda Tuhka-Triinuks. Nad 
tegid vaeselelapsele igal viisil kahju ja meelepahandust ja laitsid teda salamahti isa ees, nii et 
laps ka tema poolt abi ei leidnud, kui ta mõnikord häda kaebama läks. Tuhka-Triinu kannatas 
kaua aega vaikselt, nuttis ja palus jumalat, aga ei läinud ema hauale istutatud pihlakale siiski 
oma südamevalu avaldama. 


Seal juhtus, kui ta ühel päeval oja ääres riideid loputas, et üks harakas puuladvast jutustas: 
»Rumal laps, rumal laps! Miks sa pihlakale ei lähe kaebama ja nõu küsima, kuidas oma rasket 
põlve võiksid kergendada." 

Need sõnad tuletasid talle eide viimast juttu surmavoodil meelde ja ta võttis nõuks pihlaka 
palvele minna, niipea kui mahti leiab. Päeval ei olnud see küll iial võimalik - aga öösel, kui 
teised magasid, tõusis ta salamahti asemelt, pani riided selga, läks ema hauale, istus künka 
otsa ja hakkas pihlakat raputama. 

Üks hääleke küsis: ,, Kas on süda sul veel puhas ja vaga kui ennegi või oled sa juba eksinud?" 

Triinu kostis: ,Jumal üksi näeb ja tunneb südame mõtteid; minu hinge teadval ei ole küll 
mingit eksitust." 

Nüüd tundis ta, nagu oleksid nägematud käed ta pead ja palgeid silitanud, aga hääl tuuleõhust 
hüüdis: ,,Kui sul põli väga ohakaseks läheb ja sa tööga enam ei jõua valmis saada, siis kutsu 
kukk ja kana endale appi!" 

Tütarlaps ei osanud esiotsa küll mõista, mis abilisi talle kodulindudest pidi tulema. Kodu 
poole minnes tuli tal meelde, kuidas poolõed sagedasti kiusu pärast herned ja läätsed tuha 
sisse puistavad, kust tema need iva-ivalt välja peab otsima, enne kui neid keedupatta võib 
panna. Ta tahtis kord naljapärast katsuda, kas ehk juhatatud abimeeste nokad ajaviitlikku tööd 
ei võiks kergendada. 

Kuningas oli uhke pidu valmistanud ja igale poole käskjalad välja saatnud, kes kogu riigis 
lausa pidid kuulutama, teedel ja radadel välja hüüdma, et kõik noored prisked tütarlapsed 
viieteistkümne ja kahekümne aasta vanuse vahel kuninga lustipidule pidid tulema, mis kolm 
päeva järjest kestab, sest et ta ainukesel pojal nõu olevat kosja minna ja teiste hulgast see 
tütarlaps välja valida, kes kõige viisakam ja mõistlikum ning kuningapojale meelepärast on. 
Oh sa kallis aeg, mis kibin ja kabin nüüd igal pool tõusis! Õnneks ei olnud kästud ristimise 
tunnistähte kaasa võtta, mispärast võisid ka need minna õnne katsuma, kes jalad juba mõne 
sammu kahekümne aasta piirist üle olid tõstnud. 

Tuhka-Triinu poolõed, eide kuldtütrekesed, pidid mõlemad kuninga pidudele minema. Nüüd 
oli vaesellapsel hommikust õhtuni tööd. Ta pesi ja vaalis riideid, õmbles uusi ehteid ja pidi 
selle kõrval kõik muud maja-talitused korrale toimetama. Aga nagu ei oleks sellest veel 
küllalt, viskas vanem poolõde kausitäie läätsi tuha sisse, hüüdes: ,, Nopi sealt ja pane keema!" 
Triinule tuli õnneks ema haual kuuldud õpetus meelde, seepärast ütles ta: , Kukekene, 
kanakene! Tulge läätsi noppimaie!" Silmapilk olid kutsutud abimehed kohal ja hakkasid 
noppima, kuni nad lühikese ajaga viimased ivakesed tuhast siblisid ja nokkadega kaussi 
panid. 

Kui siis hiljem esimene pidupäev kätte jõudis, pidi Tuhka-Triinu õdesid ehtima, nende päid 
sugema, silmi pesema ja neid uhkesti riidesse panema,, kus temale tänuks sõimunimesid anti 
ja mõned lopsud kõrvade taha paisati, nii et silmad tuld andsid ja kõrvad ubisesid. Tuhka- 
Triinu kannatas rahulikult nende ülekohut ja ohkas mõne korra taeva poole. Aga kui poolõed 
olid pidudele läinud ja ta üksi võõrasemaga koju jäänud, tõusis tal südamesse raske igatsus, 
mis pisarad silmi ajas. Tema oleks ka heameelega pidudele läinud, kui luba oleks antud ja kui 
tal oleks olnud riideid selga panna, millega teiste piduliste sekka võiks minna. 

Kui ta peatäie sai nutnud ja sellega esimese kurbuse kustutanud, võttis 

ta sukavardad näppu ja istus leeaugu kõrva pingikesele, kus ta süda aegamööda jälle lahkeks 
läks. Ta mõtles kadunud eide peale ja palus jumalat, et ta ise ükskord ka mulla alla saaks. Aga 
nii kaua, kui ta veel põrmupõlves elab, tõotas ta vagal meelel kõik kannatada, kuni ta ükskord 
paremas ilmas jälle eide kaissu puhkama saaks. 

Ühekorraga kuulis ta oma nime hüütavat, aga silmi tõstes ei näinud ta kedagi. Natukese aja 
pärast ütles nägemata hääleke: ,,Mine, raputa pihlakat!" 


Tuhka-Triinu tõttas käsku täitma. Sai ta paar korda pihlakat raputanud, läks pimedus valgeks 
ja küünrakõrgune kuldriides naisterahvas istus pihlaka ladvas, väike korvike ühes ja 
kuldkepike teises käes. Pisike võõras küsis tütarlapselt ühte ja teist, kuidas ta elupäevad tänini 
olid olnud, ja kui ta lugu oli kuulnud, tuli ta puuladvast maha. Ta silitas vaeselapse palgeid ja 
ütles trööstides: ,,Sinu elupäevad lähevad üürikese aja pärast paremaks. Aga täna pead sa 
kuninga pidule minema." Tuhka-Triinu vahtis uskumatult tema silmi ja arvas juttu 
pilkamiseks. 

Pisuke naisterahvas võttis korvist ühe kanamuna, puudutas muna kuld-kepikesega, ja 
sedamaid seisis ilus tõld murul. Siis võttis ta karbikesest kuus hiirepoega, moondas need 
kuueks ilusaks võigukarva hobuseks, kes tõlla ette pandi. Mustast*põrnikast tehti kutsar ja 
kaks kirjut liblikat moondad teenriteks. Need palusid Tuhka-Triinut tõlda istuda ja kuninga 
pidule sõita. Kuidas tohtis vaenelaps tahmases riides pidule minna? Pisuke nõia-neitsike - või 
kes ta muud võis olla - puudutas oma kuldkepikesega ta pead, ja vaata, silmapilk oli Tuhka- 
Triinu kõige uhkemaks saksapreiliks saanud. Ta vanad, halvad riided olid iluehteiks 
moondatud, mis üsna siid ja samet ning kullast ja hõbedast läikisid. Kõige ilusam oli kuldpärg 
ta peas, mis kalliskividest läikis, nõnda et need kui tähed taeva küljes hiilgasid. 

Nõianeitsike õpetas: ,,Sõida nüüd pidule ja maitse teistega seltsis kõiki ilusid ja luste, et 
endiste piinapäevade mälestus su meelest kustub ja rõõm su südamele koitma hakkab. Aga 
kui kukk keskööl kolmandat korda laulab, siis ei tohi sa silmapilkugi kauem viibida, vaid 
pead ruttu koju tulema, kui põleks tuluke sul taskus. Muidu lõpeb nõiduse vägi, kaovad tõld, 
hobused, kutsar, teenrid, ja sa isegi saaksid jälle selleks tagasi moondatud, kes sa enne olid. 
Seepärast ära unusta mu õpetust, muidu langed sa häbisse ja kaotad oma õnne." 
Tuhka-Triinu tõotas aega teraselt tähele panna, istus tõlda ja sõitis tuhatnelja kuninga pidule. 
Aga kuita pidusaali astus, näis, nagu oleks päike tõusnud, nõnda et kõik teised preilid ja 
neitsid ta kõrval kahvatasid nagu kuu ja tähed lausa koidu valgel. 

Poolõed ei tundnud teda küll mitte ses uhkuses ja ilus, aga nende süda 


kippus kadeduse pärast lõhkema. Kuningapojal ei olnud enam silma ega kõrva teisi tähele 
panna, vaid ta ei raatsinud silmapilku Tuhka-Triinu kõrvalt lahkuda, kellega ta magusasti juttu 
vestis, naljatas ja tantsis, otsekui ei oleks teisi toas enam olemas. Ka vana kuningas ja ta proua 
püüdsid uhkele preilile igapidi au pakkuda, kellest nad miniat lootsid saada. 

Tuhka-Triinu elas kui taevas, nõnda et lust ja ilu talle aega ei andnud midagi mõtelda, vaid 
silmapilgu õnne maitseda. Peaaegu oleks ta ka nõia-neitsikese õpetused ära unustanud, kui 
kukelaul keskööl teda ei oleks taga kihutanud kodu poole ruttama. 

Kui ta toauksest välja läks, laulis kukk juba teist korda, aga veel enne, kui ta tõlda jõudis 
astuda, oli kukekõri kolmandat korda hüüdnud. Aga sel silmapilgul kadusid tõld, hobused, 
teenrid, nagu oleksid nad maa alla vajunud. Tuhka-Triinu tundis vanu tahmaseid ja tolmuseid 
riideid enda ümber olevat ja kihutas nüüd joostes, jalakandadele tuld andes kodu poole, nii et 
pea otsas kihises ja higi palgeid mööda maha tilkus. Ta puges leeaugu kõrva asemele 
puhkama, mõtles tüki aega ilu-au, mis temale kuningakojas oli näidatud, ega võinud und kaua 
aega silmalaugudele tulla. Viimaks jäi ta magama ja puhkas teise hommikuni rahulikult, ehk 
küll unenäod mitmel viisil õnnelikku ilupidu tema silma ette tagasi tõid. 

Poolõed olid vast lõuna eel pidu väsimusest ärganud. Kui nad sängist välja tulid, pidi Tuhka- 
Triinu neid pesema, riidesse panema ja nende päid sugema, kusjuures nad muust ei rääkinud 
kui eilsest peost kuningakojas ja tundmata võõrast preilist, kelle ilu, uhkus ja viisakad kombed 
teiste üle nõnda olid hiilanud, et sellest silmapilgust, kus ta üle läve tuppa oli astunud, 
kuningapoja silmad enam tema pealt ära ei läinud. Oli see loodud inimeselaps, siis ei võinud 

ta muud olla kui kõige rikkama kuninga tütar, kas ehk Kunglamaalt pärit. Pärast tema 
lahkumist seisnud kuningapoeg norgus, ei ole enam tantsinud ega kellegagi juttu teinud. 
Tuhka-Triinu süda hüppas rõõmu pärast seda kuuldes, sellepärast viitis ta poolõdesid ehtides 
kolm korda pikemalt aega ega hoolinud nende sõimust ja taplusest midagi, mis kui hane selga 
kallatud vesi temasse ei puutunud. Leeaugul ei olnud tal õhtuni muud mõtet kui eile maitstud 
ilu ja kuningapoeg, kes tema peale silma võis olla visanud. 

Kui nüüd poolõed teisel õhtul jälle pidule läksid, jäi Tuhka-Triinu rahulikult koju ega läinud 
enam ka pihlakapuud raputama, vaid kõik pidi taevaisa hooleks jääma. Juba enne keskööd 
tulid poolõed kuninga pidult tagasi, rääkisid koju tulles, kuidas kuningapoeg lodus ja nukker 
olnud, ei kellegagi pole tantsinud ega juttu teinud, vaid üksisilmi ukse poole vahtinud, kas 
eilne preili jälle sinna tuleb. Kuningas olevat seepärast öelnud, ta poeg olevat poolhaiglane, 
nõnda et kolmas pidupäev sel korral pidamata jäävat. 

Mis meil veel rääkimata jäi: Tuhka-Triinu oli kiirel põgenemisel pidutoast 

ühe oma kuldkingadest ukseläve ligidale ära kaotanud. Teisel hommikul leidis kuningapoeg 
kogemata ärakaotatud kinga ja lootis sellega tütarlapse jälile saada. Ta igatsus ei andnud enam 
ööl ega päeval talle mahti. Ennemini oleks ta hauda läinud, kui tundmata võõrast naisterahvast 
lahkunud. Aga kust võis ta selle leida? 

Mõne päeva pärast andis ta käsu linnas ja maal igas kohas kuulutada, et tal olevat kindel nõu 
see tütarlaps endale abikaasaks kosida, kelle jalg mahajäänud kuldkinga mahub. Selle 
kutsumise peale ruttasid siis kõik noored tütarlapsed õnne katsuma, kas jalg neid jõuaks 
kuningapoja abikaasaks kanda. 

Kuningakoja uhkemas toas seisis ilus kuldne king siidipadjal. Sinna talu-tati ülemad ja alamad 
tütarlapsed üksteise järel, et igaüks võiks kinga oma jalga passida. Kuid ühele oli king pikk, 
teisele jälle lühike, kolmandale väga kitsas, nõnda et kellegi jalg sisse ei mahtunud. Küll pidi 
siis mõni varvas ja jalakand piina kannatama, mis ometi ei aidanud. Ühel päeval läksid ka 
Tuhka-Triinu poolõed sinna oma head õnne katsuma. Neil olid enda arvates nii pisukesed 
jalad, et peaaegu käokinga oleksid võinud mahtuda. Seepärast tõmbasid, kiskusid, vajutasid ja 
toppisid nad vägisi jalga kuldkinga, nii et veri küünte alla valgus. Aga kõik nende vaev läks 
nurja. Noorem poolõde ütles nina kärssu tõmmates: ,,See on albi king, kiusupärast tehtud, 


kuhu sisse kellegi loodud jalg ei või mahtuda." Ligemal silmapilgul pidi tema jutt valeks 
minema. 

Suur oli nende imestamine ja ehmatus, kui äkitselt toa uks lahti läks ja -Tuhka-Triinu tuppa 
astus oma igapäevases ülikonnas, nagu ta harilikul kombel leeaugu serval istus. Vihas andsid 
nad käsu tahmane hilbakas kuninga toast välja visata, aga varem, kui keegi nerfde käsku 
kuulda võttis, oli Tuhka-Triinu oma jala kuldkinga pannud, mis nagu tema jala tarvis näis 
valatud olevat. Varem kui vaatajad aega said imestusest natuke puhata, tõusis juba teine, veel 
kentsakam tükk nende silma ette. Tuba läks korraga paksu udupilvesse, nii et sammu 
kaugusele ei võinud vaadata. Udust hiilgas äkki nagu tulevalgus, kust pisikese nõianeitsi 
hiilgav kuju välja paistis. Ta puudutas kuldkepikesega Tuhka-Triinut, kellest mõtte kiirusel 
vana kuju maha langes, ja nende ees seisis see hiilgav neitsi, kes esimese pidupäeva »õhtul 
kuningapoja meelest kõige armsam oli olnud. Nüüd ruttas ta hõisates kauni neitsi poole, 
langes ta kaela ja ütles siis: ,,Selle neiu on jumal mulle abikaasaks loonud." 

Väike nõianeitsi - või kes ta muidu võis olla - kinkis Tuhka-Triinule nii palju kaasavara, et 
seda voorikaupa linna veeti ja seal uhked pulmad peeti, mis terve kuu vältasid. 

Nõnda oli põlatud vaesestlapsest kuningapoja abikaasa saanud. Ta poolõed tahtsid kadeduse 
pärast lõhkeda, et Tuhka-Triinu nii kõrgele nende üle 

oli tõusnud, keda nemad siiasaadik halvemaks kui õuekoera olid pidanud. Aga Tuhka-Triinu 
vaga süda ei läinud neile kurja kurjaga tasuma, vaid andis kõik ülekohtu andeks ja tegi neile 
pealegi veel head, kui ta ise pärast äiataadi surma kuninga prouaks oli saanud. 

Ehk ta küll juba ammugi mulla all puhkab, siiski elab tema mälestus rahva suus kustumata ja 
teda kiidetakse niisamuti kõige paremaks kui ka kõige kaunimaks kuningaprouaks. 


XVI. PARISTAJA POEG 


Paristaja-poeg tegi kuradiga seitsme aasta peale kauba, et kurat teda sulase viisil pidi teenima 
ja tõrkumata igas tükis peremehe tahtmist täitma. 

Truu teenistuse palgaks tõotas Paristaja-poeg talle oma hinge anda. Kurat täitis oma lubatud 
kohust peremehe vastu, ei põlanud kõige raskemat tööd ega nurisenud iial toidu üle, sest ta 
teadis, mis palga ta seitsme aasta pärast õigust mööda pidi saama. 

Kuus aastat oli mööda läinud ja seitsmes juba käes, aga Paristaja-pojal ei olnud kogunisti lusti 
kurjavaimule oma hinge nii odavalt ära müüa; sellepärast lootis ta mingi kavalusega end 
vaenlase küüsist päästa. Juba kaupa tehes oli ta vanapoissi tüssanud, et ta enese vere asemel 
talle kuke verd kinnituseks andis, missugust pettust tölpsilm tähele ei pannud. Selle pettusega 
läks kõige kindlam side tühja, miska hinge pidi sõlmitama, et ta enam lahti ei pääseks. 

Ehk küll teenistusaja lõpp päevpäevalt ikka ligemale jõudis, siiski ei olnud Paristaja-pojal veel 
mingit tempu välja arvatud, miska ta end lahti võis päästa. Nüüd juhtus, et must äikesepilv 
ühel palaval päeval lõuna poolt üles tõusis ja rasket müristamist ähvardas. Vanapoiss põgenes 
sedamaid maa põhja varjule, kuhu ta selle tarbeks urgastee kivi alla oli teinud. 

»Tule, vennike, mulle seltsiks, seni kui müristamine mööda läheb!" palus kurat mesikeelel 
peremeest. 

»»Mis palka sa mulle selle eest lubad, kui su palumist täidan?" küsis Paristaja-poeg. 

Kurat tõotas maa all kaupa sobitada, sest et siin enam tingimise mahti ei olnud, kus pilv igal 
silmapilgul kaela ähvardas tulla. 

Paristaja-poeg mõtles: täna on kartus vanapoisi üsna küpseks teinud. Kes teab, ehk päästan 
enda õnnelikult ta käest. Nõnda mõeldes läks ta temaga koopasse. 


Raske müristamine vältas sel korral väga kaua; raks kärgatas raksu järel, nii et maapind 
vabises ja kaljud kerkisid. Igal põrutamisel vajutas vanapoiss rusikad kõrvade ette ja pigistas 
silmad kinni; külm higi kattis ta värisevat keha, nii et ta sõna suust välja ei saanud. 

Õhtu eel, kui müristamine mööda läinud, ütles, ta Paristaja-pojale: ,,Kui "vanataat vahetevahel 
nii palju kära ja mürinat ei teeks, võiksin ma temaga läbi saada ja rahulikult elada, sest et ta 
nooled mulle maa all haiget ei või teha. Aga ta kole mürin küpsetab mind nõnda, et ma 
korraga meele peast ära kaotan ja enam ei tea, mis ma teen. Ma maksaksin sellele mehele 
rohket palka, kes mind sest kitsikusest päästaks." 

Paristaja-poeg kostis: ,,Siin ei ole paremat nõu, kui müristamise riistapuu vanataadi tagant 
salamahti ära varastada.” 

»Ma varastaksin küll," kostis kurat, ,,kui asi võimalik oleks, aga vana Kõu on alati valvel, ta ei 
jäta päeval ega öösel müristamisriista vahtimata; kuidas seal varastamine võimalik oleks?" 


Paristaja-poeg hakkas nüüd pikemalt rääkima, kuidas tema arvates asi võiks korda minna. 
»»Jah, kui sina mulle appi tuleksid," hüüdis kurat, ,,siis ehk võiks ette-peetud nõu meil korda 
minna; mina üksi ei või temast iial jagu saada." 

Paristaja-poeg lubas talle abimeheks tulla, aga selle vaeva eest ei küsinud ta pisemat palka, 
kui et kurat tema hingekaubast pidi tagasi astuma. 

»Minupärast võta kolm hinge, kui sa mind sest koledast hirmust päästad!" hüüdis kurat 
rõõmsasti. 

Siis avaldas Paristaja-poeg talle, mil viisil ta varguse arvas võimaliku olevat, kui nad 
mõlemad ühel meelel ja ühel rammul tööle läheksid. ,, Aga," ütles ta viimaks, ,,meie peame nii 
kaua ootama, kui vanataat jälle ühel päeval end nõnda saab väsitama, et raskesti magama 
uinub. Muidu magab ta kui jänes, silmad vallali." 

Mõni aeg pärast meeste nõupidamist tõusis pikk ja raske müristamine. Kurat istus Paristaja- 
pojaga jälle kivi all varju-urkas peidus. Hirm oli vanapoisi kõrvad kinni pannud, nii et ta 
sõnagi seltsimehe jutust ei kuulnud. Õhtul läksid mõlemad kõrge mäe otsa, kus vanapoiss 
Paristaja-poja oma õlgadele tõstis ja nõiduse väel ise ennast pikemaks venitama hakkas, seal- 
juures lauldes: 

»» Veni, veni, vennikene, 

Kasva, kaelapennikene!" 


kuni ta pilve piirini kasvas. 

Kui Paristaja-poeg üle pilve serva silmad kaugemale ulatas, nägi ta Kõue-taati rahulikult 
magavat, pea vastu pilverüngast toetatud, aga parem käsi seisis põigiti müristamisriista üle 
sirutatud. 

Sellepärast ei oleks võimalik olnud pilli ära võtta, sest et käe külge puutumine magaja oleks 
üles äratanud. Paristaja-poeg ronis vanapoisi õlalt pilvele, läks kassisammul ligemale ja katsus 
kavalusest abi. Ta võttis täi oma kõrva tagant ja pistis Kõue-taadile nina peale kutistajaks. 
Vanamees 

hakkas sedamaid käega nina sügama. Silmapilk kappas Paristaja-poeg müristamisriista tema 
kõrvalt ja kargas pilve servalt kuradi kuklasse, kes temaga mäest alla punus, nagu oleks tal 
tuluke kannul olnud. Ei olnud vanapoisil enne püsi ega aega tagasi vaadata, kuni ta põrgu 
Jõudis. Seal pani ta vargasaagi raudkambrisse seitsme luku taha, tänas Paristaja-poega mõnusa 
abi eest ja laskis ta hingega tükkis priiks. 

Aga nüüd sündis ilmale ja inimestele õnnetus, mida Paristaja-poeg ei teadnud ega võinud ette 
arvata: pilved ei andnud enam piisakest märga, kõik närtsis põua kätte. 

»»Olen ma kergel meelel seda kogemata viletsust rahvale sünnitanud, siis pean ma asja jälle 
püüdma parandada, niipalju kui iial võimalik," mõtles Paristaja-poeg ja hakkas nõu pidama, 
kuidas häda võiks vähendada. 

Ta läks põhja poole Soome rajale, kus üks kuulus tark elas, avaldas sellele varguselugu ja 
rääkis ühtlasi, kus müristamise riistapuu praegu varjul seisab. 

Tark ütles: 

»Peab vanale Kõue-taadile sedamaid sõnumeid saatma, kus tema müäris-tamisriist vangis 
seisab. Küllap ta siis ise pikemalt nõu leiab, et kadunud omandust tagasi püüoja.” 

Siis läkitas ta põhjakotkaga vanale pilvetaadile sõnumeid. Juba teisel hommikul tuli Kõu tarka 
tänama, kes talle varga jälgi kuulutanud. 

Seepeale moondas Kõu end poisikeseks, läks kellegi kalamehe juurde ja kauples enda 
suviseks palgaliseks. Sest tema teadis, et kurat sagedasti järvel kalu tabamas käis, ja lootis 
temaga seal kokku saada. Ehk küll poisike Pikker väsimata ööd ja päevad nootasid oma 
silmast ei lasknud, siiski läks tükk aega, enne kui ta vaenlast näha sai. 


Kalamees oli ammugi tähele pannud, kuidas mõnikord ööseks järve lastud võrgud hommikul 
üsna tühjalt välja tõmmati, aga ta ei teadnud, mis selle põhjuseks oli. Poisike teadis paremini, 
kes see kalavaras oli, aga ta ei tahtnud enne rääkida, kuni ta varast peremehele ka võiks 
näidata. 

Ühel kuuvalgel ööl, kus ta peremehega seltsis järvele läks võrkusid vaatama, juhtus, et varas 
parajasti tööl oli. Lootsiku servalt vee alla luurides nägid mõlemad, kuidas vanapoiss 
võrgusilmustest kalu noppis ja kaelkotti toppis. 

Teisel päeval läks kalamees kuulsalt targalt abi otsima ja palus tarka niisugust tempu teha, mis 
varga võrgu külge kinni köidaks, nii et ta peremehe tahtmata ära ei pääseks. Lugu sündis 
täielikult kalamehe soovimist mööda. Kui teisel päeval võrk järvest üles vinnati, tõusis 
vanapoiss tükkis veepinnale ja veeti nüüd kaldale. 

Oh seda nahaparki, mis ta siin kalamehelt ja kalamehe poisikese käest sai! Et ta targa abita 
võrgu küljest ei võinud lahti pääseda, pidi ta kala- 

meeste virutamist kannatama, kus rohkesti hobusekoorem vemblaid ta kere peale kulutati, 
lugu pidamata kohast, kuhu matsud puutusid. Vanapoisi verine pea oli kui pakk paistetanud, 
silmamunad kippusid välja tungima, mis niisama inetu kui kole näis. Siiski ei halastanud 
kalamees ja tema poisike piinatud kuradi peale, vaid puhkasid aeg-ajalt natuke väsimust ja 
hakkasid jälle uuesti kolkima. 

Kui ainekeelil palumised midagi ei aidanud, hakkas vanapoiss viimaks rohket lunastuse hinda 
pakkuma, tõotas poole varandust või rohkemgi kalamehele anda, kui ta sest kütkest lahti 
päästetaks. Vihane kalamees ei hakanud enne kaupa tegema, kuni viimne ramm tal lõppes, nii 
et ta enam malka ei jõudnud liigutada. Kui kaup oli tehtud, päästeti vanapoiss targa abiga 
võrgu kütkest. Ta palus kalameest poisiga seltsis kaasa tulla lunastuse hinda ära tooma. Kes 
teab, ehk lootis ta neid mingi kavalusega veel petta. 

Põrgutalus valmistati võõrastele väga uhke ja pikk lustipidu, mis kauemini kui nädalapäevad 
vältas ja kus millestki puudu ei olnud. Vanaperemees näitas võõrastele oma varakambreid ja 
salariistu, laskis mängumeestel ilusamaid pillilugusid kalamehele meelejahutuseks mängida. 
Ühel hommikul ütles poisike Pikker salamahti kalamehele: 

»Kui täna jälle sulle suurt ilu ja au näidatakse, siis palu pill välja tuua, mis raudkambris 
seitsme luku taga seisab.” 

Söömalauas, kus meestel pead juba poolpurjes olid, palus kalamees pilli salakambrist näha 
tuua. Kurat täitis palumist, tõi pilli tuppa ja hakkas ise selle peal mängima. Ehk ta küll kõigest 
väest hingeõhku pilli sisse puhus ja toru küljes sõrmi liigutas, siiski ei tulnud pillist paremat 
häält välja kui sabanäpistisse pandud kassilt või hundisõidul vingutatud põrssalt. 

Kalamees ütles naerdes: 

»Ärge väsitage end ilmaaegu! Ma näen selgesti, et teist pillipuhujat ometi ei saa! Mu 
karjapoisike oleks osavam pillilööja." 

»Tohoo!" hüüdis kurat, ,,või arvate selle pilli puhumist pajuvile sarnaseks, et mängimine üsna 
naeruasi on? Tule, vennike, katsu esiteks, ja kui sina või su karjapoiss midagi hääle sarnast 
pilli sisse peaks puhuma, siis ei taha ma pikemalt põrgu peremehe nime kanda. Säh, tule 
katsu!" hüüdis ta pilli poisikese kätte andes. 

Poisike Pikker võttis pilli. Aga kui ta suu toru külge pani ja hingeõhku sisse puhus, seal 
värisesid põrgu seinad ning kurat langes oma perega uimaselt maha, ja nad näisid minestuses 
otsekui surnud. 

Äkitselt seisis poisikese asemel vana müristaja-taat ise kalamehe kõrval, tänas abi eest ja 
ütles: 

»Tulevail päevil, kui mu pill jälle pilvedest hüüab, peavad su võrgud .rohkesti saaki saama." 
Siis ruttas ta kodu poole minema. 

Teel tuli Paristaja-poeg talle vastu, langes põlvili, süüd kahetsedes ja alandlikult andeks 
paludes. Kõue-taat ütles: 

»Inimeste kergemeel eksib sagedasti taevaliku tarkuse vastu. Seepärast täna õnne, pojuke, et 
mul jälle võimalik on neid viletsuse jälgi kustutada, mis sinu rumalus rahvale sünnitanud." 
Seda öeldes istus ta kivi otsa ja hakkas müristamispilli puhuma, kuni vihmaväravad lahti 
läksid ja maapinda pisaratega jootsid. Paristaja-poja võttis vana Kõue-taat endale sulaseks, 
kus ta praegu veel elavat. 


XVII. Pikse pill 


Alguse päevil oli vanataadil maailma korrale--seadmisega väga palju talitusi, mis hom-- 
mikust õhtuni tal aega viitsid ja mõnda ei lasknud tähele panna, mis siin ja seal tema selja 
taga sündis. Kanged mehed olid juba ilma algusest saadik üksteise-vastased, mis sagedasti 
tüli tegi. Nõnda olid Pikne ja Vanatühi tüki aega teineteisega rammu katsudes võidelnud, 
kumb kumma üle suuremat voli peaks saama. Ehk küll mehed ööd ja päevad alati teineteise 
kannul luurisid ja päid rohkesti mõtetega väsitasid, kuidas nemad kas või kavaluse võttel 
teineteisele kõige enam vingerpussi võiksid mängida, siiski ei olnud nad tükil ajal õnnelikku 
silmapilku leidnud, kus nad salaja peetud nõu võiksid tõeks teha. 

Juhtus kord, et Pikne alalise valvamise väsimusel kui unekott raskesti magama uinus ja 
õnnetul viisil oma pilli pähitsi alla panemata unustas, kus mänguriist muidu ikka seisis. Raske 
uni lukutas silmad ja kõrvad, mispärast mees ei näinud ega kuulnud, mis ta ligimail juhtus. 
Vanatühi, kes enamasti igal sammul vaenlase jälil luusis, leidis Pikse magamast, astus 
kikivarvul ligemale, võttis pilli magaja kõrvalt maast ja pistis vargasaagiga lippama. Sellega 
lootis ta müristajataati kõige enam pahandada ja ta võimust vähendada, kui karistaja riista ära 
peitis, mis siiasaadik kõige kurjem põrguliste nuhtleja oli olnud. Kui nüüd Pikne unest ärgates 
silmad vallali ajas, nägi ta sedamaid kahju, mis vaenlane talle magades oli teinud. Et keegi 
muu pilli ei võinud varastada kui Vanatühi, seda märkas ta kohe, aga kuidas varastatud 
omandust varga küüsist tagasi nõuda? 

Ta oleks muidu küll varguseloo Vanaisale ära kaevanud ja talt abi palunud, aga seeläbi oleks 
ta enda hooletus avalikuks tõusnud, ja vanataat ehk oleks pealegi veel vihasel meelel teda 
karistanud. Need mõtted tegid Piksele tüki aega mõnda muret. Ta põgenes enamasti 
üksikuisse kohtadesse, kus keegi teda silma ei saanud. 

Ehk Vanatühi küll muidu külavasika sarnane lontrus ja rumal igas tükis oli, siiski oskas ta 
oma nahka Pikse eest hoida. Muidu kartis ta Pikse pilli kui kolli, nii et eemalt juba putkama 
põgenes, aga nüüd võis ta natuke jul- 

gem olla. Ta teadis mõne salajase varju-urka, kus Pikse nooled talle ei võinud viga teha; 
veepõhjas võis ta Pikse pärast mureta elada. Pikne arvas sedamaid, kui ta mõnel päeval 
Vanatühja silma ei saanud, et ta kuskil vee all peidus istus, ometi ei leidnud ta tükil ajal 
midagi paremat nõu, kuidas teda kinni ja oma pilli ta käest tagasi pidi saama. 

Kogemata juhtus talle ühel päeval mõnus nõu mõttesse, mis ta sedamaid tahtis ette võtta. Ta 
moondas enda väikese poisikese kujuliseks, läks siis rannaküladesse ja otsis seal, kas 
võimalik ei oleks mõne kalamehe juurde teenijaks saada. 

Üks nõukas kalamees, Lijon nimi, ütles, kui ta viisaka poisikese juttu oli kuulnud: ,,Lojuste 
karja mul küll ei ole, kuhu sinusuguse võiksin panna, aga ma tahan sind katseks võtta, kas sust 
ehk aegamööda kalapüüdmisel abilist võiksin saada. Sa näid mul terase vaimuga poiss olevat. 
Kui sa niisama virk ja sõnakuulelik oled, siis võime hõlpsasti kaubale saada." Teisel 
hommikul järvele minnes võttis ta poisikese kaasa, õpetas teda õnge, nooda ja võrkudega 
ümber käima ja muid kalamehele tarvilikke talitusi täitma. 


Juba mõne päeva pärast leidis ta terasest õpipoisist endale abi, kes kõik toimetused hõlpsasti 
tundma õppis ja igal sammul peremehele abiks oskas minna. Aegamööda sai poisike talle 
otsekui paremaks käeks, nii et ta iial enam üksi kalale ei läinud. Teised kalamehed nimetasid 
irvihambail poisikest Lijoni sabarakuks. Poisike ei pannud sõimunime pahaks, vaid rõõmus- , 
tas kogemata õnne üle, et ta nüüd iga päev hommikust õhtuni veepinnal võis sõita, kus 
vaenlane ehk kuskil põhjas peidus istus. 

Nüüd juhtus, et Vanatühi oma pojale tahtis pulmi teha ja pulmalistele väga uhke peo 
valmistada, et rahvasuu tüki aega ta rikkusest saaks jahvatada; - auahnus on kuradil kõige 
kurjem tagakihutaja! Vana põrgupapa sirutas käpad igale poole, kust ta saaki lootis õngitseda, 
aga kõige enam püüdis ta sealt põldudelt vilja lõigata, kuhu teised olid külvanud, et tal 
suuremat vaeva ei oleks, kui teiste poolt valmistatud tööd aga kotti pista. 

Nõnda juhtus ta ühel päeval ka sinna järvele, kuhu kalamees Lijon ööseks oma võrgud oli 
pannud. Kuita parajasti võrgusilmustest kalu välja kitkus, tuli kalamees poisikesega järvele 
võrkusid välja tõmbama. Poisikese terane nugissilm oli kui välk eemalt juba vaenlast vee all 
näinud. Ta tõukas peremehele külge ja sosistas talle salamahti kõrva, mis vea pärast viimaseil 
päevil kalasaak neil nii kehv oli olnud. ,,Üks vargakäsi nosib praegu võrgu küljes," ütles ta, 
sõrmega peremehe silma varga peale juhatades, kes järve põhjas praegu tööl oli ja tulijaid 
tähele ei pannud. Aga Lijon oli osav kunstimees, kes varga käpa sedamaid varguse külge 
oskas kinnitada, nii et ital tema abita pääsemist loota ei võinud olla. 

Kui ta kõik salatembud oli korrale toimetanud, läks ta poisikesega koju 

tagasi ja ütles naljatades: ,,Las tal homme hommikuni kalu lugeda, kui palju neid võrku 
läinud!" 

Teisel päeval, kui järvele mindi võrkusid välja tõmbama, leiti vana-taadike- Tühi võrgulingus 
kinni, kust mehike end ei võinud lahti päästa, vaid avalikult kalamehe silma ette pidi astuma. 
Kui tal nüüd pea võrguga veepinnale kerkis, andis kalamees pihlakase aeruga kohe mõned 
matsud teretamiseks, et mehikesel kõrvad vihisedes pilli puhusid. Kaldal võtsid mõlemad, 
kalamees ja poisike, vemblad kätte ja hakkasid vargale palka maksma. Ehk küll poisike kehast 
kõhe näis, siiski maitsesid tema matsud nii valusad, et Vanatühja soontest ja üdist läbi käisid 
ja tossu kippusid välja võtma. Seal hakkas Tühi kisendades paluma: ,, Anna seekord andeks, 
vennike, ja võta kuulda mu vabandamist. Häda ajab härja kaevu, niisamuti sel korral ka minu 
vaese su võrgule. Mul tulevad poja pulmad majja, mida - nagu ise tead - kalata ei või 
valmistada. Ja et mul enda käest võrkusid ei olnud, pidin mõne kala sinu võrgust laenuks 
võtma. See oli mu esimene eksitus sinu vastu ja jäägu ka viimaseks. Ei taha ma elupäevil 
sauna unustada, mis sa täna mulle olid kütnud. Su poisikese vihtlemine on teinud mu üsna 
tuimaks, nii et kätt ega jalga ei jaksa liigutada." 

Kalamees kostis: ,Jäägu meie tüli siis sedapuhku seisma. Sa tunned nüüd mu võrgud ja oskad 
end teinekord vististi nende eest hoida. Võta kalakott selga ja siis kasi mu silmade eest, et ma 
su kandu enam ei näe, ehk muidu -!" Seda öeldes näitas ta malka. 

Vanatühi andis tänades kalamehe jalgadele suud, et nii hõlpsasti lingust oli pääsenud. Ehk tal 
küll juba rohkem kui koorma võrra kalu kotis oli, siiski himustas ta veel üht kala püüda, keda 
ta kõige magusamaks pidude roaks arvas. Mesikeelel hakkas ta kalameest paluma oma poja 
pulma võõr-siks tulla, seal lootis ta kas väe- või kavalusekaupa kalamehe hinge kätte saada. 
Kalamees lubas tulla, kui poisikese ühes kaasa võiks võtta. 

Vanatühi mõtles: väga hea, õnn näib mul parem olevat, kui ise arvasin: siin pakutakse mulle 
ühe asemel kaks. ,, Minupärast võta jõmpsikas kaasa, kui üksi ei taha tulla!" hüüdis ta 
jumalaga jättes ja vedas valust kangeid reisi longates edasi. 

Ehk Vanatühi muidu küll igapidi kitsipung on, siiski valmistas ta pojale uhked pulmad, kus 
mingist asjast puudust ei olnud, vaid rohkus, ilu ja rõõm igal sammul pulmaliste silma 
nähtavale tõusis. Tühi näitas pulmalistele oma põhjatut raharikkust ja varandust, miska aitades 


salved ja kirstud kuhjaga täidetud olid. Ta laskis mitmesuguseid imelikke pillisid ajada ja veel 
imelikumaid tantse teha, mida keegi muu ei osanud kui tema pererahvas üksi. ,,Palu, et pill 
välja toodaks, mis seitsme luku taga seisab, ja selle peal meile üks lugu mängitaks!" ütles 
poisike salamahti peremehele. 

Kalamees täitis ta soovi ja hakkas sedamaid põrgutaati meelitama, et see oma imepilli neile 
näitaks ja pulmalistele lustiks tüikikese laseks mängida. 

Vanatühi läks teist korda teadmata lõksu. Ta tõi taeva müristamise pilli seitsme luku tagant 
välja, seadis oma viis sõrme toru külge ja hakkas nagu elu eest puhuma. Aga tema 
mängimishelin kostis koledasti. ,, Ärge võtke vihaks ega pange pahaks, kui järsku teile ütlen, 
pillimeistrit teist enam ei saa; minu karjapoisike oskaks ehk paremini puhuda. Jah, teie 
võiksite talle veel iga päev õpipoisiks minna." 

Tühi, kes mingit pettust ei märganud, andis pilli poisikese kätte. Kas imet nähtud! Poisikese 
asemel seisab äkki vana Pikne ise ja puhub nii tugevasti pilli, et kurivaim perega seltsis 
põrandale langeb. 

Pikne tõttas kalamehega minema, väga rõõmus selle üle, et kavalus neil nii mõnusasti korda 
oli läinud. Kui nad tüki teed olid ära käinud, istusid mõlemad laia kivi otsa jalgu puhkama. 
Seal hakkas Pikne lusti pärast pilli puhuma, siis rääkis ta kalamehele kõik tänini katsutud 
kavalused, miska ta Vanatühjalt viimaks oma pilli kätte saanud. Jutu ajal hakkas korraga 
vihma sadama, mis kuivanud maapinda seitsme kuu pärast jälle karastas. 

Pikne tänas lahkudes endist leivavanemat ja lubas iga kord ta palumisi kuulda. Sest ajast on 
Lijon jumalate ja inimeste keskel vahemeheks saanud ja tänapäevani sellesse auametisse 
jäänud. 


Rohkesti tasutud 

' äikesevihma. 
Kiiresti püüdis 
"seepärast üks noor 

koju jõuaks. 
Metsa ääres nägi ta üht võõrast meest, kelle pea puukännu najale oli toetatud, raskesti 
magamas, nii et ligemale jõudev müristamine teda ei äratanud. ,,See mehike võiks täna 
rohkem kehakastet saada, kui tal meelepärast oleks, kui ta unest äratamata jätaksin," mõtles 


talumees ja astus ligemale. ,,Kuule, vennike!" hüüdis ta ja võttis käega raputades magaja õlast 
kinni. ,,Kui sul hanenahka kasukat seljas ei ole, siis karga üles ja otsi vihmavarju; raske 
äikesevihm on praegu tulemas.” 

Võõras mees kargas ehmatades jalule, öeldes: ,,Tänu, tuhat tänu sulle, külamees, lahke 
äratamise eest!" Siis katsus ta ruttu oma taskud läbi, kui tahaks rahakopikaid otsida, mis 
tänupalgaks võiks pakkuda. Aga kui ta tühjadest taskutest midagi ei leidnud, pööras ta silmad 
poolhäbelikult talumehe poole ja ütles: ,,Õnnetuseks ei ole mul midagi tasku juhtunud, mida 


sulle palgaks võiksin pakkuda, aga siiski ei pea su palk tasumata jääma. Mul on tuline kiire 
taga, kui tahan ähvardava pilve eest pakku pääseda; pane seepärast tähele ja pea meeles, mis 
sulle lühidalt kuulutan. Kahe aasta pärast võetakse sind väeteenistusse, kus sa hobuseväe- 
rügemendis aset leiad. Tüki aega käid sa väega ühest paigast teise, kuni viimaks põhja poole 
Soomemaale korterisse asute. Ühel päeval saab su süda kodumaale igatsedes raskeks minema, 
kui parajasti sinu kord on hobustekarja minna. Natuke maad sinu seisukohast eemal puutub 
laial murulisel lagedal üks kõveraks kasvanud kask sulle silma. Astu kase ligi, koputa kolm 
korda tüve külge ja küsi: kas Kõver kodu? Siis pead sa tänase heateo eest palka saama. Ja 
nüüd: jumalaga!" 

Seda öeldes tõttas ta minema ja oli üürikese ajaga talumehe silmist kadunud, kes minejat 
tagant vaadates naeratades pead vangutas ja siis kiiresti kodu poole sammus. Aga kui ta vihma 
hakatusel koju jõudis, olid võõras mees ja ta ettekuulutused juba unustusse läinud. 

Ometigi juhtus hiljemini üks asi, misläbi ettekuulutuse esimene järk tõeks läks: noor talumees 
pandi kahe aasta pärast soldatiks ja sunniti hobuseväe teenistusse. Arvata oleks võinud, et see 
juhtunud lugu talle nüüd kokkusaamist võõra mehega meelde tuletab, aga siiski ei olnud 
nõnda, vaid nimetatud päev näis ta mälestusest hoopis kustunud olevat. Ta oli juba tüki aega 
väeteenistuses rügemendiga ühest kohast teise käinud ja viimaks, kus ta rohkem kui neli 
aastat kroonu leiba oli söönud, põhjapoolsele Soomemaale korteri saanud. Seal võõral maal, 
kodust ja armsaist omastest kaugel, läks tal süda sagedasti nukraks, igatsemine ajas pisaraid 
silmi, kui ta teiste nägemata üksi mõtteid haudus. 

Ühel päeval tuli temale kord hobustega karja minna. Kui ta jälle üksipäini nukral meelel laial 
lagedal istus ja igatsusi kodu poole läkitas, juhtusid ta silmad kogemata ühe kõveraks 
kasvanud kase peale, mis temast kaugel ei seisnud. Imelikult läks ta süda korraga ilutsema, 
lapse- ja noorpõlve päevad tõusid mälestuses elavaks, ka praegune koht näis talle kui vana 
tuttav, ehk ta kull selgemat otsust ei võinud anda, kas see tutvus unenäos või ärkvel oli 
tõusnud. 

Käega otsaesist hõõrudes, kui tahaks ta mälestust äratada, tuleb äkitselt Juhtumine võõra 
mehega tal nii selgesti meelde, nagu päikesetera paksust pilvest. Loovõtmine, vihma 
ähvardusel ülestõusev äikesepilv, võõras magaja metsa ääres ja selle tähtsam ettekuulutus on, 
nagu oleksid vast eile sündinud, ta silma ees. Kui ta nüüd lennul kõik tänini juhtunud 
elukäigu-muu-tused mõttes läbi käinud, leiab ta, et ettekuulutus tõsine oli olnud. ,,Mis kahju 
mulle katsumisest võib tulla, kui kase juurde lähen ja tüve külge koputan?" mõtleb mees. 
»Esiteks ei tea siin keegi, mispärast ma tembutan, ja teiseks ei ole inimeste silmi nägemas, kes 
mind hiljemini albi töö pärast naerda võiksid." 

Nõnda mõeldes läheb ta kase ligemale, vaatab tükk aega ringi, kas midagi võõrast või 
iseäralist puu küljes nähtavale tõuseb. Siis võtab ta korraga südant ja koputab tasahiljukesi 
kolm korda tüve külge, kuna keel pooltõrkudes küsib: ,,Kas Kõver kodu?" Küsimise peale ei 
tulnud mingit vastust. Sõjamees tunneb julgust oma südames kasvavat, koputab teist korda 
kõvemini, nii et tüvi vastu kõlab, ja hüüab valju häälega: ,, Kas Kõver kodu?" 

Kases tõuseb kohinat ja äkitselt seisab võõras mees ta ees nagu tuule-õhust sündinud. 

»Noh, minu sõber!" ütleb ta lahkel sõnal, ,,väga hea, et sa minu lubadust 

meelde tuletasid. Ma arvasin sind hoopis unustanud olevat, mis ma sulle ükskord rääkisin, ja 
mul oleks väga kahju olnud, kui mulle seeläbi võimatuks oleks saanud sulle võlga kätte 
tasuda. Lapsed, ae!" hüüdis ta kase sisse, ,,kes teist võib kõige kiirem olla?" 

»Mina," kostis üks hääl, ,,võin niisama kiire olla, kui lind lendab." 

»Väga hea," ütles Kõver, ,,aga kes võib veel kiirem olla?" 

Teine hääl vastas: , Ma võin tuulega võidu joosta!" 

»saame näha, ehk võib mõni teine veel kiirem olla," ütles vanamees ja küsis kolmat korda. 


Seepeale kostis üks peenike hääleke: ,, Isa, ma võin nii kiire olla kui inimese mõte!" 

»Tule siia, mu poeg!" hüüdis Kõver, ,,sind võin ma täna parajasti tarvitada." Siis pani ta 
mehekõrguse koti, kuld- ja hõberahaga täidetud, sõjamehe ette, võttis ta kübarast käega kinni 
ja ütles: ,,Sõjamees kübarast! - Ja mees rahakotiga koju!" Silmapilgul tundis hobuseväe 
sõjamees, nagu lendaks kübar tema peast, aga kui ta ümber hakkas vaatama, kuhu kübar oli 
jäänud, leidis ta enda äkitselt kodus omaste ja sugulaste keskel, ja põhjatu suur rahakott seisis 
tema kõrval põrandal. Esiotsa pidas ta juhtumist unenäoks, kuni ta hiljemini selgesti aru sai, et 
ta õnn tõsine oli. 

Kui teda keegi ei tulnud jooksiku viisil taga otsima, hakkas ta viimaks uskuma, et kadunud 
kübar tema asemel teenistusse oli jäänud. Enne surma avaldas ta imeliku loo oma lastele ja 
arvas, sest et kingitud raha oli talle õnne toonud, et rahakinkija mitte üks kuri vaim ei võinud 
olla. 


XVIII. Härjapõlvlaste riid 


Kord juhtus üks mees läbi metsa minnes väikesele lagendikule, kus kolm härjapõlvlast 
isekeskis kurjasti riidlesid. Nad lõid, torkasid ja hammustasid üksteist, sõtkusid jalgade alla ja 
sasisid karvupidi, et kole oli näha. Mees astus ligemale ja küsis, mis tükist neil tüli tõusnud. 
»»Väga hea, külamees, et siia tulid," kisendasid härjapõlvlased, ,sina võid kui kohtumõistja 
meie tüli lõpetada!" 

Mees ütles: ,,Esiteks kõnelge mulle lugu, millest teil riid tõusnud, muidu ei ole mul võimalik 
teile õigust mõista. Aga ärge kisendage kõik ühekorraga, vaid rääkige ükshaaval ja 
mõistlikult, et ma teie jutust aru saaksin." 

»Hea küll," kostis üks härjapõlvlane. ,,Ma tahan riiu alguse sulle ära seletada. Vaata, isa suri 
meil eile, ja meie vennakesed kolmekesi tahtsime praegu ta päranduse isekeskis jagada; 
sealtap tõusis kogemata tüli." 

Mees küsis: ,,Mis päranduse isa teile jättis?" 

»Siin seisab kõik ta järelejäänud varandus," kostis jutustaja härjapõlvlane ja näitas mehele üht 
vana kaapkübarat, paari viiskusid ja tugevat vemmalt. . 

»Arge olge meeletud," ütles mees, ,,või kas need tühjad asjad kellegi tülitsemist väärt võiksid 
olla? Targem viskaks nad üheskoos kõik sõnnikuhunnikule. Aga kui te seda ei raatsi teha, siis 
Jagage isekeskis. Te olete kolmekesi ja isast on kolm asja järele jäänud, seepärast üks võtku 
kübar, teine viisud ja kolmas kepp, siis on lugu korras." 

»E1 lähe korda!" kisendasid härjapõlvlased. , Neid asju ei tohi ükski jagada, muidu kaob 
salavõim neist ära. Asjad peavad lahutamata jääma." 

Mees hakkas nüüd pikemalt järele pärima, miks neid tühje asju ei tohtinud lahutada, ja üks 
härjapõlvlane andis talle nõnda vastuse. 

»Vana näotu kaapkübara-lotike, mida siin näete, on kandjale suureks varanduseks. Kui ta 
kübara pähe paneb, näeb ta kõike, mis maailmas juhtub, olgu ligi või kaugel, nähtav või 
nägematu; jah, kübara peremees tunneb inimeste mõttedki ära. Paneb ta siis veel viisud jalga 
ja ütleb: tahan Kuura- või Pohlamaale minna, siis ei ole tal midagi suuremat tarvis, 

kui jalga maast tõsta: silmapilk jõuab ta igatsetud kohta. Võtab kübara- ja viisukandja kepi 
oma kätte ja rabab matsu tuuleõhku, siis peab ta ees kõik veeks sulama, olgu sõbrad või 
vaenlased. Jah, kindlad kaljud, mäed ja kurjad vaimudki peavad selle kepi ees pihuks ja 
põrmuks minema. Seesinane vemmal on piksenoolest veel tüki tugevam. Sellest näete te ise, 
et neid kolme asja iial ühest ei tohi lahutada, vaid meie peame neid kordamööda tarvitama, 
üks täna, teine homme ja kolmas ülehomme." 


»Lugu näib naljakas küll," ütles mees, kel juttu kuuldes mõnus mõte meelde oli tulnud. ,,Kui 
ma teie päranduse jagamisel tõusnud tüli pean õiendama, siis tuleb mul esiteks asjalugu läbi 
katsuda, kas kõik tõsi on, mis teie räägite." 

»»sa võid katsuda," hüüdsid härjapõlvlased ühest suust, ,,aga rutta kiiresti. Täna peetakse 
Kuuramaal parajasti uhket pulmapidu, kus meie sõbrad ja sugulased kõik koos on. Meil on ka 
himu pulma minna." 

Mees kostis: ,,Seda võite hõlpsal kombel toimetada, kui kiidetud sala-vägi tõesti asjade sees 
elab." Selle peale võttis ta esiteks vana kübaraloti enda kätte ja nägi, et kaabu vildist ei olnud, 
vaid inimeste äralõigatud sõrmeküünte laastudest tehtud. Kübarat pähe pannes nägi ta uhkeid 
pulmi Kuuramaal ja mis muidu laias ilmas sündis. Ta ütles härjapõlvlastele: ,, Andke mulle 
nüüd viisud jalga ja kepp kätte, siis astuge ise kolmekesi ritta, seljad minu ja silmnäod 
hommiku poole käänatud, aga ärge vaadake üle õla enne tagasi, kuni teile otsust annan, kuidas 
te asju isa tahtmist mööda peate jagama." 

Tölparulised härjapõlvlased täitsid tõrkumata kohtumõistja käsku, pöörasid silmad hommiku 
ja seljad tema poole. Mees keeras, kui kübar peas ja viisud jalas olid, vemmalt paar korda 
tuuleõhus jalaskis siis valusasti härjapõlvlaste kaela langeda. Silmapilk olid need tema eest 
kui ära pühitud ega olnud muud märki neist järele jäänud kui kolm veepisarakest krooklehtede 
peal, kus mehikesed olid seisnud. 

Et esimene katsetükk nii mõnusasti korda oli läinud, pidas mees nõu Kuuramaale pulma 
minna. Nimetatud sooviga jalga tõstes hüüdis ta: , Kuura pulma!" ja oli silmapilk pidule 
saanud. Seal leidis ta väga rohkesti rahvast koos, küll ülemaid ja alamaid, sest pulmade 
valmistaja oli üks kuulus rikas peremees. Saladust ja avalikku nägev kunstkübaramees nägi, 
silmi toalaele üles tõstes, rohke perekonna väikesi võõraid toalae all ja parsil, nõnda et nende 
hulk palutud võõrastest palju rohkem näis. Aga keegi muu ei võinud seda pisukest peret näha 
kui tema üksi. 

Väikesed rääkisid isekeskis: ,,Kas näete! Vana onu tulnud ka pulma." 

»E1 ole tõsi!" hüüdsid teised vastu, ,,võõral mehel on küll onu kübar, viisud ja kepp, aga onu 
ennast ei ole siin.” 

Vahepeal toodi roavaagnad lauale, vaagnatel kaaned peal. Seal silmas 

kõiknägev, mida keegi teistest tähele ei pannud, kuidas imelikul kiirusel head road vaagnaist 
ära koristati ja teised halvemad nende asemele pandi. Niisamuti tehti joogikannude ja 
pudelitega. 

Nüüd küsis kõiknägija, kus maja peremees pidi olema, astus viisakalt teretades tema ligi ja 
ütles: , Ärge pange pahaks, et ma kui tundmata võõras kogemata teie lustipidule olen tulnud." 
Olge terve tulemast," vastas pulmaperemees. ,,Söögi- ja joogivara on meil küllalt, seepärast 
ei või üks või kaks palumata võõrast meile mingit koormat teha." 

Kõiknägija ütles: ,,Ma usun küll, et mõned võõrad enam või vähem siin mingit raskust ei või 
teha, aga kus palumata võõraste hulk palutud võõrastest üle käib, seal võib ka kõige rikkam 
peremees ometi kahju leida." 

»Ma ei oska teie juttu mõista!" ütles peremees. 

Võõras andis talle oma kübara, öeldes: ,,Pange mu kübar pähe ja tõstke silmad toalaele üles, 
küllap siis näete." 

Peremees pani kübara pähe, tõstis silmad lae poole, ja kui ta väikeste võõraste tempusid 
söögilauas nägi, kahvatas ta surnukarva valgeks ja kostis ehmatanud häälega: ,,0i, vennike! 
Need võõrad olid mu hingele teadmata, ja kui teie kübara peast võtan, siis on nad kadunud. 
Kuis võiksin ma neist pääseda?" 

Kübaraomanik kostis: ,, Ma tahan väikesed võõrad kähku teie kaelast ära saata, kui natukeseks 
ajaks palutud võõrad toast välja viite, uksed ja aknad hoolsasti kinni panete ja selle eest 
muretsete, et kuskil oksamulku ega pragu toaseinas vallali ei jääks." 


Ehk küll pulmaperemees selle asja vastu natuke uskumata oli, siiski täitis ta võõra mehe soovi 
ja palus pisikesed hilpharakad toast välja kihutada. Natukese aja pärast oli tuba palutud 
võõrastest tühi, uksed, aknad ja muud väljapääsuaugud hoolega kinni pandud, nii et aga 
kõiknägija väikeste võõrastega üksi tuppa jäi. Seal hakkas mees oma vemmalt keeritama lae 
all ja toa nurkades, et lust oli näha! Mõne silmapilgu pärast oli kõik väikeste võõraste parv ära 
hukatud ja toa põrandalt leiti nii palju veepiisku, kui oleks paksemat vihma sadanud. Üks 
oherdimulk oli kogemata toaseinas jäänud kinni toppimata; selle läbi oli üks väike toast 
pääsenud, ehk küll karistaja vemmal teda pakku põgenemisel natuke oli puudutanudA Ta 
ohkis tüki aega õue peal: ,,Ai, ai! mis valus! Juba mõne korra mattsesin, vana Pikseisa nooli, 
mis selle vembla vastu midagi ei olnud." 

Peremees palus võõrad tuppa tagasi, kui ta imekübara abiga oli näinud, et tuba väikestest 
puhtaks saanud. Söögilaual vaatas kõiknägija pulmaliste salamõtteid ja nägi mõnda, mida 
teised ei teadnud. Peigmehel oli suurem igatsus äia vara kui noorikut saada, mõrsjal, kellel 
tüdrukupõlves mõisa-junkruga tegemist olnud, kasvas lootus mehest ja tanust häbivarjajaid 
saada. Väga kahju, et meie päevil niisugust kübarat enam kuskil leida ei ole. 


XIX. Võllamehikesed 


Üks kirikuõpetaja otsis juba mõnda aega endale sulast, kes 
muude toimetuste kõrval ka selle talituse enese peale pidi võtma, 
et ta igal keskööl kirikukella helistas. Küll olid juba mitu osalt 
väga kõlblikku meest endid teenistusse tinginud, aga niipea kui 
nad öist kellahelistamist läksid toimetama, olid nad äkitselt kui 
maa alla kadunud; ei kuuldud seal kellakõlksu ega saadud 
kellalööjat enam näha. Ehk küll kirikuõpetaja asja väga saladuses pidas, siiski sai hulga 
inimeste äkiline kadumine aegamööda teatavaks, mispärast keegi enam ta juures ei tahtnud 
teenida. 

Mida enam asjalugu tuttavaks tõusis, seda rohkem vangutas rahvas kahevahel mõttes pead. 
Ka ei leitud kurjade keelte puudust, kes jutustasid, et kirikuõpetaja ise sulaste elukägistaja 
olevat. Papp oli hädapärast palga kolmevõrra kõrgemaks tõstnud ja pealegi veel iga päev head 
sööki lubanud. Mitu kuud oli igal pühapäeval pärast jutlust kantsli pealt maha pajatatud: ,, Mul 
on kõlblikku sulast tarvis, kellele rohket palka, priskesti süüa anda ja korralikku ülespidamist 
luban, jne.", aga ikka jäi kuulutamine asjatuks. 

Seal tuli ühel päeval Kaval-Ants ennast pakkuma, kes lühikese aja eest üht ihnust peremeest 
oli teeninud ja kanget nälga kannatanud: seepärast tõmbas igapäevane lubatud hea söök teda 
papi poole. Ta tahtis sedamaid uude teenistusse astuda. 

»Hea küll, mu poeg," ütles kirikuõpetaja: ,,Kui sul julgust ja usaldust jumala vastu ei puudu, 
võid sa juba täna öösel oma katsetüki kellaga ette võtta. Homme tahame siis teenistuse kaupa 
kinnitada." 

Ants leppis sellega, läks peretuppa ja ei teinud uue ameti pärast endale muret. 

Kirikuõpetaja oli üks ihnuskael. Pererahva rohke söömine tegi talle meelepahandust: seepärast 
läks ta enamasti söögi ajal peretuppa, lootes, et inimesed tema silma all vähem julged võiksid 
olla söömas. Ta noomis peret sööma vahele sagedasti keelekastet võtma, arvates, et kui 


kellelgi palju vedelat kõhus on, siis on tal vähem ruuni leiva ja serve tarvis. Aga Ants oli 
kavalam kui ta isand: seepärast tühjendas ta ühe hingega joogikapa tühjaks, öeldes: ,,See teeb 
söögile kahevõrra ruumi." Kirikuõpetaja arvas. 

kuuldud jutu tõeks ega läinud sellest päevast peale iial enam rahvast joomisele meelitama. 
Aga Ants naeris salamahti, et kelmustükk korda oli läinud. 

Umbarvates tund aega enne keskööd läks Ants kirikusse. Ta leidis kiriku seestpoolt 
valgustatud ja pani natuke imeks, kui ta sisse astudes hulga rahvast ees leidis, keda palved siia 
ei olnud kogunud. Inimesed istusid ühe pika laua ümber ja mängisid kaarte. Ants ei tundnud 
kartust, või kui tal ka pisut kartusetunnet oli, ei lasknud ta tarkuse pärast sellest midagi välja 
paista. Ta läks julgesti laua juurde ja istus kaardimängijate seltsi. Üks neist oli teda tähele 
pannud ja küsis: ,,Vennike, mis sul siin otsimist on?" 

Ants vahtis suurte silmadega tükk aega tema otsa ja ütles siis naeratades: ,,Sina, ninatark, 
peaksid parem suu kinni sulgema. Kui kellelgi siin küsimise õigust on, siis arvan, et mina 
seesinane küsija olen. Kui mina oma õigust ei tarvita, siis oleks teist vist kõige targem oma 
edev suu kinni sulgeda." 

Selle peale võttis Ants kaardid kätte ja mängis tundmata meestega, kui oleksid nad ta paremad 
sõbrad olnud. Tal oli hea õnn - iga sissepandud raha tuli kahevõrra tagasi, misläbi mõne teise 
mängija taskud põhjani said välja tühjendatud. 

Nüüd kuuldi ühe kuke laulu; kesköö võis parajasti käes olla. Seal kustutati äkitselt küünlad 
ära ja silmapilk olid mängijad laua ja pinkidega ühes- : koos ära kadunud. Ants pidi pimedas 
kirikus tükk aega käsikaudu teed otsima, kuni viimaks kirikutorni trepi leidis. 

Kui ta esimesest trepist sai üles roninud, leidis ta viimasel trepiastmel ühe väikese mehikese 
istuvat, kel pea otsas puudus. 

»Hohoo, pisukene! Mis sul siin otsimist on?" küsis Ants, ja andis talle vastust ootamata nii 
valusasti jalakannaga kuklasse, et peata mehike mööda pikka treppi alla veeres. Teise, 
kolmanda ja neljanda trepi peal leidis ta samasugused tummad vahimehed ees; ta laskis nad 
üksteise järel maha keeritada, nii et neil kondid kõiges kehas naksatasid. 

Viimaks oli Ants takistamata kella juurde saanud. Kui ta silmad üles lõi, et näha saaks, kas 
kõik seatud korras on, silmas ta veel üht peata mehikest, kes küürakil kella sees istus. Mehike 
oli kellast kara lahti teinud ja näis selle peale ootavat, kuni Ants köiest kinni hakkaks, et siis 
raske kara talle pähe visata, misläbi kellalööja vististi surma oleks saanud. 

»Pea kinni, sõbrake!" hüüdis Ants. ,, Nõnda ei ole me teineteisega kihla löönud. Sa oled vist 
näinud, kuidas ma su pisukesed seltsimehed nende eneste jalakeste vaevata mööda treppi alla 
veeretasin? Varsti pead sa nende jälil lendama. Aga sest, et sa kõige kõrgemal istud, pead ka 
kõige uhkemat sõitu saama: ma tahan su luugist välja visata, et sul enam tagasituleku lusti ei 
pea olema." 

138 

Nõnda rääkides seadis ta redeli püsti, miska väikese tahtis kellast välja tuua ja ähvarduse 
tõeks teha. 

Mehike tundis hädaohtu, kus sees ta kõikus, ja hakkas paluma: ,,Ven-iiike! Heida mu vaese 
elu peale armu! Selle eest tahan ma sulle kindlasti tõotada, et ei mina ega mu seltsimehed sind 
iialgi öösisel kellahelistamisel ei tule eksitama. Olen küll väike ja näotu, aga kes teab, ehk 
võiks ükskord ka juhtuda, et ma sulle tehtud heategemise eest enam kui sanditänu kätte- 
tasumiseks saan tooma." 

»Sina pisuke sitanirps!" naeris Ants. ,.Sinu kättetasumise palk ei saa sääse saba mitte 
raskendama! Aga et ma täna just heas tujus olen, võid sa elusse jääda. Siiski hoia end, et sa 
mulle teele vastu ei tule, sest ma ei hakkaks sinuga teist korda mitte naljatama.” 

Peata mehike tänas alandlikult, ronis kui orav mööda kellakött alla ja jooksis, kui oleks tal 
tuluke taskus, kirikutorni treppidest alla. 


Aga Ants hakkas südamerõõmuga kella lööma. 

Kui kirikisand keskööl kellahelinat kuulis, pani ta seda imeks ja oli rõõmus, et ta viimaks 
ometi sulase oli leidnud, kes katsetööga õnnelikult hakkama saanud. 

Ants läks pärast tehtud tööd lakka ja puges heintesse magama. 

Papil oli harjunud viis vara hommikul üles tõusta, et näha, kas rahvas kõik oma seatud tööl 
on. Teised olid kõik platsis, aga uus sulane puudus ja keegi ei tahtnud olla teda näinud. Kui 
nüüd keskhommik mööda läinud ja päike juba noores lõunas seisis, Ants aga siiski veel 
nähtavale ei tulnud, rsiis tuli kirikisandale kartus - ja ta ei uskunud teisiti, kui et kellalööja 
pidi nõnda kui teised enne teda, otsa leidnud olema. Aga sel ajal, kus peret kolklaual 
lõunasöögile kokku kutsuti, tuli ka Ants nähtavale. 

»»Kus sina kõik ennelõuna oled olnud?" küsis papp. 

»Ma magasin," kostis Ants haigutades. 

»Magasid!" hüüdis papp imestades. ,,Sa ei saa ometigi tahta, et iga päev lõunani võid 
magada?" 

»Ma arvan küll," kostis Ants, ,,see on nii selge mõista kui allikavesi. Keegi ei või kaht isandat 
teenida. Kes öösel tööd teeb, peab päeval puhkama, nõnda kui teiselt poolt päevatöö tegijail 
öö puhkamiseks on seatud. Laske mind öisest kellalöömise teenistusest priiks, siis olen ma 
valmis hommikul ühes päikesega töö kallal. Aga kui ma pean öösel kella lööma, siis tuleb mul 
päeval magamisaeg, kõige vähemalt lõunani." 

Peale seda kui nad veel pikalt edasi-tagasi olid vaielnud, sai viimaks kaup ometi kinnitatud, 
kus alamalnimetatud tingimused aluseks pandi. Ants pidi öisest kellalöömise ametist saama 
vallale päästetud, päeva tõusust päeva veeruni tööd tegema, peale keskhommikut poole ja 
pärast lõunasööki ühe terve tunni magama, aga pühapäeval hoopis prii olema. 

»» Aga," ütles papp, ,,mõne korra võib ometigi ette tulla, iseäranis talvel, kus päevad lühikesed, 
et töö pikemale ulataks." 

»E1, mitte iilagi," hüüdis Ants, ,selle-eest on suvepäevad jälle pikad. Ma ei saa mitte enam 
tööd tegema, kui mu kohus on, see on: päeva tõusust kuni päeva veeruni äripäevil töös 
olema." 

Mõni aeg pärast seda paluti kirikisand linna suurtele varrudele last ristima. Linn ei olnud 
kirikumõisast kaugemal kui ühe söögivahe tee, siiski võttis Ants leivakoti kodunt kaasa. 
»Mispärast tahad sa leivakoti kaasa võtta?" küsis kirikuõpetaja, ,,me jõuame ju õhtuks linna.” 
Ants kostis: ,,Kes võib kõik asjad ette teada: teel võib mõni kogemata juhtumine tulla, mis 
meie sõitu viivitab, ja te tunnete mu kontrahri, mille järele mul kohus on teid üksnes 
päevaveeruni teenida. Peaks päike enne looja minema, kui linna jõuame, siis peaksite teie 
juba üksi edasi sõitma ja mina maha jääma." 

Papp pidas seda juttu naljaks, seepärast ei andnud ta talle mingit vastust, ja nõnda sõitsid nad 
teele. 

Lühikese aja eest oli värsket lund sadanud, mille tuul tuisul kokku oli puistanud, nii et tee 
pafguti umbne oli ja kiiret sõitu ära keelas. Linna ligidal pidid nad ühest suurest metsast läbi 
minema. Päike seisis juba puude ladvul, kui nad metsa äärde jõudsid. Hobused venitasid 
pikkamisi samm-sammult sügavast lumest läbi ja Ants pööras sagedasti oma silmnäo päikese 
poole. 

»Miks sa nii sagedasti üle õla tagasi vahid?" küsis kirikuõpetaja. ,,Sest et mul kuklas silmi ei 
ole, mis päikese järele võiksid vaadata," kostis Ants. 

»Jäta nüüd oma rumalad naljatembud," ütles papp, ,,ja pea selle eest muret, et me enne 
täielikku pimedat linna saame." 

Ants sõitis sõna lausumata edasi, aga ei jätnud mitte aeg-ajalt päikese poole vaatamist. 

Nad võisid ehk metsa keskele olla jõudnud, kui päike alla veeres. Ants pidas hobused kinni, 
võttis oma leivakoti ja astus saanist. 


»Noh, Ants, oled sa peast hulluks läinud? Mis sa tahad teha?" küsis hingekarjane. 

Aga Ants vastas vaikselt: , Ma tahan enesele siin öömaja valmistada, päike on alla läinud ja 
minu teenistusaeg möödas." 

Tema leivaperemees tegi kõik, mis võimalik, kulutas palumisi ja häid sõnu, ja katsus 
vahetevahel ka ähvärdamistest abi, aga kui kõik katsetükid ei aidanud, lubas ta viimaks head 
jootraha ja aastapalgale lisandust. 

»Eks teil ole häbi, kirikisand!" ütles Ants, ,.kas tahate kiusaja olla ja mind õigelt teelt eksitada, 
et ma tingitud lepingu vastu pean eksima. Kõik 

maailma varandused ei jõua mind petta: meest peetakse sõnast, härga sarvest. Tahate te täna 
õhtul linna saada, siis sõitke jumala nimel üksi edasi, mina ei või ega tohi kauemini teiega 
kaasa tulla, sest minu tänane teenistusaeg on mööda läinud." 

»Mu armas Ants, kulla poiss!" ütles papp, ,,ma ei tohi sind üksi siia jätta: Vaata natuke ümber, 
küllap sa siis näed, mis hädaohu sisse sa meelega tahad minna. Seal seisab ärahukkamise paik 
võllaga, kaks kurjategijat ripuvad praegu veel oma kehadega võllasambas, seni kui nende 
hinged põrgus põevad. Ega sa ometi niisuguste seltsimeeste naabrusesse taha ööseks jääda?" 
»Miks siis mitte?" küsis Ants. ,,Võllaroad ripuvad üleval tuuleõhus, mina tahan öömaja alla 
maapinnale teha; seal ei või meie üksteist eksitada." Nõnda rääkides pööras ta oma 
leivaperemehele selja ja läks leivakotiga «oma teed. 

Papp pidi, kui ta ristimiserahast ei tahtnud ilma jääda, üksi linna sõitma. Seal ei pandud pisut 
imeks, kui teda kutsarita nähti tulevat; aga kui ta oma imeliku jutu Antsust oli rääkinud, siis ei 
teadnud inimesed, keda nad suuremaks albiks pidid arvama, kas isandat või teenrit. 

Ants ei pidanud sellest lugu, mis rahvas temast arvas või rääkis. Ta oli kaasavõetud leivakoti 
abiga oma kõhu tagakihutused vaigistanud, siis süütas ta oma ninasoendaja põlema, tegi 
laiaoksalise kuuse alla aseme valmis, mässis end sooja kasuka sisse ja uinus varsti magama. 
Ta võis mõned tunnid olnud maganud, kui äkiline käratsemine ta üles äratas. Öö oli kuust 
valgustatud. Ei kuigi kaugel tema asemest seisid kaks peata mehikest kuuse varjus ja rääkisid 
vihaselt teineteisega. Ants tõstis pea natuke kõrgemale, et paremini võiks näha, aga selsamal 
silmapilgul hüüdsid mehikesed: ,,Tema on, tema on!" 

Üks astus Antsu aseme ligemale ja ütles: ,,Vana sõber! Üks õnnelik juhtumine veab meid 
kokku. Mu kondid valutavad mul veel natuke kirikutorni trepist; ehk on sul lugu juba meelest 
läinud? Selle eest peavad täna sinu kondid saama virutatud, et sa mõne nädala meie 
kokkusaamist pead meelde tuletama. Seltsimehed! ae! Seadke vemblad vinna ja tulge tööle." 
Otsekui paks sääsepere kargasid nüüd igalt poolt peata mehikesed sinna, kõigil tugevad 
vemblad käes, mis suuremad kui nende kandjad olid. Nende väikeste vaenlaste suur hulk 
ähvardas hädaohtu, sest nende hoobid langesid nii tugevasti, et üks võimus mees vaevalt 
paremaid võis anda. Ants uskus eluotsa kätte tulevat: nii rohkele vaenlaste hulgale ei jõudnud 
ta vastu panna. 

Tema õnneks tuli üks väike mehike sinna, kui kolkimine kõige paremal käigul oli. ,,Pidage 
kinni, pidage kinni, seltsimehed!" hüüdis ta oma sugu-flasi. ,,See mees oli ükskord minu 
heategija, ma olen selle eest tema võlglane. 

Ta kinkis mulle elu, kui ma tema voli all olin. Kui ta teist mõne valusasti trepist alla on 
visanud, siiski ei ole õnneks keegi seeläbi lonkruks saanud. Saun on pekstud liikmed ammugi 
jälle pehmeks haudunud, sellepärast andke andeks ja minge koju!" 

Peata mehikesed lasid endid hõlpsasti oma seltsimehest lepitada ja läksid vaikselt oma teed. 
Ants tundis nüüd oma päästjas öise vaimu kirikukellast. 

See istus nüüd kuuse alla Antsu kõrva maha ja ütles: 


»sel korral panid sa minu juttu naeruks, kui ma sulle ütlesin, et ehk võib aeg tulla, kus sulle 
kasu võiksin tuua. Niisugune silmapilk on täna tulnud; sellest võta õpetust, et kõige pisematki 
looma maailmas ei tohi ära põlata." 

»»Ma tänan sind südamest," ütles Ants, ,,minu kondid on neist vähestest hoopidest kui ära 
purustatud, seepärast oleks ma seda sauna hõlpsasti oma eluga võinud maksta, kui sina parajal 
ajal siia ei oleks tulnud." 

Peata mehike rääkis pikemalt: , Minu võlg sinu vastu oleks nüüd ära tasutud, aga ma tahan 
enam teha ja sulle saadud peksmise eest veel valuraha maksta. Sul ei ole pikemalt enam tarvis 
sulasepõlves ihnsa kirikisanda teenistuses end piinaga. Saad sa homme koju, siis mine 
viibimata põhjapoolsesse kiriku nurka, seal leiad seina sisse müüritud suure kivi, mis mitte 
nõnda kui teised lubjaga ei ole valgeks tehtud. Ülehomme öösel on meil ligem täiskuu. 
Känguta siis keskööl tähendatud kivi raudkangiga müürist välja. Sa leiad kivi alt põhjatu 
varanduse. Seal seisavad mitmest põlvest korjatud kuld- ja hõbe-kirikuasjad ja väga palju 
selget raha, mis sõja kitsikusel sinna varjule pandud. Need, kes varanduse maha panid, on 
enam kui saja aasta eest kõik ära surnud, nüüd ei tea kellegi hing sellest asjast. Ühe 
kolmandiku saiarahast pead sa kiriku vaestele jagama; aga kõik, mis üle selle, on õigust 
mööda sinu omandus, miska nõnda võid teha, nagu ise tahad." 

Kaugel külas kuuldi sel silmapilgul kuke laulu. Äkitselt oli peata mehike kui ära pühitud, nii 
et temast jälge ega märki järele ei jäänud. Ants ei võinud tükil ajal valutavate liikmete pärast 
magama uinuda ja mõtles palju peidus seisva varanduse peale, ta uinus vast koidu eel natuke 
magama. 

Päike seisis juba kõrgel, kui ta leivavanem linnast tagasi tuli. 

»» Ants, sa olid eile üks suur alp, et minuga ühes ei sõitnud," ütles papp. ,,Vaata, ma olen 
priskesti söönud ja joonud ja peale selle on mul veel raha taskus." Seda öeldes kõlistas ta 
rahaga, et Antsu süda õige raskeks läheks. 

Ants vastas rahulikult: ,,Te olete selle pisukese raha eest, aus kirikisand, öösel pidanud 
valvama, seni kui mina magades sada korda rohkem olen teeninud." 

»Näita mulle, mis sa oled teeninud?" ütles kirikuõpetaja. 

Aga Ants andis vastuseks: ,,Albid kiitlevad oma kopikatega, seni kui targad oma rublad ära 
peidavad." 

Koju jõudnud, toimetas Ants rutusti oma talitused, päästis hobused rakkest ja andis neile 
sööki ette, tegi siis käigu kiriku ümber ja leidis tähendatud kohas lupjamata kivi müüri seest. 
Esimesel ööl, kus kuu täis saanud ja teised kodus kõik magasid, läks ta salamahti toast, võttis 
raudkangi, murdis suure vaevaga raske kivi müürist välja ja leidis tõesti rahaaugu, nagu peata 
mehike oli juhatanud. Pühapäeval jagas ta kolmanda osa rahast kiriku vaestele, tegi enese siis 
kirikuõpetaja teenistusest lahti, ja et ta lühikese aja eest palka ei tahtnud, laskis leivavanem 
hea meelega ta minema. 

Aga Ants läks ühte kaugemasse kohta, ostis seal ühe ilusa talukoha omanduseks, kosis noore 
naise ja elas peale seda veel mitu aastat õnnelikult ja rahul. 

Sel ajal, kui minu vanaisa alles karjapoisike oli, elas veel palju vanu inimesi meie külas, kes 
Antsu olid tundnud ja seda juttu tõeks võisid tunnistada. 


XX. Kuidas üks kuningatütar seitse aastat oli maganud 


Ükskord oli ühe suure kuninga tütar äkitselt ära surnud. Leinamine ja kaebuse kisa täitis kogu 
maad. 

Sel päeval aga, kui surnu pidi puusärki pandama, tuli kaugelt maalt üks tark mees leinava 
kuninga linna. Ta märkas kõikide kurblikust olemisest, et siin midagi iseäralikku asja võis 
juhtunud olla, ja küsis, mis mure ja raskus linnarahvast koormab. Niipea kui ta teadust oli 
saanud, läks ta kuningliku koja ligidale, nimetas ennast targaks arstiks ja palus luba, et ta. 
kuninga ette tohiks minna. Juba ukse lävelt hüüdis ta valju häälega: 

»»See neitsi ei ole surnud, vaid väsinud; laske teda mõni aeg puhata." 

Kui kuningas seda hüüdmist oli kuulnud, andis ta võõrale käsu ligemale astuda. Aga tark 
ütles: , Neitsi ei tohi mitte hauda pandud saada, kuhu surnud maetakse. Ma tahan klaasist 
kirstu ehitada, sinna sisse tahame ta sängitada ja rahulikult magada lasta, kuni ülesärkamise 
aeg kätte jõuab." 

Kuningas oli selle jutu üle väga rõõmus, ta tõotas targale rohket palka, kui kuulutus tõeks pidi 
minema. Tark tegi suure klaasist kirstu, pani siid-padjad sinna sisse, sängitas kuningatütre 
nende peale, pani kaane kinni ja laskis kirstu ühte suurde tuppa kanda, aga vahid ukse ette 
panna, et keegi magajat ei pidanud äratama. 

Pärast seda, kui see oli sündinud, ütles tark kuningale: , Nüüd saatke mehi välja kõigile 
maadele ja laske kõik klaasvarandused üles osta, ma tahan siis ühe ahju teha, suurema kui teie 
kuninga linn, kus sees meie klaasi üheks mäeks kokku sulatame. Kui kuus aastat on mööda 
jõudnud ja lookeste laul parajasti seitsmenda suve tulekut kuulutab, siis saatke igale poole 
käskjalad välja ja laske kuulutada, et igal noormehel luba on teie tütrele kosja tulla. Kes neist 
kosilastest kas hobuse seljas ratsa või oma jalgade peal käies klaasmäe harjale jõuab, see peab 
teile väimeheks saama. Sest kui Aväljavalitud mees tuleb, mis seitsme aasta ja seitsme päeva 
pärast saab 

sündima, siis ärkab teie tütar unest ja annab peiule kuldsõrmuse. Kes selle sõrmuse teie kätte 
toob ehk oleks ta ka kõige kehvem teie alamaist, võibolla ehk ühe vabadiku poeg, sellele 
peate teie oma tütre abikaasaks andma, muidu saaks ta igavese une sisse langema." 

Kuningas tõotas targa tahtmist kõigis asjus täita ja käskis sedamaid kõigilt ümberkaudu 
maadelt klaasivarad kokku osta, millega, kui kuues aasta lõpule läks, terve penikoorem maad 
seitsme sülla kõrguselt sai täidetud. 


Vaheajal oli tark mees oma sulatamiseahju valmis teinud, mille kõrgus ligi alamate pilvedeni 
ulatas. Kuningas pidi temale kaks tuhat inimest abiks andma, kes klaasiahju täitsid; selle peale 
hakati klaasi sulatama, misläbi nii kange palav tõusis, et rabad, jõed ja väiksemad järved ära 
kuivasid, ja ka allikates ja sügavamates kaevudes vee vähenemine nähtavale tõusis. 

Meie tahame nii kaua, kui tark oma klaasmäge kokku sulatab, ühte taluhurtsikusse minna, mis 
kuningalinnast kaugel ei ole ja kus üks vana isa oma kolme pojaga elab. Mõlemad vanemad 
vennad olid osavad, igapidi tublid poisid, aga noorem natuke lollakas. Kui isa haigevoodil 
maas ja oma elu otsa ligi tundis tulevat, laskis ta pojad oma aseme ette astuda ja rääkis nõnda: 
»Ma tunnen, et mul kojuminek pea käes on, sellepärast tahan ma teile oma viimast tahtmist 
kuulutada. Teie, minu armsad vanemad pojad, peate üheskoos maja ja maid talitama, kui te 
mitte mõlemad naist ei lähe võtma ja kahe leepaja-kuninga valitsus lahutust majasse ei sigita. 
Üks vana tõesõna ütleb: ,,Ruum, kus seitse naiseta venda rahulikult elavad, läheb kahe venna 
naisele väga kitsaks, nii et nad teineteise tutist kinni sasivad." Niisugusel puhul peate te maja 
ja põllumaad eneste keskel jagama. Siiski peab noorem vend, kes ei peremeheks ega sulaseks 
ei kõlba, niikaua kui ta elab, teie juures peavarju ja toitu leidma. Selle eest kingin ma teile 
mõlemale oma rahakirstu päranduseks. - Teie noorem vend on küll natuke lühikese aruga, aga 
tal on hea süda, sellepärast saab ta kõiges niisama heatahtlikult teie sõna kuulma, kuidas ta 
minu vastu ikka sõnakuulelik on olnud." 

Vanemad vennad tõotasid kuivade silmadega ja rohkesõnaliste keeltega isa tahtmist täita, aga 
noorem ei rääkinud ühtki sõna, vaid nuttis kibedasti. ,,Veel ühte tahan nimetada," ütles isa, 
»kui ma olen surnud ja teie mind hauda olete sängitanud, siis palun ma viimast pisukest 
armastuseteenis-tust, et igaüks teist ühe öö minu haua peal valvab!" 

Mõlemad vanemad pojad tõotasid kuivade silmadega ja rohkesõnaliste keeltega isa tahtmist 
täita, aga noorem ei rääkinud ühtki sõna, vaid nuttis kibedasti. Lühikest aega pärast seda kõnet 
oli isa oma silmad igavesti kinni pannud. 

Mõlemad vennad valmistasid suure võõruspeo ja palusid palju võõraid matustele, et surnud 
isa kõige auga mulla alla saaks viidud. Nad ise olid 

lustilised, sõid ja jõid kui pulmas, seni kui noorem vend vaikselt nuttes isa puusärgi kõrval 
istus. Ja kui surnukirst ära kanti ja hauda lasti, seal näitas noorema poja meelest, kui oleksid 
kõik rõõmud ära surnud ja isaga üheskoos hauasängi maetud. 

Õhtul hilja, peale selle kui viimased külalised ära olid läinud, küsis noorem vend, kes 

esimesel ööl isa haual pidi valvama. Teised ütlesid: , Meie oleme matuste valmistamisest 
väsinud ega või täna öösel mitte valvata, aga sul ei ole midagi paremat tegemist, sellepärast 
mine öövahiks!" 

Noorem vend läks sõna lausumata isa hauale, kus kõik vaik oli ja sirts üksi laulis. Et ta mitte 
magama ei uinuks, sellepärast kõndis ta tasaste sammudega edasi ja tagasi. Võis ehk kesköö 
olla, seal hüüdis otsekui üks kaebav hääl hauast: 


»» Kelle sammu sõelunekse 
Sõmerliiva silmadesse, 
Musta mulda kulmudelle?" 


Poeg aga mõistis ja kostis vastu: 


» Noorem poega, poisikene, 
See'p see sammul sõelunekse 
Sõmerliiva silmadesse, 
Musta mulda kulmudelle." 


Hääl küsis, miks vanemad vennad esiteks ei olnud valvama tulnud, mispeale noorem neid 
vabandas, et nemad matustest väsinud ja täna ei võinud tulla. 

Aga isa hääl pajatas: , Iga töötegija on oma palga väärt, sellepärast ei taha ma sulle sinu palka 
keelata. Pea saab aeg tulema, kus sa paremaid riideid tahaksid, et uhkemate inimeste seltsi 
võiksid astuda. Siis astu minu haua äärde, löö oma pahema jala kannaga kolm korda rünka 
peale ja ütle: ,,Palun, armas isa, minu palka esimese öö valvamise eest." Siis pead sa riideid ja 
ühe hobuse saama. Ära räägi oma vendadele sellest midagi!" 

Päeva tõusul läks hauavaht koju, võttis natuke hommikusuurust kehale karastuseks ja heitis 
siis puhkama. 

Õhtul, kui öövalvamise aeg ligemale jõudis, küsis ta vendadelt, kumb neist sel ööl isa haual 
tahaks valvata. Vennad andsid irvitades vastuseks: ,,Ega ometigi keegi isa hauast lähe 
varastama. Aga kui sul lusti on, siis võid sina ka täna öösel seal valvata. Siiski ei saa sa oma 
valvamisega isa mitte enam elusse tagasi tuua." Noorem vend läks selle armutu kõne üle veel 
nukramaks kui enne ja tõttas pisarsilmil toast välja. 

Isa haua peal oli kõik vaikne nagu eilegi õhtul, üksnes sirts laulis rohu 

sees. Et ta mitte magama ei uinuks, kõndis hauavaht tasaste sammudega edasi ja tagasi. Võis 
ehk kesköö olla, kuked olid juba kaks korda laulnud, seal hüüdis üks kaebav hääl hauast: 


»» Kelle sammu sõelunekse 
Sõmerliiva silmadesse, 
Musta mulda kulmudelle?'" 


Poeg aga mõistis ja kostis vastu: 


» Noorem poega, poisikene, 
Seep see sammul sõelunekse 
Sõmerliiva silmadesse, 
Musta mulda kulmudelle." 


Hääl küsis, miks vanemad vennad ei olnud tulnud, ja noorem vabandas neid, et nad 
päevatööst väsinud ja öösel ei võinud valvama minna. 

Aga isa hääl pajatas: , Iga töötegija on oma palga väärt, sellepärast ei taha ma sulle sinu palka 
mitte keelata. Pea saab üks aeg tulema, kus sa veel paremaid riideid sooviksid saada kui need, 
mis sa eile enesele teenisid. Siis astu julgesti minu haua äärde, löö oma pahema jala kannaga 
kolm korda rünka peale ja ütle: ,,Palun, armas isa, minu palka teise öö valvamise eest!" 
Silmapilgul saad sa kaunimad riided ja parema hobuse, nii et inimesed oma silmi sinu pealt ei 
raatsi ära pöörata. Ära räägi oma vendadele sellest midagi!" 

Päeva tõusul läks hauavaht koju, leidis mõlemad vennad veel magamas, võttis natuke 
hommikusuurust kehale karastuseks, sirutas ennast siis ahju-pingile ja magas, kuni päike juba 
tüki üle lõuna seisis. 

Õhtul, kui öövalvamise aeg jälle ligemale jõudis, küsis ta vendadelt, kumb neist sel ööl isa 
haual tahaks valvata. Vennad naersid ja kostsid pilgates: ,,Kes kaks ööd albi tööd on teinud, 
see võib seda ka kolmandal ööl teha. Isa ei saa hauast mitte ära jooksma, veel vähem lähevad 
inimesed teda sealt varastama. Oleks ta veel meelemõistusel olnud, siis ei oleks ta niisugust 
öövalvamist oma haua juures mitte himustanud." 

Noorem vend oli väga kurb nende armastuseta kõne üle ja läks jälle pisarsilmil ära. 

Isa haua peal oli kõik vaikne, nõnda kui mõlemal õhtul enne seda, üksnes sirts laulis rohu sees 
ja metskits mekerdas kõrgel taeva all. Et ta mitte magama ei uinuks, kõndis hauavaht tasaste 


sammudega edasi ja tagasi. Kesköö võis käes olla, kuked olid juba kaks korda laulnud, seal 
hüüdis jälle kaebav hääl hauast: 

»» Kelle sammu sõelunekse 

Sõmerliiva silmadesse, 

Musta mulda kulmudelle?" 


Poeg aga mõistis ja kostis vastu: 


»» Noorem poega, poisikene, 
See'p see sammul sõelunekse 
Sõmerliiva silmadesse, 
Musta mulda kulmudelle." 


Hääl küsis jälle, mispärast vanemad vennad ei olnud tulnud, ja sai sellesama vastuse kui 
eilegi. 

Aga isa hääl pajatas: , Iga töötegija on oma palga väärt, mina ei taha sulle sinu palka mitte 
keelata. Pea saab üks aeg tulema, kus sa iseenesest tundma saad, et mida enam inimesel on, 
seda enam ta veel soovib. Aga heale pojale, kes isale ka pärast surma armastust näitas, peavad 
kõik soovimised täidetud saama. Esiotsa tahtsin ma oma peidetud varandused teie vendade 
keskel jagada, nüüd oled sina minu ainuke pärija. Kui sulle kaunid riided ja hobused enam 
meelepärast ei ole, mis ma sulle esimese ja teise öö valvamise eest palgaks lubasin, siis astu 
julgesti minu haua äärde, löö pahema jala kannaga kolm korda künka peale ja ütle: ,,Palun, 
armas isa, minu palka kolmanda öö valvamise eest!" ja sel silmapilgul pead sa kõige 
kaunimad riided ja kõige kallima hobuse saama. Kõik ilm vaatab imestades sinu peale, sinu 
vennad kadetsevad sind, ja üks suur kuningas valib su endale väimeheks. Aga ära räägi oma 
vendadele sellest midagi!" 

Päeva tõusul läks hauavaht koju ja mõtles iseeneses: niisugust aega ei saa minule vaesele iial 
tulema. Peale seda, kui ta natuke hommikusuurust kehale karastuseks oli võtnud, sirutas ta 
ennast ahjupingi peale, magas ja ärkas vast siis, kui päike juba metsa puude ladvul seisis. 
Seni kui tema magas, rääkisid vanemad vennad isekeskis: ,,See öövalvaja ja päevamagaja ei 
saa meile iial kasu tooma, mispärast peaksime me teda söötma. Parem võime söögi ühele 
seale anda, kelle jõuluks võime tappa.” 

Vanem vend ütles: ,,Kihutame ta majast välja, ta võib võõra rahva uste eest endale leiba 
kerjata." Teine arvas, see ei läheks korda ja saaks neile endile häbi tegema, kes nad kui 
nõukad mehed venna kerjama olid saatnud. ,,Parem tahame leivakoorukesed oma laualt 
temale ette visata, kõht ei pea tal sealjuures täis saama, aga tema ka mitte nälga surema." 
Vaheajal oli tark oma klaasmäe valmis sulatanud, kuningas ka igal pool lasknud kuulutada, et 
igal noormehel luba on tema tütrele kosja tulla; aga üksnes sellele tahtvat neitsi kätt anda ja 
naiseks minna, kes hobuse seljas ratsa ehk oma jalgade peal kõndides klaasmäe harjale jõuab 
minna. 

Kuningas laskis suured võõruspeod valmistada, et kõik külalised, kes sinna tuleksid, oma 
kõhtu võiksid täita. Pidu pidi kolm päeva vältama, ja iga päev tapeti sada härga ja seitsesada 
siga, ja tehti viissada vaati õlut. Virna laotud vorstid seisid kui seinad, sepikleibu ja kooke oli 
suuremate heinakuhjade sarnased hunnikud. 

Magav kuningatütar kanti kirstuga klaasmäe harjale. Võõraid tuli igalt poolt sinna, osalt 
julgustükki katsuma, osalt imet vaatama. Hiilgav mägi läikis kui teine päike, nii et teda juba 
mitme penikoorma kauguselt võis näha. 


Meie tuttavad, mõlemad vanemad vennad, olid endale ilusad piduriided teha lasknud ja 
pidudele läinud. Noorem pidi koju jääma, et ta oma kehva ülikonnaga uhkeile vennastele häbi 
ei teeks. Aga vaevalt olid vennad teele läinud, seal läks noorem isa hauale, tegi, kuidas hääl 
talle oli õpetanud, ja ütles: ,,Palun, armas isa, minu palka esimese öö valvamise eest!" 
Samal silmapilgul, kus palumine tema huulte üle oli läinud, seisis üks vaskne hobune vasksete 
valjastega seal, ja sadula peal olid kõige kaunimad hiilgavad vaskriided, peast saadik 
Jalakannani, ja kõik oli nõnda korrapärast, kui oleks see tema keha järgi tehtud. 

Lõuna ajal tuli vaskne mees oma vaskse hobusega klaasmäele, kus sajad ja tuhanded seisid, 
ilma et ühelainsal võimalik oli ehk ka mõnd sammugi libedat mäge mööda üles minna. 
Vaskne ratsuline kihutas hulgast läbi, sõitis kolmanda osa klaasmäge üles, kui oleks see 
loodud maa olnud, pööras siis ümber, teretas kuningat ja oli sedamaid rahva silmist jälle 
kadunud. Mõned vaatajatest tahtsid olla tähele pannud, kui oleks magaja kuningatütar oma 
kätt liigutanud, kui vaskne mees üles sõitis. 

Mõlemad vennad ei jõudnud õhtul küllalt vaskse mehe ja tema vaskse hobuse imeteost 
rääkida. Noorem vend kuulas vaikselt nende jutte, aga ei lasknud midagi sest märgata, et tema 
ise seesinane oli olnud. 

Teisel hommikul läksid vennad päeva tõusu ajal jälle ära, et nad pidudele ei hilineks. Päike 
seisis noorel lõunal, kui noorem vend isa hauale läks; ta tegi, kuidas temale oli õpetatud, ja 
ütles: ,,Palun, armas isa, minu palka teise öö valvamise eest!" 

Samal silmapilgul, kus palumine tema huulte üle oli läinud, seisis üks hõbehobune hõbedast 
valjaste ja sadulaga seal, ja sadula peal seisid kõige kaunimad hiilgavad hõberiided, peast 
saadik jalakannani, ja kõik näis nõnda korralik, kui oleks see tema kehale tehtud. 

Lõuna ajal tuli hõbedast mees oma hõbedast hobusega klaasmäele, kus sajad ja tuhanded 
seisid, ilma .et ühelainukesel võimalik oleks olnud ehk ka mõnd sammu siledat mäge mööda 
üles minna. Hõbedast ratsuline kihutas hulgast läbi, sõitis hea tüki maad, enam kui poole 
klaasmäge üles, mis tema hobuse kapjade all kui loodud maa näis olevat, pööras ümber, 
teretas 

kuningat ja oli natukese aja pärast jälle kadunud. Täna olid inimesed selgesti näinud, et 
magaja kuningatütar hõbemehe ligemale tulemisel oma pead oli liigutanud. 

Vennad olid õhtul koju tulnud ja ei jõudnud küllalt hõbedast mehe ja tema hõbedast hobuse 
imetegu kiita, aga arvasid ometi viimaks, et see ei võinud keegi loodud inimene olla, vaid 
kõik nägemine nõiutud silmamoondamise peal seisvat. Noorem vend kuulas vaikselt nende 
Juttu, aga ei lasknud midagi sest märgata, et tema ise seesinane oli olnud. 

Kolmandal hommikul olid vanemad vennad mõlemad päeva tõusul jälle ära läinud. Rahvast 
oli sel päeval veel rohkem kokku kogunenud, sest et seitse aastat ja seitse päeva, kus 
kuningatütar pikast unest pidi ärkama, täna otsa lõppes. Päike seisis juba üle keskhommiku, 
kui noorem vend isa hauale läks; ta tegi, kuidas temale oli õpetatud, ja ütles: ,,Palun, armas 
isa, minu palka kolmanda öö valvamise eest!" 

Sel silmapilgul, kus palumine tema huulte üle oli läinud, seisis üks kuldne hobune kuldsete 
valjaste ja sadulaga seal; ja sadula peal seisid kõige kaunimad hiilgavad kuldriided, peast 
saadik jalakannani; ja kõik näitas nõnda korralik, kui oleks see tema kehale tehtud. 

Lõuna ajal tuli kuldne mees oma kuldse hobusega klaasmäele, kus sajad ja tuhanded seisid, 
ilma et ühelainsal võimalik oli olnud kas ehk mõnd sammugi mööda siledat mäge üles minna. 
Mõlemad ratsulised, vask- Aa hõbemees, ei olnud ühtki jälge järele jätnud, vaid mägi oli 
niisama siledaks jäänud kui ennegi. Kuldne ratsuline kihutas hulgast läbi, sõitis mööda 
klaasmäge üles kuni harjani, mis tema hobuse kapjade all kui loodud maa näis olevat. 

Kui tema üles oli jõudnud, läks kirstukaas iseenesest vallali, magaja kuningatütar ajas ennast 
istukile üles, tõmbas kuldse sõrmuse oma sõrmest ja andis selle kuldmehele. Aga kuldne tõstis 


neitsi oma kuldse hobuse selga ja sõitis temaga pikkamisi mäest alla. Ta pani neitsi kuninga 
kaissu, teretas lahkelt ja oli ligemal silmapilgul ära kadunud, otsekui maa alla vajunud. 
Kuninga rõõmu võite te küll mõtelda. Ta oli teisel päeval targa mehe nõu järgi igal pool 
lasknud teada anda, et see, kes tema tütre kuldsõrmuse tagasi toob, temale väimeheks peab 
saama. Suurem osa võõraid olid ööseks sinna jäänud, et asja otsust näha saada. Ka meie vanad 
sõbrad, mõlemad vanemad vennad, olid rahva hulgas ja maitsesid pidude rooga. Aga nende 
imestus ei olnud mitte pisukene, kui nad üht kehvade riietega kaetud inmmest, kes peaaegu 
nende põlatud venna kujuline näis, kuninga ligi nägid astuvat. Jah, selle kerjaja käes oli tõesti 
kuningatütre sõrmus. Kuningas kahetses oma tõotust, sest ta ei võinud niisugust asja mitte ette 
mõelda. 

Aga tark ütles kuningale: ,,See noormees, keda teie tema kehva ülikonna pärast kerjajaks 
arvate, on ühe vägeva kuninga poeg kaugelt maalt. Ta sai 

150 

kolm päeva pärast sündimist kurja rõugutaja naise poolt talupojalapse vastu ümber vahetatud, 
aga viimane suri esimestel kuudel, seni kui varastatud kuningapoeg talumajas üles kasvas ja 
oma arvatud isa vastu ikka sõnakuulelik oli." 

Kuningas oli sellega rahul, laskis suure pulmapeo valmistada, mis neli nädalat vältas, ja andis 
hiljem kõik kuningriigi oma väimehele päranduseks. Niipea kui väimees talupoja riided 

seljast oli võtnud, ei olnud ta enam lollakas, vaid üks tark isand oma uues seisuses; sest et 
tema rumalus mitte sündinud ei olnud, vaid üksnes kurja naise poolt temale tehtud. 
Pühapäeval näitas ta ennast rahvale oma kuldriietes ja kuldse hobuse seljas. 

Tema arvatud vennad aga olid kadeduse ja viha pärast surnud. 


XXI. TÄNULIK KUNINGAPOEG 


Ükskord oli üks Kullamaa kuningas metsalaanes ära eksinud ja ei leidnud kõige otsimisega 
enam teed, ehk ta küll risti ja põigiti käis. Seal astus üks võõras mees tema juurde ja küsis: 
»»Mis sa otsid, vennike, siin pimedas laanes, kus muud ei ela kui koledad metsalised?" 
Kuningas kostis: ,,Ma olen ära eksinud ja otsin nüüd teed, kust koju võiksin saada." - 
»Tõotage mulle omanduseks, mis teile kodu õue peal kõige esiteks vastu saab tulema, siis 
tahan teile teed juhatada," ütles võõras mees. 

Kuningas seisis hea tüki aega sügavas mõttes ja kostis siis: ,, Mispärast peaksin ma oma hea 
Jahikoera ära kaotama? Aegamööda võin ma isegi koju saada?" Seal läks võõras oma teed. 
Aga kuningas hulkus eksiteel veel kolm päeva mööda laant ümber, seni kui kodunt 
kaasavõetud toiduvara otsa lõppes, kuid ei võinud siiski kadunud teerada kätte saada, mis teda 
koju oleks viinud. 

Nüüd tuli võõras mees teist korda tema juurde ja ütles: , Tõotage mulle omanduseks, mis teile 
kodus kõige esiteks õue peal vastu tuleb?" Aga kuningal oli väga kange pea, sellepärast ei 
lubanud ta ka sel korral veel midagi. 

Nukral ja vihasel tujul eksis ta jälle metsas ühest paigast teise, kuni ta viimaks väsinult puu 
alla maha langes ja juba oma surmatunni tulemist uskus. Seal tuli võõras mees - kes muu ei 
olnud kui vanapoiss ise - kolmat korda kuninga ette ja ütles: ,,Ärge olge ometi alp! Mis võib 
teil ühes koeras nii kallis olla, et te seda oma elu päästmiseks ei raatsi ära anda. Tõotage 
mulle, mis ma teejuhatamise palgaks küsisin, ja te peate eluga sest hädast pääsema!" 

»»Minu elu maksab rohkem kui tuhat koera!" vastas kuningas. ,,Seal küljes seisab terve 
kuningriik rahvaga. Olgu siis, ma tahan sinu soovimist täita; vii mind koju." 

Need tõotusesõnad olid vaevalt tema keele üle käinud, seal leidis ta end metsa äärel lagedal, 
kust kuninglik koda tema silma ulatas. Ta sammus ligemale ja esimene, kes temale 
õueväravas vastu tuli, oli amm kuningliku 

rinnalapsega, kes isa vastu oma käed laiali sirutas. Kuningas ehmatas, sõitles amme ja käskis 
lapse ruttu ära viia. Tema truu koer tuli natuke hiljemini saba liputades joostes sinna, aga 
truuduse palgaks tõukas kuningas teda vihas jalgade eest ära. Nõnda peavad süüta alamad 
sagedasti vastama ja valu kannatama, kui ülemad suisa päil midagi kõverust olid teinud. 

Kui kuninga viha natuke sai jahtunud, laskis ta oma lapse, ühe ilusa poisikese, ühe kehva 
talupoja tütre vastu ümber vahetada. Nii kasvas kuninga poeg kehvade inimeste leeaugul, seni 
kui talupoja tütar kuninglikus kätkis siidriiete peal magas. 

Aasta pärast tuli vanapoiss oma võlga kätte nõudma ja võttis väikese tütarlapse enesega kaasa, 
keda ta tõesti kuninga lapseks arvas, sest et laste vahetamise pettus temale teadmata oli 
jäänud. Aga kuningas rõõmustas väga, et tema kavalus nii hästi korda oli läinud, laskis suured 
rõõmupeod valmistada ja kinkis varastatud lapse vanematele rohkeid andeid, nii et tema pojal 
hurtsikus mingit puudust ei võinud tulla. Siiski ei usaldanud ta poega veel enese juurde tagasi 
võtta, kartes, et pettus seeläbi avalikuks võiks tõusta. Talu pererahvas oli vahetamise kaubaga 
väga rahul; neil oli laual üks sööja vähem ja leiba ja raha üleliiga. 

Vaheajal oli kuningapoeg nooreks meheks üles kasvanud, elas vanemate kojas rõõmu ja ilu-au 
sees, aga ei võinud ometigi selle üle ise rõõmsaks saada. Sest kui ta oma päästmise lugu oli 
kuulnud, läks tal meel väga nukraks, et üks vaene süüta tütarlaps tema asemel on pidanud 
vastama, mis tema isa kergel meelel oli eksinud. Seal võttis ta kindlasti nõuks, kui iial 
võimalik, vaene tüdruk päästa, või temaga üheskoos otsa saada. Neitsi kulu peal kuningas 
olla, see rõhus tal südant. 

Ühel päeval pani ta enesele salamahti talupoja riided selga, võttis ühe poolevakase hernekoti 
õlale ja läks sinna metsalaande, kus isa kaheksateistkümne aasta eest oli teelt eksinud. 

Laanes hakkas ta suure häälega kaebama: ,,Oh ma vaene, kuis olen ma ära eksinud! Kes võib 
mulle siit metsast teed juhatada? Inimese hingekest ei ole kuskil lähemalt leida!" 

Vähe aega pärast seda tuli üks võõras mees, pika halli habemega ja nahkpungaga vöö küljes, 
otsekui tartlane, teretas lahkesti ja ütles: , Mul on ümberkaudne koht siin tuttav ja võin teid, 
kui te mulle rohket palka lubate, sinna viia, kuhu teil süda ise himustab." 

»»Mis mina vaene mehike teile võin lubada," kostis kaval kuningapoeg, ,,olen üks kehv 
inimene; mul ei ole suuremat midagi kui soe hing sees, sest kuubki minu seljas on 
leivavanema päralt, keda ma peatoidu ja riiete eest: pean teenima." 

Võõras mees pani hernekotti tema seljas tähele ja ütles: ,,Sugu 

varandust näib teil siiski olevat; te kannate seal üht kotti seljas, mis raske näib?" 

»Kotis on herned," anti vastuseks. ,,Minu vana tädi on mineval ööl hinge heitnud ja ei ole nii 
palju järele jätnud, et surnuvalvajatele maa pruugi järele kupatatud herneid une hurjutuseks 
võiks ette kanda. Ma palusin oma peremehelt jumala tasumise peale need herned, tahtsin 
praegu sinna minna, võtsin tee lühenduseks otsekohe käigu läbi metsa, kust üks jalgtee-rada 
jooksis, mis aga mind nüüd, nagu ise näete, eksile on viinud." 

»Siis oled sa üks vaenelaps, nagu sinu jutust märkan," ütles võõras mees hambaid irvitades. 
»Ehk sa ei tahaks mulle teenima tulla, ma otsin praegu üht virka sulast minu pisukesele 
elamisele, ja sa oled mulle meelepärast." 

»Miks ei, kui me kaupa lepime," vastas kuningapoeg. ,,Sulaseks olen ma sündinud, võõra leib 
on igal pool kibe, seal on mul enamasti ükskõik, missuguse peremehe sundimist ma pean 
täitma. Mis te siis mulle aastapalgaks tõotate?" 

»Noh," ütles võõras mees, ,,iga päev priskesti süüa, kaks korda nädalas liha, kui kodunt 
kuhugi kaugemale tööle lähed, võid või silku leivakõrvaliseks, täielikud suve- ja talveriided ja 
pealegi veel kahe külimitu osa kasu-maad." 

»Ma olen sellega rahul!" ütles kaval kuningapoeg. ,,Tädi võivad mul ka teised mulda viia, ma 
tahan teiega minna." 


Vanapoiss näis tehtud kasuliku kaubaga väga rahul olevat, ta keeritas ennast ühe kanna peal 
kui keder ümber ja lõikas lustitralli, et mets aga laksas. Natukese aja pärast läks ta uue 
sulasega kodu poole minema, püüdis magusa jutuga teed lühendada ja ei pannud tähelegi, 
kuidas tema seltsimees iga kümne ja viieteistkümne sammu tagant ühe hernetera kotist maha 
pillutas. 

Öösel magasid meie teekäijad metsas ühe laiaoksalise kuuse all, kust nad teisel päeval jälle 
edasi rändasid, kuni nad - kui päike juba metsa ladval seisis - ühe suure kivi juurde jõudsid. 
Sinna jäi vanamees seisatama, vaatas terase silmaga igale poole ümber, vilistas korra metsa ja 
lõi siis pahema jala kannaga kolm korda vastu maad. Äkitselt läks kivi alt üks salavärav lahti, 
kust koopasuu-sarnane sisseminek paistis. Nüüd võttis vanapoiss kuningapoja käevarrest 
kinni ja käskis valju häälega: ,,Käi minu järel!" 

Sedamaid oli umbpimedus nende ümber ja kuningapoja meelest näis, kui läheks nende tee 
ühtepuhku sügavamale maa põhja. Hea tüki aja pärast hakkas valgus jälle kumendama, aga 
see valgus ei olnud päikesepaiste ega kuu kuma sarnaline. Kuningapoeg tõstis arglikult silmad 
üles, aga ei näinud taevast ega päikest; üks hiilgav udupilv kõikus nende üle ja näis uut ilma 
katvat, kus kõik nähtav üsna võõrast värki oli. Maapind ja vesi, puud ja rohutaimed, elajad ja 
linnud, kõik näis teistviisi, kui mis ta enne oli näinud. 

Aga mis temale kõige võõram näis, oli imelik vaikus ümberringi, kus kuskil häält ega kobinat 
ei kuuldud. Kõik oli kahinata kui surnuhauas; tema enese jalaastmedki ei teinud kahinat. Siin 
ja seal nähti mõnd lindu oksa peal istumas, kael pikale aetud ja kõrisõlm paisus, aga 
silmanähtav häälitsemine ei tunginud siiski nende kõrva. Koerad ajasid suud ammuli, otsegu 
haukumisele, härjad tõstsid tuttaval kombel pead üles, kui oleksid nad ammunud, aga ei 
haukumist ega ammumist tulnud kõrva. Vesi voolas kohisemata üle kivide madala põhja peal; 
tuul painutas metsas puulatvu, aga kahinat ei olnud kuulda; kärbes ja sitikas lendasid sirinata. 
Vanapoiss ei lausunud sõnagi, ja kui tema seltsimees mõnikord rääkida katsus, märkas ta 
sedamaid, et hääl selsamal silmapilgul suhu vaikis, nagu oleks ta surnud. 

Sedaviisi olid nad kes teab kui kaua kole kentsakas vaikses ilmas edasi läinud, kus kartus 
kuningapoja südame pakile pani, tema juuksed harjase kombel püsti ajas ja hirmu külm tema 
liikmeid lõdistas, - kuni viimaks, oh õnnelikku rõõmu! esimene kolistuse märk tema 
kõrvakuulmesse puutus ja seda varjutaolist elu tõsiselt elustavat näis. Tema meelest näis lugu, 
kui oleks suur hobusekari rabasoost läbi tunginud. 

Siin tegi vanapoiss oma suu lahti ja ütles keelt nälbates: ,,Pudrukatel keeb, meid oodatakse 
koju!" Jälle olid nad tükk aega edasi läinud, kui kuningapoeg saeveski müdinat arvas kuulvat, 
kus ehk paar tosinat saagi võisid tööl olla. Peremees ütles: ,,Vana suureit magab juba 
norisedes." 

Kui nad selle peale ühele mäeharjale jõudsid, nägi kuningapoeg tükk maad eemal oma 
peremehe talu; hooneid oli nii palju, et seal ennemini küla ehk väikest linna-alevit võis arvata 
kui ühe pere elukohta. 

Viimaks jõudsid nad sinna ja leidsid õueväravas ühe tühja koeraosmiku. ,,Poe sisse!" käratas 
peremees, , ja seisa seal rahul, kuni ma suureidega sinu pärast kõnelen. Tema on, nagu 
enamasti kõik vanad inimesed, väga enda tahtmist täis ja ei salli võõrast inimest majas." 
Kuningapoeg puges värisedes koeraosmikusse ja hakkas juba oma üleliigset julgust 
kahetsema, mis teda näpistisse oli viinud. 

Tüki aja pärast tuli peremees tagasi, hüüdis teda varju-urkast välja ja ütles vihase, torssis 
näoga: ,,Pane nüüd teraselt tähele meie pere seadust ja hoia ennast, et sa selle vastu ei eksi, 
muidu võiks sul käsi siin väga halvasti käia: 

»Silmad, kõrvad sidemeta, 

Suudevärav ala sõlmes! 

Täida sundi tõrkumata, 


Meeletahtel mõteldessa: 

Kõnet üksi küsijalle!" 

Lävest üle tuppa astudes silmas kuningapoeg üht noort, väga ilusat piigat, sõstrakarva 
silmadega ja käharate juustega. Ta mõtles enda meeles: kui 

taadil niisuguseid tütreid palju peaks olema, tahaksin ma temale küll koduväiks tulla! 
Tütarlaps on mulle väga mokka mööda. 

Kena tütarlaps toimetas söömalaua korrale, ei rääkinud musta ega valget, pani õhturoad 
lauale, ja läks siis viisakal kombel leepajale istepaika võtma, otsegu ei oleks ta võõrast meest 
koguni tähele pannud. Ta võttis lõngakera ja vardad näpule ja hakkas siis sukka kuduma. 
Peremees istus üksi söömalauda, ei kutsunud sulast ega tüdrukut endale seltsiks, ja vana 
suureite ei olnud kuskil nähtaval. Vanapoisi söögiisu oli määratu; lühikese ajaga pani ta kõik 
puhtalt nahka, mis laualt leidis ja kust kõige vähemalt tosin inimest oma kõhtu oleksid võinud 
täita. Kui ta viimaks lõugadele natuke puhkamise aega oli andnud, ütles ta plikale: 

»Korista nüüd katelde ja padade põhjad puhtaks, ja täitke nende riismetega endi kõhtu; aga 
kondid jätke koerale närida." 

Kuningapoeg tõmbas küll suu natuke viltu kuulutatud katlapõhja pühk-mete roa üle, mis tema 
kauni piiga ja koeraga seltsis pidi sööma. Natukese aja pärast läksid aga mehel silmad jälle 
lahkeks, kui ta nägi, et riismetest magus roog lauale toodi. Söömalaual vahtis ta ühtepuhku 
salaja luurides tütarlapse peale ja oleks kes teab kui palju selle eest andnud, kui tal luba oleks 
olnud piigaga mõned sõnad rääkida. Aga kus ta iial suud sõnale püüdis painutada, seal tuli 
tütarlapse kartlik silm paludes teel tema vastu, kui tahaks ta ütelda: ,,Pea suu kinni!" 
Sellepärast laskis noormees oma silmad rääkida ja tegi kuulmata sõnad söögiisuga tõeks, sest 
eks tütarlaps olnud road keetnud, ja eks pidanud temale meeleheaks olema, kui võõras oma 
kõhtu täitis ja sööki ei põlanud. - Vanataat lamas ahjupingil pikali maas ja tegi täidetud 
kõhule tuuleõhku, et toaseinad paukudes vastu kostsid. 

Pärast õhtusööma ütles vanataat kuningapojale: ,,Kaks päeva võid sa pikka teekäiku puhata ja 
majas ümber silmitseda. Ülehomme õhtul pead sa minu juurde tulema, et ma sulle teiseks 
päevaks tööd võin juhatada; sest pere peab mul ikka varem tööl olema, kui ma ise hommikul 
üles tõusen. Küll tütarlaps näitab sulle magamisaseme." 

Kuningapoeg võttis hoogu, kui oleks ta tahtnud rääkida, aga oh häda, vanapoiss langes kui 
äikesepilv tema kukla ja hüüdis: ,,Sina, koer, sulane! Eksid sa majaseaduse vastu, siis võid sa 
kohe pea osa lühemaks tehtud saada. Sule lõuad kinni! Ja nüüd kasi puhkama!" 

Tütarlaps kutsus teda sõrme tähendusel toast, päästis ühe ukse lukust lahti ja andis märku, et 
noormees üle läve kambri astuks. Kuningapoeg arvas silmapisara tütarlapse laugelt leidvat ja 
oleks kõigest südamest kauemini lävele seisma jäänud, aga ta kartis vanataati ja ei tohtinud 
pikemalt aega viita. 

Ei see kaunis piiga iial tema tütar või olla, mõtles kuningapoeg, sest sel lapsel on lahke 
inimese süda. Ehk on tema seesama vaene tütarlaps, keda 

minu asemel siia saadeti ja kelle pärast mina hullu kombel julgustüki ette võtsin siia tulla. 
Juba oli hea tükk ööd läinud, enne kui ta asemel magama uinus, kus kartlikud unenäod temale 
rahu ei andnud; ta nägi unes mitmesuguseid hädaohte, mis teda püüdsid võrgutada, ja igas 
kohas oli kauni piiga kuju, kes lüdas temale appi tõttas. 

Teisel hommikul unest ärgates oli tal esimene mõte kõik teha ja toimetada, mis ta iial sõnata 
tütarlapse silmast oskab tähendada. Ta leidis virga piiga juba tööl, aitas kaevust vett vinnata ja 
kanda, puid lõhkuda, tuld padade alla kohendada ja püüdis igal muul tööl piigat aidata. 
Pärast lõunat läks ta õue peale oma uut kodupaika laiemalt vaatama ja pani väga imeks, et 
vana suureit temale kuskil silma otsa ei puutunud. Tallis leidis ta ühe valge hobuse, laudas 
ühe musta lehma valge peaga vasikaga, teistes lautades, mis luku taga seisid, arvas ta 


häälitsemist mööda hanesid, parte, kanu ja muid linde olevat. - Keskhommikune ja lõunaroog 
olid niisama maitsvad olnud kui esimesel õhtul, ja ta oleks oma seisusega väga rahul võinud 
olla, kui kuri keelekütkendus piiga seltsis tal mitte väga raske ei oleks kanda olnud. Teise 
päeva õhtul läks ta peremehe käest tuleva päeva tööd kuulama. 

Vanamees ütles: ,, Homseks tahan sulle kerge töö anda. Võta vikat kätte, niida nii palju heinu, 
kui valgele hobusele päeva osaks tarvis läheb, ja kasi tall sõnnikust puhtaks. Peaksin ma 
kogemata sinna tulles sõime tühja või põranda sitase leidma, siis võiks sulle kibe lugu kätte 
tulla. Hoia ennast selle eest!" 

Kuningapoeg rõõmustas ja mõtles omas meeles: ,,Küllap selle pisukese tööga korda saan; ehk 
ma küll veel iial tänini atraAga vikatit kätte ei ole võtnud, siiski nägin ma sagedasti, mis 
hõlpsal kombel põllumehed neid riistapuid enda käes liigutasid; ja rammu poolest ei ole mul 
mitte puudust." 

Kui ta parajasti asemele pikali tahtis heita, tuli tütarlaps salamahti kassi sammul tema juurde 
ja küsis madala häälega: ,,Mis tööd sulle anti?" 

»Homme," kostis kuningapoeg, ,,on mul hõlpus töö; ma pean valgele hobusele rohtu söögiks 
niitma ja talli puhtaks kasima, see on kõik." 

»»Oh sa õnnetu loom!" ohkas tütarlaps. ,, Kuidas võiksid sa seda tööd toimetada? See valge 
hobune, peremehe suureit, on üks täitmatu ablas loom, kellele kakskümmend niitjat vaevalt 
päeva osa toitu jõuaksid valmistada, ja teisel kümnel oleks hommikust õhtuni tööd, et 
sõnnikut tallist välja ajada. Kuis tahaksid sina üksi mõlemad tööd korrale toimetada? Pane 
minu nõu teraselt tähele ja tee kõik seda mööda: kui sa hobusele paar sületäit rohtu sõime oled 
puistanud, siis pead ühe pajupuu raagudest kindla võru punuma ja tugevasti puust kiilu 
tahuma, nõnda et hobune sinu tööd võib näha. Ta saab sinult sedamaid küsima, mis tarbeks sa 
neid asju oled val- 

mistanud, ja siis pead sa temale nõnda otsust andma: ,,Selle võruga köidan sinu suu kinni, kui 
sa enam peaksid sööma, kui ma sulle ette annan, ja selle vaiaga tahan ma augu sul tagant kinni 
kiiluda, kui sa rohkem peaksid maha pillutama, kui mul lusti oleks tallist välja pühkida." 

Peale selle, kui ta oma jutu oli rääkinud, läks tütarlaps niisama salaja kikivarbail uksest välja, 
kuidas ta oli tulnud, ega andnud noormehele nii palju mahti, et ta aega oleks saanud tänada. 
Ta tuletas piiga sõnu meelde, rääkis neid teist korda enese kõrva, et midagi ei unustaks, ja 
heitis siis asemele puhkama. 

Teisel päeval vara hommikul läks ta tööle. Ta laskis vikati kiiresti rohu sees karata ja nägi 
rõõmuga üürikese aja pärast nii palju heina kaares maas, et mõne sületäie rehaga võis kokku 
riisuda. Kui ta esimese sületäie sõime hobusele ette oli puistanud ja sedamaid teise sületäiega 
talli astus, leidis ta ehmatades sõime juba tühja ja rohkesti poole koorma osa sõnnikut talli 
põrandal. 

Nüüd hakkas ta märkama, kuidas ta tütarlapse targa nõuta otsa oleks võinud leida, sellepärast 
tahtis ta kuuldud õpetust silmapilk teoks teha. 

Kui ta parajasti võru punus, pööras hobune pea tema poole ja küsis imestelles: ,,Pojuke!*Mis 
sa selle võruga tahad teha?" 

»Ei midagi," kostis kuningapoeg, ,,ma punun rõnga aga valmis, et ku; sul mõte peaks olema 
rohkem süüa, kui mul lusti oleks sulle rohtu ette panna, mina siis selle võruga sinu lõualuud 
võiksin kinni näpistada." 

Valge hobune ohkas korra sügavasti ja jättis silmapilk närimise katki. Noormees kasis talli 
põranda puhtaks ja hakkas siis kiilu vestma. 

»Mis sa selle kiiluga tahad teha?" küsis hobune jälle. 

»Ei midagi," anti vastuseks. ,,Ma teen selle aga prundiks valmis, kui ehk tarvis tuleb 
väljaandmise väravat kinnitada, et söök väga kiiresti läbi luie ei läheks." 


Hobune vaatas jälle ohkides tema peale ja mõistis jutu vist ära, sest lõuna oli juba ammugi 
mööda, aga valgel hobusel oli ikka veel toiduvara sõimes ja tallipõrand seisis puhas. 

Seal tuli peremees vaatama, ja kui ta tallis kõik asjad seaduse korral leidis, küsis ta natuke 
imeks pannes: ,,Oled sa ise nii tark või on sul targad nõuandjad?" 

Kaval kuningapoeg kostis kiiresti: ,Mul ei ole kedagi muud kui minu nõder pea ja üks vägev 
jumal taevas." 

Vanataat tõmbas mokad vihavolti ja läks pomisedes tallist välja; aga kuningapoeg rõõmustas 
väga, et tal asi nii hästi oli korda läinud. 

Õhtul ütles peremees temale: , Homseks päevaks ei ole sulle täielikku tööd, aga tüdrukul on 
mõnda muid talitamisi majas, sellepärast pead sina 

meie musta lehma lüpsma. Hoia ennast selle eest, et piima udarasse ei jääks. Leiaksin ma 
seda, siis võiks see su elule otsa teha." 

Kuningapoeg mõtles toast minnes: kui seal midagi kavaluse tempu ei peaks olema, siis ei või 
töö mulle raskeks minna; mul on, jumal tänatud, tugevad sõrmed, nendega tahan nisad välja 
pigistada, et piimapiiska sisse ei pea jääma. Kui ta parajasti puhkama tahtis minna, tuli 
tütarlaps tema juurde ja küsis: ,,Mis tööd sul homme on toimetada?" 

»»Homme on mul sellipäev," kostis kuningapoeg. ,,Ma olen homme päev otsa prii, ega ole 
midagi muud tööd, kui musta lehma lüpsta, et piimapiisakest udarasse ei jää." 

»»Oh sa õnnetu loom! Kuis tahaksid sa seda toimetada," ütles ohates tütarlaps. ,,Sa pead 
teadma, armas tundmata noormees, et kui sa hommikust õhtuni alati lüpsaksid, siiski ei jõuaks 
sa musta lehma udarat iial tühjendada; piim immitseb kui allika veesoon ühtepuhku uuesti 
peale. Nüüd märkan ma selgesti, et vanataat sulle tahab hukatust teha. Aga sellepärast ole 
mureta, niikaua kui mina elan, ei pea sinu küljes mitte juuksekarva rikutud saama. Pane 
teraselt minu nõu tähele ja täida kindlasti minu õpetust, siis pääsed sa kitsikusest. Võta, kui 
lüpsma lähed, potitäis tuliseid süsi ja sepa-pihid kaasa. Kui talli saad, siis pane pihid süte 
peale potti ja puhu söed lõkkele. Hakkab must lehm sinu käest küsima, mispärast sa seda teed, 
siis vasta temale, mis ma sulle salamahti kõrvakuulmesse ütlen." 

Tütarlaps sosistas mõne sõna temale kõrva ja läks siis kikivarbail toast välja, nagu ta oli 
tulnud. Kuningapoeg heitis asemele puhkama. 

Hommikune koidutera ajas taevast punetama, kui ta juba asemelt tõustes lüpsiku ühte ja 
söepoti pihtidega teise kätte võttis ja sedamaid lauta läks. Ta täitis kõik, nagu tütarlaps eile 
õhtul temale oli juhatanud. Must lehm vaatas natuke aega võõriti tema toimetust ja küsis siis: 
»Mis sa seal teed, pojuke?" 

»Ei midagi," kostis poiss vastuseks. ,, Tahan pihid aga tulipunaseks kuumendada, sest et mõnel 
lehmal raibet viisi leitakse - pärast lüpsmist piima udaras veel tagasi hoida; seal ei ole 
mõnusamat nõu, kui pärast lüpsmise lõpetamist nisa otsad tuliste pihtidega kokku vajutada, et 
piima nisasse ei valguks." 

Must lehm ohkas südamest ja vahtis kartlikel silmil lüpsja peale. Kuningapoeg võttis lüpsiku, 
lüpsis udara kuivaks, ja kui ta tükk aega hiljemini jälle katsuma läks, ei leidnud ta 
piimapiisakest udaras ega nisades. 

Peremees tuli hiljemini lauta, tõmbas paar korda pigistades lehma nisasid, ja kui ta sealt piima 
ei leidnud, küsis ta kurja näoga: ,,0led sa ise nii tark või on sul targad nõuandjad?" 
Kuningapoeg kostis: ,,Mul ei ole muud kedagi kui minu nõder pea ja üks vägev jumal taevas." 

Vanamees läks pahal tujul oma teed. 

Kui kuningapoeg õhtul peremehelt tööd küsima läks, ütles peremees: ,,Mul on kuhjake heinu 
veel luhal, mis ma kuival ajal varju alla tahaksin lasta viia. Vea mul heinad homme koju, aga 
pane teraselt tähele, et riismeid maha ei jää, muidu võiksid sa elu kaotada." 


Kuningapoeg läks rõõmsal meelel toast välja ja mõtles: heinavedamine ei ole suur töö, mul ep 
ole suuremat vaeva, kui koormasse panna, hobune peab vedama. Peremehe suureidele ei taha 
ma armu näidata. 

Õhtul tuli tütarlaps jälle salamahti tema juurde ja küsis hommikust tööd. Kuningapoeg ütles 
naerdes: ,.Siin õpin ma kõiksuguseid talurahva töid, homme pean kuhjakese heinu koju 
vedama ja selle peale vaatama, et riismeid maha ei jää: see on kõik minu päevatöö." 

»»Oh sa õnnetu loom," ohkas tütarlaps. ,,Kuis jõuaksid sa seda toimetada? Tahaksid sa 
suurema vallaga terve nädala päevad heinu vedada, siiski ei jõuaks sa seda kuhjakest ära tuua. 
Mis ülevalt harja poolt ära võetakse, kasvab alt põhja poolt jälle lisaks peale. Pane tähele, mis 
ma sulle ütlen: sa pead homme enne koitu üles tõusma, valge hobuse tallist ja mõned tugevad 
köied ühes kaasa võtma, siis heinakuhjale minema, kuhja köitega ümbert kinni köitma ja 
valge hobuse köite otsa rakendama. Kui sellega oled valmis saanud, siis roni ise kuhja otsa ja 
hakka seal lugema: üks, kaks, kolm, neli, viis, kuus ja nõnda ikka edasi. Hobune saab kohe 
sinu käest, küsima, mis sa seal loed, siis pead sina vastama, mis ma sulle salamahti 
kõrvakuulmesse ütlen." 

Pärast salaasja kuulutamist oli tütarlaps lipsti toast läinud; sellepärast ei osanud kuningapoeg 
midagi paremat tööd ette võtta, kui puhkama minna. 

Teisel hommikul unest ärgates tuli temale kohe meelde, mis tütarlaps õhtul nõuks oli kiitnud; 
ta võttis tugevad köied kätte, ruttas talli, talutas valge hobuse välja, hüppas ise tema selga ja 
sõitis heinakuhjale, mis kõige vähemalt arvates viiekümnesaoline võis olla, aga ei mitte 
kuhjakene. 

Kuningapoeg täitis igapidi tütarlapse õpetusi, ja kui ta viimaks üleval kuhja otsas istudes 
ühest kuni kahekümmeni sai lugenud, küsis valge hobune imestelles: ,,Mis sa seal loed, 
pojukene?” 

»Ei midagi," kostis vastuseks. ,,Ma hakkasin naljapärast huntide karja metsa ääres lugema, 
aga neid on palju rohkem, kui mina lugeda jõuaksin." 

Vaevalt oli see sõna tema suust välja tulnud, mis huntide karja nimetas, seal pistis valge 
hobune kui tuul punuma ja oli mõne silmapilgu pärast heinakuhjaga kodus. 

Peremehe imestamine ei olnud mitte pisukene, kui ta peale keskhommikut õue minnes sulase 
päevatööga juba valmis leidis. 

»»Oled sa ise nii tark või on sul targad nõuandjad?" küsis vanamees; mispeale kuningapoeg 
vastas: ,,Mul ei ole muud kedagi kui minu nõder pea 

ja üks vägev jumal taevas." Vanamees läks pead vangutades ja vandudes oma teed. 

Videviku ajal läks kuningapoeg jälle tööd küsima. Peremees ütles: , Homme pead sa mul 
valgepea-vasikaga karja minema ja selle eest hoolt kandma, et vasikas sinu käest metsa ei 
pääse, muidu võiksid sa hõlpsasti elu kaotada." 

Kuningapoeg mõtles enda meeles: mõni kümneaastane talupojapoisike peab tervet karja 
kaitsema, ega siis üheainukese vasika kaitsemine mulle raskeks või minna. - Kui ta parajasti 
magama tahtis heita, tuli tütarlaps salamahti tema kambri ja küsis, mis temale homseks tööks 
oli sunnitud. 

»»Homme on nul laisa töö," ütles kuningapoeg, ,,ma pean valgepea-vasikaga karja minema." 
»»Oh sina õnnetu loom!" ohkas tütarlaps. ,,Sellega ei või sa iial korda saada. Sa pead teadma, 
et sel vasikal nii pöörane jooksuhimu on, miska ta ühe päevaga kolm korda ümber maailma 
võiks joosta. Pane teraselt tähele, mis ma sulle nüüd õpetan. Võta see siidlõng, seo üks ots 
vasika pahema jala, teine ots jälle enda pahema jala väikese varba külge, siis ei pääse vasikas 
mitte sammu sinu kõrvalt minema, kas sa nüüd istud või magad." 

Tütarlaps läks selle peale jälle oma teed ja kuningapoeg heitis magama. Aga meel oli noorel 
mehel selle üle väga pahaks läinud, et tal jälle unustusse oli jäänud tütarlast mõnusa nõu eest 
tänada. Ta täitis teisel hommikul kõik korrapärast, mis hea tütarlaps temale oli õpetanud, ja 


viis vasika siid-heide kütkes karjamaale, kes kui truu koerakutsikas temast mitte sammu 
kaugemale ei läinud. 

Õhtul päikese veeremise ajal viis ta vasika talli tagasi, kus peremees parajasti temale vastu tuli 
ja vihas põrnitava silmaga küsis: ,,õled sa ise nii tark või on sul targad nõuandjad?" 
Kuningapoeg kostis: ,,Mul ei ole muud kedagi kui minu nõder pea ja üks vägev jumal taevas." 
Jälle läks vanamees kurja pomisemisega sealt ära, ja kuningapoeg arvas tähele panevat, 
kuidas jumaliku nime kuulutamine iga kord vanapoisi viha oli paisutanud. 

Õhtul hilja läks ta jälle peremehe juurde, et teise päeva sundi kuulda saada. Peremees andis 
temale kotikesetäie odrateri ja ütles: ,, Homme saab sul pidupäev olema, kus hommikust 
õhtuni võid magada, aga selle eest pead sa täna öösel end mehe kombel liigutama. Külva mul 
sedamaid need odrad maha, nad saavad rutusti kasvama ja küpseks minema; siis lõikad sa nad 
põllult, pahmad ja tuulad ära, nii et võid nad linnasteks teha ja jahvatada. Saadud linnaste 
jahudest pead sa mulle õlut pruulima ja homme vara, kui ma unest ärkan, mulle kannutäie 
värskest õllest maitseda tooma. Valva selle üle, et minu käsud täidetud saavad, muidu võiksid 
sa hõlpsasti elu kaotada." 

Süda raske murega täidetud, läks kuningapoeg nukral näol toast, jäi läve ette seisma ja hakkas 
kibedasti nutma. Iseenesega rääkides ütles ta: , Täna tuleb minu elule viimne öö kätte, 
säherdust tööd ei või ükski surelik toimetada; niisama vähe võib siin targa tütarlapse nõu 
mind aidata. Oh ma vilets-loom! Miks olen kergel meelel kuningliku lossi maha jätnud ja end 
hädaohu kütkesse sidunud. Mul ei ole isegi võimalik seda kibedat häda taeva-tähtedele 
kaevata, sest et siin taevast ega tähti ei nähta. Aga üks jumal on meil igas paigas." 

Kui ta nüüd, odrakotike käevarrel, läve ees seisis, vaata, seal läks toa uks vallali ja armas 
tütarlaps astus tema juurde. Piiga küsis, mis vea pärast ta nii kurb on, ja noormees vastas 
silmapisaratega: 

»»Oh, minu viimane tund on kätte jõudnud, me peame teineteisest igavesti lahkuma. Kuule siis 
veel minu tunnistust, enne kui ma suren: mina olen ühe vägeva kuninga poeg, kellele isa lai 
kuningriik ükskord osaks pidi saama; aga nüüd on kõik korraga otsas - õnn ja lootus." 

Selle peale rääkis ta, ja nuttis sagedasti jutu vahel, mis tööd peremees täna ööseks temale 
peale oli pannud. Aga süda oleks tal vihast paisunud märgates, et tütarlaps tema kurvastusest 
palju lugu ei pidanud. Kui ta viimaks oma pika jutu s.ai lõpetanud, ütles piiga naerdes: 

»Täna öösel võid sa siis, mu armas kuningapoeg, õige rahulikult magada ja homme päeva otsa 
pidu pidada. Pane teraselt minu nõu tähele ja ära, põlga sellepärast, et nõu ühe alamat sugu 
plika suust tuleb. Võta see pisuke võti, mis kolmanda linnulauda ukse lukud lahti päästab, kus 
taga vanamehe teenijad-vaimud elavad. Viska odrad kotiga üle läve lauta ja kinnita sõnasõnalt 
kõik, mis peremees öösunniks sulle oli peale pannud; lõpetusel pead veel juurde lisama: kui te 
juuksekarva võrra minu käsust eksite, siis peate kõik üheskoos otsa leidma; aga peaks teil abi 
puuduma, siis saab täna öösel seitsmenda aida uks lahti seisma, kus peremehe vägevamad 
vaimud elavad." 

Kuningapoeg talitas kõik kuuldud õpetust mööda ja heitis siis ise magama. Kui ta teisel 
hommikul unest ärkas ja pruulikööki vaatama läks, leidis ta õlletõrred parajasti käärimas, nii 
et vaht üle serva maha kerkis. Ta maitses värsket õlut, täitis siis ühe suure kannu vahutseva 
õllega ja viis peremehele katseks, kes praegu asemelt pea üles tõstis. Aga oodatud tänu asemel 
ütles peremees pahal tujul: 

»»See ei ole mitte sinu peast tulnud! Ma märkan, sa oled häid sõpru ja nõuandjaid leidnud. Hea 
küll, täna õhtul saame pikemalt jutustama." 

Õhtul ütles vanamees: ,,Homme ei ole mul tööd sulle anda, siiski pead sa, niipea kui ma unest 
ärkan, minu sängi ette astuma ja teretades mulle kätt lööma." 

Kuningapoeg naeris salamahti vanamehe naljaka tuju üle ja rääkis naer- 

des ka tüdrukule oma lugu. Aga tütarlapsel läks nägu kuuldes väga tõsiseks ja ta ütles: 

Hoia oma nahka! Vanamees tahab sind homme hommikul ära süüa. Üksainus asi võib sind 
sest õnnetusest päästa. Sa pead ühe raudlabida ahjus tulipunaseks tegema ja käe asemel 
kuuma labida temale hommikuteretuseks pakkuma." Seda üteldes tõttas ta minema ja 
kuningapoeg läks magama. 

Hommikul oli ta labida juba ammugi tulipunaseks teinud, enne kui vanapoiss unest ärkas. 
Viimaks kuulis ta hüüdmist: 

»Laisk sulane, kus sa viibid, tule teretama!" - Kui kuningapoeg selle peale tulise labidaga 
tuppa astus, hüüdis vanamees kaebliku häälega temale vastu: ,,Olen täna rängasti haige, ma ei 
suuda sinu käest mitte kinni võtta. Aga tüle õhtul tagasi, et ma oma sundimisi sulle võin 
kuulutada." 

Kuningapoeg vedeles lüüsides kõige päeva, kuni ta õhtul peremehe juurde läks, et tema käest 
teise päeva töösundi kuulda saaks. Aga peremees oli väga lahke ja ütles naeratades: 

»Ma olen sinuga väga rahul! Tule hommiku vara tütarlapsega minu juurde, ma tean, et teie 
teineteist ammugi armastate, sellepärast tahan teid kui mees ja naine kokku panna!" 
Kuningapoeg oleks rõõmu pärast hõisates mõlemal jalal püsti karanud, aga õnnekombel tuli 
tal õigel ajal vanamehe vali majaseadus veel meelde, sellepärast vaigistas ta suud ja keelas 
jalgu. Aga kui ta enne magamaheitmist oma õnne armukesele kuulutas ja tema poolt 
niisamasugust rõõmu ootas, pidi ta imestades tähele panema, et tütarlaps ehmatuse pärast val- 
geks kahvatas kui lubjatud sein. Hiljemini, kui ehmatuse paelast köidetud keel jälle painduma 
hakkas, ütles piiga: 

»»Vanapoiss on märku saanud, et mina sulle nõuandjaks olen olnud, ja tahab sellepärast meid 
mõlemaid ära hukata. Meie peame veel täna öösel kiiresti pakku põgenema ja endid püüdma 
päästa, muidu tehakse meile ots. Võta kirves kätte, mine lauta ja löö valge vasika pea ühe 
võimsa lopsuga otsast maha, teise löögiga lõhesta pealuu pooleks. Vasika ajust leiad sa ühe 
hiilgava punase kerakese, see too minu kätte; muud tarvitused tahan ma ise kõik korrale 
toimetada.” 

Kuningapoeg mõtles: parem tapan ühe ilmasüüta vasika, kui et ma iseennast ja armast 
tütarlast tappa lasen; läheb põgenemine meil õnnelikult korda, siis pääsen ma koju tagasi. 
Minu mahapuistatud herned võivad nüüd kasvamas olla, seeläbi ei saa me teelt eksida. 

Siis läks ta lauta. Lehm lamas vasika kõrval maas ja mõlemad magasid nii raskesti, et nad 
mehe tulemist ei kuulnud. Aga kui ta vasika pea otsast maha oli löönud, oigas lehm 
magamisel koledasti, kui oleks ta midagi rasket und näinud. Noormees andis ruttu teise lopsu, 
mis pealuu lõhestas. Vaata, nüüd läks laut ühekorraga valgeks kui südapäeval. Punane kerake 

veeres peaajust välja ja paistis pisukese päikese heledusel. Kuningapoeg mässis kerakese 
hellasti rätiku sisse ja pistis siis põue. Sest oli õnn, et lehm unest ei ärganud, muidu oleks ta 
ammuma hakanud, misläbi ehk ka peremees oleks võinud ärksaks saada. 

Väravas leidis kuningapoeg tütarlapse juba minekule valmistatud, väike riidekimbuke käes. 
»Kus su kerakene on?" küsis piiga. 

»Siin!" kostis noormees ja andis nõiakerakese tütarlapse kätte. 

»Meie peame kiiresti põgenema!" ütles tütarlaps ja päästis ühe pisukese osa kerakesest rätiku 
mähkmest vallali, nõnda et hiilgav valgus otsekui laterna küünal nende pimedat ööteed 
valgustas. 

Herned olid, nagu kuningapoeg ette arvanud, kõik kasvama läinud, sellepärast olid nad teelt 
eksimise pärast mureta. Teel rääkis piiga noormehele ühe salaloo, mis tema ükskord 
kogemata oli kuulnud, kui vanamees suur-eidega salalisel jutul oli olnud. Piiga pidi ühe 
kuninga tütar olema, keda vanapoiss kavaluse läbi vanemate käest ära petnud. Kuningapoeg 
teadis .asja paremini, aga tema ei teinud sest pikemat juttu, vaid oli oma südames selle üle 


rõõmus, et tema ettevõtmine vaese tütarlapse päästmisel õnnelikult on korda läinud. Nõnda 
võisid teekäijad juba hea tüki maad ära käinud olla, kui natuke valgust hakkas tõusma. 
Vanapoiss ärkas hommikul hilja magamast, hõõrus tükk aega silmi, enne kui nad lahti pääsid 
ja uni metsa läks; siis rõõmustas ta oma südant mõttes, kuidas noored inimesed mõlemad täna 
hommikul tema nahka pidid minema. 

Peale selle, kui ta juba puhu aega oli oodanud, rääkis ta suud mööda: «Vist ei ole need oma 
pulmaehetega valmis jõudnud!" Aga kui ootamine väga pikale viibis, hakkas ta hüüdma: 
»Sulane ja tüdruk, ae! Kuhu te jääte?" Vandudes kisendas ta veel mõne korra neidsamu sõnu, 
aga tema kutsumise peale ei tulnud sulast ega tüdrukut nähtavale. 

Viimaks ronis ta vihaga sängist ja läks laisku viiblasi otsima. Aga seal leidis ta maja 
inimestest tühja; pealegi pani ta veel tähele, et mineval ööl keegi asemel ei olnud maganud. 
Nüüd ruttas ta sedamaid lauta. Kuita siin vasika tapetud ja nõiakerakese ära varastatud leidis, 
märkas ta sündinud asjade käiku. Ta vandus, et kõik mustaks läks, päästis kiiresti kolmanda 
vaimudetalli uksed lahti ja saatis oma abilised tööle, pakku põgenenud inimesi taga otsima. 

»» Tooge need mulle, kuidas te neid leiate, ma pean nad kätte saama!" Nõnda rääkis vanapoiss, 
ja tema vaimud pühkisid kui tuul minema. 

Põgenejad olid parajasti laiale lagedale jõudnud, kui tütarlaps sammu seisatades ütles;: 

»»Kõik ei ole mitte nõnda, kuidas õiguse kombel peaks olema. Kerakene minu käes hakkab 
liikuma, vististi kihutatakse meid taga!" 

Tagasi vaadates nägid nad ühe musta pilve, mis kiiresti ligemale jõudis. Tütarlaps keeritas 
kerakest kolm korda pihus ja ütles: 

»»Kuule, kuule, kerakene! 

Jõuaksin ma jõekesena, 

Kaaslane kalakesena!" 

Silmapilk olid mõlemad muudetud. Tütarlaps sai jõeks lagedale ja kuningapoeg ujus kui 
kalake veelainetes. Vaimud läksid vihisedes neist mööda, pöörasid hiljem teelt ümber ja 
lendasid puhu aja pärast koju tagasi; aga jõekese ja kalakese jätsid nad puutumata. Niipea kui 
tagakiusajad ära läinud, moondas jõekene ennast jälle endiseks tüdrukuks ja tegi kalakese 
nooreks meheks. Sedaviisi läksid nad inimese kombel oma teed edasi. 

Kui väsinud vaimud tühjade kätega tagasi tulnud, küsis vanapoiss, kas nad otsides siis midagi 
iseäralikku asja silma ei olnud saanud? 

»Ei midagi," anti vastuseks. ,, Üksnes üks jõeke voolas seal lagedal ja üksainus kalake ujus 
Jões.” 

Vanamees mõuras tulise vihaga: ,,Oinapead! Need'ap nad olid, need'ap nad olid!" Kiiresti 
kiskus ta viienda talli uksed lahti, laskis vaimud välja ja andis neile käsu jõekese vesi ära juua 
ja kalake kuivikul kinni püüda. Vaimud kasisid kui tuul minema. 

Meie teekäijad jõudsid praegu metsa serva ligidale, seal jäi tütarlaps seisma ja ütles: ,,Kõik ei 
ole mitte nõnda, kuidas õiguse kombel peaks olema. Kerake minu pihus hakkab jälle 
liikuma." , 

Umber vaadates nägid nad teist korda pilve taeva all, esimesest tumedam ja servad 
punasemad. ,, Need on meie tagakiusajad!" hüüdis piiga ja keerutas kerakest pihus kolm korda, 
üteldes: 

»»Kuule, kuule, kerakene! 

Moonda meida mõlemaida: 

Minda kibuvitsa-põõsaks, 

Poissi õilmepuhmakeseks." 

Silmapilk olid nad ümber muudetud. Tütarlapsest kasvas kibuvitsa-põõsake ja noormees 
rippus kui õilmepuhmake põõsa küljes. Kohisedes läksid vaimud üle nende mööda ja tulid 


vast tüki aja pärast kodu poole minnes tagasi; ja kui nad jõekest ega kalakest ei olnud leidnud, 
siis kibuvitsa-põõ-sast nad ei hoolinud. 

Niipea kui kiusajad olid ära läinud, moondasid ennast kibuvitsa-põõsas ja õilmepuhm jälle 
tüdrukuks ja poisiks, kes lühikese puhkamise järel kiiresti edasi tõttasid. 

»Kas te ei ole neid leidnud?" küsis vanamees, kui oma sellid lõõtsutades nägi tagasi tulevat. 
»Ei!" kostis vaimude pealik. ,,Meie ei leidnud ei jõekest ega kalakest lagedalt." 

»Kas teie siis muud midagi iseäralikku asja teel ei ole näinud?" kärgatas vanamees. 

Pealik kostis: ,, Metsa serva ligidal seisis üks kibuvitsa-põõsas tee ääres ja üks õilmepuhm 
rippus põõsa küljes." 

»Oinapead!" kisendas vanamees, ,,needap nad olid, need'ap nad olid!" 

Ta tegi siis seitsmenda talli ukse lahti ja läkitas oma vägevamad vaimud otsima. ,,Tooge nad 
mulle, kuidas neid leiate, kas surnult või elavalt! Mina pean nad kätte saama. Kiskuge põrgu 
kibuvitsa-põõsas juurtega maast ja tooge kõik kaasa, mis teile iial nagu võõrast silma peaks 
ulatama.” 

Tuulemaru kiirusel pistsid vaimud minema. 

Põgenejad puhkasid parajasti metsas puie varjul ja toetasid väsinud liikmeid toidu ja 
keelekastega. Äkitselt hüüdis tütarlaps: 

»»Kõik ei ole mitte nõnda, kuidas õiguse kombel peaks olema; kerake tahab mul vägisi põuest 
karata. Vististi kiusatakse meid jälle taga ja hädaoht on väga ligidal, aga mets varjab vaenlasi 
meie silma eest." Siis võttis ta kerakese põuest, keerutas kolm korda oma pihus ümber ja 
ütles: 


»»Kuule, kuule, kerakene! 
Talita mind tuulekeseks, 
Seltsimeesta sääsekeseks!" 


Silmapilk olid nad mõlemad ümber muudetud. Tütarlaps sulas tuuleõhuks, aga kuningapoeg 
kõikus kui sääseke õhu sees. 

Vägev vaimude kari kihutas marutuule kohinaga üle nende mööda ja tuli tüki aja pärast kodu 
poole minnes jälle tagasi, sest et nad ei kibuvitsa-põõsast ega midagi muud võõrast asja ei 
olnud leidnud. 

Aga vaimud ei olnud neist veel kuigi kaugele jõudnud, seal moondas ennast tuuleõhk jälle 
tütarlapseks ja tegi sääsest endise noormehe. 

»Nüüd peame ruttama!" hüüdis hellakene, ,,enne kui vanamees ise meid otsima tuleb, kes 
meid igas moondamises saab ära tundma." 

Nad läksid hea tüki teed joostes edasi, kuni nad sinna pimedasse tänavasse jõudsid, kus nad 
kõrgemale astudes helendava kerakese valgusel teeraja leidsid. Väsinud ja lõõtsutades jõudsid 
nad viimaks suurele kivile. Siin keerutati jälle kerakest kolm korda pihus ja tark piiga ütles: 


»»Kuule, kuule, kerakene! 

Katsu kivi kergitella, 

Väravada valmistella!" 

Silmapilk kerkis kivi eest ära ja nad olid õnnelikult jälle maa peale saanud. ,,Jumalale tänu!" 
hüüdis tütarlaps, ,,meie oleme pääsenud. Siin ei ole vanapoisil meie üle enam voli, ja tema 
kavaluse eest tahame endid hoida. Aga nüüd, sõber, peame teineteisest lahkuma! - Sina lähed 
oma vanematele ja mina lähen omale vanemaid otsima.” 


»Ei mitte!" kostis kuningapoeg. ,,Mina ei raatsi sinust mitte enam lahkuda, sa pead minuga 
kaasa tulema ja mulle naiseks saama. Sina oled minuga hädapäevi kannatanud, sellepärast on 
õigus, et sa nüüd ka rõõmupäevi minuga ühes elad.” 

Ehk küll tütarlapsel veel mitugi vaidlemist avaldatud tahtmise vastu oli, siiski läks ta viimaks 
noormehega kaasa. 

Edasi minnes leidsid nad metsas ühe mehe puid raiumas ja kuulsid tema suust, et 
kuningakojas ja kõigel maal raske leinamine kuningapoja mõistmata kadumise pärast olevat, 
kes mõne aasta eest otsekui maa alla oli vajunud, nii et temast midagi märki järele ei jäänud. 
Nõiakerakese abiga talitas tütarlaps koju minevale pojale jälle tema endised riided selga, 
miska ta isa silma ette võis astuda. Aga tüdruk ise jäi esiotsa ühe talumehe hurtsikusse, kuni 
kuningapoeg oma isaga asjad saaks läbi rääkida. 

Aga vana kuningas oli enne siit ilmast ära läinud, kui poeg koju jõudis: ainukese poja õnnetu 
kadumine oli tema elupäevad rutemini õhtule viinud. Veel oma surmavoodil oli ta oma 
kergemeelset lubamist ja pettust kahetsenud, et ta ühe vaese ilmasüüta tütarlapse vanapoisile 
oli andnud, mispärast jumala karistus nüüd poja tema käest võtnud. 

Kuningapoeg nuttis hea lapse viisil oma isa surma ja laskis teda suure auga maha matta. Siis 
lemas ta kolm päeva, kus kuiva ega märga tema suhu ei läinud. Aga neljandal hommikul 
näitas ta ennast rahvale kui uus valitseja, kogus nõumehed enda ümber kokku ja kuulutas 
neile, mis imelikke lugusid tema vanapoisi talus oli näinud ja kannatanud. Sealjuures rääkis ta 
pikemalt ka sellest, kuidas tark neitsi tema elu oli päästnud. 

Seal hüüdsid nõumehed kui ühest suust: , Tema peab teile abikaasaks ja meile 
valitsejaprouaks saama." 

Kui selle peale noor kuningas oma pruuti läks koju tooma, pani ta väga imeks, kui piiga 
kuninglikus uhkuses teel temale vastu tuli. Nõiakerakese abiga oli ta endale kõik valmistanud, 
mis tial tarvis läks; sellepärast uskus kõik maa, et piiga ühe määratu rikka kuninga tütar võis 
olla, kes kaugelt maalt siia tulnud. 

Selle peale valmistati pulmapidu, mis neli nädalat vältas. Ja siis elasid nad õnnelikult ja 
rahuga veel mõnedki aastad. 


XXII. Võõrasema 


Uks noore-ealine leskmees oli teist korda kosja läinud, aga silmad koju 
unustanud, sellepärast tõi ta väga tigeda nooriku majasse. 

Kõige kibedamat koerapidu pidi esimese naise tütar maitsema, kes kahe 
aasta vanuses kui talleke oli emast järele jäänud. Aegamööda, kus 
võõrasema ise oli tütrekese ilmale toonud, läks võõraslapse lugu hoopis lakka. Siiski kannatas 
vaene emata loomake kõike kibedat ja raskust ega kaevanud kellelegi oma viletsust, kui 
üksnes silmapisaratega mõnikord jumalale taevas. 

Kaval, tige võõrasema oskas rahva silma ees oma kurjust varjata ja tegi mõnegi tembu, kust 
teadmata inimesed võisid uskuda, et tema võõrastütart enam hellitab ja kallimaks peab kui 


oma lihast tütart. Läksid tütarlapsed pühapäeval kiriku või kuhugi muusse võõrasse paika, siis 
nähti ikka võõras-tütrel ilusamad ehted ümber kui oma lapsel. 

Aga nende naabruses elas üks tark lapseraugutaja vanaeit, see vaatas lugu terasema silmaga ja 
teadis, kuidas võõrastütre lugu kodu käis, kus teiste silmi vaatamas ja nägemas ei olnud. Tuli 
vanaeit vahetevahel neid vaatama, siis silitas ta salamahti teiste nägemata võõrastütre pead ja 
palgeid, üteldes: ,,Kannata ja looda! Küll tuleb ükskord ka sinule parem aeg kätte." 

Ootajale läheb aeg igavaks; ja kui aasta aasta järel mööda jõudis ja ometigi paremat pidu 
majasse ei toonud, hakkas vaenelaps mõtlema, et küla-eideke temale üsna tühja oli luisanud. 
Juba olid mõlemad tütred inimeseks kasvanud, seal tuli ühel hommikul kosilane nende 
talusse. Aga emale meelehaiguseks ei tahtnud mees mitte tema tütart, vaid võõraslast kosida. 
Ema ütles: 

»Lapsed on meil mõlemad veel väga noored, kelle kael tanu ei jõuaks kanda; mina ei raatsi 
neid nii vara mehele panna." 

Mees ei tahtnud nii kaua oodata, mispärast viimaks kaup sobitati, et ta poole aasta pärast 
kosjaviinaga pidi tagasi tulema. Ema mõtles salamahti omas südames: küllap toimetan asjad 
nõnda korrale, et tema ometigi minu tütre naiseks võtab. 

Kui kosilane poole aasta pärast siis teist korda tagasi tuli, vahetas ema 

tütarlaste riided ümber ja pani nad mõlemad nõnda voki taha istuma, et tuppa astuja neid 
seljast, aga mitte silmist pidi nägema. 

Viinad võeti vastu ja ema ütles lahke sõnaga: ,, Noh, armas kosilane! Kui vanasõna tõtt 
tunnistab, siis peab süda sind nägemata oma armukese juurde vedama. Avalda mulle nüüd: 
kumb neist ketrajaist sinu omane on?" 

Kosilane astus sedamaid võõrastütre voki taha ja ütles: ,,Võõras küll koor pealt, aga tuum 
omane tütre sees." 

Nõnda pidid nüüd kosjaviinad joodud saama; ehk küll tuline viha ema südant kippus 
lõhkuma, siiski näitas ca kosilasele lahket nägu. Aga pärast kosilase minekut langes rahesadu 
seda raskemalt vaesele tütrele kaela, keda ta arvas peiule salamahti märku olevat andnud. 
Pulmapäeva hommikul ehtis ema oma tütre uhkesti riidesse ja mässis silmad siidrätikute sisse, 
nii et vaevalt ninaots välja jäi, mispärast peig ega pulmalised tema pettust tähele ei võinud 
panna. Arvatud oma tütre asemel oli ta ühe õlest tite teinud, sellele tütre riided selga pannud 
ja leeaugu kõrvale istuma seadnud, et pulmalised uskuma saaksid: oma laps keedab niikaua 
kodu pulmalistele rooga, kui poolõde kirikus mehele laulatatakse. Võõrastütar vaene aga istus 
rehe all kummuli pööratud vanas tündris, kuhu palju risu peale oli pandud, et hiir kogemata 
lõksust välja ei pääseks. 

Saaja ei olnud õueväravast veel kaugele jõudnud, seal jõudis naabrieit tütarlapsele appi, 
päästis ta torre alt vangist ja käskis kiiresti saaja kannul joosta, et kirikus õnnistaja sõnu 
kuulda saaks. 

Aga sõites laulsid peiu saanitallad kirikuteel ühtepuhku: 


», Oma ohkab torre all, 
Kallis kana kaane all, 
Võõras veereb hobulla, 
Sandini sõidab saanilla!" 


Peigmees küsima: ,,Mis saanitallad nii imelikult vinguvad?" Ämmaeit kavalasti kohe kostma: 


»saanitalda tantsib pulma, 
Looka aga laulab lusti!" 


Tõrre alt pääsenud tütarlaps jooksis küll kiiresti saaja kannul kirikuteed, aga hobuse jalad olid 
temast palju virgemad, sellepärast ei võinud ta pulmalist enam kinni saada. Kui ta kiriku 
jõudis, olid sõrmused juba vahetatud. Mis nüüd teha? Kõik lootus oli otsas. Nuttes läks 
petetud ja ärapõlatud pruut kirikust, istus tee äärde maha, kust saaja kodu poole minnes 
mööda pidi sõitma. Seal laulis ta, kui pulmasaaja mööda läks: 

169 

»Seisa, seisa, saajakene, 

Puhka, puhka, peiukene; 

Oled võõra kaasa võtnud, 

Kaotand oma kanakese!" 


Peigmees küsis jälle, mis see laul pidi tähendama, ja ämmaeit vastas: ,,Üks lapuline laulab 
nalja!" 

Aga asi ei näidanud peigmehe silmis kogunisti naljakas; sellepärast laskis ta hobuse seisma 
jääda ja tahtis minna taga nõudma, mis naljatemp tähendab. Isamees hakkas teda sõitlema, 
üteldes: , Ära tee ennast rahvale naeruks! Kes kosja- ja saajateel koera haukumist läheb 
kuulama? Omane on sul saanis, nüüd sõida koju, enne kui vorstid ja koogid külmaks jah- 
tuvad." 

Aga ärapõlatud püga oli ühe pulmalise saani kannale karanud ja sõitis nüüd teistega seltsis 
kodu poole. Saaja kinnipidamise paigas, seni kui peiu-poisid kodunt õllekannusid tõid, 
põgenes tütarlaps saani kannalt, istus kadakapõõsa alla ja laulis jälle oma lugu: 


»»Seisa, seisa, saajakene, 
Puhka, puhka, peiukene 
Susi istub sul saanissa, 

Kanake kadakapõõsas." 


Peigmehe süda paisus viha täis, ta tahtis asjalugu ligemalt minna vaatama, et selget otsust 
saada; aga ämm ja isamees sedamaid keelama: ,,Ära kuula lapuliste naljalori, miska ennast 
rahvale naeruks teed!" Ehk küll peigmehe meelest asi natuke kahtlaseks oli läinud, siiski ei 
julgenud ta vanemate inimeste keeldu tühjaks panna. 

Pulmaperesse jõudes tõsteti noorik saanist ja viidi laua taha, aga rätikuid ei võetud tema peast, 
mispärast peigmees pettust ei võinud näha. Kui nemad söömalauas istusid, laulis põlatud laps 
ukse tagant: 


»Peiukesta petetie 
Võõrast osa võttemaie!" 


Ämmaeit kargas vihaga pulmalauast ja ütles: ,,Sugege häbemata lapulised vemblaga lävelt ja 
ukse tagant!" 

Aga võõrastütar põgenes lakka, kus ta seni tahtis oodata, kuni noorrahvas kambri saab 
magama viidud. Peigmehel ei maitsenud enam söök ega iook, imelikud laulud, mis ta mitu 
korda kuulnud, tegid tal meele nukraks. 

Et noorikul sugugi naisterahva kombel loodud rindu ei olnud, sellepärast 

oli ema pistnud temale takukoonlad särgi alla põue. Kui noorrahvas ja pulmalised magama 
läinud, laulis tuttav hääleke jällegi akna tagant: 

»Peiukene, poisikene! Takukoonlast kasvis rinda; Takk ei anna lapsel' toitu Ega mehel 
meelehäida.” 


Peigmees seisis kahevahel, süda sees külmem kui küünlakuu; aga kui noorik magama 
uinunud, ruttas ta asja läbi katsuma, kas laul tõtt või valet tunnistanud. Ja vaat, takud olid 
tõesti noorikul rindade asemel põues. Nüüd märkas mehike avalikult pettust; siiski ei 
lausunud ta sellest kellelegi sõnakest, vaid pidas salamahti nõu, kuidas ta ülekohut võiks kätte 
tasuda. 

Teisel päeval noorikuga koju sõites leidis ta jõelt jää sees ühe augu; pidas hobuse kinni ja tegi, 
kui tahaks hobust joota, sasis siis äkitselt karvupidi nooriku peast kinni, vedas tema augu 
servani ja tõukas seal, pea all, jalad ülespoole, jää alla vette. ,, Parem naiseta elada, kui 
takukoonalt kaisutada," mõtles mees ja sõitis oma teed. 

Õhtul koju jõudes leidis ta ootamatult kambris juba nooriku ees, keda naabri nõiaeit salamahti 
sinna oli toimetanud. Mees oli vahetamise kaubaga väga rahul ega avaldanud kellelegi sest 
loost, mis temale pulmas oli juhtunud; ta elas rahulisti ja õnnelikult oma noorikuga. 

Rohkem kui aasta pärast, kui noorikutanu kandjast juba täis naine oli saanud ja ta parajasti 
esimest lapsukest kiigutas, tahtis võõrasema teda vaatama minna, kes sinnasaadik noorikute 
vahetamisest midagi ei teadnud, vaid omaenese tütart mehenaiseks arvas. 

Et võõrastütar pärast pulmi enam kodus oma silma ei näidanud, leidis ema loomuliku olevat. 
»Tütarlaps pelgab," mõtles ema, ,,veel pulmapilli ja teab juba ette, kuidas koju tulles 
tuletungal tema selga tantsima tuleks." 

Kui ta väimehele minnes jõekaldale jõudis, kuhu ülemineval talvel mees laulatatud nooriku 
oli uputanud, leidis ta ilusa jõenupu veepinnal õitsemas. Eit tahtis õilmekest veest tõmmata ja 
tütrelapsele mänguks viia. Kätt välja sirutades kuulis ta häälitsemist; kas see tuulest või veest 
tõusnud, ei teadnud ta selgesti tunnistada, aga lauluhääl kostis: 

»Ära nopi nupukesta, 

Ära katku kannikesta: 

Mis see tõusnud tütterista. 

Kasvand kalli kaelaluusta. 

Südame salasoonista." 

Kuulutus pani eide kohkuma, tal ei olnud paremat nõu, kui tarka minna otsima, kelle vägi 
tütrekese lillekese kammitsast võiks päästa. Targa 

abiga moondati jõenupp jälle inimeseks, misläbi ema kadunud tütre kätte sai, kellega seltsis ta 
koju tagasi läks. 

Seal hakkas ta salanõu pidama, kuidas kõige mõnusam oleks väimeest nuhelda, kes kallistatud 
lapse jõkke oli uputanud. Kui pikk nõupidamine midagi paremat kasu ei saatnud, läks ta teist 
korda targalt abi paluma. 

Tark lubas tütre kassiks moondada ja väimehe talusse läkitada. Seal pidi kassike öösel 
salamahti poolõe lapse kõri ära kriimustama, et laps enam unest ei ärkaks. 

Aga lapseraugutaja vanamoor, kes niisama kaval nõid oli, jooksis väimehe talusse ette, veel 
enne kui kass sinna jõudis; ta õpetas naist ja ütles: 

»Kui võõras kass õhtul tuppa tuleb, siis anna temale piima lakkuda ja meelita silitades oma 
sülle. Kõrveta siis tulise tuhaga ta küüned ja käpad ära ja viska kass üle ukse välja." 

Noor naine täitis õhtul täielikult külaeide õpetust ja kuulis tükk aega hiljemini veel kassi 
valusat vingumist õues. Teisel päeval sai naabrirahvas kuulda, kuidas kassiks käinud tütarlaps 
äkitselt raskesti haigeks oli jäänud, nii et ta enam sängist ei pääsenud. Käed ja jalad olla 
nartsude sisse mähitud, aga mis vea pärast? Seda ei teadnud keegi, sest ema ja tütar ei kuulu- 
tanud õnnetut juhtumist teistele. 

Aga ema mõtles ööd ja päevad üksnes selle peale, kuidas ta väimehele ja võõrastütrele kurja 
võiks ära tasuda. Ta mõtles: ,,Kui tark mind elajaks moondab, siis läheb asi paremini; ma 
maksan tütre põletatud käed ja jalad kasudega neile kätte.” 


Tark moondaski ta koeraks, tappis salamahti väimehe koera, nülgis naha seljast ja tõmbas 
koeraks läinud eide selga, et väimehe peres rahvas teda omaks koeraks pidi tunnistama. 

Aga lapseraugutaja vanaeit oli neist jälle rutulisem, jooksis väimehe talusse ja rääkis: 

»Teie õuekoer kipub hulluks minema; ta jookseb ümber ja püüab inimesi ja elajaid 
hammustada. Püüdke ta sellepärast kinni, kui ta õhtul koju tuleb, pange köie otsa kütke ja 
lööge hambad suust ja lõigake mõlemad kõrvad peast; siis ei ole temast kellelegi kahju karta." 
Mees täitis nõiaeide õpetust, peksis kividega koera hambad puruks, lõikas kõrvad nudiks ja 
kihutas ta siis õuest minema. Hiljemini kuuldi jälle koera valusat ulgumist õue peal. 

Aga teisel hommikul leiti koeraks läinud ämmaelt raskesti haige sängis maas, suu paistetanud 
ja verine, kõrvad rätikute sisse mässitud. Ei olnud nüüd emal ega tütrel pikemalt himu kolmat 
korda minna õnne katsuma, ehk nad küll salamahti nõu pidasid, kuidas nad ükskord väi- ja 
kälimehele kõik võlad saaksid kätte tasuda. 

Hiljem tõotasid nad targale väga suurt palka ja maksid kolmanda osa 

käerahaks ette, et tark nende abita nuhtluse täide viiks. Küll katsus tark nüüd mitut kavalust ja 
tempu, aga lapseraugutaja nõiaeit tegi kõik tema tarkused tühjaks, nõnda et vanamees viimaks 
õnne tänas, kui tervete liikmetega oli pääsenud. 

Laulatamata mehele saanud võõrastütar elas eluotsani oma mehega õnnelikult; jumal oli neile 
viis last andnud, kellest kõik juba asjaajajad olid, kui nende vanemad siit ilmast läksid. 
Võõrasemast ja tema lihasest tütrest aga ei olnud enam pikemalt midagi kuulda. 


XXIII. Rõugutaja tütar 


kskord ennemuiste elas laias metsalaanes vana Rõugutaja oma naisega. Neil oli ka üks tütar, 
kes loodud kombel ilmale ei olnud tulnud, aga keda ema siiski inimeselapse viisil püüdis üles 
kasvatada, et edaspidi väimeest võiks saada. 

Räägitakse, et tütarlapsel, nii kaugelt kui on silma nähtaval, küll inimese nahk olnud, aga 
riiete all oli kuusekoor naha asemel keha katnud. Siiski lootis ema teda aegamööda mehele 
panna ja läkitas seepärast piigat igale poole rahva hulka, kus külades midagi pidu ehk ilu 
juhtus. Rõugutaja tütre ilusad riided, mitmekordsed helmeterongid, kullatud kaelarahad, suur 
sõlg ja siidipaelad hiilgasid küll poiste silmi, aga kosilast ei toonud nad iial majasse. Poisid 
naersid pilkamisel: pealt küll ilus ja sile, aga alt kore kui kärnkonn! 

Et tütreke viimaks kodus vanatüdrukuks ei hallitaks, läks ema nõiaeidelt abi otsima, laskis 
salajooki valmistada, mis - kui mehepoeg seda kogemata juhtuks jooma - teda tüdruku järel 
kihutab jooksma, kas tahtku või ei taha. Ema andis topsikese, tütre. kaetvlaaluse karvu ja 
muid saladusi nõiaeidele, miska nõiaeit poiste kihutajat pidi valmistama. Kui imejook oli 
keedetud, ütles nõid: ,,Sest märjast seitse piiska, kas söögi või joogi sisse pandud, petab iga 
poisi, kes iial sest peaks maitsema." 

Peale selle valmistati Rõugutaja talus suur võõruspidu, kuhu inimesi igalt poolt kokku paluti, 
iseäranis rohkesti poissmehi, et tütarlaps nende hulgast ühe võiks valida, kes kõige enam tema 
moka järgi näikse olevat. 

Kui pidu juba kaks päeva oli väldanud, näitas tütar emale ühe noormehe, keda ta väga endale 
abikaasaks himustas. Kaval ema pani salamahti seitse piiska nõiarohtu ühe koogi sisse ja 
andis koogi poisile süüa, mispeale vaesel mehikesel enam kuskil püsi ei olnud, vaid ta pidi 
nagu kassipoeg õlekõrre järele Rõugutaja tütre kannul jooksma, sest et tal muidu öösel ega 
päeval rahu ei tulnud. 

Lühikese aja pärast läks ta kosja, ja viinad võeti lahkelt vastu. Paar nädalat hiljem valmistati 
uhked pulmapidud, nõnda et pidude uhkus ja ilu 

lastelastele mälestuseks jääks. Aga mis see kõik aitas? Kui noorrahvas õhtul kambri sai 
magama viidud, leidis peigmees sõbavarju alt nii palju koledust, et tal veri südames tarretas; 
ta põgenes veel selsamal ööl pakku ja jättis nooriku leseks järele. 

Ema ja tütar ootasid küll tükk aega, et nõiaeide himudejook noormehe jälle tagasi meelitaks; 
aga kes ei tulnud, oli lahkunud peigmees. Kui nädal jälle mööda läinud ja siiski mees ikka 
tulemata jäänud, läksid neil mõtted kahtlevaks. Viimaks tulidki sõnumid, et lahkunud mees 
endale teise naise oli kosinud; ja sedaviisi lõppes nende ootus ja lootus. 

Aasta hiljemini kuulis vana Rõugutaja naine, et tema endise väimehe naisel olla poeg 
sündinud. Nüüd kihutas kuri nõu tema südant, et ta kuskil enam rahu ei leidnud, enne kui nõia 
abiga noore lapseema libahundiks sai moondanud. Siis viis ta salamahti oma tütre nurganaise 
asemele sängi. Aga et tütrel loodud naisterahva rinda ei olnud, sellepärast ei võinud ta last 
imetada. Küll valas ta lehmapiima tohust torbiku rinda, aga laps ei võtnud1 seda oma suhu, 
vaid karjus ööd ja päevad nälja pärast, nii et kisa millalgi ei lõppenud. Küll veeti lapsele 
vihtlejaid ja nutuvõtjaid ligidalt ja kaugelt kokku, mis see ometigi aitas? Laps ei pannud oma 
suud kinni. 

Ühel päeval hüüdis isa vihasel tujul: ,, Viige kisakõri toast välja, muidu lõhub ta minu kõrvad! 
Mina ei jõua pikemalt tema kisa kannatada." 

Lapsehoidja läks lapsega väljale, seal tuli lapse kisa peale lepikust emane hunt, kiskus lapse 
vägisi hoidja käest, aga ei teinud temale ega lapsele viga, vaid pani õrna pisukese oma nisa 
külge ja imetas teda. Laps uinus magusasti magama; hoidja viis ta koju ja pani kätkisse, kus 
laps teise päevani rahulisti puhkas. 

Lapsehoidja ei rääkinud hundilugu, vaid läks teisel päeval jälle kesaväljale, kus kõik nõnda 
sündis kui eilegi. Hoidjal oli hea meel, sest ta leidis hõlpsat põlve, ja lapseisal läks elu ka 
natuke rõõmsamaks, et kisa majas ei olnud, ehk küll nurganaine ikka veel sängis raskesti 
haige oli, nii et ta kätt ega jalga ei ütelnud liigutada võivat. Kui nüüd kolmandal päeval hoidja 
lapsele jälle imetajat oli läinud otsima, ütles hunt: 

»Mina ei julge iga päev avalikult lagedale tulla last imetama, aga kui sa ta igal hommikul 
lepikusse Uku kivi juurde tood, tahan ma last imetada; aga seni kui mina imetan, pead sina 
lepiku ääres valvama, et keegi kogemata nägema ei tule, kuidas ma last imetan. Ka sina ise ei 
tohi enne lapse järele tulla, kui ma sind kutsun." 

Lapsehoidja täitis tema käsku, ja enam kui nädalapäevad läks asi hästi korda; laps kosus 
silmanähtavalt, magas rahulisti kisata ja ärkas lahke näoga unest. 

Ühel päeval vältas hundi imetamine hoidja meelest üleliiga kaua, ta läks salamahti vastu 
keeldust luurima, mis amm lapsega teeb. Imelik lugu 

oli küll, mis ta seal nägi. Uku kivi ääres istus noor alasti naisterahvas, laps tema süles, keda 
naine armsasti kaisutas ja oma käte peal kiigutas. Viimaks võttis ta hundi naha kivi pealt, 
puges sinna sisse ja hüüdis hoidjat, ,et see pidi tulema last võtma. Kui lapsehoidja kolm päeva 
järgemööda seda imelikku lapseimetamist oli näinud, ei jõudnud ta enam kodus oma suud 
kinni pidada, vaid tunnistas lapseisale, mis siiasaadik iga päev lapsega oli sündinud, niihästi 
hundi imetamist kui naisterahva kuju, kes hundinahast oli välja pugenud. Mees hakkas kohe 
arvama, et siin õiget lugu ei võinud olla; ta keelas lapsehoidjat, et see salaasja kellelegi 
pikemalt ei räägiks, ja tõttas ise kohe kuulsa targa juurde nõu ja abi otsima. 

Tark ütles, kui mehe juttu oli kuulnud: ,,Siin peab üks kuri nõidustöö varjul olema, mida ma 
sedamaid selgesti avalikuks ei või teha; aga meie peame katsuma salaja kavaluse kombel 
hundi naha kätte saada ja ära hävitada, küllap siis saame näha, mis pettust oli tehtud." Siis 
käskis ta, et mees Uku kivi öösel tulipalavaks pidi kütma, misläbi, kui hunt naha jälle kivi 
peale viskab, nahk ära kõrbeks, nii et see enam selga ei kõlba panna. 

Mees vedas teisel päeval, kui lapseimetaja metsa oli läinud, paar sülda puid kivi ümber ja kivi 
peale ja sütitas puud öösel põlema, nii et Uku kivi tulipunaseks läks kui saunaahju keris. Kui 


lapseimetaja tulemise aeg kätte jõudis, koristas ta tukid ja tuha kõrvale ja puges ise põõsa taha 
peitu, kust ta kõik näha võis, aga ise teistest nägemata jäi. 

Hunt tuli lapse kisa peale joostes metsast, võttis hoidja käest lapse, pani seniks murule maha, 
kuni ta hundinaha seljast tõmbas ja kivi otsa viskas; võttis siis lapse sülle ja hakkas imetama. 
Mida terasemalt mees imetajat vaatas, seda tuttavamaks läks temale naise nägu ja kuju. Jah, ta 
tundis lapseimetajas oma naise ja märkas, mispärast nurganaine ikka veel kodus pimedas 
kambris istus. 

Nüüd kargas ta põõsa tagant ja ruttas naisele ligemale. 

Naine kiljatas ehmatuses, pani lapse murule ja tahtis kivi otsast oma hundinahka jälle selga 
panna; aga kasukas oli ära põlenud, üks kortsus tükike temast järele jäänud. Sellegi viskas 
mees kõige tulisemasse kohta, kus viimased riismed tuhaks põlesid. Siis võttis ta enese seljast 
kuue, andis naisele katteks ja palus teda nii kaua lapsega siin kannatada, kuni ta koju läheb 
sauna kütma. 

Kodu läks ta lahke sõnaga nurganaise juurde ja ütles: 

»»Sa, minu armuke, pead täna sauna minema, siis saad varemini terveks." 

Naine tõrkus küll kõigest väest vastu, ütles, et ta tuuleõhku ei kannatavat, kuidas võis ta sel 
viisil üle õue sauna minna. ,,Ma minestaksin õue peale ära ja võiksin surra." 

Mees kostis: ,,Ei ole viga! Me mässime sul suu ja silmad villase vaiba sisse, et tuuleõhk sinu 
õrnale kehale kahju ei või teha." Sellega oli naine 

väga rahul, sest tema ei kartnud tuuleõhku, vaid mehe silma, kes pettust sedamaid oleks ära 
tundnud. 

Kui vaiba sisse mähitud nurganaine mehe abiga sauna oli viidud, pani mees sauna ukse 
tugevasti kinni, et keegi elav hing sisse ega välja ei pääsenud, istus ise hobuse selga ja kihutas 
tuhatnelja Rõugutaja peresse. Tuppa astudes hüüdis ta lahke häälega: 

»Tere, kallis ämmaelt! Tulen teid tänama, et mulle hea naise kasvatasite ja mind tulehargist 
päästsite, keda rumalast peast endale kosisin. Meie elame õnnelikult üheskoos, sellepärast 
himustab tütar teid näha saada, et te oma silmaga meie rahulist elu võiksite tundma saada." 
Rõugutaja eit ei märganud pettust, vaid rõõmustas, et asjad hästi korda olid läinud. Väimees 
rakendas hobuse vankri ette, istus ämmaeidega vankrile ja sõitis kodu poole. Seal ütles ta: 
»Noorik läinud sauna vihtlema, ehk on teil ka lusti sinna minna, tee-tolmu ära pesema?" 
»Miks ei!" kostis eit. 

Mees laskis ta sauna minna, pani ukse kinni ja pistis siis tulekuke katusele. Seal põles siis 
saun ja Rõugutaja eit ühes tütrega. 

Nüüd, kui maja kurjast soost oli puhastatud, tõi mees oma naise lapsega koju, kus nad 
eluotsani kiusamata elasid. 


XXIV. Näkineitsi 


Vanal õnneajal leiti maa peal palju paremaid inimesi kui praegu, sellepärast laskis ka taevaisa 
mõne imelikuma loo neile avalikuks ilmuda, mis nüüd kas hoopis varjul seisab või harukorral 
kellelegi õnnelapsele nähtavaks tõuseb. Linnud laulavad küll vanal viisil kui ennegi ja elajad 
teevad isekeskis häälitsemisi, aga kahju, meie ei oska nende keelt ega või nende juhatamistest 
midagi õpetust leida, veel vähem sealt seest endale tulu võtta. 

Lääne rannas elanud vanal ajal üks kaunis näkineitsi ja olnud rahva silmile sagedasti nähtaval; 
veel minu suurisa lellepoeg, kes nimetatud kohal üles kasvanud, oli eemalt paar korda 
näkineitsit kivi otsas istumas näinud, aga poisikesel ei olnud julgust ligemale astuda. 
Moondatud kujul näidanud neitsi ennast mitmel puhul, kord kui hobusesälg või 
lehmamullikas, kord jälle muu elaja kombel; ta tulnud mõnel õhtul julgesti laste hulka, 


lasknud neid endaga mängida, poisikesi enese selga istuda, ja vajunud siis äkitselt kui maa 
alla. 

Nagu vanem rahvas jutustanud, olla muistepäevil neitsike enamasti igal ilusal suveõhtul 
merekaldal nähtaval olnud, kus ta kivi otsas istudes kuldkammiga oma pikkL valkjasruugeid 
juukseid silitanud ja kauneid laulusid lahutanud, nii et kuulajatel südamed kippunud sulama. 
Aga inimeste liginemist ei olevat ta mitte sallinud, vaid kadunud nende silmade eest või 
läinud kui luik lainetele kiikuma. Mispärast ta inimeste eest pakku põgenenud ja nendega 
enam endist usaldust ei pidanud, sellest jutustame sedamaid pikemalt. 

Muistepäevil, kaua enne Rootsi aega, elas Lääne rannas üks nõukas talumees oma naise ja 
nelja pojaga; igapäevast peatoidust leidsid nad enam merest kui põllumaast, sest et kalasaak 
nende päevil väga rohkesti õnnistatud olnud. Noorem poeg näis juba maast-madalast 
vendadest igapidi teisiti olevat, ta põgenes inimeste seltsist, luusis merekallast ja metsi 
mööda, rääkis iseenesega ja lindudega või tuulehoo ja veelainetega; aga 

rahva hulgas ei teinud ta palju iial oma suud lahti, vaid seisis kui unenäos. 

Kui vastu sügist tuulemarud mässasid ja lained hoone kõrguseni üles kergitasid ja vahtus 
vastu kallast lõhkusid, siis ei leidnud poisike enam toas mahti, vaid jooksis kui meelest 
nõrgaks läinud mõnikord poolalasti mereranda. Tuult ja külma ei kartnud tema karastatud 
keha. Kaldal kargas ta lootsikusse, võttis aerud kätte ja sõudis mässavate lainete turjal kui 
lagle kaldast kaugele, ilma et liigjulgus temale iial hädaohtu oleks sünnitanud. Hommikul, 
pärast maruga mässamist, leiti teda mere ääres magusasti magamas. 

Saadeti teda kuhugi asjaajamisele, kas suvel lojuste karja või muule väikesele talitusele, seal 
ei teinud ta muud kui vanematele meelehaigust. Ta heitis kuhugi põõsa varju, laskis lojuksed 
laiali joosta, heinamaale või viljapõllule minna, ja kaotas mõningad ära, nii et vennad paar 
söömavahet pidid raiskama, enne kui kadunud loomad jälle kätte said. Küll oli isa poisile 
kibedasti vitsa väänanud, mis aga enam ei mõjunud kui hane selga visatud vesi. 

Kui poiss aegamööda noormehe-ealiseks kasvanud, ei läinud lugu mitte paremaks. Ükski töö 
ei tahtnud tema laiskade näppude vahel edasi minna, ta lõhkus ja katkendas tööriistad, kurnas 
töölojuseid üleliiga, aga tehtud tööst ei tulnud kellelegi kasu. Isa sundis teda vägisi võõraste 
peremeeste taludesse teenima, lootes, et ehk võõra piits vedelejat saaks parandama ja 
inimeseks tegema, aga kes nädalaks poisi oli katseks võtnud, saatis ta teisel nädalal jälle koju 
tagasi. 

Vanemad sõimasid teda päevavargaks ja Vennad Une-Tõnuks; üürikese aja pärast liikus 
viimane nimi igas suus, ehk küll teda lapsena Jüri-nimeliseks oli ristitud. Et Une-Tõnu 
kellelegi head ei teinud, vaid vanematele ja vendadele koormaks ja risuks jalgade ees oli, 
sellepärast oleksid nad mõnedki kopikad kulutanud, kui keegi neid laisast oleks päästnud. 
Kui Une-Tõnu kuskil paika ei pidanud, või keegi teda ei tahtnud pidada, sundis isa ta viimaks 
ühele võõrale laevamehele sulaseks, sest et merel pakkupõgenemist karta ei olnud ja poiss 
maast-madalast merd armastas. Mõne nädala pärast oli ta ometigi, ei tea mil viisil, laeva pealt 
putkama pääsenud ja oma laisavarbad kodumaa murule tagasi toonud. Siiski häbenes ta 
vanemate majasse minna, kus lahket vastuvõtmist loota ei olnud; ta vedeles ühest paigast teise 
ja katsus, kuidas juhtus, tööta leivapalukest saada, et ta nälga ei lõpeks. Ta oli priske, täie 
kehaga noormees, ja oskas, kui tahtis, väga mõnusasti juttu vesta, ehk ta küll vanematekodus 
oma suud palju iialgi jutuga ei läinud raiskama. Priske nägu ja magus jutt, millega ta perenaist 
ja tütarlapsi enese poole oskas meelitada, pididki teda nüüd üleval pidama. 

Kui ta ühel ladusal suveõhtul pärast päikese veeru üksipäinis merekaldal luusis, juhtus, et 
näkineitsi magus laul temale kõrvadesse tungis. Une-Tõnu mõtles sedamaid: tema on 


naisterahvas nagu teisedki, ega ta mulle midagi kurja hakka tegema. Ta võttis silmapilk nõuks 
laulu juhil ligemale minna, et kaunist laululindu oma silmaga tundma saada. 

Kõrgemale kaljukünkale astudes nägi ta mõned vaod eemal näkineitsit kivi otsas istumas, 
kuldse kammiga juukseid silitades ja kenasti lauldes. Noormees oleks endale rohkem kõrvu 
soovinud laulu kuulamiseks, mis kui tuleleek temale südamesse tungis; aga ligemale astudes 
nägi ta, et siin silmi niisama palju tarvis läheks, et neitsi jumedust tähele panna. 

Ehk küll näkineitsi vististi tema tulemist märkas, siiski ei põgenenud ta noormehe eest pakku, 
mis ta küll muidu iga kord oli teinud, kui inimesed tema ligimaile tulid. Une-Tõnu võis ehk 
veel kümme sammu temast eemal olla, kui ta korraga käiku peatas ja kahtleval mõttel isegi ei 
teadnud, kas ta pidi ootama jääma või ligemale astuma. 

Vaata imet! Näkineitsi tõusis kivilt ja tuli lahke näoga temale vastu. Teretades pakkus ta 
noormehele kätt ja ütles: 

»Ma ootasin sind juba mitu päeva, et sa pidid siia tulema, sest et üks tähtis unenägu oli sinu 
tulekut mulle kuulutanud. Sul ei ole inimeste seltsis kuskil kodu ega paika, kuhu sa võiksid 
minna või kuhu sinusugune loom kõlbaks. Mispärast tahaksid sa ka võõra voli all elada, kui 
vanemad sulle omas majas aset ei anna? Mina tunnen sind maast-madalast paremini kui 
inimesed, sest et ma nägemata sagedasti sinu ümber olin ja sind kaitsesin, kus ülemeelne 
julgus sulle otsa oleks võinud teha. Jah, minu käed hoidsid lainetel sagedasti sinu lootsikut, et 
ta merepõhja ei vajunud! Tule minu koju, kus sul isandapäevad saavad olema; seal pole 
millestki puudust, vaid mis sul süda iial himustab, seda pead sa maitsema. Ma tahan sind 
hellitada ja hoida kui oma silmamuna, et tuuleõhk, kaste ega külm sind ei pea vaevama ega 
sulle viga tegema." 

Une-Tõnu seisis ikka veel kahevahel, otsis näpuga kõrva tagant nõu ja ei teadnud, mis ta siin 
pidi kostma, ehk küll iga sõna neitsi suust tema südamesse oli tunginud kui tuline nool. 
Viimaks küsis ta arglikult, kas neitsi kodu siit kaugel olla. 

»»Meie võime tuule kiirusel sinna saada, kui sul kindlat usaldust minu peale on," kostis 
näkineitsi. 

Nüüd tulid ühekorraga Une-Tõnule mitmesugused jutud meelde, mis ta enne rahvasuust 
näkineitsist oli kuulnud; süda läks tal kartlikuks ja ta palus enesele kolm päeva mõtlemisaega. 
»Sinu soovimist tahan ma täita," ütles näkinettsi, ,,aga et sul meel jälle kahtlevaks ei läheks, 
tahan ma täna, enne kui me teineteisest lahkume, oma kuldsõrmuse sinu sõrme pista, et sul 
tagasitulek unustusse ei jääks. Kui 

meie hiljemini ligemalt tuttavaks saame, siis ehk võiks tänasest pandist kihlasõrmus kasvada." 
Nõnda rääkides tõmbas ta sõrmuse oma sõrmest, pistis noormehele väikesesse sõrme ja kadus 
ise selsamal silmapilgul, kui oleks ta õhuks sulanud. 

Une-Tõnu ajas silmad laiali ja oleks praegust juhtumist unenäo-pettuseks pidanud, kui hiilgav 
sõrmus tema sõrmes teisiti ei oleks tunnistanud ja juhtumist tõeks teinud. - 

Aga selle sõrmusega näis kui teine vaim olevat tema sisse sündinud, mis temale kuskil püsi ja 
rahu ei andnud. Ta hulkus öö otsa rahutult merekaldal ühest paigast teise ja tuli vahetevahel 
ikka kivile tagasi, kus peal näkineitsi õhtul oli istunud; aga kivi oli külm ja tühi. Hommikul 
heitis ta natuke puhkama, kus rahutud unenäod temale mahti ei andnud. 

Unest ärgates ei tundnud ta nälga ega janu, vaid ootas üksisilmi õhtut, kus ta näkineitsit 
kindlasti lootis näha saada. Päev jõudis küll viimaks looduse korral õhtule, tuul vaikis ja 
laululinnud lepikus lõpetasid laulu, väsinud nokad tiibade alla puhkama pistes; - aga 
näkineitsit ei tulnud täna õhtul kuskilt temale silma. 

Mure ja õhkamised kihutasid temale rasked pisarad silmalaugudele; meelepahandusel oleks ta 
endale kõige kibedamat valu teinud selle eest, et ta eile õhtul pakutud õnne kergel viisil oli ära 
põlanud ja mõtlemiseaega tinginud, kus üks teine targem sedamaid õnne sarvist mõlema 
käega oleks kinni sasinud. Kõik kahetsused ja kaebamised aga ei aidanud mehikesele siin 


enam midagi. Niisama kurvalt läks tal öö ja teine päev mööda, kus raske murekoorem tühja 
kõhu näpistamist ei lasknud tähele panna. 

Päikese veeru ajal istus ta rõhutud südamega sinna kivi otsa, kus näkinettsi toonaeile oli 
istunud, hakkas kibedasti nutma ja ohkas: ,,Kui ta täna ei tule, siis ei taha ma pikemalt enam 
elada, vaid kas siia kivi otsa nälga lõppeda või ülepeakaela lainetesse langeda ja mere põhjas 
oma viletsale elule otsa teha!" 

Ei tea kui kaua ta muretujus nõnda oli istunud, kui ta üht pehmet sooja kätt oma otsal tundis. 
Silmi üles tõstes nägi ta enese kõrval kivi ääres neitsit, kes lahke sõnaga ütles: 

»Ma nägin sinu rasket piina, kuulsin sinu igatsemise ohkamist, ja ei raatsinud pikemalt 
viibida, ehk küll vast homme õhtul sinu tingitud mõtlemisaeg mööda jõuab." 

»» Andke andeks, andke andeks, kallis neitsi!" palus Une-Tõnu kibedal silmaveel. ,, Andke 
andeks! Ma olin üks meeletu alp, et pakutud ootamata õnnest ei osanud kinni võtta. Pärgel 
teab, mis hullu meel mulle toonaeile pähe tuli! Viige mind, kuhu tahate, mina ei tõrgu vastu, 
vaid tahaksin rõõmuga oma elu teie eest ära anda." 

Näkineitsi kostis naeratades: ,,Mina ei igatse sinu surma, vaid tahan sind elusalt enesele 
seltsimeheks ja armukeseks viia." 

Siis võttis ta noormehe käest kinni, talutas teda mõne sammu vee ligemale, sidus siidrätikuga 
tal silmad kinni, ja sel silmapilgul tundis Une-Tõnu kaks tugevat kätt oma keha ümbert kinni 
hakkavat, kes teda maast nagu lendu tõstsid ja siis äkitselt otsekohe lainetesse pillutasid. 
Külma vett keha ümber tundes oli ta ära minestanud, nii et ta pikemalt midagi ei teadnud, mis 
temaga tehti ja mis tema ümber sündis. Sellepärast ei võinud ta hiljem endale ega teistele 
otsust anda, kui kaua tema minestus oli väldanud. 

Üles ärgates pidi veel naljakam lugu tulema. 

Ta leidis enese siidsängis, pehmete patjade peal, uhkes klaasist seintega toas, mis seestpoolt 
punaste samettekkidega kaetud olid, et hele valgus magajat ei ärataks. Tükk aega ei teadnud ta 
isegi, kas ta veel eluilmas või pärast surma kuskil tundmata kohas pidi olema. Ta sirutas tükk 
aega mitmel viisil liikmeid, käsi ja jalgu, võttis käpaga oma nina otsast kinni ja vaata - kõik 
näitas siiski endist loodud kommet. Valge peenike udusärk oli tal seljas ja ilusad võõrad riided 
tooli peal tema sängi ees. Kui ta tükk aega oli ennast sängis ringutanud ja käpaga katsudes 
tõsiselt enda elus leidnud, tõusis ta viimaks sängist ja pani uhked riided enesele selga. 

Nüüd juhtus ta hatuke kohatama; sel silmapilgul astusid kaks tütarlast tuppa, teretasid 
alandlikult ja palusid, et ,,aus härra" neile teada annaks, mis ta süda hommikusuuruseks 
himustab. 

Seni kui üks lauda kattis, läks teine roogasid lauale valmistama. Üürikese aja pärast seisid 
sealiha, vorsti, käki ja kärjemee vaagnad, õlle- ja mõdukannud laual, nagu oleks kõige uhkem 
pulmapidu majasse juhtunud. Une-Tõnu, kes paar päeva söömata oli seisnud, pani nüüd 
lõualuud tööle ja sõi nii palju, kui kõhtu mahtus; siis viskas ta ennast sängi pikali leiba luusse 
laskma. Tema üles tõustes tulid toatüdrukud tagasi ja palusid ,,ausat härrat" rohuaeda luusima 
minna, seni kui proua ennast laskvat riidesse panna. Nüüd visati temale igalt poolt nii palju 
»ausaid härrasid" kaela, et ta ennast ka ise seesuguseks hakkas pidama ja endise põlve 
unustas. 

Rohuaias leidis ta ilu ja kenadust iga sammu pealt; haljendavate lehtede vahelt hiilgasid kuld- 
ja hõbeõunad, kuuse- ja männikäbidki olid kullast, ja kuldsulised linnud hüppasid puie 
latvades ja okste peal. Kaks tütarlast astusid põõsa tagant välja; neile oli käsk antud ,,ausat 
härrat" rohuaias ühest paigast teise talutada ja temale kõiki iludusi näidata. 

Eemale minnes jõudsid nad ühe tiigi kaldale, kus sees hõbesulised haned ja luiged veepinnal 
ujusid. Ühetasane punetav koiduvalgus paistis igalt poolt, ehk küll päikest kuskil nähtaval ei 
olnud. Õilmetega rohkesti kaetud põõsad õhkusid magusat haisu ja parmusuurused mesilased 
lendasid õilmete ümber. Kõik, mis siin puist ehk kasvudest inimese silma ulatas, paistis 

palju ilusam, kui meie paigas nähtavale tõuseb. Hiljem tulid kaks uhkes riides tütarlast ,,ausat 
härrat" proua ette paluma, kes teda ootavat. Aga enne kui teda sinna viidi, pandi sinine 
siidsõba tema õlgade ümber. Kes võis neis ehetes endist Une-Tõnu ära tunda! 

Uhkes kirikusuuruses toas, mis sedasama värki klaasist valatud oli kui magamisekamber, 
istusid kakskümmend neli jumedat neitsit hõbetoolide peal. Natuke kõrgemal tagaseina ligidal 
seisid kaks kuldtooli, kus uhke kuningaproua ühe tooli peal istus ja teine alles tühi oli. 

Kui Une-Tõnu üle läve tuppa astunud, tõusid kõik neitsid istmeilt püsti ja teretasid tulijat 
alandlikult ega istunud ka enne toolidele, kui neile käsk sai antud. Proua ise jäi kuldtooli peale 
istuma, kus ta noormehe vastu peaga teretades nikutas ta sus sõrmega tähendades käsu andis, 
mispeale taluta j ad neitsid Une-Tõnu enda vahele võtsid ja ta proua ette viisid. 

Noormees astus argsete sammudega edasi ja ei usaldanud silma üles tõsta, sest et ootamatu ilu 
ja uhkus teda olid ehmatanud. Ta pandi proua kõrva kuldtooli peale istuma ja proua ütles: 
»»See noormees on minu armas peiu, kellele ma end olen kihlanud Xa kelle ma endale 
abikaasaks olen valinud. Teie peate teda igapidi austama ja tema sõna niisamuti kuulama kui 
minu sundi. Tuleb mul kord kodunt ära minna, siis peate teie temal aega viitma ja teda igapidi 
nii õrnalt hoidma ja varjama kui minu silmamuna. Raske nuhtlus saab selle peale langema, 

kes minu tahtmist täielikult ei täida.” 

Une-Tõnu näis nagu küpsetatud ja ei teadnud, mis ta pidi sest asjast arvama; lugu, mis ühe 
ööga temale juhtunud, näis imelikum kui ime. Ikka pidi ta mõteldes küsima, kas see sündmus 
ärkvel või unenägu pidi olema. Proua võis ehk tema mõtteid ära tunda, sellepärast tõusis ta 
tooli pealt, võttis tema käest kinni ja talutas ta ühte teise tuppa, kus kedagi inimeselooma ei 
olnud. Nõnda ühest toast teise minnes said nad aegamööda kaheteistkümnendasse tuppa, mis 
teistest natuke vähem, aga ilu poolest veel ülem näis. Seal võttis proua kuningliku aukrooni 
peast, viskas uhke kullaga väljaõmmeldud siidmantli seljast ühe tooli peale, ja kui Une-Tõnu 
natuke usaldas altkulmu oma silma üles tõsta, nägi ta arvatud proua asemel näkineitsit enese 
kõrval. 

Oh sa kallis aeg, nüüd kasvas korraga julgus mehel südamesse ja tema lootus läks õitsema. Ta 
hüüdis rõõmsalt: ,,Oh, kallis näkineitsi!" - Aga sel silmapilgul oli neitsi käsi tema suu peal; 
neitsi ütles tõsise sõnaga: 

»Kui minu ja sinu enese õnn sulle armsad on, siis ära nimeta iial enam seda nime, mis mulle 
otsekui sõimuks on antud. Mina olen vee-ema tütar ja meid õdesid on palju, ehk küll me kõik 
igaüks omas paigas - meres, järvedes ja jõgedes üksikult elame ja harva õnne korral üksteist 
näha saame." 

Siis seletas ta pikemalt, kuidas ta siiasaadik veel alles neitsipõlves elavat 

üles näitama. Une-Tõnu, ootamata õnne pärast kui meelest ära heitnud, aga kui seatud 
valitseja alamate vastu kuningaproua nime ja au pidavat - ei teadnud, mis ta rõõmus pidi 
tegema; siiski jäi tal keel nagu kammitsasse, nii et palju muud kui jah või ei suust välja ei 
tulnud. Aga kui lõunal magusad road ja kallid haruldased joogid tal kõhtu ja pead olid täitnud, 
seal pääsid ka keelepaelad julgemalt liikuma, nii et ta endisel viisil oskas juttu vesta ja mõnda 
naljagi teha. 

Teisel ja kolmandal päeval läks õnnelik elu niisama lõbusalt edasi; Une-Tõnu arvas end 

elusalt taevas olevat. Õhtul enne magamaheitmist ütles neitsi temale: ,, Homme tuleb meil 
neljapäev kätte, kus mina tõotust mööda igal nädalal pean paastuma, ja teistest lahkunud, 
üksinda elama. Nimetatud päeval ei saa sa mind tial enne näha, kui kukk õhtul kolmat korda 
on laulnud. Minu teenijad-neitsid saavad vaheajal sinu eest hoolt kandma, et sul aeg igavaks 
ei läheks või millestki puudust ei oleks." 

Hommikul unest ärgates ei leidnud Une-Tõnu silmad neitsit kuskilt; seal tuli temale 
eileõhtune jutt meelde, kuidas ta tänase ja kõik tulevad neljapäevad üksi, abikaasa seltsita 


pidavat elama. Teenijad-neitsid püüdsid küll igapidi temal aega viita, laulsid, mängisid ja 
tantsisid naljatelles tema ümber; vahetevahel söötsid nad teda jälle kui sündinud 
kuningapoega, nõnda et mehel päev usinamalt mööda jõudis, kui ta oli arvanud. Pärast 
õhtusööma viidi ta magama, ja kui kukk kolmat korda sai laulnud, tuli neitsi tema juurde 
tagasi. 

Nõnda sündis hiljemini lugu igal neljapäeval, kus mehike abikaasa paastumise pärast võõraste 
seltsis pidi elama. Ta oli mitu korda oma armast neitsit palunud, et temagi neljapäeval ühes 
tohiks paastuma minna, kuid ilma et neid palveid kuulda võeti. Kui ta nüüd jälle ühel 
kesknädalal selle palvega oma abikaasat piinas ja rahule ei tahtnud jääda, ütles näkineitsi 
pisarsilmil: ,,Võta, kui tahad, minu elu, mille vastu ma tõrkuma ei lähe, aga sinu soovimist, et 
ma sind enesega paastupäeva pidama viiksin, ei tohi ma mitte täita, sest et see mul kogunisti 
võimalik ei ole." 

Võis nüüd aasta ehk rohkemgi räägitud viisil elades neil olla mööda läinud, kui korraga 
kahtlevad mõtted Une-Tõnu südamesse siginesid, mis teda aegamööda ikka enam taga 
kihutasid, nii et ta viimaks kuskilt enam mahti ei leidnud. Ei tahtnud tal nüüd toit maitseda 
ega öösel rahulist und silmile tulla. Ta hakkas kartma, et näkineitsil ehk veel keegi teine 
salaarmuke tema kõrval võis olla, kelle kaisus neitsi igal neljapäeval puhkas, seni kui tema 
teenija-tütarlastega aega pidi viitma. 

Kamber, kus neitsi paastupäeval varjul istus, oli tal juba ammugi teada, aga mis see aitas? Uks 
seisis alati lukus ja aknad olid seestpoolt mitmekordselt paksu riidega kinni kaetud, et kuhugi 
üht nõelasilma laiust auku ei jäänud, kust päikesetera, veel vähem inimese silm sisse oleks 
pääsenud. 

Aga mida võimatum salajase asja avalikuks minemine näitas, seda kangemaks tõusis mehel 
ihaldus neljapäevase paastumise lugu põhjani tundma saada. Ehk ta küll omast 
südamekoormast näkineitsile mitte sõnakest ei avaldanud, siiski märkas neitsi tema rahuta 
olemisest, et asjalugu enam vanal õiguse korral ei käinud. Küll palus ta mitu korda pisarsilmil, 
et mees teda ja iseennast valemõttega ei pea vaevama. ,,Mina olen," ütles neitsi, ,,sinu vastu 
igal viisil ilma süüta, ei ole mul salaja armastamist ega muud pattu sinu vastu hinge peal. Aga 
sinu valearvamised teevad meid mõlemaid õnnetuks ja lõpetavad meie südamerahu. Rõõmuga 
tahaksin ma iga päev oma elu sinu eest või sulle anda, kui sa seda sooviksid, aga paastupäeval 
ei tohi ma sind enese ligi lasta. See on keelatud ja saaks meie armule ja; õnnele igavest surma 
tooma. Meie elame kuus päeva igas nädalas rahulises õnnes teineteise seltsis, kuis võib siis 
ühe päeva lahkumine meile nii raskeks minna, et seda ei jõuaks kannatada." 

Kuus päeva oli niisugusel mõistlikul jutul iga kord kestust, aga kui neljapäev jälle kätte jõudis 
ja näkineitsi nähtavale ei tulnud, siis läks Une-Tõnul meel peast ja ta jampsis kui 
poolpöörane. Ta ei leidnud rahu ei puis ega mais; viimaks ei sallinud ta neljapäeval kedagi 
looma enese ligidal; teeni-jad-neitsid ei tohtinud tema silma ette tulla, vaid pidid söögid ja 
Joogid1 lauale kandma ja siis ära minema, et tema üksi kui tont majas võiks elada. 

Seda moondumist panid kõik imeks, ja kui näkineitsi piigade suust võõrast lugu kuulis, tahtis 
ta silmad peast nutta; aga seda tegi ta siis, kui teisi nägemas ei olnud. Une-Tõnu lootis üksi 
olles enam aega leida salajase paastukambri seinu läbi katsuda, kas kuskilt õnne juhil praokest 
ei leiaks, kust sisse võiks luurida ja oma silmaga näha, mis seal tehakse. Mida enam ta ennast 
sedaviisi vaevas, seda nukramaks läks päevpäevalt neitsi; näitas ta lahket nägu, siiski ei tulnud 
lahkus tal enam südamest nii kui endisel ajal. 

Nõnda läksid mõned nädalad mööda, kus lugu paremaks ega pahemaks ei läinud; seal leidis 
Une-Tõnu ühel neljapäeval akna kõrval praokese, kus seestpoolt ettepandud riie kogemata 
klaasist natuke eemale oli jäänud, nõnda et silmavaatus kambri võis ulatada. Mis temale seal 
nähtavale tuli, tegi tal südame külmemaks kui küünlakuu. Salatoal ei olnud põrandat all, vaid 


ta näis nagu üks suur neljanurgeline tõrs, mis mitme jala kõrguselt veega oli täidetud. Seal 
ujus tema armastatud näkineitsi. Peast kuni kõhuni oli tal küll endine ilus naisterahva keha, 
aga alumine pool nabast jalavarbani oli tal üsna kui loodud kalal, soomustega kaetud ja oimud 
küljes. -Laia kalasabaga lõi neitsi vahetevahel laksatades vett, nii et piisad kõrgele üles 
purtsatasid. - 

Luuraja taganes kui uimane aknalt ja läks kurvalt oma teed. Ta oleks, palju selle eest andnud, 
kui nägemise mälestuse meelest oleks võinud kustutada! 

Ta mõtles ühte ja teist, siiski ei teadnud ta veel, mis ta pidi ette võtma. 

Kukk oli õhtul küll vanal viisil kolmat korda laulnud, aga näkineitsi ei tulnud enam tema 
juurde tagasi. Ta valvas kõige öö, nii et unekatet silmale ei tulnud, siiski ei saanud kaunis 
neitsi temale nähtavaks. Vast noore lõuna ajal tuli näkineitsi mustas leinariides, silmnägu 
õhukese siidrätikuga kinni kaetud, ja rääkis nutuse häälega: 

»»Oh, sina vilets loom, kes sa rumaluse läbi meil mõlemal õnnepõlve oled lõpetanud! Täna 
näed sa mind viimast korda; ja pead nüüd oma endisse põlve tagasi minema, mis sa enesele 
pead süüks arvama. Jumalaga viimast 

korda!" 

Üks äkiline raksatus ja kange mürin, kui tahaks maapind jalgade alt kaduda, pillutas Une- 
Tõnu uimaselt maha, nii et ta pikemalt midagi enam ei tundnud ega teadnud, mis temaga ja 
tema ümber sündis. 

Kui ta viimaks, kes teab kui kaua aja pärast, minestuseunest ärkas, leidis ta enda merekaldal, 
sealsamas kivi ligidal, kus kaunis näkineitsi oli istunud, kui ta temaga sõprust sigitas. Uhkete 
riiete asemel, mis näkineitsi talus iga päev tema keha olid katnud, leidis ta oma endise 
ülikonna, mis palju vanem ja narakam näis, kui nad tema arvates võisid olla. Õnnepõlv oli 
mehikesel lõppenud ega võinud kibedamgi kahetsemine seda enam tagasi 

tuua. 

Edasi minnes jõudis ta esimestesse taludesse, mis küll kõik vanal kohal seisid, kuid siiski 
teistviisi välja näisid. Aga mis vaataja meelest palju imelikum oli: inimesed olid temale üsna 
võõrad; mitte ühtki tuttavat nägu ei tulnud temale vastu. Rahvas vaatas igalt poolt võõriti tema 
peale, nagu tuleks midagi ootamata imet neile silmade ette. 

Une-Tõnu läks sealt oma vanemate talusse, kus niisamuti võõrad inimesed temale vastu tulid, 
kes teda ega tema neid ei tundnud. Imestades küsis ta oma isa ja vendade järele, kellest ükski 
temale ei teadnud vastust anda. Viimaks tuli üks halli peaga vanarauk kepi toel toast õue ja 
ütles: 

»Külamees, see peremees, kelle järele sina küsid, magab juba rohkem kui kolmkümmend 
aastat mullas; ka tema pojad pidavat surnud olema. Kust sina siis, vana taadike, oled tulnud 
neid unustusse läinud vanu asju taga nõudma?" 

Vana taadike oli Une-Tõnu nõnda ehmatanud, et ta pikemalt sõnagi küsimuse peale ei võinud 
vastata. Ta tundis enese keha värisevat, pööras sedamaid selja võõraste inimeste vastu ja tõttas 
õueväravast minema. Kuuldud vana taadike ei andnud temale kuskil mahti; otsekui raske 
koorem oli selle sõnaga tema peale langenud, nii et teda jalad ei tahtnud edasi kanda. 
Lähemal allikal nägi ta päikese paistel veepinnalt oma kuju: kahvatanud 

kortsus palged, sisselangevad silmad, pikk hall habe ja hallid juuksed tunnistasid kuuldud 
sõnad tõeks. See kolletanud, närtsinud kuju ei olnud kuskil tükis endise noormehe sarnane, 
keda näkineitsi endale peiuks oli valinud. 

Nüüdap vast märkas õnnetu mehike, kuidas arvatud paar aastat temal suurema osa eluajast 
olid lõpetanud, sest et ta nagu priske noormees näkineitsi kotta oli elama saanud ja nüüd kui 
töntsiks läinud vanarauk sealt tagasi tulnud. Seal ei olnud ta aja pikkusest ega keha 
närtsimisest midagi tähele pannud ja ei võinud nüüd ära seletada, kuidas vanaduse koorem 


äkitselt kui linnupael tema kaela oli langenud. Mis nõu pidi ta nüüd ette võtma, kus ta nagu 
võõras võõra rahva sekka oli tuisatud? - 

Ta luusis mõne päeva mööda randa ühest talust teise, kus head inimesed temale armu pärast 
leivapalukest andsid. Seal juhtus ta ühe terase noormehega kokku, kellele ta oma elukäiku 
otsast otsani avaldas; aga selsamal õhtul oli ta ka rahva silmist kadunud. Mõne päeva pärast 
veeretasid merelained tema surnukeha kaldale. Kas ta meelega või kogemata merde oli 
uppunud, jäi tänapäevani teadmata. 

Räägitud ajast peale olevat näkineitsi olemine inimeste vastu hoopis teiseks läinud; üksnes 
lastele näitab ta ennast mõnikord, enamasti ikka moondatud näol, aga täiskasvanud inimesi ei 
lase ta iial enda ligi tulla, vaid kardab neid kui tuld. 


XXV. Maa-alused 


Ükskord oli üks mees tuisusel ööl jõulu ja uuejõulu vahel teelt eksinud; sügavatest 
lumehangedest läbi rännates väsis tal jõud, nii et ta viimaks õnne pidi tänama, kui ühe paksu 
kadakapõõsa alt tuulevarju leidis. Sinna tahtis ta ööseks puhkama jääda, lootes teisel 
hommikul valges hõlpsamalt teed leida. Ta tõmbas keha siili kombel kerasse, mässis ennast 
sooja kasuka sisse, ja uinus üürikese aja pärast magama. 

Ei tea kui kaua ta sel viisil põõsa all oli puhanud, kui ta kedagi ennast raputavat tundis. Unest 
virgudes kostis üks võõras hääl temale kõrva: 

»Külamees, ae! Tõuse üles! Muidu matab sind tuisk lumehange, et ja pärast enam välja ei 
pääse." 

Magaja tõstis pea kasuka varjust ja hakkas uniseid silmi laiali ajama. Seal nägi ta ühe pika 
sihvaka kehaga mehe enda ees seisvat, kellel üks noor männipuu, paar korda kõrgem kui mees 
ise, kepi asemel käes oli. 

»Tule minuga kaasa," ütles männikepi-mees, ,,meil on metsas puie varjus tuluke üles tehtud, 
seal on parem puhata kui siin lagedal." 

Niisugust lahket pakkumist ei tohtinud mees ära põlata, vaid tõusis sedamaid jalule ja hakkas 
võõra mehe seltsis edasi tõttama. Tuisk möllas kangesti, nii et võimalik ei olnud kolme 
sammu kaugusele midagi näha; aga kui võõras mees oma männikeppi üles tõstes valju 
häälega hüüdis: ,,Tohoo, tuisueit, anna teed!" siis tõusis lai tänav tema ette, kuhu 
lumekibemekest ei tulnud. 

Mõlemal pool nende kõrval ja selja taga möllas tuisk pöörasel kombel, aga teekäijatel ei olnud 
temast midagi raskust. Lugu näis nii, kui oleks mõlemalt poolt üks nägematu sein tuisku kinni 
pidanud, et ta nende peale ei võinud tungida. Tüki aja pärast jõudsid mehed metsa, kust 
tulevalgus juba kaugelt neile silma ulatas: 

»»Mis su nimi on?" küsis männikepi-mees ja talumees kostis: ,,Pika Hansu poeg Hans." 

Tule ääres istusid kolm meest, valged lõuendist riided seljas kui kõige 

soojemal suve ajal. Sammu kolmkümmend või rohkem nende ümber paistis üsna suvi 
vaatajale silma, samblad olid tahedad ja haljad lehed ja taimekesed nende sees, sipelgad ja 
väikesed putukad liikusid murul. Siiski kuulis Pika Hansu poeg kaugemal lagedal tuulehoo 
vuhinat ja lume sihinat. Veel imelikum näis põlev tuluke, mis väga heledat valgust andis, aga 
mitte pisemat suitsu üles ei tõstnud. 

»Mis sa arvad, Pika Hansu poeg, eks näita siin parem puhkamisease ööseks olevat kui lagedal 
kadakapõõsa all?" 

Hans pidi lugu tõeks tunnistama ja võõrast meest pealegi juhatamise eest tänama. Siis viskas 
ta oma kasuka seljast, pani peaaluseks ja heitis küljeli tule paistele. Männikepi-mees võttis 
oma lähkri põõsa äärest ja pakkus Hansule keelekarastust; magus jook maitses väga ja tegi 


südame rõõmsaks. Männikepi-mees viskas ennast ka pikali maha, kus ta oma seltsimeestega 
võõral keelel kõneles, millest meie Hans ühtki sõnakest ei mõistnud; sellepärast uinus ta 
natukese aja pärast magama. 

Üles ärgates leidis ta ennast üksinda ühes võõras paigas, kus metsa ega tuld ei olnud. Silmi 
hõõrudes ja öösist juhtumist meelde tuletades arvas ta ennast und näinud; ometigi ei võinud ta 
ära mõista, kuidas ta siia võõrasse paika oli saanud. Kaugemalt tungis vali müdin temale 
kõrva ja ta tundis maapinda oma jalgade all värisevat. Hans kuulas tükk aega, kustpoolt 
müdm tuleb, ja võttis siis nõuks müdina juhil edasi minna, lootes sel viisil inimeste seltsi 
saada. 

Teed käies jõudis ta ühe kaljukoopa suhu, kust müdin välja kostis ja natuke tulekuma silma 
ulatas. Koopasse astudes leidis ta ühe põhjatu suure sepikoja, kus hulk lõõtsasid ja alaseid 
sees olid; iga alasi ümber seitse töömeest. 

Naljakamaid seppi ei võinud kuskil maailmas leida olla! Põlvekõrgustel mehikestel olid pead 
suuremad kui nende kõhetud kehad ja vasarad neil käes ligi kahevõrra nii suured kui nende 
tõstjad. Nende raskete raudnuia-dega rabasid väikesed mehikesed nii valusasti alasite peale, et 
kõige tugevama kehaga mehed mõnusamaid vopsusid ei jõuaks anda. Väikestel seppadel ei 
nähtud rohkem kehakatteid kui nahkpõlled, mis kaelast jaluni ulatasid; selja poolt kehad olid 
alasti, kuidas jumal neid oli loonud. 

Taga seina ääres istus Hansu tuttav männikepi-mees kõrge paku otsas ja vaatas teraselt 
väikeste sellide tööd. Tema jalgade ees seisis kõrge piip-kann, kust seest töömehed 
vahetevahel keelekastet võtsid. Seppade peremehel ei olnud enam eilseid valgeid riideid 
seljas, vaid üks must tahmane kuub ja suure pandlaga nahkvöö niuete ümber; aga kõrge 
männikepp oli tal käes, miska ta sellidele aeg-ajalt tähenduse märki andis, sest et siin müdina 
ja parina pärast inimese sõna keegi ei võinud kuulda. 

Kas keegi Hanssu tähele oli pannud, sest ei saanud ta aru, vaid meister 

ja sellid toimetasid kiiresti oma tööd edasi, võõrast mehest hoolimata. Paari tunni pärast anti 
väikestele seppadele puhkamise mahti, kus lõõtsad seisma jäeti ja rasked vasarad käest 
põrandale visati. 

Nüüd, kus töömehed koopast välja läksid, tõusis peremees paku otsast ja hüüdis Hansu enda 
ligemale. 

»Ma nägin küll sinu tulekut," ütles peremees, ,,aga kiire töö ei andnud mulle aega varemalt 
sinuga rääkida. Täna pead sa mulle võõrsile jääma, et sa minu elu ja majapidamist näha 
saaksid. Viida siin nii kaua aega, kuni ma mustad riided seljast võtan." Seda üteldes tõmbas ta 
võtme taskust ja tegi taga koopaseinas ühe ukse vallali, kuhu ta Hansu käskis astuda aega 
viitma. 

Oh seda vara ja rikkust, mis nüüd Hansule silmade ette tuli! Ümberringi seisid igal pool kulla- 
ja hõbedarahnud virnas, mis vaatajale silma läikisid. Hans hakkas naljapärast ühest virnast 
kuldrahnusid lugema ja oli parajasti viissada ja seitsekümmend üles lugenud, kui peremees 
naerdes tagasi tuli ja hüüdis: 

»Jäta lugemine, see viidaks sul väga palju aega! Võta parem paar halgu virnast, mis ma sulle 
mälestuseks tahan kinkida." 

Igamees võib isegi arvata, et Hans niisugust käsku kaks korda ei lasknud anda; ta sasis 
mõlema käega kullarahnust kinni, aga ei jõunud seda paigast liigutada, veel vähem üles tõsta. 
Kullaperemees naeris ja ütles: ,,Sina, kõhetu kirp, ei jõua minu pisemat kingitust kaasa võtta, 
sellepärast pead sellega leppima, mis sul silm jõuab näha." Nõnda üteldes viis ta Hansu teise 
kambri, sealt kolmandasse, neljandasse ja nõnda edasi, kuni nad viimaks seitsmenda koopa 
kambri jõudsid, mis tubli kiriku suurune ja nõnda kui teisedki põrandast laeni kulla- ja 
hõbedavirnadega täidetud oli. 


Hans pani imeks põhjatu suurt varandust nähes, miska kõik maailma kuningriigid oleks 
võinud päriseks ostetud saada ja mis siin asjata maa all kaljukoopais varjus seisis. Ta küsis 
peremehelt: 

»Mispärast kogute teie nii rohket varandust siia kokku, kust ükski elav loom kullast ja 
hõbedast kasu ei saa? Läheks see varandus inimeste kätte, siis läheksid nad kõik rikkaks ja 
kellelgi ei oleks tarvis tööd teha ja vaeva näha." 

»»See'p see on," kostis kullaperemees, ,,mispärast ma ei tohi varandust inimeste kätte anda; 
seal läheks kõik maailm laiskuses hukka, kui kellelgi enam tarvis ei oleks päevase 
lervapalukese eest muretseda. Inimene on seks loodud, et ta töö ja hoolega oma pead peab 
toitma." 

Hans ei tahtnud seda kogunisti uskuda ja vaidles kõigest väest kulla-peremehe arvamise vastu. 
Viimaks palus ta enesele seletada, mis tulu pärast siia kõik seda kulda ja hõbedat üheainukese 
mehe varanduseks hallitama 

oli pandud, ja kullaperemees siiski ikka veel väsimata varandust püüab peale kasvatada, ehkki 
tal üleliiga küllus juba käes olevat. Kullaperemees andis vastuseks: 

»Mina ei ole inimene, ehk mul küll inimese kuju ja nägu on, vaid üks neist kõrgemaist 
loomadest, kes Vanaisa seadust mööda maailmale ülemaks ja valitsejaks said loodud. Tema 
seaduse järele pean mina ja peavad minu sellikesed ühtepuhku maa all kulda ja hõbedat 
valmistama, kust iga aasta üks väike osa inimeste tarbeks välja antakse, niipalju kui neile asja- 
ajamiseks kibedasti tarvis läheb. Siiski ei tohi keegi vaevata seda andi kätte saada. Meie 
peame esiteks kulda peeneks tampima, neid ivakesi mulla, savi ja liiva sõmeratega kokku 
segama, kus neid hiljem õnne korral leitakse ja suure vaevaga välja otsitakse. Aga, sõber, 
meie peame jutu lõpetama, sest lõuna jõuab meil varsti kätte. On sul lusti pikemalt veel minu 
varandust vaadata, siis jää siia, rõõmusta oma südant kulla hiilgusega, kuni ma sind tulen 
söömalauale kutsuma." Sedaviisi rääkides lahkus ta Hansust. 

Hans luusis nüüd jälle ühest varandusekambrist teise, katsus siin ja seal üht peenemat 
kullatükki virnadest liigutada, mis temal aga kogunisti võimalik ei olnud. Ta oli küll ennegi 
juba targemate meeste suust kulla raskusest kuulnud, siiski ei võinud ta seda iial uskuda, mis 
ta nüüd enese katsumisel tunda sai. Tüki aja pärast tuli kullaperemees tagasi, aga nõnda 
moondatud, et Hans teda esimesel silmapilgul ei tundnudki. Tal olid helepunased tulekarva 
siidriided seljas, kuldtressidega ja kuldnarmastega uhkesti ehitud;; , kämblalaiune kuldvöö 
jooksis niuete ümber ja uhke läikiv kuldkroon oli tal peas, kus kallid kivid kui tähed selgel 
talveööl särasid. Endise männikepi asemel pidas ta üht pisukest peenest kullast tehtud* 
kepikest käes, millel oksad ja okkad küljes olid, nõnda et kepike kui suure männikepi titeke 
välja nägi. 

Kui kuninglik varanduse peremees oli kullatubade uksed lukku pannud ja võtmed oma tasku 
pistnud, võttis ta Hansu käest kinni, talutas teda sepapajast välja ühte teise tuppa, kuhu neile 
lõunasöök oli valmistatud. Lauad ja istmed laudade ümber olid hõbedast; kesk tuba seisis 
uhke söömalaud, mõlemal pool lauda üks hõbetool. Söögi- ja joogiriistad, nagu kausid, vaag- 
nad, taldrikud, kannud ja peekrid olid kullast. 

Sai peremees oma võõraga lauda istunud, siis kanti kaksteistkümmend rooga järjestikku 
lauale; teenrid olid niisamasugused mehikesed kui sepadki, aga kõik puhtas valges riides, ei 
mitte alasti nagu sepad. 

Väga imelik oli Hansule nende kiirus ja osavus, ja ehk neil küll nähtavalt tiibu ei olnud, siiski 
näis nende kergus hüppamisel nõnda, kui peaksid neil tiivad olema. Et nende pikkus laua 
kõrguseni ei ulatanud, pidid nad kui kirbud iga kord põrandalt laua peale hüppama. Suured 
roogadega täide- 

tud kausid ja vaagnad käes, oskasid mehikesed neid nõnda hoida, et ühtki piiska üle serva 
maha ei läinud. 

Sööma vaheajal valasid pisukesed teenrid mõdu ja kallist joodavat viina kannudest peekritesse 
ja pakkusid sööjatele juua. Peremees vestis lahkelt juttu ja seletas Hansule mõnda salalikku 
asja. Nõnda ütles ta, kui jutt tuli tuisusel ööl Hansuga kokkusaamisest: 

»Jõulu ja uuejõulu vahel luusin ma sagedasti lusti pärast maa peal ümber, et inimeste 
elamisest mõnda näha ja mõningaid neist tundma saada. Mis ma aga tänini neist näinud ja 
tundma õppinud, ei tohi ma mitte kiiduväärseks nimetada. Suurem hulk inimesi elab 
üksteisele risuks ja meelehaiguseks. Igamees kaebab enam-vähem teise üle, keegi ei näe enese 
süüd ja viga, vaid arvab ikka teistele süüks, mis ta ise oli oma kaela peale veeretanud.” 

Hans püüdis, niipalju kui tema jõudis, seda juttu valeks ajada, mispeale lahke peremees 
temale rohkemasti keelekastet peekrisse laskis valada, kuni Hansu keel viimaks suus nii 
kangeks läks, et ta enam sõna ei võinud vastu panna, niisama vähe sest aru saada, mis 
kullaperemees rääkis. Aegamööda uinus ta tooli peale magama, nii et ta midagi enam ei 
teadnud, mis temaga sündis. 

Uimase pea väsimuses nägi ta imelikku kirjut und, kus sees nähtud kullarahnud ühtepuhku tal 
silma ees seisid. Unenäos tundis ta ennast palju tugevama olevat, ta võttis paar kullarahnu 
selga ja kandis nad hõlpsasti ära. Viimaks kippus tal jõud raske koorma all väsima, ta pidi 
maha istuma ja jõudu puhkama. Seal kuulis ta naljakat häälitsemist, mida ta väikeste seppade 
lauluks arvas, nõndasamuti kui nende lõõtsade tule valgus temale silma puutus. Laugude alt 
luurides nägi ta aga halja metsa enese ümber, õitsva murupinna oma keha all; arvatud 
sepalõõtsade tule asemel paistis päikesetera lahkesti tema silma. Unepaelust pääsedes läks tal 
tükk aega meelde tuletades, mis temale vaheajal oli juhtunud. 

Aga kui pikapeale mälestused elavaks ärkasid, näis ometi praegune lugu nii imelik, et kuskil 
tükis loodud korralisega kokku ei tahtnud minna. Hansule tuli meelde, kuidas ta talvel paar 
päeva pärast jõulu tuisusel ööl teelt oli eksinud ja mis siis hiljemini oli sündinud. Ta oli öö 
võõraste meeste seltsis metsas tule ääres maganud, teisel päeval männikepi-mehel võõrsil käi- 
nud, seal lõunat söönud, rohkesti joonud - lühidalt: ülepea paar päeva raisanud. Aga nüüd oli 
sula suvi igal pool tema ümber! Siin pidi üks sala-nõiduse vägi kuskil varjul olema. 

Maast üles tõustes leidis ta oma ligimail ühe vana tuleaseme, mis päikese paistel imelikult 
hiilgas. Tuleaset terasemalt tähele pannes nägi ta, et arvatud tuhahunnik peenike hõbejähu ja 
järelejäänud tukid selged kullatombud olid. Oh seda õnne! Kust kotti võtta, miska varandust 
koju kanda? Häda koolitab mehe targaks. Hans * võttis oma talvise kasuka seljast, pühkis 

hõbetuha kokku, nii et põrmukest üle ei jäänud, pani selle kuldtükkide riismetega kasuka sisse 
ja sidus siis kasukahõlmad vööga kimpu, et midagi maha ei varisenud. Ehk küll koorem suur 
ei olnud, siiski oli tal hästi raskust, nõnda et Hansul mehe viisi kanda sai, enne kui paraja 
paiga leidis, kuhu oma vara võis varjule panna. 

Sedaviisi oli Hans ühekorraga kogemata õnne läbi rikkaks meheks saanud, kes enesele mõisa 
oleks võinud osta. Iseenesega nõu pidades arvas ta viimaks kõige paremaks vanast elupaigast 
lahkuda ja kaugemalt teist otsima minna, kus rahvas teda ei tundnud. 

Seal ostis ta enesele ilusa päriskoha, kusjuures hea tükk raha veel järele jäi, kosis naise ja elas 
õnnelikult rikka mehe viisil eluotsani. 

Enne surma oli ta oma lastele saladust avaldanud, kuidas maa-aluste peremees tema rikkaks 
oli teinud. Laste ja lastelaste suust venis jutt aegamööda laiemale. 


XXVI. TARK MEES TASKUS 


Ükskord oli üks noormees teed käies suure kivi äärde maha istunud lõunat võtma, ja kui ta 
kõhu sai täitnud, sirutas ta oma väsinud liikmed murule pikali, pead kivi vastu toetades. 
Naljakad unenäod olid teda magades mängitanud, kus nagu üks madal pirisev hääleke 
ühtepuhku tema kõrvu oli laulnud. Aga mis veel imelikum, ka pärast ärkamist ei lõppenud 
pirin otsa, vaid kostis edasi. Hääleke näis mehe arvates kivi seest või kivi alt tulevat. Mees 
pani kuulates kõrvalehe kivi külge ja kuulis nüüd selgesti, et pirin kivist tõusis. Terasemalt 
pirinat tähele pannes hakkas mees aegamööda ka sõnu märkama: 

»Õnnelaps! Päästa mind igavast pikast vangipõlvest! Juba seitsesada aastat kannatan nõia väel 
siin rasket piina, mis siiski mul elu ei lõpeta. Sina oled suure-ristipäeva hommikul päikese 
tõusul ilmale tulnud ja sina üksi võid mind vangist päästa, kui sul head tahtmist aitamiseks 
juhtuks olema." 

Noormees kostis kahtlikult: ,,Kes teab, kas ramm tahtmisega ühte jookseb! Räägi mulle 
esiteks oma viletsust pikemalt ja õpeta siis, mis ma sinu päästmiseks pean ette võtma ja 
tegema?" 

Varjul hääleke ütles: ,, Lõika kolme mõisa piirilt üks sõrmepaksune ja vaksapikkune pihlaka 
oks, võta siis paar pihutäit nõiakollaseid ja kaetis-rohtu, sütita need pihlaka okstega üheskoos 
põlema ja suitseta nendega, üheksa korda vastupäeva kivi ümber käies, kivi igalt poolt, et 
vähemat paigakest suitsetamata ei jää: küll siis pääsevad minu vangistuse väravad, et ma jälle 
päikese paistele ja tuuleõhku tagasi saan. Minu tänu sinu hea-tegemise eest peab põhjatu 
olema, sina pead minu läbi suureks meheks tõusma." 

Mees seisis natuke aega mõttes ja ütles siis: ,,Ligemist hädas aidata on iga ristiinimese kohus; 
ehk ma küll praegu ei või teada, kas sina üks hea või kuri vaim oled, tahan ma sind ometigi 
sinu hädakitsikust päästa. Aga enne kui ma seda teen, pead sa mulle kindlasti tõotama, et sinu 
lahtipäästmisest kellelegi ristiinimesele kahju ei pea sündima." Kivi vang tõotas van- 

dega noormehe soovimist täita ja tõotas teist korda oma endised lubamised päästmise palga 
tasumise pärast. 

Nüüd läks mees metsa tarvilisi abipuid ja rohtusid suitsetamise tarvis otsima. Õnneks teadis ta 
kohta, mis sealt liig kaugel ei olnud ja kuhu kolme mõisa piirid kokku jooksid. Siiski viivitas 
teda tarvilike asjade otsimine teise päeva lõunani, nõnda et ta vast natuke aega enne õhtut kivi 
juurde tagasi jõudis. 

Tükk aega pärast päeva veeremist hakkas ta kivi suitsetama, käis õpetust mööda üheksa korda 
vastupäeva kivi ümber ja kandis hoolt, et pisemat osakest kivist suitsetamata ei jäänud. Kui ta 
praegu üheksandat ringi sai lõpetanud, kärgatas üks äkiline pauk, kui oleks maapind ühest ära 
põrunud, selsamal silmapilgul kerkis suur kivi ja tõusis kolme sülla kõrguseni. Üks väike 

mees kargas kui tuul kivi august välja ja pistis jooksu, et jalakannad välkusid. Aga ta ei olnud 
veel viit sammu mulgu äärest eemale jõudnud, seal langes kivi oma vanasse pesasse tagasi, 
päästjat ja päästetut tolmu ja prügiga kinni kattes. 

Natuke aega hiljem tuli kivi alt päästetud vang päästja juurde tagasi, võttis tänades tema kaela 
ümbert kinni ja kippus tema kätele ja jalgadele suud andma, mida aga noormees ei lasknud 
teha. Hiljem istusid mõlemad kivi äärde murule maha, kus päästetud mehike nõnda oma 
elukäiku hakkas kõnelema. 

»Mina olin omal ajal väga kuulus tark, tegin rahvale palju head ja sain selle eest rohket 
maksu. Ma arstisin inimesi ja elajaid, kui neile midagi viga juhtus; nõndasamuti ajasin ma 
kurjade nõidade tööd nurja, ja mis nad muule rahvale kahjuks püüdsid teha. Sellepärast 
vihkasid nemad mind ja kartsid mind kui tuld, sest et mina neist igapidi kangem olin. Nad 
pidasid isekeskis mitmel viisil nõu, kuidas nad mind võiksid lingutada, aga minu tarkus ajas 
kõik nende ettevõtmised tühja, nii et mulle neist iial kahju et tulnud. 

Viimaks panid nad üheskoos hulga raha kokku, saatsid sellega ühe kavala saadiku põhjamaale 
ja lasid sealt ühe kange Manatarga endale abiks tulla. See kelm võttis mind enam kavaluse 
läbi kui väekaupa kinni, varastas salamahti minu abiriistad ja pani mind kivi alla vangi, kus 
ma nii kaua piina pidin kannatama, kuni õnne juhtumisel üks mees siia tuleks, kes 
suureristipäeva hommikul päikese tõusu ajal on sündinud. 

Seitsesada aastat olin ma asjata seda õnnelikku silmapilku oodanud, seal tulid sina eile, võtsid 
heldest südamest minu palveid kuulda, ja said mulle päästjaks. Tänu, lõpmata tänu sulle 
heategemise eest; jah, niikaua kui minu elupäevad kestavad, tahan ma sind tänada. Ma tahan 
palgata sind teenida, kõik oma väge ja tarkusi sinu õnne pärast tarvitada, kuni ma sind nii kõr- 
gele olen tõstnud, kui surelikul inimesel iial võimalik on. Kui selle tõotuse 

sulle olen täitnud, siis tahan ma sind endale appi kutsuda, et ma sinu abiga oma vaenlasele 
kurja saaksin tagasi maksta, kui kogemata õnn teda minu silma ette peaks tooma. Sinna 
päevani tahan ma inimeste silmade eest varjul seista, et vaenlased minu päästmisest sõnumeid 
ei saaks. Mul on nõiduse väel võimalik end igal kombel moondada, nagu ma ise tahan, 
pisukeseks või suureks. Et ma sulle koormat ei teeks, tahan ma end kirbuks moondada ja sinu 
püksitaskus elada. Kus sul iial minu abi ja nõu saab tarvis olema, seal astun ma püksitaskust 
ja kargan sulle kõrva taha nõu andma, mis sa pead ette võtma ja tegema. Minu peatoiduse 
pärast ei pea sul iial muret olema; ma olen seitsesada aastat kivi all eineta elanud, mis mul siis 
tuule-õhus ja päikese paistel viga peaks olema? Nüüd tahame magama heita, homme 
hommiku ühes seltsis teele minna õnne katsuma." 

Kui vaim või tark - või kes ta muud võis olla - nõnda jutu oli lõpetanud, võttis noormees 
natuke õhtust leiba ja heitis siis puhkama. Teisel hommikul unest ärgates seisis päike juba 
kõrgel taeva servas, aga eileõhtust seltsimeest ei tulnud kuskilt nähtavale. Noormees ei 
teadnud une kammitsas, mis ta sest loost pidi arvama: kas eilsed juhtumised temale tõesti olid 
sündinud või paljas öösine unenägu oli olnud? 

Peale hommikusuuruse võtmist tahtis ta parajalt teele hakata minema, kui kolm teekäijat 
sedasama teed tema poole tulid. Neil olid antvärgisellide viisil riided seljas ja nahkpaunad 
rihmasidpidi kuklas. 

Korraga tundis meie noormees kutistamist oma kõrva taga ja otsekui peenike sääse sirin 
tungis tema kuulmesse: 

»Meelita teekäijad jalgu puhkama ja kuula nende käest, kuhu nad tahavad minna." 

Nüüd vast tuli mehele meelde, mis kaupa tema seltsimees eile temaga oli teinud, et ta 
püksikarmanis lubas elada ja temale nõuandjaks olla. Eilsed juhtumised tõusid sedaviisi 
arvatud unenäost tõekirja. 

Kirbukandja astus teretades paar sammu tulijatele vastu, palus lahke sõnaga neid kivi äärde 
jalgu puhkama maha istuda, et kui ehk nende teekäik ühel haarul juhtuks minema, nad 
neljakesi seltsis edasi võiksid minna. Teekäijad antvärgisellid jutustasid, missugune suur 
õnnetus kuningalinnas mõne päeva eest olla juhtunud, et kuninga ainuke tütar suplemisel 
jõkke ära uppunud. Ja ehk küll vesi seal kohal kogunisti sügav ei olevat, siiski ei pea rahvale 
võimalik näima surnukeha jõest üles leida, nõnda et kuningatütar kui vette ära sulanud näikse 
olevat. 

Kirbukandja tundis jälle tuttavat kutistamist, ja tema salajane nõumees sirises temale kõrva: 
»»Mine nendega ühes, sa võid seal õnne leida." Kuulja täitis nõumehe käsku ja seltsis teistega. 


Kui nad juba tüki maad edasi olid läinud, vedas tee neid paksu männi- 

metsa, kus üks vana märsiräbal maantee kõrval kraavi ääres maas oli Kõrvakutistaja ütles: 

»» Võta vana märsiräbal maast, see saab teile teel tulu andma!" 

Ehk küll mees seda tõotust ei tahtnud uskuda, siiski võttis ta lagunud märsi maast, riputas 
paelapidi selga ja ütles naerdes: ,,Inimene ei pea midagi ära põlgama, mis ta kogemata teelt 
leiab; kes teab, kus märsiräbal meile tulu saab tooma?" 

Seltsimehed kostsid naerdes: ,,Võta meie pärast, kui tahad, ega tühja märsi kandmine sul õlgu 
hakka vaevama." Ometi pidid nad paar tundi hiljemini marsi salaväge tunda saama ja meest 
tänama, kes põlatud asja maast oli võtnud. 

Äge lõunapäike pani meestel kehad aurama; nad istusid ühe laiade okstega puu alla puhkama 
ja tahtsid parajasti leivapalukest hakata võtma, mis igaühel moonakotis oli, kui kõrvakutistaja 
oma peremehele ütles: 

»» Sunni märssi teile süüa andma!" 

Mees mõtles: tahab tema mulle nalja teha, miks ma siis teistele nalja peaksin keelama? Ma 
tahan ka neile tempu teha. 

Ta võttis märsikantsu kaelast, pani jalgade ette muru peale maha, koputas kepiga marsi peale 
ja hüüdis: ,,Märsike, märsike! muretse meile süüa!" 

Kas imelikumat kuskil maailmas nähtud või kuuldud, kui mis nüüd sündis? Mehe naljatamine 
läks sedamaid tõeks. Marsi asemel seisis üks väike valge linaga kaetud söömalaud nende ees, 
roavaagnatega täidetud, neli lusikat roogade kõrval, ja mis magusad matused laua peal! 
Värske lihaga keedetud leem, sealiha, vorstid ja püülijahust koogid, keelekasteks jälle pudeli- 
õlut, viina ja mõdu. 

Mehed nakkasid palumata sööma, kui oleksid .nad pulmalauas, sest et nad elupõlvel paremaid 
piduroogasid ei olnud maitsenud. Kui neil kõigil kõhud täidetud said, et keegi enam sööki ega 
jooki ei himustanud, kadus laud niisama äkitselt nende silmade eest, kui ta sinna oli tulnud, 
ega jäänud muud järele kui vana märsiräbal. 

Esiteks narsid mehed kolmekesi märsikandjat, aga nüüd himustas igaüks kallist andi enesele 
selga võtta, nõnda et sellepärast neil tüli kippus tulema. Viimaks ütles märsikandja: 

»Mina võtsin räbala tee äärest üles, sellepärast arvan ennast õigusega märsi peremeheks.” 
Teised ei tohtinud tema ütlemist valeks ajada, vaid pidid marsi tema leidjale päranduseks 
jätma. Siiski ei raatsitud toiduandjat enam endist viisi kaela panna, vaid üks neist teekäijatest, 
õppinud rätsepasell, võttis nõela ja niidikera oma paunast ja õmbles ühest leivakotist marsile 
mantli, kuhu sisse toiduandja õrnalt mähiti, et temale tee peal kogemata viga ei sünniks. 

Kui mehed paar tundi pärast lõunasööma said puhanud, siis tõttasid 

nad jälle teele. Täis kõht ja lootusest kergitatud süda on teel kõige rõõmsamad saatjad; seda 
nähti ka meie teekäijatest, kes lauldes ja naljatades edasi läksid. Õhtul tehti põõsa varju 
murule ööase, kus marsike nõndasamuti kui lõunal neile rohkesti toitu ja keelekastet andis. 
Magama heites tegi meestele kõige suuremat muret, kuidas nad öösel märssi pidid hoidma, et 
varga näpud selle külge ei ulataks. Viimaks ühendati nõu, et kõik neli pead marsi peale pidid 
saama kokku pandud, nõnda et ühel jalad lõuna, teisel põhja, kolmandal hommiku ja neljandal 
õhtu poole jooksid. Marsi leidja sidus veel pealegi ühe otsa oma vööst marsi ja teise otsa 
pahema käe külge, mis temale marsi liikumisest silmapilk tunnistust võis anda. Ehk küll 
nende leivaisa paremini ei võinud hoitud saada, siiski äratasid rahutud unenäod mehi mitu 
korda unest, kus igaühel esimene töö oli kätt marsi külge pista, et teada saaks, kas varandus 
veel vanas paigas Seisis. 

Hommikul üles tõustes valmistas märsike käsu peale neile sedamaid hommikusuurust, enne 
kui nad teele läksid. Nõnda sündis hiljemini see õnneline lugu iga päev, kuni nad nädala 
pärast kuningalinna jõudsid. Seal sosistas kõrvakutistaja oma päästjale kõrva, et üks kuri näkk 


kadunud kuningatütre oma urkasse viinud, ja lubas temale teed juhatada sinna, kus neitsike 
praegu varjul istub. 

Aga esiteks käskis ta mehe kuninga ette astuda kuulutama, kuidas temal kindel nõu olevat 
uppunud kuningatütart jõest püüdma minna. Peaks tööl midagi kogemata õnnetust juhtuma, et 
ta enam eluga tagasi ei pääseks, siis pidavat kuningas tõotama pool palka tema vanematele 
koju läkitada, teise poole aga linna vaestele jagada. Ehk küll kuningal vähematki lootust ei 
olnud nii pika aja eest surnud tütre jälgedele saada, siiski võttis ta lahkelt noormehe 
pakkumise vastu ja tõotas palgaga nõnda teha, kuidas mees oli soovinud. Teisel päeval taheti 
katsetööd ette võtta. Kuningakojast ära minnes pirises kõrvakutistaja: ,,Püüa enesele täna 
õhtul kolm vähki, need saavad sulle teed juhatama." Mees täitis tema käsku. 

Teisel päeval kogunes linnarahvast kui rahet kaldale kokku, kus mees jõkke pidi minema 
kadunud kuningatütart otsima; ka kuningas ise ja palju suuremaid inimesi temaga seltsis tulid 
võõra mehe katsetööd vaatama. Siis kutsuti toaneitsid kohta näitama, kuhu kuningatütar vee 
alla oli vajunud, sest et neitsid sel päeval kaldal istudes oma silmaga õnnetut lugu olid näinud. 
Igamees võis silmapilk ära mõista, kuidas näidatud paigas uppumine võimalik ei võinud olla; 
veel ei olnud täit kolme jala sügavust, põhi oli kindel ja voolamine vaikne. Rohkem kui 
kolmsada sammu näidatud kohast allapoole minnes leiti üks sügav haud, aga kuidas võis 
kuningatütar nii kaugele saada? Loomulik lugu ei võinud siin asjasünnitaja mitte olla. 

Nõumees pirises mehele kõrva: ,,Lase salamahti üks vähk jõkke ja pane tähele, kuhupoole 
tema läheb." 

Mees täitis viibimata tema käsku, tegi, kui tahaks ta oma käega vee sügavust mõõta, ja laskis 
rahva nägemata ühe vähi vette. Vähk ujus sammu, kakskümmend mööda jõge edasi, käänas 
siis äkitselt pahemat kätt ja kadus kalda alla ära. Teine ja kolmas vähk võtsid sedasama teed 
ette. 

Nüüd pirises nõuandja mehele kõrva: ,,Tee on meile tuttav, sinna peame minema. Löö pahema 
jala kannaga kolm korda kalda peale, karga siis üle pea sisse, küll sealt saame teele." Mees 
tegi, kuidas temale oli õpetatud, põrutas kolm korda kallast ja kargas siis üle pea jõkke, et vesi 
vahus tema järel üles tõusis. Rahvas ootas vaikselt, mis edasi pidi sündima. 

Kalda alt leidis mees urkasuu, kust inimese keha hõlpsasti sisse võis pugeda. ,,Poe koopasse!" 
hüüdis nõumees. Kui mees natuke aega vaevaga oli edasi pugenud, läks pime tee ühekorraga 
nii laiaks, et ta püsti võis käia. Nõumees sundis teda julgesti edasi minema, kus midagi 
õnnetust karta ei ole. Tüki aja pärast hakkas pisut valguse-äima pimedale teele kumendama, 
kuni viimaks mees lausa valgusele jõudis. Seal seisis lai haljas-muru tema silmade ees ja 
rohkesti poole versta kaugusel suur sinikivist ehitatud elumaja. 

»Pane tähele," ütles nõumees, ,,mis ma sulle nüüd õpetan, ja tee kõik tükid täielikult, muidu ei 
või sa kuningatütart vangist mitte päästa. Seal sinises näki majas elab kuningatütar. Kaks karu 
seisavad ööd ja päevad väravavahiks, et keegi elav loom sisse ega välja ei või minna. Neid 
peame lepitama. Võta oma märsike, kui meie sinna saame, ja sunni teda, et ta ennast 
mesipuuks moondab. See viska karudele ette ja poe nende selja tagant tuppa. Seal tahan sulle 
pikemalt õpetust anda." 

Väravasse jõudes kuulis mees karude mõmisemist, mis teda arglaseks tegi, aga kui ta koledaid 
loomi värava prao vahelt oli näinud, kukkus tal süda korraga püksi. Siiski võttis ta marsi 
seljast ja sundis teda mesipuuks-minema. Silmapilk seisis suur mesipuu tema ees, nii raske, et 
mees teda tõsta ei jõudnud. Aga karud olid meehaisu ninasse saanud, lükkasid ise värava lahti 
ja tormasid mesipuu kallale, nii et neil aega ei olnud meest tähele panna. Mees tõttas nende 
selja tagant õue ja sealt otsekohe toa ukse peale, mis õnneks lukus ei olnud. Nõumees ütles: 
»Paremal pool kambril on kuldvõti ees, pööra sellega uks lukku ja pista võti oma tasku, siis ei 
pääse vana näkk sealt välja. Pahemal pool kambris, kus hõbevõti ees, istub kuningatütar 
vangis, tema pead sa päästma." 


Kui mees kuldvõtmega ukse oli lukustanud, kuulis ta kambrist koledat mõuramist, et 
toaseinad vabisesid. Aga tema pistis võtme tasku ja ruttas-hõbevõtmega ukse ette. Sai uks 
lahti tehtud, nägi ta kuningatütre kurtes sängi peal poolistukil. Võõrast meest nähes ehmatas 
ta, aga kui mees oli 

ütelnud, kuidas ta teda vangist päästma oli tulnud, kargas neitsi rõõmsasti sängist põrandale. 
Noormees ütles: 

»Meie ei tohi siin pikemalt aega viita, vaid peame sedamaid teele minema, enne kui karud 
mesipuu jõuavad tühjendada.” 

Siis võttis ta kuningatütre käest kinni ja talutas ta ukse ette. Karud mesipuu kallal tööl ei 
pannud nende tulemist tähele. Kikivarbail tasaselt astudes pääsid nad karude selja tagant 
õueväravast välja. Mees pani väravad väljastpoolt kinni, et karud välja ei pääseks, ja tõttas siis 
minekule. 

Nõumees pirises tema kõrva: ,,Kutsu märsike tagasi!" Mees hüüdis: ,,Märsike, märsike! tule 
koju!" Silmapilgul rippus märss tema seljas. Urgas-teele jõudes ütles noormees 
kuningatütrele: 

»Ärge peljake pimedust ega edaspidist teekitsust, meie pääseme natukese aja pärast 
päevavalgele tagasi. Vette jõudes pigistage silmad kinni, kuni ma teid kaldale kannan." Edasi 
minnes leidis ta urka vastu jõge palju laiema kui sisse minnes, nõnda et nad mõlemad lahkelt 
läbi pääsid. Jões võttis ta mõlema käega kuningatütre ümbert kinni ja kandis ta kuivale 
kaldale. 

Suurem osa vaatajaid olid juba koju läinud, sest et neil enam otsijamehe tagasitulemise lootust 
ei olnud. Kuningas ja tema ligemad suured mehed istusid veel alles jõekaldal ja rääkisid 
õnnetust juhtumisest, kui ühekorraga kaks pead veepinnal nähtavaks tõusid. Kes jõuaks 
kuninga ja rahva rõõmu üles rääkida, kui oodatud surnukeha asemel neitsi elusalt ja tervelt 
kaldale-jõudis. Kuningas langes kord tütre, kord jälle päästjamehe kaela ja valas rõõmu 
silmavee pisaraid. Hulk rahvast nutsid temaga ühes. Aga kui rõõmusõnum tuule kiirul linna 
oli jõudnud, tulid inimesed tuhandete kaupa seda imet vaatama. Kuninga käsu peale pidi tema 
tütre päästja kuninglikus kojas aset võtma, kus temale kuninglikku palka makseti: kolmevõrra 
rohkem, kui esiteks oli lubatud. 

Õhtul, kui noormees uhkesse voodisse tahtis magama heita, pirises kõrvakutistaja: 

»»sa ei tohi kauem siia jääda kui paar päeva, siis peame jälle teele minema, sest sa oled nüüd 
ühekorraga rikkaks meheks saanud. Ma usun, et kuningas sind aegamööda väimeheks võiks 
võtta, mida mina kiita ei tohi. Sina oled alles noor ja toores, sedaviisi sa ei kõlbaks 
niisugusesse ausse. Lähme parem veel maailma hulkuma, kuni sa vanemaks ja targemaks 
saad." 

Ehk küll viimane nõu mehele moka järgi ei olnud, siiski tuli tal õnneks meelde, et temale kõik 
see siiasaadik tulu oli toonud, mis pisuke tark tema taskus oli õpetanud, sellepärast tahtis ta ka 
nüüd nõumehe soovimist täita. 

Kuningas ja kuningatütar palusid küll päästjat neile kauemini võõrsiks 

jääda, aga noormees ei tohtinud nende palveid täita, sest et kõrvakutistaja temale teist nõu oli 
andnud. Kui rikkal mehel ei olnud tal enam tarvis jalgsi käia, vaid ta võis, kui tahtis, uhkes 
tõllas sõita. Et tal aga kiiret ei olnud ja märsike iga päev tarvilikku toitu andis, rändas ta 
enamasti vanal harjunud viisil enam oma kui hobuste jalgade peal. Ühel päeval puhkas ta 
parajasti jalgu, kui teda kõrva taga jälle kutistati ja hääleke pirises: 

»Sind aetakse taga ja tahetakse märsike vägisi sinu käest riisuda, sest endised seltsimehed on 
linnas teistele imelikust peatoitjast rääkinud, mida nüüd igamees enesele omanduseks soovib. 
Otsi üks tugev tammepuust nui, nii pikk, et parajasti kotti mahub, õõnesta üks ots ja vala 
sulatatud tina sinna sisse, siis saad enesele tugeva abimehe, kes sind vaenlaste vastu varjab." 


Mees täitis selsamal päeval tema tahtmist, valmistas enesele tugeva nuia ja pistis märssi. 
Teisel päeval keskhommiku ajal, kui mees parajasti paksust metsast läbi läks, kargasid 
kümme meest puie varjust välja ja tahtsid teda riisuda. Kõrvakutistaja pirises temale kõrva: 
»Hüüa nui märsist välja!" 

Mees tegi nõnda, ja vaata imet, mis nüüd sündis! Nui läks korraga elusaks, kargas marsist ja 
hakkas vaenlasi virutama, kuni nad natukese aja pärast kõik veriste selgadega ära põgenesid ja 
mitu päeva oma selgasid pidid hauduma, enne kui ära paranesid. 

Ühel kenal suveõhtul jõudis meie teekäija ühte suurde külasse, kus noorel rahval parajasti 
vainul lustipidu käes oli. Seal liikusid mõned noorikud ja tütarlapsed lauldes küla kiigel, seni 
kui teised pilli kihutusel siledal murul jalgu tantsul painutasid. Äkitselt tundis vaataja 
kutistamist oma kõrva taga ja hääleke pirises: 

»Õnnetunnil oleme täna siia juhtunud, sest et minu vaenlane pidul on. Kui mul ettepeetud nõu 
korda läheb ja sina küllalt osavalt asja oskad talitada, siis me saame täna ta kätte ja ma võin 
temale teenitud palga kasudega ära tasuda. Vaata teraselt tütarlaste hulka, sealt leiad sa ühe, 
kellel helmete asemel ilus kirju sõrmejämedune pael kaela ümber on seotud. Seda tütarlast 
pead sa enesega tantsule meelitama, kõige kiiremal keerutusel pead sa tema kirjust 
kaelapaelast tugevasti kinni sasima ja paela silmapilk katki rebestama, hoolimata sellest, kui 
sa ka tütarlast sealjuures peaksid kägistama! Tema visam kui kassi hing ei saa sinu 
pigistamisest mitte lõppema." 

Mees astus sedamaid tantsijate tütarlaste seltsi, siiski kulus tal tükk aega otsides, enne kui ta 
teiste hulgast paelakandja leidis, kes üks pikk käharate juustega tütarlaps oli ja kellele poisid 
palju puhkamise-aega ei raatsinud anda. Niipea kui taskutarga peremees silmapilgu oli 
leidnud, kus tütarlaps ühe mehe käest lahti oli pääsnud, palus ta piiga enesega tantsima. 

Kõige kiiremal tantsul võttis ta parema käega kirjust kaelanöörist kinni ja kiskus selle katki, 
nii et tükid laiali kargasid. Üks valus, kole mõuramine ja tütarlaps oli kadunud! 

Rahvas ehmatas koledasti kisast ja nägi ühe halli kitsehabemega mehe kiiresti paksu metsa 
poole jooksvat, aga üks teine, temast natuke pikem mees kihutas jooksja kannul, nii et sellel 
vististi pääsmist loota ei võinud olla. Kaugus ja õhtupimedus varjasid pikemat nägemist rahva 
silmist, mispärast natukese aja pärast nooremad inimesed lustipidu edasi venitasid, kui ei 
oleks neile midagi vahepealset takistust juhtunud. 

Meie tuttav vaatas tükk aega noore rahva lusti ja hakkas siis edasi minema kohta otsima, kus 
ta rahulist ööaset võiks leida. Mitte kuigi kaugel külast kuulis ta kedagi kiirete sammudega 
enese taga käivat. Üle õla tagasi vaadates nägi ta ühe tundmatu võõra mehe oma kannul. 
Oota, vennike!" hüüdis võõras mees. ,,Ma tulen sulle seltsiks kaasa. Kas sa mind enam ei 
tunne? - Lühike aeg on mind tugevaks kasvatanud ja sinu silmale võõraks teinud; siiski olen 
ma veel sinu võlgnik selle eest, et mind seistmesaja-aastasest vangipõlvest päästsid ja täna 
minu kurjema vaenlase minu voli alla andsid, et mul enam tarvis ei ole salamahti sinu 
püksikarmanis elada." 

Selle peale kõneles ta oma päästjale pikemalt, kuidas ta oma vaenlase metsa kammitsasse 
pannud, kust ta enam tema käest ei võinud pääseda, sest et katkikistud nõidusepaelaga, mis 
üks elus madu olnud, kõik imevägi korraga otsa lõppenud. Nüüd lubas ta vaenlast veel mõne 
päeva nuiaga lasta parkida, kuni ta koha üles tunnistab, kuhu ta seitsmesaja aasta eest kolm 
kuningatütart ja otsatu varanduse peitu on pannud. 

»Kui need üles leiame ja sul võimalik juhtub olema neitsikesi nõiduse-unest üles äratada, siis 
saad sa väga rikkaks ja õnnelikuks meheks." Sedaviisi pikka juttu lõpetades võtsid nad 
üheskoos marsist leiba ja heitsid siis puhkama. 

Teisel hommikul läksid nad metsa vangistatud nõida vaatama. Seal seisis vaene mehike, käed 
ja jalad tugeva köiega kokku seotud ja tugev puunott põlvede alt läbi aetud, nii et ta nagu siil 
küüras seisis ja ennast liigutada ei võinud. 


Tark hüüdis sundides: , Nui marsist välja!" Seal kargas nui seotud mehe selga ja hakkas teda 
kolkima, nii et kõik luud tahtis puruks tampida. Nõid hakkas armu paluma ja lubas tunnistada. 
Kui aga temalt kuningatütreid ja varandust taga nõuti, ütles ta koha pika ajaga olevat 
unustanud. Seal sunniti nui teist korda tööle! Et nüüd nõiataadil enam pääsemise lootust ei 
võinud olla, tunnistas ta viimaks koha, kus kuningatütred ja varandus pidid olema. 

Tark ütles: ,,Seni kui meie need oleme üles leidnud, pead sa mulle vangiks 

jääma; aga siia paika ei tohi ma sind jätta, kus kogemata mõni inimene sind võiks leida ja 
armu pärast su kütked vallali päästa." Nõnda rääkides tõstis ta mehikese kui takukoonla oma 
selga ja kandis ta ühe sügava kuristiku suhu, kust ta tema alla viskas, nii et kondid raksatasid. 
»»Oota seal," naeris tark, ,,meie tagasitulekut!" - 

Oma seltsimehele seletas tark, kuidas nemad koha kauguse pärast muidu sinna ei jõudvat kui 
nõiduse väe abil ja marsike pidavat neile sõiduriistaks saama. Tema käsu peale moondas 
ennast märss väikeseks künaks, kus kahel mehel parajasti sees ruumi oli, et nad istuda või 
pikali heites magada võivad. Künal oli mõlemal pool kaks süllapikkust tiiba. Kui mehed sisse 
olid istunud, tõusis küna nendega madalate pilvede kõrguseni ja hakkas lõuna poole lendama. 
Toitu ja keelekastet andis neile lendav küna iga päev targa käsu peale niisama hästi kui endine 
märsike, nii et neil millestki puudu ei tulnud, niisama vähe väsimust nende laevakesel, mis 
ööd ja päevad viibimata edasi tõttas. 

Tuulesõudjad olid räägitud viisil juba rohkem kui nädala lõunapoole läinud, kui tark künale 
käsku andis, et see end maha pidi laskma. See sündis ühes laias palavas liivakõrbes, kus muud 
ei olnud kui mõned ahervarte kivihunnikud. Tark moondas nüüd küna jälle marsiks ja andis 
oma seltsimehele selga, üteldes: ,,Sul on veel paaripäevane teekäik ees, kuhu mina ei tohi sind 
saatma tulla." Siis ajas ta ühe müüri alt liiva kõrvale, kust natukese aja pärast üks luuk 
nähtavale tõusis. Kui ta luugi üles oli tõstnud, sai üks trepp silmadele nähtavaks. 

Nüüd püüdis tark ühe suure porikärbse kinni ja pistis selle väikese karbikese sisse, mis mees 
oma põue pidi pistma. Tark õpetas teda nõnda: ,,Kui sinu käest küsitakse, kes see ehk see 
kuningatütar on, siis lascporikärbes. karbikesest lahti ja pane tähele, kelle peale tema lendab. 
Kärbsest tähendatud neitsikese võid sa tõesti selleks tunnistada, kelle järgi sinu käest oli 
küsitud." Selle peale läks mees teele, saagu sest õnne või õnnetust tulema. 

Tema oli enese arvates rohkesti söömavahe pimedat treppi mööda alla läinud, seal tundis ta 
jalgadel väsimust ja kõhus tühjuse näpistamist. Trepi; astmele maha istudes karastas ta söögi 
Ja joogiga keha väsimust, puhkas paar tundi ja läks jälle edasi. Natukese aja pärast ulatas 
valguse-äima temale silma, poole tunni pärast leidis ta end ühes võõras paigas, kust üks. uhke 
kuninglik koda nähtavale tuli. Mees sammus sinnapoole. 

Toa ukse ees astus üks väike halli pea ja habemega vanataat tema vastu ja ütles: ,,Tule, 
vennike, õnne katsuma! Võid sa mulle tõesti ütelda, missugune kuninga noorem tütar on, siis 
võta tema käest kinni, ja magajadl saavad sedamaid üles ärkama. Aga kui sa eksid, siis 
langed sa nendega üheskoos magama." 

Mees võttis tuppa astudes karbikese põuest ja läks vanataadi kannul,, 

kuni nad kolmandasse kambri jõudsid. Seal magasid ilusal siidvoodil kolm väga kaunist 
neitsit, pealtnäha nõnda ühesugused, et mitte pisemgi märk ei tunnistanud, kes neist noorem 
ehk vanem võis olla. Kui mees tükk aega oli kahtlikult magajaid vaadanud ja enda peast 
midagi paremat nõu ei leidnud, päästis ta porikärbse karbikesest lahti. Kärbes lendas paar 
korda toas ümber ja laskis enda siis keskmise neitsi otsa peale maha. Mees astus ligemale, 
võttis neitsi käest kinni ja ütles: ,,See on noorem õde." Samal silmapilgul ärkasid 
kuningatütred unest, tõusid sängist, ja noorem õde langes päästja kaela ümber kinni, üteldes: 
»Tere tulemast, armas peiuke, kes sa meid pikast nõiduseunest oled äratanud! Aga nüüd 
peame meie kodu poole tõttama." 


Minnes ei leidnud mees enam endist treppi, vaid kui nad natuke aega pimedas urkas 
käsikaudu teed olid otsinud, jõudis kena päikesevalgus nende kätte. Endise liivakõrbe asemel 
seisid ilusad rohu ja lilledega kaetud luhad ja vanade müüride asemel üks uhke kuninglik 
koda suure linnaga. Tark astus neile teel vastu, võttis päästja käest kinni ja talutas ta teiste 
seltsist natuke maad eemale, kus üks väike selge veega tiik põõsaste varjul seisis. 

»Siruta silmad veepinnale!" käskis tark. Kui päästja tema käsku sai täitnud, kartis ta oma 
silmade pettust. Silmnägu oli temal küll endine, aga uhked kuninglikud riided siidist, sametist 
ja kullast olid üsna võõrad. 

»Kes neid minu selga on sünnitanud?" küsis noormees. 

Tark kostis: ,,See oli märsikese viimne töö sinule. Edaspidi ei saa sulle enam tema ega minu 
abi pikemalt tarvis minema, sest et sa mõne päeva pärast kuningale väimeheks ja hiljem ise 
kuningaks tõused, kui vanarauk oma väsinud silmad kinni on pannud. Sellega loodan ma sulle 
oma võla tasunud olevat." 

» Rohkem kui tuhat korda!" hüüdis mees rõõmuga, kus nad jumalaga jättes teineteisest 
lahkusid. 

Mõne päeva pärast peeti kuninga väimehe pulmad. Ja kui aasta hiljem vana kuningas mulda 
oli läinud, tõusis väimees kuningaks, kus ta ehk praegu veel valitseb, kui surm teda ei ole 
puhkama viinud. 


XXVII. PÕHJA KONN 


Ennemuiste elanud, nagu vanemad inimesed räägivad, üks väga kole metsaline, kes 
põhjamaalt välja tulles tüki maailma inimestest ja elajatest paljaks teinud, ja aegamööda kõik 
elavad loomad maa pealt oleks ära hävitanud, kui keegi tema vastu abi ei oleks võinud leida. 
Temal olnud härjavärki keha ja ees konnavärki kaks lühikest ja taga kaks pikka jalga, kui ka 
kümne sülla pikkune maosaba tagumises keha otsas, mispärast ta kifi konn edasi läinud, aga 
igal hüppamisel pool penikoormat maad ära mõõtnud. Õnneks pidanud ta paar aastat seal 
paika, kuhu ta ennast kord maha lasknud, ega läinud enne edasi, kuni kõik ümberkaudsed 
kohad paljaks olid söödud. 

Keha olnud tal üleüldse soomustega kaetud, mis tugevamad kui kivi ja raud, nii et temale 
ükski asi viga ei võinud teha. Tema kaks suurt silma hiilanud öösel ja päeval kui heledamad 
küünlad, ja kes nende valgust kord õnnetult juhtunud nägema, see olnud kui ära tehtud ja 
pidanud tema suhu minema. Elajad ja inimesed läinud sellepärast ise temale söödaks, nõnda et 
temal iial tarvis ei olnud nende pärast sammu paigast ära minna. 

Ümberkaudsed kuningad tõotanud otsata palka sellele mehele, kes, kas nõiduse ehk muu väe 
läbi, metsalise oskaks ära hävitada, mispärast mitugi oma õnne katsuma läinud, siiski läinud 
nende ettevõtmised kõik nurja. Nõnda lastud ükskord suur mets põlema sütitada, kus sees kole 
loom asupaika pidanud; mets põlenud küll ära, aga kurjategijale ei tulnud tule käest pisemat 
viga. Vanema rahva suust päritud jutud olnud küll avaldanud, et koleda metsalise üle muidu 
keegi võimust ei võivat saada kui kuningas Salomoni pitserisõrmuse läbi, kus peal salatähed 
seisvat, mis õpetust annavad, mil viisil metsalisele surma võib teha. Aga esiteks ei teadnud 
keegi kohta nimetada, kus sõrmus praegu varjul seisab, niisama vähe tarka, kes salakirja 
oskaks seletada. 

Üks niisama julge südamega kui agara peaga noormees võtnud viimaks 

nõu õnnekaupa sõrmuse teed minna otsima, kus ehk kogemata juhtumine teda jdLiie võiks 
juhatada. Ta võtnud teed hommiku poole, sest et seal kõige rohkem vanaaja tarkust peab 
leitama; paari aasta pärast saanud ta ühe kuulsa hommikumaa targaga kokku ja hakanud nõu 
küsima, kuidas see asjadetalitus kõige hõlpsamalt edasi võiks minna. Tark andnud vastuseks: 


»Inimeste pisuke tarkus ei või sulle siin midagi aidata, aga jumala linnud taeva all saavad 
sulle kõige paremad teejuhid olema, kui sa nende keelt tundma tahad õppida. Mina võin sulle 
selle poolest õpetust anda, kui minu juurde tahad jääda." 

Noormees võtnud lahke pakkumise tänuga vastu, üteldes: ,.Sel juhul ei ole mul küll võimalik 
sulle midagi meelehead heategemise eest anda, aga kui mul asjatalitus õnnelikult korda läheb, 
siis tahan ma sulle sinu vaeva ükskord rohkesti ära tasuda." 

Selle peale keetnud tark üheksat sugu rohtudest, mis ta salamahti kuuvalgel korjanud, 
rammujooki, andnud sest kolm päeva järjestikku, ga päev üheksa lusikatäit noormehele juua, 
misläbi linnukeel temale tuttavaks saanud. Lahkudes ütelnud tark: ,,Peaksid sa õnne korral 
kuningas Salomoni sõrmuse üles leidma ja oma kätte saama, siis tule siia tagasi, et ma salakir- 
jad sõrmuse pealt sulle ära seletan, sest teist minu sarnast tarka maa peal praegu ei ole, kes 
sulle selle saladuse seletada võiks." 

Targalt ära minnes leidnud noormees juba teisel päeval, kui oleks maailm ümber muudetud 
olnud; kuskil ei käinud ta nüüd enam üksi, vaid leidnud igas paigas seltsilisi, sest et ta 
linnukeelt oskas, kust seest mõnigi tarkus, temale tuttavaks sai, mida ükski elav inimene 
temale ei võinud õpetada. Ometigi ei olnud tema tükil ajal veel sõrmusest midagi kuulnud. 
Nüüd juhtunud ühel õhtul, kus ta pikast teest ja palavusest väsinud, aegsamalt metsas ühe puu 
alla maha istunud leiba võtma, et kõrgel puuladvas kaks ilusate kirjute sulgedega võõrast 
lindu isekeskis juttu vestsid, mis temasse puutus. Esimene lind ütelnud: ,, Ma tunnen seda 
tühja-tuule-sõitjat puu all, kes kaua aega mööda maad rändab, siiski jälile ei saa. Ta otsib 
kadunud kuninga Salomoni sõrmust." Teine lind kostnud: ,,Minu arvates peaks ta 
põrguneitsilt abi minema otsima, kes teda vististi sõrmuse jälile võiks juhatada. Kui sõrmus 
neitsi enese käes ei ole, siis teab tema selgesti, kelle käes haruldane asi seisab." Esimene lind 
ütelnud: ,,Hea oleks muidu küll, aga kust ta põrguneitsi peab üles leidma, kellel kuskil kindlat 
asupaika ei ole, vaid täna elab ta siin, homme seal: mine tuult kinni püüdma!" 

Teine lind kostnud: ,,Tema praegust asupaika ei tea mina küll nimetada, aga täna kolme päeva 
pärast läheb ta kasteallikale silmi pesema, nagu ta igal kuul sel ööl teeb, kus kuu täis on 
saanud, et nooruse ilu tema palgeilt iial närtsima ei läheks ja vanaduse kanavarbad silmi 
kortsu ei tõmbaks." 

Esimene lind ütelnud: ,,Ega kasteallik siit kaugel ei ole, lähme naljapärast tema tempu 
vaatama." ,,Minupärast, kui tahad," andnud teine vastuseks. 

Noormees pidanud sedamaid nõu lindude jälil kasteallikat minna otsima; siiski teinud kaks 
asja temale muret, esiteks, et ta kogemata kauemini magama võiks viibida, kui linnud minema 
hakkavad, ja teiseks, et temal tiibu ei olnud, miska ta lindude kannul jõuaks edasi minna. 
Teeväsimus ei andnud temale mahti öö otsa linde valvama jääda, vaid ta pidi silmad katte alla 
laskma. Ometigi ei tulnud mure pärast sel ööl temale rahulist und, vaid ta ärkas mitu korda 
üles, et lindude minek temale nägemata ei jääks. 

Suur olnud sellepärast ta rõõm, kui ta päikese tõusul silmi ladvasse sirutades kirjusulelised 
seltsilised alles liikumata leidnud, nokad tiibade all. Ta võtnud hommikusuurust ja jäänud siis 
ootama, kuni linnud teele lähevad. Aga neil ei nähtud sel hommikul veel kuhugi minekut 
olevat; nad lennanud, kas lusti pärast või toitu otsides, ühest puuladvast teise, teinud seda 
tühja talitust õhtuni ja läinud siis sinnasamasse paika jälle puhkama, kus nad mineval ööl aset 
olid pidanud. Niisamuti sündinud lugu teisel päeval. Vast kolmanda päeva keskhommikul 
ütelnud üks lind teisele: , Täna peame kasteallikale minema põrguneitsi silmapesemist 
vaatama." Siiski jäänud nad lõunani sinnasamasse paika. Pärast lõunat tõusnud mõlemad 
lendu ja võtnud teed otsekohe lõuna poole. 

Noormehel põksunud süda hirmu pärast, kas mitte teejuhid tal silmist ära ei kao. Aga linnud 
ei olnud kaugemale lennanud, kui tema vaatepiirid ulatasid: seal lasknud nad jälle ühte 
puulatva maha. Noormees jooksnud nende jälil, nii et nahk seljas suitsenud ja hing rindu 


kippunud kinni jääma. Kolme puhkamisega jõudnud linnud väikesele lagendikule, kuhu nad 
lagendiku serva kõrges puuladvas aset võtsid. 

Kui noormees hiljem ka sinna saanud, näinud ta kesk lagendikku ühe allika; seal istunud ta 
sellesama puu alla maha, mille ladvas linnud asusid. Tema teritanud oma kõrvu, et kuulda 
saaks, mis sulelised isekeskis räägivad. ,,Päike ei ole veel alla läinud," ütelnud üks lind, ,,meil 
läheb tükk aega oodata, enne kui kuu tõuseb ja neitsi allikale tuleb." ,,Saab näha, kas ta 
noormeest puu all tähele paneb?" Teine lind kostnud: ,,Ega tema silmale midagi nägemata või 
jääda, mis noormehe haisu kannab. Juhtuks noormees nii kaval olema, et ta tema võrku ei 
läheks?" Esimene lind lisanud peale: ,,Küllap saame näha, kuidas nad teineteisega kaupa 
sobitavad." 

Tükk õhtut olnud juba läinud, täiskuu üle metsa kõrgele tõusnud, seal kuulnud noormees 
metsas natuke kahinat; mõned silmapilgud hiljemini tulnud metsa varjult üks tütarlaps 
nähtavale, läinud lendavate sammudega üle muru allika poole, kui ei oleks tema jalatallad 
palju maa külge puutunud. Noormees pidanud omas südames tunnistama, et tema silm veel 

eluilmas jumedamat naisterahvast ei olnud näinud kui praegu. Ta ei raatsinud oma silma neitsi 
pealt enam ära tõsta. 

Neitsi läinud, teda tähele panemata, allikale, tõstnud silmad kuu poole, langenud põlvili maha, 
kastnud üheksa korda oma silmnägu allikasse, vaadanud iga kastmise järel kuu palgele ja 
hüüdnud: 

»Täis palgeil ja priske, nagu sina praegu, saagu ka minu ilu kadumata õitsema!" Siis käinud ta 
üheksa korda allika ümber ja hüüdnud käigu lõpetusel: 

.Neitsil nägu närtsimata, 

Palgepuna pleekimata; 

Peaks ehk kuu kahanema, 

Mina siiski kasvamale, 

Õnnel ikka õitsemaie!" 

Selle peale kuivatanud ta pikkade juustega oma palged ära ja tahtnud minema hakata, kui tal 
silmad äkitselt sinna puutunud, kus noormees puu all istunud. Sedamaid kallanud neitsi oma 
sammud sinnapoole minema. Noormees tõusnud püsti, et paremini näha saaks, mis nüüd edasi 
sünnib. Kaunis neitsi tulnud ligemale ja ütelnud: 

»Õiguse pärast peaksid sa raske nuhtluse alla langema, et sa neitsi saladust kuu valgel oled 
luuranud; aga et sa võõras oled ja kogemata juhtumisel siia saanud, tahan ma sulle süü andeks 
anda. Siiski pead mulle tõtt mööda tunnistama, kust sa oled ja kuidas sa siia oled tulnud, kuhu 
tänini kellegi sureliku inimese jalga veel ei ole saanud?" 

Noormees kostnud viisakasti: ,, Andke andeks, armas neitsi, kui teadmata ja tahtmata teie 
vastu juhtusin eksima. Pikal teekäigul kogemata siia tulles leidsin ilusa koha puu alt, kuhu 
öömajale tahtsin jääda. Teie tulek viivitas mind magama heites, sellepärast jäin istuma, 
arvates, et vaikselt vaatamine teile viga ei võinud teha." 

Neitsi ütles lahke sõnaga: ,,Tule ööseks meile! Padjul on parem puhata kui siin vilus sambla 
peal." Noormees seisnud natuke aega kahevahel ega teadnud, mis ta pidi tegema, kas lahke 
pakkumise vastu võtma või ära põlgama. Seal ütelnud puuladvas üks lind teisele: ,,Alp ta 
oleks, kui lahket palumist kuulda ei võtaks." 

Neitsi, kes ehk lindude keelt ei osanud, ütelnud sõbralikult: ,, Ära karda midagi, vennike! Ega 
ma sind kurja pärast tulnud kutsuma, ma soovin sulle kõigest südamest head." Linnud kiitnud 
taga: ,, Mine, kuhu sind kutsutakse, aga hoia selle eest, et sa verd ei anna, muidu võiksid sa 
oma hinge ära müüa." 

Selle peale läinud noormees neitsi seltsis minema. Ei kuigi kaugel allikalt saanud nad ühte 
ilusasse rohuaeda; seal seisnud üks uhke elumaja, mis kuu paistel nõnda hiilanud, kui oleksid 
katus ja seinad kullast ja hõbe- 

dast valatud. Sisse minnes leidnud noormees palju uhkeid tubasid, üks ikka ilusam teisest; 
mitusada küünalt põlenud kuldküünlajalgade peal, misläbi päikesesarnane valgus igal pool 
olnud. 

Aegamööda saanud nad ühte tuppa, kus söömalaud kallite roogadega kaetud olnud, kaks tooli 
seisnud laua kõrval, üks hõbedast, teine kullast; neitsi istunud kuldtooli peale ja palunud 
noormehe hõbetooli peale istuma. Valges riides tütarlapsed kandnud road lauale ja koristanud 
hiljem jälle laualt ära, kusjuures mitte üht sõna ei räägitud, ka käisid tütarlapsed nii tasase 
sammuga, kui oleks neil kasside käpad jalgeks olnud. 

Pärast sööma, kus noormees kuningliku neitsiga üksi tuppa oli jäänud, vesteti magusat juttu, 
kuni viimaks üks punases riides naisterahvas neile tulnud meelde tuletama, et nüüd aeg olla 
magama minna. Siis viinud neitsi noormehe ühte teise kambri, kus siidsäng udusulist 
patjadega seisnud, käskinud noormehe sinna puhkama heita ja läinud ise oma teed. Noormees 
arvanud ennast elusalt taeva olevat saanud, sest et seesugust pidu ja põlve siin maa peal kuskil 
ei võinud olla. Ta ei teadnud hiljemini sellest selget otsust anda, kas unenäod või tõsised 
hääled tema sängi ümber olid laulnud; aga üks sõna kohutanud tema südant: Ära anna verd!" 
Teisel hommikul küsinud neitsi, kas noormehel lusti ei oleks hoopis siia elama jääda, kus 
kõigel nädalal muud ei leita kui üksnes pidupäevi. Ja kui noormees küsimuse peale kohe 
vastust ei andnud, lisanud ta juurde: 

»»Ma olen, nagu sa ise näed, noor, priske ja terve, ega seisa ma kellegi voli all, vaid võin teha, 
mis mul süda himustab. Siiasaadik ei ole mehele-minemist mulle veel iial mõttesse tulnud, 

aga sest silmapilgust, kui ma sind eile õhtu kogemata näha sain, tõusid mul äkitselt teised 
mõtted pähe, sest et sina mul meelepärast oled. Peaksid sinu mõtted minu arvamistega kokku 
sündima, siis ehk võiks meist aegamööda paarisrahvas saada. Rikkust ja vara on mul põhjata 
palju, nagu sa iga sammu peal oma silmaga võid näha, sellepärast on mul võimalik iga päev 
kuninglikus põlves elada. Mis sul süda iial peaks soovima ja himustama, seda võiksin ma kõik 
täita." 

Ehk küll kauni neitsi lahke jutt noormehe meelt püüdnud ära segada, siiski tulnud temale 
õnneks veel meelde, kuidas linnud tütarlast põrguneitsiks nimetanud ja keelanud temale verd 
andmast, ja kuidas öösel, kas unenäos või ärksalt, seesama keeldus tema kõrva oli tunginud. 
Ta kostnud sellepärast: 

»» Armas neitsi, ärge pange pahaks, kui teile järsku tõelikult tunnistan, et kosimist nii äkitselt ei 
tohita käsile võtta kui hobuse vahetamist, vaid sealjuures on tarvis pikemat arupidamist. 
Lubage mulle mõni päev mõtlemisaega, siis tahame kosjakaupa sobitada." 

»Miks ei,” kostnud kena neitsi, ,,minupärast võid sa mõne nädala mõtelda ja oma südamega 
nõu pidada." 

Et nüüd noormehel kosjanõu pidamisel aeg igavaks ei läheks, talutas teda neitsi omas uhkes 
majas ühest paigast teise, näitas temale kõiki rikkaid varandusekambreid ja -kirstusid, mis 
kosilase südant pidid pehmi-tama. Aga need varad olnud kõik nõiduse väel sünnitatud, sest 
neitsi võinud kuningas Salomoni pitserisõrmuse abiga iga päev niisugust hoonet, majarikkust 
ja varandust uuesti sünnitada, kuhu ta ise tahtis, siiski ei olnud neil iial pikemat kestust; nad 
olid tuulest tulnud ja läksid hiljemini kõik jälle tuulde, kus neist vähemaidki riismeid üle ei 
jäänud. Et noormees seda ei teadnud, arvas ta silmakirjaks loodud asjad kõik tõsised olevat. 
Ühel päeval viinud neitsi teda ühte salakambri, kus hõbelaua peal üks kuldkarbikene seisnud. 
Karbikest näidates ütelnud neitsi: ,,Siin seisab minu kõige ülevam varandus, mille sarnast 
kõiges maailmas kusagil leida ei ole, see on üks kallis kuldsõrmus. Peaksid sa mind kosima, 
siis ma kingin sulle selle sõrmuse kihlapandiks, misläbi sa kõige õnnelikumaks ini- 
meseloomaks saaksid. Aga et meie armastusesidemel igavene kestus saaks olema, pead sa 
mulle sõrmuse vastu kolm verepiiska oma pahema käe väikesest sõrmest andma." 


Noormehe süda läinud seda kuuldes äkitselt külmaks, sest vere tingimine tuletanud temale 
korraga jälle hinge müümist meelde. Siiski olnud ta küllalt kaval, et ta oma kartusest midagi 
märki ei näidanud, niisama vähe vastu läinud vaidlema; vaid ta küsinud nagu kogemata, mis 
lugu sõrmusega võib olla. 

Neitsi kostnud: ,,Ühelgi elaval loomal ei ole tänini veel võimalik olnud selle sõrmuse väge 
põhjani tundma saada, sest et keegi neid salamärke tema küljes põhjani ei osanud ära seletada. 
Siiski on mul võimalik juba selle pooliku tundmisega palju imeasju talitada, mida ükski teine 
loom ei või teha. Pistan ma sõrmuse oma pahema käe väiksesse sõrme, siis võin ma kui lind 
tuulde üles tõusta ja sinna lennata, kuhu ma ise soovin. Pistan ma sõrmuse pahema käe nimeta 
sõrme, siis olen ma sedamaid kõikide silmas nägemata, mina näen küll ennast, niisamuti 
kõiki, mis minu ümber on, aga teised ei või mind mitte näha. Pistan ma sõrmuse oma pahema 
käe keskmisse sõrme, siis ei või ükski terariist, ei vesi ega tuluke mulle viga teha. Pistan ma 
sõrmuse pahema käe esimesse sõrme, siis võin ma tema abiga enesele kõik asjad luua, mis ma 
soovin ja igatsen; ma võin silmapilk hooned üles ehitada ja kõiksugused muud asjad 
sünnitada. Niikaua kui sõrmus mul parema käe pöidlas seisab, on käel nii palju väge, et ta 
kaljud ja müürid võib lõhkuda. Peale selle seisavad sõrmuse küljes veel teised salamär-gid, 
mida - nagu ma nimetasin - tänini veel keegi ei ole osanud ära seletada. Ometigi võib igaüks 
arvata, et nende sees vist väga palju saladusi varjul seisab. Sõrmus on ennemuiste kuningas 
Salomoni omandus olnud, kes kõige targem kuningas oli ja kelle valitsuse all kõige targemad 
mehed maa 

peal elanud. Siiski on tänapäevani teadmata jäänud, kas seesinane sõrmus üks jumalik või 
inimlik näputöö on; mõned ütlevad, et üks ingel sõrmuse targale kuningale olla kinkinud." 
Noormehe esimene mõte olnud, neitsi juttu kuuldes, sõrmust mingi kavalusega enda kätte 
püüda petta; sellepärast teinud ta neitsi vastu näo, nagu ei tahaks ta kuuldud juttu kogunisti 
tõeks pidada. Ta lootnud, et neitsi ehk sõrmuse karbikesest välja võtab ja temale näitama 
hakkab, kusjuures temal ehk võimalik oleks imesõrmust enda näppude vahele saada. Siiski ei 
julgenud ta neitsi käest sõrmust näha paluda. Ta libitses neitsi ümber, näitas lahket nägu, aga 
süda mõtles pettust ja pidas nõu, kuidas sõrmust võiks kätte saada. 

Viimaks võtnud neitsi kuldkarbikcse võtme oma põuest, tahtnud karbikese lukku vallali 
päästa; aga natukese aja pärast pistnud ta võtme jälle endisse paika, üteldes: ,, Sellega on meil 
edaspidi veel aega küll." Paar päeva hiljem tulnud neil jälle jutt imesõrmusest; seal ütelnud 
noormees: ,,Minu arvates ei näita niisugused asjad kogunisti võimalikud olevat, mis teie 
sõrmuse väest mulle räägite." 

Seal teinud neitsi karbikese lahti ja võtnud sõrmuse välja, mis kui heledama päikese terad 
tema näppude vahel hiilanud. Neitsi pistnud naljapärast sõrmuse oma pahema käe keskmisse 
sõrme, käskinud noormeest ühe noa võtta ja teda pista, kuhu ta ise tahab, kuna sellest temale 
ometi viga ei võiks tulla. Noormees tõrkus kardetava töö vastu, aga kui neitsi oma tujuga 
järele ei andnud, pidi ta viimaks nõnda tegema. Ehk küll ta esiteks enam nalja pärast, aga 
hiljemini tõesti igaviisi püüdnud noaga neitsi külge puutuda, seisnud kui nägemata raudsein 
nende vahel, nii et noatera iial neitsi külge ei läinud, kes naerdes tema ees liikumata seisnud. 
Selle peale pistnud neitsi sõrmuse oma nimetissõrme ja olnud silmapilk mehe silmist 
kadunud. Lugu sündinud nii imelikul kiirusel, et noormees kogunisti aru ei ole saanud, kuhu 
neitsi tema eest peitu saanud. Natukese aja pärast seisnud neitsi jälle naerdes, sõrmus näppude 
vahel, endises paigas tema ees. 

»Näidake," palunud noormees, ,,kas ka mul võimalik on neid naljatükke sõrmusega teha?" 
Neitsi, kes midagi kavaluse pettust ei kartnud, andnud imesõrmuse tema kätte. Noormees 
teinud, kui ei tunneks ta sõrmuse väge, ja küsinud: ,, Mis-sugusesse sõrme pean ma sõrmuse 
panema, et terariist mulle viga ei võiks teha?" - ja neitsi kostnud naerdes: ,,Pahema käe 
keskmise sõrme külge." Võtnud siis ise noa kätte ja püüdnud sellega torgata, aga ei saanud 


noormehele midagi viga teha. Seal võtnud mees noa enese kätte ja püüdnud enesele viga teha, 
mis aga temalgi kogunisti võimatu olnud. 

Siis palunud ta neitsilt juhatamist, kuidas sõrmuse väel kive ja kaljusid 

võib lõhkuda, mispeale neitsi teda õue viinud, kus üks süllakõrgune munakivi seisnud. , Nüüd 
pane," õpetas neitsi, ,,sõrmus oma parema käe pöidla külge ja löö siis rusikaga kivi peale, küll 
sa siis näha saad, mis vägi sinu käel on." Noormees teinud nõnda ja näinud imestades, kuidas 
kivi tema rusika löögil tuhandeks killuks pudenes. 

Seal mõtelnud mees: kes õnnekorda sarvist ei oska kinni sasida, on rumal, sest et läinud õnn 
teist korda enam tagasi ei tule. Kivi lõhkumisest magusat juttu vestes pannud ta nagu 
teadmata mängides sõrmuse oma pahema käe nimeta sõrme. Neitsi hüüdnud: , Nüüd oled sa 
minu silmale nii kaua nägemata, kui sõrmuse nimeta sõrmest ära võtad." 

Aga mehel ei olnudki seda tahtmist, vaid ta läinud kiiresti mõned sammud eemale, pistnud 
seal sõrmuse pahema käe väiksesse sõrme ja tõusnud kui lind lendu. Kui neitsi teda kõrgel 
lendamas näinud, pidanud ta esiotsa ka seda katsetükki naljatamiseks ja hakanud sellepärast 
hüüdma: ,,Tule tagasi, vennike! Nüüd oled sa näinud, et ma sulle tõtt olin rääkinud!" Aga kes 
enam tagasi ei tulnud, oli noormees; nüüd märkas neitsi pettust ja hakkas kibedasti oma 
õnnetust kaebama. 

Lenduläinud noormees ei peatanud varem oma kiirust, kuni ta mõne päeva pärast kuulsa targa 
juurde tagasi jõudis, kelle käest ta minnes linnukeelt oli õppinud. Targal olnud otsata suur 
rõõm, et mehel teekäik nii hästi korda läinud. Ta hakanud sedamaid sõrmuse pealt salakirju 
seletama, mis temal seitse nädalat aega viitnud, enne kui ta nendega valmis saanud. Selle 
peale andnud ta noormehele põhja konna hukkamise pärast nõnda õpetust: 

»»sa pead enesele ühe raudhobuse laskma valada ja väikesed rattad iga nelja jala alla panna, 
nõnda et teda tagant edasi võib lükata. Sa ise pead hobuse selga istuma, ühe kahe sülla 
pikkuse raudoda kätte võtma, mille sa üksnes sel viisil jõuad ära kanda, et imesõrmus sinu 
parema käe pöidlas seisab. Oda jämedus peab keskmise kase tüvikuga ühte minema ja mõle- 
mad otsad olgu ühteviisi teritatud. Oda keskele pead sa kaks kümnesüllast tugevat raudahelat 
kinnitama, mis konna jõuavad kinni pidada. Niipea kui tema raudodasse hammustanud, nõnda 
et teravad otsad alt ja pealt lõualuust läbi lähevad, pead sa kui tuul raudhobuse seljast maha 
kargama, tema suust välja jooksma ja ahelate otsad nõnda raudvaiadega maa sisse kinnitama, 
et ükski ramm neid sealt välja ei saa. Kolme või nelja päeva pärast on koleda elaja ramm nii 
pikalt raugenud, et sa tema ligi tohid minna; siis pane Salomoni väesõrmus parema käe 
pöidlasse ja noti ta hoopis surnuks. Sinna minnes peab sõrmus su pahema käe nimeta sõrmes 
seisma, et kole loom sind ei või näha, muidu rabaks ta sind oma pika sabaga surnuks. Kui 
kõik asjad oled korrale toimetanud, siis kanna selle eest hoolt, et sa sõrmust ära ei kaota ega 
keegi kavalusega sinu käest kallist vara ei või varastada." 

Mees tänas tarka õpetuse eest ja lubas temale hiljem vaevapalka 

maksta; aga tark kostis: ,, Mina olen sõrmuse salakirjade seletamisest nii palju tarkust tundma 
õppinud, et mul muud varandust enam tarvis ei ole." Nõnda lahkusid nad teineteisest ja 
noormees tõttas kodu poole minema, mis tal nüüd raske ei olnud, sest et ta linnu kombel 
lennata võis, kuhu ta ise tahtis. 

Paari nädala pärast koju tulles kuulnud ta rahva suust, et kole põhja konn juba meie maa raja 
ligidal olla, mispärast inimesed kartsid, et ta iga päev üle piiri võib tulla. Kuningas lasknud 
igal pool avalikult kuulutada, kuidas tema sellele mehele, kes koledale metsalisele otsa võiks 
teha, ühe osa oma kuningriigist tahab kinkida ja pealegi veel oma tütre temale naiseks anda. 
Mõne päeva pärast astunud meie noormees kuninga ette, rääkinud seal, kuidas temal lootus 
olla koledat metsalist ära hukata, kui kuningas temale kõik tarvilikud abiriistad laseb 
valmistada. Kuningas lubas rõõmuga kõik lasta teha, mis mehele tarvis peaks minema. 


4 ie E 7 


= ELAN 4 

Seal kutsuti ümberkaudu kõik targad ametmehed kokku: need pidid esiteks raudhobuse 
valama, siis suure oda tegema ja viimaks ka raudahelad, mille rõngad kahe tolli jämedused 
olid. Aga kui kõik valmistused korrale olid seatud, leiti raudhobuse raskus nii suur, et sada 
meest teda paigast ei jõudnud liigutada. Nüüd ei olnud noormehel paremat nõu, kui oma 
võimu-sõrmuse abil üksi hobu edasi viia. 

Põhja konn ei olnud enam penikoormat maad rajast kaugel, nõnda et ta paari hüppamisega üle 
raja võis tulla. Noormees hakanud nõu pidama, kuidas tema üksi koleda loomaga võiks korda 
saada; sest et ta rasket raud-hobust tagant pidi lükkama, ei võinud ta hobuse selga istuda, nagu 
tark käskinud. Ootamata andnud temale kaarna nokk tarvilikku õpetust: 

»Istu raudhobuse selga ja nihuta seda odaotsa maad vastu toetades edasi, nii kui tahaksid 
lootsikut kaldalt lahti tõugata." 

Noormees täitis õpetust ja nägi edasisaamise sel viisil võimaliku olevat. 

Kole metsaline ajanud juba kaugelt suu ammuli, millega ta oodatud saaki tahtnud vastu võtta. 
Veel paar sülda, siis oleks mees raudhobusega tema suus olnud. Ehk küll hirmu pärast mehel 
keha vabisema kippus ja süda jääkülmaks läks, siiski ei lasknud ta kartuse läbi oma 
meelemõistust segaseks minna, vaid lükkas kõigest rammust, nii et ta raudodaga tükkis, mis 


tal püsti käes seisis, konna suhu sai. Seal kargas ta raudhobuse seljast ja oli kui välk suust 
väljas, kui kole metsaline lõualuud kokku pigistas. 

Kole mõuramine, mis mitme penikoorma kaugusele kostnud, andnud sedamaid märku, et 
põhja konn oda õnge oli hammustanud. Tagasi vaadates nägi noormees tema lõualuud kokku 
pigistatud, aga terav odaots seisis paari jala pikkuselt pealmisest lõualuust väljas, kust arvata 
võis, et alumine oda ots maa sees kinni seisis. Raudhobuse olita suud pigistades puruks 

hammustanud. Nüüd ruttas noormees ahelaid maapinda kinni panema, mistarvis paari sülla 
pikkused raudvaiad olid tehtud. 

Koleda metsalise surmavõitlemine väldanud kolm päeva ja kolm ööd, ta peksnud vingerdades 
oma sabaga nii raskesti vastu maad, et kümne penikoorma kaugusel maapind värisenud. Kui 
ta enam saba ei jõudnud liigutada, võtnud noormees sõrmuse abiga ühe kivi maast, mida 
kakskümmend meest ei oleks jõudnud liigutada, ja nottinud sellega nii kaua metsalise pähe, 
kuni enam elumärki nähtavale ei tulnud. 

Otsata suur olnud igal pool rahva rõõm, kui sõnumid toodud, et kurjem vaenlane otsa oli 
saanud. - Võidumees võetud suure au ja iluga kuninga-linnas vastu, kui oleks ta kõige suurem 
kuningas. Ei olnud siin vanal kuningal tarvis tütart minna sundima, vaid tütar kippus isegi 
vahvale mehele minema, kes üksi enam oli teinud, kui teised kõige suurema sõjaväega ei 
jõudnud teha. 

Mõne päeva pärast valmistati uhked pulmad, mida neli nädalat peeti ja kuhu kõik 
ümberkaudsed kuningad olid kokku tulnud seda meest tänama, kes maailma kõige kurjemast 
vaenlasest oli päästnud. 

Aga pulma ilud ja rahva rõõm olid unustanud, et koleda metsalise keha matmata jäänud, mis 
nüüd mädanema läinud raisa haisu sünnitas, nii et keegi ligidale ei usaldanud minna. 
Raisahaisust siginesid tõved, mis palju inimesi mulda viinud. Sellepärast võtnud kuninga 
väimees nõuks jälle hommikumaa targalt abi minna otsima, mis temal sõrmuse abil raske ei 
olnud, sest et ta linnu tiibadel sinna võis lennata. 

Nagu vanasõna ütleb, ei pea ülekohus kaua kotis seisma, vaid pettusel võidetud vara niisama 
kiiresti jälle kaduma, kuidas ta oli tulnud. Seda pidi kuninga väimees varastatud sõrmuse 
pärast nüüd tundma õppima. Põrgu-neitsil ei olnud ööl ega päeval kusagil enam mahti, enne 
kui ta varastatud sõrmuse jälle sai. Kui ta nõiduse väel sõnumid oli saanud, et kuninga väi- 
mees linnu kombel targa juurde tuleb, moondas ta ennast kotkaks ja kee-ritas nii kaua pilve 
all, kui oodatud lind tema vaatepiirile jõudis, keda ta sõrmusest kohe ära tundis, mis paelaga 
linnu kaelas rippus. 

Seal laskis kotkas ennast linnu selga, ja sel silmapilgul, kus tema küüned linnust kinni sasisid, 
oli ta nokaga juba sõrmuse tema kaelast ära kiskunud, enne kui linnuks moondatud mees 
midagi selle vastu oleks võinud teha. Nüüd lasknud kotkas ennast oma saagiga maha, kus nad 
silmapilk mõlemad jälle endisel inimese kujul teineteise kõrval seisnud. 

»Nüüd oled sa, ülekohtune, minu käes!" hüüdis põrguneitsi. ,,Sina petis ja varas, keda ma kui 
armukest vastu võtsin ja sinu eestheldesti hoolt kandsin: kas see oli minu palk? Sa petsid 
minu kallima varanduse ära ja lootsid kui kuninga väimees õnnelikult elada, aga nüüd on lugu 
ühekorraga teisiti läinud. Sa oled minu voli all ja pead mulle kõige ülekohtu eest vastama." 

»» Andke andeks, andke andeks," palus kuninga väimees, ,,ma tunnen küll, et ma raskesti teie 
vastu olen eksinud ja kahetsen kõigest südamest oma süüd." 

Neitsi kostnud: ,,Sinu palved ja kahetsemised on hiljaks jäänud ja ei või nüüd sulle enam 
midagi aidata. Ma ei tohi sinu peale armu heita, see oleks mulle häbiks ja rahva naeruks. Sina 
oled kahevõrra minu vastu eksinud, esiteks minu armastuse põlanud ja siis minu sõrmuse 
varastanud, selle eest pead sa nuhtlust saama." 


Nõnda üteldes pistnud ta sõrmuse oma parema käe pöidlasse, tõstnud mehe kui takukoonla 
oma sülle ja läinud temaga minema. Nende tee ei läinud sel puhul mitte endisse uhkesse 
elumajasse, vaid ühte kaljukoopasse, kus raudahelad seina küljes rippusid. Neitsi võttis 
ahelad, köitis mehe käed ja jalad ahelate otsa, et ta sealt kuhugi ei võinud pääseda; siis ütles ta 
vihase häälega: 

»Siin pead sa eluotsani vangis seisma. Ma lasen sulle iga päev nii palju toitu anda, et sa nälga 
ei pea lõppema, aga lahtipääsemise lootust ei tohi sul iial olla." Selle otsusega läinud ta oma 
teed. 

Kuningal ja tema tütrel olnud rasked leinapäevad, kui nädal nädala järel mööda jõudnud ja 
väimees tagasi ei tulnud ega midagi sõnumeid enesest ei andnud. Kuningatütar näinud 
sagedasti unes, kuidas tema abikaasal väga raske piinapõlv kannatada, sellepärast palunud ta 
oma isa igalt poolt tärkasid lasta kokku kutsuda, kes ehk võiksid otsust anda, kus ärakadunud 
mees elab ja kuidas teda võiks päästa. Aga kõik kutsutud targad ei võinud enam kuulutada, 
kui et mees alles elus ja raskes piinapõlves olla, ometigi ei teadnud keegi neist kohta 
nimetada, kus ta elab või kust teda võiks otsida. 

Viimaks toodi üks kuulus Soome tark kuninga ette, kes nii palju teadis pikemalt otsust anda, 
et kuninga väimees hommikumaal vangis olla, aga mitte inimeste, vaid ühe vägevama looma 
voliduse all. Selle peale läkitanud kuningas oma saadikud juhatatud jälil hommikumaale 
kadunud väimeest otsima. Need olid õnneks selle vana targa juurde saanud, kes Salo-moni 
pitserisõrmuse kirjad ära seletanud ja sealt seest salatarkust saanud, mis teistele kõigile 
teadmata jäänud. See tark leidis peagi tarviliku otsuse ja ütles: ,, Mees on seal ja seal nõiduse 
väel vangis, aga teie ei või teda minu abita lahti päästa; ma pean ise teiega seltsis sinna 
minema." 

Nõnda läksid nad teele ja said lindude juhatusel mõne päeva pärast sinna kaljukoopasse, kus 
kuninga väimees juba ligi seitse aastat rasket vangipõlve oli kannatanud. Tema tundis 
esimesel silmapilgul tarka, aga tark ei tundnud teda mitte, sest et ta väga ära lõppenud oli. 
Tark päästis-nõiduse väel tema ahelad, viis ta siis oma koju, toitis ja arstis teda seal nii kaua, 
kui mees jõudu oli saanud kodu poole hakata minema. 

Ta oli sel päeval koju saanud, kui vana kuningas ära surnud, nii et teda kuningaks tõsteti. 
Nüüd tulid pika häda päevade peale rõõmupäevad, mis mehel eluotsani kestsid. 

Aga sõrmust ei saanud ta enam tagasi, - ega ole hiljem kellegi silm ime-sõrmust näha saanud. 


XXVIII. VÄGEV VÄHK JA TÄITMATU NAINE 


Mees ja naine läinud hommiku vara heinamaale, teinud noore lõunani tööd, siis ütelnud naine 
mehele: ,,Mine, püüa jõest mõni vähk või kalake, mis sulle kätte juhtub, et leivakõrvast 
saame." Mees, ehk küll tööst väsinud, ei tohtinud vastu tõrkuda, sest et püksid naise jalas 
seisid, nagu lugu mõnikord juhtub. 

Jõkke minnes tõmbas ta esimesest urkast ühe labakinda suuruse vähi välja. Oh õnnesaaki! 
mõtles mees - suuremat vähki ei ole minu silmad veel elupäevil «ainud. Aga selsamal 
silmapilgul tuli temale ehmatus peale, kui vähk selgel inimese keelel paluma hakkas: 

»Lase mind, kulla vennike, lahti! Uinusin palaval päeval urkasse kogemata tukkuma, nii et 
sinu liginemist varem ei kuulnud, kui näpud juba sõrgadest kinni sasisid. Minu rohkem kui 
saja-aastane liha, visam kui hundil, ei saaks sulle maitsema. Mis kasu sa minu surmast 
saaksid? Peale selle olen ma üks kurjal nõiduse väel vähiks moondatud inimene!" 

Mees kostis imestades: ,,Pai vähivend, ära pane pahaks, kui ma sinu palvet ei tohi kuulda 
võtta. Mina omalt poolt laseksin sind sedamaid vallali, kui mul tige naine ei oleks, kes mulle 
liiga teeks, kui tühja käega koju läheksin ja pealegi veel tunnistaksin, et suure vähi olin 
saanud ja õnnesaagi olen käest lasknud ära minna." 


»Noh," ütles vähk, ,,viimast ei oleks sul tarvis naisele kuulutada." Mees kratsis kõrva tagant ja 
kõneles siis argsel viisil: ,,Kui sa, vennike, minu naise kavalust teaksid, kuidas tema minu 
hinge tagant kõik saladused oskab välja kiskuda, siis räägiksid sa teisiti. Mis ta libeda 
meelitusega välja ei saa, seda kisub ta tigedusega, nõnda et mul iial võimalik ei ole midagi 
tema eest varjul pidada." 

Vähk kostis naeratades: , Ma näen, armas külamees, et sa nende seltsi- 

line oled, kes naise pilli järele tantsima peavad, ja kahetsen sind sellepärast kõigest südamest. 
Aga et paljas kahetsus sulle midagi ei aitaks, tahan ma selle eest hoolt kanda, et sulle minu 
lahtipäästmise eest ande toon, miska sa naise tigedust võid lepitada. Ehk ma küll sinu kõrval 
väike näin, siiski olen ma väe poolest sinust palju vägevam." 

Mees seisis natuke aega kahevahel ja vastas viimaks: Jah, kui sul niisugune asi võimalik 
peaks olema, et mul naisega sinu päästmise pärast tüli ei tuleks, päästaksin ma sind silmapilk 
vallau." 

Vähk küsis: ,, Missuguseid kalu su naine kõige enam armastab?" 

Mees kostis: ,,Seda ei tea ma isegi, aga minu arvates ei oleks soost midagi lugu pidada, kui 
mul temale värskeid kalu viia oleks, et ma tühja käega ei peaks tagasi minema." 

Vähk käskis teda kübara jõekaldale maha panna ja hüüdis siis: ,, Kübar kalu täis!" Kes 
imedamat ilmas näinud? Mehe kübar oli silmapilk kuhjani kaladega täidetud. 

»»sest pisukesest tükist näed sa minu väge," ütles vähk, ,ja võid nüüd nimetatud sunniga iga 
päev oma kübara täita. Peaks sulle midagi muud soovimist meelde tulema, siis pead mind 
asjatalitusele abiks kutsuma; hüüa aga jõkke: 

»» Vähk, vennike, urkast! 

Must mees, kõrkjast!" 

siis olen ma sedamaid sinu kutse järel seal. Siiski kinnitan sulle, et kui sa kaval mees tahad 
olla, ära kõnele tänasest juhtumist oma naisele, mis sulle enam kahju kui kasu tooks." 

Mees lubas nii pikalt kui võimalik saladust naise eest varjul hoida, tänas vähki värskete kalade 
ja lubamise eest, laskis ta siis jõkke tagasi minna ja ruttas rõõmsa sammu ja südamega naise 
poole minema. 

Eidekese nägu läks lahkeks mehe rohket kalasaaki nähes, ta rookis kalad viibimata puhtaks, 
riputas soola peale ja pani nad pajaga tulele. Nii palju paituse ja armastuse sõnu kui täna ei 
olnud mees kaua aega oma naise suust kuulnud. 

»Vaata, kullake, mis hea õnn sul on, kui minu sooviinist täidad," ütles naine, kui ta kalarooga 
sõi. 

Sedaviisi läks neil elu nädalapäevad väga rõõmsalt ja rahulikult edasi, nagu esimestel 
päevadel pärast pulmi; mees tõi iga päev kübaratäie kalu jõelt, mis mõlemale maitsesid. 
Pühapäeva lõunal tõmbas naine esimest korda nina krimpsu ja ütles: , Noh, mis pärgli lugu see 
on! Kas sa paremat toitu mulle enanKei jõua lauale tuua kui neid kalaraipeid? Need on mulle 
läilaks läinud, süda ei taha enam vastu võtta!" 

Mees küsis, rnis ta siis kalade asemel peaks igatsema, ja naine kostis: ,,Värske lihaga 
keedetud leem ja sealiha oleksid mulle kõige enam moka-pärast." 

Mees lubas küll teisel päeval tema himustamist täita, siiski läks tal meel nukraks, kui mõtlema 
hakkas, kas vähil võimalik peaks olema naise himustust täita. 

Teisel päeval päikese tõusu ajal jõe kaldale jõudes hüüdis ta arglikult: 


»»Vähk, vennike, urkast! Must mees, kõrkjast!" 


Silmapilk sirutas vähk oma sõrad kaldale ja küsis: ,,Mis sa tahad, vennike?" Mees kostis: 
»Mul omalt poolt ei oleks küll midagi tahtmist, aga minu naisele ei maitse enam värsked 
kalad, vaid tema igatseb teist toitu." 

Vähk naeratas ja küsis, mis toitu naine peaks igatsema, ja ütles, kui naise himustust oli 
kuulnud: ,,Mine koju ja koputa iga hommiku kolm korda väikese sõrmega söömalaua külge, 
käskides: Värske lihaleem ja sealiha lõunaks lauale! Siis pead sa soovitud rooga saama; aga 
ma palun sind, ära lase ennast naise himude sulaseks teha, muidu võiksid sa hiljemini 
kahetseda, kus kahetsus enam ei aita." 

Mees tegi teisel päeval, kuidas vähk temale oli õpetanud. Nõnda kui kästud, seisis lõunal 
sunnitud roog laual. Jälle oli nüüd niisama mahe lugu majas kui esimesel päeval kaladega; 
naine oli vaga kui tuike ja püüdis kõik mehele teha, mis ta tema silmist arvas nägevat, et 
mehele meelepärast võiks .olla. 

Nädal ei olnud veel täiesti lõppenud, seal tõmbas naisuke ühel lõunal nina jälle krimpsu ja 
ütles: ,, Pöörane lugu! Kes pärgel iga päev värsket lihaleent ja sealiha jõuaks süüa? Mul ei ole 
see võimalik, sest et süda enam .ei taha vastu võtta." Mees küsis alandlikult: ,,Ütle mulle, 
armuke, mis sa siis himustaksid?" Naine kostis: ,, Hanepraadi ja magusat kooki!" 

Mehel vajus küll süda natuke püksi, kui jälle jalavarbad jõele pidi kandma, sest ta kartis vähki 
ühtepuhkuste palumistega vihastada; siiski ei tohtinud ta naise käsku täitmata jätta, muidu 
oleks tuli hõlpsasti katusele võinud minna. Tükk aega mööda jõe kallast edasi ja tagasi käies 
hüüdis ta viimaks arglikult: 

»» Vähk, vennike, urkast! 

Must mees, kõrkjast!" 


Silmapilk sirutas vähk oma mustad sõrad kaldale ja küsis: ,,Mis sa tahad, vennike?" Mees 
kostis: ,,Mul ei oleks küll omalt poolt midagi tahtmist; aga minu naisele ei maitse enam värske 
lihaleem ja sealiha, vaid tema 

221 

himustab teist toitu." Vähk küsis, mis naine pidi himustama, ja ütles, kui-tahtmist oli kuulnud: 
»»Mine koju, sinu naise soovimised peavad sedamaid täidetud saama, ilma et sul sealjuures 
midagi suuremat tegemist tarvis oleks toimetada." 

Kui nüüd teisel päeval lõuna ligemale jõudis, vaatas mees sagedasti argliku silmaga 
söömalaua peale, kas vähi tõotus tõeks pidi minema? Ja mida kõrgemale päike tõusis, seda 
madalamale vajus mehe lootus, kui laud ikka veel tühi oli. Kuid vaata imet! Seatud ajal seisid 
hanepraad ja magusad koogid laual. 

Naise õnn oli otsatu suur; ,,pai" ja ,,kulla mees" liikusid sagedalt tema keelel kui esimesel 
päeval pärast pulmi. Õhtul magama heites oli ta meest nii kaua kaisutanud ja meelitanud, kuni 
mees temale oma lugu vähiga oli rääkinud. ,,Mis meil nüüd enam viga on," ütles naine, , kui 
sul niisugune abimees on? Meie tahame paremal viisil hakata elama. Mina põlgan juba 
ammugi neid talurahva riideid ja sooviksin endale uhkemat emanda ülikonda: mine ja talita 
mulle emanda riided.” 

Nõder mees püüdis küll vastu tõrkuda, üteldes, et tema ei teadvat, kas vähil niisugune 
asjasünnitus võimalik on, siiski ei andnud naine oma tuju järele, vaid pakitas iga päev nii kaua 
mehe peale, kuni ta teda jõele sundis minema. Et mehel ööl ega päeval kodus enam rahu ei 
olnud, läks ta üjhel hommikul selle mõttega jõele: kui vähk minu tahtmist ei jõua täita, siis 
uputan enese jõkke. 

Tükk aega kahevahel mõttes mööda jõekallast edasi ja tagasi käies võttis ta ometi südant ja 
hüüdis argse häälega: 


»» Vähk, vennike, urkast! 
Must mees, kõrkjast!" 


Vähk sirutas silmapilk oma mustad sõrad kaldale ja küsis: ,,Mis sa tahad, vennike?" - Mees 
kostis: ,,Mul ei oleks omalt poolt küll midagi tahtmist, aga minu naise soovimistel ei ole 
lõppu, ehk tal küll iga päev hanepraad ja magusad koogid laua peal seisavad, siiski ei lepi 
tema enam heade roogadega." ,,Mis ta siis tahab?" küsis vähk. Mees kostis: ,,Uhkeid emanda 
riideid endiste hilpude asemele!" Vähk naeratas ja ütles: ,, Mine koju, sinu naise soovimine 
peab täide minema." Mees tänas vähki lahke lubamise eest ja hakkas siis kodu poole minema, 
rõõmus selle üle, et talitus nii hõlpsasti korda oli läinud. Juba õueväravas tuli üks uhkes riides 
naisterahvas temale vastu, keda ta esimesel silmapilgul ei tundnud, ometigi hiljem oma 
emandaks tõusnud naiseks pidi tunnistama. 

Nüüd oli õnnepõlv neil käes, iga päev hanepraad ja magusad koogid laual ja naisel uhked 
emanda riided seljas. 

Nädala lõpul ütles naine ühel õhtul mehele: ,,Ma olen lugu igapidi järele mõtelnud ja leidnud, 
et meie elu sedaviisi pikemalt ei või edasi minna. Uhked emanda riided, hanepraad ja 
magusad koogid, need ei mahu enam talupoja hurtsikusse; vähk peab meile ühe mõisa 
muretsema, kus mina iga päev proua viisil võin elada." 

Mees püüdis küll igapidi vastu tõrkuda, arvates, et vähk säherdust igatsemist pahaks võiks 
panna, aga naine ei andnud oma kiusutuju järele, vaid piinas meest, kuni ta tema igatsemist 
pidi täitma. 

Raske südamega ja kurbade sammudega läks mees teisel hommikul jõele, pidas teel mitu 
korda kinni ja mõtles, kuidas ehk võimalik oleks sest kiusatusest pääseda. Aga et tal midagi 
paremat meelde ei tulnud, pidi ta viimaks, ometigi vägevat abimeest paluma; ta hüüdis: 


»» Vähk, vennike, urkast! 
Must mees, kõrkjast!" 


Silmapilk sirutas vähk omad mustad sõrad kaldale ja küsis: ,,Mis sa tahad, vennike?" Mees 
kostis: ,,Mul ei oleks küll omalt poolt midagi tahtmist, aga minu naisel ei ole hea roa ja 
emanda riietega enam pikemat rahu, vaid ta piinab mind iga päev kui vaenlane, et ma sinu abi 
otsima tuleksin." Vähk küsis, kui naise soovimisest sai kuulnud, mis uudist ta pidi igatsema. 
Mees rääkis, et naine uhket mõisat ja proua nime igatsevat, ja tunnistas viimaks, kuidas ta 
ühel õhtul naisele oma kokkusaamisest vähiga oli rääkinud. 

»»Oh, sa vilets loom!" hüüdis vähk. , Nüüd oled sa oma õnne ja rahu lõpetanud! Sinu naise 
soovimised ei saa sulle enne enam rahu andma, kuni teie kõik tänase õnne olete ära kaotanud. 
Siiski vöid sa sel korral rahulisti koju minna: sinu naise tahtmine peab täide minema." 

Kui mees jõelt koju jõudis, arvas ta ennast teelt eksinud olevat, sest et ta oma endist hurtsikut 
enam ei leidnud ja kõik ümberkaudne koht silmale võõras näis. Üks uhke mõisa keset ilusat 
rohuaeda seisis tema ees, ja kui mees alles kahevahel seistes ise veel ei teadnud, mis ta pidi 
tegema, tuli üks uhke proua siidriides temale vastu. Häälest tundis mees, et uhke naisterahvas 
tema laulatatud abikaasa oli, kes lahkesti temale ümber kaela kinni hakkas ja ütles: , Nüüd on 
minu soovimised täidetud; ma tänan sind ja sinu abimeest vähki!" 

Mees ei teadnud, mis ta rõõmu pärast pidi tegema; tal oli nüüd naine, kes teda väga armsaks ja 
kalliks pidas. Roogade pärast ei olnud neil enam muret, sest kokad iga päev pidid muretsema, 
mis proua süda himustas. Paremat pidu ei võinud inimesel maa peal kuskil olla. 

Aga siiski ei leidnud täitmatu naise süda rahu, vaid ta hakkas paari 

nädala pärast jälle meest vaevama, et mees teda vägeva vähi abiga kuningaks pidi tõstma. 
Mees tõrkus vastu, niipalju kui ta jõudis, mis ometigi midagi ei aidanud, sest et naine ööd ja 
päevad oma kuningahimu tema kõrva laulis ja temale kuskil rahu ei andnud. Küll ähkis ja 


puhkis vaene mehike, otsis kõrva tagant nõu, ja kui sealt midagi paremat ei leidnud, pidi ta 
viimaks vähilt abi minema otsima. 

Jõele minnes oli ta enam surnud kui elav; ta katsus mitu korda abimeest hüüda, aga keelel ei 
olnud paindumist, et sõnu võiks ütelda. Ometigi sai ta aegamööda kogeldes öelda: 


»» Vähk, vennike, urkast! 
Must mees, kõrkjast!" 


Silmapilk sirutas vähk oma mustad sõrad kaldale ja küsis: ,,Mis sa tahad, vennike?" Mees 
kostis arglikult: ,,Mul ei oleks omalt poolt küll midagi tahtmist, aga minu naisel ei taha 
prouapõlv mõisas enam maitseda." Vähk küsis: ,,Mis põlve ta endale siis himustab?" Mees 
kostis: ,, Minu naine tahab kuningaks saada." ,Tohoo!" hüüdis vähk, ,,aga et kord sinu 
võlglane olen, tahan ma sel korral veel naise tahtmist täita. Mine koju, sinu naise soovimine 
läheb täfde." 

Kuidas vähk tõotanud, nõnda leidis mees koju tulles oma naise kunigaks tõusnud. Sulaseid, 
teenreid ja tüdrukuid leiti tosinate kaupa, kes kõik uue kuninga käsud pidid täitma. Jumal 
tänatud! mõtles mees, nüüd leian ma ükskord rahu, sest naise kõrgem himu on täidetud, 
pealegi on tal igal sammul nii palju teenijaid, et ta seda tähele ei pane, kui ma kõrvale poen ja 
pika vaeva peale väsimust puhkan. 

Rohkem kui paar kuud läks naisel kuningapidu lahkesti edasi, nõnda et mingi soovimine teda 
ei tulnud vaevama. Ühel päeval aga laskis ta oma mehe enese ette kutsuda ja ütles: ,, Mul ei 
ole pikemat lusti kuningas olla, vaid tahan veel kõrgemale tõusta! Seal pead sina ja peab sinu 
abimees vähk mind aitama." Mees küsis: ,,Mis sa siis veel tahad, kui kuningapõlv sulle ei 
kõlba?" Naine kostis: 

»Ma tahan jumalaks saada!" 

Mees kohkus nii, et tükil ajal sõna omast suust välja ei saanud, siis hakkas ta naist paluma, ja 
kui tema palumised midagi ei aidanud, ütles ta viimaks järsku välja: ,,Tee, mis sa tahad, aga 
seda palvet mina vähi ette ei lähe viima." ,, Vaata täipunga!" hüüdis naine vihaga, ,kas sina 
tohid minu vastu panna, kes ma sinu laulatatud naine ja pealegi veel kuningas olen! Silmapilk 
täida minu käsk või ma lasen su elu võtta!" 

Mees mõtles: ,,Surema peame kõik, ükskõik kuidas ma otsa. leian, kas ;kurja naise või vähi 
läbi; ma tahan käsku täita." Nõnda mõteldes astus ta 

julgete sammudega teele; aga mida ligemale jõgi tuli, seda lühemaks läksid mehikesel 
sammud. Viimset julgust kokku võttes hüüdis ta: 


»» Vähk, vennike, urkast! 
Must mees, kõrkjast!" 


Ümberringi oli kõik vaikne, ei tulnud siin vähki ega muud looma mehele silmade ette. Ta 
hüüdis teist korda - niisama asjata; viimaks veel kolmat korda. Seal sirutas vähk esiteks ühe, 
siis teise sõra pikkamisi kaldale ja küsis: ,, Mis sa minust tahad?" Mees ütles: ,,Mul ei oleks 
omalt poolt midagi tahtmist, aga minu kuningaks tõusnud naine ei anna mulle kuskil rahu." 
»Mis ta siis veel himustab?" küsis vähk. Mees kostis: ,, Tema tahab jumalaks saada." Vähk 
ütles vihaga: ,,Sealauta mõlemad! Sinu naine on jamps ja sina veel hullem kui jamps, sest et 
sa tema pilli järele tantsid.” 

Mees tundis, kui oleks maapind tema jalgade all põrunud. Silmi laiemale selitades ei näinud ta 
enam jõge ega vähki; natuke maad eemal seisis üks onnike lagedal. Kui mees sinna jõudis, 
leidis ta sealauda ja oma naise närakais hilpudes nurgas sitase pahma peal maas. 


Seal pidid nad eluotsani elama ja vanasõna meelde tuletama, mis ütleb: ,,Suur tükk ajab suu 
lõhki." 


XXIX. LEITUD LAPS 


Üks naine leidis pühapäeva hommikul kiriku minnes metsast ühe poisikese, kes ehk kahe 
aastane võis olla. Laps nuttis kibedasti tühja kõhu pärast ja ei teadnud midagi sellest rääkida, 
kust ehk kuidas ta siia metsa oli saanud. Peenikesed riided tema ümber näisid tunnistavat, et 
poisike ülema rahva soost pärit võis olla. 

Naine võttis ta sülle, viis oma koju, andis temale süüa ja läks siis jälle kirikuteele - lootes seal 
kuulda saada, kus leitud poisikese kodu võis olla. Kui ta aga nüüd sel pühapäeval ja hiljemini 
ümberkaudu kirikutes mahakuulutamise peale kuskilt lapse vanemaid või pärijaid ei leidnud, 
pidas ta mehega koos nõu poisikest endale kasvandikuks võtta, kes näis väga terase vaimuga 
loom olevat ja võis sellepärast, kui jumal elu ja tervist kinkis, neile rõõmuks üles kasvada. 
Neil oli enestel küll juba kuus last, neli poega ja kaks tütart, nõnda et kasvandik seitsmendaks 
leivarotiks majasse kasvas; aga jumal õnnistas neile põldu ja karja, nii et ihukatet ja peatoitu 
kõigile sai ja millestki puudu ei leitud. 

Kui kasvandik noormehe-ealiseks saanud, ütles ta ühel päeval kasuvanematele: ,,Ma tänan 
teid kõige armu ja heategemise eest, aga nüüd on mulle tulnud aeg maailma rändama minna. 
Ehk leian õnne juhil kuskilt teenistust, mis mulle enam palka annab, kui enda väikesed 
tarvidused ära kulutavad; siis maksan teile kasvatamise vaeva tagasi, ehk mul küll iial 
võimalik ei saa olema teile teie armastust kätte tasuda." Siis jättis ta jumalaga, võttis leivakoti 
selga ja tõttas teele. 

Kui ta juba mõne päeva lõuna poole teekäiki tallanud, jõudis ta ühel päeval paksu metsa, kust 
raske oigamine tema kõrva tungis. Ta kuulas natuke aega teraselt, kustpoolt oigamine tõuseb, 
ja läks siis häälitsemise juhil edasi. Paksu põõsa alt leidis ta ühe haavatud vanarauga maast, 
kellel pea ja silmad verised olid, niisamuti ka samblad ja muru tema ümber verega värvitud. 
Vanakese silmad olid kinni, nõnda et raske hingamine ja oigamine üksi märki andsid, et kehal 
veel eluvaimu sees võis olla. 

Noormees ruttas vett otsima ja leidis ligimailt ühe allikasoonekese selge külma veega, mis ta 
oma kübarasse täitis ja vanaraugale keelekasteks ja kehakarastuseks juua viis. Vanarauk 
neelas aplasti mõne lonksu pakutud jooki, hakkas siis köhides läkatama ja minestas viimaks 
abimehe käte vahele ära. Noormees tõstis ta oma selga ja kandis allikale, kus ta vanaraugale 
nii kaua külma vett pähe valas, kuni ta minestuse unest ärgates jälle toibuma hakkas. 
Vanakese lõhkipekstud pea köitis ta oma kaelarätikuga kinni, puhastas silmnäo, juuksed ja 
riided verest, tegi siis sammaldest pehme aseme ja pani vanakese sinna puhkama. 

Vanarauk uinus sedamaid magama ja puhkas rohkem kui pool päeva oma haavamise 
väsimust. Noormees istus tema kõrval ja tõrjus lehtpuu oksaga kärbseid magaja küljest. 
Vanamees ajas ühe silma natuke laiali, vaatas lahkelt oma abimehe peale ja ütles siis: 
»»Kõigest südamest tänan ma sind sinu helduse töö eest, mis sa mulle oled teinud ja mille eest 
ma sel puhul sulle võlgnikuks pean jääma, sest et röövlid mind kui kirikurotti paljaks on 
teinud. Edaspidi loodan ma sulle vaevapalka kätte tasuda, kui meie ükskord jälle kokku 
peaksime juhtuma. Sinu teekond ehk võiks kauem kesta, kui kodunt kaasavõetud leivakott 
ulatab, sellepärast palun sind, pista minu silgukarbikene kotti, mis riisujad mulle üksi on 
jätnud." 

Noormees tõrkus tükk aega pakutud abi vastu võttes, mis ehk vana-raugal enesel palju 
tarvilikum võis olla; siiski pidi ta viimaks järele andma, kui tähele pani, et vanamees tema 
vastutõrkumist pahaks pani. Vanamees pistis oma karbikese tema leivakotti, üteldes: ,,Mul ei 
ole kodu siit kaugel, ühel teekäijal aga mõndagi tuult talla all." 


Kui ta minema hakkas, pidi noormees tema kiirust imeks panema; mida kaugemale vanataat 
Jõudis, seda lennukamaks läksid tema sammud, nii et ta üürikese ajaga kui lendav lind tema 
silmast kadus. 

Et noormees rohkem kui poole päeva puhanud, käis ta veel tüki õhtut, enne kui puhkama jäi. 
Kui ta maha istus leiba võtma, näis, kui oleks leiva-kannik täna kotis kasvanud, ühtlasi ka leib 
värskemaks läinud. Kingitud karbikene oli värsket soolasilku täis, mis mehele väga maitsesid. 
Hommiku-suurust võttes leidis ta karbikese võiga ja lõunal jälle sealihaga täidetud. ,, Aituma 
lahkele andjale," hüüdis mees, ,,kes mind selle rohkuse-karbikesega on õnnistanud! Mis viga 
nüüd teed käia." 

Ühel päeval istus ta tee äärde jalgu puhkama; seal tuli üks väike punane koer üle lageda 
joostes tema juurde, lakkus saba uputades tema käsi, võttis vahetevahel kuuehõlmast kinni, 
kui tahaks ta meest üles tõusma meelitada ja kuhugi viia. Noormees vaatas natuke aega koera 
tembutamist ja tõusis siis püsti, kusjuures koer rõõmu pärast tema ümber jooksis, siis jälle 
kuuehõlmast kinni hakkas ja meest enda järele püüdis vedada. Noormee/i mõis- 

tis tema sõnata tahtmist, läks koera jälil üle lageda metsa poole, mis ehk poole versta kaugusel 
teest võis olla. Vahetevahel jäi koer seisma ja vaatas, kas saatja tema jälil on. 

Metsas leidis noormees ühe naisterahva, kes tugeva köiega männitüve külge oli köidetud, nii 
et ta ennast liigutada ei võinud; ega olnud tal muud kehakatet kui peenikesest lõuendist särk. 
Mees päästis ta sedamaid puu paelustusest ja kuulis, et röövlid ta paljaks olid riisunud ja puu 
külge sidunud. 

»Mul ei ole küll võimalik," ütles mees, ,,sulle midagi naisterahva riideid anda, aga võta minu 
kuub omale kehavarjuks, seni kui me rahva hulka jõuame ja sealt paremaid riideid leiame." 
Neitsi mässis ennast tänuga tema kuue sisse ja läks siis noormehe seltsis edasi; väike punane 
koer jooksis kui teejuht neil ees. Õhtul jõudsid nad ühe vana lossi ahervartesse ja tahtsid seal 
öömaja võtta, sest et ligimail midagi muud varjupaika neile silma ei ulatanud. Üks teekäija oli 
juba enne neid müürikantside vahel asupaika võtnud. 

Noormees võttis oma leivakoti ja palus teised endale võõrsiks, kuni nad kolmekesi kõhud täis 
said. Pärast sööma rääkis võõras mees, üks õppinud sepasell, kuidas temal nõu olevat 
kuningalinna minna, kus sel puhul sep-pasid väga tarvis olevat ja neile rohket tööpaika 
maksetavat. Neitsi rääkis, et tema ühe suurtsugu mõisniku tütar olevat, kes tädile tahtnud 
võõrsile minna, teel röövlite küüsi juhtunud, kes teda paljaks riisunud, puu külge sidunud ja 
siis tõlla ja hobustega oma teed läinud. 

Siis peeti üheskoos nõu, kuidas neitsile riideid muretseda, miska temal võimalik oleks jälle 
inimeste seltsi minna: aga et kellelgi rahakopikat taskus ei olnud, tõusis neil kartus, kas nad 
kuskilt inimesi leiavad, kes neile riideid laenaksid. Magama minnes nägi noormees, et väike 
punane koer kadunud oli; sellepärast küsis ta neitsi käest, kuhu koer oli jäänud. Neitsi ajas 
silmad laiali ja kostis: ,,Mina ei ole sinu koera silmaga enam näinud, sest ajast kui siia saime." 
Nüüd imestas noormees niisamuti ja rääkis, kuidas tema koera jälil teed metsa oli leidnud ja 
sellepärast arvanud, et neitsi koer teda appi oli kutsunud. 

Teisel hommikul läksid noormees ja sepasell õnne katsuma, kas nad neitsile kuskilt riideid 
laenuks võiksid saada, aga pidid mõlemad pärast lõunat tühja käega tagasi tulema. Õhtul 
heideti koormatud südametega puhkama, sest et peetud nõu neil üsna tuulde oli läinud. 
Magades tuli lahke unenägu neitsit trööstima. Ta nägi unes, et üks väike vanamees temale rii- 
deid ja raha lubas, kui meestel küllalt julgust oleks teisel päeval katsetööd käsile võtta. 
Vanade müürikantside all öeldi keldrid ja seal sees põhjatu palju rikkust olevat. Siiski olevat 
meestel raske võitlemine ees, enne kui nad varandusevahtide tagant vara võivad kätte saada. 

Neitsi rääkis hommikul meestele oma unenägu, mis nii elavalt tema silma ees seisnud, et ta 
üles ärgates väikese vanamehe kuju veel enda kõrval arvanud olevat. Mehed läksid viibimata 


keldrit otsima, mille nad ka üürikese aja pärast leidsid: siiski näitas sisseminek nõnda pime, et 
seal tuleta jalgade ette ei võinud näha. Õnneks leiti üks tõrvane palgiots liiva ja lubjapuru 
seest; see lõhastati peergudeks ja mindi nüüd tule valgel õnne-teed otsima. 

Tükk maad mööda kitsast urgasteed edasi minnes said nad ühe raudukse taha, mis nii kindel 
oli, et nende löögid ja kangutamised ust ei võinud liigutada, veel vähem lahti teha. Lodus 
tiibadega tulid mehed tagasi ja rääkisid oma õnnetust. Sepasell rääkis, kuidas tema tugevamad 
vasaravopsud midagi kindla ukse vastu ei olla mõjunud, mis kaljuseina tugevusel kõikumata 
seisnud. 

Kui nad siis kolmekesi parajasti lõunat võtsid, tuli väike vanake nende seltsi ja palus süüa, 
mida talle lahkelt anti. Pärast kõhu täitmist ütles ta: ,,Mul on neitsiga mõni sõnake salaja 
rääkida, mida teised kõrvad ei tohi kuulda." Neitsi oli silmapilk ära tundnud, et vanake 
seesama oli, kellest tema öösel tähtsat und oli näinud, sellepärast ei tõusnud tema südamesse 
midagi kartust, kui ta vanakesega teiste seltsist pidi ära minema. 

Kui nad müüride vahel ühe üksiku koha olid leidnud, ütles vanamees: ,,Teie ei saa enne 
raudust lahti kangutada, kuni kolm kärnkonna olete tapnud ja nende verega kolm ristikest 
ukse peale teinud. Läheb rauduks lahti, siis olgu mehed vahvad, et nad varandusevahtide üle 
võimust saavad. Võitlemine ei saa neile mitte kerge olema, aga selle vastu on palk põhjatu 
suur. Enam ei tohi ma sulle avaldada." 

Neitsi rääkis tagasi tulles, mis tema vanakese suust praegu kuulnud. Mehed läksid viibimata 
vanamehe õpetust mööda kärnkonni püüdma, keda siin niiskeis keldrikoobastes ei võinud 
puududa: ega viitnudki otsimine neil kuigi kaua aega, seal olid kolm kärnkonna käes. Sepasell 
võttis oma raske vasara, noormees tugeva tammetüvikust tehtud vembla, ja nõnda vaenu vastu 
valmistatult mindi teist korda teele, sinna, kus nad varandusekambri lootsid tühjendada. 
Niipea kui rauduks kärnkonna verega sai ristitatud, kargas ta iseenesest lahti, nõnda et mehed 
vaevata üle läve teise keldri võisid astuda, mis tule valgel kui tubli kiriku suurune nende silma 
paistis. Silmapilk tuli suur must koer haukudes meeste peale ja tahtis noormehe kintsust kinni 
sasida; ometi oli sepasell kiiruse poolest koerast üle ja rabas oma suure vasaraga osavalt 
temale pähe, nii et teist lööki enam tarvis ei olnud. 

Natukese aja pärast tuli teine must koer, esimesest hea tüki suurem; sellel oli kaks pead ja neli 
silma. Ehk küll sepp esimese vopsuga tal ühe pea maha rabas, siiski tungis ta teisega seda 
kurjemalt meeste peale. Noormehe 

vemmal läks lüües kildudeks, aga koeral ei saanud sest midagi viga. Seal langutas sepp 
kõigest väest oma vasaraga koerale kukla, nii et kuri elajas surnult tema jalgade ette maha 
langes. 

Nüüd tuli kolmas, veel suurem must koer, kellel kolm pead ja kuus silma oli. Sepp rabas ühe 
pea maha, natukese aja pärast ka teise tagajärele, kuni koer jooksu pistis ja vingudes oma 
kolmanda peaga meeste silma eest ära kadus. 

Peale koera kadumist läks pime kelder ühekorraga nõnda valgeks, kui oleks mitukümmend 
küünalt põlema sütitatud, ehk küll silm kuskilt ei küünalt ega lampi ei näinud. 

Kui mehed alles imestades valgust vaatasid, astus tagaseinast üks noor naisterahvas välja, 
kaunim kui kõige ilusam lilleke, valges siidriides ja sõrmejämedused kuldkeed kaela ümber; 
ta pakkus lahkelt meestele kätt ja ütles: ,, Ma tänan teid kõigest südamest, et mind nõiduse 
paelust olete päästnud, kuhu sisse kuri nõid mu oli vangistanud." 

Siis tuli teine, niisama kaunis naisterahvas tagaseinast välja, tänas nagu esimene ja lisas 
juurde: ,, Nüüd päästke ka meie varandus, mis nõia keldris seisab.” 

Mehed palusid endale teed juhatada ja läksid siis varandusekambrit tühjendama. Neitsid 
langesid teineteise kaela ümbert kinni ja nutsid rõõmu pärast. Siis rääkisid nad meestele, 
kuidas nemad ühe rikka kuninga tütred olla, keda võõrasema, kes varandust omadele lastele 
püüdnud saada, nõia abiga siia vangi pannud ja neid koerteks moondanud, nõnda et vanem 


tütar kui ühe peaga, noorem jälle kui kahe peaga koer varandusekambrit pidid hoidma. 
Nõiduse sõlmed olla nõnda kinnitatud, et kui keegi loodud inimene koeri peaks tapma, siis 
pääsevad kuningatütred lahti. Varanduse-kambris ütlesid nad kulda ja hõbedat koormakaupa 
olevat, aga üks nõiduse väel karastatud karu olla ukse vahiks pandud. 

Meestel oli julgust koledat katsetööd ette võtta; nad pidasid sellepärast üheskoos nõu, et 
noormees vemblaga karule silma pidi torkama, seni kui sepp tema selja taha kargab ja sealt 
vasaraga pead hakkab virutama. Siiski näitas töö palju raskem, kui nad ette olid arvanud, ja 
läks ehk tund aega, enne kui nad vaenlase üle võimust said. Mehed olid mõlemad veriseks 
krii-mustatud. 

Karu mahalangemisel tõusis äkitselt üks kärgatus, kui oleks maapind neil jalgade all 
lõhkenud. Tagaseina müür langes maha ja nüüd seisid meeste silmade ees varandusekirstud, 
kulla ja hõbedaga täidetud, kirstude kõrval virna ülespandud sõled ja hõbehelmed, millest üksi 
mõni hobuse-koorem võis saada. Üks noormees, uhkes riides, astus kirstude tagant välja, 
teretas ja tänas enda päästmise eest; ka see oli üks kuningapoeg, keda nõid oli karuks 
moondanud ja oma varandusele vahiks pannud. 

»Vanataadile taevas tänu!" ütles kuningapoeg, ,.kes teid siia on juhatanud. Vana nõid, kes 
ennast kolme peaga koeraks oli moondanud, ei saa meie üle enam võimust, sest et kaks pead 
temal otsast on raiutud, kus sees tema suurem nõiduse vägi seisis. Nüüd tahame tema 
varanduse isekeskis jagada, kust meile igaühele küllalt peab saama." - Kuningatütred andsid 
oma riietest mõisnikutütrele nii palju, kui temal tarvis läks; siis hakkasid nad varandust 
jagama, mis neil rohkem kui nädalapäevad aega võttis. 

Jagamise lõpetusel tuli väike vanake sinna, rõõmustas, et asjad hästi korda olid läinud; ja ütles 
siis: ,, Nüüd tohin ma teile kõik saladused avaldada, mis tänini varjul seisid." 

»Sina," ütles ta meie noormehele, ,,oled niisama ühe kuninga poeg, kui need teised siin 
kuninga lapsed on. Kurjad inimesed varastasid sind lapsepõlves vanemate kojast, sest et sa 
nende ainuke laps olid; nad lootsid selle läbi pärast vana kuninga surma riigi valitsust enda 
kätte saada. Mina olin sündimisest saadik sinu varjaja ja kandsin ühtepuhku hoolt, et sul talu- 
rahva majas midagi viga ei võinud sündida. Ehk küll sinu silm mind ei näinud, siiski olin ma 
ööd ja päevad sinu ümber. Kui sa hiljem rändama läksid, tahtsin ma sinu südant läbi katsuda, 
sellepärast moondasin ma ennast haavatud meheks, kellele sa metsast appi tulid, ja andsin 
sulle silgu-karbikese, mis iial tühjaks ei lähe. Pärast seda juhatasin sulle koera kombel teed 
riisutud naisterahva juurde ja viimaks siia lossikantsidesse, kust sa õnne pidid leidma. Nüüd 
valige igamees, kuidas süda ihaldab, endale abikaasad, sest et teil varandust enam kui küllalt 
käes on." 

Seal kosis tapetud karust pääsenud kuningapoeg ühe, ja talumajas üleskasvanud kuningapoeg 
teise kuningatütre enesele abikaasaks, ja rikka mõisniku tütar andis sepasellile kätt ja südant 
päriseks. 

Aga kasvandik-kuningapoeg läkitas poole osa oma varandusest kasuvanematele, kes nüüd 
korraga rikkaks läksid ning lastele ja lastelastele suure varanduse päranduseks võisid jätta. 


XXX. ÕNNEMUNAKE 


Ükskord elas üks kehv mees oma naisega suures metsas; jumal oli neile kaheksa last andnud, 
kellest vanemad võõra sunni all juba oma leivapalukest teenisid. Sellepärast ei teinud 
vanematele suurt rõõmu, kui neile veel vanal eal üheksas pojuke sündis. Siiski pidid nad 
lapsukese kui jumala anni vastu võtma ja ristirahva viisil ristida laskma. Nüüd sündis aga, et 
keegi lapsele vaderiks ei tahtnud mirfna, sest igaüks kartis: kui vanemad ära surevad, siis jääb 
laps minu kaela peale koormaks. Mees mõtles: ma võtan lapse sülle ja viin pühapäeval kiriku, 
räägin, et vadereid kuskilt ei ole saanud, tehku siis kirikuõpetaja mis tahes, ristigu last või 
jätku ristimata, ega sellepärast patt minu hinge peale ei või langeda. 


Natuke maad kodunt minnes leidis ta ühe sandi tee ääres istumas, kes temalt armu palus. 
Mees ütles: ,,Mul ei ole, vennike, sulle midagi anda, need kopikad, mis mul taskus, pean lapse 
ristitamise eest andma; aga kui sa hea mees tahad olla, siis tule minu lapsele vaderiks, pärast 
lähme koju ja võtame, mis perenaine varrude roaks meile valmistanud." 

Sant, keda tänini veel keegi vaderiks ei olnud palunud, täitis rõõmuga mehe palumist ja läks 
temaga seltsis kirikule. 

Kui nad parajasti sinna jõudsid, tuli üks uhke tõld nelja hobusega kiriku ukse ette, üks noor 
naisterahva-saks astus tõllast. 

Kehv mees mõtles: siin tahan viimast korda oma õnne katsuda, astus alandlikult 
kummardades proua või preili, või kes ta oli, ette ja ütles: ,, Aus preili või kes te olete, võtke 
see vaev enda peale, et minu lapsele vaderiks tulete?" Preili lubas palumist täita. Kui nüüd 
laps pärast jutlust ristimisele viidi, panid õpetaja ja kirikurahvas väga imeks, et üks vaene 
kerjaja sant ja uhke suurtsugu naisterahvas üheskoos lapsel vaderiks seisid. 

Lapsele ristiti nimeks Pärtel. Rikas vader maksis ristimiseraha ja kinkis veel pealegi kolm 
rublatükki vaderiandeks, mis lapse isale suurt rõõmu 

tegi. Sant läks temaga varrule. Õhtul enne äraminekut võttis ta väikese nartsu sisse mässitud 
karbikese oma taskust, andis lapse emale ja ütles: 

»Minu vaderiand on küll väga pisuke, siiski ärge põlake seda ära; ehk võib temast ükskord 
teie pojukesele õnne tulla. Mul oli üks väga tark tädi, kes nõiduse väel palju oskas toimetada, 
see andis mulle enne surma selle linnumunakese karbikese sees: ,,Kui sulle kogemata midagi 
juhtub sündima, mis sa iial ei võinud mõtelda, siis anna see munakene; kui see selle kätte 
saab, kellele ta oli loodud, siis võib ta temale suurt õnne tuua. Aga hoidku ta munakest 
õrnemasti kui oma silma, et ta katki ei lähe, sest õnne koor on õrn." Tänini, ehk ma küll ligi 
kuuskümmend aastat vana olen, ei ole mu! midagi asja nii kogemata juhtunud kui 
tänahommikune vaderiks palumine; seal tõusis minu südames esimeseks mõtteks: sa pead 
munakese lapsele vaderiandeks andma." 

Väike Pärtel kosus priskesti ja kasvas vanematele rõõmuks, kuni ta kümne aasta vanuses 
külasse ühele nõukale peremehele karjapoisiks sai. Pererahvas oli karjapoisiga väga rahul, kes 
vaga ja tasane poisike oli ja iial perevanematele meelepahandust ei teinud. Kodunt minnes 
pistnud ema vaderi kingituse temale tasku ja käskinud seda õrnemalt kui silmatera hoida, 
mida Pärtel ka tegi. 

Karjamaal seisis üks vana pärnapuu ja suur munakivi pärnapuu all; seda kohta armastas 
poisike väga, nõnda et kõigel suvel üht päeva ei läinud, kus tema pärnapuu all kivi otsas korra 
ei olnud istunud. Seal kivi otsas sõi ta enamasti oma leivapalukest, mis temale moonaks igal 
hommikul kodunt kaasa oli antud, ja üks väike allikas kivi ligidal andis temale keelekastet. 
Teiste karjalastega, kes isekeskis palju vallatust tegid, ei pidanud Pärtel sõprust. Imelik näitas, 
et kuskil ümberkaudu nii ilusat rohtu ei leitud kui kivi ja allika vahel; ehk küll kari iga päev 
seal söömas käis, siiski oli teisel hommikul muru enam hoitud heinamaa kui karjamaa 
sarnane. 

Kui mõnikord palaval päeval Pärtel kivi otsa natuke tukkuma jäi, siis juhtus, et teda seal 
igakord imelikud unenäod rõõmustasid, nõnda et temal unest ärgates veel kenad pilli- ja 
lauluhääled kõrvades kumisesid ja et ta ka lahtiste silmadega veel und nägi. Kivi oli temale 
kui kallis sõber, kellest ta iga päev raske südamega lahkus ja kuhu ta teisel hommikul jälle 
suure igatsusega tõttas. 

Pärtel oli viieteistkümne aastaseks saanud ja pidi nüüd karjapoisi ametist lahkuma. Peremees 
võttis ta sulaseks, aga ei pannud iial raskemat tööd temale peale, kui poisikese jõud kandis. 
Pühapäeval või suveõhtutel, kus teised külapoisid ja -tütarlapsed üheskoos nalja tegid, ei 
läinud Pärtel nende seltsi, vaid sammus vaikses mõttes karjamaale oma tuttava pärnapuu alla, 
kus ta mõnikord poole ööni viibis. 


Nõnda istus ta ükskord pühapäeva õhtul jälle suupilli puhudes kivi 

otsas; seal roomas üks piimvalge madu kivi alt välja, tõstis pea üles, kui tahaks ta pilli kuulda, 
ja vahtis teraste silmadega Pärtli peale, mis kui tule-sädemed temal peast hiilgasid. Hiljem 
juhtus seda naljakat lugu sagedasti, mispärast Pärtel, kus ta iial natuke puhkamisaega leidis, 
ikka oma kivile ruttas, et kena valget madu näha saaks; aga madu oli nõnda temaga ära 
harjunud, et ta ennast mitu korda poisikese jalgade ümber keerutas. 

Pärtel oli nüüd noormehe-ealiseks jõudnud, tema vanemad mõlemad surnud; õed ja vennad 
elasid kõik temast kaugel, nii et tema neist ega nemad temast palju ei kuulnud, veel vähem 
üksteist näha said. Aga kallim kui vennad ja õed oli Pärtlile valge madu kivi all, kelle peale ta 
mõtted päeval käisid ja kellest ta öösel enamasti ikka und nägi. Sellepärast läks temal talv 
väga igavaks, kui lumi maas ja maapind külmetanud. Kui kevadised päi-keseterad lume olid 
viinud ja maapinda sulatanud, läks Pärtli esimene tee jälle pärna alla kivile, ehk küll puu 
küljes veel lehekest nähtaval ei olnud. 

Oh seda rõõmu! Niipea kui ta oma igatsust huulepillile sai õhanud, roomas valge madu kivi 
alt ja mängis tema jalgade ümber, aga Pärtli silmas näis täna, kui oleks maol pisarad palgeid 
mööda maha langenud, ja see tegi talle südamevalu. Nüüd ei jätnud ta palju ühtki õhtut kivil 
käimata, ja madu läks ikka julgemaks, nõnda et ta ennast mõnikord silitadagi laskis; kui aga 
Pärtel teda kinni püüdis võtta, libises ta tema sõrmede vahelt kivi alla tagasi. 

Jaani-laupäeva õhtul, kus kõik külarahvas, noored ja vanad, üheskoos jaanitulele läksid, ei 
tohtinud ka Pärtel teistest maha jääda, ehk küll tema süda teda teisele teele meelitas. Aga 
keset lustipidu, kus teised laulsid, tantsisid ja muud nalja tegid, puges ta salamahti nende 
seltsist ja läks kiirete sammudega pärnapuu alla; see oli ainuke paik, kus tema süda rahu võis 
leida. 

Ligemale minnes paistis kivilt hele tuluke tema silma, mis teda väga imestama pani, sest et 
tema teades sel ajal keegi inimene seal ei võinud olla. Aga kui ta sinna jõudis, oli tuli 
kustunud, ei tuhka ega kibemeid kuhugi järele jäänud. Ta istus kivi otsa ja hakkas tuttaval 
viisil huulepilli puhuma. 

Korraga tuli hiilgav tuli kivi alt jälle nähtavale, mis muud ei olnud kui valge mao sätendavad 
silmad. Madu mängis jälle tema jalgade ümber, laskis ennast temast silitada ja vaatas teraselt 
tema peale, kui tahaks ta rääkida. 

Kesköö ei võinud ehk enam kaugel olla, seal libises madu kivi alla oma pesasse ja ei tulnud 
Pärtli pilli peale enam nähtavale. Kui ta pilli suust võttes tasku pistis ja koju tahtis hakata 
minema, kohisesid pärnapuu lehed tuuleõhus nii imelikult, et kohin kui inimeste hääled 
Pärtlile kõrva kostis ja mitu korda arvas ta neid sõnu kuulvat: 

,,Õnnemunal koori õrna, 

Viletsusel süda visa: 

Tõtta õnne tabamaie!" 

Seal tundis ta valusat igatsemist, et süda kippus lõhkema; siiski ei teadnud ta ise, mille järele 
ta igatses: rasked pisarad langesid tal silmist palgeile ja ta ohkas: 

»Mis aitab õnnetule õnnemuna, kellele siia maailma õnne ei ole loodud! Ma tunnen 
lapsepõlvest saadik, et mina inimeste seltsi ei kõlba; nemad ei mõista mind ega mina neid: 
mis neile rõõmu teeb, see sünnitab mulle südamevalu, ja mis mind õnnelikuks võiks teha, 
seda ei tea ma isegi, veel vähem teised. Rikkus ja vaesus olid mul vaderiks, sellepärast ei 
võinud minust iial õiget looma kasvada." 

Seal tõusis äkitselt valgus tema ümber, kui oleks pärnapuu ja kivi heledamates päikeseterades 
seisnud, nõnda et tal tükil ajal võimalik ei olnud silmi lahti teha, vaid et ta vast aegamööda 
altkulmu natuke luurida usaldas, kuni silm valgusega harjus. Üks kaunis naisterahva kuju 


lumivalges riides seisis tema kõrval kivi peal, kui oleks üks ingel taevast maha tulnud. Aga 
neitsikese suust tuleb hääleke, magusam kui ööbiku laul tema kõrva, mis nõnda kostab: 

»» Armas noormees, ära karda, vaid võta ühe õnnetu tütarlapse palumist kuulda! Mina vaene 
elan viletsuse vangis, ja kui sina minu peale armu ei heida, siis ei ole mulle eluilmas enam 
pääsmise lootust. Oh, armas noormees, halasta minu peale ja ära tõuka mind mitte ära. Mina 
olen ühe vägeva kuninga tütar hommikumaalt, raha ja varanduse poolest otsata rikas, aga see 
ei või mulle midagi aidata, sest et nõiduse vägi mind mao kujul siia kivi alla sundis elama, kus 
ma juba mitusada aastat vangis olen olnud, ilma et ma ise vanemaks läheksin. Ehk ma küll 
kellelegi inimeseloomale iial viga ei ole teinud, siiski põgenevad kõik minu kuju eest, kui nad 
kogemata mind juhtuvad nägema. Sina olid ainuke elav loom, kes tänini minu liginemist 
sallis; jah, ma tohtisin sinu jalgade ümber mängida ja sinu käsi on mind mitu korda lahkesti 
silitanud. Sellepärast ärkas mul lootus südamesse, et sinust mulle päästja võiks sündida. Sinu 
süda on spuhas kui lapse süda, kus sees midagi valet ega pettust ei ela. Peale selle on kõik 
sinu käes, mis minu päästmine tarvitab: üks suurtsugu inimene ja sant olid sul üheskoos 
vaderiks ja õnnemunake kingiti sulle vaderiandeks. Jaaniöösel üksi iga kahekümne viie aasta 
pärast on mul võimalik tund .aega inimese kombel maa peal liikuda, ja kui seal üks puhta 
südamega noormees, kellel nimetatud haruldased anded käes on, tuleks ja minu palumist 
kuulda võtaks, siis võiksin ma pikast vangipõlvest pääseda. Päästa, oh päästa mind igavast 
vangistusekütkest, ma palun sind kõigi inglite nimel." 

Nõnda rääkides langes ta Pärtli ette põlvili maha, võttis tema jalgade ümbert kinni ja nuttis 
hardasti. 

Pärtli süda sulas seda nähes ja kuuldes, ta palus neitsit üles tõusta ja kuulutada, mil viisil 
päästmine peaks võimalik olema. 

»»Ma tahaksin silmapilk tulest ja veest läbi minna," ütles Pärtel, ,,kui seeläbi sinu päästmine 
võimalik oleks; ja kui mul kümme elu kaotada oleks, kõik need annaksin ma üheskoos sinu 
päästmise eest! Üks tundmata igatsus ei anna mulle kuskil mahti, aga mis ma igatsen? seda ei 
tea ma mitte." 

Neitsi ütles: , Tule homme õhtul päikese veeremise ajal jälle siia, ja kui mina mao kombel 
sinu ette astun, oma keha kui vöö sinu keha ümber keerutan ja sulle kolm korda suud annan, 
siis ära ehmata mitte ja ära hakka kohkudes värisema, muidu pean ma jälle, kes teab ehk 
mõnisada aastat siin nõiduse vande all ohkama." 

Seda üteldes oli neitsi noormehe silmast kadunud ja jälle kohises pärnapuu lehtedest: 
,Õnnemunal koori õrna, 

Viletsusel süda visa: 

Tõtta õnne tabamaie!" 

Pärtel oli koju tulles koidu eel magama heitnud, aga imelikud kirjud unenäod, pool-lahked, 
pool-koledad, ei andnud temale puhkamise mahti. Kisaga kargas ta asemelt üles, sest et 
unenägu oli temale valetanud, nagu oleks valge madu ennast tema rindade ümber keerutanud 
ja hingamist kinni matnud. Ehk ta küll unenäo hirmutusest suuremat lugu ei pidanud, vaid 
omas meeles kindlaks jäi, et kuningatütart nõidusepaelust päästa, kas või peaks ta ise 
sealjuures otsa leidma, siiski läks tal süda tund-tunnilt raskemaks, mida madalamale päike 
õhtu poole veeres. Nimetatud ajal seisis ta kivi ääres pärna all ja tõstis ohates silmad taeva 
poole, enesele julgust ja rammu paludes, et ta nõtruse pärast värisema ei hakkaks, kui madu 
ennast tema keha ümber keerutab ja suud tuleb andma. Õnnemunake tuli äkitselt temale 
meelde; ta võttis karbikese taskust, päästis nartsust ja võttis munakese oma näppude vahele, 
mis käosulase munast suurem ei olnud. 

Aga selsamal silmapilgul oli lumivalge madu kivi alt välja pugenud, ennast tema keha ümber 
keerutanud ja sirutas praegu oma pead üles, et suud anda, seal - mees ei teadnud isegi, kuidas 
see sündis - oli ta õnne-munakese maole suhu pistnud. Ta seisis, et küll süda külm, 


värisemata, seni kui madu temale kolm korda suud oli andnud. Nüüd sündis üks vägev kär- 
gatus ja tulevalgus, kui oleks piksenool kivi sisse löönud ja raske müristamine pani maapinna 
vabisema, nii et Pärtel surnu sarnaselt maha langes ja sellest enam midagi pikemalt ei 
teadnud, mida temaga või tema ümber sündis. Aga sel koledal silmapilgul olid nõidusekütked 
katki kistud ja kuninglik neitsi pikast igavast vangipõlvest pääsnud. 

Kui Pärtel hiljemini raskest minestusest ärkas, leidis ta ennast pehmete siidpatjade peal 
uhkesti ehitud sinises taevakarva klaaskambris. Kaunis tütarlaps oli tema sängi ees põlvili 
maas, Silitas tema palgeid ja hüüdis, kui Pärtli silmad lahti pääsid: 

»Tänu taevataadile, kes minu palveid on kuulnud! Ja tuhat, tuhat tänu ka sulle, kallis 
noormees, kes sa mind igavast nõidusevangist oled päästnud! Võta nüüd endale palgaks minu 
riik, see uhke kuninglik koda kõigi tema varandustega, ja kui tahad, veel pealekauba mind 
endale abikaasaks. Sa pead õnnelikult edaspidi siin elama, nõnda kui õnnemunakese 
peremehe kohus on. Tänini olid sa ristiisa põlves, aga nüüd pead sa parema põlve saama, kui 
sinu ristiemale oli loodud." 

Pärtli õnne ja rõõmu ei jõuaks ükski üles rääkida; kõik tema endised teadmata südame- 
igatsused, mis temale kuskil rahu ei andnud, vaid teda pärna alla kivile kihutasid minema, olid 
nüüd otsa lõppenud. Tema elas, otsekui maailmast ära lahkunud, õnne rüpes oma armsa 
abikaasaga elu otsani. 

Aga külas ja taluperes, kus ta enne teeninud ja rahvas teda tema vagaduse pärast armastas, 
tegi tema kadumine rasket südamevalu; sellepärast läksid kõik üheskoos tema jälgi otsima, ja 
esimene tee oli neil pärnapuu alla, kus, nagu igaüks teadis, Pärtel kõige sagedamasti käis ja 
kuhu teda ka eile õhtul nähtud minevat. Suur oli inimeste imestus, kui nad sealt ei teda ega 
pärnapuud ega kivi enam ees ei leidnud; ka väike allikas koha ligidal oli ära kuivanud, ja 
kellegi silm ei ole nimetatud asju hiljemini enam näinud. 


XXXI. KUIDAS SEITSE RÄTSEPAT TÜRGI SÕTTA LÄHEVAD 


Ükskord vanal ajal elanud seitse rätsepat, kes nõelateenistusest ära tüdinenud ja kõrgemasse 
ametisse tahtsid minna. 

Rahva juttudest olid nad mõndagi kangetest meestest kuulnud, hiljaaegu ka teada saanud, 
kuidas Türgimaal suur sõda tõusnud ja kuhu vahvaid mehi abiks otsitakse. Seda kuuldes 
paisusid meie mehikestel harjad punetades peas, nemadki tahtsid sõtta minna endale 
kannuseid teenima; sellepärast rääkisid nad isekeskis: 

»Eks meiegi ole omalt kohalt mehed küllalt! Tänini torkasime rahulikult haavasid riide sisse, 
läki siis nüüd suuremate odadega vaenlase keresid haavama!" 

Nad lasid endale ühe pika, tugevast tammepuust odavarre teha, siis sepal oma seitsmed käärid 
kokku keeta, odale teraks taguda ja varre otsa kinni lüüa. Enne teele minekut heideti liisku, 
kes neist teistele ülemaks pidi saama ja kui ninamees ees käima. 

Kui liisk otsust oli andnud, astusid nad ritta ja võtsid üheskoos raske oda endale õlgadele, sest 
et koorem muidu ühele mehele väga raskeks oleks läinud. Esimene, liisul valitud peamees, 
kes oda teraotsa kandis, nimetati Ninameheks, sest et tema nina teistele teed pidi juhatama. 
Viiele järgmisele anti nimedeks: Üherammulane, Kaherammulane, Kolmerammulane, 
Neljarammulane ja Viierammulane, mis küll seda ei tähendanud, et kellelgi neist kolme või 
nelja mehe ramm oleks olnud, vaid aga näitas, kuidas nemad järgemööda pidid teel käima, et 
midagi eksitust ei võiks tulla. 

Seitsmes nimetati Sabameheks, sest et tagumine odavarre ots tema õlal seisis, aga 
Rammulased pidid kordamisi leivakotti kandma, üks söömavahe üks, teine söömavahe teine 
ja nõnda kuni viiendani. Peale selle oli igal mehel pressraud karmanis, et kange tuul neid 
lagedalt teelt ära puhuda ei 

võiks. Muidugi teada olid mehed kõik niisama targad kui julge südamega;: kuidas oleksid nad 
ka muidu nii suurt asja usaldanud ette võtta, mis neil igal sammul elu võis lõpetada? 
Sedaviisi sõja vastu valmistatud, läksid kõik, seitse vahvat meest ühel ladusal suvehommikul 
teele, pidasid keskhommikut ja lõunat, puhkasid vahetevahel põõsaste varjul teeväsimust, 
tõttasid siis jälle edasi ja tahtsid, kui keegi vastu juhtuks tulema, küsida: kust tee kõige 
õigemalt Türgimaale läheb? 

Üle lageda minnes nägi Ninamees ja nägid teised tagajärele üht talu-peret tee ligidal; 
sedamaid peeti nõu kaks meest salaja vaatama läkitada, kas ehk võimalik oleks siit 
teemoonale lisandust saada. Kolmerammulane ja Viierammulane läksid vaatama. Tagasi 
tulles rääkisid nad teistele, kuidas nende silmad perest muud ei leidnud kui kolm naisterahvast 
ja mõned lapsed õue pealt, meestest ei loomakest kuskil. 

Ninamees ütles: ,,Sõjameestel peab julgust olema, läki sellepärast otsekohe vaenlase vastu, 
olgu ta nii tugev kui tahes!" 

Mehed tõstsid rõõmukisa ja tormasid üheskoos talupere poole. Kui naised seitset meest ja 
pikka oda nägid, kohkusid nad küll silmapilgul natuke, aga üks eideke, kellel terased silmad 
loodud olid, tundis sedamaid, mis mehikesed tulijad võisid olla, sellepärast ütles ta teistele: 
»Need vaenlased tõrjume luuavarrega õueväravast välja!" - võttis luuavarre kätte, teine naine 
sitahargi, kolmas leivalabida, ja seisid nõnda ukse ees, vaenlast oodates. 

»Pidage kinni, vennikesed!" hüüdis Ninamees, ,,tarkus peab mõnikord üleliiga julgust 
talitsema, muidu võib õnnetus sündida; meil on üks sõjariist, neil kolm, ja palju koeri teevad 
karule viimaks otsa. Lähme parem tagasi!" 

Teised tundsid, et peamehe nõu kiiduväärt oli, sellepärast pühkisid nad nii kiiresti minema, 
kui oleks neil tuli taskutes olnud. Kui Sabamees tüki aja pärast usaldas üle õla tagasi vaadata, 
nägi ta, et vaenlased neil enam kannul ei olnud; seal vähendati kiirust ja mindi pikkamisi 
edasi. 

Õhtul päikese loojaminemise ajal lendas üks sitasitikas sõjameeste üle; nad kuulsid sitika 
tiibade surinat, mis vaiksel õhtul nii koledasti kostis, et mehed värisesid. Ninamees hüüdis: 
»Vennikesed, vaenlane on meie peale tulemas, ma kuulen juba tema müdinat!" Üteldes 
libistas ta oda otsa oma õla pealt ja pistis punuma, et kannad välkusid. Teised mõtlesid: ega 
meilgi visamat elu sees ei ole kui temal; viskasid oda õlalt ja põgenesid niisama kui nende 
peamees pakku, üks sinna, teine tänna, kuidas kogemata juhtus. 

Ninamees oli tühja heinaküüni näinud ja jooksis sinna varjupaika otsima; üle ukse hüpates ei 
pannud ta tähele, et põrandal üks reha maas oli, 

mis, kui tema jalg kogemata pulkade külge puutus, üles kargas ja varrega temale vastu silmi 
lõi. ,, Andke armu ehk viige mind vangi!" palus Ninamees. ,, Aga jätke mind elama!", sest et 
tema rehavarre põrkamist vastu silmi vaenlase löögiks arvas. 

Alles tüki aja pärast, kus kõik tema ümber vaikseks jäi, arvas ta vaenlased taganenud ja 
usaldas küünist välja minna. Vaheajal oli ööpimedus kõik kohad katnud, - kust pidi ta nüüd 
seltsimehed üles leidma? Hüüda neid ei olnud tal julgust, sest et ka vaenlased tema häält 
oleksid võinud kuulda Niisamasugune kartus sõlmis teiste meeste suud kinni, nii et ükski 
märki ei tohtinud anda. 

Kolmerammulane, kes kogemata kibuvitsapõõsasse juhtunud, ei jõudnud okaste torkamist 
kauemini kannatada, vaid hakkas kibedasti nutma ja vaenlaselt armu paluma, kelle odade 
terasid ta end arvas piinavat. ,, Andke armu, vennikesed! Juba ühest odast oleks küllalt, miks te 
mind nii mitmega torkate!" Kui vaenlased siiski ei kuulnud, pistis ta jooksu, kuni ta Sabamehe 
üle komistades maha kukkus; aga mõlemad ei usaldanud pikemalt endid liigutada, vaid 
mõtlesid: kui me vaikselt seisame, siis arvavad vaenlased meid surnud olevat. Nõnda lamasid 
nad hommikuni, kus nad vast koidu valgel aru said, et teineteise sõbrad olid. 


Et kuskil ümberkaudu vaenlase jälge enam näha ei olnud, hakkasid nad teisi hüüdma, kuni 
kõik üksteise järel sinna tulid. Keegi teistest ei olnud nii palju viga saanud kui 
Kolmerammulane, kelle keha mitmest kohast kriimustatud oli. Ninamees ütles: ,,Kuhu kohta 
mind haavatud, seda ei tea ma küll ütelda, aga verejooksmisest tunnen, et viga olen saanud, 
sest püksid on mul verd täis." Kui järele vaatama mindi, leiti veri tõmmukarva kollane, 
sellepärast ütles Neljarammulane: ,,Hais on vängem kui verel." Ninamees läks pükse 
puhastama ja tänas õnne, kui tähele pani, et tal kuskil haava keha küljes ei olnud. Selle peale 
pidasid mehed üheskoos nõu ja otsustasid neid esimesi sõjamässamisi taluperes ja siin rahvale 
rääkimata jätta. 

Kui oda oli üles leitud, istusid kõik üheskoos maha kehakinnitust võtma, enne kui nad 
kaugemale pidid minema. Seal tuli Ninamehele meelde sõjamehi üle lugeda, kas kahekordne 
mässamine neid ei olnud kaotanud? Üks mees leiti puuduvat; teised lugesid igaüks oma korra, 
aga ükski ei saanud enam kui kuus, seitsmes oli kadunud. Nad lugesid: mina olen mina ja siis 
üks, kaks, kolm kuni kuueni. Kes neist nimelt ära kadunud, seda ei võinud keegi ütelda. 
Viimaks tuli ühele mehele kui tuulest tuisatud tark npu pähe. Tema nägi ühe väikese 
sitahunniku maas ja ütles teistele: kui igaüks oma nina «inna sisse pistaks, siis võiks näha, 
mitu auku järele jääb. Nad tegidki iiõnda, ja kui hiljem nina jälgi üle loeti, leiti neid - oh seda 
rõõmu! täie- 

likult seitse. Aga ükski ei võinud ära mõista, kust neile lugemisel eksitus oli tulnud, et enam ei 
saanud kui kuus. 

Kaugemale minnes tulid nad paksu metsa serva, kust kitsas teerada sisse läks. Siin peeti jälle 
nõu, mis parem võiks olla, kas rada mööda otsekohe metsast läbi või kaugemalt metsa ümber 
minna. Aga et keegi ei võinud ette teada, kas metsa ümber lagedal tee jälgi ees on, võeti 
viimaks üheskoos nõuks metsast läbi minna. Paks mets mõlemal pool teed tegi neile mineku 
väga vaevaliseks, sest et nad ühtepuhku kätega oksi kõrvale pidid painutama; sellepärast ei 
olnud ka võimalik palju pikemale ette vaadata, kui nina ulatas. 

Takistustest ja pimedast hoolimata sammusid nad julge südamega ja vahva meelega edasi, nii 
et enne tähelegi ei pannud, kuidas üks hunt kesk tee peal magas, kuni Ninamees juba 
sammuga jalga üles tõstes tema peale tahtis astuda. Kui ta nüüd kogemata koledat metsalist 
oma jalgade ees nägi, hüüdis ta kohkudes: ,, Üks merekaru! üks merekaru!" ja kargas äkitselt 
tagasi, nõnda et Üherammulane ja Kaherammulane teiste tagumiste peale tungisid ja mehed 
üheskoos maha langesid. 

Sabamees üksi jäi õnneks püsti, misläbi odatera otse hundi peale langes. Mehed oleksid küll 
kõik heameelega pakku põgenenud, kui ehmatuses kohmetanud jalad neid oleksid kandnud 
või paks mets läbipääsemise mahti andnud. Et põgenemine siin kogunisti võimatu oli, pidid 
mehed häda pärast seisma jääma ja rahulisti ootama, kuni merekaru neid üksteise järel nahka 
saab neelama. 

Ninamees, kes kõige ligemal oli, pani imeks, et metsaline ennast paigast ei liigutanud, 
sellepärast arvas tema terane mõistus sedamaid, et nende terav oda merekaru magades oli 
surmanud. Ligemale astudes ja metsalist läbi katsudes leidis ta teda hingeta, mis küll nende 
haavamisest ei tulnud, vaid juba mõne päeva eest oli sündinud. Ninamehe rõõm läks põhjatu 
suureks kogemata õnne üle, aga kui ta üle õla tagasi vaatas ja oma seltsimehed kõik kummuli 
maas leidis, tõusis tal uus ehmatus, sest et ta arvas oma tagasipõrkamisega neid odavarrega 
koos läbi pistnud olevat, nii et mehed nüüd kui silgud küpsetamisevardas oda küljes rippusid. 
Ta hakkas nii kibedasti oma südamevalu kaebama, et kõik mets ümberkaudu tema kisast 
kõlas. Teised arvasid esiotsa teda merekaru küüsis kisendavat ja ei usaldanud sellepärast 
endid paigalt liigutada. Aga kui kisa pikemalt vältas, said nad aru, et nii valju häält metsalise 
kõhust neile kõrvu ei võinuu kosta, julgemad tõstsid natuke päid ja luurisid salamahti 
kulmude alt, mü- vea pärast nende peamees nõnda kisendab. Niipea kui nad märku said, et 


tapetud merekaru enam kõrvu ega sabaotsa ei liigutanud ja Ninamees veata tema juures seisis, 
kargasid nad kui tuul maast ja tõttasid imelugu vaatama. Neil ei olnud kellelgi pisemat viga 
küljes, vaid 

nende mahalangemine sündinud üksnes sellepärast, et koleda metsalise silm neid ei peaks 
nägema. 

Kui nad nüüd üheskoos merekaru - kelleks nad kriimsilma pidasid! -läbi hakkasid katsuma, 
kust ja kui sügavalt nende sõjaoda tema sisse oli tunginud, pidid nad väga imeks panema, et 
metsalise küljest pisematki haavamise märki nähtavale ei tulnud. 

Kolmerammulane ütles: ,,Merekarul ei ole muud kui kaks loodud mulku, üks ees, teine taga, 
nüüd vaadake järele: kummast meie oda sisse on läinud?" 

Viierammulane oli ligemale astunud, ja kui ta oma ninaga hundi külge puutus, hüüdis ta: 
»»Ohoo! vennikesed, teie arvamised lähevad rägastikku. Merekaru tossuke on juba ammugi 
seest välja läinud, sest tema lehkab!" 

»»Jah," ütles Kolmerammulane: ,,Mul tõusis juba tükk aega mädanenud hais ninasse nagu 
hapuks läinud silkude tündrist!" 

Mehed pidasid üheskoos tarka nõu surnud merekaru kasukas seljast nülgida ja odavarre otsa 
riputada, et rahvas sest näha saaksid, mis vahvat tööd nemad olid teinud. Keharaipe jätsid nad 
metsa maha, üteldes: ,,Söögu teda nüüd veised ja hobused, nõnda kui tema neid enne on 
söönud." 

Aga et õhtu juba ligemale jõudis ja neil alles teadmata oli, kui kaugele mets võis ulatada, 
sellepärast pidid nad samme kiirustama, et edasi saada.. Versta kaugusel lõppes mets ja üks 
lage tuli vastu, kus peal muud ei kasvanud kui mõned kadakapõõsad. ,.Siia tahame ööseks 
jääda," ütles Ninamees, ,,sest et me täna mehe viisil küllalt tööd oleme teinud ja vaeva näi- 
nud." Seni kui teised magasid, pidi ikka neist üks mees vahikorda pidama, et midagi ootamata 
õnnetust neile kaela peale ei langeks. 

Südaöö ajal, kui Kolmerammulane parajasti seatud vahikorda pidas, juhtus üks kole kumin 
tema kõrvu, mispärast ta oma seltsimehed unest äratas. Mehed seadsid üheskoos kõrvad 
kuulule, ja aeg-ajalt kõlas -mütt! mütt!, nõnda kui viskaks keegi raske kivi kõrgelt maha. 
Mõned arvasid müdina nii kange olevat, et maapind nende all liikus. Mis see võis olla? 
Ninamees küsis, kas keegi usaldaks müdina jälil kaugemale minna asjalugu vaatama; aga 
kellelgi ei näinud lusti olevat niisugust tükki ette võtta. Viimaks ütles Kolmerammulane, kes 
mõnikord oma terase mõistusega säsised asjad väga osavalt oskas seletada: 

»Ma arvan teadvat, mis see müdin tähendab; tapetud merekaru vaim rändab vist kodukäija 
kombel ümber." 

Aga kui müdin aegamööda ikka nende ligemale jõudis, ütles Saba-mees: ,,Mul tuleb üks tükk 
meelde, kuidas meie kodukäija üle kõige hõlpsamalt võimust saame. Kodukäijad peavad 
metsalist kartma; ma mässin tapetud merekaru naha kasuka viisi enda ümber ja lähen 
neljatöllakil 

müdina poole edasi, siis kihutan ta vististi põgenema." Nõu oli meeste meele pärast, 
sellepärast mähiti Sabamees hundi kasuka sisse; aga et temal häda korral varju oleks, 
sellepärast võtsid teised oda õlale ja läksid sada sammu temast eemal taga järele. 

Sabamees ei olnud veel kuigi kaugele saanud, seal nägi ta lagedal ühe koleda viiejalgse elaja; 
sel olid kaks pikka sarve ja tulised silmad peas, mis kui küünlad kaugele hiilgasid. Imelik oli 
tema käik, kaks esimest jalga tõstis ta ühekorraga, nõnda kui oleksid jalad kokku kasvanud, 
keskmised jalad astusid teineteise järel, aga viiendat jalga näis ta seks tarvitavat, et seda kui 
tiiba kord pahemalt, kord paremalt poolt üles tõstis, misläbi ta vist raske keha liikumist 
kergitas. Pea seisis temal maa küljes ja ehk oli ka selle tarbeks loodud, et see eestpoolt kehale 
tuge annaks. 


Kui mees kõike seda oli näinud, pidas ta kõige targemaks nii tasa kui iial võimalik tagasi 
minna, enne kui kole elajas teda võis silmata. Niipea kui teised tema juttu olid kuulnud, võeti 
sedamaid nõuks siit kaugemale minna, et kole metsaline neid üles ei võiks leida. 

Kui hirm Sabamehe silma ei oleks petnud, siis oleks ta vististi midagi näinud, mis temale ega 
teistele kartust ei oleks teinud: ühe kammitsas hobuse, kes sel õhtul karjamaal maast rohtu sõi. 
Tema kõrvad olid sarved, saba viies jalg ja tulised silmad oli vaataja kartus temale 
sünnitanud. 

Teisel päeval läks teekäik neil õnnelikumalt edasi ega tulnud midagi muud takistust kui üks 
väike järv, mille kaldale nad õhtu eel said. Kõrgelt kaldalt alla vaadates lainetas sinine järv 
nende silmade ees, kui tuulehoog veepinna üle puhus. Türgi sõjamehed istusid kaldale muru 
peale maha ja hakkasid nõu pidama, kuidas nad üle võiksid saada, sest et kuskilt ligimailt 
paati ega lotja neile silma ei ulatanud. Oleksid rfad teadnud, kuidas neii iste künka otsas oli, 
nõnda kui arvatud järve vesi - üks linaväli, mis parajasti siniste õilmetega täidetud oli, siis 
oleks nõupidamine neil palju kergem olnud ja vähem peavaevamist kulutanud kui praegu. 
Ninamees ütles: 

»Siin ei Või midagi parata, üle järve peame ometi saama, kuidas me muidu Türgimaale 
võiksime minna. Oleks kellelgi meist Kalevipoja kangus, siis võiks ta meid hõlpsasti üle järve 
teisele kaldale kanda; või kui keegi tugev ujuja on, see viigu teised üksteise järel üle vee 
kuivikule." 

Kolmerammulan e ütles: ,,On sul kangust, siis ole Kalevipoeg ja kanna meid järvest läbi, ehk 
oled sa osav ujuja, siis uju ja veca meid koormaks kaasa." 

Aga Viiera mmulan e,-kes parajasti tema selja taga seisis, tõukas ted > kaldalt - ehk' tõesti 
üteldes: künkalt alla. Kolmerammulaseloli esiotsa kartus küll suur, aga kui ta märkas, et kuiv 
muru tema nina all seisis, tundis ta silmapilk julgust omas südames ja hüüdis üles: ,,Kes vahva 

mees tahab olla, see tulgu minu järel!" Seal lükkas Ninamees veel kaks meest üle kalda ja 
teised läksid ise lükkamata hüpates kaldalt alla. 

Ehk küll kehad meestel natuke põrunud olid, siiski ei leidnud keegi enese küljes suuremat 
viga, vaid rõõmustas, et julgustükk õnnelikult korda oli läinud ja kardetud vesi keha märjaks 
ei teinud. Aga oda olid mehed kaldale unustanud ja pidid nüüd tagasi minema sõjariista 
tooma, sest et sõjamees odata niisama vähe läbi saab kui põllumees sahata. Et õhtu juba käes 
ja siin varjuline paik leiti, tahtsid mehed siia ööseks jääda, ja kui nõu selle pärast peetud oli, 
tehti laager valmis. 

Kui sõjamehed parajasti magama tahtsid minna, tungis vaenlane nende peale; see oli üks 
külamees, kes, tugev vemmal õlal, sõimates sinna tuli. 

»Tee-äärsed risud!" hüüdis tulija, ,,kas teil mujal maad ei ole maha istuda kui minu linapõllu 
peale? Oodake, võrukaelad! Ma tahan teie seljad sinisemaks virutada kui linade õilmed!" 

Aga Türgi sõjamehed mõtlesid: parem karta kui kahetseda, ja pistsid jooksu; vaevalt oli neil 
veel nii palju aega, et oda kaasa võtta. Nad ehk oleksid võinud vastu hakata, aga vaenlane, 
sõge, tormas nii äkitselt ja vihaselt nende peale, et neil vastusõdimine meelde ei tulnud. 
Pärast, kui nad juba rohkesti paar versta põgenedes edasi olid läinud, tuli vastuhakkamine 
neile meelde, aga kust pidid nad nüüd vaenlast enam kätte saama? Mine tuult kinni püüdma! 
»Meie oleksime ta pihuks-põrmuks võinud tampida," ütles Ninamees, ,,kui ta nõnda kogemata 
meie kaela ei oleks langenud." Kolmerammulane ütles: ,,Ja mis vemmal tal käes oli! Ma tänan 
õnne, et ta minu selga mõõtma ei saanud, ta oleks kõik kondid puruks löönud. Aga mis teie 
arvate, seltsimehed, kui meie homme hommikul sammud kodu poole pööraksime? Kes pärgel 
seda teab, kui kaugel Türgimaa veel võib olla ja mis viletsust meile tulla, enne kui sinna 
saame?" Teised leidsid sedamaid, et Kolmerammulase nõu hea oli. 

»» Aga," ütles Ninamees, , tuldud teed ei lähe ma mitte tagasi, seal jookseksime kui hiired kassi 
suhu ja viiksime oma nahad turule, sest et vemblamees meid virutamata ei jätaks." Kõik pidid 


tunnistama, et Ninamehel õigus oli, ja kui nad ligi poole ööni asja edasi-tagasi igapidi läbi 
rääkinud olid, võeti viimaks üheskoos nõuks teist teed tagasi minna. 

Seal said nad paari päeva pärast järve kaldale, kus tõesti märg vesi sees oli, ja mitte üksnes 
sinine pealt ei paistnud. ,,See on Peipsi järv," hüüdis Neljarammulane, kes koha kohe ära 
tundis, ,,aga siin peame väga ettevaatlikud olema, sest et siin üks väga kole metsaline peab 
elama; kas see on elajas, lind või kala, seda ei tea ma tõesti nimetada, siiski olen ma vanema 
rahva suust nii palju kuulnud, et Kalevipoeg ise tema üle võimust ei ole saanud." 

Ninamees seisis natuke aega mõttes ja ütles siis: ,,Ons lugu tõesti nõnda, kuidas sa räägid, siis 
peame meie tema vastu sõtta minema ja temale otsa tegema! See töö toob meile suuremat au 
ja kiitust kui Türgi sõda." 

Kui nad nüüd metsa silmasid, kus sees kole elajas pidi asupaika pidama, siis vajus neil kõigil 
süda küll püksi, mis mõnel muul vahval mehel mõnikord ehk ka võib juhtuda, aga ometigi ei 
tahtnud nad oma vahvustööd tegemata jätta. 

»Kes seda võib teada, kas meie eluga pääseme," ütles Ninamees, ,,surm ei pea inimese 
vanusest lugu, vaid murrab maha, keda ta kätte saab. Aga meie ei taha tühja kõhuga siit ilmast 
lahkuda, sellepärast, vennikesed, istugem maha ja võtkem enne surma veel üks kord leiba, ehk 
[siin langesid pisarad tal silmist] on see meie viimne söömaaeg." 

Nüüd läks meestel süda haledaks, kui nad oma peamehe kurvastust nägid ja meelde tuletasid, 
et pärast täna söödud kakku neile teist enam ei hakata küpsetama. Surmast juttu vestes ei 
jätnud sellepärast ükski oma kõhtu täitmata, sest et nad arvasid: täie kõhuga sureb inimene 
hõlpsamalt kui tühja kõhuga. 

Pärast sööma hakkasid mehed endid vaenu vastu valmistama, kusjuures mõnda vaheldamist 
sündis. Ninamees, kes siiasaadik ikka esimene oli olnud, arvas nüüd sellest auametist enda 
kohta küllalt olevat ja soovis, et üks teine mees tema asemele astuks. Aga teised tõrkusid 
vastu, üteldes, et see seaduse vastu oleks, kui nemad ülema ette tahaksid tungida; julgust olla 
neil küllalt, aga mitte keha, mis nende julgusega ühte jookseks. Kolmerammulane arvas, et 
kas see parem ei oleks, kui üks teiste kõikide eest sureks ja peamees seda enese peale wtaks; 
aga Ninamees kisendas, et kõik mets kõlas: , Nõnda ei ole mina kaupa teinud! Kes head nõu 
oskas anda, selle kohus on minu arvates ka nõu järele teha!" 

Said nad veel tüki aega tapelnud ja edasi-tagasi vaielnud, siis tehti viimaks rahu, et kõik 
üheskoos odaga vaenlase kallale pidid minema; nad võtsid oda õlale ja läksid endisel viisil 
edasi metsa poole, kus kuri metsaline asus. 

Enne kui nad metsa said, pidid nad üle lageda minema ja seal oli üks aavikuemand ehk järsku 
välja üteldes - jänes, kes parajasti end istukile üles toetanud ja oma pikad kõrvad püsti 
sirutanud. See kole kuju ehmatas rätsepaid nõnda, et nad sedamaid oma sammud peatasid ja 
nõu hakkasid pidama, kas nad edasi minnes järsku koleda metsalise peale pidid tormama ja 
oma pika terava odaga teda läbi torkama, või kas ehk mõnusam ei näiks pakku põgeneda, 
enne kui metsaline neile peale tuleks ja nad üksteise järel oma kõhtu nopiks. 

Et nüüd Sabamees kõige tagumine oli ja temal kuus tuge ees seisid, 

sellepärast kasvas tema julgus otsata suureks, nõnda et ta Ninamehele hüüdis: ,,Torka ta maha, 
küll meie aitame tagant!" 

Aga Ninamees kostis: ,,Sul on hea teiste varjus loriseda; oleksid sa minu asemel, siis lööksid 
sul püksid vististi kaksteistkümmend." Sedaviisi vaidlesid mehed tükk aega; üks andis ikka 
teisele süüks, et otsekohe vaenlase kallale ei mindud, aga igal mehel seisid juuksed kui 
seaharjased hirmu pärast püsti. 

Viimaks hüüdis Ninamees: ,, Lähme siis, mehed, otsekohe tema peale!" pigistas silmad kinni 
ja tormas edasi; sealjuures karjus ta kõigest väest: ,,Hurjoh! hurjoh!", mispeale jänes metsa 


poole punuma pistis. Kui Ninamees kulmu alt luurides tema põgenemist nägi, hüüdis ta rõõm- 
salt: 

»»Juba läheb, juba läheb! Mine püüa tuult enam kinni! Vaadake, vaadake, mehed! Jookseb kui 
jänes! Kas ta ei peaks jänes olema?" 

Kolmerammulane ütles: ,,Ei tea, vennike, kus sinu silmad on jäänud? Metsaline on varsa 
suurune!" Neljarammulane püüdis asja õiendada ja arvas metsalise hobuse kõrguseks. 
Viierammulane ütles: minu silmast näitab nuumhärg metsalisega võrreldes pisem kui 
koerakutsikas. Aga Sabamees arvas elaja kõrguse heinakuhjaga ühte minevat. Sedaviisi ei 
olnud meestel tükil ajal võimalik metsalise suuruse pärast arvamisi ühendada; aga seda pidid 
nad viimaks kõik tõeks tunnistama, et kola loom äkitselt vaadates jänesevärki kehaga näis 
loodud olevat, kuid ometigi põdrast hea tüki suurem. 

Kui Türgi sõjamehed räägitud kimbatusest õnneks kõik elu ja tervete liikmetega olid pääsnud, 
võeti natuke kehakarastust; siis hakati üheskoos nõu pidama, mis neil nüüd kõige esiteks 
tuleks ette võtta. Et nad silasaadik oma teekäigul enam kui küllalt vahvate meeste töid olid 
teinud, mis tuleva põlve rahvale mälestuseks jääb: seda tundis igamees. Ka rõõmustas igaüks 
selle üle, et ti omalt kohalt mees olnud, keda ükski hädaoht teelt ei võinud eksitada. 

Pikal nõupidamisel võeti otsuseks: ,,Kes nii palju päevapalavust ja raskust kannatanud kui 
meie seitsmekesi, sellel on täielik õigus koju minna ja edaspidi selle au- ja ilupuu varjus, mis 
nende vaprus üheskoos istutanud, oma vanadusepäevi edasi ajada. Aga oda ja merekaru nahk 
pidid igaveseks mälestuseks kuhugi sündsamasse kohta üles seatud saama, tulevale põlvele 
nähtavaks, et kõik rätsepad teatust saaksid, mis tööd nende isade isad maailmas on 
toimetanud." 

Kas praegu veel kuulsast sõjaodast ja merekaru nahast riismeid järele jäänud, seda ei tea küll 
keegi tõesti tunnistada, aga mis kõigele maailmale tuttav asi, see on rätsepate julgus ja 
vahvus. Need esivanemaist päritud omadused on kõigile osaks saanud ja jäävad neile maailma 
otsani. 


XXXII. NAISTE MÕRTSUKAS 


Ükskord elas üks rikas suurtsugu mõisnik, kelle valitsuse all laialised vallad, mõisad ja otsata 
palju rahvast seisid. 

Ta pidas asupaika ühes üksikus kindlas mõisas, mis metsade ja rabade taga varjul oli kui 
karupesa, ümberringi müüridega ja kraavidega piiratud, nõnda et vaenlased hõlpsasti sinna 
sisse ei võinud tungida. Rahva arvates olla suur härra üksiku koha endale sellepärast 
elupaigaks valinud, et põhjatu varandus inimestele silma ei paistaks ja riisumishimu ei 
hakkaks sünnitama. Seal arvati suured kivikeldrid kulla ja hõbedaga täidetud olevat, miska 
peremees, kui ta tahaks, terve kuningriigi endale päriseks võiks osta. 

Ehk temale nüüd küll raha ja rikkust üleliiga osaks oli antud, siiski ei nähtud tal naistega õnne 
olevat, sest et ta abikaasad kõik lühikese aja pärast üksteise järel ära surid ja mehe leseks 
maha jätsid, kes aga iial pika leinamisega aega ei viitnud, vaid iga kord hobuse, jalad uuele 
kosjateele juhatas. Nõnda räägitakse, et temal keskmise mehe eal juba üksteistkümmend naist 
hauasängis maganud, kui ta kaheteistkümnendat kosima oli läinud. 

Nagu igaüks isegi teab, ei või rikkal mehel iial naiste puudust olla, sest kuldvõrguga võib 
tütarlapsi tosinate kaupa püüda. Ometi tuli meie rikkale kosilasele kaheteistkümnenda naise 
võtmisel üks väike kõverus teele, mispärast tema kehva mehe viisil mitu ja mitu suitsu enne 
pidi läbi sõitma, kui kositavale noorikutanu pähe pandi. Tema paljude naiste kiire suremine 
oli noored preilid ümberkaudu kõik kohkuma pannud, sest et see iial loomulikul kombel ei 
võinud sündida, et noored prisked naised kui kolletanud puulehed nii rutusti mulla alla 
langesid. Siin arvati vististi mingi iseäralik saladus varjul seisvat, mis naiste suremist sigitab; 
siiski ei olnud kellelgi võimalik selle poolest selgemat otsust saada. 


Kui nüüd rikas, uhke kosilane mitu aega tühja teed oli sõitnud, võttis ta viimaks nõuks veel 
ühte mõisa õnne katsuma minna, kus kehvik mõisnik 

247 

oma kolme priske tütrega elas. Tütred olid kõik ilusad kui õunad, siiski läikis noorem õde 
jumeduse poolest teistest üle, nõnda et temast kuninga proua oleks võinud saada, kui keegi 
teda sinna oleks tarvitanud. 

Uhke kosilane oli sedamaid oma silma noorema preili peale pannud, ja ehk küll preilikese 
süda esiotsa tema vastu külm näitas, siiski tegid rikkad kingitused, nagu siidriided, kuldkeed 
ja muud iluehted nii palju sooja, et isa ja mõlemad õed tütarlast mehele pakitasid, kes siis 
pikemalt ka enam vastu ei seisnud. Isa lootis rikkast väimehest endale tuge, tütred jälle 
kälimehelt kasu, kes juba nüüd neile oli omal kulul uhked pulmaülikonnad lubanud 
valmistada lasta. 

Õed armastasid üksteist väga, sellepärast ei tõusnud vanematel õdedel mingit kadedust 
südamesse, et noorem nende eel pidi mehele minema. Peigmees oli palunud, et äiataat pulmi 
ei valmistaks, sest tema ise tahtvat kõik pulmade kulu enese peale võtta; pruut pidi isa ja 
õdede seltsis sinna tulema. 

Ni pikalt oli kosimine hästi korda läinud ja peigmees juba koju tagasi sõitnud oma maja 
pulmade vastu valmistama; ka päev pulmapidudeks oli määratud. Seal sündis ootamatult üks 
tükk, mis tegi meelehaigust vanahärrale ja südamevalu ja kurbust pruudile. Mõisas elas üks 
vaenelaps, kelle kui kaheaastase poisikese pärast vanemate surma saksad kasvandikuks olid 
võtnud; hiljem pandi ta hanede karjaseks, aga juba rohkem kui aasta teed , oli ta toapoisi 
ametis. Mõisarahvas kutsus teda siiski ikka veel Hanede-Tõnuks. 

Ta oli pool aastat noorem kui noorem preili ja lapsepõlves preiliga mänginud, misläbi nende 
vahel sõprus siginenud, nõnda et preili ikka Tõnu vastu väga lahke oli olnud. Tõnul ei olnud 
kõiges maailmas kedagi elavat looma, keda tema nii kõrge au sees oleks pidanud kui oma 
kallist preilit. Mis tema preili silmist arvas nägevat, seda tegi ta sündimata, ja oleks tulest ja 
veest kohkumata läbi läinud, kui preili teda oleks käskinud. 

Kui ta kuulis, et preili ühele leskmehele pidi abikaasaks minema, ehmatas ta nii raskesti, et 
meelt tahtis ära heita; mitmel päeval ei võtnud ta leivaraasukest oma suhu ega saanud öösel 
und oma silmile. Ta rändas ümber otsekui surmakuju ja kõik arvasid teda raskesti haige 
olevat. Peigmeest oli ta esimest korda oma silmaga näinud, kui peigmees õueväravast välja 
sõitis, aga see nägemine oli kui terav mõõk Tõnu südamest läbi käinud. 

»»Minu kallis preili läheb oma õnnetuse sisse!" olid tema mõtted. Nüüd valvas ta ühtepuhku, et 
silmapilgu leiaks, kus ta preiliga mõned sõnad võiks rääkida. 

Kui preili ühel päeval rohuaeda oli läinud, astus Tõnu alandlikult tema vastu: ,,Aulik kallis 
preili, kuulge minu palumist! Ärge minge mitte abikaa- 

saks ühele mõrtsukale, kes teid niisamuti saaks ära tapma kui neid ühtteist-kümmend, kes 
enne teid temale olid läinud." 

Preili kohkus tema juttu kuuldes ja küsis siis, kust tema seda võis teada,, et härra endised 
prouad mõrtsuka läbi surma on läinud. Tõnu vastas: ,,Minu süda ütles mulle seda, kui 
peigmeest esimest korda silma sain, ja minu süda ei ole mind veel petnud." 

Kui preili kuuldud lugu oma õdedele ja isale oli rääkinud, paisus vanahärra süda tulises vihas 
nõnda põlema, et ta ähvardas Tõnu poolsurnuks lasta peksta ja siis koertega oma õue pealt 
välja ajada. Kes teab, ehk oleks ta oma ähvardamise ka tõeks teinud, kui preilid paludes 
vahele ei oleks astunud ja tema viha püüdnud lepitada. Preilid ütlesid: ,,Ega poiss kurja pärast 
ole rääkinud, vaid tema soovis head." 

Paari päeva pärast laskis vanahärra Tõnu enese ette kutsuda, haugutas teda tema rumala 
lorisemise pärast ja ütles viimaks: ,,Kui sa jälle niisugust tühja juttu preili kõrva ette tood, siis 


tahan ma sinu kui hullu koera püssiga maha lasta." Tütardele troostiks rääkis vanahärra, et 
Tõnu haiguse läbi meelest nõdraks oli läinud. 

Siiski olid nooremal preilil kahtlased mõtted südamesse tõusnud, mispärast ta heameelega 
peigmehest oleks lahkunud, kui lahkumine iial võimalik oleks olnud. Aga isa ja õed seisid 
üheskoos selle vastu, üteldes: ,, Ära põlga kergemeelselt oma õnne! Sa saad rikka mehe 
prouaks, elad seal iga päev kui taevas ja võid ka meid aidata." 

Mida ligemale pulmapäev jõudis, seda raskemaks läks preili süda; ka temale ei maitsenud 
enam toit ega tahtnud öösel unekate silmile-tulla. 

Ühel päeval laskis ta Tõnu salamahti enda ette.kutsuda ja küsis poisi käest nõu, mis ta pidi 
tegema, sest et vanahärra iial taganemist ei lubaks. 

Tõnu palus, et preili tema kaasa võtaks. , Niikaua kui mina teie ligi olen," ütles ta, ,,ei tohi 
keegi kurjalt teie külge oma kätt tõsta." 

Seal palus preili isa käest luba Tõnu kaasa võtta. , Minugipärast," ütles vanahärra, ,,kui sinu 
peigmehel midagi selle nõu vastu ei peaks olema rääkida." Peigmees tõmbas küll mokad 
natuke viltu, kui pruudi soovimist oli kuulnud, aga et tal lusti ei olnud kosimist pooleli jätta, 
pidi ta pruudi tahtmist ometi täitma. 

Pulmad peeti peiu kodus suure lusti ja iluga; rohkem kui nädala päevad jäid kõik pulmalised 
sinna ja igaüks neist pidi koju minnes tunnistama, et ta veel oma eluajal paremaid pidusid 
pole näinud. Äi ja kälid jäid veel mõneks nädalaks kauemini sinna, kus nad kui taevas elasid. 
Väimees oli neile palju rikkaid kingitusi kaasa andnud, kui nad lahkusid ja noorrahvas, üksi 
uhkesse mõisa elama jäi. 

Paar nädalat hiljemini ütles härra oma noorele abikaasale: ,,Ma pean, 'kallis armuke, kolmeks 
nädalaks kodunt ära minema kaugemaid mõisaid ja valdasid üle vaatama, sellepärast saatsin 
ma sinu isale koju sõnumid, et sinu õdedest üks nii kaua siia sulle seltsiks tuleks, kuni ma 
tagasi jõuan, õde võib täna õhtul või homme lõunal siia jõuda. Seni kui ma kodunt ära olen, 
jääb kõik maja valitsus sinu hooleks; pea muret, et kõik nõnda edasi läheb, kuidas ma olen 
seadnud. Siin on minu võtmed, neid ära usalda kellegi kätte; aga sina ise võid igasse kohta 
minna, kuhu süda sul himustab. Siin karbikeses on iseäralisti üks kuldvõti; sinna kambri, kus 
kuldvõtme lukk on, ei pea sa mitte oma jalga tõstma ega ust lukust lahti tegema, nii et sa sisse 
võiksid luurida. Ma palun sind, armuke, hoia ennast niisuguse edevuse eest, mis sinu ja minu 
õnne saaks kaotama, kui sa minu keelust üle astuksid. Peaksid sa, kas meelega või kogemata, 
keelatud kambri minema, mis mulle teadmata ei jää, siis peaksin ma oma käega sinu pea 
otsast maha raiuma." 

Proua tõrkus vastu, ei tahtnud õnnetusevõtit enda kätte hoida võtta, aga härra ei jätnud oma 
tahtmist, vaid tungis nii kaua tema peale, kuni ta kuldvõtme pidi vastu võtma. Lahkudes ütles 
ta härrale: ,, Minupärast võid sa kartmata olla, mina ei taha sinu saladusi vaatama minna, kui 
sa neid mulle ise näitama ei tule." 

Teisel päeval pärast härra minekut jõudis ka proua keskmine õde sinna, nõnda et noorikul aeg 
ei võinud igavaks minna. Õed ajasid juttu ja tegid isekeskis nalja, kus mõnikord ka sellest 
räägiti, kuidas Tõnu ettekartus aina ilmaasjata neil südant oli koormanud. Siiski läks 
noorproua süda uuesti rahutuks, kui temale ühel hommikul sõnumid toodi, et Tõnu öösel ära 
oli kadunud ja ükski ei teadnud, kuhu ta läinud. Õhtul enne seda oli ta prouale ütelnud: 

»»Ma ei tea, kust see tuleb, et ma teie pärast raskes mures olen; vist võib teile midagi õnnetust 
juhtuda. Igal ööl näen ma teist und, kui seisaks üks kuri inimene teil selja taga, kes teile otsa 
kipub tegema. Enamasti äratab mind hommikul kole unenägu, kus teie verise peaga minu 
sängi ees seisate." 

Ehk küll proua tema unenägude-kartust tühjaks püüdis ajada, siiski langes eileõhtune jutt 
raskesti tema südame peale, kui ta poisi kadumist kuulis. Ta saatis otsijaid igale poole välja; 
need tulid õhtul tagasi, aga ükski neist ei olnud kadunud poisi jälgi leidnud. Proua meelest 


näitas, kui oleks Tõnuga tugevam abimees ja truum sõber temast ära lahkunud. Ehk küll preili 
igapidi püüdis proua rasket kurbust vähendada, siiski ei leidnud vaene proua troosti. 

Seal juhtus, et ta ühel päeval oma õele kõiki varandusekambreid ja tubasid läks näitama, 
kusjuures nad, silmade himu täites, toast tuppa ja 

kambrist kambri kõik kohad läbi luusisid. Viimaks tulid nad ka sinna kambri ukse ette, kuhu 
kuldvõti teed pidi lahti tegema, aga kuhu proual luba ei olnud ei sisse astuda ega üle läve 
luurida, mis seal varjul pidi olema. Preili süda himustas salakambrit näha saada, sellepärast 
palus ta õde ust lukust lahti teha. Ehk küll proual niisama suur igatsus südames võis olla, 
siiski tuletas ta abikaasa keeldust meelde ja ütles, et tal luba ei ole sinna kambri minna. Õde 
pani tema kartust naeruks, üteldes: 

»»Võtmel ja lukul ei ole keelt suus, miska nemad härrale võiksid tunnistada, et keegi neid on 
tarvitanud. Ega sealgi muud varjul või olla kui mõned kallid kuldasjad, mida tema, kes teab 
mis kiusu pärast, sulle ei taha näidata. Kui mehed midagi kiuste pärast oma naiste eest ära 
peidavad, siis tohivad ka naised jälle kiuste pärast nende keelduse üle astuda. On sul kartus 
ust lahti teha, siis anna võti minu kätte, ma teen ukse lahti." 

Ehk küll proua ikka veel suuga õe tahtmise vastu tõrkus, siiski oli ta oma südames juba 
ammugi õega ühel nõul. Ta võttis kuldvõtme karbikesest ja pistis lukuauku. Kiiremini kui 
temal aega oleks olnud võtit luku sees keerata, kargas uks suure parinaga nende ees lahti; siin 
võis midagi salajast nõiduse väge tööl olla. Aga kes jõuaks ehmatust üles rääkida, mis nüüd 
proua ja preili peale langes, kui nende silmavaade üle läve salakambri oli ulatanud. Kesk tuba 
seisis tammepakk ja lai kirves paku otsas; kõik põrand oli üleüldse tarretanud verega täis! Aga 
mis kõige koledam näis ja nende südametes viimse veretuga külmaks jahutas: taga seina ääres 
seisid pika laua peal endiste prouade üksteistkümmend verist pead! Need viletsad loomad olid 
kõik siin mõrtsuka kambris surma leidnud, võib-olla ehk niisamasuguse edevuse pärast, et nad 
mehe keeldust kuulda ei võtnud, ja nüüd üleastumist oma eluga pidid maksma. 
Seesamasugune kole surm seisis nüüd ka kaheteistkümnendal proual silma ees; ta arvas 
sedamaid, et kuri mees, kes teised oli tapnud, ka tema peale ei hakka armu heitma. Proua nägi 
juba oma kaela verise paku peal ja tundis kirve tera oma kuklas, kui ta kohkudes lävelt tagasi 
vankus. Võtmest kinni hoides oli ta selle käest lasknud põrandale kukkuda; üles tõstes leidis 
ta vererooste tähed võtme küljes, mida pühkimised ja küürimised enam küljest ära ei võtnud. 
Kui nad hiljem ust püüdsid kinni panna, leidsid nad, et see asi neil kogunisti võimatu oli; uks 
jäi kämbla laiuselt praokile, otsekui oleks üks nägemata kiil piitade ja ukse vahel seisnud. 
Nüüd oli õdedel nutupilli ja kahetsemist enam kui küllalt, aga mis see «enam võis aidata. 
Õnneks oli neil veel nädala päevad aega, enne kui härra oli lubanud tagasi tulla; vaheajal 
tahtsid nad nõu leida, kuidas asja võiksid parandada. 

Öö oli mõlemal uneta mööda läinud, sest kui silmad kokku kippusid vajuma, äratas verine 
pakk ja kirves neid sedamaid jälle unest. Hommikul astus toatüdruk proua kambri ja ütles 
härra juba õueväravas olevat. Proua värises kõige kehaga nii, et ta istmelt ei jõudnud üles 
tõusta. Härra oli hobuse seljast astudes kohe proua järele küsinud ja siis ruttu treppi mööda 
üles tulnud. Tuppa astudes põlesid tal silmad kui tulukesed, nõnda et hirmu pärast kahvatanud 
proua üles tõustes tooli peale tagasi langes. Härra märkas silmapilk, mis siin oli sündinud, 
sellepärast küsis ta, kus kuldvõti oli jäänud. Proua võttis väriseva käega karbikese oma taskust 
ja andis härra kätte, kes selle lahti tehes kohe rooste märgid võtme küljes leidis. Seal paisusid 
tema palged sinipunaseks ja silmad pööritasid kui tulised rattad,, nõnda et proua tema peale ei 
võinud vaadata. 

,,Üleannetu loom!" kisendas härra koleda häälega, ,,sina pead armetul viisil minu käte all 
surema, sest et sa minu keelduse üle oled astunud. Jumal taevas võib sulle ükskord andeks 
anda, aga mina ei või sinu edevuse peale armu heita. Eks ma olnud kõik valitsuse ja 


varanduse sinu kätte usaldanud; sina oled mind petnud! Rikkust ja vara olin ma sulle andnud, 
miska sa kuningaproua viisil võisid elada lustis ja õnnes! Mispärast oled sa minu käsu üle 
astunud?! Valmista ennast silmapilk surmale, sest sinu elupäevad 

on õhtul!" 

Proua püüdis mõned sõnad endale vabanduseks rääkida, aga härra kär-. gatas veel kurjemasti 
kui enne: ,,Valmista ennast surmale, sest sinu silmapilgud on loetud!" Proua õde oli juba 
käratsemise tõusul pakku põgenenud ja ei julgenud enam välja tulla, sest et tema ka endale 
kartis otsa tehtavat. Proua langes põlvili maha härra ette, hakkas jumalat paluma ja katsus- 
vahetevahel veel abikaasa südant pehmitada. 

»sest lorist on küllalt!" kärgatas härra. , Nüüd pane pea paku peale!" Kui proua silmapilk 
käsku ei täitnud, vedas ta tema karvupidi pakule, rõhus pahema käega pea maha ja võttis kirve 
paremasse kätte, miska ta naise elule tahtis otsa teha. Aga samal silmapilgul, kus ta kirve üles 
tõstis, kukkus selja tagant üks vembla mats temale pähe, nii et kirves tema käest ja ta ise 
põrandale pikali langes. Tulises vihas ei olnud mõrtsukas tähele pannud, et üks mees 
vemblaga tema kannul sammus, kui ta prouat tapmis-tuppa vedas. See mees oli Tõnu. Proua 
oli hirmu ja ahastuse pärast ära minestanud, nii et ta sest midagi enam ei teadnud, mis tema 
ümber sündis. Tõnu köitis tugeva köiega härra käed ja jalad kinni, et kui ta hiljem uimastusest 
toibuma hakkab, siis enam ei või pääseda ega kellelegi kurja teha. Siis tõttas ta minestanud 
prouale appi, kes mõne tunni pärast minestusest ärkas. 

Nüüd anti asi kohtule teada ja läkitati proua isale sõnumid, et vanahärra sinna tuleks. Asja 
läbikuulamisel tõusis avalikuks, kuidas mõrtsukas üks- 

teistkümmend prouat oli tapnud ja viimase niisamuti oleks ära hukanud, kui Tõnu appi ei 
oleks tulnud. Sellepärast pandi ta kaelakohtu alla ja mõisteti hiljem surma. Et temal kedagi 
ligemat sugulast ei olnud, kes varandust õigusel oleks võinud pärida, sellepärast anti kõik 
mõisad ja vallad leskprouale, aga üks osa varandusest jagati vaestele. 

Ehk küll rikkal leskproual igalt poolt kosilasi käis, ei läinud ta mehele. Aga aasta pärast võttis 
ta Tõnu abikaasaks ja nad elasid mõlemad õnnelikult eluotsani. 


XXXIII. ÕNNE RUBLATÜKK 


Ükskord elas üks nõukas talumees; tal oli kolm poega, kellest kaks vanemat igapidi väga osa- 
vad mehed olid, aga noorem poeg näis lapsest saadik natuke lollakas, nõnda et temast kuskil 
tööl õiget asjatalitajat ei leitud. Isa õpetas neile surmavoodil: 

»Kui minu elupäevad nüüd, nagu ma arvan, õhtule jõuavad ja mind siit maailmast ära 
kutsutakse, siis jagage pärandus nõnda, et kaks vanemat venda varandust ühetasa saavad, ja 
kui tahavad, ka põllumaad pooleks võtavad. Himustaks kumbki üksi majapidajaks jääda, siis 
maksku ta teisele vennale nii palju raha, kui pool põldu väärt on. Sina, Peeter, minu noorem 
poeg, ei kõlba majapidajaks ega teistele sulaseks, sellepärast pead sa välja rändama ja laias 
ilmas oma õnne kastuma. Sinu ristiema kinkis ristimise päeval ühe vana rublatüki, mida ta 
õnnerahaks nimetas ja sulle kaasa anda käskis, kui sa ükskord vanemate kojast pidid välja 
minema. Tema ütles: niikaua kui minu ristipojal õnne-rublatükk taskus on, võib ta igas kohas 
hõlpsasti läbi saada, sest et hädad ja viletsused ühe õnnelapse külge ei või puutuda. Jah, võta 
siis vaderiand päranduseks ja katsu, kuidas sa tema abiga läbi saad." 

Teisel päeval heitis isa hinge. Pojad vajutasid tal silmad kinni ja matsid ta maha. Et vanemad 
vennad mõlemad alles poissmehed olid, jäid nad üheskoos isatalusse elama. Nad andsid 
nooremale vennale leivakoti selga, mis kõige vähemalt nädala päevad meest võis toita, ja 
ütlesid siis: ,, Mine nüüd õnneteed otsima!" 


Peeter läks vilistades õueväravast välja ja võttis teekäiku hommikut vastu, mõteldes: kui päike 
hommikul tõuseb, siis näitab ta mulle sihti ette, et eksimise pärast kartust ei ole. 

Niikaua kui ta moona leivakotist leidis, ei olnud tal pisemat muret, vaid ta rändas lauldes ja 
vilistades päevpäevalt kodust kaugemale. Mõne päeva pärast leidis ta leiba võ'ttes, et kott 
tühjendatud oli, aga et tal kõht parajasti täis oli, ei tundnud ta sellepärast midagi raskust. 
Teisel hommikul magamast tõustes ahmas ta jälle käe leivakotile, mis aga niisama tühi oli kui 

tema kõht. Raske südamega sammus ta veel penikoorma osa teed edasi, istus siis maha 
puhkama ja hakkas nõu pidama, mis ta nüüd pidi ette võtma, et tühja kõhu näpistusest võiks 
pääseda. Rublatükk seisis küll puutumata taskus, aga mis see temale siin võis aidata, kus 
kedagi inimeselooma ligimail ei olnud, kelle käest ta leiba oleks võinud osta. Ta toetas pea 
kivi najale ja sirutas keha muru peale, lootes, et ehk magades midagi mõnusat nõu võiks leida. 
Unest ärgates leidis ta enda kõrval ühe võõra vanamehe istumas, kel pikk valge habe suus, aga 
üksainuke silm peas oli. See silm seisis kesk-otsa-ees nina kohal; seal, kus muidu loodud 
kombel inimesel silmad seisavad, nähti vanamehel kaks suurt soolatüügast, mis kui oinatalle 
sarved olid. Kolm suurt musta koera, üks ikka tükk teisest suurem, lamasid vanamehe jalgade 
ees. 

Vanamees vahtis oma ühe silmaga teraselt Peetri peale ja küsis: ,,Küla-mees, kas sul ei ole 
lusti minu käest koeri osta? Müün nad sulle odava hinna eest." 

Peeter kostis: ,,Mul ei ole enesel palukest hammaste vahele võtta, mis ma koertele pean 
andma?" 

Vanamees naeratas ja ütles: ,, Noh, sellega saaksid sa korda. Minu koerad ei küsi midagi sinu 
käest, vaid võivad veel sind pealegi toita." 

»Kas nad ehk jahikoerad on?" küsis Peeter, ,,kes iga päev metsast elajaid püüavad ja 
peremehele liha toovad?" 

Vanamees kostis: , Minu koerad on paremad kui igapäevased jahikoerad. Kui sa siga kotis ei 
taha osta, siis näitan sulle kohe, mis tulu need koerad oma peremehele toovad.” 

Sõrmeotsaga väiksema koera pähe tipitades käskis ta: ,,Jookse-too-süüa!" 

Koer kargas maast ja pistis tuule kiirul lippama, nii et ta lühikese ajaga vaataja silmast kadus. 
Vähem kui poole tunni pärast tuli ta tagasi, käsikorv suus. Ütlemata suur oli Peetri rõõm, kui 
ta tema korvi magusamate roogadega täidetud leidis, nõnda kui sealiha, värskeid kalu, vorsti 
ja kooki. Ta sõi, et kõht kippus lõhkema. 

Vanamees ütles: ,,Mis sul üle jääb, pead sa koertele andma, sest et korv iga kord tühjendatud 
peab saama ja pisemat raasukest ei tohi järele jääda." 

Peetril oli küll kahju koertele anda, aga ta ei tohtinud vanamehe vastu tõrkuda, kelle abiga ta 
praegu oma kõhu oli täitnud. Ta ütles kahtlevalt: ,,Selle väiksema koera ostaksin ma 
heameelega, kui mul nii palju raha oleks, aga minu varandus on ülepea üks rublatükk; enam ei 
ole mul hinge taga. Kui pakutud hinna eest koera tahad müüa, siis sobitame sedamaid kaupa." 
Vanamees oli pakutud hinnaga rahul, ometigi lisas ta juurde: ,, Neid 

koeri ei tohita iial üksteisest ära lahutada, muidu sünniks õnnetus niihästi koera peremehele 
kui koertele. Kui sul suuremat raha ei ole kui rublatükk, siis müün ma sulle selle eest 
väiksema koera ja kingin teised kauba peale. Sa saad tänase kaubaga hiljem vististi rahul 
olema. Nagu sa juba kuulsid, on esimese koera nimi: Jookse-too-süüa, keskmisel: Murra- 
maha, suuremal :Lõhu-rauad! Peaks sul midagi kogemata juhtuma, kus koerte abi tarvis läheb, 
siis hüüa aga nimelt, keda sa tahad, ja sinu soovimine peab täidetud saama. Nõnda kui 
väiksem must sind iga päev toidab, saavad teised sind vaenlase vastu varjama." Siis hüüdis ta 
koertele: ,,Siin seisab teie uus peremees!" Koerad uputasid saba ja lakkusid Peetri käsi, kui 
tahaksid nad sellega tunnistada, et nemad käsku olid mõistnud. Jumalaga jättes puutus 
vanamehe sõrm Peetrile otsa peale, mis kui välk äkitselt tema kehast läbi käis; aga sel 


silmapilgul oli vanamees ära kadunud, kas tuuleõhku või maapõrmu sulanud, seda ei teadnud 
Peeter hiljem tõesti tunnistada. 

Imelikult näis, kui oleks vanamehe näpp teda ja kõiki, mis temal silmade ees, ühekorraga 
teiseks loonud, sest et siiasaadik maailm veel iial nii ilus tema silma ei olnud paistnud kui 
praegu, ja ühtlasi ka teine vaim tema enese sisse elama tulnud. Peeter ütles iseenesega 
kõneldes: ,,Tänini elasin ma otsekui paksus pilveudus, kust ma nüüd valgusele olen pääsnud." 
Koerad vahtisid teraselt temale silmi ja uputasid saba, kui oleksid tahtnud, sellega tunnistada: 
sul on õigus. 

Kui Peeter tükk aega imelikku asjalugu oli mõtelnud, tõusis ta jalule ja :hakkas edasi 
rändama. Õhtul kogemata kätt tasku pistes leidis ta oma rublatüki seal alles ja ei võinud 
kogunisti ära seletada, kust raha sinna oli tulnud, sest et ta selgesti teadis, kuidas ta rublatüki 
ostetud koera eest vanamehele oli andnud, mis taat tema silma nähes oma tasku oli pistnud. 
Kuidas rublatükk sealt tagasi võis tulla? 

Jookse-too-süüa oli sundimist mööda korvitäie õhtust toitu toonud, millest peremehele ja 
koertele küllalt süüa sai, niisamuti ka teisel hommikul. Aga naljakas rahalugu ei läinud Peetril 
peast, sellepärast pidas ta nõu asja täna sügavamalt läbi katsuda. Ta vahetas ühe mehe käest, 
kes teel vastu tuli, enesele parema kuue ja andis rublatüki teisele peale. Penikoorem maad 
kaugemale jõudnud, leidis ta rublatüki jälle taskust. 

Nüüd vast märkas ta, kuidas lugu õnne-rublatükiga oli, mis, kui ta mingil kauplemisel välja 
anti, iga kord peremehe taskusse tagasi puges. Tema ostis nüüd iga päev endale riideid ja 
muid tarvilikke asju või muud tühja, nagu rikkamad mehed teevad, siiski jäi temale vaderi 
kingitud rublatükk ikka tasku. Kuidas ta võõra käest sinna jõudis, seda ei teadnud peremees 
isegi. Tema mõtles rõõmsal meelel: ma võiksin, kui tahan, kõik maailma läbi rännata, sest et 
mul toit ja raha kusagil ei puudu. 

Peeter oli juba mõnda aega ühest paigast teise rännanud, kui ta ühel päeval oma sammud 
metsalaande viis; koerad tõstsid haisu ajades ninad kõrgele, vahtisid siis jälle peremehe peale, 
kui tahaksid nad ütelda: siin ei ole õiget lugu, vaata ette! Peeter rändas edasi ja nägi, et koerad 
ikka rahutumaks läksid; ometi ei juhtunud midagi võõrast mehele silma. 

Korraga kuuleb ta kaugelt rataste müdinat, kui tuleks midagi rasket koormat samm-sammult 
ligemale. Seal silmab ta tõlda ja nelja musta hobust tõlla ees, kes nagu surnuvankrit veavad, 
sest tõld oli mustade tekkidega üle kaetud ja kutsaril mustad riided seljas. Hobustel seisid 
pead ja kõrvad longus, otsekui tunneksid ka nemad leinamise kurbust. 

Tõlla aknast sisse luurides nägi Peeter ühe noore jumeda näoga naisterahva mustas leinariides 
üksipäini tõllas istuvat, kes kibedasti nuttis ja vahetevahel valge peenikese rätikuga oma 
palgelt pisaraid ära pühkis. 

Peeter küsis kutsarilt, mis see lugu pidi tähendama, aga ei saanud midagi vastust. Peeter 
kärgatas valju sõnaga: ,,Lurjus! Pea hobused kinni ja anna mulle vastust? Ehk ma teen sulle 
suu pähe, et sa rääkida oskad!" 

Kui kutsar meest ja tema suuri koeri nägi, arvas ta, et siin naljalugu ei olnud, jättis hobused 
seisma ja hakkas jutustama, kuidas siin metsas üks kole metsaline asuvat, kes pooleldi põhjatu 
suure karuA pooleldi jälle linnu värki olevat, nõnda et tema niihästi maal kõndida kui ka 
lennata võivat. See kole metsaline hävitavat kõiges kuningriigis ümberkaudu otsata palju 
inimesi ja elajaid ja oleks juba ammugi maa elavatest loomadest hoopis tühjaks teinud, kui 
temale igal aastal tähendatud päeval üht ilmasüüta neitsit ohvriks ei viidaks, keda metsaline 
silmapilk tervelt alla neelavat. Kuningas laskvat selle tarvis kõigest riigist kõik ilmasüüta 
kuueteistkümne-aastased tütarlapsed kokku tulla, et nende seas liisku heita, kelle viletsa peale 
suremise kord juhtub. Tänavune surmaloos olla kuninga ainukese tütre peale langenud, keda 
nüüd metsalisele söögiks viiakse. Ehk küll kuningas ja tema alamad väga raskes kurbuses 


olevat, siiski ei võivat keegi lugu parandada ega teisele joonele seada, sest et tõotus täidetud 
peab saama, sellest hoolimata, kas tütarlaps rikas või kehv, suursugune või alam on. 

Peetril läks süda väga haledaks, kui ta kutsari juttu oli kuulnud ja õnnetu kuningatütre raskesti 
koormatud südame kurbust näinud. Ta võttis endale sedamaid nõuks neitsile surmateel 
saatjaks minna. Et nüüd tõld samm-sammult pikkamisi edasi sõitis, käis Peeter koertega tõlla 
kannul. 

Kui nad viimaks kõrge mäe äärde jõudsid, mis keset laant seisis, pidas kutsar hobused kinni ja 
palus kuningatütre tõllast välja tulla, sest et nad nüüd piirile olid jõudnud, mis elule ja surmale 
vahet tegi. Sõna lausumata kui loodud lambatalleke astus kaunis kuningatütar tõllast ja hakkas 
mööda 

mäge üles minema. Peeter tahtis sedamaid tema kannule astuda, aga kutsar hüüdis: 
»Külamees! Jäta alpimine! Sina võid küll niisamuti oma elu kaotada kui neitsi, siiski ei lähe 
asjalugu selle tõttu mitte paremaks." 

Peeter kostis julgesti: ,,See on minu asi, aga mitte sinu!" ja astus julge sammuga edasi. 
Kuningatütre nutust paisunud silmad vaatasid kui tänades tema peale ja mustad koerad 
Uputasid lahkelt sabadega, kui tahaksid ütelda: see on ühe vahva mehe viisi! 

Nad ei olnud veel kolmat osa mäge üles roninud, kui äkitselt kohin ja mühin tõusis, otsekui 
oleks raskem rahepilv tulemas. Kõrgemalt mäe harjalt veeretas ennast üks kole metsaline alla, 
altkeha poolt karu värki, aga suuremast hobusest palju kõrgem; karvade asemel katsid 
soomused tema keha,, kaks kõverat sarve peas ja kaks pikka tiiba seljas, jalapikkused 
seakihva värki hambad paistsid koledal loomal suust; pikad küüned käppade ja jalgade küljes. 
Kole kiskja võis ehk veel paarkümmend sammu kuningatütrest kaugel olla, kui ta oma pika 
keele suust välja ajas, millega ta ehk nagu madu neitsit enne neelamist tahtis nõelata. 

Aga sel silmapilgul hüüdis Peeter kohkumata: ,,Murra-maha!" 

Mehe hüüdmist kuuldes põlesid metsalise silmad kui tuluke ja tema hingeaur suitses kui 
saunakerise leil; aga must koer oli peremehe sundi täites kui piksenool tema kallale karanud ja 
koleda loomaga juba võitlemas.» Koer oskas väga osavalt ennast tema suu ja küünte eest 
hoida, kargas jalgade vahelt metsalise kõhu alla, ahmas hammastega kinni ja pures nii kaua,, 
kuni sisikonnad kõhust välja tulid ja koera hambad tema südamesse puutusid. Seal langes kole 
metsaline kalju raskusel maha, nii et kõik mägi tema koorma all värises, kus ta natukese aja 
pärast oma kurja elu välja õhkas. Aga koer, ehk küll temast kümme korda väiksem, sõi ta 
siiski puhtalt keha ja nahaga tükkis ära, nii et muud üle ei jäänud kui kaks sarve ja neli pikka 
hammast. Need korjas Peeter maast ja pistis oma kotti. 

Siis tõttas ta kuningatütrele appi, keda hirm ja ehmatus minestusse maha oli pillutanud. Peeter 
kandis kübaras ligemalt allikalt külma vett, miska ta minestanud neitsi otsaesist ja palgeid nii 
kaua kastis, kuni minestuseram-metus lõppes. Otsekui pikast unest ärgates pidi ta tükk aega 
meelde tuletama, mis temaga oli sündinud; aga kui ta koledat metsalist enam oma ligidal ei 
leidnud, arvas ta ennast surmast päästetud, langes päästja ette põlvili maha ja andis 
silmaveega ja lahke sõnaga temale tänu. 

Siis palus ta, et päästja temaga seltsis tõlda istuks ja kuninga juurde sõidaks oma teenitud 
palka nõudma, mis siin ei tial kitsik, vaid kuninglik võis olla. Peeter tänas lahke pakkumise 
eest ja andis siis vastuseks: 

»Ma olen alles noor ja õppimata, sellepärast ei usalda ma veel kuninga silma ette tulla. Ma 
tahan esiteks maailmas pikemalt ümber vaadata, ja kui 

taevane isa .mulle elu ja tervist annab, siis tulen ma kolme aasta pärast jälle tagasi." Sedaviisi 
lahkusid nad teineteisest. Kuningatütar istus tõlda ja sõitis isakotta tagasi; Peeter jätkas oma 
rändamisteed kaugemale võõrale maale. 


Kutsarile tõusis kuri mõte südamesse. Tema oli juttu kuulnud, mis kuningatütar ja Peeter 
isekeskis rääkinud; seal arvas ta mõnusaks, kui tema ennast kuningatütre päästjaks üles 
annaks ja suure palga enesele võtaks. Kui nad nüüd paksu metsa kohta said, kus tee ääres 
äkilise kalda taga üks sügav kuristiku auk oli, pidas ta hobused kinni, astus maha ja ütles 
kuninga tütrele: 

»Teie päästja on oma teed läinud, kust ta vististi enam tagasi ei tule teie ja teie isa käest endale 
vaevapalka nõudma. Ma arvan sellepärast, et teie kohus oleks mulle seda palka anda, sest et 
mina noormehe teile abiks olin tinginud, muidu ta ei oleks tulnud. Rääkige oma isale, kui 
meie teelt koju saame, et mina teid koleda metsalise käest olen päästnud ja põrgu looma ära 
tapnud, nõnda et tema poolt hiljem kellelegi kahju ei või sündida: siis makstakse palk 
minule." 

Kuningatütar vastas: ,,See oleks esiteks üsna vale ja teiseks raske ülekohus olema, kui see 
mees, kes palga oli teeninud, ilma jääks ja palk teisele antakse, kes midagi ei ole teinud. 
Jumal hoidku mind niisuguse patu 

eest!" 

Kutsar tõmbas otsaesise kortsu ja hüüdis vihase häälega: , Noh, olgu siis, kuidas teie ise 
tahate! Elusalt ei tohi teie minu käest enam pääseda! Valmistage ennast surmale." 
Kuningatütar langes tema ette põlvili maha ja hakkas armu paluma, aga kurja mehe kivist 
süda ei võtnud palumist kuulda, vaid ütles valju sõnaga: ,,Valige kahest, kumba teie paremaks 
arvate: ütelge oma isale, et mina koleda metsalise olen tapnud; või kui teie seda valet ei taha 
rääkida, siis kukutan ma teid üle kalda sügavasse kuristiku auku, kus teie keelepaelad igavesti 
kinni jäävad. Ma räägin kodu, et kole metsaline teid on ära neelanud, nagu kõiki neid teisi 
enne teid, ja sellega on lugu otsas.” 

Nüüd nägi kuningatütar, et siin enam pääsmise lootust ei olnud, kui ta kurja kutsari vastu 
pikemalt tahtis tõrkuda, sellepärast lubas ta isale valetada, nagu kutsar temale õpetanud; aga 
enne pidi ta veel kindla vandega tõotama lubatud valet vististi tõeks tunnistada ja siin ilmas 
mitte kellelegi elavale hingele ühtki sõna sellest avaldada, mis täna oli sündinud. 

Ahastusest ja hirmust tuim kui puutükk, oli kuningatütar nurjatu mehe tahtmist täitnud; aga 
mida ligemale ta isakodule jõudis, seda raskemaks läks tema süda. Siiski ei võinud ta vandest 
pääseda, vaid pidi kutsari oma päästjaks nimetama. 

Otsata suur oli linnarahva ja kuninga rõõm, kui surnuksnutetud neitsi 

259 

elusalt ja terve kehaga tagasi tuli, ühtlasi sõnumeid tõi, et kole metsaline hukatud ja edaspidi 
temast kellelgi enam kartust ei olnud. Leinariided võeti nüüd seljast ja pandi rõõmuehteid 
nende asemele. Kuningas langes nuttes tütre kaela ega võinud tükk aega sõna suust välja 
saada; aga kui keelepaelad lahti pääsesid, siis tänas ta tütre päästjat, andis temale kätt ja ütles: 
»Tänu ja kiitus olgu sulle, aus mees! Sina ei ole mitte üksnes minu ainukest last surma kurgust 
päästnud, vaid kõige riigi kurjema vaenlase volist lunastanud. Selle suure heategemise eest 
tahan ma sulle palka maksta ja oma kõige kallima varanduse anda: sina pead minu tütrele 
abikaasaks ja mulle väimeheks saama. Aga et minu tütar veel väga noor on, sellepärast 
peavad vast täna aasta pärast pulmad tehtud saama." 

Seal ehiti kutsar uhkesse riidesse ja tõsteti ta kõrgemate meeste seisusse, kus ta iga päev 
suures aus ja ilus elas ja enam seda põlve meeldegi ei tuletanud, kus ta alam teenija oli olnud. 
Teisiti näis lugu kuningatütrega, kes raskesti ehmatas, kui kuulda sai, et isa teda päästjale 
palgaks oli lubanud. Ta oli kurb ja nuttis sagedasti salamahti, kus teiste silmad tema pisaraid 
ei näinud. Et tal keelepaelad raske vande all seisid, ei tohtinud ta kellelegi oma päästmise lugu 
rääkida, veel vähem seda kuulutada, mis tema südant ööd ja päevad vaevas: et ta armsale 
päästjale abikaasaks ei võinud minna. 

Kui ootamise aasta mööda oli läinud, palus ta uuesti luba veel ühe aasta pulmadega oodata, 
mis küll peiu meele pärast ei olnud, aga et kuningas tütre palumist oli kuulnud, pidi ta sellega 


leppima. Aga kui teise aasta lõpul tütar jälle paludes isa ette astus ja pulmade aega soovis 
pikendada, seal süttis kuninga süda vihas põlema; ta hüüdis: ,,Sina tänamatu loom! Mispärast 
ei taha sa sellele vahvale mehele minna, kes sind koleda metsalise kurgust on päästnud ja kõik 
minu kuningriigi raske vitsa alt lunastanud!" 

Tütar oli surnukarvaliseks kahvatanud ja tema jalgade ette maha langenud, kus ta muud ei 
ütelnud, kui: ,,Oh mis õnnelik oleksin mina praegu, kui kole metsaline mind täna kahe aasta 
eest oma kõhtu oleks neelanud!" 

Need kibeda kaebamisega räägitud sõnad tungisid kui tulised nooled isa südamest läbi; ta 
tõstis tütre põrandalt, võttis ta oma põlvede peale ja ütles: , Ma tahan, armas laps, veel viimast 
korda sinu palumist kuulda; aga täna aasta pärast ei või sind ükski vägi pikemalt pulmadest 
päästa, sest et mina sind oma kuningliku sõnaga päästjale abikaasaks olen tõotanud." 

Tütar tänas uue armu eest ja lootis ikka veel selle peale, et kallis noormees, kes tema elu 
surma küüsist oli päästnud, lubadust täites kolme aasta pärast tagasi tuleb. 

Palju rutem, kui tema lootis ja ootis, lõppes aga ka kolmas aasta pea- 

aegu otsa, ilma et võõra mehe tulekust midagi kuulda oleks olnud. Kuningatütar teadis ette, et 
tema enam isalt ootamisaja pikendust ei tohtinud paluda, sellepärast vaatas ta rahulikult 
pulmade vastu valmistamist, nuttis mõnikord salaja ja palus jumalalt abi. 

Ööl enne pulmapäeva nägi ta unes, kuidas üks halli habemega ühe silmaga vanamees teda 
trööstima oli tulnud. Vanake oli ütelnud: ,,Ole julge ja kartmata! Ülekohus ei või iial 
kõrgemale silmale varju alla jääda, kui ta ka inimestele teadmata peaks jääma." Unest ärgates 
tundis kuningatütar uut rammu ja lootust oma südames. 

Nüüd juhtus, et sel päeval, kus kuningatütre pulmi peeti ja kõik linn sellepärast suures ilus ja 
lustis oli, üks võõras mees kolme musta koeraga linna väravast sisse astus. Ta nõudis järele, 
mispärast rahval nii suur rõõm on, ja sai vastuseks, et kuningatütrel parajalt pulmad olevat ja 
tema sellele mehele minevat, kes teda kolme aasta eest koleda metsalise hammaste vahelt olla 
päästnud. 

Võõras küsis: , Ütelge mulle, kus see päästja on?" 

»Noh," anti vastuseks, ,,kus mujal kui kuningakojas, sest et peigmees ikka pruudi kõrval 
istub." 

Võõras hüüdis tulise vihaga: ,, Laske mind kuninga ette astuda, ma tahan temale avalikuks 
teha, et ta oma tütart ühele üleannetule petjale tahab anda. Laske mind kuninga jutule!" 
Kuningakoja väravavahid arvasid teda meelest nõdraks läinud inimese olevat, sellepärast 
võtsid nad tema kinni, köitsid tal käed ja jalad ahelasse ja viskasid ta siis vangitorni kindlate 
rauduste taha, et rõõmupidudel hullaja läbi midagi pahandust ei sünniks. 

Nüüd märkas Peeter, et ta uisapäisa asja on läinud talitama ja hakkas oma äkilist meelt 
kahetsema, sest et kuningatütar nüüd teisele naiseks saab, seni kui tema vangiahelates peab 
istuma. Seal kuuleb ta vangitorni akna taga kraapimist ja koerte vingumist, mõtleb: minu 
truud koerad kipuvad minu juurde tulema, ehk võib nende abi mind hädast päästa. 

Õnneks tuleb temale meelde kolmat koera appi hüüda, ja sel silmapilgul kui tema ,,Lõhu- 
rauad!" oma suust välja ütelnud, on suuremal mustal juba käpad akna raudtrellide küljes, mis 
kui kuivanud vitsaraod koera rammu all katkevad. Koer kargas aknast sisse, näris peremehe 
käte ja jalgade ahelad otsekui takust lõngad katki, siis hüppas ta aknast välja, Peeter tema 
kannul. 

Sedaviisi hädakitsikusest pääsenud, hakkas ta mõtlema, mis ta pikemalt ette pidi võtma, et 
kuningatütar ühele ülekohtusele osaks ei saaks. Tühja kõhu näpistust tundes hüüdis ta esimest 
koera: ,,Jookse-too-süüa!" Koer jooksis tuule kiirusel ja tuli natukese aja pärast käsikorviga 
tagasi; roogade peale oli üks peenike valge ninarätik kaetud ja kuldsõrmus rätiku nurga 

sisse seotud; sõrmuse seest leidis Peeter kuningatütre nime, mis temale jälle lootust 
südamesse kasvatas. 

Ninarätikuga ja sõrmusega oli lugu nõnda olnud. Kuningas istus uhkete pulmalistega 
lõunasöögil, paremat kätt kuninga kõrval istus tema tütar ja pahemat kätt tütre peigmees, 
endine kutsar, keda täna kuningale väimeheks pidi laulatatama. Seal jookseb must koer, tühi 
korv suus, tuppa, otsekohe kuninga tütre tooli ette, vahib paludes silmadega neitsi peale ja 
lakub tema käsi, kui tahaks ta ütelda: andke mulle ka toitu korvi? 

Südamerõõm pani kuningatütre käed natuke vabisema, sest et ta silmapilk ilusa koera oli ära 
tundnud, et see tema päästja oma oli; sellepärast võttis ta söömalaualt liha- ja kalarooga, mõne 
tüki magusat kooki, pani kõik korvi sisse, ühtlasi tõmbas ta ka oma kihlasõrmuse sõrmest, 
sidus rätiku nurga sisse, ja kattis siis korvi rätikuga kinni. 

Koer läks korviga oma teed; kuningatütar rääkis paar sõna kuningale salamahti kõrva sisse, 
seal tõusis kuningas söömalauast, võttis tütre käest kinni ja läks temaga ühte salakambri; 
natuke aega hiljem kutsuti ka kirikuõpetaja sinna. 

Kuningas küsis kirikuõpetajalt, kas niisugusel vandel kindlust peaks olema, mis üks inimene 
vägivaldselt surmahädas on vandunud, et selle läbi oma elu mõrtsuka käest päästa. 
Kirikuõpetaja kostis: ,, Vägivaldsel vandel, mis inimene vastumeelt vannub, ei ole jumaliku 
ega inimliku seaduse ees iial kestust, sest et niisugune vanne midagi ei tähenda." 

Nüüd tunnistas kuningatütar salaloo üles ja rääkis otsast otsani, mis täna kolme aasta eest 
metsas temale oli sündinud. Kuningas käskis koera jälil mõned sulased otsima minna, kas nad 
kuskilt koera peremeest leiaksid, selle mehe pidid nad siis silmapilk kuninga ette tooma. 
Üürikese aja pärast oli mees leitud ja tema kolme koeraga seltsis sinna toodud. Kuningatütar 
tundis sedamaid oma päästja, langes tänades tema kaela ümber ja ütles: 

»Täna päästate minu elu teist korda kurja metsalise voli alt! Tuhat, tuhat tänu selle armu ja 
heategemise eest!" 

Kuningas läks tütrega söömalauda tagasi ja käskis Peetri nii kauaks siia ootama jääda, kuni ta 
teda laseb kutsuda. 

Söömalauas küsis kuningas, mis nuhtlust peab niisugusele inimesele mõistetama, kes teise 
mehe vahva töö ära salgab ja teenitud tööpaiga enesele võtab? - Endine kutsar mõtles: ma 
tahan näidata, mis osav kohtumõistja ma olen, ja kostis kuninga küsimise peale: ,, Niisugusele 
üleannetule ei oleks mõnusamat nuhtlust tarvis, kui et temale veskikivi kaela köidetaks ja teda 
mere sügavusse ära uputataks." 

Kuningas ütles: ,,Väga hea, nõnda peab kohus mõistetud saama!" - ja andis siis käsu võõras 
mees tuppa kutsuda. 

Kui nüüd Peeter oma kolme musta koeraga sinna tuli, kahvatas kutsar lubjatud seina 
sarnaseks, langes kuninga ette põlvili ja hakkas armu paluma. Kuningas ütles: ,.Sina, 
ülekohtune kurjategija, oled ise enese peale kohut mõistnud ja pead nüüd nuhtlust nõnda 
saama, kuidas sa mulle ütlesid. Aga et meie ilus pulmapidu sinu pärast ei saaks segatud, pead 
sa nii kaua vangitornis istuma, kuni minu tütre pulmad lõpevad." Seal viidi kutsar toast, 
köideti raudahelasse ja pandi vangitorni kinni. Peeter võttis nüüd kotist oma tunnismärgid, 
koleda metsalise sarved ja hambad, mispeale lai rõõmu-kisa pulmaliste suust tõusis. Kuningas 
käskis Peetri enese kõrva kutsari toolile istuda ja veel selsamal õhtul oma tütrega laulatada. 
Metsalise sarved ja hambad pandi kuninglikku kirikusse igaveseks mälestuseks seisma. 

Nelja nädala pärast, kui pulmad said lõpetatud, anti kutsarile teenitud nuhtlus, kuidas tema ise 
oli mõistnud. 

Seal astus ühel päeval Peeter alandlikult kuninga ette ja rääkis, kuidas tema kui alama rahva 
laps kogemata õnne läbi kõrgeks meheks oli tõusnud, aga et temal veel kaks vanemat venda 
koju jäänud. Sellepärast palus ta kuningalt luba neid siia lasta tulla, et tema üksi õnnes ja ilus 


ei elaks, vaid ka oma vendadele nende elu võiks kergendada. Kuningas oli sellega rahul ja 
läkitas jalamaid käsu, et Peetri vennad sinna pidid tulema. 

Sel päeval, kui vanemad vennad sinna tulid ja Peeter neid lahkelt oli vastu võtnud, hakkas 
suurem koer inimese keelil kõnelema ja ütles: 

»Nüüd on meie aeg täis, sest et meie nii kaua sinu juurde pidime jääma, kuni näha saaksime, 
kas sina oma õnnepõlves ka vendi meelde tuletad. Taevataadile tänu! Sa oled kui õige mees 
igas tükis oma kohust täitnud." Äkitselt olid koerad luikedeks ümber moondatud, tõstsid 
tiivad lendu ja läksid oma teed. Kuhu? - Seda ei ole tänini veel keegi kuulnud ega näinud. 
Peeter elas kui kuninga väimees suure au ja ilu sees ja aitas oma vendi, et ka nemad 
aegamööda nõukaiks meesteks said. Õnne-rublatüki kinkis ta oma vanema venna esimesele 
pojale vaderiandeks, üteldes: ,,Kui tema noormehe-eal ükskord kodunt välja läheb, siis andke 
temale vaderikingitus teele kaasa, miska ta niisamuti maailmas võib läbi saada, kui mina läbi 
sain ja õnne leidsin." 


XXXIV. Julge rehepapp 


Ükskord elas üks rehepapp, kellele julguse poolest teist temasarnast meest ei olnud kõrva 
seada. Isegi vanapoiss oli temast kiitnud, et veel kuskil maailmas julgemat meest tema silma 
ei olevat juhtunud. Ta käis sellepärast sagedasti õhtutel, kus rehelisi rehes ei olnud, rehepapil 
võõrsil, ja magusat juttu vestes ei läinud neil aeg iial igavaks. Vanapoiss arvas, et rehepapp 
teda ei tunne, vaid liht-külameheks peab, aga rehtpapp tundis teda väga hästi, ehk ta küll 
sellest võõrale iial midagi ei avaldanud; siiski pidas ta salamahti nõu, kuidas ta vana-sarvikut 
kord võiks petta või temast endale tulu püüda. 

Ühel õhtul oli vanapoiss oma poissmehepõlve kahetsedes kurtnud, et temal kedagi ei olevat, 
kes suka või kinda ära nõeluks; seal ütles rehepapp: ,,Miks sa, vennike, siis kosja ei lähe?" 
Vanapoiss kostis: ,,Ma olen juba mõnikord õnne katsunud, aga tütarlapsed ei taha mulle tulla. 
Mida nooremad ja priskemad nad olid, seda kurjemalt naersid nad mind." 

Rehepapp käskis vanemaid tütarlapsi või lesknaisi kosida, kes taltsamad olevat ja palju iial 
kosilasi ei minevat põlgama. Mõne nädala pärast kosinudki vanapoiss ühe elatanud piiga, aga 
mitte kuigi kaua peale selle tulnud ta jälle rehepapile oma häda kaebama, et noorik väga tige 
olevat, kes temale ööl ega päeval rahu ei andvat, vaid ühtepuhku piinavat. 

»»Mis mees sa siis olid," naeris rehepapp, ,.et püksid naise jalga andsid! Oled sa naise võtnud, 
siis pead sa naise üle võimust saama!" 

Vanapoiss kostis: ,,Mina ei saa temast jagu. Võtku teda see ja teine, aga mina ei tõsta enam 
oma jalga tema majasse." 

Reheppp püüdis teda mitmel viisil trööstida ja käskis teist korda õnne minna katsuma, aga 
vanapoiss arvas esimesest katsetükist küllalt olevat ega himustanud enam teist korda oma 
kaela naise kütkesse rakendada. 

Aasta hiljemini, sügisel, kui rehepeksmine jälle alustatud, tuli vana tuttav rehepappi vaatama. 
Rehepapp märkas sedamaid, et külamehel midagi 

südame peal kipitas, aga ta ei hakanud küsima, vaid tahtis oodata, kuni teine ise oma lugu 
saaks avaldama. 

Ei väldanud ka kuigi kaua, seal kuulis ta vanapoisi viletsust, kes suvel ühe noore lesknaisega 
tuttavaks saanud; see olnud nii mahe kui tuike, mispärast mehikesel teist korda kosjamõtted 
siginenud. Ta võtnud tuikese naiseks, aga leidnud hiljem kodus kurjema kulli, kes temal 
silmad peast tahtnud välja kiskuda, nõnda et ta viimaks õnne tänanud, kui õela käest oli 
pääsnud. 


Rehepapp ütles: ,,Ma näen, et sinust naisemeest ei või saada, sest et sa- üks jänes oled, kes 
naist ei oska valitseda." Vanapoiss pidi ses tükis temale õigust andma. Said nad veel tüki aega 
naisekosimisest rääkinud, siis ütles vanapoiss: 

»Kui sina tõesti nii julge mees oled, et kurjema põrgulise naisterahvaste hulgas usud taltsaks 
võivat teha, tahan ma sulle teejälgi juhatada, kust pealt sinu julgus paremat palka peab leidma 
kui kurja naise taltsaks tegemisest. Sa tunned mäe otsas neid vana lossi ahervaresid? Seal all 
on üks suur ennemuistne varandus varjul, mis veel kellegi näppudesse ei ole puutunud, sest et 
ühelgi mehel julgust ei olnud varandust välja võtta." 

Rehepapp andis naerdes vastuseks: ,,Kui muud abi tarvis ei lähe kui julgust, siis on varandus 
niihästi kui juba minu taskus!" 

Nüüd õpetas vanapoiss, kuidas rehepapp tuleval neljapäeva õhtul, kus kuu parajasti täis saab, 
sinna pidavat minema rahaauku üles võtma, ja lisas siis veel peale: 

»Hoia ennast selle eest, et sul vähemat kartust peale ei tule, sest kui sul süda peaks kohkuma 
või pisem sooneke keha sees hirmu pärast värisema, siis ei kaota sa üksi loodetud varandust, 
vaid sa võid ka oma elu kaotada, nõnda kui paljud teised, kes seal enne on käinud oma õnne 
katsumas. Kui sa minu juttu ei taha uskuda, siis mine kuhugi taluperesse sisse ja lase rahval 
rääkida, mis nad vana lossi müüridest kuulnud või mõned oma silmaga näinud. Veel üks kord: 
kui sul elu armas on ja sa varandust tahad pärida, siis hoia ennast kartuse eest!" 

Tähendatud neljapäeva hommikul läks rehepapp teele, ja ehk tal küll pisemat kartust ei olnud, 
siiski astus ta külakõrtsi jalgu puhkama, lootes sealt inimesi tabavat, kes temale vana lossi 
müüridest ühte ja teist võiksid rääkida. Ta küsis kõrtsimehelt, mis vanad müürid seal mäe 
otsas seisavad ja kas rahvasuus midagi jälgi kuulda on, kes need üles ehitanud või kes need 
hiljem ära pillutanud. 

Üks vana talumees, kes rehepapi küsimust kuulnud, andis nõnda otsust: ,,Rahva rääkimise 
Järgi on mõnesaja aasta eest seal põhjatu rikas mõisnik elanud, kelle valitsuse all suured 
laialised vallad ja väga palju rahvast seisnud. Härra oli raudvitsaga rahva üle valitsenud, neid 
raskesti piinanud,. 

aga alamate higist ja verest otsata palju varandust kokku kraapinud, nõnda et kulda ja hõbedat 
koormate kaupa igalt poolt lossi oli veetud, kus varandus sügavates keldrites varjul peetud, et 
varga ega röövli käpp sinna külge ei võinud puutuda. 

Kuidas ülekohtune rikas mees viimaks otsa leidnud, see on kõigile teadmata jäänud. Ühel 
hommikul nägid teenrid tema sängi tühja olevat, kolm veretilka põrandal ja ühe suure musta 
kassi sängi peaotsas istumas, keda enne ega pärast seda kellegi silm ei olnud näinud. Arvati 
sellepärast, et kass muud ei võinud olla kui kurivaim ise, kes teda kassi kombel sängis ära 
kägistanud ja siis põrgu viinud, tehtud ülekohut vastama. 

Kui hiljem surmasõnumite peale sugulased kadunud vanahärra varandust pärima tulid, ei 
leitud kusagilt rahakopikat. Esiotsa arvati sulased rahavargaiks ja mõisteti nad kaelakohtu 
alla, kus nad ometigi kõigi piinamiste peale vaatamata midagi ei võinud tunnistada, sest et 
nende hinged ilma süüta olid. Vaheajal olid mitu inimest öösel sügaval maa all raha 

kõlisemist kuulnud ja andsid sest kohtule teatust; ja kui kohus asja läbi katsudes rääkimise tõe 
näinud olevat, lasti sulased vangist lahti. Ehk küll seda imelikku öösist rahakõlisemist hiljem 
veel mitu korda oli kuuldud ja ka mõned rahaauku otsima läinud, siiski ei leitud midagi ega 
tulnud ainuski neist rahaotsijatest enam tagasi; neid oli vististi seesama ära viinud, kes raha 
peremehele koleda otsa teinud. Nii palju võis iga inimene mõista, et, siin õiget lugu ei olnud, 
mispärast keegi ei usaldanud vanasse lossi elama minna, kuni viimaks katus ja seinamüürid 
tuule ja vihma käes ära pudenesid, nii et muud järele ei jäänud kui praegused vanad kantsid. 
Ükski inimeseloom ei julge öö ajal sinna ligimaile oma jalga tõsta - veel vähem nende alt 
ennemuistset varandust otsima minna." 


Nõnda rääkis vana talumees. Kui rehepapp tema juttu oli kuulnud, ütles ta kui pool nalja 
pärast: ,,Mul oleks lusti minna õnne katsuma! Kes tahab tuleval ööl minuga ühes sinna 
minna?" 

Mehed heitsid risti ette ja tunnistasid ühest suust, kuidas neil elu palju armsam olevat kui 
kõige maailma varandus, mida keegi hingehukatuseta kätte ei või saada. Siis palusid nad, et 
võõras mees tühja mõtte maha jätaks ja mitte oma elu kurjale müüma ei läheks. Ometi ei 
pidanud julge rehepapp nende palumistest ega ähvärdamistest midagi lugu, vaid tahtis oma 
käe peal õnne minna katsuma. Ta palus õhtul kõrtsmiku käest koo peergu, miska ta endale 
silmavalgust tahtis muretseda, ja küsis teed, mis kõige otsemalt lossimüüridele viiks. 

Üks külamees, kes teistest natuke julgem näis, läks temale, põlev latern käes, natuke maad 
teejuhiks, siis ei usaldanud temagi kaugemale minna, vaid pööras rohkem kui pool versta 
müüridest eemal tagasi. Pime pilvine öö ei andnud valgust, sellepärast pidi rehepapp enam 
käsikatsel kui silma- 

juhil edasi minema. Tuule vingumine ja öökullide hõikamine kostis koledasti temale kõrva, 
aga ei võinud julget südant hirmutada. 

Niipea kui ta müüride varjus tuld võis üles võtta, süütas ta ühe peeru põlema ja hakkas 
vaatama, kas kuskil ust või urgast leida oleks, kust maa alla võiks minna. Tükk aega asjata 
otsinud, nägi ta viimaks müüri all ühe augu, mis allapoole läks. Ta pani peeru seina vahele 
põlema ja koristas kätega kivi- ja lubjaprügi nii palju eest, et sisse võis pugeda. 

Natuke maad edasi minnes leidis ta kivitrepi ja nii palju laialist ruumi, et püsti jalgel alla võis 
astuda. Peerukimp õlal ja põlev peerg käes, läks ta trepiastmeid mööda sügavamale, kuni 
viimaks raudukse leidis, mis lukuta oli. Ta tõukas raske ukse vallali ja tahtis parajasti tuppa 
astuda, kui üks suur must põlevate silmadega kass tuule kiirusel ukse vahelt välja puges ja 
treppi mööda üles kargas. Rehepapp mõtles: see on vististi raha peremehe kägistaja, lükkas 
ukse kinni, viskas peerukoo põrandale ja hakkas siis ümber selitama. 

Tuba oli suur ja lai ja uksi igal pool seintel; mees luges ülepea kaksteistkümmend ust ja pidas 
aru, missugust ta neist kõige esiteks pidi katsuma minema. ,,Seitse peab mõnikord 
õnnenumber olema!" ütles rehepapp ija hakkas nüüd sissetulemise uksest lugema kuni 
seitsmenda ukseni; aga uks oli lukus ja ei tahtnud lahti minna. Kõige keharammuga vastu ust 
tõugates sai ta ometi aegamööda roostetanud lukust jagu, nii et uks lahti põrkas. 

Rehepapp leidis sisse astudes keskmise suurusega toa, kus ühe seina ääres pikk laud ja pink, 
teise seina ääres jälle ahi ja leeauk ahju ees seisid; ka mõned puuhalud olid lee kõrval 
põrandal. Need sütitas mees põlema ja nägi tule valgel, et väike pada ja jahukauss ahju, otsal 
seisid; ka natuke soola leidis ta soolavakakese põhjast. 

»Kas sa näed!" hüüdis rehepapp: ,,Ma leian siit kogemata toiduvara, vett on mul lähkris, mis 
joogiks kaasa võtsin, nüüd võin sooja körti keeta." 

Üteldes seadis ta paja tulele, valas vee ja jahud sisse, riputas soola peale, segas pilpaga ümber 
ja keetis kördi valmis; valas siis kaussi ja tõstis lauale. Hele tuluke leel andis toale valgust, et 
tarvis ei olnud peergu põlema sütitada. Julge rehepapp istus laua taha, võttis lusika kätte ja 
hakkas sooja kördiga tühja kõhtu täitma. 

Korraga nägi ta, silmi üles tõstes, musta põlevate silmadega kassi ahju otsal istumas ja ei 
võinud mõista, kust elajas sisse oli saanud, sest et ta oma silmadega oli näinud, kuidas kass 
mööda treppi üles oli läinud. Seal põrutati väljastpoolt kolm pauku ukse pihta, nõnda et toa 
seinad ja põrand vabisesid; aga rehepapp ei kaotanud julgust, vaid hüüdis valju sõnaga: 
»Kellel pea otsas, astugu tuppa!" 

Silmapilk põrkas uks laiali lahti, must kass kargas ahju pealt maha ja 

pistis läbi ukse putkama, kusjuures tal suust ja silmist tulesädemed välja purskasid. 


Kui kass oma teed läinud, tulid neli pikka meest tuppa, kellel pikad valged rüüd seljas ja 
tulipunased mütsid peas, mis nõnda sätendasid, et tuba üleüldse kui südapäeva ajal valgeks 
läks. Mehed kandsid surnuraami õlgadel ja puusärk seisis raami peal, mis aga julgele 
rehepapile hirmu ei teinud. Sõna lausumata panid mehed puusärgi põrandale, läksid üksteise 
kannul uksest välja ja tõmbasid ukse kinni. Kass mäugus ja kraapis ukse taga oma küüntega, 
kui tahaks ta tuppa tulla, aga rehepapp ei pidanud temast lugu, vaid sõi rahulisti oma sooja 
körti. 

Peale kõhutäitmist tõusis ta laua tagant ja läks puusärki vaatama; kangutas kaane pealt lahti ja 
nägi ühe väikese pika valge habemega vanamehe kirstus. Rehepapp tõstis ta kirstust ja pani 
leele tule äärde end soendama. Ei väldanud ka kuigi kaua, seal hakkas vanataadike toibuma, 
liigutas käsi ja jalgu. 

Julgel rehepapil ei olnud vähemat hirmu: ta võttis kördivaagna ja lusika laualt ja hakkas 
vanameest söötma. Aga vanakesel läks lusikaga söötmisel' aeg pikaks, sellepärast sasis ta 
mõlema käega vaagnast kinni ja neelas kiiresti kõik kördi oma kõjitu. Siis ütles ta söötjale: 
»»Ole terve, pojuke, kes sa minu vaese peale oled armu heitnud ja minu näljas ja külmas 
tarretanud keha toetanud. Selle heategemise eest tahan ma . sulle kuninglikku palka tasuda, et 
sa eluilmas mind ei pea ära unustama. -Vaata, ahju tagant leiad sa tõrvatunglad, sütita üks 
neist põlema ja tule minuga kaasa. Enne seda pane uks tugevasti kinni, et vihane kass tuppa ei 
pääseks, kes sul kaela murraks. Hiljem tahame teda taltsaks teha, et temast kellelegi enam 
kahju ei või sündida." 

Nõnda rääkides tõstis vanamees neljanurgelise, poole sülla laiuse paekivi põrandalt üles, mis 
kui kaas ühe keldri sisseminekut kinni kattis. Vana-taadike astus treppi mööda eel ja rehepapp 
kartmata, põlev tõrvatungar käes, tema kannul, kuni nad koledasse sügavasse koopasse 
jõudsid. 

Suures keldrivärki võlvitud koopas seisis üks rahalasu, kõige kõrgema heinasao taoline, pool 
hõbedat, pool kulda. Vanake võttis ühest seinakapist peotäie vahaküünlaid, kolm pudelit 
Joodavviina, ühe suitsetatud seakintsu-ja leivakaku välja, siis ütles ta rehepapile: 

»Ma annan sulle kolm päeva aega seda rahakogu lugeda ja ära jagada. Sa pead rahahunnikud 
kahte osasse jagama, nõnda et mõlemad hunnikud ühetasaseks saavad, kummaski enam ega 
vähem ei leita ja ühtki iile ei jää. Seni kui sina rahajagamist toimetad, tahan ma seina äärde 
magama heita, aga hoia ennast, et sa jagamisel pisematki eksitust ei tee, muidu kägistan ma 
sind surnuks." 

Rehepapp hakkas sedamaid tööle ja vanamees heitis seina äärde puhkama. 

Et vähemat eksitust ei juhtuks, toimetas rehepapp jagamist nõnda, et ta iga kord kaks 
ühesugust raha võttis, kas taalrid, rublatükid, kuldraha või peenikest hõberaha; neist pani ta 
ikka ühe pahemat, teise paremat kätt hunnikusse. Kippus tal jõud lõppema, siis rüüpas ta 
pudelist karastust, võttis mõne suutäie leiba ja liha, mispeale ta uue rammuga tööd edasi ajas. 
Selle läbi, et ta öösel pikka aega ei maganud, vaid viibimata tööd edasi toimetas, sai ta teise 
päeva õhtul jagamisega valmis; aga üks pisuke hõberaha oli üle jäänud. Mis nüüd teha? Julgel 
rehepapil ei olnud selle pärast muret, ta tõmbas noa taskust, pani tera rahatüki keskkoha peale 
ja lõi kiviga noa selga, nõnda et raha kahte tükki kargas. Ta pani ühe poole parema käe 
hunniku ja teise poole pahema käe hunniku otsa, äratas siis vanamehe magamast ja kutsus 
teda oma tööd vaatama. 

Kui nüüd vanamehe silm ülejäänud rahapoolikuid mõlema hunniku otsas oli leidnud, langes ta 
rõõmuhõiskamisega rehepapi kaela ümbert .kinni, silitas siis tükk aega tema palgeid ja ütles 
viimaks: 

»Tuhat, tuhat tänu sulle, julge noormees, kes sa mind pikast igavast vangipõlvest oled 
päästnud. Ma olen juba mitusada aastat siin oma varandust pidanud valvama, sest et kuskilt ei 
leidnud, kellel küllalt julgust või osavat aru peas oleks olnud, miska ta raha nõnda oskaks 


Jagada, et midagi üle ei jääks. Sellepärast pidin mina neid oma vandetõotuse järele kõiki üks- 
teise järel kägistama, ja et neist keegi enam tagasi ei saanud minna, sellepärast ei ole viimasel 
kahesajal aastal keegi enam siia usaldanud tulla, ehk >mina küll iial ühtki ööd ei lasknud 
mööda minna, kus ma rahaga ei kõlistanud. Sina, õnnelaps, pidid mulle ootamata päästjaks 
tulema, kui mul -viimne lootus kippus lõppema ja ma igavest vangipõlve kartsin. Tänu, tuhat 
tänu sulle sinu heategemise eest. 

Ühe rahahunniku saad sa endale vaevapalgaks, aga teise hunniku pead sa vaestele jagama, 
minu raskete pattude lepituseks, sest et mina sel ajal üks väga tige ja ülekohtune inimene olin, 
kui ma maa peal elades seda varandust endale korjasin. Ühe töö pead sa veel mulle ja sinule 
enesele kasuks toimetama. Kui sa siit üles lähed ja suur must kass sul trepi peal vastu tuleb, 
siis püüa ta kinni ja poo üles. Siin on üks kütke, millest ta .enam lahti ei pääse." 

Seda üteldes tõmbas ta pastlapaela jämeduse peenikestest kuldtraatidest punutud nööri oma 
põuest, andis selle rehepapile ja kadus siis, kui oleks ta maa põhja vajunud, tema silmist. Aga 
sel silmapilgul tõusis kärgatus, kui oleks kõik maapõhi rehepapil jalgade all pihuks ja 
põrmuks lõhkenud. Küünal kustus ära ja pilkane pime oli rehepapi ümber. 

Ometi ei lõpetanud ootamata juhtumine tema julgust. Ta otsis käsipidi teed, kuni ta trepile sai, 
ronis siis astmeid mööda üles ja sai esimesse tuppa, ikus ta tulles körti oli keetnud. Ehk küll 
tuluke juba ammugi leelt oli kus- 

tunud, leidis ta ometi tuha seest veel tulekibemeid, miska tule võis üles puhuda. Kirst seisis 
praegu veel raamil, aga vanakese asemel magas suur must kass kirstus. Rehepapp sasis tema 
peast kinni, tõmbas kuldnööri lingus temale kaela ümber ja riputas ta toaseina ühe tugeva 
raudnaela külge üles. Siis heitis ta ise põrandale puhkama. 

Teisel hommikul vast tuli ta müüride alt välja ja võttis teed lähemasse kõrtsi, kus ta tulles oli 
olnud. Kõrtsimehe rõõm ja imestus olid otsata, et võõras mees veata ja elusalt oli pääsnud. 
Aga rehepapp ütles: 

»Muretse mulle hea hinna eest paarkümmend tündrist kotti ja palka hobuseid, miska ma 
varanduse ära viia võinr" 

Sellest märkas kõrtsmik, et võõra mehe teekäik ei olnud tuulde läinud,, ja talitas sedamaid 
rikka mehe tahtmist. 

Kui nüüd rehepapp rahva suust oli kuulnud, missugused vallad vanal ajal lossiperemehe 
valitsuse all olid seisnud, jagas ta kolmanda osa vaeste varandusest nendele valdadele, andis 
kaks osa kohtu kätte, et seda pidi vaestele jagatama, ja läks siis oma varandusega kaugele 
maale elama, kus teda keegi ei tundnud. Seal pidavat veel tänapäevani mõned tema sugulas- 
test kui rikkad mehed elama ja oma suguvanema julgust õnnistama, kes selle varanduse oli 
võitnud. 


XXXV. Kuidas üks kuningapoeg karjapoisi-põlves üles kasvas 


Ükskord oli üks kuningas, kes väga heldesti ja armulikult oma alamaid valitses, nõnda et 
kõiges kuningriigis ühtki inimeselooma ei leitud, kes teda ei oleks õnnistanud ja temale 
elupäevade pikendust taevase isa käest palunud. Kuningas elas juba mõnda aastat õnnelikus 
abielus, aga neile ei olnud ühtainustki last antud. Suur oli sellepärast tema ja kõigi alamate 
rõõm, kui kuningaproua ühe pojakese ilmale tõi. Aga tema emasüda ei pidanud kaua seda 
õnne maitsma. Kolm päeva pärast poja sündimist vajusid tema silmad" surma unel kinni, nii 
et nad midagi enam siin ilmas ei võinud näha, misläbi poeg vaesekslapseks ja kuningas leseks 
jäi. 


” 2 599 

Otsata raske oli kuninga leinakurbus armsa proua surma üle; temaga leinasid üheskoos riigi 
alamad, nii et kuskil rõõmsat silma ei leitud. Alamate tungil kosis kuningas küll kolme aasta 
pärast teise abikaasa, siiski ei olnud temal uue nooriku valimisel seda õnne kui esimesel 
kosimisel; ta oli tuikese matnud ja kulli asemele saanud, nagu paraku mitmele lesele juhtub. 
Kositud noorik oli üks valju südamega õel naisterahvas, kes ei kuningale ega alamatele head 
ei näidanud. Endise proua poega ei võinud ta oma silma all kannatada, sest et ta kartis, riigi 
valitsus võiks võõraspoja kätte saada, keda alamad tema kadunud ema pärast armastasid. 
Tige kuningaproua pidas sellepärast kurja nõu poisikest kuhugi salamahti kõrvale saata, kust 
teda kuningas enam leida ei või; poisikest ära hukata ei olnud tal julgust. Keegi nurjatu 
vanaeit oli maksu eest kurja asja toimetusel kuningaproua abiline. Selle ülekohtuse naise kätte 
anti ühel ööl 

laps ja saadeti salateel kaugele, kuhu teda vaestele inimestele kasvandikuks pidi antama. Teel 
riisus vanaeit kõik peenikesed riided lapse seljast ja pani teised hilbud temale ümber, et keegi 


pettust ei märkaks. Vanaeit oli kuningaprouale kindla vandega tõotanud, et ta kellelegi 
inimesele kohta ei -nimeta, kuhu kuningapoeg oli viidud. 

Lapsevaras ei julgenud päevavalgel käia, sest et ta tagaotsijaid kartis, sellepärast viibis temal 
teekäik pikale, enne kui ta varjulise koha leidis, kus kuninglik laps aset pidi saama. Üksikusse 
metsatalusse, kuhu palju iial võõra inimese jalg ei saanud astuma, anti varastatud 
kuningapoeg kasvandikuks ja maksti peremehele sada rubla kasvatamise vaeva. Õnneks 
kuningapojale oli, et ta heade inimeste juurde sai, kes tema eest niisamuti hoolt kandsid, kui 
oleks ta nende lihalik laps olnud. Terase vaimuga poisike tegi neile mõnikord nalja, iseäranis 
kui ta ennast kuningapojaks nimetas. Rohkest kasvatamisehinnast märkasid nad küll, et 
poisike üks õiguse rajalt kõrvale läinud, isa või ema poolt suuremat sugu rahva laps võis olla, 
ometi ,ei ulatanud neil mõtted tial nii kõrgele, et nad seda oleksid võinud tõeks pidada, mis 
laps rumalast peast enesest kiitis. 

Igamees võib isegi arvata, missugune suur ehmatus sel hommikul kuningakojas tõusis, kui 
leiti, et pojuke öösel oli ära varastatud, ja nii imelikul viisil, et keegi ei olnud kuulnud ega 
pisemaid varga jälgi järele jäänud. Kuningas nuttis mitu päeva kibedasti oma kadunud poega 
taga, keda ta oma õndsa abikaasa pärast seda enam armastas, mida vähem ta teisest abikaasast 
õnne leidis. Küll otsiti kaua aega igalt poolt ja nuusiti kadunud lapse jälgi taga, töötati suurt 
vaevapalka igaühele, kes selle poolest midagi märki võiks anda, ometi vajus kõik tühja, 
poisike näitas kui ära sulanud olevat, nii et ühegi otsija silma temast põrmukest ei paistnud. 
Ükski inimene ei osanud niisugust salaasja seletada, mõned arvasid kurjavaimu või nõiduse 
väe lapse olevat viinud. Sinna üksikusse metsatalusse, kus kuningapoeg elas, ei olnud ükski 
otsija oma sammu viinud, niisama vähe võisid kuulutused sinna ulatada. 

Seni kui teda kodus surnuna taga nuteti, kasvas kuningapoeg metsa varjul priskesti üles, kuni 
ta selle vanuseni jõudis, et juba asjatalitust võis ette võtta. Seal näitas ta igas kohas imelikku 
tarkust, nii et kasuvanemad sagedasti pidid tunnistama, kuidas siin muna kanast palju targem 
oli. 

Kuningapoeg oli juba rohkem kui kümme aastat metsatalus elanud, seal tõusis tal igatsus 
südamesse muile rahvaile minna. Ta palus kasuvanematelt luba enda käe peal leivapalukest 
minna teenima, üteldes: ,,Mul on mõistust :ja rammu küllalt, et teiste abita oma pead võin 
toita. Siin üksikus elus läheb mul aeg väga igavaks." 

Ehk küll kasuvanemad esiotsa väga vastu tõrkusid, siiski pidid nad viimaks poisikesele järele 
andma ja tema igatsemist täitma. Peremees läks ise 

teda saatma ja temale mõnusat paika kuulama. Ühes külas leidis ta nõuka taluperemehe, 
kellele karjapoissi tarvis läks, ja et kasvandik ise seesugust ametit endale soovis, siis sobitati 
kaup sedamaid valmis. Ehk küll kaup aasta peale kinnitati, tehti veel iseäranis tingimine, mille 
Järgi poisil igal ajal lubatud oli ennast teenistusest lahti päästa ja kasuvanematele tagasi 
minna. Niisamuti tahtis peremees, kui tema poisiga rahul ei oleks, teda enne aastat priiks 
lasta, aga mitte kasuvanemate teadmata. 

Küla, kus kuningapoeg teenistust saanud, seisis ühe suure maantee ligidal, kust iga päev palju 
inimesi mööda käis, niihästi alamaid kui ülemaid. Karjapoiss-kuningapoeg istus sagedasti 
maantee ääres ja tegi teekäijatega juttu, kus ta mõndagi uudist kuulis, mis temal sinnaajani 
alles teadmata oli olnud. 

Seal juhtus ühel päeval üks hallide juuste ja pika valge habemega vanamees teed käies sinna 
tulema, kus kuningapoeg kivi otsas istudes suupilli puhus, seni kui lojused vaikselt rohumaal 
sõid; tahtis ükski loom teistest kaugemale minna, kihutas karjase koer teda tagasi. Vanamees 
vaatas tükk aega poissi ja tema karja, astus siis mõne sammu ligemale ja ütles: 

»Minu arvates ei ole sina mitte karjapoisiks sündinud." 


Poiss kostis: ,,Võib olla; ma tean nii palju, et mina valitsejaks olen sündinud ja siin esimest 
valitsemisametit õpin. Kui asi neljajalgsetega mõnusasti korda läheb, ehk katsun siis edaspidi 
kahejalgsetega oma õnne." Vanamees vangutas kui imestades pead ja läks oma teed. 

Teine kord sõitis üks uhke tõld mööda, kus üks naisterahvas kahe lapsega sees istus, kutsar 
puki peal ja toapoiss tõlla taga aset pidas. Kuningapojal oli parajasti torbikutäis nopitud 
maasikaid käes, mis uhke saksa-naisterahva silma ulatas ja temale marjahimu sünnitas. Ta 
käskis kutsaril hobused kinni pidada ja hüüdis tõlla aknast sundides: 

»Tattnina! Too marjad siia, ma annan sulle paar kopikat saiaraha!" 

Karjapoiss-kuningapoeg tegi, kui ei paneks ta hüüdmist tähele ega arvaks käsku endale antud, 
nõnda et naisterahvas teist ja kolmat korda pidi hüüdma, mis niisamuti tuulde läks. Seal 
hüüdis ta toapoisile tõlla taha: 

»»Mine, tee sellele tattninale kõrvad pähe, et ta minu käsku kuuleb." 

Toapoiss ruttas jalapealt saadud käsku täitma. Enne kui ta sinna jõudis, oli karjapoiss kivi otsa 
püsti tõusnud, tugeva vembla kätte võtnud ja kärgatas sealt toapoisile vastu: 

»Kui sul himu ei ole verist pead saada, siis ära tõsta sammu ligemale, või ma lõhun sul 
silmad." 

Toapoiss läks tagasi ja kuulutas prouale oma lugu. Proua hüüdis vihaselt : 

»Lurjus! Kas sina tattnina-poisikest hakkad kartma! Mine, võta marja- 

torbik vägisi tema käest, ma tahan temale näidata, kes mina olen, pealegi veel tema 
vanematele lasta nuhtlust anda, kes teda paremini ei osanud kasvatada." 

Ohoo!" hüüdis karjapoiss, kes antud käsku oli kuulnud. , Nii kaua kui mul veel eluvaimu 
liikmetes on, ei tohi keegi vägisi minu käest võtta, mis õiguse pärast minu omandus on. Ma 
tambin igamehe peeneks, kes minu käest maasikaid tuleb röövima!" Üteldes sülitas ta pihku ja 
keerutas vemmalt pea ümber, et tuul aga vingus. 

Seda nähes ei olnud toapoisil pisemat lusti lugu katsuma minna; aga proua oli raske 
ähvardamisega ära sõitnud ja ütelnud, et tema seda sõimu iial nuhtlemata ei taha jätta. 

Teised karjapoisid, kes eemalt juhtunud tüli olid kuulnud ja näinud, rääkisid õhtul kodus 
igaüks seda lugu oma pererahvale. Seal tõusis nüüd kõigile hirm, et neile ehk liiga hakatakse 
tegema, kui suur proua poisikese rumalat vastutõrkumist kohtusse läheb kaebama ja asjalugu 
tullakse läbi kuulama. 

Kuningapoja peremees sõitles teda kurjasti selle pärast, üteldes: ,, Mina ei tule sinu eest 
kostma; albi leiba, mis sa oled sisse sõtkunud, võid sa ise küpsetada ja ära süüa." 
Kuningapoeg kostis: ,,Küllap sellega korda saan, see on minu asi. Jumal on mulle enesele suu 
pähe ja keele suhu loonud, miska ma enda eest võin kosta, kui tarvis on; mina ei tule teid 
paluma oma eest kostma. Oleks proua viisakasti maasikaid küsinud, ma oleksin neid temale 
andnud, aga kuis tohtis ta mind tattninaks sõimata? - Minu nina on iga päev tatist niisama 
puhas olnud kui temalgi." 

Proua oli kuningalinna sõitnud, kus tal midagi kiiremat talitust ei olnud, kui häbemata 
karjapoisi lugu kohtusse kaevata. E1 väldanud ka kuigi kaua, seal hakati asja läbi kuulama ja 
anti käsk poisike peremehega seltsis kohtu ette tuua. Kui kohtusulased külasse tulid käsku 
täitma, ütles kuningapoeg: 

»»Minu peremehel ei ole selle asjaga midagi tegemist; mis mina olen teinud, seda pean mina ka 
vastama." 

Nüüd taheti tal käed selga kinni siduda ja teda vangi viisil kohtu ette viia; aga ta tõmbas 
terava noa oma taskust, põrkas paar sammu teistest eemale, pani noa otsa südame kohale ja 
hüüdis: 

»Elusalt ei tohi mind keegi siduda! Enne kui teie käsi mind siduma tuleb, vajutan ma noatera 
oma südamesse! Minu surnukeha võite siduda ja temaga teha, mis te tahate; aga nii kaua kui 


mul eluvaim veel sees on, ei tohi ükski hing köit ega ahelat minu külge panna! Kohtu ette 
tahan ma tõrkumata astuda oma tüli seletama, vangi viisil ei lase ma ennast viia," 

Tema julgus oli kohtusulased nõnda ära ehmatanud, et nad tema ligidale ei usaldanud astuda, 
kartes, et kui poiss ülemeeles endale otsa teeb, seda neile süüks saaks antama. Ja et tema ise 
heal meelel oli lubanud nendega tulla, pidid nad sellega leppima. 

Tee peal panid kohtusulased iga päev enam imeks, mis mõistlik ja osav nende vang oli, kes 
igas asjas paremini otsust mõistis anda, kui nende pea-oid oleks kandnud. 

Veel palju suurem oli kohtumõistjate imestus, kui nad poisikese suust asjalugu kuulsid, kes 
otsast otsani kõik nõnda ära seletas, et temale viimaks õigus pidi antama ja teda süüst vabaks 
mõistetama. Kui kuningas suurtsugu proua suust kohtuotsust oli kuulnud ja proua palumist 
mööda asjalugu endale lasknud rääkida, pidi ka tema kohtumõistjatele õigust andma ja 
poisikese nuhtlemata jätma. 

Nüüd paisus suurtsugu naisterahva süda tulises vihas, nii et ta lõhkema kippus; ta turtsus kui 
vihane kass koera peale, et üks tattnina talupoja-poisike tema vastu õigust oli saanud. Ta 
kaebas oma meelehaigust kuninga-prouale, kes, nagu ta teadis, kuningast palju valjem oli. 
»Minu abikaas," ütles kuningaproua, ,,on üks vana müts ja tema kohtumõistjad üheskoos 
lambapead! Kahju, et teie asja kohtusse kaebasite ja kohe esiotsa minu juurde ei tulnud; mina 
oleks teie tüli sedamaid teisiti talitanud ja teile õiguse andnud. Nüüd, kus asi kohtu läbi 
toimetatud ja kuninga poolt kinnitatud on, ei ole mul kogunisti enam võimalik avalikult asja 
paremale korrale seada; aga me peame isekeskis nõu pidama, kuidas me salamahti poisile 
nuhtluse võime peale panna." 

Kaebajal naisterahval tuli õnnekorral meelde, et tema vallas üks väga kuri taluperenamne elas, 
kus orjad iial pikemat paika ei tahtnud pidada, ja peremees tunnistavat ise, et nende peres 
hullem lugu on kui põrgus. Kui nüüd võimalik peaks olema ninatarka poisikest sinna peresse 
karjapoisiks panna, siis saaks tema vististi raskemat nuhtlust, kui ükski kohtuotsus temale 
võiks mõista. 

»»Mina tahan sedamaid asja teie tahtmist mööda korrale talitada," ütles kuningaproua, laskis 
ühe truu sulase enda ette kutsuda ja õpetas temale, kuidas ta asja pidi toimetama. Oleks tema 
hing seda võinud teada, et karjapoiss tema äratõugatud kuningapoeg oli, siis oleks ta 
kuningast ja kohtust lugu pidamata poisikese otsekohe surma saatnud. 

Niipea kui taluperemees kuningaproua käsku oli saanud, laskis ta karjapoisi enda teenistusest 
lahti ja tänas õnne, et ta nii hõlpsalt enese naha oli päästnud. Kuningaproua sulane viis ise 
poisikese sinna talusse, kuhu teda oli sunnitud. Tige perenaine hõiskas rõõmu pärast, et 
kuningaproua temale karjapoisi oli toimetanud, ühtlasi ka luba andnud temaga teha, kuidas 
perenaine ise tahab, sest et poisike väga kangekaelne olevat, kes head sõna iial 

kuulda ei võta. Sel päeval ei tundnud ta uue veskikivi kõvadust, sellepärast lootis ta vanal 
viisil temaga jahvatada. 

Üürikese aja pärast pidi aga naisekujuline põrguhark ära tundma, et aia-mulk siin kõrgem oli, 
kui tema hüppamine võis ulatada, sest et poisikesel väga visa süda sees oli, kes oma õigusest 
kriipsu väärt järele ei andnud. Ütles perenaine ilmaasjata ühe kurja sõna, siis sai ta kohe tosina 
vastu; tahtis ta kätt poisi vastu üles tõsta, seal sasis poiss kas kivi, puuhalu või mis talle 
parajasti kätte juhtus, maast ja hüüdis eemalt: 

»Ära usalda sammu täit ligemale tulla, või ma lõhun sul silmad ja tambin su keha pudruks!" 
Seesugust juttu ei olnud eit veel eluilmas kellegi, kõige vähem teenijate suust kuulnud; 
peremees aga rõõmustas salamahti, kui ta nende tüli kuulis, ega läinud naisele appi, sest et 
poisike oma kohust täitis. 

Perenaine püüdis nüüd näljaga karjapoissi taltsutada, et ta temale süüa ei andnud; aga 
karjapoiss võttis vägisi leivakaku, kust kätte sai, ja lüpsis karjas lehmanisast piima leiva kõrva 


märjaks, nõnda et naljahammas temal kõhtu ei tulnud näpistama. Mida vähem perenaine 
karjapoisist võimust sai, seda enam püüdis ta oma tigedust mehe ja muu pererahva kaela peale 
lahutada. 

Kui kuningapoeg mõne nädala ülekohtust elu iga päev oma silmaga oli näinud, pidas ta nõu 
perenaisele kõik kurjus kätte tasuda, aga nõnda, et -maailm huntlasest lahti pääseks. Ta püüdis 
ettevõetud nõu täitmiseks kavaluse läbi tosina hunte, pani need ühte koopasse kinni ja andis 
neile iga päev ühe elaja söödaks, et metsalised nälga ei lõpeks. Kes jõuaks perenaise kurjust 
nüüd üles rääkida, kus õigus tema poole vajus, sest et poiss igal õhtul ühe veise vähem koju 
tõi, kui ta hommikul karja oli ajanud, ega iial pikemat vastust ei andnud kui: ,,Mets murdis 
maha!" Perenaine kisendas kui pöörane ja ähvardas poisikest metsalistele roaks ette visata, 
aga poiss kostis naerdes: 

»sinu vihane liha saab neile magusam maitsema!" 

Siis laskis ta hundid kolm päeva koopas söömata seista, ajas ühel ööl, kus pererahvas magas, 
karja laudast välja ja pani oma kaksteistkümmend hunti nende asemele lauta ja ukse tugevasti 
kinni, et metsalised välja ei pääseks. Kui asjad niikaugele joonde olid seatud, andis ta 
jalgadele nõu ja läks pakku, sest karjapoisiteenistus oli temale juba ammugi vastumeelseks 
läinud; pealegi tundis ta nüüd parajat rammu, miska suuremaid töösid ette võis võtta. 

Oh sa kallis aeg, mis nüüd hommikul sündis, kui perenaine lauta läks lojuseid välja laskma ja 
lehmi tahtis hakata lüpsma! Vihased, näljas hundid kargasid üheskoos temale kallale, murdsid 
ta maha ja neelasid riietega tükkis nahka, et muud üle ei jäänud kui keel ja süda, mis 
metsalistelegi ei 

kõlvanud, sest et nad väga mürgised olid. Ei olnud peremehel ega pererahval selle õnnetuse 
üle pikemat kurvastust, vaid igamees tänas õnne, et ta põrgulise käest oli pääsnud. 
Kuningapoeg oli mõne aasta mööda maailma ümber käinud, üht ja teist ametit katsunud, 
ometi ei kuskil kaua paika pidanud, sest et lapsepõlve mälestused, mis kui unenäod ärksalt 
tema silma ees seisid, ühtepuhku temale meelde tuletasid: sina oled kõrgemasse seisusesse 
sündinud. Aegajalt juhtus ta selle vanamehega kokku, kes teda karjapoisi-ametis juba 
lapsepõlves kord oli vaatamas käinud. 

Kaheksateistkümne aasta vanuselt võtnud kuningapoeg kellegi aedniku juures teenistust ja 
soovinud aedniku-ametit õppida. Selsamal ajal juhtus kogemata lugu, misläbi tema elukord 
teisiti pidi minema. See ülekohtune vanaeit, kes teda kuningaproua käsul ära varastanud ja 
metsatalusse kasvandikuks viinud, tunnistas surmavoodil kirikuõpetajale tehtud ülekohtu üles, 
sest et tema patukoorma all vaevatud hing enne rahu ei leidnud, kui ta kuritöö avalikuks sai 
teinud; ta nimetas ka talu, kuhu ta lapse oli viinud, ehk ta küll sellest midagi pikemat ei 
teadnud, kas laps oli elama jäänud või ära surnud. Kirikuõpetaja ruttas sedamaid kuningale 
rõõmusõnumeid viima, kust kadunud poja jälgi pidi otsitama. 

Kuningas ei rääkinud kellelegi oma teadmisest ühtki sõna, vaid laskis silmapilk ratsahobuse 
sadulasse panna ja läks kolme ustava sulasega kadunud poja jälgi taga ajama. Kui nad mõne 
päeva pärast metsatalusse jõudsid, tunnistasid peremees ja perenaine asja tõeks, et neile nii ja 
nii kaua aja eest üks poeglaps kasvandikuks toodud, sada rubla kasvatamisevaevaks ette 
makstud, mispärast nad kohe arvanud, et laps suurema rahva oma võis olla, ehk neile küll iial 
seda mõtet ei tulnud, et laps* kuninglikust soost pidi olema, vaid nemad iga kord naljaks 
pidanud, kui laps ennast kuningapojaks nimetanud. Metsatalu peremees läks ise kuningat 
sinna külasse juhatama, kuhu tema poisikese karjapoisiks oli andnud, ei mitte enese, vaid 
poisikese tahtmist mööda, kes kauem üksikus kohas ei tahtnud elada. 

Suur oli tema, aga veel suurem kuninga ehmatus, kui nad nooreks meheks kasvanud poissi 
enam sealt ei leidnud ja täielikke jälgi pererahva käest teada ei saanud. Rahvas teadis nii palju 
jutustada, et poiss ühe suurema proua kaebuse peale kohtu ette viidud, teda seal küll vabaks 
mõistetud ja lahti lastud. Aga hiljem tulnud kuningaproua sulane, kes poisikese tema käest 


võtnud ja ühte teise valda teenima viinud. Kuningas tõttas nüüd sinna, leidis ka pere, kus tema 
poeg lühikese aja olnud, siis aga ära põgenenud, nõnda et nad hiljem enam midagi temast ei 
olnud kuulnud. Kust nüüd umbes jälgi pidi otsitama ja kes otsijatele teed pidi juhatama? 
Kuningas kahetses raske murekoorma all oma õnnetust, et teele aetud 

Jäljed jälle tema silmast ära kadunud. Seal astub üks vanamees tema ette, seesama, kes enne 
seda mõnikord kuningapojaga koos oli olnud, räägib, kuidas ta eluteel ühe niisuguse 
noormehega aeg-ajalt ühte juhtunud, teda esimest korda karjas ja hiljem mõnes muus 
teenistuses näinud, sellepärast olevat temal lootust kadunud noormehe jälile saada. Kuningas 
tõotas vanamehele rohkesti jalavaeva tasuda, kui ta teda poja jälile võiks juhatada, käskis ühe 
sulase hobuse seljast maha tulla ja vanameest tema asemele hobuse selga astuda, et nemad 
kiiremasti võiksid edasi minna. Aga vanamees ütles naeratades: ,.Nii palju, kui teie hobused 
jõuavad joosta, võivad minu jalad ammugi käia; need on maailmas enam teed mõõtnud kui 
ükski hobune." 

Nädala pärast said nad kuningapoja jälgedele ja leidsid ta ka üles, kes, nagu juba ülemal 
nimetasime, parajasti ühe uhke mõisa rohuaias kärneri-ametit oli õppimas. Otsata suur oli 
kuninga rõõm kadunud poega üles leides, keda tema juba mitu aastat kui surnut järel oli 
nutnud. Nüüd langesid rõõmupisarad tema palgeile, kui ta poja kaela ümbert kinni võttis, teda 
vastu rindu pigistas ja temale suud andis. Siiski pidi ta poja suust sõnumeid kuulma, mis 
ülesleidmise rõõmu vähendasid ja uut kurbust tema südamesse sünnitasid. Kärneril oli üks 
noor priske tütar, ilusam kui kõik roosid ja lillekesed uhkes rohuaias, ühtlasi vaga ja ilmasüüta 
kui taeva ingel. Sellele tütarlapsele oli kuningapoeg oma südant andnud ja tunnistas isale 
nüüd avalikult, et tema muud suuremat sugu naisterahvast ei taha kosida, vaid üksnes 
kärneritütart endale abikaasaks võtta, ennemini kuningriigist kui piigakesest lahkuda. 

»Tule aga koju," ütles kuningas, ,.küll me stis selle asjaga korda saame." 

Poeg palus nüüd isa käest kalli kuldsõrmuse, pistis kõikide nähes piiga sõrme ja ütles: 

»»selle sõrmusega kihlan ma sind endale, saagu aeg lühem või pikem viibima, siiski tulen ma 
sulle kosja, sind oma koju viima." 

Aga kuningas ütles: ,,Ei, mitte nõnda, asi peab teisiti korrale toimetatud saama!" tõmbas 
tütarlapse sõrmest sõrmuse ja raius selle oma mõõgaga kahte tükki, andis siis poole sõrmust 
oma pojale ja teise poole kärneritüt-rele, üteldes: 

»Kui teid jumal paariks on loonud, siis saavad sõrmuse osad omal ajal iseenesest kokku 
sulama, et kellegi silm kohta ei leia, kust sõrmus enne katki oli raiutud. Nüüd hoidke igaüks 
oma sõrmuse poolikut, kuni aeg täide saab minema." 

Kuningaproual kippus süda viha pärast lõhkema, kui tema võõraspoeg, kelle ta igavesti 
peidetud arvas olevat, ühekorraga koju tagasi tuli ja nüüd seadust mööda kuningriigi pidi 
pärima, sest et kuningal teisest abielust üksnes, kaks tütart olid sündinud. Kui paari aasta 
pärast vana kuninga silmad kinni 

läinud, tõsteti tema poeg kuningaks. Ehk küll võõrasema temale rasket ülekohut oli teinud, 
siiski ei läinud tema kurja kurjaga ära tasuma, vaid jättis nuhtluse jumala kohtu hooleks. 

Et nüüd võõrasemal vähematki lootust ei olnud väimehe läbi üht oma tütardest aujärje peale 
saada, pidas ta salaja nõu üht kuninglikku neitsit oma sugulaste hulgast noorele kuningale 
abikaasaks juhatada. Aga kuningas kostis lühidalt: 

»Ma ei taha! Mul on omane juba ammugi valitud." 

Kui lesk kuningaproua hiljemini kuulda sai, kuidas noor kuningas üht alamat sugu tütarlast 
tahtis kosida, kihutas ta riigi ülemaid taga, et nemad üheskoos selle vastu pidid seisma. Aga 
kuningapoeg jäi kindlaks ja ei andnud järele. Peale selle kui nad tükk aega edasi-tagasi olid 
vaielnud, andis kuningas viimaks otsuseks: 


»Valmistage suured lustipeod ja paluge kõik kuningatütred ja teised suurtsugu noored neitsid 
kokku, niipalju kui teie neid iial leiate, ja kui mina nende hulgast ühe peaksin leidma, kes 
minu valitud pruudist ilu ja vagaduse poolest ülem peaks olema, siis tahan ma teda kosida. 
Aga kui seda ei juhtu, siis saab minu endine valitud piiga mulle abikaasaks." 

Nüüd valmistati kuningakojas uhked lustipeod, mis kaks nädalat pidid vältama, et kuningal 
aega oleks neidusid silmitseda, kas keegi kärneri-tütrest üle jõuaks. Kõik ümberkaudsed 
kuningaprouad olid tütardega seltsis pidule palutud, ja et igaüks teadis, mispärast neid sinna 
oli palutud, sellepärast lootis ka iga tütarlaps, et õnnekord tema peale võis langeda. Juba olid 
pidud lõpu ligidal, aga noor kuningas ei olnud veel kedagi leidnud, kes temale meeltmööda 
näitaks. Viimase pidupäeva hommikul astusid ülemad riigi nõumehed jälle kuninga ette ja 
ütlesid, mis vana kuninga leskproua neile oli õpetanud, et kui sel õhtul kuningas kosjaotsust 
selgeks »ei tee, võiks rahva mässamist tulla, sest et kõik alamad kuningat abielusse *soovivad. 
Kuningas kostis: 

»Ma tahan alamate tahtmist täita ja täna õhtul otsust anda." 

Siis saatis ta teiste teadmata ühe ustava sulase kärneritütre järele, laskis piiga salamahti sinna 
tuua ja õhtuni varjul pidada. Kui nüüd õhtul kuningakoda tulest läikis ja kõik kuninglikud 
neitsid oma uhkemates ülikondades silmapilku ootasid, kus neile kas õnne- või õnnetusekord 
pidi tulema, astus kuningas ühe noore naisterahvaga pidude tuppa, kelle silmanägu nõnda 
rätikute sisse oli mähitud, et ninaots vaevalt välja paistis. Aga mis esimesel silmapilgul 
kõigile silma ulatas, oli võõra neitsi lihtne ülikond, valgest peenikesest lõuendist tehtud, ei 
kuskil siidi, sametit ja kulda nagu teistel, kes peast varbani siidi ja sameti sisse olid mähitud. 
Mõningad tõmbasid suud naerule, teised ajasid ninad vihakärsule, aga 

kuningas tegi, kui ei paneks ta seda tähele, päästis neitsikese pea rätikute mähkmest, astus siis 
piigaga lese kuningaproua ette ja ütles: 

»Siin on minu valitud neitsi, kelle ma abikaasaks tahan võtta, ja palun, teid kõiki, kes siin 
koos on, endile pulma.” 

Lesk kuningaproua hüüdis vihaselt: 

»Mis karjas kasvanud mehest paremat võis loota! Tahate sinna tagasi minna, siis võtke oma 
orjatüdruk kaasa, kes vististi sigu oskab sööta, aga ühele kuningale abikaasaks ei kõlba, sest et 
niisugune külatüdruk aujärje ära roojastaks!" 

Need sõnad paisutasid noore kuninga südame vihale; ta kostis valjusti: 

»»Mina olen kuningas ja võin teha, mis ma ise tahan; siiski häda teile, et teie täna endist 
karjapoisi-põlve mulle meelde tuletasite; sellega olete ühtlasi ka seda inimest mulle uuesti 
meelde tuletanud, kes mind karjapoisipõlve oli sundinud. Aga et keegi mõistlik inimene siga 
kotis ei lähe ostma,, sellepärast tahan ma kõigile avalikult enne laulatamist üles näidata, et ma 
kuskilt endale paremat abikaasat ei oleks võinud leida kui sestsinatsest tütarlapsest, kes vaga 
ja puhas on kui taeva ingel." 

Nõnda rääkides läks ta toast välja ja tuli natukese aja pärast sellesama' vanamehega tagasi, 
keda ta karjasepõlves esimest korda oli näinud ja kes hiljem kuninga tema jälile iuhatanud. 
See vanamees oli üks väga kuulus Soome tark, kes kõiksuguseid salakunste mõistis. Kuningas 
ütles targale: 

»Kulla tark! Avaldage meile nõiduse väel nende neitside seespidist olemist, kes praegu siin 
toas seisavad, et meie näha saame, kes nende hulgast kõige enam väärt on, et mulle 
abikaasaks saada." 

Tark võttis viinapudeli, lausus sõnad viina peale, palus, et neitsid kesk tuba kokku pidid 
astuma, ja riputas siis nõiaviinast igaühele paar piiska pähe, mispeale kõik, kuidas nad olid, 
püsti jalgel magama uinusid. 

Oh seda imet, mis nüüd ilmus! Üürikese aja pärast nähti kõik neitsid ümber moondatud, nii et 
kellelgi enam endist inimesekuju ei olnud, vaid nähti seal nende asemel mitmesuguseid 


metsalisi ja koduelajaid: mõned olid madudeks, huntideks, karudeks, kärnkonnadeks, 
sigadeks, kassideks, teised jälle kullideks ja muudeks kurjalindudeks moondatud. Nende 
elajate keskel aga kasvas üks kaunis roosipuu, õilmetega kaetud, ja kaks tuikest istusid 
roosipuu oksade peal. See oli kuninga poolt abikaasaks valitud kärneritütar. 

Kuningas ütles: , Nüüd oleme igaühe sisu näinud ja ma ei lase ennast hiilgavast koorest 
petta!" 

Lesk kuningaproua tahtis viha pärast lõhkeda, aga mis see temale enam võis aidata, kus lugu 
nõnda avalikult igaühe silma ees seisis. Seal suitsetas tark nõiarohtudega, kuni kõik neitsid 
unest ärkasid ja endised inimesekujud jälle välja paistsid. Kuningas võttis roosipõõsast 
sündinud armukese, küsis? 

kus tema sõrmusepool pidi olema, ja kui neitsi selle põuest oli võtnud, tõmbas ta ka oma 
sõrmusepoole karmanist ja pani need peo peale, kus mõlemad silmapilk kokku sulasid, nii et 
kellegi silm pragu ega märki ei näinud, kust mõõgatera neid enne oli lahutanud. 

»Nüüd on ka minu kadunud isa tahtmine täidetud!" ütles kuningapoeg ja laskis ennast veel 
selsamal õhtul kärneri tütrega laulatada. Siis palus ta kõiki, kes seal olid, pulma; aga 
kuninglikud neitsid olid kuulda saanud, mis imet magamise ajal nendega oli sündinud, ja 
läksid nüüd, silmad häbi täis, igaüks oma koju tagasi. Seda suurem oli riigialamate rõõm, et 
kuninga-proua seest- ja väljastpoolt laitmata inimeseloom oli. 

Pärast uhkete pulmapidude lõpetust laskis kuningapoeg ühel päeval kõik ülemad 
riigikohtumõistjad kokku tulla ja küsis nende käest, mis nuhtlust ühele niisugusele 
kurjategijale peab tehtama, kes ühe kuningapoja salamahti lasknud ära varastada ja teda ühes 
taluperes karjapoisina üles kasvatada; ja kui mehevanuseks kasvanud noormees õnne läbi 
viimaks endisesse seisusesse tagasi saab, siis ta üleannetuma suust veel sõimu peab kuulma. 
Kõik kohtumõistjad vastasid ühest suust: , Niisugune ülekohtune peab võllas surma leidma.” 
Kuningas ütles: ,,Hea küll! Laske lesk kuningaproua kohtu ette kutsuda!" 

Seal kutsuti lesk kuningaproua kohtutuppa ja kuulutati temale mõistetud kohtuotsust, kuidas 
ta võllas peab otsa leidma. Seda kuuldes kahvatas 6el kuningaproua lubjatud seina sarnaseks, 
langes noore kuninga ette põlvili maha ja hakkas armu paluma. Kuningas ütles: 

»Ma kingin teile elu ja ei oleks teid iial kohtu ette viinud, kui teie mind avalikult sellepärast 
tagajärele ei oleks tulnud sõimama, mis mina teie ülekohtuse töö pärast olen pidanud 
kannatama. Aga minu kuningriigis ei ole teile enam pikemat eluaset ja viibimist. Veel 
tänapäeval pange oma asjad kokku, et enne kui päike alla veereb, minu linnast välja saate 
minema. Teenrid tulevad teid nii kaugele saatma, kuni üle rajapiiride jõuate. Hoidke ennast, et 
te elupäevil oma jalga enam minu piiridele ei tõsta, kus igaühel alamal luba on teid kui hullu 
koera maha nottida. Teie tütred, kes ka minu kadunud isa lapsed on, võivad siia jääda, sest et 
nende hinged sest ülekohtust puhtad on, mis teie mulle olete teinud." 

Kui lesk kuningaproua oli ära saadetud, laskis noor kuningas oma linna ligidale kaks ilusat 
eluhoonet üles ehitada, millest üks tema proua vanematele, teine jälle metsatalu peremehele 
kingiti, kes kuningapoja kehvas põlves armuga oli üles kasvatanud. 

Aga karjapoisikese-põlves üleskasvanud kuningas ja tema alamast soost sündinud abikaasa 
elasid õnnelikult eluotsani ja valitsesid oma riigi alamaid nõnda armulikult kui vanemad lapsi. 


XXXVI. Naljakas härjamüümine 


Ühel talumehel oli kolm poega, kaks vanemat targad, kolmas natuke lühikese oiuga. Isa tei- 
nud enne surma seaduse, et vanemad pojad üheskoos talukoha enda kätte võtaksid ja 
nooremat venda toidaksid, kellest enese toitjat palju loota ei olevat ja kellele ta sellepärast 
suuremat pärandust ei lubanud kui ühe noore künnihärja. 

Et nüüd härja peremehel midagi künda ei olnud, sellepärast võtsid vanemad vennad 
kordamööda, täna üks, homme teine, noorema venna härja enda kätte künda. Teadupärast 


muidugi, et igapäevane kündmine härga ei lähe kosutama, pealegi kui kündjal piits oma ja 
härg võõra päralt on. 

Seal tuleb ühel päeval kogemata üks võõras mees, näeb härja lugu ja pistab nooremale 
vennale parmu kõrva, üteldes: ,, Arvad sa härga adra ees kosuvat, kui ta iga päev teiste kätte 
künda annad? Ära ole alp, võta parem oma härg, müü turul ära ja pista rahakopikas karmani, 
siis sa tead, mis sul on." Noormees märkas, et külamehel õigus oli, võttis vendade käest härja, 
söötis teda sügiseni, köitis siis kütke sarve külge ja tõttas turule minema. 

Tema tee käis suurest metsast läbi ja vinge tuul puhus puuladvad ühtepuhku tantsima. Kaks 
ligistikku puud triikisid kõikudes teineteise külge ja sünnitasid aeg-ajalt kiiksatusi. 

Korraga jääb härjakaupmees kuulama: vaata, jälle üks ,,kiiks!" kostis temale kõrva, seal küsib 
ta: 

»Mis? - kas sa küsid minu härga?" 

Kiiks! häälitseb puuladvalt vastu. 

Mees ütleb: ,,Härg on mul müüa, kui küsitud hinda tahad maksta, siis võta.” 

Kiiks! kõlab ülevalt. 

Mees küsib: , Tahad sa viiskümmend rubla anda, siis on kaup valmis?" 

Kiiks! kostab jälle vastuseks. , Noh," ütleb mees, ,.olgu siis, kas tahad raha kohe maksta?" 
Tuulehoog puhkas vahel, sellepärast jäi mets vaiki. ,,Ehk kas aasta pärast?" 

Kiiks! kõlab vastuseks. 

»Hea küll," ütleb mees, ,,mul on aega oodata. Aga sina, vanamees, pead ennast meile 
käemeheks lööma, et omast ilma ei jää," ütleb ta kõrgele puukännule, mis tema ligi seisab: 
»Kas tahad?" 

Kiiks! kõlab vastuseks. 

»»Olgu siis," ütleb mees, ,,kaup on meil sobitatud, täna aasta pärast tulen ma hinda pärima ja 
sina, vennike, tõotad selle eest seista, et ma omast ilma ei jää!" 

Jälle: kiiks! 

Mees seob oma müüdud härja kütketpidi ühe männipuu tüve külge, keda ta ostjaks arvab, ja 
läheb siis koju tagasi. Vennad küsivad, kuhu ta härja jätnud. 

Tema vastab: ,,Ma müüsin härja viiekümne rubla eest ühele külamehele." 

»Kuhu raha jäi?" 

»Raha makstakse mulle täna aasta pärast; nõnda oleme kaupa teinud," kostab noorem vend. 


»Vististi lasid sa ennast ühest kelmist petta, nii et sa enam sabagi oma härjast ei näe, veel 
vähem raha," ütlesid vennad. Noorem kostab vastu: 

»Sellepärast ei ole pisemat kartust. Kaup sai kindlasti tehtud ja mul on üks tubli käemees, kes 
hinna omast käest maksab, kui ostja peaks tõrkuma, mida siin aga karta ei ole, sest et 
mõlemad ausad mehed on. Nad ei tinginud kopikatki maha, vaid lubasid ühe sõnaga, mis 
härja eest küsisin." 

Aga ostja ja käemehe nime ega elukohta ei saanud vennad iial tema suust kuulda, mispärast 
nende esimene kartus ei vähenenud, et üks üleannetu võrukael oma abimehega nende lollakat 
venda oli petnud. Müüja aga jäi selle peale kindlaks, et ta lubatud ajal oma raha kätte pidi 
saama. 

Aasta pärast just selsamal päeval, kus ta mineval sügisel oma härja metsa ära müünud, läheb 
ta hinda pärima. Vaikne ilmuke ei kiigutanud metsas puie latvu, sellepärast ei olnud seal 
kuskil kohinat ega kiiksumist kuulda. Edasi minnes leiab ta koha, kuhu ta mineval aastal härja 
oli müünud, ka ostja ja käemees seisavad endisel paigal, aga härga ei olnud enam nähtaval; 
see võis tapetud või kellelegi teisele müüdud olla. Mees küsib männi käest: 

»Maksa mulle nüüd minu härja hind?" 

Mänd ei lausu sõnakest; niisama vähe teise ja kolmanda küsimise peale.. 


»» Oota, vennike!" hüüab mees, ,,ma tahan sul suu vallali teha!" - sasib 

tugeva vembla maast ja hakkab sellega männi tüve virutama, et kõik mets laksatades vastu 
kõlab. Vaata! ülekohtune kannatab valu, ei lausu sõna ega maksa hinda. 

»» Olgu peale," ütleb mees. - ,, Käemees peab võla pärast mulle vastama ja härja raha ära 
tasuma. Sa näed, vanamees, et ostja, koer, maksta ei taha, sellepärast pead sina mulle 
maksma, nagu meil kaup sai tehtud. Anna mulle härg tagasi, või viiskümmend rubla? Noh, 
mis sa veel kõheled? Suu oli usinam lubamas kui käed maksmas!" 

Känd ei võinud loodud kombel musta ega valget lausuda, mispärast härjamüüja süda põlema 
süttis. 

»Tohoo ülekohtused!" hüüab ta vihaselt, ,,ma näen, kelmid olete mõlemad!" Nõnda sõideldes 
hakkab ta kändu sugema. Äkitselt langeb vana mädanenud känd praginal tema tugevate 
hoopide all maha. Aga vaata imet! Üks suur rahapott tema juurte alt tõuseb nähtavale, servini 
hõberahaga täidetud, mis kes teab mil ajal vanasti sinna oli maha maetud. 

»Kas sa ülekohtust kelmi näed!" hüüab mees. ,,Ostja on olnud aus mees ja maksnud raha sinu 
kätte, mis sa tahtsid ära salata ja enesele hoida! Noh, selle eest oled paraja palga saanud, et ma 
su maha lõin. - Ära pane pahaks, aus mees!" ütles ta männile, ,,et sulle asjata mõned vopsud 
pihta andsin; aga sul enesel on suurem pool süüd; miks sa õigel ajal suud lahti ei teinud ja 
mulle ei ütelnud, et raha temale olid maksnud, kes meid mõlemaid püüdis petta." 

Siis võttis ta rahapoti õlale ja tõttas kodu poole minema. Raske koorem sundis teda sagedasti 
puhkama. Teel juhtus kirikuõpetaja temale vastu tulema ja küsib: 

»MiS sa nii rasket oma kuklal kannad?" A 

Mees kostab: ,,Mineval aastal müüdud härja hinda, mis mulle täna kätte tasuti," ja räägib siis 
pikemalt oma lugu, kuidas käemees teda püüdnud petta ja mispärast ta tema maha löönud. 
Kirikuõpetaja, kes teda kui lolli tunneb, märkab kohe, kuidas rahaga lugu oli olnud, aga 
mõtleb ühtlasi: on temale kogemata õnne juhtunud, siis võib ta ka mulle mõne rubla 
meeleheaks anda. 

»» Anna mulle, vennike, ka üks kamalutäis oma rikkusest, siis on sul kergem kanda." 

Mees viskab temale pihutäie: ,,Säh, võta!" 

Õpetaja ütleb: ,, Anna teine veel minu prouale." 

Mees annab niisamuti ka tema mõlemale tütrele, igaühele oma osa. Et nüüd kaup neil lõbusalt 
korda läheb, hakkab kirikuõpetaja ka oma pojale osa nuiama. 

»Täitmatu ahnuskott," hüüab rahamees, ,,mis sa valetad! Sul ei olegi poega! Ehk arvad sa 
mind niisamuti petta kui käemees? Oota, ma näitan 

sulle petise palka!" Üteldes annab ta teisele rahapotiga vopsu pähe, nii pott katki lõhkeb ja 
kirikuõpetaja surnult maha langeb. Mees võtab ka koti kaelast, korjab raha maast, ka selle, 
mis ta kirikuõpetajale oli andnud ja läheb siis koju. 

Vanemate vendade imestamine oli õhtul suur, kui nende poolt naerd härjamüüja raske 
rahakotiga tuppa astus, kus üsna selge hõbe sees oli. Siis jutustas ta neile oma juhtumisi, 
kuidas ta esiteks petise käemehe ja pärast valeliku kirikuõpetaja oli maha löönud. Viimane 
lugu tegi meestele kartust, et ka neile selle pärast ehk vastamist võiks tulla. Sellepärast läks 
nad kahekesi välja, tõid pimedas salamahti kirikuõpetaja surnukeha koju ja peitsid ta 
varjule, kuni mahti leidsid teda salamahti maha matta, et rahvas jälgi ei leiaks ja tapmist 
nende peale ei läheks arvama. noorem vend luurinud nende teekäiku ja näinud, kuhu nad 
kirikuõpetaja olid pannud. 

Kui proua ja lapsed õpetaja jäljetult kadunud leidsid, kartsid nad teda vanapoisi poolt viidud 
olevat ja ei tahtnud seesugust juttu rahva sekka lasta üles tõusta. - Nad ütlesid, kirikuõpetaja 
olla äkitselt hinge heitnud valmistasid uhked matused, panid surnu asemel mõned kivid ja ühe 
õlekoo kirstu, mis mulda pidi pandama. 


Vanemad vennad, kes märki saanud, et noorem surnud õpetaja nende tagant üles leidnud, 
kaevasid öösel augu ja matsid surnu sinna sisse. Aga et lollaka venna suu siiski tühja juttu 
nende kohta võiks tõsta, pidasid nad nõu ühe siku tappa ja sinnasamasse paika ära peita, kus 
enne surnu oli seisnud. Sikk kaeti valge linaga kinni ja jäeti tal pea otsa, nõnda et habe natuke 
katte alt välja paistis. 

Vanemad vennad olid mõlemad kirikuõpetaja matustele palutud, noorem üksi koju jäänud. 
Igavusega läks mehikesel meel tusaseks. Kas ehk tema teistest halvem on, et teda pidudele ei 
tuldud paluma? Ta mõtles: kui nemad mind ei ole palunud, tahan ma palumata sinna minna ja 
neile näidata, et mul enam õigust on kui teistel, sest et mina neile pidusid olin valmistanud. 
Kui matuselised parajasti söömalauas istusid, astus ta tuppa ja ütles: , Noh, mis see lugu peab 
tähendama? Teie sööte ja joote siin, aga unustate mind palumata, kes ma ometi õigust mööda 
pidude peremees olen. Ehk kas olete teie, ehk kas olid minu vennad kirikuõpetaja surnuks 
löönud? Ei ole; sest mina ise andsin temale rahapotiga vopsu pähe tema häbemata ahnuse 
eest, et ta valega minu käest enam raha tahtis kiskuda, kui tal õigus oli. Mina andsin esiteks 
temale, siis tema proua ja mõlema tütre osa, igaühele kamalutäie, seal hakkab ta oma pojale 
minu käest osa ajama. Teie ju teate seda niisama hästi kui minagi, et tal poega ei ole? Selle 
häbemata vale pärast andsin temale lopsu pähe, ehk mul küll tahtmist ei olnud teda 

surnuks lüüa, vaid ainult karistada üleliia ahnuse ja vale pärast. Kui minu vennad ta hiljem 
koju tõid, oli ta juba ammugi surnud." 

Nõnda rääkis lollakas vend kirikuõpetaja matusel. Ehk küll rahvas teadis, et ta üks nõderpea 
on ja tema jutust midagi suuremat lugupidamist ei ole, siiski arvasid mõningad heaks asja 
pikemalt läbi kuulata. Vennad salgasid ja ajasid tema jutud valeks, aga siiski mindi vaatama, 
kus kirikuõpetaja keha varjul pidi peetama. Noorem vend läks ise neile teejuhiks kaasa, kus ta 
vendadest peidetud surnu teadis olevat. 

Sinna jõudes leiti valge linaga kinnikaetud surnukeha, kelle hall habe katte alt välja ulatas. 
Teejuht hüüdis rõõmsalt: , Noh, kas nüüd näete? Nemad katnud vanamehe küll palakaga 
kinni, aga habe'paistab siiski välja. Tõmmake palakas pealt, siis leiate minu poolt mahalöödud 
kirikuõpetaja ja saate teadma, et mul õigus on pidulauas kõige esimene olla!" 

Seal tõmmati kate surnu pealt ja leiti üks tapetud sikk - pea sarvedega ja habemega alles 
küljest lõikamata. Nüüd märkasid mehed, et loll neid oli - kas meelega või tahtmata - 
narrinud, läksid matusele tagasi ja tapmise jutt oli lõpetatud. Sedaviisi jäid metsast leitud 
varandus ja kirikuõpetaja tapmine varju alla tänapäevani. 


XXXVII.  Pilli-Tiidu 


Ükskord oli üks kehv vabadik, keda jumal lastega rohkem õnnistanud kui leivaga. Tütred ja 
pojad kasvasid vanematele rõõmuks ja olid enamasti kõik juba võõra sunni all igaüks oma 
leivapalukest teenimas; aga ühest pojast ei tahtnud kellelegi meelehead tulla. Kas poisike 
loomisest lollakas või muu vea pärast raisku läinud või kas laisa veri küünte all oli, seda ei 
võinud keegi tõelikult ütelda. Aga et ta, laisk ja vedel, kuhugi asjatalitusele ei kõlvanud, seda 
pidid vanemad ja külarahvas ühestA suust tõeks tunnistama. Ei aidanud siin head sõnad ega 
vitsakaristamised, vaid mida vanemaks poisike läks, seda suuremaks, kasvas tema laiskus. 
Talvel toas ahju taga ja suvel põõsa varjus magada oli tema ülem päevategu, kus ta vahel 
ajaviiteks vilistas või pajuvilet puhus, et lust oli kuulda. 

Nõnda istus ta ühel päeval jälle põõsa taga, lindudega võidu vilet puhudes, kui üks võõras 
vanamees teed käies sinna juhtus tulema. See küsis lahke sõnaga: ,,Ütle mulle, pojuke, mis 
ametimeheks soovid sa ükskord saada?" 

Poiss kostis: ,, Ameti pärast ei ole mul pisemat muret, kui ma aga rikkaks meheks saaksin, et 
mul tarvis ei oleks tööd teha ja teiste sundimise vitsa all seista." 


Vanamees ütles naeratades: ,,See nõu ehk võiks muidu hea küll olla, aga mina ei mõista, kust 
rikkus sulle peab tulema, kui sa midagi tööd ei viitsi teha? Ega hiir ometi magajale kassile 
lähe suhu jooksma. Kes raha ja vara tahab teenida, peab oma liikmeid liigutama, tööd tegema 
ja vaeva nägema, muidu... " 

Poiss vastu paluma: ,,Lõpetagem see jutt! Seda olen ma juba mitusada korda kuulnud, mis aga 
minu kohta kui hane selga valatud vesi näitab, sest et minust iial töötegijat ei või saada." 
Vanamees kostis lahke sõnaga: ,, Looja poolt on sulle anne kingitud, millega sa hõlpsasti 
igapäevast leiba ja rahakopikaid võiksid teenida, kui pilli- 

puhumise ametiks võtaksid. Muretse enesele üks hea pill, puhu nii osavalt pilli kui pajuvilet, 
siis leiad sa leiba ja raha igas kohas, kus lustilisi inimesi elamas on." 

»» Aga kust ma pilli peaksin saama?" küsis poisike. Vanamees vastas: ,,Teeni raha ja osta 
enesele üks pill. Esiteks võid sa pajuvilet ja lehepilli ajada, sa oled mõlemate peale juba väike 
meister! Ma loodan edaspidi sinuga veel kokku saada, küll siis näeme, kas sa minu nõu oled 
tarvitanud ja mis tulu sulle õpetusest kasvanud." Sedaviisi lahkus ta poisist ja läks oma teed 
edasi. 

Tiidu - nii oli poisi nimi - hakkas vanamehe jutu üle mõtlema, ja mida kauem ta mõtles, seda 
tõelikum näitas vanamehe juhatus. Ta võttis sedamaid nõuks juhatust mööda õnneteed otsima 
minna; siiski ei lausunud ta kellelegi sõna oma ettevõtmisest, vaid läks ühel hommikul kodunt 
ja -ei tulnud enam tagasi. Vanematele ei teinud tema lahkumine kurvastust, isa tänas õnne 
pealegi, et laisast pojast oli pääsenud, ja lootis, et maailm aegamööda laisanaha Tiidu seljast 
saab maha kammima ja häda teda inimeseks kasvatama. 

Tiidu hulkus mõne nädala, lüüsides külast külasse ja mõisast mõisa, kus rahvas igas paigas 
teda lahkelt vastu võttis ja rõõmsalt pajuvilet kuulas, vilepuhujale süüa andis ja talle mõnikord 
veel paar kopikat raha kinkis. Need kopikad korjas poiss hoolega kokku, kuni ta neid 
aegamööda nii palju sai, et enesele ilusa torupilli võis osta. 

Nüüd hakkas ta õnn õitsema, sest et kuskilt teist temasarnast pillipuhujat ei leitud, kes nõnda 
osavalt jalapärast pilli oskas puhuda. Tiidu pill sundis kõik jalad lendama. Kus iial pulmi, 
talguid või muid lustipidusid tehti, seal ei tohtinud P1111-Tiidu enam puududa. 

Paari aasta pärast oli ta nii kuulsaks pillipuhujaks tõusnud, et teda kui tuuletarka ühest paigast 
teise, sagedasti mitme penikoorma kaugusele veeti. 

Nõnda puhus ta ükskord pilli mõisa talgutel, kuhu ümberkaudseid mõisnikke palju oli kokku 
tulnud rahva lustipidu vaatama. Kõik pidid ühest suust tunnistama, et nemad elupäevil veel 
osavamat pillipuhujat ei olnud näinud ega kuulnud. Üks mõisavanem teise järel kutsus Pilli- 
Tiidu endale võõrsiks, kus ta sakstele lustiks pilli pidi ajama, mis eest temale iga päev 
priskesti süüa ja juua anti, pealegi veel raha ja mõningaid kingitusi. Üks rikas härra laskis 
temale peast j aluni uued riided teha, üks teine kinkis temale ilusa torupilli vask- 
hääletorudega. Preilid sidusid siidilintisid tema kübarale ja prouade näpud kudusid temale 
kirjuid kindaid. 

Üks teine oleks Tiidu asemel selle õnnega väga rahul olnud, aga tema südame igatsus ükskord 
rikkaks meheks saada ei andnud temale kusagil mahti, vaid kihutas teda tulise piitsaga 
kaugemale minema. Mida enam ta 

aegamööda tundma sai, et pillipuhumine üksi teda nii rikkaks ei võinud teha, seda suuremaks 
kasvas päev-päevalt tema rahaahnus. 

Rahva suus elavad jutud kuulutasid mõndagi lugu Kunglamaa rikkusest, mis ööl ja päeval 
Tiidu meelest ei läinud. Kui ma aga sinna saaksin, mõtles ta, siis leiaksin ma hõlpsalt rikkuse 
teed. Ta luusis tükk aega mere kallast mööda, kas sealt kogemata õnnel laeva või purjepaati 
leiaks, mis teda üle mere viiks. 


Viimaks jõudis ta Narva linna, kus sel puhul võõraste maade kaubalaevu sadamas seisis. Üks 
laev üteldi mõne päeva pärast Kunglamaale minevat; ka leidis Tiidu kippari, kes teda kaasa 
tahtis võtta, aga küsitud vedamise hind näis suurem, kui ihnsal pillipuhujal lusti oli anda; 
sellepärast püüdis ta laevamehi oma pilliga meelitada, lootes sedaviisi odavamalt üle mere 
saada. 

Õnneks leidis ta ühe noore laevamehe, kes teda salamahti laeva lubas võtta, ilma et kippar 
seda teaks. Öösel enne seda, kui laev teisel hommikul teele pidi minema, viis laevamees Tiidu 
laevale ja peitis ta ühte pimedasse nurka tündrite vahele, kuhu ta teiste teadmata temale toitu 
ja jooki viis, et mehike redupaika nälga ei sureks. Teisel ööl, kui laev juba kõrgel merepinnal 
purjetas ja Tiidu sõber laevalael üksipäini vahikorda pidas, tõi ta tema redu-urkast välja, sidus 
tugeva köie temale keha ümber, kinnitas köie teise otsa laeva külge ja ütles: 

»»Ma lasen sind köit mööda merde, kus sa, kui teised sulle appi tulevad,, köie oma keha 
ümbert pead katki lõikama ja neile valetama, et sa sadamast siiamaale laeva kannul oled 
ujunud." 

Ehk küll Tiidul natuke kartust tõusis, lootis ta ometi köie abil ennast mõne aja veepinnal 
kanda, sest et ta osav ujuja oli. Niipea kui teda vette oli lastud, äratas tema sõber teised 
laevamehed unest imelikku lugu vaatama, kuidas üks inimesevärki loom laeva järel veepinnal 
ujuvat. Mehed vaatasid suud-silmad laiali naljakat imet, äratasid siis kippari magamast ja 
palusid lugu vaatama tulla. Kippar heitis kolm korda risti ette ja küsis ujujalt: 

» Vasta mulle tõelikult, kes sa oled, kas vaim või surelik inimene?" 

Ujuja kostis: » Üks vilets surelik inimene, kelle võim väsimusel lõpeb, kui teie tema peale 
armu ei heida." 

Kippar käskis laevalt ühe köie merde visata, miska ujuja üles võiks vinnata. Kui Tiidu köie 
otsa enda kätte oli saanud, lõikas ta noaga teise köie oma keha ümbert katki ja palus ennast 
üles tõmmata. Kippar küsis tema käest: ,, Räägi, kust sa tuled ja kuidas sa siia said?" 
Pilli-Tiidu kostis: 

»»Ma ujusin teie laeva kannul, kui sadamast teele läksite, pidasin vahetevahel tüürist kinni, kui 
mul jõud kippus lõppema. Sel viisil lootsin Kunglamaa 

randa saada, sest et mul nii palju raha ei olnud, kui teie vedamise hinnaks küsisite." 
Noormehe imelik julgus pehmitas kipparil südant, ta ütles lahkelt: ,, Täna taevaisa, kes sinu elu 
imelikult on hoidnud! Ma tahan sind maksuta Kunglamaale viia." Siis käskis ta Tiidule kuivad 
riided selga anda ja teda laevakambri magama saata, pika tee väsimusest puhkama. Tiidu ja 
tema sõber olid rõõmsad, et nende kavalus õnnelikult korda oli läinud. 

Teisel päeval vaatasid laevamehed Tiidut kui imelooma, kes üht tööd oli teinud, mis kõigil 
võimatu näis. Edaspidi tegi tema ilus pillipuhumine neile suurt rõõmu ja kippar tunnistas mitu 
korda, et tema veel kuskil enne seda nii kena pilli ei olnud kuulnud. 

Kui laev mõne päeva pärast Kungla randa oli jõudnud, jooksis sõnum laevameeste suust tuule 
kiirul laiali, missuguse pillikala nemad merest olid püüdnud, kes öö ja kaks päeva laeva 
kannul olevat ujunud. Muidugi teada, et Tiidu ja tema sõber lugu õiendama ei tohtinud minna, 
muidu oleksid nad ise kimpu langenud. Imelik jutt sigitas Tiidule võõras rannas palju sõpru, 
sest et igamees imelikku ujumist tema enese suust kuulda tahtis. Siin pidi mehike nüüd enam 
häda kui lusti pärast teistele valetama, et suu aga tolmas. 

Temale pakuti mitmel pool teenistust, mida ta vastu võtta ei usaldanud, kartes, et kui keegi 
temalt ujumise osavust näha sooviks, siis tema valelikuks peaks jääma. Ta tahtis otsekohe 
kuningalinna minna, kus teda keegi ei tundnud ega tema ujumisest teadnud; seal lootis ta 
kõige hõlpsamalt niisugust teenistust leida, mis teda ühekorraga rikkaks meheks võiks tõsta. 
Kui ta paari päeva pärast sinna jõudis, kippus tal pea ümber käima seda ilu, uhkust ja rikkust 
nähes, mis siin igal sammul tema ette tuli. Kahel silmal ei olnud kogunisti võimalik kõike ära 
näha, siin oleks paar tosinat silmi pidanud olema! Mida enam ta seda uhkust ja rikkust tundma 


õppis, seda kibedamalt pidi ta oma vaesust kahetsema. Veel raskem näis temale, et uhkest 
rahvast keegi teda tähele ei pannud, vaid kui hilpharakat teelt kõrvale tõukas, nõnda kui ei 
oleks temal õigust olnud jumala päikese paistel oma keha soojendada. - Pilli ei julgenud ta 
põuest koguni välja võtta; kartes mõtles ta: ,,Kes neist uhketest minu vaese pilli tuleb 
kuulama!" - Ta hulkus mitu päeva linna uulitsaid mööda ühest paigast teise, otsis teenistust 
mitmel viisil, aga ei leidnud niisugust, kus lootust oleks olnud lühikese ajaga rikkaks saada. 
Viimaks, kus lootuse tiivad juba lohakile langesid, leidis ta õnnekaupa ühe rikka kaupmehe 
majas teenistust, kus kokal köögis parajasti poissi tarvis läks. Siin oli Tiidul võimalik 
Kunglamaa rikkust sügavamalt tundma saada, mis tõepoolest suurem oli, kui ükski inimene 
nägemata oskaks arvata. 

Kõik igapäevased tarbertiistad, mis meie maal rauast, vasest, tinast, puust või savist tehakse, 
olid siin selgest hõbedast ja kullast, hõbepadades keedeti rooga, hõbepannidel küpsetati kooki, 
mis kuldkaussides ja kuldvaag-nates lauale kanti. Sigadelegi anti küna asemel hõbeämber 
söögiga ette. Sellepärast võib igamees hõlpsalt isegi mõista, et Tiidul kuskil tükis puudu ei 
võinud olla, vaid temal kokapoisi teenistuses isandapõli õitses; aga tema ahnusest täidetud 
süda ei leidnud siiski rahu. Teda piinas alati see üks mõte: mis aitab kõik rikkus minu silmade 
ees, kui varandus minu oma ei ole, ja kokapoisi teenistus ei jõua mind ometigi rikkaks meheks 
teha. Tema kuupalk oli rohkem kui meie paigal aastapalk, nõnda et kokkupandud palgaraha 
teda mõne aastaga nõukaks meheks oleks võinud teha. 

Ta oli juba paar aastat kokapoisi teenistust pidanud ja häid rahakopikaid tagavaraks korjanud, 
misläbi tema rahaahnus päev-päevalt suuremaks kasvas ja ihnust sigitas, nii et ta enesele 
muidu riidehilpu ei raatsinud muretseda kui üksnes peremehe sunnil, kes hilpharakat omas 
majas ei sallinud. Seal tuli suur varrudepidu, kus kaupmees kõigile teenijatele oma kulu peal 
uhked ülikonnad laskis teha ja need igaühele kinkis. 

Esimesel pühapäeval pärast varrudepidu pani Tiidu uhke uue ülikonna selga ja läks linnast - 
vjälja ühte lustiaeda, kus linna kodanikud suvel lüüsides aega viitsid. Kui ta tükk aega võõra 
rahva hulgas oli kõndinud, kus ta kedagi ei tundnud, niisama vähe teised teda, puutus 
kogemata üks nägu : tema silmavaatesse, mis kui tuttav näis, ehk tal küll meelde ei tulnud, 
kus ta seda meest enne oli näinud. Varem kui ta mälestusest pikemat otsust leidis, kadus 
arvatud tuttav paksu rahvamurdu ära. Tiidu luusis edasi-tagasi, lasi silmad laialt ümber käia, 
kas ehk nähtud mees kusagil jälle tema nähtavale juhtuks; aga kõik otsimine jäi asjata. Vast 
õhtu eel nägi ta otsitud mehe laia pärna all murupingil üksipäini istumas. 

Tiidu ei teadnud, mis ta pidi tegema, kas ligemale minema või nii kaua ootama jääma, kui 
võõras mees teda silmaks ja omalt poolt mingit märku annaks, kas ta temale tuttav või 
tundmata? Tiidu köhatas paar korda, mida võõras mees tähele ei pannud, kes nagu sügavas 
mõttes üksisilmi enese ette maha vahtis. 

Ma astun ligemale - mõtles Tiidu - ja äratan teda mõtetest, küll siis saame näha, kas tunneme 
teineteist või ei tunne. Samm-sammult tasahiljukesi edasi minnes vahtis ta teraselt võõra mehe 
peale. Nüüd lõi võõras mees oma silmad üles ja näis esimesel silmapilgul teda tundvat, tõusis 
pingilt, astus Tiidule vastu ja andis teretades temale kätt; siis küsis ta: 

»Kuhu sa oma pilli oled jätnud?" 

Seal vast tundis Tiidu, et küsija seesama vanamees oli, kes temale kodumaal poisikesepõlves 
pillipuhuja ametit oli kiitnud. Ta läks võõra mehega 

paksust rahvakogust ühte kõrvalisse paika ja rääkis seal oma juhtumisi sellest ajast kuni siia 
päevani. Vanamees tõmbas otsaesise kortsu, vangutas mitu korda peaga ja ütles, kui Tiidu 
oma jutu oli lõpetanud: 

»»Alp sa oled ja albiks sa jääd! Mis hullutuju sulle pähe tuli, et pillipuhu-mise maha jätsid ja 
kokapoisiks läksid? Pilliga oleksid sa siin ühel päeval enam võinud teenida kui pooleaastases 


kokapoisi teenistuses. Jookse silmapilk koju, too oma pill siia ja hakka puhuma, siis saad sa 
oma silmaga näha, et ma tõtt rääkisin." 

Tiidu püüdis vastu tõrkuda, kartis uhke rahva naeru ja arvas ka, et pika ajaga pillilood temal 
meelest läinud. Aga vanamees ei andnud oma kiusu järele, vaid käis nii kaua Tiidu kaela 
peale, kuni ta koju pidi minema ja oma pilli siia tooma. Vanamees istus pärnapuu alla, 
oodates seni, kui Tiidu pilliga tagasi jõudis, seal ütles ta: 

»Nüüd istu minu kõrva murupingile ja hakka pilli puhuma, küll siis näed, kuidas rahvas meie 
ümber kokku koguneb." 

Tiidu hakkas, ehk küll vastumeelt, käsu peale pilli puhuma: tema meelest näis, kui oleks täna 
uus vaim tema pilli sisse läinud, sest et nii ilusat häälitsemist itema kõrv tänini veel ei olnud 
pillitorudest kuulnud, kui praegu helises. Üürikese aja pärast langes rahvast kui rahet igalt 
poolt niinepuu ümber kokku magusat pillilugu kuulama. Mida paksemalt neid tuli, seda 
kenamaks läksid pilli viisid. 

Kui nad tükk aega kauneid lugusid olid kuulnud, võttis vanamees oma kübara peast ja astus 
rahva sekka pillipuhujale tänuandeid korjama. Seal visati nüüd igalt poolt taalreid, 
pooltaalreid ja peenikest hõberaha, vahetevahel langes ka siit ja sealt mõni hiilgav kuldraha 
vanamehe kübarasse. Tiidu lõhkus siis veel andjatele tänuks mõned ilusad jalapärased lood, 
enne kui koju hakkas minema. Paksust rahvamurrust läbi minnes kostis sagedasti temale 
kõrva: ,,Osav pillimeister! Tule tuleval pühapäeval tagasi meile ilu tegema!" 

Linna väravasse tulles ütles vanamees: ,,Mis sa arvad, kas tänane paari tunni teenistus ei peaks 
mõnusam olema kui kokapoisi amet? - Ma olen sulle teist korda teed juhatanud, nüüd hakka 
kui kaval mees kahe käega härja sarvist kinni, et õnn enam sinu käest ei pääse! Minu aeg ei 
kanna sulle pikemalt juhatajaks siia jääda, sellepärast märka minu õpetamist ja tee selle järele. 
Igal pühapäeval pärast lõunat istu oma pilliga niinepuu all, kus täna istusime, ja hakka 
puhuma, et linnarahvas sinu pillist rõõmu leiab. Osta üks sügava pesaga kaapkübar ja pane 
oma jalgade ette maha, et kuuljad sulle tänupalka kübarasse võivad panna. Kutsutakse sind 
kuhugi pidudele pilli puhuma, siis ära nimeta iial hinda, vaid luba sellega leppida, mida 
igamees sulle ise tahab anda. Sel viisil saad sa rikaste kodanikkude käest enam, kui sul julgust 
oleks küsida; juhtub mõnikord üks või teine kitsik 

vähem andna, siis tasub teiste rohke and kümme korda seda ära, ja sind ei tohi keegi 
rahaahneks nimetada. Kõige enam hoia ennast ihnuse eest! Ehk saame edaspidi juhtumise 
korral teineteisega veel kokku, küll ma siis kuulen, kuidas sa minu õpetust oled täitnud. Seks 
korraks jumalaga!" Nõnda lahkusid nad teineteisest. 

Pilli-Tiidul tõusis rõõm suureks, kui ta kodu raha lugedes leidis, et pilli-puhumine paari 
tunniga enam palka oli andnud kui pooleaastane kokapoisi teenistus. Seal kahetses ta 
nurjaläinud aega ja tahtis sedamaid ennast praegusest teenistusest lahti päästa, mis ometi nii 
rutusti korda ei läinud, sest ta pidi esiteks ühe teise poisi enda asemele otsima. Mõne päeva 
pärast leidis ta teise poisi ja sai lahti. Ta laskis enesele ilusad kirjud riided teha, pani 
hõbepandlaga vöö ümber niude ja läks esimesel pühapäeval pärast lõunat jälle niinepuu alla 
pilli puhuma. Rahvast oli veel paksemalt kokku tulnud kui esimesel korral, sest et jutt osavast 
pillipuhujast linna laiali oli läinud ja igamees tema pilli himustas kuulda saada. Õhtul leidis ta 
raha lugedes ligi kahevõrra nii palju kui esimesel pühapäeval. Nõnda sündis hiljem õnnekäik 
enamasti igal pühapäeval, nii et Tiidu sügisel uhke trahteri peal enesele korteri võis üürida. 
Õhtutel, kus linnakodanikud trahteris käisid, paluti osav pillimeister sagedasti võõrastele 
pilliga ilu tegema, mis eest temale kahevõrra palka maksti, esiteks trahteri peremehe ja teiseks 
võõraste poolt. Kui trahteri peremees hiljem nägi, kuidas osav pillipuhuja igal õhtul rohkem 
võõraid tema majasse meelitas, andis ta Tiidule korteri ja ülespidamise maksuta. Vastu 
kevadet laskis Tiidu oma pillile hõbetorud teha, mis seest- ja väljastpoolt ära kullati, nii et nad 
päikese paistel ja tulevalgel hiilgasid. 


Suvel hakkas linnarahva lustipidu jälle väljaspool linna liikuma, kus pillipuhuja igal 
pühapäeval oma rikkust kasvatas. Seal juhtus ühel päeval kuningas rahva lustipidu vaatama, 
kus magus pillilugu kaugelt tema kõrva ulatas. Kuningas käskis pillimehe enese ette 
kutsuda'ja kinkis temale mängimise eest kukrutäie kuldraha. Kui teised suuremad seda nägid, 
lasid ka nemad üksteise järel igaüks pillipuhuja oma kotta tulla, kus ta neile pilli pidi puhuma. 
Tiidu täitis seal kriipsupealt vanamehe õpetust, ei küsinud kellegi käest tingitud hinda, vaid 
lubas sellega leppida, mis igamees ise annab; ja enamasti leidis ta iga kord hea tüki rohkem, 
kui ta oleks usaldanud küsida. 

Mõne aasta pärast oli Pilli-Tiidu Kunglamaal rikkaks meheks saanud, kusjuures ta nõu pidas 
omale maale tagasi minna, enesele seal mõisa osta ja pillipuhumist maha jätta. Kuninga ja 
teiste kõrgemate meeste kingitused olid tema vara suureks kasvatanud ja vanamehe 
ettekuulutused tõeks teinud. Ei olnud temal nüüd enam tarvis salamahti laevanurka pugeda, 
vaid ta võis kui rikas mees enese tarvis üksi ühe laeva palgata, mis teda kõige 

varandusega omale maale viiks. Sealse maa viisil oli ta enesele palju kuld-ja hõbeasju ostnud, 
mis nüüd kirstudesse pandi ja laevale veeti; teised kirstud jälle täideti selge rahaga. Viimaks 
astus varanduse peremees ise laeva ja laev purjetas sadamast välja. 

Mõnus vinge tuul kihutas neid kiiresti mere seljale, kus muud silma ei paistnud kui taevas ja 
vesi. Vastu ööd pööras tuul ümber ja hakkas laeva lõuna vastu kihutama. Tund-tunnilt kasvas 
maru vägi kangemaks, kipparil «ei olnud enam võimalik teesihti kuhugipoole kinni pidada, 
sest et tuul ja lained siin ainukesed laeva peremehed olid, kelle tahtel ta edasi pidi minema. 
Kui laeva päev ja kaks ööd sedaviisi lainetel oli vintsutatud, raksatas tal põhi vastu kaljut ja 
laev hakkas vajuma. Paadid lasti merde, et inimesed nende abil elu võiksid surma küüsist 
päästa, aga mis see kõik mässavate lainete vastu kestis? Üürikese aja pärast viskas kõrge laine 
paadikese ümber, kus Tiidu kolme laevamehega istus, ja veesäng võttis mehed oma kaissu. 
Õnneks oli üks pikk istelaud Tiidu ligidale ujunud, nõnda et ta kätega külge ulatas ja laua abil 
ennast veepinnal võis hoida, enne kui ramm kätest lõppes. Kui nüüd tuul vaikima ja ilm 
selitama hakkas, nägi ta randa, mis silmavaatel kuigi kaugel ei paistnud. Viimast rammu 
kokku võttes püüdis ta kalda ligemale saada, aga leidis kalda palju kaugemalt, kui silmanäht 
«oli kuulutanud. Ega oleks tema ka omal võimul kogunisti sinna saanud, kui merelt kalda 
poole puhutud lained teda ei oleks edasi aidanud; lainete abil jõudis ta aegamööda randa. 
Tülpinud ja väsinud, enam surnud kui elav, langes ta kaljusele kaldale maha ja uinus natukese 
aja pärast magama. Kui-kaua tal magamine seal oli väldanud, sellest ei võinud ta iial selget 
otsust saada, aga nii palju oli kui tume unenägu temal mälestusse jäänud, et tuttav vanamees 
teda vaatamas käinud, temale oma lähkrist juua andnud, mis teda imelikult karastanud ja 
otsekui uue eluvaimu temale sisse oli loonud. 

Pikast unest virgudes leidis ta ennast üksi sammaldanud kalju peal ja märkas sellest, et 
arvatud kokkusaamine vanamehega unenägu oli olnud. Ometigi oli magamine temal nii pikalt 
jõudu kosutanud, et ta hõlpsalt jõudis üles tõusta ja teekäiku kaugemale ette võtta, kust 
inimesi lootis leidvat. 

Tükk aega kallast mööda edasi minnes vaatas ta teraselt, kas kuskilt teerada või jälgi 
nähtavale tõuseks, mis rahvaile võiks juhatada. Aga nii kaugel kui silmavaatus ulatas, ei 
tulnud vähemat jäljemärki tema ette. Sammal, liiv ja muru näitasid nii rahulikku olemist, kui 
ei oleks inimeste ega «elajate jalad neid iial muljumas käinud. Mis nüüd teha või mis nõu ette 
võtta? 

Kui nõupidamine midagi paremat otsust ei võinud anda, tahtis Tiidu 

viimaks nina juhatusel edasi minna, lootes, et ehk kogemata õnn teda kuhugi viiks, kust teed 
rahvaile võiks leida. Poole penikoorma kaugusel leidis ta ilusad lehtpuumetsad lopsaka 


kasvuga, aga puud näisid kõik võõrad, nõnda et tema ühtainustki neist ei tundnud. Metsast ei 
leidnud ta ei karja- ega inimeste radasid, vaid mida kaugemale ta tungis, seda paksemaks läks 
mets, misläbi edasiminek igal silmapilgul raskemaks kippus minema. 

Ta istus maha väsinud jalgu puhkama. Ühekorraga läheb süda tal raskeks, haledus ja raske 
kahetsus langevad ta kaela peale; esimest korda tõusevad tal mõtted, et ta ülekohut oli teinud, 
kui vanemate loata ja teadmata kodunt ära oli jooksnud, omaksed maha jätnud ja kui hulgus 
ühest paigast teise luusinud. 

»Kui ma siia metsaliste hulka ära suren," nuttis ta kibedasti, ,.siis olen paraja palga saanud 
kerge meele eest. Merepõhja läinud varandust ei läheks ma kahetsema, kuidas tulnud, nõnda 
läinud! Kui aga mulle pill oleks jäänud, miska ma kurba südant võiksin vaigistada ja 
murekoormat kergitada!" Hiljem edasi minnes näeb ta üht tuttavate lehtedega õunapuud. 
Suured punased õunad paistavad hiilates lehtede vahelt, mis temal himu kihutavad neid 
maitsma minna. Samme kiirustades jõuab ta natukese aja pärast sinna, ja oh mis õnnelugu! 
magusamat puuvilja ei ole tema suu veel iial maitsenud. Ta sööb kõhu täis ja heidab õunapuu 
alla puhkama, mõtleb enne seda: ,,Kui siin sarnaseid õunapuid palju kasvab, siis ei ole mul 
nälja pärast muret." Unest ärgates sööb ta veel mõne õuna, topib siis taskud ja põue täis ja 
tõttab edasi minema. 

Paks pime mets viivitas käiku ja tegi läbipääsmise mitmes paigas raskeks, nõnda et öö kätte 
Jõudis, enne kui lagendik või rahva jälgi nähtavale tõusis. Tiidu sirutas ennast pehmele 
samblale ja magas kui kõige paremas sängis patjade peal. Teisel hommikul võttis ta mõne 
õuna suuruseks ja hakkas siis uue rammuga edasi püüdma, kuni ta mõne aja pärast lagedale 
jõudis, mis kui saareke keset laant seisis. Üks väike oja voolas lähemast allikast selget külma 
vett üle lageda. 

Oja kaldale tulles näeb Tiidu veepinnalt kogemata oma kuju, mis teda nõnda ehmatab, et ta 
mõned sammud tagasi kargab, keha ja liikmed vabisevad kui haavalehed. Aga ka mõni teine 
temast julgema südamega mees oleks siin kohkunud, kui temale seesugune lugu juhtuks 
tulema kui Pilli-Tiidul. Kuju näitas temale vee pinnalt, et tal kalkuni loti sarnane ninaots 
nabani ulatas. Käega katsumine tegi nägemise tõeks. 

Mis nüüd teha? Sel kombel ei olnud kogunisti võimalik inimeste seltsi minna, kes teda kui 
metsalist maha oleksid võinud lüüa. Eitea, kas hirm silmavaates temal nina kasvatas või kas 
nina tõesti ikka pikemaks venis; aga nina peremehe meelest näitas lugu nii kole, kui kasvaks 
nina ühtepuhku pikemaks, nõnda et ta enam sammu ei võinud kartmata astuda: jalgu vastu 

nina komistada. Ta istus maha ja hakkas kibedasti oma viletsust kaebama: 

»»Oh, et keegi kogemata siia ei tuleks ja mind siin sedaviisi ei leiaks! Ennemini tahan metsas 
nälga surra, kui niisuguse inetu ninaga ennast teistele näidata." 

Oleks ta seda teadnud, mis ta vast hiljemini tundma sai - et siin saare peal ühtki inimeselooma 
ei elanud -; see oleks temale troosti võinud anda. Mida enam teda nüüd juhtunud õnnetus 
pahandas, seda jämedamaks paisus ta nina ja läks igal silmapilgul sinisemaks kui vihasel 
kalkunil. 

Seal näeb ta ligidal põõsa küljes väga ilusaid pähkleid ja himustab meelejahutuseks neid 
katsuma minna; ta nopib peotäie, hammustab ühe katki ja leiab väga magusa tuuma koore 
seest. Saab ta veel paar tuuma alla neelanud, paneb ta imestades tähele, et inetu pikk nina 
silmanähtavalt kahaneb. Natukese aja pärast näeb ta veepinnalt ninaotsa loodud paigas, suust 
natuke kõrgemal, kus ta ennegi oli seisnud. 

Nüüd tõusis suur rõõm endise kurvastuse peale; siis, otsekui tuulest tuisatud, tuleb temale 
mõte pähe imelikku sündmust sügavamalt läbi katsuda, mis oli temale esiteks pika nina 
kasvatanud ja hiljemini jälle kahandanud? - Kas ehk ilusad õunad? mõtleb ta küsides, võtab 
ühe õuna taskust ja hakkab sööma. Niipea kui näritud õunapuru kurgust alla läheb, näeb ta 
veepinnalt selgesti, kuidas nina ots silmanähtavalt pikemaks venib. Naljapärast sööb ta õuna 


hoopis ära ja leiab nina vaksapikkuse. Seal võtab ta paar pähklituuma, pureb need peeneks ja 
neelab alla, ja vaata imet! pikk nina närtsib kokku, kuni ta vana pärispiirile tagasi läheb. 
Nüüd oli mehel selge otsus käes, mis temal nina esiteks kasvatanud ja pärast jälle 
kahandanud. Ta mõtleb: õnnetuseks arvatud juhtumine võib ehk mulle ükskord õnne tuua, kui 
ma jälle inimeste seltsi peaksin tagasi saama. Ta nopib taskutäie pähkleid ja tõttab siis endisi 
jälgi mööda tagasi minema, et metsast ninakasvatajat õunapuud üles leida. Et siin kuskil muid 
jälgi ei olnud kui tema enese endine tee, sellepärast sai ta hõlpsalt õunapuu juurde tagasi. 
Sinna tulles kooris ta mõned noored puud paljaks ja tegi enesele marsi, mille ta õuntega täitis. 
Aga et öö juba ligidal oli, ei tahtnud ta täna kaugemale minna, vaid siiasamasse öömajale 
jääda. 

Jälle nägi ta imelikult unes, et tuttav vanataat teda oma lähkrist oli jootnud ja temale nõu 
andnud tuldud jälgi mööda randa tagasi minna, kus ta vististi abi saab leidma. Viimaks oli 
vanamees ütelnud: ,,Sest et sa merepõhja läinud varandust ei ole kahetsenud, vaid üksnes pilli, 
sellepärast tahan ma sulle uue pilli mälestuseks kinkida.” 

Hommikul tuli öösine unenägu temale meelde; aga kes jõuaks tema rõõmu ja õnne üles 
rääkida, kui ta unenäos lubatud pilli marsi kõrval maas näeb. Tiidu võttis pilli ja hakkas lusti 
pärast puhuma, et kõik mets vastu 

kõlas. Kui pilliajamise himu oli täidetud, võttis ta tee jalgade alla ja hakkas mere poole 
minema. 

Päike seisis juba paar sammu lõunast üle, kui ta merekaldale tagasi jõudis ja ühe laeva kalda 
ligidal nägi, kus kallal laevameestel parandusetööd juhtus olema. Laevamehed imestasid üht 
inimest saare rannas nähes, kus nende teada keegi ei elanud. Kippar käskis väikese paadi 
laeva küljest merde lasta ja läkitas sellega kaks meest kaldale. Tiidu rääkis neile oma 
õnnetust, kuidas laev hukka läinud ja jumala arm teda imelikul viisil surma-hädast oli 
päästnud. Kippar lubas teda maksuta kaasa võtta ja Kunglamaale tagasi viia, kuhu tema 
praegune laevatee minevat. Teel rõõmustas Tiidu oma kena pilliga kipparit ja laevamehi, kuni 
nad mõne päeva pärast Kunglamaa randa jõudsid. Seal tänas Tiidu silmaveega laevakipparit, 
kes teda hädast oli päästnud, ja tõotas temale edaspidi õnnepäevil vedamise hinna ausasti ära 
tasuda. 

Kui ta paari päeva pärast kuningalinna tuli, puhus ta esimesel õhtul rahvale pilli, kust ta nii 
palju raha teenis, et enesele teised võõravärki riided võis lasta teha. Siis pani ta mõned 
punased õunad korvikese sisse ja läks oma kaubaga kuningakoja värava ette, lootes seal kõige 
paremat kaupa leida. Ei väldanud ka kuigi kaua, seal tuli üks kuninglik teener, ostis ilusad 
õunad, maksis rohkem hinda, kui küsiti, ja käskis õunakaupmehe teisel päeval tagasi tulla. 
Aga Tiidu pühkis minema, kui oleks tuluke temal taskus olnud, ega mõtelnud enam teist 
korda oma kaubaga sinna tagasi tulla, kus, nagu ta ette teadis, õunad ninasid hakkavad 
kasvatama. Veel selsamal päeval laskis ta enesele teise ülikonna õmmelda, ostis pika musta 
habeme, mis lõua külge liimiti, misläbi ta ennast nõnda teisiti moondas, et kõige tuttavamad 
inimesed teda ei oleks võinud ära tunda. Kaugel linna alevis võttis ta trahteri peal enesele 
korteri ja nimetas ennast võõramaa targaks, kes kõik vead oskab parandada. 

Teisel päeval oli kõik linn kära täis sellest õnnetusest, mis kuningakojas juhtunud. Kuningas, 
tema abikaasa ja lapsed olevat eile ühe võõra mehe käest ostetud õunu söönud ja kõik selle 
järel haigeks jäänud. Mis nende haigus oli, seda ei antud teada. Kõik linna tohtrid, arstid ja 
targad kutsuti kuningakotta kokku, aga ükski ei võinud aidata, sest et nemad seesugust tõbe 
inimeste küljes veel ei olnud näinud. Hiljemini kuuldi tõvest nii palju, et see üks ninataud pidi 
olema. 

Kui ühel päeval kõik arstid ja targad üheskoos nõupidamisele kokku olid tulnud, kiitsid 
mõned nõuks ülekäte läinud ninad maha lõigata. Aga kunin- ' gas ja tema omaksed ei tahtnud 
kibedat valu kannatada, mis lõikamine oleks teinud. 


Seal toodi sõnumid, et ühe trahteri peal linna alevis üks kuulus võõramaa tark olevat, kes kõik 
vead võivat parandada. Kuningas läkitas oma 

tõlla nelja hobusega sinna ja laskis targa enda ette kutsuda. Tiidu oli rohkem kui pool ööd 
enese kallal tööd teinud, mis nõnda korda oli läinud, et temas ei endisest pillipuhujast ega 
õunakaupmehest mitte pisematki märki järele ei jäänud. Ka rääkis ta nii kangesti murtud 
keelt, et mitu korda ühte ja teist näpuga pidi tähendama, enne kui teised sest aru said. 
Kuningakotta tulles vaatas ta imelikku viga, nimetas kalkunitõveks ja lubas seda parandada 
ilma lõikamata. Kuningal ja kuningaproual olid ninad juba rohkem kui küünrapikkuseks 
kasvanud ja venisid ikka veel pikemaks. Pilli-Tiidu oli ühe toosikese sisse peeneks tambitud 
pähklipuru pannud, andis igaühele noaotsakesetäie sellest sisse ja sundis haiged pimedasse 
tuppa, kuhu nad pidid sängi heitma, ja patjade sisse mähitud, tugevasti higistama, et tõve 
vimm kehast välja tuleks. Kui neid sealt mõne tunni pärast valgele toodi, olid kõigil endised 
ninad silmnäo küljes. 

Kuningas oleks rõõmu pärast esimesel silmapilgul ehk poole kuningriiki targale arstimise 
palgaks andnud, et tema ja tema omaksed koledast nina-tõvest olid päästetud. Veehäda mere 
peal oli Pilli-Tiidu endist rahaahnust kahandanud, mispärast ta rohkem hinda ei palunud, kui 
aga selle võrra, et tal võimalik oleks üht mõisat osta, kus ta oma elupäevi rahulikult soovis 
õhtule ajada. 

Kuningas maksis temale siiski kolme võrra rohkem palka, millega Tiidu sadamasse ruttas ja 
laeva peale astus, mis teda omale maale pidi tagasi viima. Enne minekut oli ta habeme lõua 
küljest võtnud, võõrad riided maha pannud ja teised nende asemele selga. Kipparile, kes teda 
tühjalt saarelt päästnud, tasus ta vedamise hinna. 

Kodumaa rannast sõitis ta oma sündimispaika, kus isa, kaks venda ja kolm õde alles elasid; 
ema ja kolm venda olid juba mulda läinud. Tiidu ei andnud ennast enne sugulastele tunda, kui 
mõisa oli ostnud. Seal laskis ta uhke pidu valmistada ja kõik sugulased võõrsile paluda. 
Söömalaual andis ta ennast tunda, üteldes: 

»Mina olen Tiidu, teie endine laisk poeg ja vend, kes mingile asjatalitusele ei kõlvanud, 
vanematele meelehaigust tegi ja viimaks salamahti jooksu läks. Õnn oli mul parem kui ma ise, 
sellepärast tulen ma kui rikas mees tagasi. Nüüd peate kõik minu valda elama tulema, ja isa 
peab surmani minu majas aset pidama." - 

Hiljem kosis ta ühe vaga tütarlapse enesele naiseks, kellel muud vara ei olnud kui ilus nägu ja 
hea süda. Pulmapäeva õhtul, kui ta noorikuga kambri magama läks, leidis ta suured kirstud ja 
kastid ees, kus sees tema endine merepõhja läinud varandus seisis. Ühes kastis oli kiri, kuhu 
peale need sõnad kirjutatud: 

»Ühele heale pojale, kes vanemate ja sugulaste eest hoolt kannab, annab ka merepõhi oma 
röövitud vara jälle tagasi." 

Aga kes see vägev vanamees olnud, kes teda õnneteele juhatanud, teda merehädast päästnud 
ja ahnuse ja ihnuse tema südamest võtnud: seda ei saanud ta iial teada. 

Kas praegu veel Pilli-Tiidu järeltulijatest keegi peaks elama, on mulle teadmata; aga kui neist 
mõni peaks leitama, siis on need vististi nii peenikesed saksad, et talupoja suitsuhaisu ja 
rehetolmu nende küljest enam kellelgi nähtavale ei või tulla. 


MUNAST SÜNAINIID 2 
KUNINGATÜTAR OÜ? 


r - 

XXXVIII. Munast sündinud kuningatütar 


Ükskord elas üks kuningas, kelle abikaasal lapsi ei olnud, mis neile mitu korda kurvastust 
tegi, iseäranis kui nad teisi alamaid inimesi nägid, kes selle poolest neist palju rikkamad olid. 
Iseäranis kurb oli kuningaproua siis, kui kuningat kodus ei juhtunud olema; seal istus ta 
enamasti ikka rohuaias ühe laiaoksalise niinepuu all, pea norgus ja silmad vesised. 

Nõnda istus ta jälle ühel päeval, kus kuningas paariks nädalaks oli läinud sõjaväge vaatama, 
mis riigi piiril vaenlaste tungi vastu seisis. Kuningaproua tundis täna oma südame väga rahutu 
olevat, nagu kipuks mingi ootamatu õnnetus tema peale, nõnda et rasked pisarad temale silmi 
tõusid. Silmi üles tõstes näeb ta ühe vana eidekese karkude toel enese poole lonkavat, siis 
maha kummardades allikalt keelekastet võtvat, ja kui ta janu saanud kustutanud, otsekohe 
niinele lomber-davat, kus kuningaproua aset pidas. Eideke nikutab kummardades pead, 
üteldes: 

»Ärge pange pahaks, aus suur prouake, et ma teie ette julgen tulla, ja ärge kartke mind mitte, 
sest võib ehk olla, et ma heal tunnil siia jõudsin ja teile õnne saan tooma." 

Kuningaproua vaatas kahtlevalt tema peale ja kostis siis: ,,Sul enesel ei näi õnnest üleliigsust 
olevat, mis sa sealt teistele võid anda?" 

Aga vanaeit ei lasknud ennast teelt eksitada, vaid ütles: , Koreda koore all on mõnikord sile 
puu ja magus sisu. Näidake mulle oma kätt, et ma tunneksin, kuidas lugu teiega saab käima?" 
Kuningaproua sirutas käe tema poole, et vanaeit käepihu kirja võiks lugeda. Kui ta nüüd tükk 
aega jooni ja kriipse teraselt tähele oli pannud, sõnaldas ta nõnda: 

»Teil on praegu kaks muret südame peal koormamas, üks vana ja teine uus. Uus mure vaevab 
teid abikaasa pärast, kes praegu teilt kaugel ära on; - aga uskuge minu sõnu, tema on priske ja 
terve, tuleb kahe nädala 

pärast tagasi ja kuulutab teile rõõmsaid sõnumeid. Teie vana mure, mis sügavamaid kriipse 
peosse pigistanud, see tõuseb sellest, et jumal teile ihusugu ei ole andnud!" 

Kuningaproua palged läksid punaseks ja ta püüdis oma kätt eide peost lahti päästa, aga eit 
palus vastu: 

»Kannatage veel natuke, siis saame asjad korraga selgeks." 

Kuningaproua küsis: ,,Ütle mulle, eidekene, kes sa oled, et sa mulle minu südamemõtted 
peopesast oskad üles tunnistada?" 


Eit kostis: , Minu nimega ei ole siin asja, niisama vähe sellega, mis mulle teie südame 
salasoovidest tuttavaks sai; ma rõõmustan, et mulle õnneks antud teile meelejahutust tuua ja 
teie südame kurbust vähendada. Nõiduse väel on teie ihu kinni pandud, et teie last enne ei saa 
ilmale kandma, kuni kinnitusepaelad saavad katkendatud ja loodud korraline komme saab 
tagasi tulema. Mulle üksi on see töö võimalik, kui teie kõik nõnda tahate teha, kuidas ma 
õpetan." 

»»Kõik, kõik tahan ma heameelega teha, sulle pealegi kuninglikku vaevapalka maksta, kui sa 
oma lubadused tõeks teed," ütles kuningaproua. 

Vanaeit seisis natuke aega mõttes ja andis siis vastuseks: ,,Täna aasta pärast peate te nägema, 
et minu ettekuulutused tõeks lähevad." Nõnda rääkides tõmbas ta rakme nartsu sisse mässitud 
tombu oma põuest, ja kui nartsud said ära võetud, tuli pisuke kasetohust torbikuke nähtavale, 
selle andis ta kuningaprouale ja ütles: 

»Torbiku seest leiate ühe linnumuna; seda hauduge kolm kuud oma kaisus, kuni üks 
inimeselapse-sarnane titeke elusalt välja tuleb. Titeke pange villavakka ja laske teda seal nii 
kaua kasvada, kuni ta sündinud lapse suuruseks saab; toitu ega märga ei ole temale tarvis, aga 
korvike seisku ikka soojas paigas. Üheksa kuud pärast titekese sündimist saate teie ühe poja 
ilmale kandma. Sel päeval on villavakas kasvanud titeke sündinud tütarlapse suuruseks 
saanud, võtke ta välja, pange sündinud poja kõrva sängi ja laske kuningale kuulutada, et jumal 
teile kaksikud lapsed, poja ja tütre korraga on andnud. Poega imetage omal rinnal, aga tütrele 
peate ühe amme muretsema. Sel päeval, kus mõlemad lapsed ristida viiakse, peate mind 
tütrele ristiemaks paluma. Torbikukese põhjast, villade alt leiate ühe linnu-sulekese, see 
puhuge aknast, siis saan ma silmapilk sõnumeid ja tahan teie tütrekesele vaderiks tulla. Tänast 
juhtumist ei pea te kellelegi kuulutama." 

Varem kui kuningaproual võimalik oleks olnud ühtki sõna vastuseks anda, ruttas lonkur 
vanaeit minema ja kümne sammu kaugusel ei olnud temast enam põrmukest nähtaval, vaid 
tema asemel astus üks sirge kehaga noor naisterahvas nii kerge sammuga, et tema käik enam 
linnu lennu kui inimese kõnni sarnane näis. Aga kuningaproua pani väga imeks, mis ta täna 
oli kuulnud ja näinud, ja ehk oleks kõik unenäoks arvanud, kui torbikuke 

tema peos juhtumist tõeks ei oleks tunnistanud. Imelikult kergeks oli tal ühekorraga süda 
läinud. Tuppa minnes mähkis ta torbikukese, kust ta ühe munakese peenikeste villade sees 
leidis, siidrätiku sisse ja pistis oma põue, kuidas eideke käskinud, tõotas ühtlasi oma südames 
kõik tükid käsku mööda täita ja juhtumist salamahti pidada. 

Parajasti kui teise nädala viimane päev pärast vanaeide lahkumist õhtule jõudis, tuli kuningas 
koju ja hüüdis juba eemalt prouale rõõmsaid sõnumeid vastu: 

»Minu sõjavägi on vaenlase üle täieliku võidu saanud ja ta riigipiirilt verise peaga tagasi 
saatnud, nii et meie alamatel tükil ajal tema pärast midagi ei ole karta." 

Nõnda läks vanaeide esimene ettekuulutus kuninga tagasitulekust ja rõõmusõnumitest 
täielikult tõeks, misläbi kuningaproua südames lootus ikka kindlamaks läks, et ka teised 
ettekuulutused aegamööda täide võisid minna. Ta hoidis torbikukest munaga oma põues kui 
kõige kallimat varandust ja laskis ühe kuldse karbikese teha, kuhu sisse munatorbik pandi, et 
munale kogemata viga ei võinud tulla. Kolme kuu pärast oli munast poole sõrme pikkune elus 
titeke välja pugenud, mis õpetust mööda villavakka kasvama pandi. Sedaviisi oli teine 
ettekuulutus täidetud ja kuningaproua ootas üksisilmi seda aega kätte tulema, kus tema süda 
esimest korda ema-rõõmu pidi maitsema. 

Ja tõesti tõi ta aasta pärast ühe pojukese ilmale, kuidas vanaeit oli ette kuulutanud. Seal võttis 
ta villavakast tütrekese, pani ta poja kõrvale kätkisse, ja laskis kuningale ütelda, et tema 
kaksikud lapsed, poja ja tütre korraga ilmale toonud. Otsata suur oli nüüd kuninga ja tema 
alamate rõõm selle õnne üle, sest et kõik kindlasti uskusid, et kuningaproua on kaksikutega 
maha saanud. Sel päeval, kus lapsi taheti ristida, tegi kuningaproua akna praokile ja puhus 


sulekese lendu, mis tütrele ristiema pidi tooma, sest proua usk oli selle peale nüüd kindel, et 
vader õigel ajal sinna pidi jõudma. 

Kui nüüd palutud varrulised kõik juba koos olid, sõitis üks uhke tõld kuue munarebukarva 
hobusega kuninga trepi ette, ja tõllast astus välja noor naisterahvas ehakarva siidriides, peast 
jaluni kuldlõngaga kirjuks õmmeldud, nii et ta päikesega võidu läikis; aga silmnägu oli 
naisterahval peenikese udurätikuga kinni kaetud. Tuppa astudes tõmbas ta katte silmilt, kus 
kõik imestades pidid tunnistama, et nad eluilmas veel kusagil jumeda-mat naisterahvast ei 
olnud näinud kui see neitsi. 

Ilus neitsi võttis tütrekese oma käte peale ja viis ta ristimisele, kus lapsele Rebu liina 
nimeks pandi, mida muud ei teadnud ära seletada kui kuningaproua üksi, sest et laps kui 
linnupoeg munarebust oli sündinud. Poja ristiisa oli üks suurtsugu meesterahvas ja pojukesele 
anti nimeks Villem 

Pärast ristimist võttis ristiema kuningaproua käest torbikukese munakoortega, pani lapse kätki 
ja ütles salamahti kuningaprouale: 

»Niikaua kui tütreke kätkis magab, peab torbikuke tema juures olema, et lapsele midagi viga 
ei sünniks, sest torbikukeses seisab tema tulevaste päevade õnn. Sellepärast hoidke seda 
varandust kui silmamuna ja kinnitage ka tütrekesele, kui ta meelt märkama hakkab, kuidas 
tema näotut asja peab hoidma." 

Kui ta veel pikemalt mõnda tütrekese kasvatamise pärast emaga oli rääkinud, andis ta 
ristitütrele kolm korda suud, jättis siis jumalaga, astus tõlda ja sõitis oma teed. Ükski ei 
teadnud, kust ta oli tulnud või kuhu ta läinud; ka kuningaproua ei andnud küsimiste peale 
pikemat otsust kui: tema on üks mulle tuttav kuningatütar kaugelt maalt. 

Lapsed kosusid priskesti. Villem ema piimal ja Rebuliina amme rinnal, aga amm armastas 
tütrekest niisama õrnalt, kui oleks see ta lihane laps olnud, mispärast kuningaproua teda pärast 
võõrutamist lapsehoidjaks võttis. Väike Rebuliina läks iga päev ilusamaks, nõnda et vanemad 
inimesed arvasid temast ükskord ristiema-sarnase neitsi kasvavat. 

Amm oli paaril korral tähele pannud, et öösel, kus kõik magasid, üks võõras väga ilus 
naisterahvas tema rinnalast oli vaatamas käinud. Kui ta seda lugu kuningaprouale avaldas, 
kinnitas see temale, et amm öisest võõrast kellelegi pikemat juttu ei pidanud tegema. 

Kui kaksikud kahe aastaseks olid saanud, jäi kuningaproua äkitselt raskesti haigeks; küll 
kutsuti arste ligidalt ja kaugelt kokku, kes ometi ei võinud aidata, sest et surma vastu rohtu ei 
kasva. Kuningaproua tundis ise, et tema sammud tund-tunnilt haua ligemale jõuavad, 
sellepärast laskis ta Rebuliina hoidja, endise amme kutsuda, kes kõige ustavam tema 
teenijatest ..oli, andis naise kätte õnnetorbikukese munakoortega ja õpetas, kuidas haruldast 
asja pidi hoitama. 

»»On minu tütreke," ütles kuningaproua, ,,kümne aastaseks saanud, siis anna torbikuke tema 
enda kätte ja õpeta, kuidas ta haruldast asja peab hoidma, kus sees tema tulevate päevade õnn 
varjul seisab. Poisikese pärast ei ole mul muret, sest et kuningas teda kui riigi pärijat saab 
hoidma." 

Lapsehoidja pidi vandega temale tõotama salaasja igaühe eest varjul pidada. 

Siis laskis ta kuninga oma sängi ette kutsuda ja palus, et kuningas endist amme nii kaua 
Rebuliinale hoidjaks ja teenijaks pidi jätma, kui tütar ise himustaks. Kuningas tõotas abikaasa 
soovimist täita, kes veel samal õhtul hinge heitis. 

Paari aasta pärast läinud lesk kuningas jälle kosja ja toonud teise noore abikaasa majasse, kes 
elatanud kuningast midagi lugu ei pidanud, vaid teda ,,au pärast oli võtnud. Esimese proua 
lapsi ei kannatanud võõrasema oma 

silma all, mispärast neid kuningas ühes kõrvalises paigas laskis üles kasvatada, kus Rebuliina 
endine amm laste eest emalikku hoolt kandis. Juhtusid lapsed aga kogemata võõrasema silma 


ette, siis tõukas ta neid kui koerakutsikaid jalaga eest ära, mispärast lapsed teda kui tuld 
kartsid. 

Kui Rebultiina kümne aasta vanuseni oli jõudnud, andis amm vaderikingituse tema kätte ja 
õpetas, kuidas ta seda pidi hoidma. Aga et kingitus lapse silmale nii näotu paistis, ei saanud 
laps temast palju lugu pidada, pani kirstu, kus teised emalt päritud asjad seisid, ja ei mõtelnud 
pikemalt torbi-kukese peale. Peale selle oli jälle paar aastat mööda läinud, kui ühel päeval, 
kus kuningas kodunt oli läinud, võõrasema Rebuliina rohuaias niinepuu all istumas leidis ja 
kui kull lapse kallale kargas, tütarlast karvupidi kiskus ja lopsis, et veri suust ja ninast välja 
tuli. Nuttes jooksis neitsike tuppa tagasi, ja kui ta amme sealt ei leidnud, tuli kogemata vaderi 
kingitus temale meelde, mille ta sedamaid kirstust võttis ja kurva meele jahutuseks vaatama 
läks, mis seal sees pidi olema. Aga ta ei leidnud torbikukesest midagi suuremat varandust kui 
näputäie peenikesi lambavillu ja paar tühja munakoort. Villade all torbikukese põhjas oli üks 
linnusuleke. Kui tütarlaps parajasti neid tühje asju akna peal vaatas, tõstis korraga tuuleõhku, 
mis sulekese aknast lendu puhus. Silmapilk seisis üks võõras ilus naisterahvas Rebuliina 
kõrval, silitas temal pead ja palgeid ja ütles lahke sõnaga: 

»Ara karda, armas laps, mina olen sinu ristiema ja tulin sind vaatama. Sinu nutust paisunud 
silmad kuulutavad mulle kurbust. Ma teati, et sinu elu võõrasema voli all kerge ei ole, aga 
kannata ja jää vagaks kõiges kiusatuses, siis saavad sulle ükskord paremad päevad tulema. 
Kasvad sa inimese ealiseks, siis ei ole võõrasemal enam midagi voli sinu üle, niisama vähe 
võivad teised kurjad inimesed sulle viga teha, kui sinaoma torbikukest ei lase ära kaduda; ka 
munakoori ei tohi sa raisku lasta minna, sest omal ajal kogunevad koored jälle munakeseks 
kokku, kust sulle õnne saab siginema. Õmble siidist kotike, pista torbikuke sinna sisse ja hoia 
ööd ja päevad oma põues, siis ei saa võõrasema ega teised sulle midagi kurja tegema. Peaks 
sulle midagi kogemata asja juhtuma, kus sa minu nõuta ei arva korda saavat, siis võta 
linnusuleke torbiku põhjast ja puhu õue lendama; silmapilk tulen mina sinu juurde sind 
aitama. Lähme rohuaeda, seal võime niinepuu all pikemalt juttu ajada, et teised keegi ei 
kuule." 

Niinepuu all istusid nad murupingi peale, kus ristiema magusat juttu vestes tütarlapsel nii 
armsasti aega viitis, et piigake tähele ei pannud, kuidas päike juba ammugi oli alla läinud ja 
õhtupime kätte jõudnud. Seal ütles ristiema: 

»» Anna mulle torbikuke, ma tahan natuke õhtuleiba muretseda, et sa tühja kõhuga ei pea 
magama minema." 

Seal rääkis ta salasõnu torbikukese peale, kusjuures laud magusate roo- 

gadega maa seest üles kasvas. Nad sõid mõlemad oma kõhud täis, mispeale ristiema Rebultiina 
kuningakotta tagasi saatis ja minnes lapsele salasõnu õpetas, mis tema torbikukesele pidi 
ütlema, kui ta midagi tahtis. Imelik oli, et hiljemini võõrasema iial enam paha sõna 
võõrastütrele ei andnud, vaid enamasti tema vastu ikka lahke oli. 

Mõni aasta oli selle peale mööda läinud, Rebuliina täie noore inimese ealiseks üles kasvanud, 
kus tema ilu ja jumedus igaühele silma paistis, nõnda et kusagil maailmas teist temasarnast 
naisterahvast ei võinud olla. Seal sündis üks raske sõda, mis päev-päevalt ikka kibedamaks 
läks, kuni viimaks vaenlane kuningalinna alla jõudis ja oma väega linna hakkas ümber 
piirama, nii et keegi hing enam sisse ega seest välja ei saanud. Nälg hakkas linnarahvast 
piinama ja ka kuningakojas läks toiduvara lõpule, nõnda et mõne päeva pärast leivapaluke 
käest kippus ära kaduma. Rebuliina saatis ühel päeval oma sulekese lendama, ja vaata! 
silmapilk oli ristiema tema juures. Kui kuningatütar oma häda ja viletsust temale sai 
kaevanud, ütles ristiema: 

»Sind, armas laps, võin mina sest hädaohust küll päästa, aga teistele ei ulata minu abi, nemad 
peavad ise katsuma, kuidas nad hädast võivad pääseda." 


Siis võttis ta Rebuliina käest kinni ja talutas ta linnast välja, keskelt vaenuväest läbi, kelle 
silmad nõiduse väel nõnda olid moondatud, et ükski põgenejaid ei võinud näha. Teisel päeval 
langes kuningalinn vaenlaste kätte, kuningas viidi kõige tema perega vangi, aga tema poeg 
Villem oli õnnekorral pääsenud ja salamahti pakku põgenenud. Kuningaproua oli ühe 
sõjamehe oda läbi surma leidnud. Ristiema oli Rebuliinale talurahva riided muretsenud ja 
tema silmnäo hoopis teisiti ümber moondanud, nõnda et sel viisil ükski teda ei võinud tunda. 
»Kui ükskord parem aeg jälle kätte tuleb," ütles ristiema, ,,kus sul himu oleks endisel kujul 
inimeste silmade ette astuda, siis räägi salasõnu torbikukesele ja sunni teda sind endiseks 
tagasi moondama; siis peab see nõnda sündima. Kannata nüüd mõni aeg raskeid päevi, kuni 
parem põlv saab tulema." 

Lahkudes manttses ta veel tütarlast, et see torbikut pidi hästi hoidma, ja läks siis oma teed. 
Rebuliina hulkus mõne päeva ühest paigast teise, aga et vaenlased ümberringi kõik kohad 
paljaks olid rüüstanud, siis ei leidnud ta esiotsa kuskilt peavarju ega teenistust. Torbikuke 
andis temale iga päev toitu, siiski ei olnud tal tahtmist pikemalt oma käe peal elada, mispärast 
ta rõõmuga ühes taluperes teenistust võttis ja seal nii kaua tahtis elada, kui asjad aegamööda 
teiseks lähevad. 

Õppimata talurahva töö läks esiotsa Rebuliinale väga raskeks, sest et ta sinnasaadik niisuguse 
jämeda töö külge veel oma kätt ep olnud pistnud. 

Aga kes teab, kas tema liikmed tõesti nii ruttu tööga ära harjusid või aitas teda salamahti 
imeline torbikuke töö juures? - kolme päevaga käis kõik töö tema käes nii korralikult, kui 
oleks ta maast-madalast juba selle peale üles kasvanud. Tema kohta läks vanasõna valeks, mis 
ütleb: , Talupojast võib iga päev küll saksa, aga saksast ei iial enam talupoega saada." 

Seal juhtus ühel päeval mõisaproua külast läbi sõitma, kui Rebuliina parajasti õue peal 
puuriistu küüris. Tütarlapse imelik kiirus ja viisakas olemine torkasid sedamaid prouale silma; 
ta laskis kutsaril hobused kinni pidada, käskis tüdruku ligemale astuda ja küsis: 

»Kas sul ei ole lusti mõisa minu juurde teenima tulla?" 

»Hea meelega,” kostis kuningatütar, ,,kui leivavanemad mulle luba annavad, kelle teenistuses 
ma praegu olen." 

Proua lubas seda asja peremehega korrale toimetada, käskis tütarlapsel tõlla taha istuda ja 
sõitis temaga mõisa. Sedaviisi sai Rebuliina jälle hõlpsama põlve peale, kus tal suuremat tööd 
ei olnud, kui tubasid puhtaks kasida ja iga päev prouat ja preilisid riidesse aidata panna. 
Poole aasta pärast tungisid rõõmsad sõnumid mõisa, et vana kuninga poeg, kes õnneks 
vaenlase käest oli pakku pääsenud, võõral maal endale sõjaväge kokku kogunud, miska tema 
kuningriigi vaenlase käest tagasi võitnud ja nüüd isa asemele kuningaks oli tõstetud. Aga 
rõõmusõnumite kõrval jooksid ka ühtlasi surmasõnumid; need kuulutasid, et vana kuningas 
vangis olevat ära surnud. Et nüüd Rebuliina teistele oma kurbust ei tohtinud näidata, nuttis ta 
salamahti kibedaid pisaraid oma isa surma pärast, sest et tema arvates kadunud kuningas tema 
isa pidi olema. 

Pärast leinamise aasta lõpetust laskis noor kuningas kuulutada, kuidas temal kindel tahtmine 
on abikaasat hakata kosima, .mispärast ligidalt ja kaugelt kõik suuremat sugu neitsid 
kuningakotta pidudele paluti, et kuningas nende hulgast endale nooriku võiks valida, kuidas 
tema silm ja süda ihaldavad. Ka selle proua tütred, kus Rebuliina teenistust pidas, kes kõik 
kolmekesi noored ja prisked tütarlapsed olid, valmistasid pidude vastu. Rebuliinal oli nüüd 
paar nädalat hommikust õhtuni küllalt tööd oma preilisid ehtides, enne kui need minema said. 
Sel ajal nägi ta igal ööl und, nagu tuleks ristiema tema sängi ette ja ütleks: ,,Ehi esiteks teised 
minema ja mine ise tagajärel pidudele, kus keegi nii kaunis ja ilus ei saa olema kui sina!" 

Ehk ta küll esiotsa unenäost lugu ei pidanud, tõusid talle viimaks ometi mõtted südamesse 
unenäo käsku täitma minna. Mida ligemale pidude päev jõudis, seda rahutumaks läks 
Rebuliina süda, ja kui proua tütardega ära oli sõitnud, viskas ta end sängi kummuli ja nuttis 


kibedaid pisaraid. Seal oli, nagu ütleks temale hääl: ,,Võta õnnetorbikuke, siis leiad sa kõik, 
mis sulle tarvis läheb.” Rebuliina kargas maast, võttis torbikukese põuest, luges õpe- 

tust mööda salasõnu torbikukese peale, ja vaata imet! silmapilk seisid kõige uhkemad 
kuldriided sängi peal valmis! Silmi pestes tuli tema endine jume nägu nähtavale, ja kui uhked 
riided selga olid pandud ja ta peegli ette astus, ehmatas ta ise oma ilu pärast. 

Trepist alla minnes leidis ta uhke tõlla ukse ees, kuus munarebu-karva hobu tõllal vedajaks. 
Ta istus tõlda ja sõitis tuule kiirusel edasi, nii et ta vähem kui tunni aja pärast kuningakoja 
ukse ette jõudis. Kui ta parajasti tõllast tahtis välja astuda, leidis ta ehmatades, et ta kiiresti 
riidesse pannes õnnetorbikukese koju oli unustanud. Mis nüüd teha? Ta võttis sedamaid nõuks 
koju tagasi sõita, kui üks pääsuke tõlla akna peale lendas ja torbi-kukest oma nokas kandis. 
Rõõmsalt võttis Rebuliina oma torbikukese pääsukese nokast, pistis põue ja kargas kui orav 
kerge sammuga mööda treppi üles. 

Pidude toas sätendas kõik uhkusest ja ilust; suurtsugu preilid olid igaüks oma kallimad ehted 
ümber pannud, lootes, et noore kuninga silm teda saaks teiste hulgast valima. Aga kui äkitselt 
toa uks laiali läks ja Rebuliina pidu-kotta astus, seal kahvatas teiste hiilgus kui tähtedel 
päikese tõusul, nõnda et kuningapoeg enam kedagi teist ei näinud kui tulijat neitsikest. Mõned 
vanemad inimesed, kes veel mäletasid, kuidas varrude lugu oli olnud, kus kuningat tema 
kadunud õega ristiti, rääkisid isekeskis: 

»»See neitsi võib vististi selle tundmatu naisterahva tütar olla, kes meie vana kuninga tütrel 
vaderiks oli." Kuningas ei läinud enam Rebuliina kõrvalt sammu ära, ega pidanud midagi 
teistest võõrastest lugu. 

Kesköö ajal sündis üks imeline lugu: äkitselt läks tuba kui udupilvesse, nõnda et enam 
küünalde valgust ega inimesi ei nähtud. Natukese aja pärast tõusis udust valgus, kus üks 
naisterahvas nähtavale tõusis, kes keegi muu ei olnud kui Rebuliina ristiema. Ta ütles noorele 
kuningale: 

»»See naisterahvas, kes praegu sinu kõrval seisab, on sinu arvatud õde, keda sinuga üheskoos 
ristiti ja kes sel päeval ära kadus, kui linn vaenlaste kätte langes. Neitsi ei ole aga mitte sinu 
õde, vaid ühe kaugelt maa kuninga tütar, kelle mina nõiduse väest päästsin ja sinu kadunud 
emale kasvandikuks andsin." 

Siis tõusis kärgatus, et kuningakoja seinad vankusid, ja silmapilk oli ristiema ära kadunud, nii 
et keegi ei näinud, kuhu ta oli jäänud. 

Noor kuningas laskis ennast teisel päeval Rebuliinaga laulatada, mispeale uhked pulmad 
peeti. Kuningas elas oma abikaasaga väga õnnelikult eluotsani, ometi ei ole keegi pikemalt 
kuulnud, kuhu õnnetorbikuke oli jäänud. Arvatakse, et ristiema selle salamahti kaasa võttis, 
kui ta viimast korda ristitütart vaatamas käis. 


XXXIX. Helde puuraiuja 


Ennemuiste läinud üks mees metsa puid raiuma, Tulnud kase juurde, tahtnud kaske maha 
raiuda; kask kirvest nähes haledasti vastu paluma: 

»»Jäta mind elama! Ma olen alles noor ja hulk lapsi mul taga, kes minu surma pärast nutaksid." 
Mees kuulnud tema palumist ja läinud tamme juurde; tahtnud tamme maha raiuda. 

Tamm kirvest nähes haledasti vastu paluma: ,Jäta mind veel elama: ma olen alles priske ja 
tugev, tõrud küljes kõik toored, mis ei kõlba külvamiseks. Kust tulev põlv tammemetsa peab 
saama, kui minu tõrud nurja lähevad?" 

Mees kuulnud tema palumist ja läinud saarepuu juurde, tahtnud saarepuud maha raiuda. 
Saarepuu kirvest nähes haledasti vastu paluma: ,Jäta mind veel elama! Ma olen noor ja kosisin 
vast eile nooriku, mis temast vaesest peab saama, kui mind maha raiud?" 


Mees kuulnud tema palumist ja läinud vahtrapuu juurde, tahtnud seda maha raiuda. Vahtrapuu 
aga haledasti vastu paluma: ,Jäta mind veel elama, mul lapsed alles väiksed, kõik 
kasvatamata, mis neist peab saama, kui mind maha raiutakse?" 

Mees kuulnud tema palumist ja läinud lepa juurde, tahtnud leppa maha raiuda. Lepp kirvest 
nähes haledasti vastu paluma: ,Jäta mind elama! Ma olen parajasti piimas, pean palju väikseid 
loomasid oma mahlaga toitma, mis neist peab saama, kui mind maha raiutakse?" 

Mees kuulnud tema palumist ja läinud haavapuu juurde, tahtnud teda maha raiuda. Haab aga 
haledasti vastu paluma: ,.Jäta mind elama! Looja on mind loonud, et lehtedega tuulekõigul 
pean kahisema ja öösel üleannetuid kurjal teel hirmutama. Mis maailmast peaks saama, kui 
mind maha raiutakse." 

Mees kuulnud tema palumist ja läinud toominga juurde, tahtnud toomingat maha raiuda. 
Toomingas kirvest nähes haledasti vastu paluma: ,Jäta mind elama! Ma olen alles õitsev ja 
pean künnilinnule varju andma, 

et ta minu okste peal laulaks. Kust rahvas kaunist linnulaulu leiaks, kui linnud minu 
maharaiumise pärast meie maalt ära põgeneksid?" 

Mees kuulnud tema palvet ja läinud pihlaka juurde, tahtnud pihlakat maha raiuda. Pihlakas 
aga haledasti vastu paluma: ,Jäta mind elama! Ma olen parajalt õilmes, kust marjakobarad 
peavad kasvama, mis sügisel ja talvel lindudele toitu peavad andma. Mis neist vaestest peab 
saama, kui mind maha raiutakse?" 

Mees kuulnud tema palumist ja jäänud mõtlema: kui lehtpuudest midagi loota ei ole, tahan 
okaspuiega õnne minna katsuma. Ta läinud kuuse juurde ja tahtnud kuuske maha raiuda. 
Kuusk kirvest nähes kohe haledasti vastu paluma: ,Jäta mind elama! Ma olen alles noor ja 
tugev, pean sugu kasvatama, suvel ja talvel rahvale iluks haljendama. Kust nad varjupaika 
leiaksid, kui mind maha raiutakse?" 

Mees kuulnud tema palumist ja läinud männi juurde, tahtnud mändi maha raiuda. Mänd aga 
kirvest nähes haledasti vastu paluma: ,.Jäta mind elama! Ma olen alles noor ja tugev, pean 
kuusega seltsis ühtepuhku haljendama; kahju oleks, kui mind maha raiutakse." 

Mees kuulnud tema palumist ja läinud kadaka juurde, tahtnud kadaka maha raiuda. Kadakas 
aga haledasti vastu paluma: ,,Jäta mind elama! Ma olen kõige suurem metsa varandus ja 
õnnetooja kõigile, sest et mind 99 tõve vastu võib tarvitada. Mis inimestest ja elajatest peab 
saama, kup mind maha raiutakse?" - 

Mees istub mätta otsa ja hakkab mõtlema: ,, Lugu näitab imelikum kui ime, igal puul oma keel 
suus ja palumisesõnad keele peal, miska ta hukkamise vastu seisab; mis pean ma tegema, kui 
kuskilt enam puud ei leia, mis ennast vaikselt laseks maha raiuda? Minu süda ei jõua nende 
palumiste vastu seista. Kui mul naist kodu ei oleks, läheksin ma tühja käega koju." 

Seal astub metsa paksust üks pika halli habemega vanamees, kasetohust särk ja kuusekoorest 
kuub seljas, mehe ette ja küsib: 

»Miks sa, vennike, nii nukral meelel künka otsas istud? Kas sulle keegi pahandust on teinud?" 
Mees kostab: ,, Miks ma nukker ei peaks olema? Võtsin hommiku kirve kätte, läksin metsa, 
tahtsin sealt tarbepuud raiuda ja koju viia, aga vaata imet! ühekorraga leian kõik metsa 
elavalt, kus igal puul oma meel peas ja keel suus on, miska ta vastu oskab paluda. Minu 
südames ei ole ühtki vere-piiska, mis nende palumise vastu jõuaks seista. Saagu minust mis 
saab, aga mina ei raatsi elusaid puid hukkama minna." 

Vanataat vahib rõõmsa silmaga tema peale ja ütleb: 

»»Ma tänan sind, külamees, et sa minu laste palumiste vastu oma kõrvu ei olnud lukku pannud; 
sellest heldusest ei pea sulle kahju tulema; ma tahan sulle selle eest tasuda ja hoolt kanda, et 
sul edaspidi millestki ei pea 

puudus olema. Minu laste valamata vere piisad peavad sulle õnneks saama; mitte üksnes 
ahjukütte ja tarbepuude poolest ei pea sul iial puudust olema, vaid ka muude asjade poolest 
peab õnnistus sinu majasse astuma, nõnda et sul edaspidi suuremat vaeva ei saa olema, kui 
aga südame soovimist suuga avalikuks teha. Siiski pead sa ennast selle eest hoidma, et sinu 
soovimised ülekäte ei lähe; ka oma naisele ja lastele tuleta meelde, kuidas nad üleliigseid 
soove peavad taltsutama, nõnda et soovimised mitte kõrgemale ei tohi tõusta, kui nende 
täitmine võimalik näib. Muidu tuleks oodatud õnnest õnnetus. Säh, võta see kuldvitsake ja 
hoia teda kui oma hinge!" 

Üteldes andis ta mehele paari vaksa pikkuse ja sukavarda jämeduse kuld-vitsakese ja lisas 
õpetuseks peale: 

» Tahad sa hoonet ehitada või midagi muud tarvilikku tööd teha, siis mine sipelgapesale, 
vibuta vitsakest kolm korda pesa poole, aga ära löö mitte pesasse, muidu võiksid väikestele 
elukatele viga teha. Käsi neile, mis nad peavad tegema, seal leiad sa teisel hommikul töö 
tehtud, nagu sa olid soovinud. Tahad sa toitu, siis sunni pada, et ta sulle peab valmistama, mis 
sa himustad. Tahad sa toidu kõrvale maiust, siis näita kuldvitsakest mesilastele ja sunni neid 
tööle, siis saavad nad sulle rohkem kärjemett tooma, kui sina ja sinu pere jõuaksid süüa. 
Tahad sa mahla, siis sunni kaske ja vahtrapuud, nad saavad sinu käsku sedamaid täitma. Lepp 
saab sulle piima andma, kadakas tervist tooma, kui sa neid sedamööda sunnid tegema. Kala- 
Ja liharooga saab sulle pada iga päev keetma, ilma et sul tarvis oleks kedagi elavat looma 
tapma minna. Tahad sa lõuendit, siid- või villast riiet, siis sunni ämblikke, küll nemad sulle 
kangast saavad kuduma, sedamööda kuidas sa himustad. Sel viisil ei saa sul edaspidi ühestki 
asjast puudust olema, vaid igalt poolt küllust, kõik selle eest, et sa minu laste palumist kuulsid 
ja neid elama jätsid. Mina olen metsaisa, keda Looja puude üle valitsejaks on seadnud." Siis 
jättis vanataat jumalaga ja kadus sedamaid mehe silmist. 

Aga mehel oli kuri naine, kes kui tige koer juba õue peal haukudes vastu tuli, kui ta meest 
tühja käega metsast nägi tagasi tulevat. 

»»Kus puud jäid, mis sa pidid tooma?" kisendas naine; mees kostis tasaselt: ,Jäid metsa 
kasvama." 

Naine kärgatas vihaga: ,,Oh oleksid kõik kaseraokesed endid vitsakimbu-kesteks kokku 
sidunud ja sinu laisa nahka hakanud parkima!" Mees vibutas salamahti vitsakest ja ütles, et 
naine ei kuulnud: ,,See soovitus sündigu .sinule!" 

Seal hakkas naine äkitselt kisendama: ,, Ai, ai! ai, ai! oh mis kibe! ai, ai! see käib südamest 
läbi! ai, ai! andke armu, andke armu!" Kisendades kargas ta ühest paigast teise, võttis kord 
siit, kord sealt oma keha küljest kinni, 

Kui oleks kibe vitshoop sinna puutunud. Kui mees nuhtlusest küllalt arvas olevat, andis ta 
vitskesele sedamööda käsku. 

Sellest esimesest katsetööst märkas mees, missuguse kalli ande metsaisa temale oli kinkinud, 
sest et ta õnnevitsakesest veel naisekaristaja pealekauba oli saanud. Tal oli vana 
poollagunenud ait õue peal, sellepärast tahtis ta veel selsamal päeval sipelgate hooneehitamise 
rammu katsuda; ta läks nende pesale, vibutas kolm korda kuldvitsakest ja hüüdis: ,, Tehke 
mulle uus ait õue peale!" Teisel hommikul magamiselt tõustes leidis ta aida valmis ees. 

Kes nüüd õnnelikum võis olla kui meie mees? Toiduvalmistamise pärast ei olnud neil pisemat 
muret, mis süda ihaldas ja kuldvitsake leemepajale käskis, seda keetis pada ja kandis iga päev 
ise lauale, et pererahval suuremat vaeva ei olnud kui - süüa. Ämblikud kudusid neile kangast, 
mutid kündsid nende põllud ja sipelgad viskasid seemet peale, nõnda kui nemad ka sügisel 
vilja põllult ära koristasid, nii et kuskil inimese kätt tarvis ei olnud. Pääsesid mõnikord tigeda 
naise lõualuud lõugutama või mehele midagi kurja soovima, siis pidi ta kuldvitsakese võimul 
iga kord ise kannatama. Mõni mees ohkab vist siin: oh, kui mul niisugune kuldvitsake oleks! 


Kuldvitsakese peremees oli oma elupäevad õnnelikult õhtule ajanud, sest et tema iial enesele 
niisuguseid asju ei läinud soovima, mis võimatud näisid olevat. Enne surma andis ta 
kuldvitsakese oma lastele päranduseks ja õpetas neile, nagu metsaisa teda oli õpetanud, kuidas 
nad õrna vitsakesega pidid ümber käima, ja noomis neid võimatute soovimiste pärast. Lapsed 
täitsid isa käsku ja elasid niisama õnnelikult kui temagi. 

Hiljem kolmandas palves juhtus, et vitsake ühele mehele päranduseks sai, kes vanemate 
keelust lugu pidamata väga palju tühja soovis ja sellepärast kuldvitsakest ilmaaegu vaevas; 
siiski ei tulnud tema soovimistest suuremat kahju, sest et soovitud asjad võimalikud olid. 
Ülemeelne mees ei leppinud veel sellega, vaid hakkas, vitsa rammu katsudes, võimatuid asju 
soovima. Nõnda oli ta ühel päeval kuldvitsakest sundinud päikest taevast maha tooma, et tema 
päikese ligemal olles kord oma selga võiks soendada. Vitsake täitis küll peremehe käsu, nagu 
teda oli sunnitud, aga et päikese mahatulemine üks võimatu asi on, sellepärast saadeti Looja 
poolt päikesest nii tulised terad soovija kaela peale, et ta kõigi hoonetega tükkis ära põles ja 
mitte pisemat märki järele ei jäänud, kus kohas hooned enne olid seisnud. Sellepärast, kui ka 
õnnevitsake tules sulamata oleks jäänud, ei tea keegi enam paika nimetada või teed sinna 
juhatada, kust teda otsida sünniks. Arvatakse ka, et mahatulnud ägedad päikeseterad sel 
õnnetul päeval metsas puud nõnda ära olevat ehmatanud, et nende keelepaelad kinni jäid ja 
hiljem ükski enam sõna suust ei saanud kuulutada. 


XL. Öösised kirikulised 


Minu suurisa onupoeg elanud noormehepõlves ühe kiriku ligidal talus, mis talvel, kus tee 
külmetanud sood mööda käis, neilt täie kahe versta kaugusel ei olnud. Ühel jõululaupäeva 
õhtul heitnud pererahvas aegsasti puhkama, sest et nad esimese püha hommikul vara tahtnud 
üles tõusta ja kiriku minna, kus sel päeval jumalateenistus tulevalgel peeti. Peremees ärganud 
kõige esiteks unest, läinud ukse ette 

ilma vaatama ja näinud kiriku aknad tulevalgest juba läikimas. Tuppa tagasi minnes 
kihutanud ta pererahva magamast: 

»Tõuske üles, meie oleme kauaks viibinud; küünlad sütitatud kirikus juba põlema." 

Nüüd olnud pererahval tuline kiirus taga, kõik karanud asemelt, pesnud silmi, ajanud 
riided selga, ja nooremad läinud sedamaid jalgsi minema, seni kui teised hobuseid rakendanud 
ja neile kannule sõitnud. Küünlatulest valgustatud kirik seisnud kui ehitud neitsi neil teejuhiks 
eel, sest et udune ilm palju tähevalgust silmade ette ei andnud. 

Ligemale jõudes tunginud kirikuliste lauluhääl neile vastu, ehk küll laulu viis natuke 
võõras paistnud. Kiriku uksed seisnud laiali ja kirik nähtud tungil rahvast täis, aga mitte 
ühtainukest hobust polnud kiriku ligidal nähtaval. Mehed astunud eel, lootes tungimisel veel 
kuskilt paika leida, naisterahvad käinud nende järel. 

Kui mehed parajasti kiriku ukse ette jõudnud ja jalga üle läve tahtnud tõsta, vaikinud 
lauluhääl ja küünlad kustunud äkitselt ära, misläbi kirik ühekorraga kottpimedaks läinud. Üks 
võõras mees tulnud kiriku ukse peal neile vastu ja ütelnud: ,.Teil, püha veega ristitud rahval, 
ei ole siin praegu midagi tegemist! Nüüd on meie kirikuaeg; teie jumalateenistus algab vast 
hommikul!" - 

Inimesed vaadanud üksteise otsa ja ei teadnud, mis nad imelikust loost pidid arvama; seal 
lükatud kirikuuks seestpoolt kinni, ja meestel ei jäänud paremat nõu, kui koju tagasi minna, 
sest et ei õpetaja ega köstri toas veel tuld ei olnud üles võetud. 

Võõras mees võtnud minu suurisa onupoja käest kinni, talutanud teda paarkümmend 
sammu teistest eemale kiriku nurga taha ja ütelnud salajalt: 

»Tule kolm päeva enne jaanilaupäeva keskööl siia, siis tahan sulle õnne-teed juhatada; aga 
ära lausu minu kutsumisest kellelegi sõnakest, muidu võiksid kahju leida." Nõnda üteldes oli 
ka tema kadunud. 


Kodu poole minnes kadunud udu ja taevas läinud selgeks, nii et tähed taevast paistnud; 
nende seisust näinud mehed kesköö parajasti käes olevat, mida ka kuke laul neile kodunt 
vastu kuulutanud. Vanemad inimesed heitnud teist korda sängi puhkama, seni kui noorrahvas 
ärksalt hommikut «ootama jäänud. Mõne tunni pärast vast tulnud õige kirikuaeg, kus minek 
uuesti ette võetud. 

Pererahvas rääkinud hiljemini mõnele tuttavale sellest jõuluööl kirikus käimisest, sealt 
veninud rahva keskel jutt laiali ja tulnud viimaks ka kirikuõpetaja kõrva. Õpetaja lasknud 
mehed enese ette kutsuda, pärinud asjalugu nende käest põhjani läbi ja keelanud siis 
kaugemale rääkimist, sest et nende arvatud kirikuskäimine jõuluööl muud ei võinud olla kui 
üks elav unenägu. Ehk küll mehed omalt poolt igaüks selgesti teadnud, kuidas nemad tõesti 
kirikus käinud ja ärksal silmal asjalugu näinud, siiski ei läinud nad õpetaja vastu sellepärast 
pikemalt vaidlema, vaid lubanud oma suud kinni pidada. Aga mis see enam aitas, kus jutt 
igale poole oli külvatud ja päev-päevalt kaugemale läks? Mine tuult kinni võtma või rahva 
suust juttu tagasi, püüdma. 

Minu suurisa onupojal olnud esiotsa kindel nõu juhatatud õnneteed otsima minna, aga 
mida ligemale aeg jõudnud, seda sügavamale vajunud julgus püksi. Kes tema kutsuja või kes 
need öösised kirikulised olnud ja kui pikalt üks risti-inimene neid uskuda võivat, seda ei 
osanud ta mitte seletada. 

Oleks tal võimalik olnud mõne teise ustava mehega nõu pidada, kes teab, ehk oleks seal 
kahevahel mõtlemised kahanenud, aga see, et võõras mees asja salamahti käskinud pidada, 
teinud temale kõige suuremat südameraskust. Ta olnud ennast juba mõttega sõbrustanud asja 
katsumata jätta, kui kaks nädalat enne jaanipäeva üks kogemata tükk juhtunud, mis teda jälle 
teisele teele käänanud. 

Ühel õhtul pärast päikese veeremist koju minnes leidnud ta ühe võõra vanaeidekese tee 
ääres istumas. Mees teretanud ja tahtnud mööda minna, aga vanaeit hakanud temalt küsima, 
mis vea pärast ta nii sügavas mõttes on, et otsekui pool unenäos teed käib. - 

Mees ei usaldanud eide küsimuse peale vastust anda, sest et tõtt ei tohtinud ta rääkida ja 
valetada ei tahtnud. Vanaeit ehk mõistnud tema mõtteid, kui ta küsinud: ,,Eks sa taha, pojuke, 
mulle oma kätt näidata, kust ehk sinu südamekoormat näen ja sulle head nõu võin anda?" 

Mees seisnud kahevahel ja ei teadnud, mis ta pidi tegema, kas eide soovimist täitma või 
täitmata jätma. Vanaeit ütelnud lahke sõnaga: 

»Ara karda midagi! Ega ma kurja pärast sul kätt taha vaadata; ma soovin sulle õnne, mis 
sulle tõesti tarvis läheb, sest et alles noor ja oskamatu oled ja suurem osa elupäevi sul ees 
seisavad. Ettekuulutused tulevaist päevist võivad mõnikord inimesele tuluks tulla; peaksin ma 
midagi sinu pihust leidma, mis parem näiks varjul pidada, siis ei taha ma sulle sest rääkida." 

»E1, ei! kulla eidekene," hüüdnud minu suurisa onupoeg, ,,kuuluta mulle kõike, olgu hea 
või paha, mina ei lähe kohkuma selle eest, mis minu peale on pandud!" ja andis siis 
vanaeidele käe vaadata. Vanaeit seadnud prillid nina peale ja hakanud tema peopesast tarkust 
lugema. Kiri võis ehk natuke segane olla, sest vast tüki aja pärast andnud ta ootajale nõnda 
otsust: 

»»sa oled üks haruldane õnnelaps, sul seisab suur õnn ligidal, kui küllalt osav oled 
kogemata õnne sarvipidi kinni võtma, et ta sinu käest enam ei pääseks. Kartus tundmatu mehe 
pärast on tühine, sa võid julgesti teda uskuda, sest et tema sulle õnne soovib, aga enesele kasu 
ei taha, mine kartmata sinna, kuhu sind kutsutakse, kurja ei ole sul sealt karta. Ainukest 
eksitust võib sinu oma süda sulle teha; hoia ennast kahevahel mõtlemiste eest ja täida truuisti, 
mis sulle targemad õpetavad. Aga tahad sa ükskord kosjateele minna, siis tee silmad lahti, 
muidu langed sa õnnetuse sisse. Siledal munal on mõnikord kare tuum sees, ja sinu abielu 
jooned on pihus natuke segased. Ettevaatlikult võid sa ennast kõigist võrkudest päästa. Pike- 


malt ei tohi ma sulle täna kuulutada, aga kui ükskord kogemata jälle kokku saame, hakkad sa 
mind vististi tänase juhatamise eest tänama." 

Mees pistnud käe karmani, tahtes mõne kopika võtta ja vanaeidele vaevapalgaks anda, aga 
eit mõistnud tema käetalitust ja hüüdnud vastu: 

»Ara paku mulle raha, mida ma kellegi käest ei võta; mina avaldan kõik kuulutused 
rahvale maksuta, sest et nende õnn mulle kõige ülemaks palgaks on." 

Ta tõusnud üles, jätnud jumalaga ja läinud nii kerge sammuga kui noorem tütarlaps, et 
kannad taga välkunud. Ehk küll minu suurisa onupoeg räägitud kogemata lugu enam naljaks 
kui tõeks pidanud, leidnud ta ometi oma südame palju kergemaks läinud, kui oleks raske 
koorem tema pealt võetud, mispärast ta kindlaks nõuks võtnud juhatatud õnneteed otsima 
minna. 

Kolm päeva enne jaanilaupäeva läinud ta õhtu hilja kirikuteele, et keskööl sinna jõuaks; 
mida ligemale ta jõudnud, seda rahutumaks läinud tal süda sees, otsekui hüüaks keegi tema 
kõrva: ,,Sa ei ole õigel teel!" Ei olevat ka palju enam puudunud, et ta samme kodu poole 
tagasi ei käänanud. Seal tõusnud kena lauluhääl tuuleõhust ja tema kuulnud sõnu: 

Ära eksi õnneteelta 

Ära kohku karte'essa! 

Varjajad sind valvamassa. 

Õnne osa ootamassa. 

Ära eksi õnneteelta." 

Mees tundnud laulu peale julgust kasvavat, astunud kiiremal sammul edasi ja jõudnud 
natukese aja pärast kirikuukse ette, mis lukus olnud. Pahemalt poolt kiriku nurga tagant tulnud 
üks võõras mees ja ütelnud: 

»»Väga hea, et sa minu kutsumise peale oled tulnud; ma ootasin juba tükk aega ja hakkasin 
kartma, et sa enam ei tule ja mul võimalik ei oleks sinuga pikemalt jutule saada. Meie 
jõuluöösine kirikuskäimine sünnib iga seitsme aasta tagant ühe korra, enamasti ikka sel ajal, 
kus kõik inimesed puhkavad, mispärast ma siiasaadik ka kedagi ei leidnud, kellele ma õnne- 
teed oleksin võinud juhatada. Aeg on mul lühike, öökull kutsub mind kuke laulul koju. Pane 
teraselt tähele, mis ma sulle õpetan, märka iga sõna ja tee, kuidas sulle juhatan. Teie pere 
heinamaal seisab üks väike küngas, mida rahvas kalmuhauaks nimetab; künkal kasvavad 
kolm kadakapõõsast ja keskmise põõsa all magab üks põhjatu vanaaegne varandus mulla põr- 
mus, mille sina välja võid võtta, kui varanduse varjajaid oskad lepitada ja kriipsu mööda 
nõnda teed. 

Muretse enesele kolm musta, üks suleline ja kaks karvalist, verista need rahaaugu 
varjajatele ja kanna hoolt, et lepituseverest piiska raisku ei lähe, vaid kõik varjajatele valgub 
ja nende südant sinu vastu pehmitab. Siis kaabi preesi küljest mõned kibemed hõbevalget vere 
peale, et pealtmurune hõbedavalgus altmurusele silma ulatab ja teed saab juhatama. Selle 
peale lõika kadakapõõsast kolme vaksa pikkune vits, kasta vitsa ladvaots kolm korda murule, 
kuhu lepituseverd valasid, ja kõnni üheksa korda õhtust hommiku poole minnes kadakapõõsa 
ümber, aga igal käigul löö vitsaga kolm korda põõsa alla muru peale ja hüüa igal löögil: 
Igrek! Kaheksandal käigul kostab maa alt raha kõlin sinu kõrvu ja üheksanda käigu lõpetusel 
paistab hõbeda läik sulle silma. Seal lange põlvili maha, pane suu muru ligidale ja hüüa 
üheksa korda: Igrek! Küll siis katel hakkab kerkima. Oota vaikselt, kuni ta üles tõuseb. 

Enne tõusmist tuleb sulle mõnda koledust silmade ette, mida sa ei tohi karta ega nende 
eest kohkuda, sest et nemad sulle viga ei saa tegema, kui sina julgeks jääd. Neil ei ole kellelgi 
keha ega eluvaimu keha sees, vaid nad on tühjad varjukujud, selle tarvis sünnitatud, et nad 
mehe julgust peavad läbi katsuma, kas tema nii suure õnne väärt on, et varandust tema kätte 
võib anda. Peaksid sa neid nähes pisemat kartust näitama, siis pühi oma näpud puhtaks, sest et 


sa varast nende vahele midagi ei saaks. Jaanilaupäeva õhtul, kui tuled ümberkaudu põlevad ja 
rahvas jaanitulel lustipidu. 

peab, pead sa kolme mustaga rahaaugule minema. Kolmanda osa leitud rahast pead sa 
vaestele jagama, sest et ülejäänud varandusest sulle veel küllalt saab." 

Seda õpetust andis võõras mees sõna-sõnalt kolm korda, et see mehele pähe hakkaks ja 
midagi eksitust ei tuleks. Kui kolmanda korra õpetuse viimane sõna tema suust oli tulnud, 
laulnud köstri kukk keskööd, ja jutumees olnud sedamaid kuulja silmade eest kui ära pühitud. 
Kas ta tuulde tõusnud või maapõhja vajunud, seda ei võinud nägija tõelikult kellelegi 
kuulutada. 

Minu suurisa onupoeg läinud teisel päeval tähendatud kolme musta elajat otsima, leidnud 
ka õnnelt ühe musta kuke ja koera naaberkülast ja püüdnud öösel ühe muti kinni, hoidnud ja 
söötnud neid kodus, kuni aeg kätte jõudnud rahaaugule minna. Jaanilaupäeva õhtul, kui päike 
alla veerenud, külarahvas kõik jaanitulele läinud, pistnud ta muti kotti, võtnud musta kuke 
kaenla, sidunud mustale koerale oheliku kaela, et koer pakku ei läheks, ja läinud siis salamahti 
õnneteele varandust nõudma. 

Selgel suveööl olnud kõik kohad nähtaval. Kesköös alustanud ta tööd õpetust mööda, 
veristanud esiteks kuke, siis muti ja viimaks koera, pidanud hoolt, et viimne verepiisk 
juhatatud paika murule valguks, kaapinud oma preesist hõbevalget vere peale ja lõiganud siis 
kolme vaksa pikkuse kadaka-vitsakese põõsast, kastnud kolm korda vitsa ladvaotsa verisele 
murule ja hakanud siis vastupäeva üheksakordset kõndi tallama; löönud ka igal käigul kolm 
korda põõsa alla murule ja hüüdnud igal löögil: , Igrek!" 

Kaheksandal käigul kostnud rahakõlin selgesti temale kõrva ja üheksandal käigul läikinud 
hõbeda hiilgus temale silma. Seal langenud ta üheksanda käigu järel põlvili muru peale maha 
ja hüüdnud üheksa korda maa alla: , Igrek!" Äkitselt tõusnud kadakapõõsa alt üks tulipunane 
kuldharjaga kukk, siputanud tiibu, laulnud ja tõusnud lendu. Kuke järel visatud maa seest 
külimitu osa hõberaha mehe jalgade ette. Nüüd tulnud üks tulipunane kass, pikkade 
kuldküüntega, kadakapõõsa alt, näugunud kord ja pistnud jooksu, tema kannul visanud 
maasuu jälle külimitu osa hõberaha mehe jalgade ette murule, mis temal südame rõõmuga 
täitnud. Siis tõusnud üks suur tulipunane koer kuldpea ja -sabaga põõsa alt üles, haukunud 
paar korda ja pistnud minema; paari külimitu osa hõbe-rublatükke lennanud maa seest koera 
järel mehe ette välja. Selsamal viisil tulnud järgnevalt üks tulipunane kuldsabaga rebane, üks 
tulipunane kahe kuldpeaga hunt, üks tulipunane kolme kuldpeaga karu kadakapõõsa alt välja 
ja igaühe kannul visatud suurem hulk raha murule, mehe arvates tulnud karu kannul paar 
vakka tema ette maha, misläbi hunnik juba heinasao kõrguseks tõusnud. Pärast karu minekut 
tõusnud kohin ja mühin kadakapõõsa alt, kui oleks viiskümmend sepalõõtsa puhunud. 

Aga kohina järel tõusnud üks kole suur pea kadakapõõsa alt nähtavale, mis pool inimese 
ja pool elaja kuju näidanud, temal olnud üheksa jalapikkust kuldsarve peas ja kaks 
küünrapikkust kuldkihva suus. Veel koledam kui tema kuju olnud tulesädemed, mis kui 
keema läinud rauast temal suust ja ninasõõrmetest välja pursanud ja kohinat sünnitanud. Mees 
arvanud, et sädemed iga silmapilk teda võivad ära kõrvetada, ja kui nüüd kole loom 
kõrgemale tõustes oma pead tema poole käänanud, seal ei andnud hirm aega võõra mehe 
õpetust meelde tuletada, vaid minu suurisa onupoeg põgenenud pakku, kusjuures ihukarvad ja 
juuksed kui harjased püsti tõusnud. 

Põgenedes tundnud ta tükk aega veel kolli tulist hingeõhku kuklas ja tänanud õnne, et 
jalad teda veel jõudnud kaugemale kanda. Ega olnud tal aega tagasi vaadata, kus vaenlane 
ühtepuhku tema kannul olnud ja iga silmapilk temale oleks võinud otsa teha. Mees jooksnud 
elu poolest, nii et rinnad kippunud lõhkema, kuni ta viimaks oma õue jõudnud ja sinna kui 
surnu maha langenud. 


Vast hommikul äratanud teda päikeseterad, - kas unest või minestusest, kes seda võiks 
teada. Pea olnud tal raske ja uimane, nii et tükk aega läinud, enne kui ta öösisest juhtumisest 
selget aru võinud saada. Seal olnud siis temal esimene töö aidast kolm kuuevakast kotti võtta 
ja nendega künkale minna, kuhu sisse»ta öösist murulevisatud raha tahtnud korjata, enne kui 
teised inimesed temale ette jõuaksid. 

Künkal leidnud ta kõik kolm kadakapõõsast endistes paikades, ka kolme tapetud elaja 
kehad ja kadakavitsakese, aga rahast ei tulnud pisemat märki tema silma nähtavale, niisama 
vähe murul kadakapõõsa ümber ühtki jälje-kest, kus öösel rahahunnik oli seisnud. Murupinnal 
ei nähtud vähemat tähte, kus augu suu olnud, mis öösel elajaid ja raha välja andnud. Kui tape- 
tud elajate kehad asja tõeks ei oleks tunnistanud, mis öösel siin tehtud, oleks võinud lugu 
unenäoks pidada. Nähtud raha olevat vist maa alla tagasi läinud, kus see ehk veel tänapäevani 
julgemat meest ootab, kes koledate varjukujude eest pakku ei lähe põgenema, vaid varanduse 
välja toob. 

Kuidas vanaeide teine ettekuulutus kosimisest hiljemini kas tõeks või valeks läinud, 
sellest ei tea mina midagi rääkida. Ehk küll minu suurisa onupoeg oma rahaaugu 
ülesvõtmisest sagedasti oli rääkinud, ei avaldanud ta iial ühtki sõna oma kosimisest ja mis 
temal sealjuures oli juhtunud. Võib-olla, et sealgi tükis mõni kõverus tema teele oli tulnud, 
mida ta teistele ei tahtnud kuulutada, vaid parem vaikselt oma risti kandis. 


XLI. Küti kadunud õnn 


Ükskord olnud üks niisama osav kui õnnelik kütt, kes, kui ta metsa läinud, olgu suvel või 
talvel, iial rohke saagita tagasi ei tulnud. Mis temale parajal kaugusel silma ette juhtunud, kas 
lind või neljajalgne elajas, oli niihästi kui tema kotis, sest et tema laeng iial tuulde ei läinud, 
vaid otsekohe looma külge, keda ta tappa tahtis. 

Ühekorraga - ei tea, kes temale selle kurja tembu oli teinud kadunud kütil endine õnn; linnud 
ja neljajalgsed põgenenud kaugelt tema eest, ja kui ta kogemata kellegi ligi saanud, et 
püssilaeng elajasse oleks võinud puutuda, läinud laeng iga kord tuulde. Küll märganud kütt 
sedamaid, et tema püssiga enam seatud korralist lugu ei ole; ta uhtunud ja ohatanud püssi igal 
viisil, matnud kolmeks päevaks ukseläve alla, kus naisterahvad üle käinud, aga ükski abitükk 
ei tahtnud aidata. Nõnda olnud ta juba rohkem kui nädalapäevad risti ja põigiti mööda metsi 
hulkunud, iga päev mõned paugud tuulde põrutanud, ometi ei saba ega sarve, ei sulge ega 
karva kotti saanud. 

Nukral meelel läinud ta ühel õhtul metsast tulles kõrtsi, tahtnud mure-tuju jahutuseks paar 
suutäit viina võtta, aga ka viinal ei olnud maitset. Seal toppinud ta tubakat piipu, pannud 
piibule tuld peale ja istunud kõrtsilaua taha oma nosu suitsetama. Silmi kogemata üles tõstes 
näinud ta teise võõra mehe nurga pool laua otsas istumas, kellel ei piipu suus ega õlletoopi 
laua peal ees ei olnud, vaid mees tõmmanud kriiditükiga kriipsukesi lauale, lugenud neid 
vahetevahel, kustutanud ära, teinud uued kriipsud asemele, kui oleks temal kes teab kui 
suured asjad kokku arvata. 

Kui sedaviisi tükk õhtut läinud, lasknud kütt enesele toobi õlut anda, miska ta vahel kuivanud 
suud kastnud, siiski üht sõna ei rääkinud, vaid mõtetega aega viitnud, nõnda kui teine mees 
oma kriipsude arvamisega. Kõrtsmik astunud kaubakambrist ja küsinud: 

»Külamehed, kui teil tahtmist ei ole midagi enam minu käest võtta või 

ööseks siia jääda, siis tehke minekut, ma tahan kõrtsiuksed kinni panna ja magama heita." 
Kütt kostnud: ,,Anna, vennike, veel aega piipu toppida ja tuld peale panna, siis lähen ma 
koju." 

Kui nimetatud talitus toimetatud, võttis ta oma püssi nurgast, jättis jumalaga ja läks toast 
välja. Sõna lausumata käis võõras mees tema kannul, kes, nagu kütt ukse ees kuu valgel tähele 


pannud, rohkesti peaosa temast pikem oli ja ühe jala peal natuke lonkas. Natuke maad edasi 
minnes näinud kütt, et külamees temaga sedasama teed läinud, jäänud seisatama ja küsinud: 
»Kas läheme ehk ühte teed?" 

Võõras mees kostnud: ,,Võib-olla! Minu tee läheb igale poole, kust jälgi ees leiab, olgu 
pahemat või paremat kätt." Kütt ütelnud: ,,Minu tee läheb otsekohe koju." 

Võõras mees kostnud naeratades: ,,Ükspuha, siis tulen sind tüki teed saatma, sest et minul 
kodu ikka seal on, kuha ma parajasti juhtunud." 

Edasi minnes küsinud kütt, mis kriipsusid tema seltsimees kõige õhtu laua peale tõmmanud ja 
neid kokku lugenud. Võõras mees kostnud lühidalt: ,, Tänaseid päevatalitusi, misjuures ühe 
leidsin puuduvat, sellepärast pean ruttama, enne kui kesköö kätte jõuab, et veel üht kala 
püüda." 

»oiis olete vististi kalamees?" küsis kütt. 

Võõras kostis: ,, Sedamööda kuidas lugu juhtub, olen ma kalamees, linnupüüdja või mis 
minust muud tahetakse. Seadust mööda pean ma alati teiste inimeste teenistuses oma kingi 
kulutama. Aga ütle mulle, külamees, mispärast sina nii nukral meelel oled, et sul kõrtsis viin 
ega õlu ei tahtnud maitseda?" 

Kütt rääkis temale oma õnnetusest, kuidas tema püss vist ära tehtud, et linnud ja elajad teda 
enam ligi ei taha lasta, ja kui kogemata keegi laskmise kaugusele tulevat, siis minevat laeng 
iga kord tuulde. 

Võõras mees ütelnud, kui ta küti õnnetust oli kuulnud: ,,Sinu püssirikkuja võib üks kaval 
mees olla, kelle vastu sinu ohutamised midagi ei aita. Siin ei ole paremat nõu, kui vana- 
peremehe käest abi minna otsima, kes siin üksi aidata võib." 

Kütt küsis: 

»»Kes see vana-peremees on ja kus ta elab? Ma ei ole temast tänini midagi kuulnud." 

Võõras mees kostis: ,,Kes tema on ja kus ta elab? Seda ei või ma sulle tõesti ütelda, siiski 
tahan ma sulle teed juhatada, kus sa temaga võid kokku saada ja oma häda temale kaevata. 
Vaata, ülehomme on neljapäeva õhtu ja kuu parajasti täis. Mine natuke aega enne keskööd 
ristteele, vilista kolm korda ja oota, kuni ta tuleb; püss võta ühes kaasa. Sedaviisi kui tulevirts 

sul praegu on, ei või ta kedagi looma tappa, ehk pistaksid sa püssi otsa looma külge. Ma tahan 
naljapärast viis sammu sinust eemal seista, pane püss tugevasti kuuliga laengu ja sihi minu 
peale, kas pähe, südame kohta, kõhtu ehk kuhu sa ise tahad. Viga ei saa sa mulle mitte 
tegema." ,, Aga kui ma sulle viga teen?" küsis kütt. 

»Noh, siis on see minu süü," ütles võõras mees, ,,mispärast sulle midagi vastamist ei tule. Tee 
kuulile oma märk külge, et sa ta ära tunned." 

Kütt laadis oma püssi, võttis ühe hundikuuli, tegi hammastega märgi peale ja laadis siis 
rasvalapiga tugevasti rohutropi peale. Kütt mõtelnud iseeneses: teist inimest naljapärast 
suretada oleks patt, aga ma tahan temale ühe mälestuse anda, et tal pikemalt lusti ei pea olema 
niisugust nalja jälle katsuda. Ma läkitan kuuli tema pahema reie sisse, sest et pahem jalg tal 
muidugi juba lonkab. Nõnda mõteldes sihtis ta vaksa võrra põlve kedrast kõrgemale võõra 
mehe reie peale, et kuul luu kõrvalt pehmest lihast läbi pidi minema. 

Võõras mees seisis viis sammu temast eemal liikumata. Püss paukus prantsatades lahti, võõras 
mees aga astub naerdes tema vastu ja ütleb: ,,Säh, võta oma kuul," ja annab kuuli kütile tagasi. 
Kütt tundnud sedamaid oma märgitud kuuli ja näinud, et mehel ega tema riietel midagi viga ei 
olnud. ,,Võtku see ja teine minu püssi ja sind!" hüüab kütt vihaga. ,,Teie olete kas mõlemad 
nõiduse väel ära tehtud või vanapoiss istub' teie sees!" 

Võõras mees kostab naerdes: ,,Ütlesin sulle juba ette, et sinu püss, nii kuidas ta praegu on, 
kellelegi loomale viga ei või teha; temale on targemat arsti tarvis, kui sinu ohutamised 
jõuaksid parandada. Mine, kuidas ma sulle õpetasin, ülehomme õhtul vana-peremehelt abi 
otsima." 


Pikemalt juttu vestes olid nad külatänava ligi tulnud ja lahkusid seal teineteisest jumalaga 
jätmata, kus kütt mööda tänavat külasse läks ja võõras mees väljaspool tänavat külast mööda 
sammus. Lahkudes kuulnud kütt, kui võõras mees iseenesega rääkides ütelnud: ,, Minu tänane 
päevaarv on nüüd täis." 

Teisel päeval, neljapäeva õhtul, läinud kütt juhatust mööda ristteele kadunud õnne otsima, ehk 
küll süda tal natuke külm sees olnud; vilistanud kolm korda ja jäänud ootama, mis edasi 
sünnib. Põhja poolt kuulnud ta kohinat, kui oleks rahepilv tõusmas, siis tulnud kui 
välgutuluke kolm korda tema silma ja selle peale seisnud väike punase habemega vanamees 
tema ees. Kuidas ta sinna saanud, kas tuulest maha paisatud või maapinnast üles tõstetud, seda 
ei võinud kütt mitte ütelda, sest et tema vanamehe tulekut ei olnud näinud. 

Vanamees küsinud: ,,Mis sa minust tahad, et mind siia vilistasid?" Kütt jutustanud temale 
otsast otsani oma 100, kuidas temal püss nõiduse väel 

ära tehtud, et enam elajate ja lindude ligi ei saa, ja kui kogemata neist keegi laskmise 
kaugusele tuleb, siis minevat laeng iga kord tuulde. 

Vanamees ütelnud: ,,Kui ma sulle kadunud õnne pean tagasi tooma, peame meie esiteks selle 
peale kaupa sobitama, kui kaua ma sind pean teenima?" 

Kütt kostis: ,,Nii kaua, kui ma elan." 

»Hea küll," ütles vanamees, ,,õnne tahan ma sulle tuua, aga vaata ette, et suur õnn sind 
ülemeelikuks ei tee." Siis pistis ta oma käe kaelkotti ja tõi sealt pihutäie kaseurbi välja, andis 
need kütile ja ütles: 

»Ömble kodus üks väike kotike ja pista need urvad sinna sisse. Lähed sa metsalindu või 
neljajalgseid elajaid küttima, siis pista urvakotike oma tasku või põue, siis saad sa iga kord 
elajaid ja linde nii palju, kui sa himustad, ega pea mets neist iial kahanema. Seda jagu, mis sa 
täna oled tapnud, leiad sa homme jälle ees; aga hoia ennast selle eest, et sa kõige suuremat 
lindu või elajat, kes kui ninamees iga kord teiste ees on, oma püssiga ei tapa, muidu kaotaksid 
sa õnne ja üheskoos ka oma elu. Nüüd anna mulle kauba kinnituseks veel kolm piiska oma 
verest!" 

Kütt kohkus seda kuuldes ja seisis kahevahel, mis ta pidi tegema. Vanamees, kes ehk tema 
mõtteid ära mõistis, ütles: 

»Tee, mis sa tahad, ega siin midagi vägivaldset asja ei ole, meie teeme sõbrakaupa. Tahad sa 
nõnda kui viimasel ajal iga kord saagita metsast; koju tulla, siis jäta veri andmata, aga on sul 
tahtmist metsasaagi läbi rikkaks meheks saada, siis pead sa mulle kauba kinnituseks küsitud 
veretilgad andma.” 

Kütt võttis oma pastlanõela kübara äärest, torkas sellega pahema käe nimeta sõrme, litsus 
kolm piiska verd, mis vanamees ühe kasetohu külge kastis ja siis tohu oma tasku pistis. 
Selle,peale puhus ta kolm korda küti püssi sisse ja ütles rõõmsa näoga: 

»Nüüd on meil asjatalitus korras, sinu püss on nõiduse väest päästetud, tapab iga looma, mis 
sulle ette saab tulema. Kauba peale kingin ma sulle ühe püssikuuli, sellega võid sa püssi 
nõidujale teenitud palga kätte tasuda. Lase see kuul, kus sa tahad, tuulde ja nimeta lastes keha 
kohta, kuhu ta peab minema, siis läheb kuul sinna, ehk oleks sihimärk mitukümmend peni- 
koormat sinust kaugel." 

Kütt võttis tänades kuuli, tahtis lahkudes vanamehele , jumalaga" ütelda, aga vanamees pani 
oma käe tema suu peale ja käskis vait olla. Silmapilk oli ta küti silma eest niisama imelikult 
kadunud, kuidas ta enne sinna oli tulnud. 

Kütt käänas sammud kodu poole ja tahtis teisel päeval metsa minna oma õnne katsuma, kas 
vanamehe lubadused tõeks või valeks peaksid minema. Läheb lubadus tõeks, mõtles kütt, siis 
olen õnnekaubale juhtunud; 

ometigi on kahju, et ma vanamehele kolm verepiiska pandiks andsin. Küllap leiame 
aegamööda nõu kaupa teisiti teha, ehk ma päästan ennast kavalusega tema kütkest. 

Koju tulles viskas ta ennast riietega sängi, tahtis paar tundi puhata ja hommiku vara metsa 
minna katsuma, kas püssiarstimine oli abi toonud. Rahulist magamist ei tulnud temale kõigel 
ööl; niipea kui laug silma kippus katma, äratasid teda iga kord linnuparved ja elajatekarjad, 
mis kohinal temast mööda sõitsid. Koidikul kargas ta asemelt, laadis püssi, pistis õnne-urvad 
püksitasku, pani jahitasku kaela ja tahtis suuruseta kodunt minna; vast ukse peal tuli temale 
meelde enne minekut mõni suutäis linnupetet võtta. 

Metsa jõudes tuli talle parv tetri vastu, ninamees isasest metsisest suurem. Kütt ei puutunud 
temasse, vaid sihtis keset parve: püss paukus ja ühe korraga langesid kuus tetre tema ette ühe 
laenguga maha. 

» Aitüma vana-peremees!" hüüab kütt, ,,ma näen, et sa sõna oled pidanud ja lubadust täitnud." 
Seal tuleb tal kuul meelde, mis püssi ärategijale karistuseks kauba peale oli antud; ta mõtleb: 
ma tahan ülekohtule teenitud palga kätte maksta ja hoolt kanda, et temal edaspidine käik minu 
püssi vastu nii kerge ei pea olema. 

Ta laeb püssi, paneb kuuli peale ja ütleb: ,, Tungi nõia mõlemast põlve-luust läbi!" laseb selle 
peale laengu tuulde. Et tal täna pikemat himu ei ole lindusid lasta, võtab ta oma kuus tetre 
maast ja hakkab kodu poole minema. 

Lagedale tulles tõuseb parv põldpüüsid tema nina eest üles, jälle üks teistest suurem neil ees. 
Kütt mõtleb: kahju, et püssi moonata jätsin, muidu oleksin võinud siin teist korda õnne 
katsuda. Linnud, nõnda kui oleksid nad tema mõtteid mõistnud, lasevad paarisaja sammu 
peale ennast jälle maha. Tema laeb püssi ja sammub nende järele. Linnud tõusevad teist korda 
üles. Kütt laseb suure ninamehe eemale lennata, põrutab korra keset parve ja vaata!, üks tosin 
püüsid langeb maha. 

»Tohoo!" hüüab kütt, ,kui lugu pikemalt nõnda edasi läheb, siis ei tohi ma muidu enam metsa 
minna, vaid pean hobuse vankriga kaasa võtma, miska linnukoorma võin koju viia." 

Ja lugu läinud tõesti nii õnnelikult edasi; ta saatnud igal nädalal terve koorma lindusid linna 
turule müüa, ometigi ei nähtud sellepärast neid metsades kuskil kahanevat, vaid küti arvates 
kasvas neid seda rohkem peale, mida enam tema eest ära oli hävitanud. 

Hõlpus amet, kus linnulaskmine nii kui mängu asi näis, olevat teinud aga küti hooletuks, 
hooletusega tõusis viinahimu, nõnda et ta nüüd enamasti ikka kõrtsides vedeles ja harva sealt 
õhtul kirjute silmadeta koju tuli. Joobnud peaga oli ta paar korda oma kaubast vana- 
peremehega teis- 

tele kiidelnud, misläbi jutt laiali pääses ja rahvas rääkima hakkas, et kütt oma hinge 
vanapoisile olla müünud. 

Ühel õhtul, selgel kuuvalgel ööl tulnud kütt kõrtsist, laengus püss õlal, kui üks tropp rebaseid 
lagedal tema ette juhtunud; nende ninamees, tükk maad teiste eel joostes, olnud nii ilus, et 
sooja peaga kütil aega ei olnud kauba tingimisi meelde tuletada, mis temale keelanud 
suuremat elajat maha lasta. Ta tõstnud kiiresti püssi palgele, sihtinud ja andnud suurele 
rebasele matsu pihta. Samal silmapilgul langes - ei küll lastud rebane, aga tema asemel kütt 
ise surnult maha. 

Teisel hommikul leitud tema surnukeha vähem kui verst maad külast eemal välja pealt, kus 
püssikuul tema südamest läbi läinud. Püssist võis selgesti näha, et ta ennast ise meelega ei 
olnud tapnud, sest et püss paar sammu temast eemal leiti ja püssi ots temast ära käänatud oli. 
Külamehed viinud ta koju ja hakanud kirstu tegema, kui üks suur must kass sagedasti nende 
silmade ette tulnud, keda ükski enne ei olnud näinud. Surnu seisis laua peal, valge linaga 
kinni kaetud. Kui kirst valmis saanud ja surnukeha tahetud sisse hakata panema, tõusnud 
meestele uus ehmatus. Lina surnu pealt ära võttes ei leitud seal enam surnut, vaid üks õlekubu 


oli tema asemel laua peal. Surnuga ühes oli ka suur must kass kadunud, kes keegi muu ei 
võinud olla kui vanapoiss ise. 

Hiljem tõusnud kuuldavaks, et ühel ligimail asuval sortsil, kes kaua aega sängis põdenud, 
mõlemad jalad põlvest kangeks olid jäänud, nõnda et mees muidu ei võinud käia kui kahe 
karguga. Selle mehe jalad oli vist metsas tuulde lastud küti nuhtlusekuul alt ära võtnud, selle 
eest, et sorts tema püssi oli ära teinud. 

Jutt tunnistab avalikult, et kes kurjale verd annab, see müüb temale ka oma hinge; ehk anna 
sõrmeots kuradile, tema võtab sind kõige käega tükkis. 


XLII. Hädaohust pääsenud kuningapoeg saab vendadele päästjaks 


Muiste-päevil olnud üks noor kuningas rängasti haigeks jäänud, mispärast igale poole käsk- 
jalgu välja saadetud arste otsima. Ehk küll lausujaid ja tarku rohkesti kokku tulnud, siiski ei 
võinud ükski neist kuninga haigust parandada. Viimaks toodud põhjamaalt üks kuulus tark, 
kes osava silmaga sedamaid kuninga vea ära tundnud, et temal käed sõrmist küünarnukini 
kullakarva ja jalad varbaist põlvini hõbedakarva, aga kõht sinikivi-karva klaasist olevat. Tark 
ütelnud: 

»Selle tõve vastu ei aita ohud ega rohud, vaid. kuningas peab endale noore abikaasa kosima, 
siis saab ta kolme päevaga terveks. Abikaasa peab karva ja vere poolest kuninga haigusega 
ühte minema, muidu ei ole arstimine võimalik." 

Kuningas käskinud nüüd kõiges kuningriigis niisugust naisterahvast otsida, kes teda pidavat 
arstima. Mõne päeva pärast leitud, et ühe sõja-väepealiku noorem tütar haigele kuningale 
arstiks kõlbavat, sest et piigal valgeruuged, kullakarva juuksed, lumivalge, hõbedakarva 
ihunahk ja sinised silmad on. Kui neitsi kuningale näha viidi, hüüdnud kuningas silmapilk 
sängist: ,,Ma tunnen, see rohi saab mind terveks tegema!" Ta kargas sängist ja käskis jalapealt 
pulmad valmistada, mis veel selsamal päeval peeti. 

Pulmaõhtul, enne kui noorrahvas magama läinud, astunud üks käekat-suja vanaeit kuninga 
nooriku ette ja palunud luba kätt katsuda. Natukese aja pärast rääkinud vanaeit: 

»Lühikeste õnnepäevade järel saavad teile pikad piinapäevad tulema 

ühe kurja õe pärast, aga jumal laseb teile viimasest pojast päästja kasvada. Teile saavad 
kolmest nurgavoodist kaksteistkümmend poega sündima." 

Seda üteldes kadunud vanaeit kuningaproua silma eest, kui oleks ta tuulde sulanud. Aga proua 
vanem õde, kes ise kuningale abikaasaks soovis saada, vihkas nooremat selle õnne pärast ja 
pidas salanõu nooremale õele kurja teha. 

Noor kuningaproua toonud esimesel nurgavoodil kuus poega ühe korraga ilmale, kes kõik 
prisked ja terved lapsed. Kuningas juhtunud sel puhul kodunt ära olema, kui proua 
nurgavoodile saanud, sellepärast saadetud üks teener kuningale sõnumeid viima, teine jälle 
lastele amme otsima. Kuninga-proua vanem õde palganud ühe nõianaise rohke hinna eest, kes 
lapsed pidi ära hävitama või salamahti kõrvale saatma, nõnda et kuningas sellepärast oma 
abikaasat hakkaks vihkama. Nõiaeit moondanud enese nooreks naiseks ja tulnud kui 
kogemata ammeotsijale tee peal vastu ja ütelnud: ,,Mina olen juba paar korda suurtsugu sakste 
ja ülema rahva lastele ammeks olnud, sellepärast viige mind kuningaproua ette, sest et tema 
kusagilt lastele paremat amme ei või leida." Nõnda siis viidi kuri loom kuningaprouale näha, 
kes oma hinges midagi sest ei teadnud, et tema õde selle naise kuritööle oli palganud. 

Öösel, kui kuningaproua maganud, võtnud nõiaeit salamahti kuus poega kätkist, andnud need 
vanapoisile ja pannud kuus koerakutsikat laste asemele. Kui kuningas koju tulles neid 
kutsikaid näinud, mis tema abikaasa üteldi olevat ilmale toonud, süttis tuline viha temal 
südames põlema, nõnda et ta käskinud: abikaasa kutsikatega tükkis ära hukata. Aga et 
kuninga-proua üks vaga ja helde südamega inimene olnud, läinud kõik alamad üheskoos 


kuningalt andeks paluma: ,,Ega üheainukese süü pärast ometi inimesele surmanuhtlust tohita 
peale mõista!" Kuningas võtnud nende palumist kuulda ja andnud prouale sel korral andeks. 
Aga juba teisel nurgavoodil pidi teine süü viletsa proua kaela langema. Õnnetul viisil juhtus 
kuningas jälle võõral maal olema, kui proual mahasaamise aeg kätte tulnud. Kuningaproua 
toonud kolm prisket pojakest ilmale, ja kui lastele amme mindud otsima, tulnud nõiaeit teel 
vastu ja pakkunud ennast ammeks. Et kuningaproua teda ei tunneks ja põlgama ei hakkaks, 
olla ta endale teistviisi kuju moondanud. Ometi tõrkus proua süda teda vastu võttes, nõnda et 
naine poolvägisi ammeks pidi tungima. Nüüd sündis niisama kui esimesel korral öösel, kus 
proua magas, laste vahetamine; kolm poega anti vanapoisile ja pandi kolm koerakutsikat 
nende asemele kätki. 

Kuningas laseb koju tulles kutsikad ära tappa ja tahab ka abikaasale surmakohut mõista. Seal 
hakkab kuningaproua hardasti nuttes paluma: 

»»Minu hing on ilmsüüta, ehk ma küll seda ei mõista, kuidas imelik lugu 

on võinud sündida! Mina nägin oma silmaga, kuidas ma esimesel korral kuus ja teisel korral 
kolm prisket poega ilmale olin toonud, kelle asemel hiljem koerakutsikad kätkis leiti." 

Kõik teenijad tunnistavad proua jutu tõeks ja paluvad ühest suust andeks, üteldes: , Niisugusel 
imelikul juhtumisel peab ilmalik kohus teist korda andeks andma, sest et jumal üksi niisugust 
salaasja võib ära teada. Aga kui asi kolmat korda peaks sündima, siis ei tohi teie proua peale 
pikemalt armu heita, vaid tema peab süüd vastama." Kuningas võtnud proua ja alamate 
palveid teist korda kuulda ja andnud abikaasale andeks. 

Kolmandal nurga voodil toonud kuningaproua jälle kolm poega ilmale. Laste sündimine 
juhtunud kesköö ajal ja et tuba pime olnud, võtnud nurganaine ühe poja salamahti ja peitnud 
patjade vahele sängi, nõnda et kellegi hing sest lapsest ei teadnud. Ammeotsijad leidnud 
niisama kui esimesel ja teisel korral nõianaise metsast ja viinud ta ammeks. Öösel vahetanud 
amm kaks poega kutsikate vastu ümber ja viinud lapsed vanapoisi kätte. Kutsikaid nähes 
süttinud kuninga viha põlema ja ta käskinud need sedamaid ära tappa. Seal toonud 
kuningaproua oma peidetud poja välja ja ütelnud: 

»»Kõik minu sündinud lapsed olid selle sarnased. Mis vägi neid teiseks moondanud, on mul 
teadmata." 

Aga kuningas kärgatanud vihaga: ,,On mul üksteistkümmend poega nurja läinud, siis ei maksa 
selle üheainukese pärast nende ema elusse jätta. Parem saagu ta lapsega ühes ära hukatud, et 
mulle enam säherdust uut meelepahandust ei sünniks!" 

Selle peale lasknud ta kohtumõistjad kokku tulla ja küsinud neilt nõu, kuidas prouale surma 
peaks tehtama. Kohtumõistjad andnud nõnda otsust: 

»»Väga hirmus on üht inimeselooma tulega ära põletada, niisama hirmus temale köit kaela 
ümber panna ja võlla üles puua, aga veel koledam teda mõõgaga hukata. Tehkem parem üks 
kõrgete servadega raudsäng, pangem ema pojaga sinna sisse, laskem mõlemad sängiga 
kaugele merele viia ja seal nad vette visata." 

Nende nõu olnud kuningale meelepärast; ta lasknud raudsängi teha, ema pojaga sisse panna ja 
nad laevaga kaugele merepinnale viia. Kui õnnetud loomad raudsängiga laeva pealt merde 
visatud, seal sündinud ime, et säng põhja ei vajunud, vaid kerge paadikese kombel veelainetel 
ujunud. Jumala arm tahtnud neid hoida, et ilmasüüta loomad kurjade inimeste läbi otsa ei 
leiaks, 

Kuningapoeg kasvanud raudsängis mere peal silmanähtavalt ja saanud seitsme nädala pärast 
täiskasvanud inimese taoliseks. Laevamehed visanud neile armu pärast enne minekut märsiga 
leivapalukesi ja lähkriga keelekastet kaasa, mis imelikul viisil ema ja poega toitnud, ja ehk 
nad küll iga päev sõid, siiski ei lõppenud toit ega jook neil käest. Kui kuningapoeg 

seitsme nädala pärast nooreks meheks kasvanud, ütelnud ta ühel päeval emale: ,,Eit, ma 
tahaksin liikmeid sirutada!" Kuningaproua kostnud: ,,Ära siruta veel, armas poeg, muidu 
läheks sängi jalgelaud otsast, meie langeksime merde ja leiaksime seal otsa." 

Kuningapoeg ütles paari päeva pärast teist korda: ,,Eit, ma tahaksin liikmeid sirutada, sest et 
jalad ja sääreluud mul alalises kõveruses valutavad!" Ema kostnud keelates: ,, Armas poeg, ära 
siruta veel liikmeid, mis suurt viletsust meie kaela võiks tuua." 

Seal hüüdnud poeg kolmat korda hädakisaga: 

»Mul on kange ahastus südames ja raske valu kõigis liikmetes, nii et ma seda vangipõlve 
pikemalt enam kannatada ei jaksa. Ma tahan jalad välja sirutada, saagu mis saab!" Ema 
kostnud: ,,Ükskoik! Kus surm, seal muld. Siruta siis liikmeid nii palju, kui tahad, et pikast 
piinast võiksid pääseda!" 

Seal sirutanud kuningapoeg oma jalad tugevasti raudsängi otsa vastu, et jalgeotsast laud 
pragisedes eest ära karanud. Aga nemad ei läinud ometi merepõhja, vaid leidnud endid 
kuivikul ühe väikese saare peal. Sängist pugedes langenud kuningaproua seepärast murule 
põlvili ja tänanud taevaisa imeliku päästmise eest. 

Kuningapoeg sammus rannast kaugemale vaatama, kas saarel kuskil toiduvara võiks leida, 
miska nad oma päid võiksid toita. Tükk maad edasi minnes tulnud metsapaksustikust temale 
üks väike vanamees pika halli habemega vastu ja pakkunud temale tulerauda. ,,Mis ma sellega 
pean tegema, kulla taadike?" küsinud kuningapoeg. ,,Mul ei ole leeauku ega muud sündsat 
kohta, kuhu tuleraua võiksin panna." Vanamees toppinud poolvägisi tuleraua temale pihku, 
üteldes: 

»»Löö selle tulerauaga kuhu tahes tuld üles, siis saad sa küllalt süüa ja juua, niipalju kui su 
süda himustab." 

Kuningapoeg läinud tühja anniga ema juurde tagasi; ema sedamaid küsima: ,, Ütle, kust sa 
selle tuleraua said? Ega sa ometi seda ülekohtuselt kellegi käest ole varastanud?" Poeg 
kostnud vabandades ja poolpaludes: ,,Ära pane pahaks, pai emake, aga üks võõras vanamees, 
kellega metsas kogemata kokku sain, toppis mulle vägisi tuleraua pihku. Andes ütles ta: kui 
selle tulerauaga tuld üles lööd, siis saate teie süüa ja juua." - 

Ehk küll emal ega pojal pisemat lootust ei olnud, siiski tahtnud poeg naljapärast katsetööd ette 
võtta. Ja kas sa näed! Nõnda pea kui tulekibe-med kivist karanud, seisnud roogadega ja 
jookidega laud nende ees, nii et neil pikemalt näljakartust ei võinud olla. 

Teisel päeval läinud kuningapoeg jälle metsa luusima ja teist korda tulnud halli habemega 
vanamees temale vastu, kes kui rähn küüsipidi mööda kõrget puud maha roninud, sest et tal 
küüned sõrmede ja varvaste küljes kui kassil teravad olnud. Vanamees pakkunud temale üht 
kirvest; kuningapoeg 

tõrkunud vastu kirvest võttes, mispeale vanamees tõsise sõnaga ütelnud: ,,Ära ole alp, vaid 
võta, mis ma sulle heast südamest annan!" ja toppinud terariista vägisi temale kätte, lisanud 
siis veel peale: ,, Kanna kirves koju ja sunni teda, et ta sulle ühe elutoa üles peab raiuma, siis 
saad sa sedamaid peavarju leidma." 

Kuningapoeg viinud kirve koju; ema jälle temalt taga nõudma, kas ehk kirves käpatud võõra 
oma ei võiks olla. Poeg seletanud temale kirve saamise 100, mispeale ema süda rahule jäänud. 
Siis löönud poeg tulerauaga leiva ja road lauale, miska nad niisamuti kui eile tühja kõhtu 
täitnud. Pärast sööma andnud ta kirvele käsu: ,,Raiu üks uus tuba melle üles!" ja sedamaid 
seisnud ilus tuba nende silmade ees, kui oleks see maapinnast üles kasvanud. Ema ja poeg 
astunud üle läve tuppa ja võtnud seal endale asupaika. 

Mõne päeva pärast tõusnud merepinnal üks laev nähtavale. Kuningapoeg läinud kalda 
ligemale, liputanud laevameestele valge rätikuga märku ja meelitanud neid kalda ligemale; 
siis ostnud ta laeva rikka koorma ära ja lasknud kaldale tuua. Kirves sünnitanud peremehe 


käsu peale ühtepuhku hooneid hoonete kõrva, kuni neist lühikese ajaga linn saanud. Aga 
kuningapoeg lasknud laeva viljaga täita ja saatnud siis kodu poole minema. - 

Kui ta selle peale metsa luusima läinud, tulnud väike vanamees pika halli habemega jälle 
temale vastu. Vanamees kõnelnud: ,,Sul on nüüd linn küll valmis, aga kodanikud puuduvad 
linnas. Säh, võta see pihlaka-kepike, mine homme hommiku sipelgapesale, koputa 
vitsakesega kolm korda pesa peale ja hüüa: ,,Muretsege rahvast minu linnale!", siis saab uuele 
linnale kodanikke küllalt tulema." 

Kuningapoeg täitnud teisel hommikul tema õpetuse ja leidnud koju tulles kõik linna hooned 
rahvaga täidetud, kellele tuleraud igapäevast leivapalukest muretsenud. 

Laevakippar läinud koju jõudes otsekohe kuningakotta, rääkinud kuningale imelikku lugu, 
kuidas tema tühjale saarele juhtunud, kus enne seda ühtki elavat hinge ei leitud, ja nüüd 
seisvat kalda ligidal üks uhke linn, linna peremees ostnud laeva koorma ära ja läkitanud laeva, 
viljaga täidetud, jälle tagasi. , Minu väike aru ei jõua ära mõista," lõpetanud kippar jutu, 
kuidas see linn nii äkitselt sinna on siginenud?" 

Kuningas kostnud: ,,Pean ise sinna minema kuuldud imetööd vaatama." Aga tema olnud 
vaheajal sõjaväepealiku vanema tütre enesele abikaasaks kosinud, kes nüüd tema juttu 
kuuldes rääkinud: ,,Ei ole teil tarvis sinna minna; tarvilikum on kolmest kuningriigist läbi 
sõita sinna maale, kus on kaunis kaev kuldsete raketega ja hõbedast vinnaga, seal on ka üks 
kuldne müürsepa-labidas ja teine hõbedast tema kõrval." 

Õnneks juhtus kuningapoeg oma kõrvaga seda juttu kuulma, sest tema oli ennast vanamehe 
abiga väikeseks kirbuks moondanud ja istus kuninga 

toa akna peal, kus teda keegi tähele ei pannud. Ta mõtles kuningaproua juttu kuuldes: ,,Oh, 
peaks see kaev minu linna all olema, siis tuleks kuningas vististi sinna vaatama." Aga koju 
tulles leidnud ta haruldase kaevu juba linna all; üks kass jooksnud kuldsammast mööda üles ja 
palunud armu, siis tulnud ta alla ja palunud enesele surma. 

Selle peale sündinud jälle, et üks teine laevakippar oma laevaga sinna saare ligidale juhtunud. 
Kuningapoeg kutsunud teda laevaga randa, ostnud laevakoorma tükkis ära ja lasknud laeva 
viljaga täita. Kippar läinud koju tulles jalapealt kuningakotta imelikku lugu kuulutama. 

Üle läve tuppa astudes ei pannud ta tähele, et kuningapoeg kärblase kombel tema põue oli 
pugenud. Kippar rääkinud kuningale, kuidas tema tühja saare pealt kogemata väga kauni koha 
leidnud, kus üpris kena linn seisvat ja kõik hooned kulla- ja hõbedakarva hiilgavat, linna 
väravas seisvat väga uhke kuldkaev, mis päikese paistel säravat. Seal himustanud kuningas ise 
sinna minna oma silmaga imelikku lugu vaatama. Aga kuninga-proua ütelnud sedamaid 
keelates: ,,Ei ole teil tarvis sinna minna, palju tarvilikum on neljast kuningriigist läbi sõita, 

kus need kenad heinamaad seisavad; hein korjab ennast ise niitjate ja riisujate abita kokku, 
läheb lakka ja tuleb ise lakast maha, et töötegijaid, tõstjaid ja mahaviskajaid kusagil tarvis ei 
ole. Ka peavad seal kolm kuningat isekeskis sõda: on üks neist vägev, siis on teine temast veel 
palju vägevam, ja kolmas ei anna kogunisti oma ,, võimu käest. Väga tarvis on seda sõjakära 
vaatama minna." 

Kuningapoeg mõtles omas meeles: juhtuks säherdune lugu minu linna all, siis tuleks kuningas 
vististi sinna neid imeasju vaatama. Nõnda kui nimetatud mõte temal pähe tulnud, leiti ka 
kõik asjad juba nõnda sündinud, sest et halli habemega vanamees neid korrale toimetanud. 
Nüüd tõusnud mõne päeva pärast kolmas laev merepinnal nähtavale; kuningapoeg meelitanud 
jälle laeva oma randa, ostnud kaubakoorma tervelt ära, täitnud laeva viljaga kuhjani täis ja 
läkitanud minema. Aga ennast moondanud ta nööpnõelaks ja läinud kippari kuue sisse. Koju 
saades tõtanud laevakippar kuninga ette ja kuulutanud kõiki imeasju endisel tühjal saarel. 
»seal on,” rääkinud kippar, ,,kõige imelikumad asjad, mille sarnaseid kusagil maailmas enam 
ei leita. Kulla ja hõbeda karva hooned, kõiksugu kuldkaevud, ja heinamaad, mis ise heina 
niidavad, loogu võtavad, lakka viivad ja lakast jälle maha viskavad, nii et kusagil inimeste käe 


abi tarvis ei lähe. Peale selle sõdivad seal ühtepuhku kolm kuningat isekeskis, kes iial üksteise 
üle võimust kätte ei saa." 

Seal tõusnud kuninga südames kange ihaldamine sinna minna ja oma silmaga neid imeasju 
tundma saada. Aga kuningaproua ütelnud tema nõu kuuldes: ,,Ei ole tarvis sinna minna, vaid 
palju tarvilikum on viiest kuningriigist läbi sinna sõita, kus üksteistkümmend meest lauas 
istuvad ja kellel 

käed küünarnukini kullakarva ja jalad põlvini hõbedakarva on; need asjad on palju 
imelikumad." 

Siiski tõotanud kuningas saarele minna vaatama, mis laevamehed temale kuulutanud. Aga 
kuningaproua tõrkunud kibedasti vastu ja keelanud kuningat sinna minemast; kuningas 
kostnud vastu. ,,Tänini olen ma kaks korda teie keelamist kuulnud, aga pikemalt ei ole mul 
lusti selle järele tantsida, vaid kolmas kord tahan oma tahtmist täita. Peale selle on kõik teie 
kuulutused valeks läinud, ma käisin kõik kohad läbi, kuhu mind käskisite minna, ometi ei 
leidnud ma sõrmeküüne võrra neist kiidetud imeasjadest." 

Kui kuningapoeg seda juttu kuulnud, tõttas ta kodu poole minema ja rääkis oma emale 
kuuldud lugu, kus need üksteistkümmend meest pidid olema. Kuningaproua saanud sedamaid 
aru, missugune lugu üheteistkümne mehega võis olla, sellepärast küpsetanud ta kolm kooki; 
kaks kooki sõtkunud ta oma rinnapiimaga, aga kolmandale seganud ta -surmarohtu taina sisse. 
Siis hakanud ta poega õpetama: 

»»Mine nööpnõela kombel sinna ukselävele, kus need üksteistkümmend meest lauas istuvad, ja 
oota, kuni peremees teisest kambrist tuleb ja laua otsa maha istub. Kui nad nüüd kõik 
söömalauas istudes leiba hakkavad võtma, siis moonda ennast meheks ja astu üle läve tuppa. 
Tereta neid alandlikult ja paku neile oma koogid külaleivaks maitseda. See, kus surmarohi 
sees, anna majaperemehele tervelt ette, teised kaks murra üheteistkümneks jaoks ja pane 
igamehele üks tükk lauale ja meelita neid võõrast leiba võtma." 

Poeg toimetanud ema õpetust mööda asjad korda. Majaperemees hammustanud kõige esiteks 
oma kooki, aga kui suutäis*kõrisõlmest alla läinud, lõhkenud ta keskelt katki. - Noored 
mehed kohkunud väga ja kõnelnud isekeskis: mis see kole lugu peaks tähendama! Aga 
kuningapoeg palunud neid julgesti süüa. Aga ükski neist ei julgenud koogiraasu oma suhu 
pista, vaid ütelnud: ,,Söö esiteks, siis tahame meie tagantjärele ka süüa." Nüüd võttis ta 
koogitüki, sõi ja teised sõid tema järel. Pärast sööma hakkas ta teisi vendi endile võõrsiks 
paluma. Vennaksed küsima: ,,Mil viisil peame meie minema? Kas hobuse kombel või inimese 
näol?" 

Aga tema õpetas neile: ,,Läki tuikeste kombel lennates sinna." Nõnda sündis siis ja nad 
jõudsid lühikese ajaga sinna. 

Ja teisel päeval jõudis ka kuningas saarele, kuuldud imeasju vaatama, mis ta kõik täielikumalt 
ees leidis, kui temale ette oli räägitud. Viimaks astus ta ka sinna hoonesse, kus ta endine 
äraaetud proua elas ja kes juba ukse lävel lahkelt teretades temale vastu tuli. Aga kuningas 
ehmatanud esimesel silmapilgul raskesti ja ei teadnud, mis sest loost pidi arvama, kas proua 
varjukuju või kas ta elavalt tema ees seisis. Seal rääkinud proua 

lahke sõnaga: ,.Siin seisavad minu kaksteistkümmend poega, nagu ma neid ilmale kandnud, ei 
mitte koerakutsikaid, mis teile näidati." Nüüd tulnud imetegija vanamees sinna ja seletanud 
kuningale põhjani, kuidas kõik omal ajal oli sündinud ja kes laste ümbervahetajad olnud. 
Teisel hommikul läinud kuningas oma proua ja kaheteistkümne poja seltsis koju, peitnud nad 
ühte salaurkasse varjule ja lasknud kõik ülemad kohtumõistjad kokku tulla; ka tema praegune 
teine abikaasa pidi nende hulgas istuma. Nüüd rääkinud kuningas ühe kehvamehe lugu, mis 
ülekohut sellele olla tehtud ja kuidas üks verepoolt ligem sugulane kõige suurem süüdlane 
leitud olevat. Veel varem kui kohtumõistjad suud saanud lahti teha, hüüdnud kuningaproua 


vihaga: ,,Niisugusele kurjategijale ei või paremat palka anda, kui teda ühe suure tündri sisse 
panna, mis seestpoolt raud-okastega peab olema, ja tündrit nii kaua ümber veeretada, kuni 
teravad okkad liha kontide pealt on maha kiskunud ja tema suure valuga hinge peab heitma. 
Tema abimehed peavad hobuste vahel lõhki kistud saama ja nende kehatükid ratta peale 
poodama." Kohtumehed kiitnud ühest suust proua nõu. 

»Hea küll!" ütelnud kuningas, käskinud toa uksed lahti teha ja vangid salaurkast välja tuua. 
Aga kui endine proua poegade seltsis tuppa astunud, seal kahvatanud teine proua surnu 
sarnaseks, langenud siis kuninga ette põlvili ja hakanud armu paluma. Kuningas kostnud 
tõsise näoga: ,,Ei mitte mina, vaid teie ise olete kohtuotsuse andnud; teie tahtmine sündigu!" 
Kui selle peale ülekohtusele prouale ja nõianaisele mõistetud surm oli tehtud, võttis kuningas 
oma esimese abikaasa enda juurde, aga ei jäänud enam sinna elama, vaid läks proua ja 
poegadega seltsis saarele uude linna, mis igapidi palju uhkem olnud kui tema endine asupaik. 


PAIKLIKUD ENNEMUISTSED JUTUD 
1. MIKS TALLINN IIAL VALMIS EI TOHI SAADA 


Igal sügisel tõuseb kord pimedal keskööl üks väike hall mehike Ülemiste järvest, läheb mäge 
pidi alla linna väravasse ja küsib väravavahilt: ,,Kas linn juba valmis või kas on seal veel 
midagi ehitamist?" 

Nagu nüüd suuremates linnades enamasti ikka juhtub, et ehitamisetööl palju iial puhkamist ei 
leita, vaid kui uusi hooneid ei ehitata, tuleb vanade kallal mitmes paigas kohendamisi, 
lappimisi ja teisiti-seadmisi, nõnda et palju iialgi töövahet ei ole, kus kõik ametimehed 
puhkaksid. Aga peaks ka kogemata ühel puhul kõik ehitamisetöö seisma, siiski ei tohita seda 
järve-mehikesele kuulutada. Sellepärast on kohtu poolt linna väravavahtidele kindel käsk 
antud halli vanamehikese küsimise peale iga kord vastuseks anda: 

»Linn ei ole veel kaugeltki valmis, seal on palju ehitamisi poolikul, mis ehk mõne hea aasta 
aega ära kulutavad, enne kui kõik tööd korrale saavad." 

Võõras vanamehike vangutab siis vihaselt pead, pobiseb sõnu, mida vaht ei oska, pöörab 
kanna pealt ümber ja läheb Ülemiste järve tagasi, kus tema alaline asupaik on. 

Peaks temale küsimise peale kogemata vastuseks antama, et valmis linnas midagi ehitamist 
enam ei ole, siis saaks selsamal tunnil Tallinnale ots tulema, sest et Ülemiste järv kõige 
veekoguga Lasnamäelt orgu alla langeks Ja linna kõigega ära uputaks. 

2. PARKNAHA-KAUPMEES 


Vaht hüüab linnas südaööd, Kes sõidab ratsul salateed?" 

Vanal ajal nähtud Lasnamäel kuuvalgetel öödel sagedasti üht raudriides-meest kõrge valge 
hobuse seljas, kimp pargitud nähku kaenlas, mida ta teekäijatele müüa pakkunud, kellega ta 
kogemata kokku saanud. Aga keegi ei himustanud pakutud kaupa osta, sest et nahkadel vänge 
inimese hais küljes leitud, mis ostjad ära hirmutanud. 

Ühel ööl tulnud üks väike kitsehabemega vanamees ja küsinud: ,,Mis hinda sa, vennike, oma 
parknahkade eest tahad?" 

Raudriidelane kostnud: 

Mulla põrmus rahulist puhkamist, mis mulle tänini veel osaks ei ole antud." 

Vanamees hakanud taga nõudma, mis süü pärast uhke ratsamees mulla sängis rahu ei leidvat 
ja kes teda sealt igal ööl sõitma sundivat. Raudriidelane andnud vastuseks: 

»»Ma olin omal ajal kuulus sõjamees, Pontus oli mu nimi; ma lasin sõjas surnud meeste nahad 
seljast nülgida, parkalil parkida ja neid siis hobuste ja lojuste nahkade asemel tarvitada, nõnda 
et minu majas muid nahkasju ei leitud, kui mis pargitud inimestenahkadest tehtud. Saapad mu 
jalas, vammus ja püksid, mis mul raudriiete all seljas, niisamuti hobuse sadul, valjad ja muud 


rihmad, mis sa siin praegu näed, on pargitud inimeste-nahkadest õmmeldud. Enne surma jäi 
veel hulk pargitud nähku järele, sest et mul sel puhul midagi nahkriistu enam tarvis ei olnud. 
Kui ma teise ilma väravasse jõudsin ja parajasti sisse tahtsin astuda, hüüdis väravavaht: ,,Pea 
kinni! Sind ei tohi ma varem sisse lasta, kui sa õmblemata pargitud inimestenahad oled ära 
müünud. Aga et sul luba ei ole päeval hauast välja tulla, pead sa öösel kaupa otsima, kes 
sinult nähku tahab. Sõida igal keskööl kuke lauluni Lasnamäel teede ligidal ratsu seljas, kuni 
nahkadele ostja leiad." Ehk ma nüüd küll juba kahe põlve rahvale nähku müüa olen pakkunud, 
siiski ei ole keegi neid tahtnud osta, sest et vänge inimese hais nahkade küljes olla." 

» Noh," kostnud vanamees, ,.nimetatud vea pärast ei lähe mina sinu kaupa põlgama. Kui sa 
nende eest suuremat hinda ei küsi kui lahtipäästmist öösisest sõidust, siis lööme käed kauba 
peale kokku. Astu hobuse seljast ja tule minuga ühes." 

Pontus rõõmustas, et ta ostja oli leidnud, võttis nahakimbu kaasa ja hakkas vanamehega seltsis 
minema. Aga ostja viinud ta otsekohe põrgu. 

Ukse lävele jõudes võtnud vanamees oma tõsise kuju - sarved peas ja saba taga, lükanud 
Pontuse tuppa ja hüüdnud koleda häälega: 

»»Pontuse nülitud mehed, astuge ette!" 

Seal tulnud nahata mehi karjakaupa kokku, kes kõik verisele lihale katet tagasi pärinud. 
Vana-peremees ütelnud hambaid irvitades: 

»Nülgige temal nahk seljast ja venitage iga päev nii kaua tema nahka, kui teie lihale ja 
kontidele küllalt katet saab." 


3. PORKUNI PREILI 


»Mis tulevalgust tiigi peal 

Vaht öösel tähel' pannud? 

Kas kaugelt vana rahva hääl 

Sest sõnumeid meil' annud?" 

Öövahtide suust teadnud rahvas vanal ajal ümberkaudu paljugi imelikust tulevalgusest 
rääkida, mis Porkuni tiigi peal enamasti igal keskööl nähtaval olla. Tuluke kerkinud kui põlev 
küünal äkitselt vee peal üles ja kustunud tunni aja pärast jälle ära. 

Ehk tiigi tuluke küll vanasti juba rahvale tuttav asi olnud ja palju inimesi oma silmaga tiigi 
valgust näinud, siiski ei teadnud keegi asja sündi pikemalt ära seletada. Viimaks leitud Haljala 
kihelkonnast üks vanarauk, kes selle poolest sügavamat otsust võinud anda. Tema jutt kostnud 
nõnda. 

Mõnisada aastat enne Rootsi aega elanud kindlas Porkuni lossis üks vahva sõjamees rüütlite 
seisusest, kes kui poissmees oma noore õega majapidamist talitanud. Rüütel pidanud kui 
sõjamees, sagedasti kodunt ära olema, mis ajal tema õde ühe noormehega sõprust sigitanud, 
mis kaugemale läinud, kui mõlemad ette võinud arvata. Kui preili oma olemist nii pikalt 
tundnud, et ta naisetanuta enam ei arvanud läbi saavat, pidanud ta nõu juhtunud õnnetust 
vennale üles tunnistada. Ta läinud ühel päeval venna kambri, langenud tema ette põlvili, 
tunnistanud oma eksimist ja palunud luba ennast noormehega lasta laulatada 

Vend aga tõuganud teda tulises vihas kui koera jalaga eest ära, lasknud õe eksitaja tuppa 
kutsuda ja löönud mõõgaga temal pea otsast maha, nii et veri preili peale langenud, kes 
ehmatusest ära minestanud. Siis käskinud rüütel keset tiiki jää sisse augu raiuda, vedanud ise 
õe karvupidi sinna ja lükanud ta elusalt üle pea jää alla vette; ise jäänud ta nii kauaks augu- 
kaldale valvama, kui viletsal loomal enam elupäästmise lootust ei võinud olla. 

Aga et õnnetu preili pattu kahetsemata vägivaldselt surma oli leidnud ja kirikliku 
õnnistamiseta märga hauda pidanud langema, sellepärast ei võinud 

235 


tema hingele seal rahupõlve tulla, vaid rahuta hing pidavat igal ööl küünla viisil tiigi peal 
paistma. 

Kui kirikuõpetaja vanarauga juttu kuulda saanud, läinud ta ühel päeval lootsikuga sinna kohta 
tiigi peale, kust öösine tulevalgus tõusnud, õnnistanud matmise sõnadega hauapaika ja 
pidanud pika palve, misläbi preili hing igavese rahu osaliseks oli saanud. 

Hiljem ei ole kellegi inimese silm öösel Porkuni tiigi peal enam tule-valgust näinud. 


4. VINGUV JALALUU 


»Mis ta kisa kihutanud, 
Nutuhäälta äratanud'?" 
Kalevipoeg" 


Jõepere Arukülast Kadrina kiriku poole minnes läheb tee kitsast orust läbi, kus enne, nagu 
vanemad inimesed veel selgesti mäletavad, öösel sagedasti haledat vingumisehäält kuuldud, 
mis kui piinatud looma kaebamine kostnud. Mõned möödakäijad näinud kuuvalgel ööl ka 
kedra viisil keerlemist, mis ehk kuuldud vingumist võis sünnitada. 

Päevavalgel ei leitud sealt muud kui üks inimese jalaluu, mis omas pai-, gas liikumata 
seisnud. Keegi ei teadnud tõesti ütelda, kas jalaluul öösise vingumise ja keerutamisega midagi 
tegemist on või ei. 

Aga üks julge südamega Aruküla noormees ei leidnud varem rahu, kuni asjalugu temale 
selgeks saanud. Tema olnud paar korda seisma jäänud, kus teised hirmu pärast sammusid 
kiirustanud. Seal näinud ta, kuidas jalaluu keerutamine vingumist sünnitanud, mispärast ta 
salamahti nõu pidanud asjalugu põhjani tundma saada. 

Ühel kuuvalgel ööl läinud ta orgu, kuulnud juba eemalt vingumist ja näinud ligemale minnes 
jalaluu imelikku keerlemist. Tema vaadanud tükk aega naljakat kedratantsu ja näinud selgesti, 
et vingumine tõesti luu kiirest ümberkeeritusest tõusnud. Seal karanud ta paar sammu edasi, 
sasinud mõlema käega luukedrast kinni, mis veel tema pihus sipelnud, kui tahaks ta julge 
mehe käest vägisi pakku põgeneda. Aga tugeva mehe nahkkindad ja sepapihi-sarnased 
sõrmed ei lasknud vangistatud asja nii hõlpsasti enda käest putkama minna. 

Aegamööda lõppes jalaluu siplemine ja äkitselt seisis üks võõras mees luuhoidja ees, kes kui 
tuulest sinna oli visatud. Võõras mees pajatas: 

»Tuhat tänu sulle selle heategemise eest, et sa mind pikast piinapõlvest oled tulnud päästma, 
kus minu vaene hing tänini rahu ei võinud leida. Küll käis rahvast paljugi mööda, siiski ei 
olnud kellelgi julgust tantsivat luud 

Oma kätte võtta, nagu sina, hea mees tegid. Talita pikemalt, kuidas ma sulle tähendan, kõik 
nõnda, et minu väsimid hing ükskord puhkama saab, siis pead sa oma vaeva eest kuningliku 
palga saama." 

Homme hommikul, kui koiduvalget tõstab, kaeva siia kohta, kus meie praegu seisame, üks 
seitsme jala sügavune ja kuue jala pikkune haud, pane kont haua põhja hommikupoolsesse 
otsa, mine siis ja palu kirikuõpetaja siia, et tema palve ja surnumatmise õnnistamisega selle 
kondi maha matab, siis pääsen ma piinast ja saan igavesse rahusse puhkama. 

Ma olin omal ajal rikas ja suur kuningas Rootsimaal; ülekohus kihutas mind siia maale 
sõdima, kus väga palju vaga verd minu läbi ära valati, sellepärast pidin ma pattude nuhtluseks 
sõja-mässamisel siin paigas õnnetu otsa leidma. Suurem osa väge langes minuga selsamal 
päeval, riismed, mis õnnekoiral järele jäid, põgenesid pakku, nii et kellelgi aega ei olnud sur- 
nute peale vaadata. Vaenlased riisusid minu keha paljaks ja jätsid kui koera raipe siia maha. 
Hiljem olid metsalised minu keha ära söönud, nii et muud temast järele ei jäänud kui see 


ainuke jalaluu, mida siia vinguma pandi, kuni keegi tema peale juhtuks halastama, et luu 
saaks maha maetud ja minu hing pattude piinast päästetud. 

Kui jalaluu seatud surnu viisil on sisse õnnistatud ja kirikuõpetaja kolm labidaotsa-täit mulda 
tema peale on visanud, siis ära täida hauda veel mullaga, vaid oota seni, kui kirikuõpetaja on 
koju läinud. Pärast kaeva hauda hommiku poolt servast veel poole jala osa sügavamaks, sealt 
leiad sa oma vaevapalga. Leitud rahast maksa 25 taalrit kirikuõpetajale matmise eest, lase 
viiskümmend taalrit kiriku vaestele jagada; mis sellest üle jääb, on kõik sinu oma, miska sa 
teha võid, kuidas sa ise tahad." Nõnda rääkides olnud võõras niisama imelikult mehe silma 
eest ära kadunud, nagu ta sinna oli tulnud. 

Mees pannud vaia sinna kohale märgiks, kuhu ta haua pidi kaevama, läinud siis koju labidat 
tooma ja olnud koidu piiril juba tööl, nagu temale olnud õpetatud. Jalaluu seisnud vaia kõrval 
liikumata, nagu ta sinna maha oli pandud. Lõuna ajal saanud haud valmis, mees pannud 
jalaluu sisse ja läinud siis kirikuõpetajat sinna paluma, kellele ta oma öösise juhtumise otsast 
otsani kõnelnud; siiski ei lausunud ta matmise palgast sõna, sest et ta isegi veel ei teadnud, 
kas ta midagi peaks leidma, ja tühja lubamisega valelikuks ei tahtnud ta jääda. 

Kirikuõpetaja pannud küll väga imeks, mis ta mehe suust kuulnud, siiski ei tõrkunud ta 
pikemalt vastu, vaid läinud mehega seltsis rahutut inimese-konti ristirahva viisil maha matma. 
Pärast õnnistamist ja kirikuõpetaja äraminekut kaevanud mees õpetust mööda hommiku poolt 
haua serva poole jala osa sügavamaks, seal tulnud lai vaskne kaas maa seest temale vastu. 
Kaant lahti kangutades leidnud ta nelja toobri suuruse vaskkatla, ser- 

vini rootsi taalritega täidetud. Tema püüdnud kangiga katelt üles kergitada, mis kogunisti 
võimalik ei olnud, sellepärast jätnud ta tühja töö, võtnud kuue seljast, laotanud maha, kuhu 
peale ta kord-korralt nii palju raha pannud, kui turjal jõudnud ära kanda. Kantud rahalasud 
puistanud ta natuke maad eemal põõsaste varju maha, kuni katel põhjani saanud tühjendatud; 
katla põhjas olnud veel ligi poole külimitu osa selget kulda. Tühja katla jätnud ta 
sinnasamasse, täitnud haua mullaga täis, silitanud siis pealt ühe-tasa ja läinud külast hobust 
tooma, miska varandust ära vedada. Aga hobusel olnud kaks korda tugevasti vedamist, enne 
kui kõik raha ära viidud. 

Nüüd tasunud õnnelik rahaleidja kirikuõpetajale matmise palga, andnud ka viiskümmend 
taalrit vaeste osa õpetaja kätte ja palunud neid kiriku vaestele ühetasa ära jagada. 

Mõne päeva pärast ostnud ta enesele kaks tugevat hobust ja rautatud vankri, pannud 
rahakoorma peale ja läinud oma kohalt ära. Kuhu? - Seda ei ole hiljem keegi kuulnud; aga 
arvatakse, et ta üle mere kas Soome- või Rootsimaale olla läinud, sest et leitud taalrid kõik 
Rootsi kuningate raha olnud, mis seal enam maksab kui meie maal. 

Pärast seda aega ei ole kellegi kõrv orus enam jalaluu vingumist kuulnud, mis enne matmist 
veel minu suurisa mööda käies mitu korda oli kuulnud. 


5. PAIGAST LÄINUD JÄRVEKE 


»»Juhi jälgi, järvekene, 
Vana põlve piiridele!" 


Võru linnakesest Pihkva poole minnes seisab seitsmenda verstasamba taga maanteest pahemat 
kätt sügavas kitsas orus üks väike järveke sõmer-liiva küngaste vahel. Pool versta kaugemal, 
libamisi mööda mäge üles kõrgemale minnes, seisab niisamuti pahemat kätt teest üks 
ümmargune väike org sõmeraküngaste keskel, mis põhja poolt servast selgesti tunnismärki 
annavad, et veelained sealt ükskord läbi minnes künka seina maha on kiskunud. Lõuna-ida 
pool orukese kaldal kasvab praegu ilus kasemetsa sal-guke ja metsa vahelt ulatavad paar 


väikest talukest vaataja silma, kuhu teisele poole metsa äärde paarikümne aasta eest üks 
koolimaja on ehitatud. Sinna tähendatud paika viivad meid vanaaegse jutu jäljed, kellest 
alamal sedamaid saame kuulutama, mis rahva suu räägib. 

Mõnesaja aasta eest seisnud nimetatud orus väike järveke selge hõbedakarva veega, haljaste 
muruliste kallaste vahel; praeguse kasemetsa asemel haljendanud kõrgel kaldal kaunis 
tammik, tammiku varjus üks üksik kena 

talu, mis juba eemalt nõukast peremehest tunnistanud. Ümberkaudu praeguste talude asemel, 
mis mõlemal pool maanteed siit ja sealt teekäija silma ette tulevad, olnud vanal ajal lausa 
lehtpuumets. 

Aga läki järvele tagasi, mille pinnale päikese paistel tammik ja talu oma kuju maalivad, kus 
palju iial lainete kortsu näha ei ole, sest et kõrgete kallaste keskel järveke maru ja tuule mängu 
palju ei saanud märgata. Talu pererahvas tõi järvest iga päev tarvilist keelekastet ning 
keeduvett ja karastasid palaval suveilmal järves oma tülpinud kehasid. 

Talu kõige ülem ja kaunim varandus oli peremehe ainuke tütar, kes kui orjavitsa õilmeke viie 
tugeva venna seltsis üles kasvas ja ilusama lille kombel õitses, nõnda et teist temasarnast 
piigat ligemal ega kaugemal kuskil ei leitud. Tema vaga ilmsüüta süda näitas ka selle poolest 
lille sarnane, et ta ise ei teadnudki, mis rõõmu ta oma jumedusega teistele, iseäranis noor- 
meestele tegi. Kosilasi käinud temal küll juba mitu korda ja mitmelt poolt, siiski ei olnud tal 
lusti ega tahtmist nii vara naiserangisid enda kaela lasta panna. ,,Meheleminemisega on mul 
veel aega küllalt!" naeris ta vanemate ja vendade vastu, kui kosilased asjata ukselävelt kodu 
poole ratsutasid. 

Ühel päeval juhtunud kogemata üks noor suurtsugu rüütel Kirupää lossist Vastseliina minnes 
ja järvetalust mööda ratsutades kaunist tütarlast järve kaldal silmama. See hakanud himustust 
rüütli südamesse kihutama, nii et tema edaspidi ööl ega päeval nähtud piigakest enam ei 
võinud meelest unustada. Kui ta sellepärast kuskil rahu ei leidnud, püüdnud ta mitmel viisil 
asjatalitamisel rahvale valetades järvetalusse teed võtta, kus peremees või perepojad temaga 
juttu ajasid, aga tütarlaps iial nähtavale ei tulnud. 

Et ettevõetud kavalus nurja läinud, pidanud noor rüütel uut kavaluse-nõu, kuidas ta 
õnnekaupa piigaga võiks kokku saada. Ta luuranud mitu päeva salamahti järvekese ümber, 
kuni ta ükskord silmapilgu leidnud piigaga üksi jutule saada ja oma südame igatsust temale 
kuulutada. Ehk küll tütarlapsel tema vastu pisemat armastust ei olnud, siiski ei tohtinud ta 
järsku suurtsugu noormehe vastu hakata tõrkuma, kes ehk põlgamise pärast tema vanematele 
ja vendadele palju kurja oleks võinud teha. Häda pärast pidanud ta rüütli armastuse pakkumist 
kannatama, ehk ta küll iial pisemat liginemist ei sallinud, mis tema neitsilikule olemisele 

oleks võinud sõimu teha. Kui vanemad ja vennad tütarlapse kindlust tundma said, ei pannud 
nad selle vastu, kui suurtsugu võõras enamasti iga päev nende talusse tuli, kes ehk omas 
südames lootis ükskord kogemata silmapilgu leida ja tütarlast oma armastuse võrku püüda. 
Rüütli palumiste peale aga vastas piiga iga kord: 

»» Aus härra! Teile prouaks minusugune ei kõlba, sest teie olete kõrge saks ja mina madal 
talupojatütar, ja teile kasunaiseks kaisutada tulla ei ole mul 

mitte vähemat himu. Sellepärast oleks minu arvates kõige parem, kui teie mind unustaksite ja 
oma sugurahva juurde tagasi läheksite." 

Ühel päeval istunud nad jälle kahekesi järvekese kaldal laia tamme varjus, kus rüütel vana 
viisi oma tulipalavat armastusepilli tütarlapse kõrva oli puhunud, tõotades, kuidas ta 
ennemini, kui see võimalik oleks, kümme korda oma elu tahaks anda, kui armukesest lahkuda. 
Piiga palunud alandlikult vastu: 

»Ärge tulge mind pilkama! Mina ei tohi ega taha teie töötamisi uskuda, mis tuulest tulnud ja 
tuulde jälle lähevad. Teiega sõprust pidada seisab mul hinge vastu. Teie ei või minu üle iial 


võimust saada, sest ma võin teile tõtt mööda ütelda: ennemini lasen ma oma elu võtta kui oma 
au narrida. Teiega ei tohi mul pikemat sõprust olla." 

Rüütel kostnud: ,,Nii tõesti, kui see selge järveke siin meie silmade ees oma paika ei saa 
kaotama ega siit teise kohta minema - niisama tõesti peab minu armastus üksi sinu vastu 
igavesti muutmata jääma." 

Sedaviisi olnud ta veel ligi õhtuni tütarlast enda poole kiusanud, kuni ta viimaks nukral meelel 
kodu poole hakanud minema, iseenda ja tütarlapse peale vihane, et asi paremini korda ei 
läinud. 

Pererahva ehmatus, ja imestamine järvetalus ei olnud teisel hommikul pisuke, kui nad üles 
tõustes ja õue minnes enam järvekest ukse ees ei leidnud, vaid tema asemel kõntsa ja muda 
niiske liivasõmera peal. Tütarlaps tõstnud, eilist noormehe tõotamist meelde tuletades, oma 
silmad taeva poole, et Vanaisa temale nii avaliku tunnismärgi oli andnud. 

Aga rüütel ei julgenud selle peale enam oma jalgu järvetalusse tõsta, kus taeva vägi tema 
tõotused sedaviisi valeks oli tunnistanud. 


6. NARVA KAUPMEHE TÜTAR 


Narva linnas olnud vanal ajal põhjatu palju rikkust, kus kauba-aja-mine Kungla saarega ja 
teiste ülemere-maadega aasta-aastalt neile rikkust ja vara uuesti peale kasvatanud. 
Räägitakse, et igal suvel võõraste maade kaubalaevu kõigelt poolt sadade kaupa Narva 
sadamasse kokku tulnud, võõraste maade kaupa sinna tooma ja meie maa kaupa sealt ära 
viima. Kaup jooksnud Narvast jälle kahte harusse, üks osa veetud Tartu, teine, suurem osa 
Pihkva kaudu Venemaale, mispärast suvel Narva kaupmeeste lodjad ühtepuhku jõe ja Peipsi 
järve pinda pidanud rõhuma, nõnda kui talvel suured killavoorid jää peal teed käinud tallamas. 
Ühel Narva kaupmehel olnud räägitud ajal nii rohkesti varandust, et maja all suured keldrid 
põrandast laeni kulla ja hõbeda tündritega täidetud 

seisnud; aga rikkal mehel ei olnud enam lapsi antud kui üksainuke tütar, kes pärast vanemate 
surma kõik naudi endale pidi pärima. Igamees võib arvata, et siin kosilaste puudu ei võinud 
olla, sest et rikkad tütarlapsed vanal ajal niisama kõrges hinnas seisid ja otsitavad olid kui 
meie päevil. 

Rikkal kaupmehetütrel käinud kosilasi kõigist maadest, nende hulgas ka suurtsugu rahva 
poegi, siiski ei võetud kellegi viinu vastu. 

Nagu asjalugu mõnikord maailmas juhtub, et rikaste ja vaeste tütarlaste mõtted ja tahtmised 
kosjaasjus hoopis teisele teele jooksevad kui nende vanemate soovimised, mis üksteisega 
kokku ei sünni: nõnda juhtunud ka lugu siin käima. Seni kui vanemad kas rikast või suurtsugu 
väimeest ihaldanud, olla tütreke nende seljataga salamahti endale ühe armukese valinud, 

kellel kuulsat nime ega rikkust ega muud midagi ei olnud, mis teda teiste üle kõrgemaks oleks 
võinud tõsta: siiski armastas teda rikas neitsi kõigest südamest ja tõotanud omas mõttes, kas 
sellele noormehele minna või vanapiigaks rahakastide taha hallitada. Ta teadis küll niisama 
selgesti kui tema armuke, et rikkad vanemad niisugusele paljap-lisele kosilasele oma ainukest 
last ei saa andma; aga nad lootsid ja uskusid teiselt poolt niisama kindlasti, et ehk mingi 
kogemata õnnekord neile appi võiks tulla. 

Seal purjetanud ühel päeval üks uhke noor Rootsi kuningas Narva sadamasse, astunud laevalt 
ja võtnud otsekohe teed rikka kaupmehe kotta, nagu linna rahvas arvanud, vist raha laenamise 
pärast. Aga mõne tunni pärast olnud kõiges linnas teada, et noor kuningas rikkale kaupmehele 
väimeheks pidavat saama. Suur ja uhke kosilane oli vanemate poolt silmapilk rõõmuga vastu 
võetud, nõnda et neil kogunisti meelde ei tulnud enne kosjaviina vastuvõtmist tütre käest 
minna küsima, kas ka tema seda tahab või ei taha. 


Tütre vastutõrkumisi ja valatud silmapisaraid peeti kui lapserumalust naeruasjaks ega võetud 
neid kuuldagi, vaid tütarlaps sai vanemate sunnil kuningale kihlatud ja nädala pärast pidid 
pulmad tulema. Paar päeva enne pulmi saanud kuninga pruut veel ühel päeval salamahti 
kokku oma endise armukesega, kellele ta ühe kalli kuldsõrmuse igaveseks mälestuseks kinki- 
nud, sealjuures ühtlasi tõotanud, et kui temale muud päästjat ei tule, siis-pidavat surm teda 
Rootsi kuninga käest päästma. Säherdusi ähvardamisi olla tema juba enne seda mitu korda 
vanematele kuulutanud, aga kes seda võis uskuda või sellest pikemat lugu pidada. 

Pulmad peetud küll väga suure ilu ja lustiga, aga nooriku südames ei leitud pisemat rõõmu, 
vaid tema näinud välja kui põua kätte närtsinud lilleke. Kui nüüd kuningas pärast pulmi 
noorikuga laevale läinud ja kodu poole tahtnud hakata purjetama, minestanud noorik mitmel 
korral ära, nii et teda poolsurnult laevale kanti. Teisel päeval, kus laev juba kõrgel mere-seljal 
ujunud, ehtinud noorik ennast nende ehetega, miska teda laulatatud, ja tahtnud laevalaele 
minna värsket tuuleõhku hingama. Kuningas talutanud 

teda oma käekõrval treppi mööda üles, laeva lael edasi-tagasi lüüsides karanud noorik 
ühekorraga äkitselt üle serva merde, varem kui keegi temale oleks võinud appi minna. 
Vanemate südamevalu olnud küll raske, kui neile tütre õnnetust surmast sõnumid toodi, - aga 
mis see enam võis aidata? Surnut ei jõua meie kahetsused enam elavaks teha. 

Räägitakse, et veel praegu, kui Rootsimaa poolt tuul merelained tantsule kihutab, tuulehoo ja 
marude kohina keskelt ärksad kõrvad mere ääres kuningliku nooriku nutuhäält pidavat 
märkama. 


7. KUS NARVA ENDINE VARANDUS MAGAB 


Ülemal räägitud Narva linna rikkuse päevil tulnud ükskord kuri vaenlane kas Vene- või 
Pohlamaalt suure sõjaväega kodanikke riisuma. Õnneks saanud linnarahvas paar päeva enne 
vaenlaste tulekut salakuulajate läbi sõnumid, nõnda et neil veel aega olnud suurem osa kulda 
ja hõbedat kokku korjata ja jõesuhu mere ligidale maha matta. Siis pandud linnaväravad kinni 
ja vahid igale poole kantside peale; toidumoona leitud linnas nii rohkesti, et neil näljakartust 
ei võinud tulla. Kindlad müürid ja kantsid linna ümber, sügav lai jõgi ühelt poolt ja veega 
täidetud vallikraavid teiselt poolt ei lasknud vaenlast sisse tulla, kes ligi sügiseni linna piiras 
ja viimaks asjata kodu poole pidi minema. 

Pärast vaenlaste lahkumist ei olnud linna kodanikkudel midagi kiiremat tööd ette võtta, kui 
jõesuhu minna ja sealt peitu pandud varandust välja tuua. Aga õnnetul viisil olnud nad 
varanduse väga mere ligidale jõe põhja matnud, kus kanged tuulemarud mitmel puhul põhja 
sügavalt üles kergitanud, rahatündrid üksteise vasta puruks lõhkunud ja merest toodud liivaga 
kõik kinni matnud, mispärast väga pisut mahamaetud rahast hiljemini kätte saadud. 

Suurem osa vanapõlve varandust magab tänapäevani jõe ja mere põhjas. Ei tea, kes õnnelaps 
temast osa saab. 


8. VASKJALA SILLA PIIGA 


Ennemuiste läinud ühel ladusal vaiksel suveõhtul üks vaga piiga Vaskjala silla ligidal jõkke 
suplema, palava päeva kurnatust karastama. Taevas olnud selge, tuuleõhk mahe ja lähemast 
lepikust kostnud ööbiku laul. Kuu tõusnud taeva servast ja vaadanud lahke silmaga tütarlapse 

pärga, valkjasruugeid juukseid ja punaseid palgeid. Piiga süda olnud vaga, ilmsüüta, karske ja 
puhas kui allika vesi, mis põhjani läbi paistab. 


Ühekorraga märganud ta oma ilutsevas südames tundmata igatsust tõusvat, mispärast ta enam 
ei raatsinud oma silma kuupalge pealt ära käänata. Sest et ta nüüd vaga, karske ja ilmsüüta 
olnud, on kuu teda armastanud ja tõotanud tema sala-igatsust ja südame soovimist täita. Aga 
vagal piigal olnud see ainuke soovimine südames, mida ta ei usaldanud avaldada ega kuult 
paluda: siit maailmast lahkuda ja kõrgel taeva all kuu juures igavesti elada. Kuu tundnud ka 
avaldamata tema südame.mõtted ära. 

Ladusa õhtu tuuleõhk olnud jälle pehme ja vaik, ööbik laulnud läbi ööd lepikus, kuu vaadanud 
Vaskjala sillal jõepõhja sügavusse, aga mitte enam üksipäini nagu enne; piiga armas 
silmanäoke vaadanud temaga seltsis jõkke, lainetest läbi põhja sügavusse, ja jäänud sest ajast 
tänapäevani kuu külge nähtavale. 

Seal kõrgel taevalaotuses elavat piigake nüüd küll rõõmus ja külluses, ja soovida, et ka teised 
tütarlapsed temaga selle õnne osaliseks võiksid saada. Lahkelt vaatavat tema silm sellepärast 
kuuvalgel ööl kõrgelt maa peale ja meelitavat põrmulisi õdesid endale võõrsiks. Aga et neist 
keegi tema sarnane vaga, karske ja ilmsüüta ei olevat, sellepärast ei võivat ka keegi tema 
juurde kuule üles minna. 

Kuupiigake pööravat vahetevahel oma silmad kurtes ära ja katvat musta linikuga oma palged 
kinni. Siiski ei kaotavat tema sellepärast veel lootust, vaid lootvat ikka veel, et ehk edaspidi 
keegi neist maapealsetest õdedest nii vaga, karske ja ilmsüüta leitakse, et kuu neid enda 
juurde võiks kutsuda õnnelikust elust osa võtma. Sellepärast pööravat kuupiiga aeg-ajalt 
kasvava lootusega oma silmad maa peale lahkelt naeratades ja linikuta, nagu sel õnnelikul 
õhtul, kus tema esimest korda kõrgelt* taeva alt Vaskjala silla jõkke alla vaadanud. 

Aga ka paremad ja mõistlikumad põrmupõlvised tütarlapsed eksivad ja langevad kogemata 
eksiteele, ega ole keegi neist nii vaga, karske ja ilmsüüta, et ta kuule seltsiliseks võiks minna. 
See lugu tegevat vaga kuupiiga-kese südame uuesti nukraks, ta pööravat oma silmad meilt ära 
ja mässivat oma palged jälle musta leinaliniku katte alla varjule. 


9. EMUJÄRV JA VIRTSJÄRV 


Hiljaaegu pärast seda, kui Vanaisa heldus inimeste sugu meie maale elama asutanud, neile 
maapinna viljakandjaks õnnistanud, metsad lindudega ja neljajalgsetega täitnud, olevat ta ka 
ühe järve loonud, selge, külma 

ja karastava veega, kust rahvas igal ajal karastavat keelekastet võinud leida. 

Kõrgel järve kaldal kasvanud haljendavad tamme- ja pärnapuumetsad. Metsade varjul 
õitsenud ilusamad lilled ja puie ladvus vilistanud koidikul ja videvikul laululinnud, et üsna 

lust ja ilu igalt poolt inimeste südant rõõmuga pidanud täitma. Seesugust õnnepõlve olevat 
Vanaisa tahtmine lastele valmistanud. 

Aga rahva õnnepõlvel ei olevat olnud pikka viibimist, sest inimesed muutunud ülemeelikuks, 
teinud, mis kuri süda neile käskinud, ja läinud aegamööda hoopis hukka, nõnda et Vanaisa 
neist enam midagi meelehead ei saanud, vaid tema kõrvad alati nende kurjust kuuldes 
ubisesid. 

Seal ütelnud Vanaisa ühel päeval: 

»Ma tahan ülekäte läinud lapsi nende kurjuse pärast karistada, mida ma sellega teen, et 
karastava vee kõige järvega nende käest ära võtan, misläbi ehk janu piinamine neid saab 
parandama ja pikkamööda paremale teele juhatama.” 

Ja vaata, ühel päeval tõusnud lõuna poolt must ähvardav äikesepilv üles, tulnud ligemale kuni 
Emujärve kohta, kuhu pilv nagu puhkama jäänud ja oma serva samba kombel järve poole 
langetanud. 


Äkitselt hakanud järve vesi kihisedes samm-sammult kõrgemale kerkima, tõusnud kühmul nii 
kaua, kuni ta pilvesambaga kokku puutunud ja nõnda kadunud mõne silmapilgu pärast kõik 
vesi järvest, et piiska järele ei jäänud. Must äikesepilv sõudnud oma koormaga edasi ja 
kadunud õhtu eel vaatajate silmist. Paik, kus enne järv seisnud, leitud tühi ega olnud sinna 
jäänud muud kui muda ja kõntsa konnadele; ka seda kuivatanud mõne päeva pärast 
päikeseterad ja tuuleõhud ära. 

Nüüd tõusnud rahval janu piinas suur kisa ja kaebamine, sest et nad kuskil enam muud 
keelekastet ei leidnud kui seda, mis vihmavesi mada-laisse paikadesse lõiku kokku 
valgutanud. Aegamööda täitnud vihmasagarad ja kevadised lumesulad ka endise Emu j arve 
koha kaldani täis, aga see oli pehme virtsavesi, mis täielist janu ei kustutanud ega kehale 
karastust jõudnud anda. 

Rahvas andnud järvele nagu sõimuks Virtsjärv nimeks ja antud nimi on järvele tänapäevani 
jäänud. Endised ilusad kõrged kaldad haljendavate lehtpuumetsadega ja õitsevate lilledega on 
ammugi järve ümbert kadunud ja sood nende asemele tulnud, kus palju muud ei kasva kui 
mõned kidurad männid. 

Kui hiljemini januhäda ülekäte läinud inimesi natuke parandanud ja nende hädakaebused ja 
palumised iga päev kibedamasti Vanaisa kõrva üles tõusnud, pehmitanud ta oma südant ja 
heitnud jälle armu nende peale. Siiski ei antud neile endist järve enam tagasi, vaid Vanaisa 
laskis maa alla 

igasse paika kitsad urgasteed uuristada, valas endist Emujärve vett nende sisse ja andis ühtlasi 
veele käsu voolata ja sinna ja tänna maast üles kerkida, et inimesed oma janu võiksid 
kustutada. 

Et nüüd maa-alused veesooned talvel üleliiga külmaks ja suvel üleliiga soojaks ei saaks 
minna, teinud Vanaisa tarkus seaduse, et kevadel külmakivi allikatesse pannakse, mis sügisel 
välja võetakse ja talveks üks soojakivi tema asemele paigutatakse, seepärast ei või allikad iial 
külmuda, kui muud veeojad, jõed ja järved jää katte alla lähevad. 


10. TOOLSE RANNAMEHE TÜTAR 


Toolse rannas elanud vanal ajal üks põhjatu rikas kalamees, kellel raha ja varandust juba 
mitmest põlvest päritud, arvamata seda, mis ta ise kokku oli kraapinud või mis tont temale 
peale vedanud. 

Temal olnud üksainuke tütar, pealt nähes kaunima lillekese sarnane, aga seestpoolt kurja täis. 
Isa varandus venitanud tütrekese nina nii kõrgele, et tema arvates meie maal mehepoega ei 
võinud ollagi, kellele ta mehele läheks. Sellest ei oleks muidu viga olnud, kui tema ise 
noormehi enda poole ei oleks avatlenud ja pärast pilgates häbiga oma teed saatnud, pealegi 
veel neid naernud ja rahva ees teotanud. Sedamööda kuidas põlatud kosilaste lugu 
päevpäevalt igal pool tuttavaks oli saanud, lõppes viimaks peiurat-sude teetallamine, sest et 
noored mehed mõtlesid: hallitagu ülemeelne oma rahakastide taga vanatüdrukuks, kelle liha 
peale pärast hundigi hammas enam ei hakka. 

Paar aastat läinud selle peale rahulisti mööda, kus keegi enam kosjas ei käinud. Seal tulnud 
ühel hommikul üks võõras sfuurtsugu kosilane musta hobuse seljas, ise kullast ja hõbedast 
läikides, nõnda et teda vaksa võrra vähemaks ei võinud arvata kui kuningapojaks. Niisugust 
kosilast ei tohtinud vanemad ega tütar põlata, vaid ta võeti suure au ja iluga vastu. Aga kui 
hiljemini kosilast söömalauale paluti, ei võtnud ta kuiva ega märga oma suhu, vaid palus 
pruuti kiiresti riidesse panna ja tema koju tulla, missilt kaugel ei olevat ja kus pulmapeod ja 
pulmalised nende tulekut juba ootamas. 


Sai piiga ennast ehtinud, tõstis peiu ta oma ratsu turjale, kargas ise sadulasse ja sõitis kui tuul, 
nii et temast muud ei nähtud kui hobuse kabja-raua tuld kivide vastu. Nad jõudnud suurele 
lagedale; seal seisnud uhke kivist ehitatud mõisa nende silmade ees, mis pulmaliste lustikärast 
sumi-senud. Peiu hüpanud hobuse seljast, aidanud ka neiu maha, võtnud oma käekõrva ja 
läinud temaga pidude tuppa. Kole naerukisa, mis tütarlapsel luust ja lihast läbi käinud, võtnud 
neid toas vastu. Seal tõusnud raske 

kärgatus, kui oleks kõue müristamine maapinda lõhkunud. Selsamal silmapilgul olnud uhke 
mõisa kõigi pulmalistega otsekui ära pühitud, nii et neist riismekest üle ei jäänud. 

Kui ümbruskaudu rahvas kärina peale lugu läinud vaatama, ei leitud seal muud märgikest kui 
üks inimesekõrgune munakivisammas, samba ülemal pool otsas mitu vööti, mis kui 
helmekorrad kaela ümber jooksevad. 

Nõnda seisab kivisammas tänapäevani Kaarli mõisa Raudlepa küla väljal ülemeelikutele 
tütarlastele hirmutuseks. 


11. NÄLJAAJA MÄLESTUSE KIVIKUHJAD'* 


»» Au meestel, kelle mälestus Nii kiidurikas rahva suus." 


Kes Palmses juhtunud käima, küllap see on ka neid kivikuhjasid näinud, mis mitmes kohas 
mõisa väljadel seisavad. Nagu vanem rahvas teab rääkida, on need kivikuhjad kõik ühel 
kibedal näljaajal sinna kokku kantud, mis nõnda sündinud: 

Palmse härradel olnud ammust ajast harjunud viisiks võetud rohket viljakogu mõisa aitadesse 
kokku korjata, et kui viljaikalduse läbi rahval puudus juhtuks tulema, siis mõisa ait neid võiks 
uue lõikuseni toita. Seal juhtunud ühel aastal nii kibe nälg meie maal liikuma, et rahvast igal 
pool kui kärbseid nälja kätte langenud. Kellel aga õnneks veel nii palju jõudu olnud, et Palmse 
võinud minna, see oli kitsikusest päästetud. 

Sedaviisi kogunud sinna aegamööda sadade kaupa inimesi kokku, keda Palmse härra omast 
aidast söötnud, ja aitadel olnud niisugune jumala õnnistus, et salved iialgi tühjaks ei jäänud. 
Ehk küll härra neilt midagi tööd ei tahtnud ega neid mingile tööle ei sundinud, vaid armu 
pärast leiba andis, arvas rahvas omalt poolt kohuseks härrale midagi tööd heategemise tänuks 
toimetada. Et Palmse väljad väga kivised olnud, võtnud rahvas üheskoos nõuks kõik kivid 
väljadelt kokku koristada ja hunnikusse kuhja panna. Neid kivihunnikuid kutsutakse 
sellepärast «näljaaja mälestuse kivikuhjadeks". 

* Järgmised vanad jutud on kõik Palmse mõisa pärishärrade sugule kui kustumata ausambad 
rahva mälestusse jäänud. Minu teades ei leita teist mõisnikusugu meie maalt, kellele vanad 
jutud niisugust aukrooni oleksid valmistanud, kui parun Pahleni (ütle Paaleni) soole. Kus 
orjad oma valitsejatest säherdust mälestust meeles peavad, seal võib vähemgi ära mõista, et 
need mehed rahva sõbrad on olnud, ja et side, mis neid rahvaga kokku köitnud, üks seesugune 
on olnud, nagu see vanemate ja laste vahele loodud. 

Väljaandja. 


! Järgmised vanad jutud on kõik Palmse mõisa pärishärrade sugule kui kustumata ausambad 
rahva mälestusse jäänud. Minu teades ei leita teist mõisnikusugu meie maalt, kellele vanad 
jutud niisugust aukrooni oleksid valmistanud, kui parun Pahleni (ütle Paaleni) soole. Kus 
orjad oma valitsejatest säherdust mälestust meeles peavad, seal võib vähemgi ära mõista, et 
need mehed rahva sõbrad on olnud, ja et side, mis neid rahvaga kokku köitnud, üks seesugune 
on olnud, nagu see vanemate ja laste vahele loodud. 

Väljaandja. 

Nagu räägitakse, olevat sest ajast meie päevani rohket õnnistust vilja poolest Palmse väljadel; 
ja kui ka ümberkaudu ikaldust juhtub, jäävad Palmse väljad puutumata, sest et näljaste 
silmapisarad neid on kosutanud ja nende tänupalved jumala kõrva üles tõusnud. 


12. PALMSE HÄRRADE VARJAJA-VAIM 


Juba vanast ajast saadik olnud rahvale tuttav asi, kuidas Palmse härradel üks varjaja-vaim 
kaitsjaks olnud, kes neid igas hädaohus kahju eest hoidis. Kõik Pahleni soost sündinud mehed 
olnud kõrge kasvuga ja tugeva kehaga, nõnda et nemad teistest ikka vähemalt peavõrra 
kõrgemad olnud, niisamuti jälle nende varjajad neist peavõrra kõrgemad. 

Nõnda räägitakse ühest härrast, kelle kõrgus piiratud kuuskedega ühetasane olnud, mis kui 
tänav rohuaiast läbi jooksnud. Kui nüüd härra meelt jahutades puie vahel luusinud, käinud 
varjaja tema kõrval, näo poolest härra moodi ja ka niisamuti riides, aga tema pea ulatanud üle 
kuuskede. Mõnekorra kuuldud neid ka teineteisega rääkivat, aga ühel võõral keelel, mida 
keegi muu ei osanud. Istunud härra söömalauas ehk muidu istme peal, siis kükitanud vaim 
tema kõrval põrandal, ei iial mitte istme peal; aga öösel maganud ta härraga ühes sängis. 
Siiski võivat seda haruldaseks korraks pidada, kus vaim muule rahvale nähtavale tulnud, 
enamasti jäänud ta võõrale silmale nägemata. 

Juhtunud ükskord raske katkuaeg, kus kuri tõbi rahvast sadade kaupa suretanud ja haiged igal 
pool maas, aga kedagi neid aitamas ei olnud. Seal käinud Palmse härra iga päev külades 
haigeid vaatamas, viinud neile keelekastet ja muud kehakarastust, trööstinud neid igal viisil, 
nõnda et tema hädaliste silmale kui ingel paistnud. Niisugustel käikudel nähtud tema vaimu 
ikka tema kõrval, kellel must kotike käes olnud, kust seest ta ühtepuhku udu välja 
raputanudAet härra paksus udus olnud. See sündinud sellepärast, et tõbi tema külge ei 
hakkaks. 

Kui seesama härra nooremal põlvel sõjamees olnud, ei saanud terariist ega püssikuul tema 
keha külge puutuda, vaid need põrkasid temast sedamaid ära. Küsiti tema käest, kas kuulid 
tema kehale valu ei teinud, siis kostis ta naerdes: ,,Ma tunnen, kui viskaks mind keegi 
kadakamarjadega." 

Kui vanahärra eluõhtu kätte jõudis ja teda siit ilmast ära kutsuti, seal oli varjaja-vaim temast 
lahkunud. Öösel enne surma kuulnud kõik mõisarahvas valju mürinat sõjariistade kambris ja 
nende meelest olnud, kui visa-taks sõjariistu ühest seinast teise, nõnda et kõik seinad ja 
põrandad vabisenud. Kellelgi ei olnud julgust koledat mängu vaatama minna, mis peale 

kesköö väldanud; aga imelik olnud, et haige härra voodis midagi sest kolinast ei kuulnud. 
Kui teenrid teisel päeval sõjariistade kambri vaatama läksid, kus nende arvates kõik segamini 
risus põrandal võis olla, seal leidsid nad imestades,, et iga tükk vanas paigas naela otsas 
rippus ja mitte üht ämblikuvõrku sõjariistade küljes rikutud ei olnud. 

Öösine kuuldud mürin ei olla muud tähendanud, kui et vanahärral surmatundi rahvale ette 
kuulutada. 


13. KOTKA KÜÜSIST PÄÄSTETUD KUNINGAPOEG 


Ühest teisest Pahleni härrast, kes noorel põlvel Rootsi sõjaväes teeninud, räägitakse jälle 
niisamuti kui endisest, et tema terariistade ja kuulide vastu varjatud olnud. Veel vanal eal, kus 


ta päevatöö raskust ja palavust Palmses puhkas, saanud ta kogemata juhtumisel ühe 
kuningapoja päästjaks. 

Ta oli ühel päeval jahi peal teistest kõrvale üksi väikese jõe kaldale jõudnud, seal kuulnud ta 
äkitselt imelikku kohinat ja mühinat tuuleõhus, nagu liginevast rahepilvest. Aga nii pikalt, kui 
silmad ulatanud, nähtud taevas igal pool selge, pitve jälge ei kusagil; ometi silmanud härra 
terasemalt vaadates lõuna pool taevaservas üht musta tombukest, mis kiiresti ligemale , tulles 
ja suuremaks paisudes kuuldud kohinat sünnitanud. 

Imestades pannud härra tähele, kuidas must kogu muud ei olnud kui määratu suur kotkas; ja 
tema küüsis kõikus laps, kas elav või surnud, kes seda võis teada. 

Vanahärra saanud sedamaid kotka olemisest aru, et siin loomulikku lugu ei olnud, kiskunud 
ühe hõbenupu oma ülikonnast, lükanud selle valmislae-tud püssi sisse, sihtinud ja paugutanud 
kotka kere peale. Kuri lind laskis lapse oma küüsist kukkuda ja põgenes ise koleda vuhinaga 
pakku. 

Laps kukkus jõkke; üks püssipaugust sinna juhatatud teener kargas lapsele järele ja päästis ta 
õnnelikult uuest hädaohust. Lapse kaelas rippus kuldkeega pisuke kuldlauake, kuhu oli peale 
kirjutatud, et tema ühe kauge maa kuningapoeg on. Vanahärra andis kaks ustavat meest 
lapsele kaasa ja läkitas ta vanematele tagasi, kes kadunud lapse pärast raskes mures olnud. 
Kuningas tahtnud nüüd oma poja päästjale tänuks rohkeid kingitusi saata, mida Palmse härra 
aga vastu ei võtnud, vaid ütles: ,, Inimese päästetud elu eest ei ole ajalikku palka tarvis, sest 
sellega täitsin ma oma kohust.” 

Hiljem lasknud ta sinna kohta, kuhu laps vette oli sattunud, ühe veski ehitada, mis praegu veel 
alles ja tänapäevani kotkaveskiks kutsutakse. Aga ma kardan, et meieaegseist veskilkäijatest 
palju kedagi leida ei ole, kes sest teab rääkida, misläbi veski oma nime oli saanud. 

14- MERENEITSIKE JA PALMSE HÄRRA 


Vanal ajal juhtunud kord üks Palmse härra mere ääres luusima; seal näinud ta kivi otsas üht 
neitsikest istumas, kes kibedasti nutnud. Härra astunud sedamaid ligemale ja küsinud, mis 
häda pärast neitsike nii kibedasti nutab. Neitsike vahtinud tükk aega pisarais silmil tema otsa, 
õhanud sügavasti, aga ei andnud pisemat vastust. Härra silitanud lahkelt tema pead ja palgeid 
ja küsinud teist korda lahke sõnaga: 

»Räägi mulle oma südame kurbust, sest mina ei küsi tühja nalja pärast, vaid tahan, kui iial 
võimalik, sind aidata ja pisaraid su palgeilt kuivatada." 

Neitsike kostnud nuttes: ,,Sa oled üks surelik inimene, sellepärast ei või sa mulle midagi abi 
tuua, sest et mina kõrgema seaduse all elan; aga et sa minu vastu lahke oled, tahan ma sulle 
oma viletsust kaevata. Vaata, ma olen meretaadi ainuke tütar ja pean tõrkumata tema käsku 
täitma, .ehk küll mul süda kipub lõhkema ja pisarad silmist veerevad. Täna hommikul sain ma 
käsu õhtu eel lained kõrgele kohutada ja läbi öö neid mässul pidada. Mõtlen ma selle peale, 
kui palju laevu ja inimesi seal hukka lähevad, siis ei jõua ma kurba südant vaigistada." 

Härra nõudis nüüd pikemalt järele, mispärast meretaat niisugust koledat mängu armastavat, 
kust kellelegi kasu ei saa. Ja tütarlaps kostis: 

»»Ma usun, ta teeb lainete möllamist üksnes tuule ema lusti pärast, kellega ta salaja sõprust 
sobitanud ja nüüd tuuleema pilli järele peab tantsima. Kui keegi võimusõrmuse minu sõrmest 
jõuaks päästa, et mul võimalik -ei oleks laineid kergitada, siis ei saaks minust isale pikemat 
tuge, vaid tema peaks üksi koledat tööd toimetama." 

Härra palunud sõrmust näha ja leidnud, et sõrmus kogunisti liha sisse kasvanud olnud, mida 
ükski vägi sõrmest ei võinud tõmmata. Saanud härra tükk aega võimusõrmust vaadanud, siis 
palunud ta, et neitsike luba annaks katsuda, kas ehk võimalik oleks sõrmust katki 
hammustada. 


»»Oh, kui see võimalik õleks!" hüüdnud neitsi rõõmsasti, ,,siis tahaksin ma sind igavesti tänada 
ja sulle rohket vaevapalka maksta!" 

Härra sasinud hammastega tugevasti sõrmusest kinni, neitsi kiljatanud 'korra valu pärast - üks 
raks! ja sõrmus olnud keskelt katki. Neitsi langenud tänades härra kaela ümber, andnud siis 
läbinäritud sõrmuse temale, üteldes: ,,Võta enesele mälestuseks ja ära kaota tial ära, see saab 
sulle õnne tooma. Homme pead sa oma vaevapalka saama." Siis läinud ta lauldes ja tantsides 
mere poole, istunud ühe laine turjale ja ujunud kui lagle natukese ajaga nii kaugele, et ta härra 
silmist kadunud. 

Kui härra teisel hommikul unest ärgates silmi laiali sirutanud, seisnud 'kaks tugevat 
raudvitsadega tündrit tema sängi ees. Keegi ei teadnud otsust ,anda, kuidas tündrid sinna olid 
saanud, sest mõisarahva teades ei olla õhtul 

ega hommikul ühtki võõrast hinge seal käinud ja öösel olnud toa uksed lukus. Tündrid leitud 
nii rasked, et kolm tugevat meest neid paigast ei jõudnud nihutada, veel vähem üles tõsta. 
Kaant lahti kangutades leitud mõlemad tündrid servani kullaga täidetud. 

Jumalale tänu!" hüüdnud härra, ,,nüüd võin ma oma südame igatsust täita ja vaestele head 
teha!" Veel selsamal päeval lasknud ta vallarahva kokku kutsuda ja jaganud iga pere osaks 
ühe kamalutäie kulda, miska ühe tündri ära kulutanud. Teisest tündrist kinkinud ta poole 
kiriku ehitamise tarvis, teise poole jälle Tallinnale, miska linna ümber müürid saaksid tuge- 
vamaks ehitatud. 

Sealt on Palmse valla rikkuse põhi vanast ajast tulnud ja veel tänapäevani sinna jäänud. 


15. KABELI EHITAMINE 


Et Kadrina kirik väga kaugel ja inimestel sandi tee ajal kirikuskäimine väga raske olnud, 
lasknud üks Pahleni härra oma valla rahvale omal kulul kabeli ehitada. Kui uus pühakojake 
valmis saanud, teinud härrale rasket muret, et kabelil kella ei olnud ja sel ajal kuskil meie 
maal kellavalajaid ei leitud. Härra palunud sagedasti jumalat, et taevaisa omal viisil poolikut 
asja aitaks korrale toimetada. 

Seal tõusnud ühel päeval kange maru mere peal möllama, mis ühe rikka killaga* koormatud 
laeva raskesse hädaohtu oli viinud. Laeva kippar olevat suures hädas tõotanud, tema tahtvat 
lähemale kirikule kaks kella kinkida, kui jumal neid eluga kaldale aitaks. Paari tunni pärast 
hakkas maru-tuul vaikima ja viga saanud laev jõudnud õnnega Palmse randa, kus laeva 
parandati, ja misläbi kabel kaks kena kella saanud. 


16. PALMSE HÄRRA PÄÄSTAB TALLINNA VAENLASTE KÄEST 


Tallinn, mida sellepärast neitsiks nimetatakse, et keegi vaenlane tema üle võimust ei olevat 
saanud, olnud ükskord terve suve vaenuväest ümber piiratud. Ehk küll müürid ja kantsid linna 
ümber tugevad olid ja vaenlast sisse ei lasknud tungida, siiski kippus aegamööda nälg 
linnarahvast piisama, misläbi häda päev-päevalt raskemaks kasvas ja nõdremad ahastuses 
meelt tahtsid ära heita. 

Seal kitsikus oli jälle üks Pahleni härra nende päästja. Kavaluse läbi laskis ta, nagu tahaks ta 
näljastele linnakodanikkudele moona läkitada, ühe killakoorma Lasnamäelt vaenlaste leeri 
ligidale talitada, kus toidu ja õlle- 

* Siin - koormaga, lastiga. 

vaatidega koormatud vankrid sedamaid kinni tabati. Aga siin ei olnud' palju pisemat kitsikust 
kui linnaski, mispärast sõjamehed kui näljased hundid moona kallale tormasid, et kellelgi 


aega ei olnud linna tähele panna; seda lühikest vaheaega püüdnud Palmse härra linna 
päästmiseks kasutada. Ta lasknud mere kaudu ühe nuumatud sõnni linna alla viia, ka paar 
vakka linnasejahu, mis kodanikud salamahti vastu võtsid. 

Nüüd tehti sedamaid värsket õlut, viidi öösel suures tõrres linnavallide peale, pandi seal 
kummuli ja valati tõrte põhjade peale käärivat õlut, nõnda et vaht üle serva maha langes. Siis 
lasti sõnn valli peale, kes ammudes ümber jooksis ja sarvedega mulda üles viskas. 

Kui nüüd vaenlased vahtus õlletõrsi vallide peal ja nuumatud sõnni olid näinud, kohkus neil 
julgus korraga püksi: 

»»Võtku see ja teine!" hüüdsid sõjamehed, ,,kes veel nii palju õlut jõuavad teha ja nuumhärgi 
vallide peale luusima saata, neid ei jõua meie nälja läbi linnast välja ajada, vaid lõpeme ise 
nälja kätte varem kui nemad." 

Teisel hommikul nähti, kuidas vaenlane leeri tühjendas ja- kodu poole hakkas minema; aga 
Tallinn oli jälle päästetud. 


17. PALMSE PROUADE SURMA-KUULUTAJAD 


Vanem rahvas räägib, kuidas jumal Palmse prouadele seda haruldast õnne kinkinud, et ta neile 
iga kord, enne kui süt ilmast lahkumine kätte jõudis, surmatundi ette lasknud kuulutada. 

See asi sündinud sedaviisi, et nemad mõni päev enne surma iseennast pidid nägema, kus kas 
nende vari kuskil neile vasta juhtus tulema või seal tooli peal istuma, kus nemad harjunud 
viisil ise iga päev istusid; või jälle magas nende vari nende silma ees sängis. Juhtus keegi 
enese kuju räägitud kombel nägema, siis teadisata, et mõne päeva pärast minek kätte tuleb, 
sest sedaviisi oli lugu nende emade ja emaemadega ka olnud. 

Ühel proual oli tema varjukuju üle läve tuppa astunud ja kurva näoga tema peale vaadanud. 
Üks teine tahtnud parajasti laua äärde lõunat sööma minna ja näinud, kuidas ta ise juba tooli 
peal istunud. 


18. KODUKÄIJATE KÜTT 


Minu kadunud vanaisa mälestas oma poisikesepõlvest veel mõnda Kaarepere vanahärrast 
rääkida, kes kui kuulus kodukäijate kütt iial öö ajal muidu teekäiku ette ei võtnud, kui 
hõbekuulidega laetud püss kaasas. 

Kaarepere ümberkaudu leiti viimaks kõik öösised hulgused ära hävitatud, 

et neist keegi kuskil enam nähtavalt inimeste silma ei usaldanud tulla; aga teistes paikades 
leiti neid sagedasti. Nõnda oli ükskord Haljala kirikuõpetaja kadunud vanahärrat endale appi 
palunud, sest et tema, kirikuaia ligidal elades, palju iial öörahu ei leidnud. Kui vanahärra 
sinna läinud, olnud temal esimestel öödel väga palju tegemist, enne kui kirikuaiale rahu jõudis 
saata. Neli ja viis püssipauku kuuldi enamasti igal kuuvalgel ööl, kuni viimaks linnud küti 
silma eest lõppesid. 

Siiski pilkas teda tükk aega üks pikk naisterahva kuju, kes igal õhtul esimesel kukelaulul keset 
kirikuaeda ühe haua peale tõusis, härra laskmise järel kui udu tema silma eest ära kadus, aga 
paar silmapilku hiljem jälle -vana paiga peal seisis. Härra oli juba paar tosinat hõbekuule tema 
peale ;ära kulutanud, aga ei siiski vaenlasest jagu saanud. 

Seal tulnud ühel päeval üks vana taadike Toolse rannast ja kiitnud härjale nõuks hõbekuule- 
kartmatu naisterahva huntide ette kihutada, kus ta vististi otsa leiab. 

»Mul on," ütles rannamees, ,,üks nõiarohtudega suitsetatud koer, kes teda siit jooksu saab 
kihutama; siiski peame ootama kuni küünlakuuni, kus huntidel jooksuaeg tuleb ja neid palju 


koos on." - Et härral vaenlase vastu paremat nõu ei olnud, võttis ta rannamehe abi tänuga 
vastu, lubas nimetatud ajani oodata ja siis kahekesi suitsetatud koeraga kodukäijajahile minna. 
Ühel kuuvalgel küünlakuu ööl mindi asja talitama. Kirikust paari versta kaugusel seisis 
lagedal üks heinaküün, heintega täidetud. Sinna pani rannamees ühe tuttava julge südamega 
mehe kolmeharulise raudhargiga vahiks, ,,et kui jooksik huntide eest põgenedes küüni pääseks 
varjupaika otsima, vaht teda sealt ära hirmutaks. 

Rohkesti tund aega enne keskööd läks härra rannamehega kirikuaeda, kus tuttav kuju juba 
nende ees haua peal seisis. Härra tahtis esiteks veel korra püssiõnne katsuda, mispärast ta 
püssi tugevasti laengusse ja kolm hõbekuuli sisse pani; ta sihtis tükk aega osavalt ja põrutas 
siis paugu, kusjuures kuju ära kadus, aga ligemal silmapilgul jälle nende ees seisis. Nüüd 
ässitati koer tema peale, kes valge kuju sedamaid kirikuaialt ära peletas, otsekohe soo poole. 
Kuju lippas ees, koer haukudes tema kannul. Ei kuigi kaugel sealt tuli karjake hunte, 
umbarvates rohkem kui kümme tükki; koer käänas teelt tagasi, hundid kõik kodukäija jälile. 
Aga valgel kujul nähti jalad all olevat kui linnu tiivad, nii et hundid pooltki tema järele ei 
jõudnud. Sammu kolm-neli küünist eemal hüppas ta kui orav ühe raksuga pealmisest 
ukseaugust küüni, istus ukse lävele maha ja riputas jalad üle ukse välja. 

Natukese aja pärast jõudsid hundid sinna, vahtisid põlevail silmil üles, kus kodukäija istus, 
aga ei võinud mööda seina üles minna. Kodukäija sealt 

neid ärritama. Ta sirutas kordamööda parema, siis jälle pahema jala huntide poole, kusjuures 
ta iga kord hüüdis: 

»Kuts! säh see jalg! Kuts! säh teine jalg! Ei anna kumbagi: mõlemad mu omad jalad!" 

Vaht tema selja taga vaatas natuke aega seda mängu, sasis siis mõlemate kätega hanguvarrest 
kinni ja tõukas ta ühe tugeva vopsuga huntide ette üle pea maha. Silmapilk murdsid hundid ta 
ära, nii et pisemaid riismeid üle ei jäänud. 

Teisel hommikul läksid härra ja rannamees kohta vaatama, kus hundid öösel kodukäijale otsa 
olid teinud, aga ei leidnud sealt suuremat märki maast kui ühe kämblalaiuse peenikese linase 
riide tüki ja kuldsõrmuse. Kui härra sõrmuse seest nime hakkas vaatama, kahvatas ta silmnägu 
lumivalgeks, sest sõrmuse sees oli ühe naabrimõisa proua nimi. Ta sõitis sedamaid sinna ja 
kuulis mõisarahva suust, et saksu sel korral kedagi kodus ei olevat. Mõne päeva pärast tulnud 
härra leinariides üksi tagasi ja rääkinud, kuidas proua mõne päeva eest Tallinnas äkitselt ära 
surnud. Kevadel müünud ta mõisa ära ja läinud võõrale maale elama, kust ta enam tagasi ei 
tahtnud tulla. 

Pärast härra lahkumist pääsesid rahva keelepaelad vangist lahti; seal räägiti siis esiotsa 
salamahti, pärast avalikult, kuidas prouaga õiget lugu ei võinud olla, sest kõik mõisa rahvas 
teadis selgesti, kuidas tema ühtki ööd kodus ei olnud maganud, vaid kui härra õhtul magama 
uinunud, suitsetanud tema ei tea mis rohtu härra nina all ja läinud valges ööriides oma teed, 
kust ta vast vastu hommikut tagasi tulnud. Teised rääkinud jälle, kuidas kadunud proua iial 
toiduraasukest ega keelekastet oma suhu ei olla võtnud, vaid otsegu tuulest elanud - kui ta 
mittetõsisel salakäigul kuskil võõrsil paigal oma kõhtu ei olnud täitnud. 


23 Fr. R. Kreutzwald 


Järelsõna 


»Eesti rahva ennemuistsed jutud" on ,,Kalevipoja" kõrval F. R Kreutzwaldi loomingu kõige 
tähtsamaks saavutuseks. Nende teostega pani Kreutzwald aluse ja andis-suuna eesti 
rahvusliku kirjanduse arengule. ,,Kui neist ennemuistsetest juttudest ükskord midagi 
trükkimisele tuleb ja kui , Kalevipojast" . .. rahvaväljaanne korraldatakse, siis tohime 
sõnakese eesti kirjanduse algusest rääkida," kirjutas Kreutzwald 1860. a. akadeemik A. 
Schiefnerile. 

»Kalevipoja" ja ,,Eesti rahva ennemuistsed jutud'A tõstis säärasele aukohale ennekõike see, et 
nad ehitasid edasi eesti rahva enda sajanditepikkustele luuletraditsioonidele, teiseks see, et 
neid elustas eesti rahva aktuaalsete ühiskondlike vajaduste eest võitlev rahvuslik ideoloogia, 
ja kolmandaks see, et nad kujutasid eesti olusid ning eesti inimesi. Nad mõlemad püüdsid ja 
suutsid kõigepealt kõrgemas seltskonnas tõsta lugupidamist eesti talurahva vastu, näidata, et 
seegi rahvas on niisama andekas kui teised, et ta on orjastatud ,,kuningapoeg", kes väärib 
vabadust. Teiseks püüdsid ja suutsid nad äratada rahvuslikku iseteadvust, ära hoida 
ümberrahvustumist, äratada innustust rahvuslikuks ja sotsiaalseks vabadusvõitluseks. Kõige 
sellega aitasid nii , Kalevipoeg" kui ka ,,Eesti rahva ennemuistsed jutud" tunduvalt kaasa kogu 
meie progressiivse rahvusdemokraatliku liikumise äratamiseks ning süvendamiseks ja meie 


rahvuskirjanduse rajamiseks. 
* 


Juba varasest lapsepõlvest peale oli Virumaal Kadrina kihelkonnas Jõepere mõisa pärisorjast 
kingsepa pojana sündinud Friedrich Reinhold Kreutzwaldil (1803-1882) võimalus rahva elu- 
olu, tema rasket ja õigusetut elujärge, samuti aga ta vaimse loomingu ilu ja rikkust põhjalikult 
tundma õppida. Arstiameti tõttu säilis tal tihe kontakt rahvaga kogu oma elu jooksul hiljemgi. 
Nagu Kreutzwald ise on märkinud, pärineb ta esimene tutvus rahvaluulega, eriti 
muinasjuttude ja muistendite mitmekesise maailmaga mõisa rehe- ja ketrustoast. Istumas 
pikkadel sügis- ja talveõhtutel leekiva ahju ees ja seadmas pilakusse peergusid -nii võime 
kujutleda noort Kreutzwaldi siin põnevusega kuulamas lugusid, mida orja-vaimud ja teolised 
esitasid laulus ja kõnes. Pilk kiindunud osavate jutuvestjate elu-tarka näkku, kuulis 
tähelepanelik poisike siin jutte kavalaist rehepappidest, rumalaist pastoreist, vaeslastest ja 
peretütardest, isejahvatavast käsikivist ja klaasmäel magavast kuningatütrest. Aja jooksul 
omandas ta osavate laulikute ja jutumeeste suust paindliku ja väljendusrikka keele. Ilmekad 
kõnekäänud ja vanasõnad, milles on kajastust leidnud rahva põline elutarkus ja mõtteviis, 
õpetasid talle sõnade kokkuhoidu, kõne kokkusurutust ja kujukust. Kaunid muinasjutud oma 
imepärase sünd- 

müstikuga aitasid arendada nooruki fantaasiat. Talle ei jäänud märkamata muinasjuttude tihe 
side talupoja elu-olu, ta tõekspidamiste, hinnangute ja taotlustega. 

Eriti sügavaid ja kestvaid mälestusi on noorukisse jätnud kaks sõnaosavat mõisa-teenrit - 
Kaarli mõisa Kotlep (Jankovitš) ja Ohulepal Jakob (Fischer), kellesse Kreutzwald oli sügavalt 
kiindunud ja kelle tõsiseid ja naljakaid lugusid ta ei väsinud kuulamast. 

Eaka mehena oma lapsepõlve meelde tuletades kirjutab Kreutzwald 1859. a.: ,, Juba 
lapsepõlves tegi mulle rõõmu vanaaegseid lugusid laulu- ja jutusõnas tundma õppida, ehk ma 
küll sel ajal veel seda ei osanud ära tunda, mis jutu varre otsas kui kaun või mis kui iva 
kasvas. Niisugune vahetegemine ilmus vast mõni hea aasta hiljemini, ja seal pidin sagedasti 
kahetsema, et mõnda järku polnud paremini tähele pannud, mis lapse arus tühine näis, aga kus 
siiski omavõrra salaivakesi sees kasvas. Vana Toa-Jaagup, keda kogu mõisarahvas toapapaks 
nimetas, oli väga osav jutumees, kes tõsiseid ja naljakaid lugusid tosinate kaupa oskas vesta, 
ct lust oli kuulda [. . .] Ema pidi meid lapsi ja vana toapapat mitu korda vägisi sängi ajama, 
enne kui magamise rahu tuppa sai. Sedamööda kuidas kuuldud õhtune jutt olnud, näitasid 


meie öised unenäod enamasti kord lahked ja naljakad, teinekord jälle koledad. Kui jutuvestja 
mõnda vanast sarvikust, kodukäijatest ja nende sarnastest oli rääkinud, siis ei julgenud keegi 
enam üksi uksele minna ja öösine unenägu sünnitas sagedasti nuumhärjasuurusi sikke ja 
kasse, kellel kümme sarve peas ja tulised sabad taga olid. Teinekord tõid kuulmised lahkeid, 
kirjusid, naljakaid kujusid unenäole iluks. Kõige armsamad jutud olid niisugused, kus 
mõnikord vaga sõba alt koera-hamba jalg või käsi kogemata välja paistis."' - Sääraseid 
lapsepõlves omandatud muljeid, mälestusi ja äratusi on Kreutzwald meheeas kasuga 
tarvitanud. 

Kreutzwaldi enda kinnituse kohaselt ulatuvad ta esimesed rahvalaulukirjapanekud tagasi 
1818. aastasse. Intensiivsemalt on ta rahvaluulekogumisega tegelema hakanud siiski alles 
üliõpilaspõlve suvekodus Järvamaal Viisu mõisas ja selle ümbruses. Kahjuks, nagu ta ise 
kirjutab, ei märkinud ta siis veel üles muinasjutte. Aga mälusse korjas ta nende motiive 
kindlasti juba varakult ja rohkesti. Ta ütleb: ,,Olen sündinud Rakvere ligidal keset rikast 
muinaslugude maad ja kuni 15. eluaastani üles kasvanud peaaegu katkematus läbikäimises 
eestlastega; nii 0Jj mul võimalik mitte ainult siis rahva keelt, kombeid, uskumusi ja 
muinaslugusid täpselt tundma õppida, vaid mu elutee viis mind ka veel hilisemail aastail 
Harjus, Järvas, Virus ja Alutaguses eesti rahvaga mitmesuguseisse kokkupuuteisse, kus ma 
sagedasti juhuseid leidsin, et mõningaid tumedaid noorusmälestusi jälle värskendada, lünki 
täiendada ja mõningaid fakte õiendada."” 

Rahva proosapärimustest on Kreutzwaldi esialgu huvitanud peamiselt mütoloogilised ja 
muistendilised ained, millest on mitmel puhul juttu ta varasemates folklo-ristlikes kirjutistes; 
nii näit. esineb ,,Vaskjala silla piiga" saksa tõlkes juba ,.Inlandis" 1836. Rahvalt kuuldud 
muinasjuttude kirjandusliku ümbertöötamisega on Kreutzwald tegelema hakanud aga alles 
1840-ndate aastate lõpul. 

Esimene muinasjutt Kreutzwaldi sulest ilmus trükist 1850. a. Selle ilmumisel oli oma pikem 
eellugu. 

1847. a. avaldas H. Neus ajakirjas ,,Inland" (vrg. 307-310) eesti rahvaluule ja keele uurija A. 
Knüpfferi (suri 1843. a.) poolt kirjapandud muinasjutu ,.Tänulik 


Tuisulased. Maa-rahva Käsuline Kalender 1 859, lisa Ik. 1-2 = Jutud. 1 933, Ik. 3 66-367. 
Inland 1 844, vrg. 814 = Maailm ja mõnda, 1 933, Ik. 86. 

kuningapoeg". Kreutzwald, kes seda muinasjuttu oma lapsepõlvest hästi mäletas, kirjutab sel 
puhul Neusile (13. VII 1847): ,, Knüpffer on muinasjuttu mõistnud ainult peajoontes; see on 
palju pikem ja võrratult meeldivam, nagu eesti rahvas on üldse väga rikas ilusaist 
muinasjuttudest. Kui mul oleks rohkem vaba aega, tahaksin ma mõndagi neist mälestuse järgi 
paberile panna." Sealsamas aga kurdab ta, et tal selleks sugugi aega ei jätku. Alles mõni aasta 
hiljem saab kavatsetud mõte teoks. Muinasjutt kantakse ette Õpetatud Eesti Seltsi koosolekul 
2. nov. 1849. a. ja ilmub järgmisel aastal trükis seltsi ..Toimetistes" koos selgitava 
sissejuhatusega pealkirja all ..Tänulik vürstipoeg".3 

Sissejuhatuses toonitab Kreutzwald, et muinasjutud, samuti nagu rahvalaulud ja muistendid, 
aitavad valgustada rahva iseloomu, ta eluviise ja arenguastet. Õigesti kritiseerib ta iääne- 
euroopa tolle aja folkloriste, kes püüdsid näidata, nagu oleksid muinasjutte loonud ainult 
indo-euroopa rahvad ja nagu oleksid kõik muinasjutud pärit Idamailt. Kreutzwald kirjutab: 
»Meil pole vaja muinasjuttude hälli Oriendist otsida, sest et igal rahval oma isiklik häll on, 
kus ta oma fantaasiasünnitused suureks kasvatab. Eesti rahval on väga ulatuslik muinasjuttude 
tagavara, ja sellest hoolimata, et seal väga palju võõraid elemente võib peituda, tohime 
üldiselt ometi väita, et mitte üheski neist muinasjuttudest omapärane rahvuslik värving ei 
puudu." Rahvas on võõrsilt laenatud aine kõikjal assimileerinud, "ümber loonud vastavalt 
oma elutingimustele. 


Lõpuks kinnitab Kreutzwald: ,,Ma tahan muinasjutu nõnda jutustada, nagu ta rahva suus elab; 
sellepärast annan ma jutustuse ilustamatult edasi kogu tema laiuses ja lihtsuses, vältimata 
isegi sagedasi kordusi, mis nagu rahvalauludes nii ka juttudes iseloomustavad just eesti 
rahvaluule olulist, rahvuslikku külge." 

Samal ajal ei tohtinud Kreutzwaldi arvamuse kohaselt rahvaluule publitseerija olla rahvalt 
kuuldud laulude ja juttude passiivne üleskirjutaja ja avaldaja, vaid pidi neist välja valima 
parimad ja neid oma oskuste kohaselt täiendama ja viimistlema. Nii kirjutab Kreutzwald 
kirjas Faehlmannile (29. 1 1850) samal aastal ilmunud H. Neusi eesti rahvaluule valimiku 
kohta: ,,O0leks keegi mõistja, vaimukas ja asjatundlik mees asunud selle lauluvara juurde, mis 
oli kasutada Neusil, oleks ta kindlasti kõigepealt paljudest teisenditest esitanud kõige 
toredamad ja üht teisega täiendanud. Niisugusest katsest ei ole siin jälgegi... " 
Muinasjuttude trükkitoimetamisel näib Kreutzwald ise sellest täiendamispõhimõt-test 
järjekindlalt olevat kinni pidanud. Nagu Faehlmann, nii seab ka Kreutzwald oma eesmärgiks 
eesti rahvaloomingu parimate näidete esitamise, et demonstreerida rahva kultuurivõimelisust 
ja kultuurikõrgust ja sel teel toetada rahvast ta sotsiaalses võitluses. 

Mumnasjutukogu esialgne käsikiri valmib Kreutzwaldil 1850-ndate aastate jooksul 
paralleelselt ..Kalevipojaga". Ja mõlema teose pikk valmimise käik ning suurte raskustega 
seotud trükkitoimetamine pakub kujuka pildi sellest, milliste takistustega tuli Kreutzwaldil 
võidelda eesti rahvusliku kirjanduse rajamisel. 

-Tänuliku kuningapoja" heakskiitev vastuvõtt näib esialgu olevat innustanud Kreutzwaldi sel 
alal virgalt edasi töötama. Ometi ei kesta ta tookordne ind kaua, sest ..turutingimused" selleks 
on kõike muud kui soodsad. 

Eessõnas Kreutzwaldi ja Neusi poolt koostatud eesti rahvalaulude kogule 


3 Pealkirja muutis tsensor, kes leidis muinasjutukangelase osa kuningapojale sündmatu 
olevat. .Kuid kartlikule tsensorile tundus sündsusetu ainult pealkiri," ironiseerib Kreutzwald 
kirjas A. Schief-laerile (27. 1 1 867), ...jutustuses eneses esineb igal pool ..kuningapoeg"." 

»Mythische und magische Lieder der Ehsten". mis ilmus Vene Teaduste Akadeemia 
väljaandel Peterburis, kirjutab akadeemik Schiefner 1854., a.: , Nagu Kreutzwald mulle 
teatab, on tal olemas kaunis suur hulk eesti muinasjutte, sealjuures ei olevat mingeid 
väljavaateid neid algkeeles avaldada, - kuna puuduvad lugejad ja ükski kirjastaja ei taha 
selliseks ettevõtteks oma abi pakkuda, mille puhul ta vähemalt oma väljaminekuid ei saa 
katta." Selle tõttu peavad Kreutzwaldi valminud muinasjutud aastaiks käsikirja lebama jääma. 
Eesti keeles ilmub tollal ainult üks Kreutzwaldi muinasjutt - ..Härjapõlvlaste riid" - , Maa- 
rahva Käsulises Kalendris" 1855. a. 

Aastail 1 856- 1 857 on Kreutzwald oma mumnasjutukogu käsikirja jälle täiendanud. 1857. a. 
augustis kirjutab ta C. Reinthalile: ,, Praegu valitsev puhkeaja vaikus õieks peaaegu tappev 
olnud ja meeleheitele viinud, kui ma hoolimata ülitüütavast kuumusest poleks 
rahvamuinasjuttude kallale karanud ja raskes palehigis poole tosina jutte päevavalgele toonud. 
Järgmisena ettejuhtuval vabal ajal loodan tööd jätkata." 

Mumasjutukogu trükkimiseks puuduvad Kreutzwaldil aga endiselt väljavaated. Ainult kaks 
muinasjuttu õnnestub tal järgmisel aastal saksakeelses tõlkes avaldada vabameelse baltisaksa 
kirjamehe Jegõr v. Siversi poolt väljaantud kirjanduslikus almanahhis ,Literarisches 
Taschenbuch der Deutschen in Russland" (1858). Seal ilmusid muinasjutud ,,Kuidas üks 
kuningatütar seitse aastat oli maganud" ja ,,Võllamehikesed." 

Suureks moraalseks toeks edaspidises töös kujuneb Kreutzwaldile ta käik Peterburisse 1859. 
a. märtsis. Teda üllatas see elav huvi ja osavõtt, mida sealses literaatide ringis eesti keele ja 
kirjanduse vastu tunti. Eriti on märgatav see suur abi ja toetus, mida Kreutzwaldile pakkus 


Tallinnast pärit akadeemik A. Schiefner, kellega Kreutzwald oli olnud juba varem elavas 
kirjavahetuses. 

Schiefneri vahendusel võtab Tallinnas elunev progressiivne kirjamees F. N. Russow 
Kreutzwaldi muinasjutukogu trükkitoimetamise enda peale. Schiefner omalt poolt soovitab 
muinasjutte avaldada algul üksikult, et need odava hinnaga oleksid saadaval ja nii kergemini 
ja kiiremini rahva seas leviksid; hiljem aga oleks võimalik sama ladu kasutada suure 
munasjutukogu trükkimiseks. Kreutzwald haarab sõprade plaanist kinni ja saadab oktoobris 
1859. a. oma muinasjuttude käsikirja 25 muinasjutuga Russowile Tallinna. 

Samal ajal plaanitsevad Neus ja Russow Tallinnas rahvale määratud rahva-laulude-valimiku 
väljaandmist. Nende poolt tsenseerimiseks esitatud käsikiri ei leia aga tsensori heakskiitu, 
ehkki laulud olid juba varem ilmunud kogus ,.Ehstnische Volkslieder" (1 850-1 852). Nüüd 
olid need määratud rahvale ja seesuguste väljaannete järele pidi tsensor eriti rangelt valvama. 
Oma kirjas tsensor A. de la Croixle (7. XII 1859) juhib Tartu tsensori eelpost lektor C. 
Mickwitz, kelle ülesandeks de la Croix' eesti keele mitteoskamise tõttu oli usaldatud 
eestikeelsete käsikirjade läbivaatamine, tähelepanu laulude eessõnale, kus kõneldakse 
rahvalauludest eelistavalt kirikulauludele. Eriti peab Mickwitz vajalikuks keelata rea 
orjuslaule, kus teoorjade häda üle kurdetakse ja mis tema arvates seetõttu võiksid kaasajale 
kohaldatavad olla, ,,seda enam, et talupoegade vastuhakkamine oma härradele Eestimaal 
1858. a. suvel kõige nüüdisaegsemate sündmuste hulka kuulub". Tsensorilt tagasisaadud käsi- 
kirja ei pea Russow iseseisva teosena sellisel kujul enam avaldamiskõlblikuks ja ta palub luba 
mõningaid neist lauludest liita paar kuud hiljem tsenseerimiseks esitatud Kreutzwaldi 
muinasjuttudega. 

Armu ei leia Mickwitzi silmis ka Kreutzwaldi muinasjutud. Oma - kirjas 

(20. III 1860) nõuab ta, et neist keelataks ..Võllamehikesed" ja , Naljakas härja-müümine", 
sest need jutud kompromiteerivat pastoreid. Kahtluse alla langevad veel «Kullaketrajad" ja 
»Kuuvalgel vihtlejad neitsid". Esimese puhul kardab Mickwitz, et seal kirjeldatud nõiarohud 
võiksid ahvatleda lugejaid järeletegemisele, teine aga võivat lugejas äratada niisama ohtlikke 
igatsusi nagu jutu peategelases. Kuigi de la Croix kahe viimase muinasjutu puhul ei jaga 
Mickwitzi liialdatud kahtlusi ja annab loa nende trükkimiseks, näitab see ometi, missuguse 
visa ja nürimeelse järjekindlusega otsisid tsensor ja ta abilised igas süütumaski mõttes 
ettekäänet ärakeelamiseks. 

1860. a. aprilli lõpul ilmub Tallinnas 32-leheküljeline raamatuke, mis kannab pealkirja ,,Eesti- 
rahva Ennemuistsed jutud ja Vanad laulud, noore põlvele mälestuseks korjatud ja kirja 
pandud. Esimene jagu". Selles leidub ,,Eeskõne", kaks muinasjuttu (..Kullaketrajad" ja 
..Kuuvalgel vihtlejad neitsid") ja kolm rahvalaulu, milledest ainult üks - ,, Laulu loomine" - on 
üles kirjutatud Kreutzwaldi poolt. Raamat ilmus anonüümselt tiraažiga 550 eks. 

»Eeskõnes" räägitakse ennemuistsetest juttudest ja vanadest lauludest kui rahva rikkast 
varandusest, mille väärtusest rahvas ise paljugi ei tea ja mida senini ainult ,,saksa mehed" on 
korjanud ja saksa rahva tarvis trükki pannud. ,, Aga millal meie ise seda ära mõistame, et see 
halvaks peetud vanemate pärandus meie eesti rahva au ja ilu on?" küsib Kreutzwald. Oma 
muinasjutud adresseerib Kreutzwald noortele, öeldes ennast kõigest hingest soovivat, et 
raamat ,,noore rahva hulgas mõnda head mõtet saaks äratama ja kosutama". 

Esimesele osale on kavatsus lasta kohe järgneda ka järgmisi vihke valmisolevast suurest 
käsikirjast, kuie mööduvad aastad, ja lubatud lisa ei tule. Peamiseks takistuseks oli 
arvatavasti asjaolu, et Russowil ajalehe ..Revalsche Zeitung" toimetusetöö kõrval ei jätkunud 
aega muinasjuttude jaoks. Üheks põhjuseks, miks ladumine ei. edenenud, olevat olnud ka 
uus kirjaviis. 

Kui Lindforsi trükikoda 1862. a. omanikku vahetab, läheb osa Kreutzwaldi käsikirjast 
trükikojas kaduma. 1863. a. kevadel akadeemik Schiefneri abiga tagasisaadud käsikirjast 


puudub paar poognat. Et tegemist oli tsensori käes olnud osaga, on selle kohta säilinud lektor 
Mickwitzi võrdlemisi üksikasjalik seletus oma umbkeelsele ülemusele. Mickwitzi kirjast 
selgub, et kadunud osa käsikirjast sisaldas muinasjutud ..Kullaketrajad", ,, Kuidas üks 
kuningatütar seitse aastat oli maganud", «Võllamehikesed", .Mitmekordne pettus", , Tark 
mees taskus", ..Naljakas härjamüümine", ..Kuuvalgel vihtlejad neitsid". ..Murueide 
kasvandik", ..Naerivaras" ja lisaks veel ühe muinasjutu, mille pealkirja küll Mickwitz ei 
maini, kuid mille sisu ümberjutustuse põhjal selgub, et tegu oli ühega neist muinasjuttudest, 
mida Kreutzwald enam hiljem polnud võimeline restaureerima. See maksab ka muinasjuttude 
«Mitmekordne pettus", , Murueide kasvandik" ja , Naerivaras" kohta. 

Nähes, et Tallinnas muinasjuttude trükkimine ei edene, pöördub Kreutzwald oma vana 
kirjastaja Laakmanni poole Tartus, kes 1864. a. avaldab teise ja 1865. a. kolmanda vihu 
«Ennemuistseid jutte". 

Teises vihus leiduvad muinasjutud ..Pikkjalg. Osavkäpp ja Teravsilm", ..Tontla mets", 
.Vaeselapse käsikivi" ja «Kaksteistkümmend tütart". 1865. a. jaanuaris trükist ilmunud 
kolmas vihk toob sellele lisaks ära muinasjutud ..Kuidas üks vaenelaps kogemata õnne leidis". 
..Puulane ja Tohtlane”. ..Udumäe kuningas". «Kergejalgne kuningatütar" ja ,Lopi ja Lapi". 
Tiraaž on mõlemal korral 1500 eksemplari, kuid nende minek on vaevaline. Selle põhjustest 
kirjutab Kreutzwald kirjas maalikunstnik Kölerile (17. III 1864): «Nõndanimetatud 
vennastekogudus (Herrnhuti jüngrid) on eestlaste hulgas vägev jõud', peaaegu kõik jõukad 
talupojad on selle seltsi liikmed; 

sellega tulebki seletada, et vaimulik kirjandus igal pool laialiminekut leiab, ilmlikkude 
sulesünnituste läbimüümine aga vaevalt üle nullpunkti tõuseb." Sellele lisaks oli pastorite ja 
koolmeistrite poolt produtseeritud klerikaalne kirjandus rikkunud rahva maitse. ,,Senise 
sopakirjandusega on eestlast rohkem kui veidraks tehtud, nii et midagi paremat ei vasta tema 
maitsele," on Kreutzwald sunnitud kurtma akadeemik Schiefnerile (10. XII 185 9). 

Ometi oli Kreutzwald veendunud, et aeg töötab tema kasuks, ja ta ei väsi seepärast võitlemast 
ja töötamast rahvusliku kirjavara vundamendi rajamisel, et sellele ..aegapidi püstitada kena 
hoone". 

Alles 1864. a. lõpul laheneb küsimus. Soome Kirjanduse Selts otsustab Kreutzwaldi 
muinasjutud avaldada - eesti keele lugemikuna soome üliõpilastele. 1865. a. kevadel tehakse 
algust ladumisega, kuid mitmesugustel põhjustel see venib. See annab võimaluse 
Kreutzwaldil oma käsikirja tunduvalt täiendada ja palju uusi jutte juurde luua. Lõpuks 28. okt. 
1866. a. teatab Kreutzwald töö lõpetamisest ja tänab akadeemik Sshiefaerit, A. Ahlgvisti ja 
Soome Kirjanduse Seltsi nende abi eest, ilma milleta teose ilmumine nii mahukal kujul 
vaevalt üldse oleks võimalik olnud. 

1866. a. lõpul Helsingis ilmunud ,,Eesti rahva ennemuistsed jutud" sisaldas 43 muinasjuttu ja 
18 muistendit. Teose tiraaž oli 500 eksemplari, kaanehinnaks 1 rbl. 40 kop. Kuigi nii kõrge 
hinnaga meil ühtki ilmlikku raamatut seni polnud müügile lastud, müüdi see läbi mõne 
aastaga. 

1875. a. ilmub Laakmanni juures Tartus ,,Eesti rahva ennemuistsete juttude" teine ja 1901. a. 
kolmas trükk. Teos kujuneb oma aja üheks populaarsemaks ja loetavamaks raamatuks. 

»Eesti rahva ennemuistsete juttude" suurest populaarsusest kirjutab ajalehe ,, Uus Aeg" 
sõnumisaatja ühenduses Kreutzwaldi 100. sünni-aastapäevaga: 

..Ma olin üsna väike poiss, kui mu isa, kes linna raamatukaupmehega hästi tuttav oli, ükskord 
»Eesti rahva ennemuistsed jutud" koju tõi. Oi, kullake, kuidas neid loeti! Vana onu, kes õhtuti 
püssilage nikerdas, jättis töö seisma, isal kustus piip hammaste vahel ära ja ema vokk hakkas 
kord-korralt ikka tasem vurisema, kuni ta viimaks seisma jäi. Aga naisterahvas ei taha kunagi 
asjata aega viita, ütles sellepärast: sõrm haige, ei saa kedrata. Aga Kreutzwaldi jutud olid 
peaasjad. Peagi hakkas raamat esmalt külakorda käima ja pärast kihelkonnakorda ja kui ta 


vaenekene tagasi tuli, cli justkui katkenud kana .. . ühe sõnaga: oli päris otsaluetud ... 
Õnnelik raamat!"4 

Kreutzwaldi muinasjutud said rahva hulgas kiiresti tuttavaks ja mõjutasid oluliselt meie 
hääbuma hakkavat muinasjututraditsiooni. Kreutzwald oli õigesti mõistnud 
rahvamuinasjuttude põhilist sisu. seal kajastuvat püüdu õnnelikuma elu ja õiglasema 
elukorralduse järele. Rahvas leidis neid muinasjutte lugedes eest nagu oma enda muinasjutud 
ja paljud neist läksid jälle suulisse traditsiooni. 

Teisiti suhtusid asjasse umbusklikud kirjamehed. Korduvalt päritakse Kreutzwaldi käest, kas 
ta muinasjutud on rahvaehtsad. Selles küsimuses annab Kreutzwald varsti pärast 
muinasjuttude ilmumist pikema seletuse kirjas Schultz-Bertramile (17. II 1867): ,,Eesti rahva 
ennemuistsed jutud', mis Helsingis välja anti, pärinevad algusest kuni lõpuni rahvasuust, 
kusjuures nimelt enamik peaaegu sõna-sõnalt nõnda üles on kirjutatud, nagu neid parajasti 
mõni jutustaja edasi andis. Mina panin iseäralist rõhku sellele, et midagi omapärast kaotsi ei 
läheks, sest väga huvitav on just see viis ja laad, kuidas iga rahvas oma muinasjutuaineid 
ümber töötab." Ja edasi annab ta omapoolse seletuse küsimusele, kust on pärit võõrad ained 
meie muinasjuttudes ja 

4 , Uus Aeg" 1903. nr. 146. 

millist teed mööda need võisid jõuda talupoja suitsutaredesse. ,,Peaaegu igal pool sakslaste 
lastetubades leidus eesti ammesid ja lapsehoidjaid, nii et viiskümmend või kuuskümmend 
aastat tagasi suur osa aadlikkude lapsi enne kooliastumist eesti keelt soravamalt oskas kui 
oma emakeelt. Seal siis oli üsna loomulik, et lapsed nii mõnegi emadelt ja tädidelt kuuldud 
lookese omakorda ammedele ja hoidjatele edasi jutustasid, kes neile vastutasuks eesti 
muinasjutte vestsid." 

Kreutzwaldi poolt antud seletuse eesmärgiks oli hajutada kahtlusi ja hoida ära pahatahtlik 
kriitika nende poolt, kes ei uskunud halvaks peetud maarahva loovaisse võimeisse. Et tülikaist 
arupärijaist vabaneda, kujutab Kreutzwald asja pisut lihtsustatult, jah, püüab küsijat omalt 
poolt nöögatagi: ,,Kui ma kõiki neid lugusid jutustada oleksin tahtnud, mis eesti rahvas oma 
hingekarjaste pihta on loonud, siis oleks-Sul küll vesi silma tulnud, sest muinasjutukangelase 
osas käib mustakuuemeeste käsi koguni kehvasti. Näiteks on kogust needki muinasjutud kõik 
välja jäetud, kus Kaval-Ants pastorihärradele igasugust vingerpussi mängib." 

Milline on Kreutzwaldi muinasjuttude tegelik suhe meie rahvapärimustega, seda on selgitanud 
vastav eriuurimus,5 mille tulemusi siin refereerime üsna lühidalt. 

»»Võõrkeelest otse tõlgitud pole nähtavasti ükski Kreutzwaldi jutt. Ainult viiel neist võime 
näidata otseseid kirjanduslikke mõjutajaid: ,, opi ja Lapi" vaste on J. P. Hebeli jutt ,,Drei 
Wünsche", ,, Kuidas seitse rätsepat Türgi sõtta lähevad" eeskujuks on vendade Grimmide ja G. 
O. Marbachi ,,Die sieben Schwaben", «Tontla metsas" ja , Udumäe kuningas" on mõned osad 
võetud L. Tiecki jutust ,,Die Elfen", ,, Munast sündinud kuningatütar" jälgib osalt Musäuse 
juttu ,,Die Nümphe des Brunnens". Peale selle on tunda mõjusid Ch. Perrault' kuulsast 
prantsuskeelsest muinasjutukogust (1697) ja võib-olla ka veel mõnest teisest lääne allikast. 
Nii tunduvad saksapärased ka «Kaksteistkümmend tütart", ,, Tuhka-Triinu", «Kivialuste 
ristitütar" ja teised «feejutud". Need laenud on vaevalt tulnud ainult mõisalaste ammede 
kaudu, vaid on Kreutzwaldile meelde jäänud kunagi loetud saksakeelsest kirjandusest. Kuid 
needki on ta kõik iseseisvalt ümber töötanud ja enam või vähem eesti oludele ning eesti 
rahvajuttude laadile kohandanud. Umbes 2/3 kõigist Kreutzwaldi kogu juttudest põhinevad 
eesti rahvasuus kui ka rahvusvaheliselt tuntud pärimussüžeedel, millede vanus sageli ulatub 
aastatuhandeisse. Nende rahvusvaheliste tüüpide numbrid üldtuntud Aarne-Thompsoni 
kataloogi järgi on antud kommentaaris (Ik. 369-374). 

Nagu selgub, on terve rida jutte liidetud mitmest tüübist ja see on osalt sündinud juba 
rahvasuus, enamasti aga Kreutzwaldi mälus. Teiselt poolt on vahel üht ja sama rahvusvahelist 


tüüpi kasutatud kahes (või isegi enamas) jutus, kas nende faabulat pooleks jagades, ainult üht 
motiivi teise tüübiga põimides või isegi sama tüübi süžeed üsna erinevalt (eri 
lokaalredaktsioonis) rakendades. Kõike seda juhtub sageli ka ehtsais rahvapärimustes - 
Kreutzwald on seda võtet kasutanud ainult veel iseseisvamalt ja tugeva omapoolse 
edasiarendusega. 

Ligi 1/3 juttudest on ta rahvapärastest motiividest nii vabalt liitnud ja uuesti kujundanud, et 
nende rahvaallikaid ja tüübivasteid raske on kindlaks teha. Mõnda sellist võib isegi nimetada 
juba kunstmuinasjutuks ja just need on sageli väga meeleolukad ja kõrge luuleväärtusega, 
kuna neis avalduvad Kreutzwaldi enda romantilised meeleolud ja iluigatsused (näit. 
«Kuuvalgel vihtlejad neitsid", «Õnnemunake” jt.). 

Igatahes on selge, et Kreutzwald ei tahtnudki anda täpselt rahvapäraseid tekste, mida oma 
uurimusteks sooviksid tänapäeva folkloristid. Nagu juba öeldud, 


5 A. Annist, Friedrich Reinhold Kreutzwaldi muinasjuttude algupära ja kunstiline laad. 
Tallinn. 1 966. 

oli tema peamiseks eesmärgiks oma peateostega alus panna eesti rahvuslikule kirjanduse 
1 e ja sellega rahvast esivanemate pärandust austama õpetada. Ta tahtis näidata, et vanade 
juttude ja laulude näol rahvale ta esivanemate poolt kallis varandus on jäetud, ,,mis nende 
talupoja põlve otsekui kullaga üle tõmbab" ja kinnituseks on, et eestlastele ..niisama palju 
loodud vaimu vara oli antud, kui teistele rahva sugudele". - ..Ennemuistsed jutud on üks 
karastav rahva sool; tahaksite teie oma soola-maha puistata, siis läheks kõik liha mädanema," 
kirjutab ta kogumikus ..Sipelgas" 11 (1861). 

Kunstiliselt pidas Kreutzwald kõige olulisemaks muinasjuttude realistlikku tõetruudust, just 
see oli talle nende kunstiväärtuse mõõdupuuks. ,,Mida enam ennemuistses jutus inimese 
loodud kombed, imeteost hoolimata, avalikuks tõusevad ja mitmes tükis tõsist elu näitavad, 
seda täielikum on jutu loomine," kirjutab ta ,,Ees-sõnas". 

Mis puutub muinasjuttude süžeede algupärasse, siis oli Kreutzwald küllalt teadlik sellest, et 
need on rahvusvahelised, ,koduta loomade sarnased, kelle sündimise paik mõnikord teadmata 
on, kuid kes siiski igal maal ja kõigi rahvasugude keskel elavad, ja ehk küll esiotsa kui võõrad 
sinna tulnud, aegamööda sealse rahva kombeid ja viise mööda endid kujundavad, nagu 
oleksid nad praeguses paigas sündinud". 

Mumasjuttude rahvuslik omapära ei seisa niisiis mitte niipalju üksikutes jutu-motiivides, kui 
just nende ümbertöötamises ja kohandamises rahva oludele, muinasjuttudesse kätketud 
ideelise sisu ja selle väljendamiseks kasutatud kunstilise vormi rahvuslikes iseärasustes. 

Oli seega loomulik, et Kreutzwald oma muinasjuttude kirjapanemisel kogu tähelepanu pööras 
nende hoolsale väljatöötamisele eesti talupoja eluolule vastavalt, pidamata vajalikuks kinni 
pidada rahvalt kuuldud muinasjutu sõnastusest ja liites mitmesugustest allikatest pärinevaid 
aineid. Rahvatraditsiooni põhjaliku tundjana esines Kreutzwald ise andeka 
muinasjutuvestjana, kes pärimuslike ainete alusel kujundas oma muinasjutud. Seetõttu pole 
Kreutzwaldi sellises teguviisis midagi ..võltsivat". Uueks tervikuks ühendades ja detailselt 
välja maalides eri muinasjuttudest pärinevaid aineid ja episoode, järgis Kreutzwald 
imemumnasjuttude arengu üldist tendentsi. Nõnda talitavad ka rahva andekamad 
muinasjutuvestjad. 

Kreutzwaldi muinasjutuloomingut aitab hästi iseloomustada tema ,,Tänulik kuningapoeg”. 
Juba selle sissejuhatuses hoiatab ta: ,,Kes eesti rahvamuinasjutte tahab avaldada, peab need 
nõnda andma, nagu nad rahva suus elavad, mitte katkendlike märkmete järgi, nagu neid 
vahest on leitud mõne surnu pabereist. Koguja teeb sagedasti märkmeid, millel muud- 
eesmärki pole, kui tema mälu toetada; selletõttu on ja jääb ikka kahtlaseks asjaks, kui 
arvestada ainult mõne käsikirja surnud kirjatähti, ilma et elult endalt nõu küsitaks." 


Kreutzwald lähtus niisiis vajadusest rahvajuttu nõnda edasi anda, nagu seee 1 as rahva suus 
Ja nagu teda võisid välja kujundada kõige paremad rahvajutustajad. Nende hulka kuulus ta aga 
tegelikult ka ise. 

Võrreldes muinasjuttu ,,Tänulik kuningapoeg" vastavate rahvalt kirjapandud jututeisenditega, 
torkab silma kõigepealt selle väline ulatus. See pole pikem mitte üksi kõigist teadaolevaist 
selle muinasjutu muudest üleskirjutistest, vaid on pikem ka kõigist Kreutzwaldi enda teistest 
muinasjuttudest. See on tõepoolest nagu hoolega väljatöötatud muinasjutu musternäide, et 
tõestada, mida üldse võib saada eesti rahvajutust. 

Sealjuures ei esine siin mitme eri muinasjutu liitmist või mitmesuguste ,rändavate" motiivide 
kuhjumist kuigi suurel määral. Mainida võiks ainult herneste 

mahapoetamist tee märkimiseks, tulise raudlabida andmist paharetile käe asemel ja heinaveol 
huntidega hirmutamist, mis on pärit teistest muinasjuttudest. Üldiselt jälgib aga Kreutzwaldi 
muinasjutt üsnagi täpselt rahvalikku jututüüpi «Maagiline põgenemine". 

Oma muinasjutu erakordse pikkuse on Kreutzwald saavutanud peamiselt olustikuliste 
täienduste ja novellistliku, detailse väljamaalimisega, samuti rohke dialoogi kasutamisega, 
mis annab jutule vajaliku elavuse ja pinge. 

Olustikulistest lisandustest märgitagu selliseid episoode, nagu näiteks pahareti pikem kõnelus 
kuningapojaga nende esimesel-kohtumisel, jutt surnukeha valvajatele kupatatud herneste 
andmisest ja üksikasjalik kirjeldus sulase kauplemisest, mis edaspidiste sündmuste 
seisukohalt sellistena on otseselt mittevajalikud, kuid mis annavad jutule eestilise 
lokaalkoloriidi ja aitavad seda piklikumaks muuta. Samuti leidub neis »täiendustes terava 
sotsiaalse kriitika jooni. 

«Sulaseks olen ma sündinud, võõra leib on igal pool kibe, seal on mul enamasti ükskõik, 
missuguse peremehe sundimist ma pean täitma," ütleb kangelane teda sulaseks kauplevale 
paharetile. Kohas, kus jahilt tulev kuningas temale liiga hilja ligi-jooksnud koera vastu võtab 
jalahoopidega, järgneb lause: «Nõnda peavad süüta alamad sagedasti vastama ja valu 
kannatama, kui ülemad suisa päil midagi kõverust olid teinud." Ka muinasjutus antud 
allmaailmakujutus on täis samasuguseid realistlikke eestilisi pilte ja episoode. Ilmekalt on 
muinasjutus antud pilt allmaailma pere- 

mehest, kes oma teenijailt nõuab tapvat tööd ja armutut sõnakuulmist. Õhtul istub ta üksi 
söögilauda, kuna sulane ja tüdruk hiljem peavad leppima nende riismetega, mis peremehest 
üle jäävad. Vähemagi vastukõnelemise puhul käratab peremees 

sulasele: «Sina, koer, sulane! .. . Sule lõuad kinni!" Tundub, nagu polekski meil siin tegemist 
enam allmaa paharetrriigiga, vaid päris tuttava mõisa peretoaga. 

Seega on Kreutzwald muinasjutu üksikasjaliku väljatöötamisega taodenud mitte üksnes jutu 
piklikumat ja kohalike oludega seotud esitust, vaid samal ajal ka kehtiva sotsiaalse ülekohtu 
paljastamist, muinasjutu- demokraatliku sisu teravat esiletoomist. 

Neid kahte momenti on Kreutzwald hoolega silmas pidanud ka teiste muinasjuttude 
väljatöötamisel, kui erinevad need ongi oma ainetelt ja algupäralt. 

Huvitavast küljest aitab Kreutzwaldi ümbertöötamise meetodit iseloomustada palju-uuritud 
muinasjutt «Pikse pillist", mida Vana-Kreekas tunti juba V sajandil (Nonnose «Dionysiaka"). 
Peajoontes on selle aine kindlasti rahvapärane, kuid pärit mitte otse rahvasuust, vaid 
maamõõtja J. Lagose teisendist, mis ette kanti 1853. a. õpetatud Eesn Seltsi koosolekul ja 
hiljem W. Schultzi redigeerituna ilmus «Inlandis" (1858, vrg. 89-90). Üldiselt jälgib 
Kreutzwaldi muinasjutt oma algallikat, kust on üle võetud terve rida lauseidki, samuti 
«pseudomütoloogiline" Lijoni nimi. Ometi on Kreutzwaldi muinasjutt Lagose omast 
tunduvalt detailsem ja paistab silma selles esineva rahvaliku elukujutuse ja fraseoloogia 
poolest. Tarvitseb vaid lugeda kujutust kaluripoisikese elust Lijoni juures või pilti kalu 
varastava kuradi püüdmisest ja peksmisest - ja me viibime jälle ehtsas eesti külamiljöös. Eks 


meenuta kurat tahtmatult ahnet mõisasaksa, kes «sirutas käpad igale poole, kust saaki lootis 
õngitseda" ja püüab «sealt põldudelt vilja lõigata, kuhu teised olid külvanud". 

Teise samateemalise jutu ,,Paristaja-poeg" on Kreutzwald vabalt kombineerinud Lagose 
teisendi ja mõningate muude rahvasuust pärinevate jutumotiivide alusel. Siin on Kreutzwald 
lihtsalt ühest ja samast lähtejutust erisuguse väljamaalimise ja mitmesuguste ainete liitmise 
teel loonud kaks iseseisvat muinasjuttu, vaatamata nende 

temaatilisele kokkulangevusele. Niisamuti on ta toiminud näit. juttudes .. Võõrasema" ja 
..Rõugutaja tütar". 

Paiguti on Kreutzwaldil oma laadilt rahvalikke ja eestipäraseid muinasjutte õnnestunud 
kujundada isegi siis, kui ta nende aine on saanud kirjanduslikul teel. Nii on lugu. nagu öeldud, 
»Lopi ja Lapiga". Jutu meisterliku ümbertöötamisega on Kreutzwald sellele andnud eht- 
eestilise ilme (mainitagu kas või iseloomulikku vorstikeedu-vee laenamist naabriperenaiselt), 
et me lugedes kogu aeg nagu viibiksime kuskil eesti metsanurgas, kus toriseva vanapaariga 
juhtub jutus kirjeldatud kentsakas lugu. Heaks näiteks on ka muinasjutt ,,Vaeselapse käsikivi", 
kus Kreutzwaldi ümberloov fantaasia on toiminud eriti silmapaistvate tulemustega, luues 
võrdlemisi kaugest rahvaainest peaaegu uue ja ometi oma laadilt rahvaehtsa jutu. 

Sellisel kujul, nagu muinasjutt esineb Kreutzwaldi muinasjutukogus, meie rahva-traditsioon 
seda ei tunne (kuigi paiguti on siit sinna tunginud alles hiljem). Küll on meil aga laialt levinud 
muinasjutt isetootvast käsikivist, mille vaene vend saab põrgust ja mis talle toodab putru, raha 
ja kõike muud, mida ta soovib. Selle muinasjutu arendus läheb aga Kreutzwaldi muinasjutust 
lahku. Rikas vend, kes imeriista endale võtab, ei oska seda peatada ja on sunnitud ta ära 
müüma. Laevamees, kes selle ostab, paneb käsikivi endale soola jahvatama, ei suuda aga 
samuti seda peatada ja laev upub liigsest soolalastist - käsikivi jahvatab veel mereski edasi ja 
sellest on mere vesi soolane. Mõnes teises selle muinasjutu teisendis võtab rikas vend või 
mõisnik imeveski endale, vaene läheb uuesti põrgu, saab sealt imekuke, kes koos teiste 
loomadega härrale nii kaua peale käivad ja temale paha teevad, kuni ta röövitud veski vaesele 
tagasi annab. 

Neis muinasjuttudes on niisiis tegemist tüüpilise soovunelmaga isetootvast ,,masi-nast". See 
on igivana pärimuslik aine, mida paljude sajandite eest on kasutatud ka ..Kalevalas" esineva 
sampo-Veski kujutluse aluseks. Sellest vanast jutust on Kreutzwald saanud oma jutu 
lähtematerjali - kujutelma isejahvatavast käsikivist ja selle saamisest. Sealjuures on 
Kreutzwald muinasjutu hüperboolset fantaasiat juhtinud realistlikumasse suunda. Vaese venna 
asemele on ta pannud vaeslapse, kelle raskest saatusest meie rahvalauludes ja -juttudes nii 
sagedasti kõneldakse. Teistest muinasjuttudest on tuttavad ka sellised traditsioonilised 
tegelased nagu tige perenaine, samuti hall yanake, keda Kreutzwald nimetab Soome targaks. 
Käsikivi asetamine kirstu on võimaldanud jutu lõpposa arendada välja teise laialt tuntud 
muinasjutu ,,Ketrajad kaevul" alusel. Viimases saab ülbe peretütar allmaailmast kirstu või 
kasti, mille avamise! sealt välja kajgab karistav tuluke. Kreutzwaldil põletab väljakaranud tuli 
õela ja uudishimuliku perenaise, kuna vaeslapse ja leskmehe abiellumine viib muinasjutu 
õnnelikule lõpule. Nii on Kreutzwald pärimusliku soovkujutelma alusel ja teiste 
rahvamumnasjuttude toetusel loonud uue muinasjutu, mis oma kunstiliselt elavuselt ja 
terviklikkuselt on Kreutzwaldi kogu üks parimaid. 

Esimest korda eesti kirjanduses on siin antud sügavalt liigutav kujutus vaeslapsest »orjapiiga 
piinarikkast elust ja halastamatust ekspluateerimisest perevanemate juures. ..Ohtul olid 
vaeselapse käed kui puunotid tuimad, aga kes sellest hoolis. Palukese, mis vaestele lastele 
armust antakse, peab suurem osa enamasti vere ja higiga pere-vanemaile tasuma." Ja edasi: 
»Kes vaeselapse kätest lugu peab! Veri on alati küünte all ja malk mõõdab selga, kui nii palju 
ei jõua teha, kui perenaine tahab." Siin jätkub sama ehtrahvalik humanism, mis esineb 
rahvajuttudes ja -lauludes, kuid see on tõusnud kõrgema teadlikkuseni ja vihase 


süüdistusjõuni. Kreutzwald on rahvajuttudes dispositsionaalselt antud ideoloogilised 
seisukohad välja arendanud teadliku rõhuasetuseni. Ta on aidanud rahva ootusi ja lootusi 
selgemalt ja kunstipärasemalt 

esile tuua. Ja just nõnda tõusebki kirjanik kõige paremate rahvajutustajate tasemeni ja jätkab 
nende tööd. 

Rikkad külakurnajad leiavad paljastamist ka paljudes teistes muinasjuttudes, Kreutzwald on 
oma kogus seda laadi repertuaarist esitanud terve rea häid näiteid. 

Et Kreutzwald oli teadlik teravaist vastuoludest talupoegade endi keskel ja nägi selgesti eesti 
küla järjest süvenevat diferentseerumist, sellest annab muu hulgas tunnistust tema kiri J. 
Hurdale (6. V 1863), kust loeme: ,,Meie jõukad talupojad on suurimad egoistid ja tavaliselt 
kurnavad oma vaeseid naabreid igal võimalikul viisil, andes neile teravilja ja muid laene, 
nõudes neid aga tagasi kõige häbitumate liiakasu protsentidega.” 

Terava satiiriga on ihnsa peremehe kuju esile toodud muinasjutus ,.Puulane ja Tohtlane". Siin 
ei raatsi peremees teenijarahvale nii palju süüa anda, et nad saaksid korralikult oma kõhu täis. 
Vanakurjalt saab ta lõpuks sellise sulase ja tüdruku, kes. iial süüa, juua ega palka ei nõua, 
ometi väsimatult hommikust õhtuni tööd rühivad teha ja p.eremehe varandust suurendavad. 
Ainult põua ajal - see sarkastiline lisand! põhineb arvatavasti Kreutzwaldilt - peab peremees 
oma abilised ööseks likku panema, et nad ära ei närtsiks .. . Täitmatu varaahnus ei jää 
muinasjutus karistuseta - peale lepinguaja möödumist kägistab vanapoiss ihnsa peremehe ja 
ülekohtusel kombel kogutud varandus osutub paljaks silmapetteks. 

Muinasjutus ,,Kuidas üks vaenelaps kogemata õnne leidis" peab üheksa-aastaselt orbunud 
vaeste vabadike laps karjapoisina jõuka peremehe talus endale viletsat ülalpidamist teenima. 
Ta saab perenaiselt iga päev armutult kolkida, millest ,.oleks kolmele enam kui küll olnud", 
aga leiba ei anta talle iial nii palju, et kõhu sellest täis saaks. Kadunud lehma pärast peksab 
perenaine karjapoisi vaeseomaks ja oleks ehk ta mahagi löönud, kui peremees talle pähe 
poleks pistnud mõtte, et poiss vaja lehma otsima saata - ,,ega raibe ometigi kallist lehma ei 
maksa!". 

Kõigile alandustele ja kannatustele vaatamata ei suuda südametute sundijate karmus väärata 
tööinimeses inimväärikust - vähemalt kujutab Kreutzwald üht säärast rahvatüüpi kui oma 
ideaali. Muinasjutus ,,Kuidas üks kuningapoeg karjapoisipõlves üles kasvas" ei luba 
karjapoiss, kelles on sümboliseeritud töötavat rahvast, enda käest midagi võtta, mis õigusega 
temale kuulub; seni kui eluvaim tal liikmetes on, ei luba ta enda külge ühtki köit ega ahelat 
panna. Ütleb perenaine talle asjata kurja sõna, saab ta tosina vastu, tahab ta kätt karjapoisi 
vastu tõsta, haarab see kivi või puuhalu järele. Ka näljutamisega pole võimalik perenaisel 
karjapoisist jagu saada, sest see võtab ise vägisi leivakaku ja lüpsab lehma nisast piima 
kõrvale. Ei puudu otsene kättemakski talutud ebainimliku kohtlemise eest - lehmade asemele 
lauta aetud näljased hundid panevad nahka kurja perenaise. Ainult tema keel ja süda jäävad 
järele - kuuleme jälle vist Kreutzwaldi enda sarkasmi - ,,mis metsalis-telegi ei kõlvanud, sest 
et need väga mürgised olid". Nähtavasti on Kreutzwaldi enda poolt lisaks toodud ka , Naiste 
mõrtsukas" esinev Hanede-Tõnu, kes loomastunud mõisnikule malakaga otse lagipähe 
virutab. 

Mitte alati ei kerki protest kehtiva ülekohtu vastu muinasjutu imepärase sündmustiku kirjust 
kangast nii vahetult esile kui siin. See võib olla mõnikord hoopis peidetum, kuid sellele 
vaatamata väljendada niisama elulist sisu. Nii on näiteks Kreutzwald ühes oma populaarsemas 
muinasjutus «Kullaketrajad" loo tigeda nõia-moori juures teenivaist piigadest välja maalinud 
mõjukaks muinasjutuliseks pildiks, mille taga tunneme ära mõisa ketrustoa seal vokkide 
kohale kummardunud ja orjusest lahtuhkavate orjapiigadega. 

Lahtiihkamine orjapõlvest või nõidusest ja võitlus õnneliku tuleviku eest ongi siin 

paljusid muinasjutte ühendavaks motiiviks ja selles avaldub kogu rahva ürgne 
vabadusearmastus. Nagu rahval, nii on ka Kreutzwaldil muinasjutud kõigepealt soovunelmad, 
rahva ootuste ja lootuste väljendajad. Sest muinasjuttudes ju unistas rahvaski, kuidas 
kergendada oma töövaeva, suurendada tööjõudlust, murda ülekohtu ja rõhumise ahelad, jõuda 
vaba, jõuka ning õnneliku eluni. 

Kreutzwaldi muinasjuttude kangelaseks on enamasti töötav inimene, kuigi paiguti see 
idealiseerivalt on esitatud kuningapojana: sellega on Kreutzwald tahtnud toonitada ka rahva 
..kuninglikke" iseloomuomadusi ja õigusi. Muinasjuttudes on vastamisi .asetatud ühelt poolt 
vaene vabadik, päeviline ja nende lapsed, kes maast-madalast võõra sunni all peavad endile 
leiba teenima, ja teiselt poolt ahne rikas, õel perenaine, irumal pastor või julm mõisnik, keda 
muinasjutus öeldakse ,.raudvitsaga rahva üle valitsenud, neid raskesti piinanud, aga alamate 
higist ja verest otsata palju varandust kokku kraapinud. . ." ,,Julge rehepapp"). Muinasjutu 
sündmuste käigus saab karistada ahne rikas, kuna vaene vabadik, sagedasti ta kohtlaseks 
peetud noorem poeg pärib töökuse, julguse, osavuse, vapruse, südameheaduse tõttu, või siis 
ka iheade nõuandjate ja ta valdusesse antud imevahendite - rätikuräbala, marsi, õnne- 
rublatüki, lähkrikivide jne. abil kuulsuse, au ja õnne. Lastes vägitegusid sooritada ja kõigi 
rikkuste ja hüvede omanikuks saada muinasjutu kõige tagasihoidlikuma ja tähelepandamatu 
tegelase, kelles töötav inimene on kujutanud iseennast, annab muinasjutt edasi sügava 
kunstilise üldistuse: näitab, et igas silmapaistmatuski inimeses võivad peituda «kuninglikud" 
omadused, tuleb ainult anda võimalus neid välja arendada. 

Kreutzwaldi muinasjutukogus on kajastamist leidnud ka rahvaluule kirikuvastased tendentsid. 
Jutlustades kuuletumist ülemaile, olid pastorid ise samal ajal feodaal-isandad, 
..kirikumõisnikud", kes oma talupoegi julmalt kurnasid. Eesti rahvalooming on rikas juttudest 
ja naljadest, milles terava satiiriga piitsutatakse pastorite ahnust, rumalust, silmakirjalikkust ja 
ulaelu. Need jutud olid hästi tuttavad ka Kreutzwaldile, kes teatavasti kogu eluaeg pidas 
võitlust tagurlike ja ahnete ,,mustkuubede" vastu. 

Mumasjutus ,,Võllamehikesed" on antud ahne ja rumala kirikuõpetaja kuju, kes juba 
varahommikust alates on valvamas oma palgaliste töö järele; söögiaegade! istub ta peretoas, 
lootuses, et inimesed ta juuresolekul vähem söövad, sunnib neid rohkelt keelekastet võtma, et 
söögile vähem ruumi jääks. Lõpuks trumpab ta kavalusega üle nupukas sulane. 

Teine muinasjutt ,, Naljakas härjamüümine" kõneleb ahnest ja autust pastorist, kelle 
peategelane maha lööb. 

Kreutzwald sai seda laadi repertuaarist esitada ainult üksikuid tagasihoidlikumaid näiteid. Et 
säästa ,,Eesti rahva ennemuistseid jutte" mustakuuemeeste kallaletungide eest ja vältida 
sekeldusi tsensoriga, pidi ta kõrvale jätma kõik sellised muinasjutud, milles sotsiaalne satiir 
liiga avalikult oli sihitud valitseva klassi pihta. 

Tähtsal kohal muinasjutus on rahva loov unistus, soovfantaasia, mille abil inimene tegelikust 
elust kaugele ette püüab näha. Või nagu rääkis M. Gorki: .Juba muinasajal unistasid inimesed 
võimalusest lennata õhus. Sellest kõnelevad meile legendid Phaethonist, Daidalosest ja tema 
pojast Ikarosest, samuti muinasjutt lendavast vaibast". Unistati liikumise kiirendamisest mäa 
peal - muinasjutt ..seitsme penikoorma saapaist", ja taltsutati hobune; soov ujuda jõel voolust 
kiiremini viis aeru ja purje leiutamiseni, taotlus tappa vaenlast ja looma eemalt oli lingu, vibu 
ja noole leiutamise motiiviks. Mõteldi võimalusest kedrata ja kududa ühe ööga tohutu hulk 
riiet, võimalusest ehitada ühe ööga hea elamu, isegi ,.loss", s. 0. elamu, mis on 

kindlustatud vaenlaste vastu. Loodi vokk, üks kõige vanemaid tööriistu, primitiivsed! 
kangaspuud ja loodi muinasjutt Ülitargast Vassilissast."6 

Ka Kreutzwaldi muinasjuttudes esinevad sellised rahva unistused, näit. kiiresti ühest paigast 
teise jõuda, mitmekordselt oma tööjõudlust suurendada (,.Pikkjalg, Osavkäpp ja Teravsilm"). 


Muinasjutus ..Kergejalgne kuningatütar" esineb samuti ierve rida erakordsete võimetega 
varustatud abimehi. 

Pole raske sellise muinasjutulise fantaasialennu all ära tunda selle põhjustajat, milleks on 
olnud tööinimeste püüe oma rasket olukorda parandada ja töövaeva kergendada. Siin 
unistatakse isejahvatavast käsikivist, räägitakse lendavast künast, millega oleks hõlpus ühest 
paigast teise liikuda, sulasrahvas ihkab pääseda alatisest kõhu-murest, unistab silgukarbist, 
milles hommikul võid ja lõuna ajal sealiha võiks leida ja mis kunagi tühjaks ei saa, 
märsiräbalast, millele on vaja vaid oma soove nimetada ja juba ongi road laual, 
õnnerublatükist, mis alati jälle omaniku taskusse tagasi pöördub. Niisama, nagu piinav 
kõhumure tekitas kujutelma imepärasest toitjast, nii manas alaline puudus ja häda silme ette 
pilte peidetud varanduse leidmisest. Kõiki nende rahvamumasjuttude igatsusi kajastavad ka 
Kreutzwaldi jutud. 

Kuid lugeja leiab siit ka palju elutarku mõtteid, paeluvate muinasjutupiltide kaudu antud 
eetilisi hinnanguid. Ikka jälle näidatakse inimese positiivseid iseloomuomadusi, nagu töökus, 
edasipüüdlikkus, julgus, ettevõtlikkus, vaprus, ausus, heldus, vabaduse-armastus jne. Nende 
omaduste kandjaks on muinasjutukangelane, kes võitleb kõigi kurjade jõudude vastu, abistab 
nõrku, toob oma vägitegudega kasu kaasinimestele ja saavutab ise kuulsuse ja õnne. Karistada 
saab aga alati õelus, ahnus, silmakirjalikkus, omakasupüüdlikkus, kadedus, raha- ja 
võimuahnus. Ahne väimees, kes ei lepi pruudi kaasavaraga ja läheb kimbutama neiu 
vanemaid, suletakse karistuseks ahelate kütkes kuldmäkke, nii et ta ahned silmad alati kulda 
näeksid, aga põrmukestki sellest näppude vahele ei saa. Seitsesada aastat peab ta sellist piina 
kannatama, enne kui ta sureb («Kaksteistkümmend tütart"). Imeesemed, mis abistavad vaest 
ja rõhutut võita kõik takistused ja saavutada õnne, toovad ahnele rikkale kahju ja hukatust. 
Muinasjutu lemmikkangelane aga säilitab ka rikkana oma südameheaduse, peab meeles oma 
vanemaid ja omakseid, jagab vabatahtlikult oma varandusest osa vaestele. 

Veel enam kui rahvajutud pakuvad Kreutzwaldi muinasjutud ka tõelise rahvaelu kujutust. 
Nende põneva fantastika taustaks on orjuseaegse eesti talupoja reaalne elu-olu selle rõõmude 
ja muredega, alalise tapva tööga mõisniku või peremehe sunni all ja harvade puhke- ja 
rõõmuhetkedega külakiigel, tantsupeol või kõrtsis. 

Ka muinasjuttudes esinev väline dekoratsioon, asjaolu, et siin sagedasti esinevad kuningad, 
kuningapojad ja -tütred, ei välju enamasti muinasjutu talupocglikkuse raamidest. See kuulub 
muinasjutu traditsiooniliste kujundusvõtete hulka, mis aitavad ilmekalt esile tuua rahva püüdu 
jõuka ja õnneliku elu poole. 

Oma muinasjuttude väljatöötamisel on Kreutzwald hoolega silmas pidanud rahvaelu, 
rahvauskumuste jne. tõetruud kujutamist kui ka rahvamuinasjuttude poeetilisi iseärasusi. Ta 
on taotlenud, et ei läheks midagi kaduma nende esituse pitoresksusest, lihtsusest ja laiusest, ka 
mitte ohtraist kordustest koos astendustega, mis on rahvamuinasjuttudele nii iseloomulikud. 
Rikas ja enamasti ka rahvalik on Kreutzwaldi muinasjuttude sõnastusstiil. Sealjuures tuleb 
silmas pidada, et Kreutzwaldi ajal polnud meil veel väljakujunenud kirjakeelt ja proosastiili. 
Kogu olemasoleva kirjavara keel oli alles vigane ja puudu- 


6 M. Gorki, Kirjandusest. Tallinn 1 948, Ik. 3 84. 

lik, moonutatud võõra keele aheldavaist kammitsaist. Tänapäeva lugejale võib seepärast 
puudulikuna tunduda mõnigi seik ka Kreutzwaldi muinasjuttude sõnastuses. Ometi tuleb 
kõrgelt hinnata Kreutzwaldi suuri teeneid meie ilukirjandusliku proosakeele stiili arengus. 
Kuigi vahel kohmakalt, on Kreutzwald ometi lähtunud elavast rahvakeelest ja selle rikkalikke 
väljendusvõimalusi osanud paindlikult ära kasutada. 

Nii näiteks elustavad ta stiili ikka jälle uued vanasõnad, rahvalikud piltlikud väljendid ja 
kõnekäänud, näit.: Viletsus hüppab uksest, astub aknast ja poeb prao vahelt, kui kogemata 


mulgu leiab; valel on lühikesed jalad; perenaise lihavaagen kerisel kiirustab rätsepa nõela; 
kosilased käivad ühe hommikuga seitse suitsu läbi; malk mõõdab selga; rahvast langes kui 
rahet kokku jne. - Teadlikust kujuka ja piltliku stiili viljelusest annab tunnistust rohke 
perifraaside tarvitamine: keelepaelu vallale päästma (pro kõnelema hakkama), selga virutama 
(pro peksma), laskis vikati rohu sees karata (pro niitis), otsis kõrva tagant nõu (pro mõtles 
järele), laskis tule-kuke katuse harja panna (pro süüdata), kustuta neitsi igatsemise pisarad 
(pro lohuta nutvat neitsit) jne. Selline Kreutzwaldile iseloomulik ümberütlemise püüd 
puudutab ka paljusid tegusõnu: otsust paluda (pro küsida), märki saama (pro märkama), ava- 
likuks tõusma (pro selguma), otsust andma (pro vastama), lisaks panema (pro- lisama) jne. 
See annab Kreutzwaldi stiilile klassitsistliku, pisut raskepärase ja vanamoelise ilme. Kuid siin 
tuleb arvestada Kreutzwaldi-aegse keele üldist seisundit, kus selline sõnastus oli tavaline ja 
sagedasti ainuvõimalik; ainult mõnel juhul (nagu: teed võtma pro minema) on tegemist 
tõlkelaenudega saksa keelest. Rohkesti on Kreutzwald oma muinasjuttudes kasutanud 
rahvapoeetikas tähtsal kohal olevat alliteratsiooni, põiminud neisse regivärsse jne. Ning kuigi, 
nagu märgitud, Kreutzwaldi keeletarvitus on vahel kohmakas ja lause paiguti saksapärane, on 
ta stiil tervikuna ometi ladus ja oluliselt rahvalik. 

Kõigile neile väärtustele vastavalt on kujunenud ka ,,Eesti rahva ennemuistsete juttude" menu 
ja mõju. 

Tõsi küll, ,, Kalevipoja" kui rahvaeepose innustav mõju oli rahvusliku liikumise ajal suurem 
kui ..Eesti rahva ennemuistsetel juttudel": nende kujud ning süžeed ju olid rahvusvahelist 
algupära ega pakkunud säärast innustavat ja eeskuju andvat rahvuskangelast nagu Kalevipoeg. 
Aga selle-eest oli neis muinasjuttudes just Kreutzwaldi ümbertöötluse tõttu rohkemgi 
eestipärast elukujutud, kui ,,Kalevipojas", muu seas ka külaühiskonnas endas esineva 
sotsiaalse ülekohtu kujutust. Oma progressiivse ideoloogia ja eluhoiaku, oma fantaasiarikkuse 
ja elava ning haarava esituse tõttu on ,,Eesti rahva ennemuistsed jutud" saanud ja jäänud meie 
kõige armastatumaks muinasjutukoguks. Te*ma võiu ja populaarsus on möödunud rohkem 
kui saja aasta jooksul aina kasvanud - niihästi Eestis kui ka muil mail. Juba 1869-1881 ilmus 
sellest täielik saksakeelne tõlge (F. Löwe). Sellele järgnesid valimikud inglise keeles (W. F. 
Kirby 1895, E. Mutt 1930), kõnelemata üksikute juttude tõlkeist soome, vene, prantsuse jt. 
keeltesse. F. Löwe saksakeelse tõlke vahendusel sai Kreutzwaldi muinasjutt ,, Kuidas üks 
kuningatütar seitse aastat oli maganud" aluseks Janis Rainise kuulsale värssnäidendile 
»Kuldratsu". Rainis kirjutab ise oma näidendi ainest: ,,,,Kuldratsut" peetakse tavaliselt läti 
muinasjutu ümbertöötuseks - kuskil pole ma kuulnud teistsugust arvamust -, kuid tegelikult 
andis mulle aine Kreutzwaldi poolt väljaantud eesti muinasjutt saksakeelses tõlkes. See osutab 
veel kord, kui lähedased on muinasjutumotiivid kõikidel rahvastel ja kui lähedased oleme eriti 
meie oma naabritele."7 Rainis, kes kirjutas oma näidendi reaktsiooniaastail. 


7 J. Rainis, Kopoti raksti VII. Riga 1 950, Ik. 562. 

maapaos (1909), on Kreutzwaldi muinasjutu loovalt ümber töötanud ja ühendanud näidendi 
idee läti töötava rahva kauaste unistuste ja vabanemislootustega. Kasutamist on Kreutzwaldi 
muinasjutuained leidnud ka eesti kirjanduses. Suuretiraažilised uustrükid Nõukogude Eestis 
(1951, 1953, 1967), samuti ulatuslikud valimikud vene (1953, 1969), läti, leedu, gruusia jt. 
keeltes näitavad, et Kreutzwaldi muinasjutukogu on säilitanud oma värskuse ja huvitavuse ka 
veel praegu. Ja see on tagatiseks, et tema menu jätkub ka tulevikus. 

A. Annist H. Niit 


KOMMENTAARID 


Siinse väljaande aluseks on A. Annisti redigeeritud ,,Eesti rahva ennemuistsete juttude" 
juubeliväljaanne (Tallinn 1967), mis on avaldatud F. R. Kreutzwaldi enda poolt läbivaadatud 
»Eesti rahva ennemuistsete juttude" teise trüki (Tartu 1875) järgi. Ära on jäetud 
juubeliväljaande ,.Lisas" trükitud Kreutzwaldi muinaslood, mis mujal ilmunud või 
käsikirjades säilinud (enamik saksakeelsetena). Alljärgnevais folkloristlikes kommentaarides 
on lühidalt kokku võetud A. Annisti analüüsi tulemused tema uurimuses «Friedrich Reinhold 
Kreutzwaldi muinasjuttude algupära ja kunstiline laad" (Tallinn 1966). Muinasjuttudes 
tarvitatud rahvajuttude tüübinumbrid on antud Aarne-Thompsoni kataloogi järgi (AT = A. 
Aarne, S. Thompson, The Types of'the Folktale. FFC 184. Helsinki 1961), mõnel puhul ka A. 
Aame eesti rahvajuttude kataloogi ,,Estnische Märchen- und Sagavarianten" (FFC 25. Hamina 
1918) järgi (S=muistenditüüp Aarne süsteemis; US=tekkelootüüp Aarne süsteemis). 

1. Kullaketrajad (AT 301A, 403). Nagu paljudes selle kogu muudes juttudes, on 
Kreutzwald siin paari rahvalikku põhimotiivi täiendanud mitme siin-seal leiduva rahvapärase 
rändmotiiviga ja kõik koos üksikasjalikult välja maalinud. Kolme kullaketraja kujud on 
nähtavasti võetud muinasjututüübist ,,Kolm röövitud kuninga- 

tütart" (AT 301A). Erinevalt rahvajutust, kus kuningatütarde röövijaks ja nende kinnipidajaks 
kuskil allmaailmas (põrgus) on salapärane paharet, lohe või kurat, on siin selleks 
metsahurtsikus elav lonkur nõiaeit (vrd. AT 3274). Kositava põgenemise, jõkke sattumise, 
jõenupuks saamise ja hiljem inimeseks tagasimuutumise 

motiivi on Kreutzwald laenanud rahvajutust ..Vahetatud mõrsja" (,, Valge ja must mõrsja", AT 
403). Sajatusvärsid, samuti nagu suurem osa siia ja muudesse muinasjuttudesse vahele 
liidetud värsse on arvatavasti Kreutzwald ise loonud. Jutu paiguta- 

mine muinasjutukogu etteotsa laseb oletada, et sellele on tahetud anda üldistav, sümboolne 
tähendus: nagu tigeda nõiamoori juures vaevlevad orjapiigad, nii töötas ja ootas oma 
vabanemist raskest feodaalikkest kogu eesti rahvas. 

PA Kuu valgel vihtlejad neitsid (AT 672*, 400, S 80). Tegemist on õieti 
kunstmuinasjutuga, kus pearõhk on asetatud romantilise öömaailma salapärasuse ja selle 
igatsema paneva ilu kujutamisele. Selle keskosa lähtekohaks on rahvajutt ussikuninga 

krooni röövimisest ja söömisest ning nõnda omandatud linnukeele mõistmisest 

(,,Ussikuninga kroon", AT 672*; vrd. S 80). Alasti haldjasneidude vahtimise stseen 

näib olevat võetud muinasjutust ,.Luikneitsi" (,, Kadunud abikaasa otsimine", AT 400). 
Mõjutatud Lääne-Euroopa haldjaluulest, kajastab see jutt suurel määral Kreutzwaldi enda 
tundeelu romantilist poolust. 

62 Pikkjalg, Osavkäpp ja Teravsilm (AT 513A, 1060A, 550). Võtnud mitmed 

motiivid tuntud muinasjutust ,,Kuus saavad läbi kogu maailma" (,,Imeabilised", AT 513A), on 
Kreutzwald need liitnud tervikuks muudest lugudest laenatud motiivide abil. Näiteks pärineb 
tulise labida pigistamine käe asemel rumala kuradi jutust (AT 1060A), kuldõunte varga 
püüdmine ..Tulilinnu" jutust (AT 500) jne. Ometi on selles jutu kujundus suurel määral 
Kreutzwaldi enese töö. 

4. Tontla mets (osalt L. Tiecki järgi). Lähtekohaks on olnud osalt rahvausku-mused, osalt L. 
Tiecki kunstmuinasjutt ,,Die Elfen" (..Haldjad"), millest pärineb jutu algupool (kuni Savise 
motiivini). Tiecki jutust võetud stseene on Kreutzwald tugevasti muutnud ja eestipärastanud, 
ka on ta hoolitsenud loo ideoloogilise teri-tatuse eest. 

5. Vaeselapse käsikivi (AT 565, 480). See on rahvapärase imeveski muinasjutu (AT 565) 
ümbertöötlus, kusjuures maa alt toodud kirst (käsikivi), selle avamine, sealt väljakargav tuli ja 
kurja vastaspoole ärapõletamine on jutusse laenatud eesti ühest kõige levinumast 
muinasjututüübist ..Ketrajad kaevul" (AT 480). Nii oma rahva- kui ka kunstipärasusega on 
see parimaid näiteid Kreutzwaldi ümbertöötluse osavuse kohta. (Vt. lähemalt Ik. 3 63-364.) 


6. Kaksteistkümmend tütart (AT 332, 510). Jutu algus meenutab muinasjuttu ,,Surm vaderiks" 
(AT 332) vendade Grimmide kogust; juttu tuntakse ka Eestis. Muus osas on Kreutzwald 
vabalt kasutanud Lääne-Euroopa haldjamuinasjutte (vrd. näiteks AT 510) ja mõningaid 
motiive eesti rahvausundist. 

7. Kuidas üks vaenelaps kogemata õnne leidis. Muinasjutu algupära pole päris selge. 
Rahvaliku alusena võib oletada jutte maailma äärel ähvardavatest koletistest (koerakoonlastest 
või koertest) ja nende valvamisest. Tõenäoliselt kasutas Kreutzwald ka mõningaid motiive 
tatari kangelaslaulust ,, Ala Kartaga", mille akadeemik A. Schiefner parajasti oli avaldanud. 

7. Puulane ja Tohtlane (AT 1180). Loo aluseks on olnud rahvajutud oma hinge kuradile 
müünud inimestest (AT 1180 jmt.), samuti muistendid pisuhänna (krati) tegemisest. 
Kreutzwaldi sule all on sellest saanud küla rikaste vastu suunatud terav satiir. 

8. Udumäe kuningas (osalt L. Tiecki järgi). Nagu ,,Tontla metsas", on Kreutzwald ka siin 
kõrvuti väheste rahvauskumuste ja haldjalugudega kasutanud L. Tiecki juttu »Die Elfen" 
(..Haldjad"). Jutt on oluliselt siiski Kreutzwaldi enda kombineeritud, emotsionaalseks 
põhimotiiviks inimese romantiline igatsus haldjate õnnemaale. 

10. Kergejalgne kuningatütar (AT 513A). Veelgi rohkem kui ,,Pikkjalg, Osavkäpp ja 
Teravsilm" vastab see lugu muinasjututüübi ,,Imeabilised" (AT 513A) rahvapärasele 
normaalsüžeele. Detailne elukujutus ja Kreutzwaldi rahvalik jutustamisoskus tõstavad selle 
muinasjutukogu paremiku hulka. 

11. Lopi ja Lapi (AT 750A; J. P. Hebeli järgi). Jutt lähtub rahvusvahelisest tüübist ,,Soovid" 
(AT 750A), mille pisut erinevat redaktsiooni tuntakse ka Eestis. Kreutzwaldi jutu allikaks 
pole siiski olnud rahvajutt, vaid J. P. Hebeli ,,Drei Wünsche" (,,Kolm soovi") ta jutukogust 
.Schatzkästlem" (..Aardekastike"). 

12. Kivialuste ristitütar. Selle jutu on Kreutzwald ise nähtavasti Lääne-Euroopa haldjajuttude 
eeskujul mitte küll kõige õnnestunumalt kombineerinud. 

13. Nupumees (AT 301A, 531, 851). Jutu aluseks on röövitud kuningatütarde päästmise lugu 
(AT 301A), mida Kreutzwald on täiendanud muudes muinasjututüüpidee (»öige ja võlts 
Ferdinand", AT 53 1; ..Kuningatütar, kes ei suuda mõistatust lahendada", AT 851) leiduvate 
motiividega. 

14. Haruldme maise truudus (AT 882, 613). Jutt vastab peajoontes muinasjututüübile 
-.KiMvedw naise truudusele" (AT 882), mis on tuntuks saanud Boccaccio 

Näkineitsi (rahvusvaheline Melusine motiiv). Kreutzwald on selle looga tutvunud arvatavasti 
saksa rahvaraamatu ,,Die schöne Melusine" (,,Ilus Melusine") vahendusel, kuigi näki 
pärimused pole võõrad ka eesti rahvatraditsioonile. Töötluselt on see kirjanduslikemaid terves 
kogus. 

Maa-älused (AT 1848A, S 27). Jutus on nähtavasti kasutatud rahvapärast magava pahareti 
motiivi, kelle inimene pikse eel äratab ja selle eest rohket tasu saab (AT 1848A), veel enam 
aga muistendit rahaauku valvavatest haldjatest, kellelt kingituseks saadud söed hiljem kullaks 
osutuvad (S 27). Maa-aluse sepikoja kujutus on sündinud germaani mütoloogia mõjul; 
Ilmarise nimi on siia laenatud ..Kalevalast". 

Tark mees taskus (AT 461, 561, 563). Kreutzwald on selle nähtavasti üsna vabalt 
kombineerinud, liites motiive ..Aladdini imelambist" (AT 561), jututüübist .Lauake, kata end" 
(AT 563), samuti juttudest, mis räägivad kuradi kolme juuksekarva toomisest (AT 461) või 
kuningatütre päästmisest (AT 550). Arvesse tulevad ka kirjanduslikud mõjud (W. Hauff). 
Põhja konn (AT 300, 561). Selle põneva ja fantaasiarikka jutu on Kreutzwald nähtavasti ise - 
kui see ei tugine mõnele veel tundmatule otsesele eeskujule - vabalt kombineerinud mitmest 
pärimuslikust motiivist. Üheks lähtekohaks näib olevat olnud muinasjututüüp ..Lohetapja" 
(AT 300), millega on liidetud motiive muinasjutust ,,Aladdini imelamp" (AT 561) jm. 


Vägev vähk ja täitmatu naine (AT 555). Kreutzwald on siin võrdlemisi üksikasjalikult ümber 
jutustanud muinasjutu ,,Kalur ja tema naine" (AT 555). Imejõuline vähk esineb ka mitmes 
rahvateisendis. 

Leitud laps (AT 326, 562B, 563). Peaseiklus läheneb suurtes joontes muinasjututüübile 
-Hirmuotsija" (AT 326). Juurde on liidetud mitmeid imemotiive muudest muinasjuttudest 
(AT 562B, 563). 

Õnnemunake (AT 332, 402, 433B). See on romantiliselt häälestatud kunst, muinasjutt, 
Kreutzwaldi üks kõige isiklikumaid ja emotsionaalselt mõjukamaid eneseväljendusi. 
Algusmotiiv on võetud muinasjutust ,,Vader surm" (AT 3 32); peasüžeeks on kasutatud 
rändmotiivi koletisest, kes vastassugupoole suudluse tõttu nõidusest pääseb ja inimeseks 
tagasi muutub (AT 433B, 402). 

Kuidas seitse rätsepat Türgi sõtta lähevad (AT 1287, 1290; vendade Grimmide ja G. O. 
Marbachi järgi). Jutt rajaneb rahvusvahelistel narri lugudel (AT 1287, 1290 jm.), mis osalt ka 
Eestis tuntud on. Kindlasti on Kreutzwaldile eeskujuks olnud saksa rahvanaljand ,,Die sieben 
Schwaben" (,,Seitse švaablast") Grimmide kogust ja vastav G. O. Marbachi jutt (kirjas G. 
Schultz-Bertramile 17. 11 1867 on Kreutzwald ise oma jutu allikale viidanud). Ometi pole tegu 
tõlke või plagiaadiga, vaid Kreutzwald on eri allikaist laenatud jutumotiivid tervikuks liitnud 
ja eestiliselt välja maalinud. 

Naiste mõrtsukas (AT 311, 312). Jutt põhineb rahvusvahelisel jututüübil .Pääsemine koletise 
käest õe läbi" (AT 311), mida tuntakse ka Eestis. Kreutzwald pole siiski kuigivõrd jälginud 
rahvalikku jututüüpi, vaid rohkem Ch. Perrault' kirjanduslikku ümbertöötlust (.Sinihabe", AT 
312). Omalt poolt on ta lisanud truu Hanede-Tõnu kuju ning sobitanud jutu olustiku balti 
möisamiljööga. 

Õnne rublatükk (AT 300). Jutt vastab üsna lähedalt igivanale Perseuse (Püha Georgiuse, Püha 
Jüri) jututüübile (AT 300), mis on ka Eestis olnud väga populaarne. Lendavast maost on 
Kreutzwaldi eestipärastavas ümbertöötluses saanud lendav karu. 

Julge rehepapp (AT 326). Peajoontes vastab jutu sündmustik .Hirmuotsija" jutule (AT 326), 
mille motiive Kreutzwald on kasutanud ka muinasjuttudes .Võlla- 

mehikesed" ja ,, Leitud laps". Seekord on ta selle sidunud eesti rahvapärimustes populaarse 
rehepapi kujuga, 

Kuidas üks kuningapoeg karjapoisi-põlves üles kasvas (AT 920, 921). Kreutzwald on selle 
jutu suurel määral ise kujundanud. Sealjuures on tal lähtekohaks olnud jututüüp 
AKuningapoeg (Saalomoni poeg) ja sepapoeg" (AT 920) ning sellega sagedasi 
kontamineerunud ,.Moistatuslikud vastused" (,,Kuningas ja talupoiss", AT 921). Liites 
rahvapärase põhisüžeega muid rahvasuust ja kirjandusest saadud motiive, on ta need kokku 
sulatanud küllaltki rahvalikuks ja võitleva sotsiaalse ideega tervikuks. 

Naljakas härjamüümine (AT 1642, 1600). Jutu esimene pool vastab enamvähem naljandi 
tüübile ,,Hea kaup" (AT 1642), teine pool tüübile ,, Loll mõrtsukana" (AT 1600). Need kaks 
naljanditüüpi on liitunud ka juba rahvasuus. 

Pilli-Tiidu (AT 566). Jutu novellistliku algupoole on Kreutzwald mitut tuntud rändmotiivi 
kasutades nähtavasti ise kujundanud. Lõpupooles on kõige olulisema ehitusmotiivi andnud 
nn. Fortunatuse jutt (AT 566). Palju ühisjooni on muinasjutul ka Novgorodi bõliinade rühma 
kuuluva Sadko looga. 

Munast sündinud kuningatütar (AT 510; osalt J. K. A. Musäuse järgi). Nähtavasti on see jutt 
Kreutzwaldi enda kompileeritud, eeskujuks ,,Tuhka-Trimu" motiiv (AT 510) ja J. K. A. 
Musäuse muinasjutt ,,Die Nymphe des Brunnens" (,,Kaevu-haldjas"). Jutu cestipärastamiseks 
on sisse põimitud lapse haudumine munast. 

Helde puuraiuja (AT 555, US 41 ja 75). Nagu muinasjutus vägevast vähist (nr. 29), on siingi 
eeskujuks olnud jututüüp ,,Kalur ja tema naine" (AT 555). Eeskuju on võinud pakkuda ka 


mõned tekkelood (US 41 ja 75). Kuigi jutt on süžeelt rahvapärane, on Kreutzwald 
üksikmotiivide liitmisel ise tublisti kaasa aidanud. 

Öösised kirikulised (S 1 ja 63). See muistendliku ilmega jutt rajaneb muis-tendeil kesköisest 
surnute jumalateenistusest jõuluööl (S 1) ja ebaõnnestunud aarde-kaevamisest (S 63). 
Kreutzwaldi ümbertöötluses on neist muistendimotiividest saanud suhteliselt pikk lugu, milles 
on rahvapäraste kooljamuistendite meeleolukust ja aardelugude põnevust. 

Küti kadunud õnn (S 102). Kreutzwald on siin rahvalt kuuldud muistendi ,,Hea jahiõnn" (S 
102) mõningal määral ümber kujundanud, selle olustikuliselt välja maalinud ja lisanud sinna 
rea mujalt tuntud rahvalikke motiive. 

Hädaohust pääsenud kuningapoeg saab vendadele päästjaks (AT 707). Jutt vastab võrdlemisi 
lähedalt rahvusvahelisele muinasjututüübile ,, Kolm kuldset poega" (AT 707), mis kirjanduses 
on tuttavaks saanud eriti kogu ,,Tuhat üks ööd" kaudu. On võimalik, et Kreutzwald peale eesti 
rahvajutu on tarvitanud ka muid (kirjanduslikke) allikaid. 


PAIKLIKUD ENNEMUISTSED JUTUD 


Miks Tallinn iial valmis ei tohi saada. Pärimus on nähtavasti seotud hoonete (kirikute) maa 
alla vajumise (uppumise) motiiviga. Rahvasuus on see populaarseks saanud Kreutzwaldi 
ümbertöötluse kaudu. 

Parknäha-kaupmees. Kuigi rahvalikke vasteid pole sellele jutule leitud, on muistendi 
üksikmotiivid suurelt osalt rahvapärased. On võimalik, et Kreutzwaldil oli tarvitada ka mõni 
pärimuslik (võib-olla baltisaksa) nahakauplemismotiiv, mis meieni pole ulatunud. Pontuse 
nimi näikse viitavat Rootsi sõjaülemale Pontus De la Gardiele (1520-1583). 

3. Porkuni preili. Russow' ja Renneri kroonika teatel uputasid vennad 1554. a. 

talvel Rannus oma õe Barbara von Tiesenhuseni keelatud armastuse pärast Võrtsjärve 
jääauku. Porkuniga on see pärimus nähtavasti hiljem ühendatud. 

Vinguv jalaluu (S 12). Lugu vastab populaarsele eesti muistendile (S 12), mille lõpu 
Kreutzwald on vabalt kujundanud. 

Paigast läinud järveke (S 89). Arvatavasti on siin liitunud kaks muistendit: üks järvede 
rändamisest, teine - uueaegsem - järve tekkimisest (või kadumisest) mingi kuriteo või 
moraalivastase eksimuse karistamiseks. Pole ka võimatu, et tegemist on baltisaksa pärimuse 
või kirjandusliku laenuga. 

Narva kaupmehe tütar. Rahvalikke vasteid sellele muistendile pole õnnestunud leida; võib 
oletada laenamist baltisaksa pärimusest. 

Kus Narva endine varandus magab. Selle aluseks võib olla mõni kohalik või ka laenatud 
aardesaaga. 

Vaskjala silla piiga (US 7). Peajoontes on see lugu kindlasti rahvapärane (US 7), kuid esitus 
on Kreutzwaldi poolt romantiseeritud, nii et lihtsast rahvamuis-tendist on saanud romantiline 
müüt. 

Emuyjärv ja Virtsjärv. Peamiseks lähtekohaks on Kreutzwaldil olnud Võrtsjärve tekkimise ja 
Emujärve kadumise loo värsistus, mis ilmus 1809. aastal F. Thierschi toimetatud 
raamatukeses ,,Taschenbuch für die Liebe und Freundschaft". Kreutzwald on oma 
ümbertöötluses moralistlikku tõlgitsust edasi arendanud ja nii on esialgsest rändava järve 
muistendist (S 89) saanud moraalselt mõtestatud müüt. 


Toolse rannamehe tütar. Selle aluseks on kuradi poolt äraviidud ülbe ja ülemeeliku mehe või 
neiu motiiv, millega siin on liitunud teine muistend lossi maa alla vajumisest; võimalik on ka 
Leonore-motiivi mõju. 


Näljaaja mälestuse kivikuhjad. Lugu rajaneb rahvalikel pärimusteateil. Siiski on 
Kreutzwald Pahleneid idealiseerinud: tegelikult said näljast nõrkevad inimesed , leiba oma 
raske töö eest. 

Palmse härrade varjaja-vaim. Uskumused sellistest kaitsevaimudest on rahvusvahelised. 
Arvatavasti on lugu võetud baltisaksa pärimustest. 

Kotka küüsist päästetud kuningapoeg. Pärimus võib olla rahvapärane, kuid tekkinud 
arvatavasti mõne rändmotiivi lokaliseerumisest. 

Mereneitsike ja Palmse härra. Sellest loost pole muid usaldatavaid üleskirjutusi. Võib-olla on 
selle kujundamisele mõju avaldanud ka kirjanduslikud eeskujud (näiteks Shakespeare'i 

»» Torm"). 

Kabeli ehitamine. Lugu põhineb keskaegsel uskumusel, et kirikule tehtud kingituse või antud 
tõotusega võib end füüsilisest hädast päästa. 

Palmse härra päästab Tallinna vaenlaste käest. Muistend on ilmselt pärimuslik ; umbes 
samasugust lugu teatakse ühenduses Haapsalu lossiga. 

Palmse prouade surma-kuulutajad. Lugu põhineb uskumusel, et varihing võib eriti enne surma 
kehast lahkuda või muidu end näidata ja surma ennustada. 

Kodukäijate kütt (AT 1150). Jutu lähtekohaks on muinasjutt ,,Püha Jüri kutsikad" (AT 1150), 
mis on kontamineerunud libahundi- ja luupainajalugudega. 


SÕNASELETUSI 


Alavangid-alatised vangid. 

Ainekeel11 -haledasti, üksikeeli. 

Ahti - veehaldja nimetus Kreutzwaldil; eesti kirjandusse üle kantud ,,Kalevala" kaudu. 

Anni vakk - veimevakk; vakk, millest pruut pulmas jagas veimi (kaasavara see osa, mis jagati 
sugulastele kinkideks); peamiselt olid annivakas riietusesemed (särgid, vööd, kindad, sokid, 
sukapaelad). 

(ühel) Haaru 1 (minema) - ühes suunas; üht teeharu pidi. 

(H)alavoodil1 -ohkevoodil, haigevoodil. 

Hiirjas- vesihall, hiirekarva hall (hobuse kohta). 

Hommikusuurus - hommikueine, -oode; hommikusuurust võtma - hommikust sööma. 
Hundisõidul (vingutatud põrsas) - vanasti võtsid jahimehed reel metsa kaasa põrssa, keda sõi- 
tes aeg-ajalt näpistati, et see oma vingumisega hunte ligidale, laskekaugussse meelitaks. 
Hõbevalge - ohvriand; kraabiti (peamiselt) hõberaha küljest raasukesi ja loobiti vette veehald- 
Jaile lepituseks. 

Härjapõlvlane - mütoloogias väike mehike, kes ainult härja põlveni ulatub; elab peamiselt 
maa all; enamasti tegutseb ta hea olendina. Häärberi peal - võõrastemajas « saksa 
Herberge). 

Jaaniöö - öö enne 24. juunit; muistne pööripäev, kus arvati toimuvat igasuguseid imepäraseid 
sündmusi, kus korjati nõiarohte jne. Kaelakohus - kriminaalasju arutav kohus, mis süüaluse 
kaela võis katkestada, s. o. puua või pea maha lasta raiuda. 

Kaelko 11 - nööriga kaelas kantav kott, millesse paigutati peamiselt toiduaineid; kerjakott. 
Kants (käntsu) - räbal, jäänus; märsikants - märsiräbal, katkine, Ärakantud marss. 

Kard (karra) - plekk, eriti inglistinaga kaetud raudplekk; läikiv metallist ehteniidike, 
ehteribake. 

Kasumaa - teenijale palgana kasutada antud maatükk. 

Kehik- puust või puukoorest kast e. matt, umbes pool vakka. 

Kelp (sadula) - (sadula) tagaosa, sadula tagumine hari; ka katuse otshari. 


Kerilauad - riistapuu, mille pealt lõng kerasse keritakse; koosneb püstteljel (jalal, 
kerikandmel) pöörlevast puuristist, mille otstesse püstitatud pulkade ümber pannakse keritav 
lõngaviht. 

Keris - lahtistest raudkividest laotud ahju ülemine osa talutares; hilisemal ajal oli see kaetud 
võlvitud kummiga. 

Kesik- pooleldi täiskasvanud siga (umbes 3 kuu vanune). 

Kippar- laevamees, tüürimees; Kreutzwaldil laevaomaniku, kapteni tähenduses. 
Kolklaud-lokulaud ehk kolalaud; serviti rõhtsalt üles asetatud laud; selle vastu 
tagumisega teatati vanasti (peamiselt mõisas) töö algust või töö lõppu ja lõunatundi kaugemal 
põllul töötavatele inimestele; tarvitati ka karja kojukutsumiseks ja külarahva 
kokkukutsumiseks. 

Koogud - kaelkook, puu veepangede kandmiseks õlal või turjal. 

Koonal -ketramiseks koonlapuu ümber mässitud või koonlalauale kinnitatud linade või 
takkude pundar; kedervarrel kedrates kinnitati koonal umbes 1 m pikkusele koonlapuale, mida 
hoiti püsti, selle kõverat labakujulist allosa istme alla pannes. 

Kosjaviinad - mõrsjaks valitud neiu juurde saadeti vanem naisterahvas (kuulueit) viinapude- 
liga, nn. kuulupudeliga. selgitama, kuidas peigmehesse suhtutakse. Kui mõrsjakodus kosjavii- 
nad vastu võeti ja sealt joodi, tähendas see mõrsja ja selle vanemate nõusolekut; kui pudel 
avamata kõrvale pandi, tähendas see järelemõtlemist; kui kosjaviinade pudel tagasi anti, 
tähendas see kosimise tagasilükkamist. 

Kuivik - kuiv maa; järve, jõe, mere kallas. 

Kunglamaa - Kreutzwaldi järgi õnnemaa, rikas muinasjutumaa; Gotlandi saar. Kuulamine - 
vt. ..kosjaviinad"; oli üle-eestilrselt tuntud abiellumiskomme. Kõheldama - viivitama, 
kõhklema. 

Kõu, Kõue-taat- pikse, piksehaldja nimetus; rahvatraditsioonis oli piksekultus tähtsal kohal 
olev loodusnähtus; rahvapärimuste kohaselt oli pikne eriti kardetav vanapaganale, keda ta 
alatasa jälitavat. 

Kõversilm - Kreutzwaldi järgi metshaldja poeg - kaja; ..hüüdmise hääled langesid 
kõversilma 

kõrva ... " - hüüetele kostis vastu ainult kaja. Käosulane e. ööbikuköster - Eestis esinev 
kärbsenäplane; rändlind. Käsikamber - sahver; mitteköetav külm ruum toiduainete 
hoidmiseks. 

Kübar (sõrmeküüntest) - rahvauskumuse alusel peituvat inimese elujõud mitmesugustes 
kasvavates kehaosades, nii ka sõrmeküüntes; äralõigatud sõrmeküünte-laastudest tehtud 
kübaral olevat imejõud. 

Külimit - ümmargune külvinõu, külvivakk; vanaaegne viljamõõdu ühik; V3-V6 vakka. 
Küünar - endine pikkusemõõt, 54 sm. 

Lapuline - muinasjutuline Lapumaa (Lapi) elanik; palumata pulmavõõras. Laudi (lavalaudi) 
- riiul, ka rehealuse laepealne, lakk. Lausuja - sõnadega arstija, nõiduja. 

Lee - lahtinetulease, kolle; lee on olnud rahvausundis tule asupaigana püha; leelõugas 
kivi või müür rehetoa ahjukolde ees. Libahunt - soend; hundiks moondunud (moondatud) 
inimene. Lingutada - võrgutada, lingu püüda. Linnupael - paelast linnupüünis. 

Linnupete - vana komme, mille järgi pidi kohe hommikul võetama natuke einet, et ei 
kuuldaks mõne linnu häälitsemist tühja kõhuga; vastasel korral pidi sellest tulema 
mitmesuguseid õnnetusi. 

Lodus olema - norutama. 

Lähker - trummikujuline, lapik, punniga suletava suuavausega puunõu joogi 
kandmiseks; 


lähkrikivid*" - (loksutamisega) lähkri puhastamiseks lähkrisse pandavad väikesed kivid. 
Mana(lane) - maa-aluse surnute-asupaiga elanik, ka surmahaldjas. 

Manala - surnute eluase. 

Manatark - manamistega, «õnadega nõiduja. 

Metskits - linnu nimetus; nepi liik, möhitaja, tikutaja (vrd. taevakits). Murueit- 
loodushaldjas; murupiigade ema. 

Marss - puukooreribadest (kasetohust, niineribadest) punutud seljakott kolmnurkse avausega, 
millele käib peale kolmnurkne lakk; seljas kandmiseks on marsil kandmed; märssi tarvitasid 
töölised, karjased, rändurid, marjulised toidu kaasaskandmiseks. Lõuna-Eestis on marsi 
nimetus säilinud nöörist punutud hcinamärsi kohta. 

Naud- vara, rikkus. 

Oid, oiu- aru, mõistus. 

O 1 v(olviauk, katuseolv) - ungas, katuseharjaalune auk hoone otsas, kust kaudu suits väljus. 
Pahmas - rehealuse põrandale peksmiseks mahalaotatud töuvilja lade; pahmama-teri 
lademe peal trampimisega (hobusega) viljapeadest välja peksma. 

Parred - rehetubades lae all olevad lahtised jämedad latid, mille peale (parsile) vili enne peks- 
mist kuivama pandi. 

Penikoorem - teepikkuse-ühik; vene p. = 7 versta. 

Piipkann- suurem külgtoruga puunõu õlle toomiseks. 

Pikker, Pikne - vt. Kõu, Kõue-taat. 

Poogakirjad - riietuseseme alla äärde või ümberringi äärele õmmeldud ilustav pael, näit. 
naiste särgil. 

Poort - peenikesest hõbetatud traadist kootud riie (brokaat) või äärispael või pitsid 
pärgade, 

tanude jm. küljes. Purjes - purjus, joobnud. Päikeseterad - päikesekiired. 

Rõugutaja - Kreutzwaldi järgi vahel nõid, vahel sünnituse, rinnalaste ja nurganaiste 
kaitsehaldjas ; rahvausundis (rau gutaja) nõiamoor, kes paneb lapsi nutma; 
lapsevaigistaja. Saajad - pulmad. Serve - leivakõrvane toit (liha, kala). 

Sikusõitja - rätsepa humoristlik nimetus Kreutzwaldil; nime tekkimise aluseks on humoristlik 
rahvalaul rätsepa kohta. 

Sinikivi-1) vasevitriol, indigo, 2) sinine kivi. Sirkashärg - ukraina härg (< tšerkassi 
härg). Suits - piltlik nimetus elumaja kohta. Suureit - vanaeit, vanaema. 

Sõba- piklik villane suurrätt, tekk, voodivaip; kate. Sõrmeküüntest kübar - vt. kübar 
(sõrmeküüntest). Taaler - vanaaegne rahaühik. 

Taevakits - kitsehäält tegeva linnu (tikutaja) nimetus. (Kreutzwaldil loomana mõeldud). 
Torupill - igivana mänguriist; koosneb nahksest kotist, kuhu õhuvool juhitakse putke e. 
napa- 

kaudu puhudes või väikese, käsivarrega tõmmatava lõõtsa abil; koti külge on kinnitatud 
oboe-taoline puhkpill (sõrmiline), millel mängitakse meloodilisi põhiviise; peale selle kuulub- 
pilli juurde 1-3 ühehäälset bassitoru saatehääle jaoks. Tuleraud ehk raks - tavaliselt 
kringlikujuline rauast või terasest riist, mille seljaga vastu, 

tulekivi lüües saadakse süütamiseks vajalik säde. Tulevirts - püss. 

Tuuletark - nõid, kes tuult oskab tekitada ja juhtida või ka tuule kaudu tervist saata. 
Tuulispask - tuulispea, tugev tuulepööris; rahvatraditsiooni järgi ratsutasid selles nõiad. T 5 1 
psil m- kurat, sarvik. 

Tünder - tünn, puunõu; suuruselt ankru ja vaadi vahepealne, libisema - kumisema 
(kõrvades). 

Uku kivi- Ukule, ilma- ja kõuehaldjale ohvritoomise koht. Uued jõulud - uusaasta päev. 


Vagu maad - vanaaegne mõõt, vesivagude vahe, u. 50 sammu. Vanaisa - taevataat; 
taevahaldjas, osalt ühte sulanud ristiusu jumalaga. Vanaperemees, . Vanapoiss - vanapagan, 
kurat. Viib 1 an e- viivitaja, laisk. 

Oitsil (olema) - (ühiselt) öösel hobuste või veohärgade karjas olema. 

Õnneraha - raha, mis pärast väljaandmist pidi alati omaniku taskusse tagasi tulema või 
muidu; 

õnne tooma. Aim- hämu, hämar kuma; ka: aimus. Usasse- sülle. 

